
Projets  des  Espagnols  sur  l'Ecosse  et  l'Irlande. —  Commissaires  désignés  poy 
traiter  de  l'accord  sur  la  restitution  de  Marie  Stuart.  —  Tentative  de  l'am- 
bassadeur pour  ramener  le  comte  de  Morton  à  l'obéissance  de  la  reine 
d'Ecosse.  f 

Au  Roy.  ' 

Sire  ,  il  est  venu  à  la  Royne  d'Angleterre  ung  adviz,  de 
dellà  la  mer,  comme  maistre  Prestal ,  l'un  des  fuytifz  de 
son  royaulme ,  ayant  résidé  deux  ans  aulx  Pays  Bas ,  a 
esté ,  au  mois  de  novembre  dernier,  dépesché  par  le  duc 
d'Alve  en  Escoce.  Je  croy.  Sire,  que  c'est  celluy  troi- 
siesme  que  je  vous  ay  mandé ,  qui  y  avoit  esté  envoyé ,  et 
que  icelluy  Prestal,  ayant^heu  privée  conférance  avec  le 
duc  de  Chastellerault ,  et  avec  les  comtes  d'Arguil,  d'Atil 
et  aultres  seigneurs  de  leur  party,  et  permission  d'eulx  de 
voir  et  visiter  les  descentes  et  advenues  du  pays ,  il  a  ra- 
porté  charge  et  instruction ,  de  leur  part ,  escripte  de  la 
main  du  secrétaire  Ledinthon  au  dict  duc ,  par  laquelle  il  l'a 
fort  instantment  sollicité  de  leur  envoyer  promptement  du 
secours;  et  que,  oultre  qu'il  s'en  ensuyvroit  le  restablisse- 
ment  de  l'authorité  de  la  Royne  d'Escoce ,  il  luy  a  baillé 

pour  chose  fort  facille,  de  restituer  la  religion  catholique  au 
dictpays,  et  d'y  establyr,  ensemble  en  Yrlande,  les  choses 
à  la  dévotion  du  Roy  son  Maistre ,  et  encores  de  pouvoir 
passer  à  d'aultres  si  grandz  exploictz  en  Angleterre  ,  qu'il 
luy  seroit  aysé  d'avoir  la  rayson  des  prinses  et  d'aultres 
bien  advantaigeuses  condicions  des  Anglois,  s'il  les  vouloit 
poursuyvre  ;  chose  qu'on  a  mandé  à  la  dicte  Dame  que  le 
dict  duc  avoit  fort  vollontiers  escoutée,  mais  qu'il  ne  faisoit 
semblant  de  la  vouloir  encores  entreprendre.  Néantmoins 
cella  est  cause ,  Sire ,  dont  elle  haste  les  provisions  du  dict 
pays  d' Yrlande,  et  que,  possible,  elle  inclinera  davantaige 
à  passer  oultre  au  tretté  de  la  Royne  d'Escoce.  Icelluy 
Prestal  a  d'aultres  fois  tenu  quelque  lieu  en  ceste  court ,  et 
meintenant  il  est  entretenu  par  le  dict  duc ,  lequel  aussi , 
à  ce  que  j'entendz ,  donne  entretennement  aulx  aultres 
principaulx  fuytifz  qui  sont  en.  Flandres.  Au  moins  sçay  je 
que  le  comte  de  Vuesmerland  et  la  comtesse  de  Northom- 
berland  ont  receu  chacun ,  despuys  naguières ,  deux  mil 
escuz  de  luy.  Les  depputez,  qu'il  devoit  envoyer  par  deçà, 
s' attendent  icy,  d'heure  en  heure,  et  semble  qu'il  prétend 
plus  de  tirer  par  leur  moyen  ce  qu'il  pourra  des  prinses  que 
d'en  cuyder  avoir  la  rayson  du  tout  ny  la  réparation  des 
injm-es  ,  mais  qu'il  le  diffère  à  ung  aultre  temps ,  ne  vou- 
lant, possible,  que  cella  retarde  meintenant  son  retour  ;  le- 
quel l'ambassadeur  d'Espaigne  dit  l'accellérer  bien  fort ,  et 
qu'avant  la  my  avril  il  partyra  de  Flandres  pour  se  trouver 
en  Itallye,  au  temps  qu'on  dellibèrera  de  la  guerre  de  ceste 
année  contre  le  Turq.  Tant  y  a  que  ceulx  cy  monstreut  de 
se  vouloir  bien  esclarcyr  de  son  intention  ,  premier  que  de 
rien  lascher. 

Le  comte  de  Morthon  a  esté  receu  et  ouy  avecques  fa- 

veur  de  la  Royne  d'Angleterre,  laquelle  luy  a,  d'abondant, 
faict  avoir  fort  privée  communication  avec  les  seigneurs  de 
son  conseil  sur  les  inconvéniantz  qu'il  a  allégué ,  si  la  Roynè 
d'Escoce  estoit  restituée.  A  quoy  toutesfoys  se  monstrant 
la  dicte  Dame  toute  résolue ,  et  voulant  néantmoins  que  le- 
dict  de  Morthon  et  ceulx  de  son  party  ne  s'en  puissent 
pleindre ,  elle  a  ordonné  six  commissaires  pour  moyenner, 
entre  luy  et  les  depputez  de  la  Royne  d'Escoce,  les  con- 
dicions   de  l'accord  ;   et   à  l'ocasion  de   quelque  sienne 
souspeçon,  elle  a  changé  aulcuns  de  ceulx  ,  qu'elle  avoit 
premièrement  nommez ,  mettant   au   lieu  du  marquis  de 
Norampthon  et  du  comte  de  Lestre  ,  le  milord  Chamberlan 
et  Quenolles ,  avec  le  Quiper,  le  comte  de  Sussex,  Cecille 
et  Milmay  ;  de  quoy  ne  nous  trouvans ,  l'évesque  de  Roz  ny 
moy,  guières  contantz  ,  nous  avons  procuré  que  le  dict  de 
Lestre  y  ait  esté  remiz,  lequel  faict  à  ceste  heure  le  vij*. 

Icelluy  de  Sussex  m'a  mandé  que,  puysqu'à  vostre  pour- 
chaz ,  Sire  ,  ceste  restitution  se  debvoit  faire ,  qu'il  estoit 
raysonnable  que  Yostre  Majesté  respondît  de  l'observance 
du  tretté  parla  Royne  d'Escoce,  et  de  prandre,  au  cas 
qu'elle  n'y  obéyst,  le  party  de  la  Royne  d'Angleterre  pour 
l'y  contraindre  et  vous  déclairer  en  cella  son  ennemy.  Je 
luy  ay  respondu  que  Vostre  Majesté  avoit  desjà  offert  de 
respondre  pour  elle  sur  l'observance  de  toutes  les  hon- 
nestes  et  honorables  condicions  qu'on  la  restitueroit ,  et 
n'ay  passé  plus  avant. 

J'ay  fait  secrectement  exorter,  par  le  cappitaine  Cobe- 
ron ,  le  susdict  comte  de  Morthon  de  se  vouloir  réunyr  avec 
les  aultres  seigneurs  du  pays ,  et  de  ne  consentyr  la  déli- 
vrance du  petit  Prince  aulx  Angloix ,  et  de  se  remettre  à 
Tobéyssance  de  sa  Mestresse,  l'asseurant  qu'elle  luy  tiendra 

droictement  tout  ce  qu'elle  luy  promettra;  et  que  Yostre 
Majesté  luy  en  sera  garant.  A  quoy  il  m'a  faict  respondre 
que ,  de  se  réunyr  avec  les  aultres  seigneurs ,  il  ne  s'en 
monstrera  jamais  esloigné ,  pourveu  qu'ilz  veuillent  estre 
raysonnables  de  leur  costé  5  que,  de  livrer  leur  petit  Prince 
aulx  Angloix,  il  est  fermement  résolu  entre  ceulx  de  son 
party  de  ne  le  consentyr  jamais;  au  regard  de  recognoistre 
la  Royne  d'Escoce,  qu'il  failloit  bien  qu'il  regardast  de  près 
à  ce  poinct,  pour  la  seureté  de  ceulx  qui  l'avoient  envoyé, 
et  pour  la  sienne ,  qui ,  à  la  vérité ,  ne  leur  pourroit  venir 
plus  grande  ny  meilleure ,  ny  d'où  ilz  se  peussent  toutz 
mieulx  fier,  que  de  la  paroUe  et  promesse  de  Vostre  Ma- 
jesté, et  que  pourtant  il  regarderoit  comme  il  s'y  debvroit 
conduyre.  Néantmoins  ,  Sire  ,  il  crainct  tant  la  restitution 
de  la  dicte  Dame  ,  parce  qu'il  l'a  fort  offancée  ,  qu'il  s'es- 
forcera  ,  en  tout  ce  qu'il  luy  sera  possible  ,  d'interrompre 
le  tretté,  au  moins  le  mettre  le  plus  à  la  longue  qu'il  pourra. 
Sur  ce,  etc.  Ce  i^*^  jour  de  mars  1571, 

CLXIir  DEPESCHE 

—  du  vi«  jour  de  mars  1571. —  ' 

(  Envoyée  jusques  à  la  court  par  Joz.) 

Négociation  du  traité  concernant  l'Ecosse. — Articles  relatifs  à  la  remise  du 
prince  d'Ecosse  aux  Anglais  et  à  l'alliance  entre  l'Angleterre  et  l'Ecosse. 
— Tentatives  faites  par  le  comte  Bodouel  en  Danemarck.  —  Affaires  d'Ir- 
lande. — Lettre  secrète  à  la  reine-mhre  sur  la  négociation  du  mariage  du  due 
d'Anjou. — Invitation  faite  au  duc  de  passer  en  Angleterre;  demande  de  son 
portrait  — Autre  lettre  secrète  sur  la  renonciation  du  duc  d'Anjou  au  ma- 
riage ,  et  la  proposition  du  mariage  du  duc  d'Alençon  avec  Elisabetb.  — 
aiémoire.  Détails  de  la  négociation  du  traité  concernant  l'Ecosse.  —  Discus- 
sions entre  les  députés.  —  Prorogation  de  la  surséance  d'armes.  —  Négocia  - 
tions  avec  l'ambassadeur  d'Espagne  au  sujet  des  nouvelles  prises  faites  en 
mer  par  les  protestans. 

Au  Ro\. 

Sire,  j'ayesté  requiz  par  les  seigneurs  de  ce  conseil 
et  par  les  depputez  de  la  Royne  d'Escoce,  et  encores  par 
le  comte  de  Morthon ,  d'envoyer  en  dilligence  ce  pourteur 
devers  Vostre  Majesté  pour  la  supplier  très  humblement 
d'avoir  agréable  que  l'abstinence  de  guerre,  laquelle,  en 
commenceant  ce  tretté ,  a  esté  de  nouveau  prorogée  pour 
tout  ce  moys  de  mars ,  aji;  lieu  en  vostre  royaulme ,  affiii 
que  les  merchans  escoussoys,  qui  ont  leurs  navyres  toutz 
prestz  à  y  faire  voyle  ,  chargés  de  grains ,  de  poyssons  sal- 
iez et  aultres  merchandises ,  y  puysseht  estre  bien  re- 
ceuz  ,  sans  qu'il  leur  y  soit  donné  nul  arrest  ny  empesche- 
ment  ;  nous  promettans  ic^ulx  du  dict  conseil  que,  dans  le 
premier  jour  d'avril ,  les  affaires  de  la  Royne  d'Escoce 
seront  si  advancez  que  nous  pourrons  clairement  cognoistre 
ce  qui  en  aura  à  succéder  5  laquelle  surcéance ,  Sire ,  ayant 
esté  ainsy  envoyée  par  hommes  exprès  en  Escoce,  si,  d'a- 
vanture,  Vostre  Majesté  la  trouve  bonne,  il  luy  plairra 


me  le  mander  promptement,  parce  que  le  temps  court 
aus  dicts  merchans ,  lesquelz  aultrement  adviseroient  où  ilz 
pourroient  aller  ailleurs  transporter  leurs  merchandises. 

LaRoyne  d'Escoce  a  comprins  par  ung  discours,  qu'elle 
a  trouvé  ez  lettres  de  M"  de  Glasco,  que  Voz  Majestez  Très 
Chrestiennes  n'estoient  bien  contantes  de  ce  qu'elle  avoit 
passé  trop  avant  à  accorder  plusieurs  choses  à  la  Royne 
d'Angleterre,  qui  luy  estoient  si  avantaigeuses   qu'elle 
n' avoit  garde  de  les  refiuzer ,  et  que  pourtant  il  falloit  à 
ceste  heure  attandre  que  deviendroit  le  tretté  premier  que 
de  parler  de  nul  secours ,  inférant  par  là  que  Yoz  Majestez 
n'avoient  grande  envye  de  luy  en  bailler.  Sur  quoy  elle  a 
dépesché  en  dilligence  devers  monsieur  l'évesque  de  Roz 
pour  me  venir  remonstrer  qu'elle  porte  ung  extrême  en- 
nuy  de  cestuy  vostre  malcontantement ,  et  qu'elle  me  re- 
quiert de  vous  tesmoigner  si  elle  n'a  pas  cerché  de  procé- 
der toutjour ,  et  en  toutes  choses ,  despuys  que  je  suys  en 
ce  royaulme,  sellon  vostre  intention ,  sans  aller  aulcunement 
au  contraire ,  quoiqu'il  luy  en  deust  advenir  ;  et  qu'elle 
supplie  bien  humblement  la  Royne  de  se  souvenir  du  con- 
seil ,  qu'elle  mesmes  luy  a  escript  de  sa  main ,  de  ne  reffu- 
zer  aulcunes  condicions  à  la  Royne  d' Angleterre ,  pourveu 
qu'elle  puysse  avoir  sa  liberté  et  se  tirer  hors  de  ses  mains; 
et  que  je  vous  face  entendre  à  toutz  deux  l'extrême  dangier 
.  où  elle  a  esté ,  et  où  elle  est  encores ,  non  seulement  de 
perdre  son  estât  et  ses  subjectz ,  mais  sa  propre  personne 
et  sa  vie,  s'il  n'y  est  remédié  ou  par  le  tretté,  ou  par  le 
secours  de  Vostre  Majesté;  que,  touchant  le  tretté ,  il  n'y 
a  que  deux  poinctz ,  de  toutz  ceulx  qu'on  luy  a  proposez, 
qui  vous  puissent  venir  à  desplaysir,  l'un  est  de  la  ligue: 
et  quant  à  celluy  là ,  elle  vous  supplie  de  croyre ,  Sire , 

qu'elle  souffrira  plustost  toutes  extrémités  que  de  consentyr 
qu'il  en  soit  faicte  pas  une  qui  ne  vous  soit  agréable ,  et 
d'où  vous  puyssiez  estre  eu  rien  offancé,  et  que  de  ce 
mesmes  désir  sont  pareillement  toutz  les  seigneurs  es- 
couçoys  qui  sont  de  son  party  ;  l'aultre  poinct  est  de  bailler 
le  Prince,  son  filz,  à  la  Royne  d'Angleterre,  et,  quant 
à  cella,  il  est  trop  certain  qu'il  n'estoit  possible  d'entrer 
aulcunemcnt  en  tretté,  mais  encores  qu'elle  l'ayt  desjà 
consenty,  ce  n'est  toutesfoys  qu'avec  condicion  que  les 
seigneurs  d'Escoce  l'aprouvent,  dont  se  pourra  encores 
trouver  moyen  de  le  reffuzer;  et,  à  ceste  cause,  elle 
tourne  suplier  Vostre  Majesté  que,  considéré  l'extrémité 
où  elle  est,  et  d'où  elle  ne  peult  sortyr  sinon  par  le  se- 
cours de  voz  armes,  ou  par  le  tretté,  qu'il  vous  playse 
ou  luy  conseiller  d'accorder  son  filz,  duquel  aussi  la  dispo- 
sition n'est  en  ses  mains ,  si  aultrement  Iç  tretté  ne  peult 
succéder,  ou  bien  luy  envoyer  ung  prompt  secours,  et  elle 
s'esforcera  de  le  rompre. 

Sur  quoy ,  Sire ,  après  avoir ,  par  beaucoup  de  vrays  et 
bien  clairs  argumens,  fait  cognoistre  au  S"'  de  Roz  que 
l'intention  de  Voz  Maj estez  estoit  fermement  au  secours 
et  assistance  de  la  Royne ,  sa  Mestresse ,  et  qu'elle  et 
luy  en  avoient  veu  et  en  voyeroient  encores  de  si  certaines 
démonstrations  que  rien  ne  les  en  debvoit  faire  doubter , 
ny  je  ne  serois  si  mal  advisé  de  prendre  la  matière  à  cueur 
si  je  ne  sentois  que  vous  l'eussiez  aultant  en  affection 
comme  je  sçavois  qu'elle  touchoit  à  l'honneur  de  vostre 
couronne ,  sans  toutesfois  luy  dissimuler  que  le  poinct  de 
la  ligue,  si  elle  vous  préjudicioit,  vous  seroit  incomportable, 
et  celluy  du  Prince  ne  vous  pourroit  guière  playre ,  je  luy 
ay  promiz  de  vous  escripre  le  tout ,  et  luy  mesmes  en  es- 

cript  à  la  Royne.  Dont  vous  plairra ,  Sire,  me  remander 
en  dilligence  vostre  bon  commandement  là  dessus,  affin 
que  j'essaye  de  faire  toutjour  incliner  la  résolution  des 
affaires ,  le  plus  qu'il  me  sera  possible ,  à  vostre  désir , 
et  que  ne  monstrions,  de  nostre  part,  retarder  le  tretté. 
Ceulx  cy  avoient  heu  adviz  que  le  roy  de  Dannemarc 
estoit  après  à  accommoder  le  comte  Boudouel  de  quelque 
nombre  d'hommes  et  de  vaysseaulx,  pour  faire  une  des- 
cente en  Escoce,  et  que  le  dict  Boudouel  luy  promettoit 
de  luy  mettre  entre  mains  les  Orcades ,  mais  cella  n'a  pas 
continué  ,  dont  ceulx  cy  n'en  sont  plus  en  payne  ;  mais  ilz 
envoyent  présentement  à  milord  Sideney  trente  cinq  mil 
escuz  et  deux  grandz  navyres  de  guerres ,  pleins  de  moni- 
tions,  pour  pourvoir  aulx  choses  d'Yrlande;  lesquelles 
choses  toutesfois  leur  semblent  plus  asseurées ,  despuys 
ceste  dernière  bonne  et  honneste  déclaration ,  que  Vostre 
Majesté  leur  en  a  faicte ,  et  despuys  avoir  entendu  que  le 
Roy  d'Espaigne  n'est  si  adélivré  de  la  guerre  des  Mores  ny 
de  celle  du  Turcq ,  qu'il  puysse  entreprendre  ailleurs  ; 
mesmes  qu'ilz  ont  nouvelles,  que  le  Turc,  oultre  une  très 
grande  armée  de  mer,  en  prépare  une  bien  grande  par 
terre,  avec  quelque  apparance  qu'il  se  veuille  saysir  de  la 
Transilvanye  pour  donner  à  toute  la  Chrestienté  assés  de 
quoy  n'avoir  à  entreprendre  aultre  chose  que  de  toutz  en- 
semble fermement  luy  résister.  Sur  ce  ,  etc.  n 
Ce  vi^  jour  de  mars  1571. 

A.  LA  Royne.  d 

[Lettre  à  part.) 

Madame,  despuys  que  j'ay  eu  remonstré  à  M"^  le  comte 
de  Lestre  que  le  propos  de  la  petite  lettre  me  sembloit  es- 

tre  trop  divulgué  par  deçà ,  l'on  l'a  mené  bien  fort  secrec- 
tement,  et  ne  s'en  parle  plus,  ny  à  la  court,  ny  à  la  ville  , 
sinon  en  termes  fort  réservez  et  retenuz,  mesmes  qu'ung 
bruict  sourd,  qui  a  couru,  l'a  assez  restrainct,  qu'on  a 
dict  que  le  peuple  murmuroit  de  ne  se  vouloir  laysser 
tromper  de  ce  nouvel  artiffice,  ainsy  comme  l'on  l'avoit 
desjà  mené  par  ung  aultre ,  l'espace  de  douze  ans  ;  et  que, 
quant  bien  la  résolution  de  leur  Royne  seroit ,  à  ceste 
heure,  de  prendre  party,  qu'ilz  vouloient  qu'elle  déclairast 
son  successeur  à  ceste  couronne  premier  que  d'y  introduyre 
ung  prince  si  puyssant  conrnie  celluy  dont  on  parloit , 
affin  qu'il  n'y  peust  prétandre  ny  droict  ny  possession,  au 
cas  qu'elle  vînt  à  décéder,  premier  qu'ilz  eussent  des  en- 
fans.  Néantmoins  deux  du  conseil  de  la  dicte  Dame  ont  dict, 
despuys  trois  jours  ,  qu'ilz  sçavoient  très  bien  que,  si  l'ar- 
chiduc eust  attandu  jusques  à  ceste  heure  de  se  maryer, 
que  indubitablement  elle  l'eust  accepté ,  et  que ,  si  Mon- 
sieur la  faisoit  requérir,  qu'il  en  auroit  bonne  responce.  Et, 
à  ce  propos ,  Madame ,  le  comte  de  Lestre  m'a  mandé 
qu'elle  a  fort  curieusement  examiné  le  S""  de  Norrys  , 
a  son  retour  de  France ,  touchant  Mon  dict  Seigneur ,  et 
que  luy,  tant  pour  la  vérité  que  par  instruction  du  dict 
comte,  et  pour  sa  propre  affection,  l'a  miz  jusques  au  ciel, 
recomptant  qu'avec  les  exellantes  vertuz  de  son  esprit,  il 
habondoit  d'aultres  si  belles  qualitez  de  taille  ,  de  vigueur, 
maintien,  bonne  grâce  et  beaulté ,  qu'il  se  monstroit  très 
accomply  en  toutes  perfections  d'ung  prince  de  trente  ans  ; 
chose  que  le  dict  comte  m'asseuroit  qui  avoit  miz  la  dicte 
Dame  en  ung  très  grand  désir  de  le  voir  ,  dont  me  pryoit 
de  luy  mander  s'il  y  auroit  moyen  ,  qu'allant  elle,  cest  esté, 
en  son  progrès  vers  la  coste  de  France,  Mon  dict  Seigneur, 

soubz  colleur  de  visiter  la  frontière,  vollût  s'aprocher  de 
celle  d'Angleterre,  et  par  une  marée  du  matin  se  laysser 
veoir  de  deçà  pour  s'en  retourner,  puys  après,  si  ainsy  luy 
playsoit,  à  la  marée  du  soir,  sans  que  nulz  autres  que 
ceulx  qu'il  vouldroit  le  peussent  sçavoir  ;  et  que  j'entendois 
bien  que  les  dames  vouloient  estre  requises,  et  veoir  qu'on 
Ht  des  dilligences  et  des  démonstrations  de  les  aymer;  et 
qu'il  se  trouvoit  en  ce  royaulme  beaucoup  de  contradisans 
à  ce  propos  ,  mais  qu'il  sçavoit  qu'ilz  travailloient  en  vain, 
et  que  une  seule  présence  de  Mon  dict  Seigneur  veincroit 
ayséement  toutes  leurs  difficultez. 

Je  ne  me  suys  advancé  de  rien  respondre  sinon  touchant 
les  dictes  difficultez,  que  Mon  dict  Seigneur  estoit  tel  qu'en 
tout  et  par  tout  il  estoit  très  désirable ,  et  n'y  avoit  rien  en 
luy  qui  peult  estre  subject  à  contradiction;  et  que,  tou- 
chant passer  deçà  devant  la  parfaicte  conclusion  des  cho- 
ses, que  je  n'estimois  pas  qu'il  le  vollût  faire,  ny  que  Voz 
Maj estez  le  luy  peussent  conseiller,  et  que  je  le  supplioys 
de  considérer  si ,  attandu  les  choses  du  passé  et  les  diffi- 
cultez présentes  ,  que  luy  mesmes  alléguoit ,  Mou  dict  Sei- 
gneur ne  debvoit  aller  bien  retenu  en  cest  affaire.  Le  dict 
comte  ne  m'a  encores  répliqué  sinon  qu'il  désire  meintenant 
une  peincture  de  Monseigneur  fort  naïfve ,  et  qui  soit  de 
son  grand.  Sur  ce,  etc.  Ce  vi^  jour  de  mars  i574. 


A  LA  Roy  NE. 


(  Aultre  petite  lettre  à  part  pour  luy  estre 
mize  en  ses  propres  mains.) 


Madame,  en  lisant  la  petite  lettre  qu'il  a  pieu  à  Yostre 
Majesté  m'escripre  ,  de  sa  main  ,  par  le  S"^  de  Sabran  ,  il 

m'a  prins  ung  grand  regrect  de  voir  que  les  choses  ne  succé- 
doient ,  sellon  que  les  aviez  proposées ,  et  sellon  que  vous 
les  desiriez  ,  pour  la  grandeur  du  Roy  et  de  Monseigneur, 
voz  enfans  *  ;  à  quoy,  de  ma  part ,  je  commançoys  de  tra- 
vailler aultant  qu'il  m'estoit  possible,  de  nettoier  les  empes- 
chemens  ,  et  pénétrer  ez  difïicultez  qui  s'y  pouvoient  trou- 
ver de  ce  costé ,  pour  faire  que  Vostre  Majesté  y  vît  bien- 
tost  et  bien  à  clair  ce  qu'elle  en  auroit  à  espérer.  Mais , 
Madame ,  je  vous  suppplie  très  humblement  qu'entre  plu- 
sieurs exellantz  actes  de  la  vertu  de  Mon  dict  Seigneur, 
vous  luy  veuillez  infinyement  agréer  cestuy  cy,  comme  très 
exellant  et  comme  péculier  à  sa  magnanimité  et  à  la  géné- 
rosité de  son  cueur,  (ju'il  a  plus  grand  que  n'est  la  mesmes 
royalle  grandeur,  parce  qu'il  la  mesprise  si  elle  n'est  ac- 
complye  de  ses  aultres  perfections  et  ornemens,  dont  je  l'en 
honnore  et  révère  de  tout  mon  cueur;  et  m'asseure  que 
Dieu  le  comblera  de  quelque  aultre  honneur  et  grandeur, 
qui  ne  sera  moins  à  propos  et  à  vostre  contantement  que 
ceste  cy.  L'on  a  peu  diversement  escripre  et  parler  de  ceste 
princesse  sur  l'oyr  dire  des  gens  ,  qui  quelquefoys  ne  par- 
donnent à  ceulx  mesmes  qui  sont  les  meilleurs,  mais,  de  tant 
qu'en  sa  court  l'on  ne  voyt  que  ung  bon  ordre ,  et  elle  y 
astre  bien  fort  honnorée  et  ententive  en  ses  affaires,  et  que 
les  plus  grandz  de  son  royaulme  et  toutz  ses  subjectz  la 
craignent  et  révèrent,  et  elle  ordonne  d'eulx  et  sureulx 
avec  pleyne  authorité,  j'ay  estimé  que  cella  ne  pouvoit  pro- 
céder de  personne  mal  famée,  et  où  il  n'y  eust  de  la  vertu  ; 
et  uéantmoins  ce  que  je  sçavois  que  vous  en  aviez  ouy  dire, 

1  Lettre  du  2  mars  1571  ,  escritte  de  la  main  de  la  Royne  à  Monsieur  de  La 
Mothe  Fénélon.  Voir  le  Supplément  à  la  Correspondance  Diplomatique  de  ha 
Mothe  Fénélon ,  contenant  les  lettres  qui  lui  étaient  écrites  de  la  cour. 

et  l'opinion  qu'on  a  qu'elle  n'aura  point  d'enfans ,  les  du- 
res conditions  qui  se  peuvent  proposer  en  telz  contractz , 
les  artiffices  dont  l'on  a  usé  ez  aultres  partys,  et  les  contra- 
dictions qui  se  descouvrent  desjà  en  cestuy  cy,  me  faisoient 
toutjours  vous  suplier  très  humblement  qu'il  vous  pleust  y 
aller  fort  retenue. 

Et  ayant  despuys  faict  observer  le  secrétaire  Cecille  sur 
ce  qu'il  diroit  de  cest  affaire  ,  il  m'a  esté  rapporté  ,  qu'en- 
cores  qu'il  n'en  ayt  que  fort  honorablement  parlé  ,  qu'il  a 
néantmoins  monstre  qu'il  ne  le  vouloit  point,  et  que  mes- 
mes  il  ne  l'espère  :  car  a  dict  que  M'^  le  cardinal  de  Chatil- 
lon  et  le  vydame  de  Chartres  en  ont  bien  tenuz  de  grandz 
propos  à  sa  Mestresse  ,  et  qu'elle  les  a  escoutez  ,  mais  que 
c'est  à  elle  meintenant  d'y  respondre  ,  et  qu'il  ne  voit  pas 
que  cella  se  puysse  bientost  accorder,  ny  estre  encores  de 
longtemps  accomply  ;  et  que ,  oultre  le  poinct  de  la  reli- 
gion et  celluy  de  la  jalouzie  des  aultres  princes,  et  encores 
d' aultres  bien  grandes  difficultez ,  qui  s'y  monstroient ,  eelle 
là  luy  semble  très  grande  ,  que  Monsieur  est  trop  prochain 
successeur  de  la  couronne  de  France ,  et  que ,  le  cas  adve- 
nant, l'Angleterre  cesseroit  d' estre  royaulme,  et  viendroit 
estre  province  des  Françoys ,  comme  est  la  Bretaigne  , 
l'exemple  de  laquelle  les  doibt  admonester  d'y  prendre 
bien  garde ,  et  qu'ilz  ont  besoing  d'ung  prince  qui  veuille 
renoncer  à  toutes  aultres  prétencions,  fors  à  estre  Roy  d'An- 
gleterre, ainsy  que  l'archiduc  Charles  s'y  estoit  bien  condes- 
cendu 5  par  ainsy,  il  leur  en  fauldroit  ung  qui  fût  plus  esloigné 
d'une  telle  et  si  grande  succession  comme  celle  de  France , 
laquelle  enfin  viendroit  entièrement  absorber  la  leur. 

Qui  est  ung  poinct ,  Madame ,  qui  ne  quadre  que  bien 
en  Monseigneur  d'Alançon,  mais  il  n'est  temps,  en  façon 

du  monde,  d'en  parler,  car  ayant  esté  trouvé  que  mesmes 
l'eage  de  Monseigneur  ne  correspondoit  assés  bien,  si  sa 
taille  et  aulcunes  aultres  siennes  qualitez  n'eussent  suply , 
lesquelles  seront  (  si  Dieu  playt)  bientost  en  Mon  dict  Sei- 
gneur d'Alençon  ,  il  y  auroit  dangier,  si  l'on  le  proposoit, 
premier  qu'il  ne  soit  ung  peu  plus  grand,  qu'elle  estimât 
qu'on  se  mouquast  d'elle;  et  s'esfoceroit,  possible,  de 
tourner  la  derrision  sur  nous,  et  de  nous  nuyre  là  où  elle  en 
auroit  le  moyen  Mais  la  nécessité  de  se  maryer  luy  croyt , 
et  luy  croistra  toutjours,  de  plus  en  plus ,  et,  devant  deux 
ans ,  Mon  dict  Seigneur  d'Alençon  sera  venu  en  disposi- 
tion de  l'estre  de  son  costé ,  et  elle  ne  l'aura  encores  trop 
passée  du  sien.  Par  ainsy,  s'il  vous  semble  bon.  Madame, 
de  ne  rompre  trop  court  le  propos  de  Mon  dict  Seigneur , 
et  le  laysser  encores  courre ,  ainsy  qu'il  est  commancé , 
non  toutesfoys  qu'entre  peu  de  personnes  et  fort  secrecte- 
ment,  affin  qu'il  ne  nous  suscite  des  deffiances  ny  des  jalou- 
zies  d'ailleurs ,  ny  donne  moyen  à  ceulx  cy  de  trop  s'en 
prévaloir,  l'on  le  pourra,  possible,  conduyre  peu  à  peu  jus- 
ques  au  dict  poinct  de  la  trop  prochaine  succession  de  la 
couronne  de  France,  qui  est  une  difficulté,  laquelle  n'es- 
tant que  bien  honnorable  pour  Mon  dict  Seigneur  et 
aussi  pour  la  dicte  Dame ,  l'on  pourra  lors  transférer  le 
propos  sur  Mon  dict  Seigneur  d'Alençon,  qui  en  est  ung 
degré  plus  loing  ;  car ,  sellon  le  présent  estât  de  la  Chres- 
tienté ,  si  elle  demeure  en  sa  résolution  de  n'espouser  sinon 
ung  prince  de  qualité  royalle  ,  comme  elle  est ,  il  fault  par 
force  que  ce  soit  ung  de  Noz  Seigneurs ,  voz  enfans ,  et 
non  aultre,  ou  qu'elle  s'en  passe  du  tout. 

Mais,  quant  à  l' aultre  poinct,  que  Vostre  Majesté  m'es- 
cript ,  que  la  dicte  Dame  veuille  adoupter  quelcune  de  ses 

parantes,  elle  n'en  a  nulle  du  costé  paternel;  et  quant  au 
maternel,  il  n'est  en  sa  puyssance  d'en  advancer  aulcune 
jusques  là ,  joinct  que  ce  propos  seroit  fort  mal  prins ,  pen- 
dant qu'elle  mesmes  monstre  de  se  vouloir  maryer.  Tant 
y  a  que  j'estime  que  le  parlement  qu'elle  a  convoqué  ne  se 
passera  sans  qu'on  la  presse  ou  de  prendre  party  à  bon 
esciant,  ou  de  déclairer  son  successeur ,  car  elle  s'est  desjà 
obligée,  par  l'aultre  précédent  parlement,  de  faire  l'ung 
ou  l'aultre,  dont  je  mettray  peyne  d'en  entendre  ce  qui 
s'en  trettera.  Sur  ce  ,  etc. 

Ce  vi' jour  de  mars  1571. 

INSTRUCTION  DE  CE    QUE   JOZ    AURA    A  FÈRE   ENTENDRE 

à  leurs  Majestez ,  oultre  ce  dessus  : 

Qu'après  que  le  comte  de  Morthon  a  heu  parlé  à  la  Royne  d'An- 
gleterre et  aulx  siens ,  elle  a  faict ,  en  sa  présence ,  dez  le  xxiiij'  du 
passé ,  mettre  la  matière  en  dellibération  de  son  conseil ,  où  l'ung 
d'entre  eulx,  voyant  qu'elle  inclinoit  à  la  restitution  de  la  Royne 
d'Ëscoce,  luy  a  osé ,  avec  grande  véhémence,  remonstrer  quelle  ne 
le  debvoit  faire  en  façon  du  monde ,  si  elle  ne  se  vouloit  exposer  à 
ung  trop  manifeste  dangier  de  perdre  toute  la  seurté,  où  elle  vit 
meintenant,  et  la  faire  perdre  à  son  royaulme,  allégant  que  nul  d'entre 
les  princes  chrestiens,  ny  toutz  ensemble,  ne  seront  jamais  conseil- 
lez de  luy  mouvoir  guerre  en  son  pays  pour  leur  particulier  intérest, 
parce  qu'ilz  jugeront  bien  que  la  conquête  leur  en  se.roit  très  difficile, 
et  encores  plus  impossible  de  la  conserver  ;  mais  que  ce  seroit  la 
Koyne  d'Escoce  qui ,  par  ses  prétendons  à  cestuy  cy,  mettroit  in- 
continent toutes  choses  en  trouble  ,  et  attireroit  les  armes  estrangiè- 
res  en  Tisle,  et  qu'il  supplioit  très  humblement  la  dicte  Dame,  et  ceulx 
qui  la  conseilloient,  de  croyre  que,  s'ilz  commettent  à  ceste  heure 
une  si  grand  erreur  que  de  la  restituer,  qu'ilz  luy  verront ,  devant 
trois  mois ,  allumer  ung  feu  si  chauld  en  Escoce ,  qu'il  ne  sera  en 
leur  puyssance  de  l'estaindre  que  l'Angleterre  n'en  soit  embrasée , 
et  leur  présente  religion,  possible ,  fort  oppressée,  et  les  deux  royaul- 
mes  réduictz  soubz  l'ancienne  obéyssance,  qu'il  a  appellée  tirannye 
du  Pape. 

A  quoy  nul  de  la  présence ,  pour  ne  tumber  en  souspeçon  de  la 
religion,  ou  pour  n'estre  veu  partial  à  la  Royne  d'Escoce,  n'a  ozé 
rien  contradire  ;  et  la  Royne  seule,  bien  qu'avec  visaige  troublé,  luy 
a  respondu  que  les  inconvéniantz ,  qu'il  allégnoit,  estaient  fort  à 
craindre ,  mais  qu'il  y  eu  avoit  d'aulires  non  moins ,  ains  beaulcoup 
plus  à  doubler  que  ceulx  cy,  qui  l'avoient  desjà  faicte  résouldre 
à  la  restitution  de  la  Royne  d'Escoce  ;  et  que  pourtant ,  elle  les 
prioyt  toutz  de  cesser  désormais  à  débattre  si  elle  la  debvoit  resti- 
tuer ou  non,  et  seulement  qu'ilz  regardassent  de  bien  prez  à  quelles 
bonnes  seuretez  et  conditions  elle  la  restitueroit. 

Sur  laquelle  résolution  ayant  la  dicte  Dame  depputé  six  commis- 
saires, pour  procéder  au  trelté ,  le  comte  de  Morthon  a  desjà  comparu 
deus  foys  par  devant  eulx  ,  auquel  iiz  ont  remonstré  que  la  Royne, 
leur  Mestresse ,  estoit  bien  fort  pressée  par  la  Royne  d'Escoce  et 
par  les  princes  de  son  alliance,  et  encores  par  les  seigneurs  escou- 
çoys,  qui  tiennent  son  party,  de  la  restituer  ;  et  qu'y  estant  aussi 
elle  mesmes  par  plusieurs  considérations  de  son  propre  intérest,  et 
du  repos  de  son  royaulme ,  disposée,  elle  avoit  bien  voUu,  premier 
que  de  passer  oultre ,  le  faire  appeller,  afiin  qu'il  regardât  qu'est  ce 
qu'il  desiroit  olitenir  pour  la  seureté  du  petit  Prince  d'Escoce,  pour 
la  sienne ,  et  de  tous  ceulx  qui  ont  suivy  son  party,  car  elle  meltroit 
peyne  d'y  pourvoir. 

A  quoy  le  dict  de  Morthon  a  respondu  que  la  dicte  Royne  d'Es- 
coce estoit  ajuste  titre  depposée  de  son  estât,  et  le  Prince ,  son  filz, 
légitimement  établi  en  icelluy,  tant  par  la  cession  d'elle  mesmes, 
que  par  aprobation  des  Estatz,  et  qu'il  estoit  desjà  en  actuelle  posses- 
sion d'estre  Roy,  par  ainsy  qu'il  ne  failloit  toucher  à  ce  poinct  ;  mais 
que,  s'il  grevoit  à  la  Royne,  leur  Mestresse,  de  tenir  davantaige  la 
dicte  Dame  en  son  royaulme ,  qu'ilz  la  renvoyassent  en  Escoce,  en 
quelque  lieu  où  elle  peult  s'entretenir,  sans  toutesfois  oster  l'aulho- 
rilé  à  son  filz  ;  et  que  desjà  la  Royne  d'Angleterre  avoit  bien  es- 
prouvé  combien  il  luy  estoit  utille  à  son  royaulme  que  le  gouverne- 
ment ne  fût  point  changé,  lequel  se  pouvoit  ayséement  meintenir 
avec  son  ayde,  pourveu  qu'elle  leur  continuas!  l'enlretennement  de 
trois  mil  hommes,  comme  elle  avoit  faict  jusques  icy. 

11  luy  a  esté  répliqué  que  la  Royne ,  leur  Mestresse ,  n'avoit  fomy 
à  l'entretènement  des  gens  de  guerre  en  Escoce  ,  ny  n'avoit  tenu  si 
longtemps  son  armée  en  la  frontière ,  que  à  cause  de  ses  rebelles, 
c|ui  s'étoient  retirez  par  dellà ,  laquelle  occasion  cessant  à  ceste 
heure ,  il  y  auroit  trop  de  dangier  que  de  quel  aultre  mouvement 

d'armes  qui  s'y  recommençât ,  les  estrangiers  n'y  fussent  attirez  ; 
considérant  mesmement  que  les  quatre  principaulx  seigneurs  du 
pays ,  et  toute  la  noblesse  et  le  peuple ,  estoient  du  parly  de  la  dicte 
Royne  d'Escoce ,  laquelle ,  d'abondant ,  offroit ,  de  son  costé ,  pour 
sa  restitution ,  de  bien  honnorables  condicions  à  leur  Mestresse ,  et 
pourtant  elle  esloit  toute  résolue  de  passer  oultre  au  dicttretté. 

fcelluy  de  Morthon  leur  ayant  remémoré  là  dessus  plusieurs 
grandz  inconvéniens,  si  elle  la  restituoit,  leur  a,  de  rechef,  proposé 
le  premier  expédient ,  de  la  remettre  en  quelque  lieu  en  Escoce,  où 
elle  se  puysse  entretenir,  sans  changer  rien  du  présent  estât  du  gou- 
vernement ,  et  si ,  d'avanture ,  elle  ne  se  veult  passer  d'y  vivre  en 
privée  ,  qu'on  luy  baille  quelque  petit  lieu  où  elle  soit  mestresse  ;  et  a 
requiz,  au  reste,  que,  pour  conduyre  les  choses  à  bonne  fin,  ilz 
veuillent  faire  proroger  Tabstinence  de  guerre  encores  pour  deux 
mois ,  afiin  de  mettre  leur  pays  en  quelque  repos,  et  que  pareillement 
leurs  merchandz,  qui  ont  desjà  leurs  navyres  chargés  de  bledz,  d'a- 
ranc,  de  saulraon  salle,  et  aultres  denrées,  et  toutz  prestz  à  faire 
voille,  ne  soient  poinct  arrestez  en  France. 

Sur  laquelle  dernière  proposition  ayant  l'évesque  de  Roz  esté  ap- 
pelle ,  et  estant  premièrement  venu  consulter  de  l'affaire  avecques 
moy,  il  a ,  en  leur  présence  et  moy,  par  sollicitation  fort  vifvement 
incistéque  nulle  aullre  prorogation  debvoit  estre  faicte  que  de  pas- 
ser oultre  ,  tout  présentement ,  au  dict  tretté ,  attandu  que ,  dans 
vingt  quatre  heures,  toutes  difficultez  pouvoient  estre  vuydées,  et  les 
affaires  demeurer  entièrement  bien  accommodez.  Mais  parce  qu'ilz 
luy  ont  remonstré' qu'encor  y  courroit  il  toutjour  quelque  temps ,  il 
s'est  enfin  condescendu  de  leur  accorder  le  dict  renouvellement 
d'abstinence,  encores  pour  tout  ce  mois,  soubz  promesse  toutesfois 
qu'ilz  luy  ont  faicte  que ,  dans  le  premier  jour  d'apvril ,  les  choses 
seront  si  advancées  qu'on  ne  doubtera  plus  du  succez  qu'elles 
debvroni  avoir.  Et  semble ,  à  la  vérité ,  qu'aulcuns  des  commissai- 
res procèdent  droictement  et  en  bonne  sorte  à  l'expédition  de  cest 
affaire,  mais  les  aultres  s'esforcent  bien  fort  de  le  traverser. 

Le  lundy  de  caresme  prenant ,  estant  l'ambassadeur  d'Espaigne , 
qui  est  icy,  venu  prandre  son  disner  en  mon  logis,  il  m'a  dict  que , 
le  jour  précédent,  le  cappitaine  Orsay,  gouverneur  de  l'isle  d'Ouyc, 
:luy  estoit  venu  dire ,  de  la  part  de  la  Royne  d'Angleterre ,  touchant 
plusieurs  ourques  fort  riches ,  qu'on  a  nouvellement  prinses  sur  les 
subjectz  de  son  Maistre ,  qu'elle  estoit  contante  de  jetter  aulcuns  de 
ses  grandz  navyres  dehors  pour  chastier  les  pirates ,  et  mesmement 

ceulx  qui  s'advouhent  au  prince  d'Orange,  si  les  merchans  luy 
vouloient  accorder  quelque  petite  contribution  pour  les  frais  de 
rarmemeut ,  parce  qu'il  n'estoit  raysonnable  qu'elle  le  fit  à  ses  des- 
pens  ;  et  qu'avec  la  colleur  de  ce  propos  le  dict  Oursay  luy  avoit  aussi 
demandé  s'il  vouloit  point  parler  à  la  Royne  ,  sa  Mestresse ,  s'asseu- 
rant  qu'elle  l'oirroit  fort  voUoniiers. 

A  quoy  le  dict  sieur  ambassadeur  luy  avoit  respondu  qu'il  luy 
sembloit  que  les  merchans  ne  vouldroient  jamais  consentyr  à  nul 
nouveau  subcide,  et  luy  aussi  ne  le  leur  vouldroit  conseiller,  pour 
la  conséquence  qui  s'en  pourroit  ensuyvre  ,  laquelle  il  pensoit  bien 
que  le  Roy,  son  Maistre,  ne  vouldroit  oncques  aprouver,  joinct  qu'il 
avoit  toutjour  estimé  estre  du  désir  et  intention ,  et  encores  du  prof- 
fict  de  la  Royne  d'Angleterre ,  que  la  mer  fût  nette  ;  et  elle  la  pou- 
voit  nettoyer  par  une  seuUe  paroUe,  parce  que  les  pirates  n'armoient, 
ny  s'équipoient ,  ny  avoient  leur  retrette  qu'en  son  royaulme  ;  mais, 
si  luy,  qui  avoit  charge  en  l'isle  d'Ouyc,  et  les  aultres  cappitaines  de 
la  dicte  Dame  se  vouloient  employer  de  bonne  sorte  contre  les  dicts 
pirates  ,  il  procureroit  que  les  merchans  leur  en  fissent  une  bien  hon- 
neste  recognoissance  ; 

Et,  au  regard  de  parler  à  la  dicte  Dame,  que,  toutes  les  foys 
qu'elle  luy  feroit  entendre  d'avoir  agréable  qu'il  exerceàt  son  office 
vers  elle  ,  comme  il  faisoit  auparavant  les  prinses ,  qu'il  le  feroit  très 
voUontiers  ,  et  luy  demanderoit  audience,  et  luy  yroit  toutjour  faire 
entendre  les  bonnes  intentions  et  vollontez  du  Roy,  son  Maistre.  Et 
a  opinion ,  le  dict  sieur  ambassadeur ,  que  la  dicte  Dame  l'avoit 
plus  envoyé  pour  ce  dernier  poinct ,  affin  d'atacherune  nouvelle  pra- 
tique de  s'accommoder  avec  le  dict  Roy,,  son  Maistre,  sur  les 
choses  passées,  que  non  pour  ces  nouvelles  prinses  des  pirates. 

Cependant  le  dict  ambassadeur  et  moy  avons  esté  advertys  que, 
dans  ceste  rivière  de  Londres  ,  et  en  la  coste  d'Ouest,  aulcuns  parti- 
cuUiers  équippent  huict  ou  dix  fort  bons  navyres  de  guerre  avec 
semblant  qu'ilz  veulent  aller  aulx  Indes  ,  mais  le  dict  ambassadeur 
publie  et  faict  publier  tout  haut  que  Pero  Melendes  les  attand  au 
passaige. 


IV. 

CLXIV*  DEPESCHE 

—  du  xn*  jour  de  mars  1571.— 
(Envoyée  exprès  jusques  à  Calais  par  Jehan  Volet.) 

Discussion  du  traité  concernant  l'Ecosse.  —  Refus  du  comte  de  Morton  d'ad- 
hérer aux  articles  proposés.  —  Menace  faite  contre  lui  par  Elisabeth.  — 
Avis  donné  par  Walsingham  que  le  mariage  du  duc  d'Anjou  avec  Marie 
Stuart  est  résolu  en  France.  —  Changement  produit  par  cette  nouvelle  sur 
les  résolutions  de  la  reine.  —  Insistance  de  l'ambassadeur  pour  empêcher 
l'évêque  de  Ross  de  consentir  à  aucune  discussion  qui  puisse  retarder  le 
traité. — Lettre  secrète  à  la  reine-mère.  Communications  toute  confidentielles 
faites  par  Leicester  sur  le  projet  de  mariage  du  duc  d'Anjou  avec  Elisabeth. 

Au  Roy. 

Sire  ,  après  que  l'abstinence  de  guerre  a  esté  accordée, 
encores  pour  tout  ce  mois  de  mars ,  entre  les  depputez 
d'Escoce  de  l'ung  et  de  l'aultre  party  ,  et  que  la  déclaration 
a  esté  faicte  au  comte  de  Morthon  comme  la  Royne  d'An- 
gleterre vouloit  résoluement  passer  oultre  au  tretté ,  les 
commissaires  de  la  dicte  Dame  luy  ont  proposé  qu'il  deb- 
voit  adviser  à  deux  poinctz  :  l'un ,  de  se  rétracter  de  la  pro- 
cédure, que  luy  et  ceulx  de  son  dict  party  avoient  faicte 
pour  depposer  la  Royne  d'Escoce,  parce  qu'ilz  n'avoient 
nulles  raysons  ,  tant  apparantes  fussent  elles  ,  que  les  prin- 
ces souverains  les  vollussent  jamais  approuver,  ausquelz 
toutesfoys,  comme  à  ceulx  qui  estoient  constituez  de  Dieu 
pour  suprêmes  juges  et  exécuteurs  des  derniers  jugemens 
en  terre,  ceste  cause  debvoit  enfin  parvenir;  le  segond, 
que  ne  voulant  plus  la  Royne ,  leur  Mestresse  ,  meintenir 
la  dicte  cause  de  sa  part ,  il  regardât  qu'est  ce  qu'il  desiroit 
luy  estre  pourveu  par  le  tretté  pour  la  seureté  sienne ,  et 
de  ceulx  qui  l'avoient  envoyé. 

Âusquelles  deux  choses ,  comme  il  s'efforçoit  d'y  vou- 
loir respondre  assés  promptement  et  sans  ordre ,  aulcuns 
des  dicts  commissaires  l'ont  prié  ,  et  croy  que  artiificieuse- 
ment ,  affin  de  luy  dresser  cependant  sa  responce  ,  qu'il  ne 
se  vollust  haster  de  la  bailler  jusques  à  ce  qu'il  en  eust 
bien  à  loysir  conféré  avec  ses  collègues ,  parce  que  leur 
Mestresse  s'attandoit  d'estre  ceste  foys  résolue  de  son  in- 
tention ,  affin  de  se  résouldre  elle  mesmes  des  moyens 
qu'elle  auroit,  puys  après,  à  tenir  sur  tout  le  reste  du 
tretté.  Dont,  à  deux  jours  de  là,  le  dict  de  Morthon  est 
retourné  devers  les  dicts  commissaires ,  et  leur  a  respondu 
que  les  occasions,  pour  lesquelles  la  Royne  d'Escoce  es- 
toit  deschassée  de  son  estât ,  avoient  piéçà  esté  nottiffiées 
à  la  Royne  d'Angleterre  et  aulx  seigneurs  de  son  conseil 
avec  tant  de  preuve  et  de  vérité  qti'il  ne  vouloit  à  présent 
y  dire,  ny  desduyre,  sinon  cella  mesmes  qui  desjà  a  voit  esté 
dict  et  miz  par  escript,  et  qu'il  tournoit  le  produyre  de 
rechef  devers  eulx  ;  dont  leur  a  exibé  incontinent  la  pro- 
cédure faicte  à  Yorc  :  et,  quant  au  segond  poinct,  il  les 
prioyt  de  considérer  qu'aussitost  que  la  juste  privation  et 
puis  la  dimission  vollontaire  de  la  dicte  Dame  avoient  esté 
déclairées,  le  Prince  son  filz  avoit  légitimement  esté  su- 
brogé en  Testât,  et  desjà  couronné  Roy  d'Escoce;  auquel 
luy  et  les  bons  subjectz  du  pays  avoient  preste  la  foy  et 
sèrement ,  duquel  ilz  ne  vouloient ,  ny  pouvoient  avec  leur 
honneur ,   meintennant  se  despartyr  ;   et  pourtant ,   il  su- 
plyoit  la  Royne  d'Angleterre  de  les  vouloir  toutjours  favo- 
riser et  soubstenir  en  cestuy  leur  juste  et  honneste  debvoir, 
attandu  mesmement  que  les  choses  en  Escoce  s'estoient , 
jusques  icy,  conduictes,  et  se  conduysoient  encores  fort 
bien  et  par  bon  ordre,  soubz  l'auctorité  du  jeune  Roy,  et 

que ,  quant  bien  elle  le  vouidroit  habandonner,  qu'ilz  n'au- 
roient  pourtant  ny  faulte  de  moyens  ny  de  forces  pour  le 
soubtenir  ,  et  pour  contraindre  le  reste  du  royaulme  de  luy 
obéyr. 

Laquelle  responce  estant  par  quatre  des  dicts  commis- 
saires raportée  à  la  Royne  d'Angleterre ,  elle  a  dict  qu'elle 
sentoit  l'arrogance  et  la  dureté  d'un  cueur  bien  obstiné , 
et  qu'elle  sçavoit  que  le  dict  Morthon  ne  l'a  voit  apportée 
telle  de  son  pays,  ains  l'avoit  aprinse  icy  d'aulcuns  de 
ceulx  raesmes  du  conseil,  lesquelz  elle  vouloit  bien  dire 
qu'ilz  estoient  dignes  d'estre  penduz  à  la  porte  du  chas- 
teau,  avec  un  rollet  de  leur  adviz  au  coul;  et  que  sa  vol- 
lonté  estoit  que  le  dict  Morthon  ne  bougeât  ou  de  Lon- 
dres, ou  de  la  suyte  de  sa  court,  jusques  à  ce  que  quelque 
bon  expédiant  eust  esté  miz  en  cest  affaire. 

Geste  démonstration  de  la  dicte  Dame  nous  a  donné 
quelque  argument  de  bien  espérer  de  son  intention  5  mais 
l'artifice  des  adversaires  l'a  bientost  destournée ,  car,  oultre 
leurs  trames  de  court,  et  celles  qu'ilz  pratiquent  encores  en 
Escoce,  voycy.  Sire,  ce  que  a  escript  le  S""  de  Valsingan 
à  la  dicte  Dame  du  costé  de  France  :  qu'il  a  descouvert 
ung  propos ,  qui  se  mène  bien  chauldement  pour  maryer 
Monsieur,  frère  de  Vostre  Majesté,  avec  la  Royne  d' Es- 
coce, et  que  le  Pape  luy  promect  la  dispence  et  beau- 
coup d'avantaiges  au  monde  en  faveur  du  dict  mariage, 
et  que  les  choses  en  sont  si  avant  que  Mon  dict  Seigneur 
promect  d'y  entendre ,  aussitost  que ,  par  ce  tretté ,  la 
dicte  Dame  sera  restituée  en  son  estât  ;  et  que ,  ores  que 
le  tretté  ne  succède,  qu'il  y  a  entreprinse  dressée  pour  la 
venir  tirer  par  force  hors  d'Angleterre.  A  ceste  cause,  il 
suplye  sa  Mestresse  de  vouloir  bien  considérer  lequel  des 

deux  inconvénians  elle  ayme  mieuk  évitter  ;  et  que  ,  quant 
à  luy,  il  ne  luy  peult  dire  sinon  qu'elle  sera  très  mal  con- 
seillée, si  elle  se  dessaysyt  jamais  de  la  Royned'Escoce. 
Cest  adviz  a  renouvelle  une  si  extrême  jalouzie  dans  le 
cueur  de  ceste  princesse ,  que  je  tiens  le  tretté  non  seule- 
ment pour  beaucoup  traversé ,  mais  toutz  les  affaires  et 
la  personne  mesmes  de  la  dicte  Royne  d'Escoce  en  assés 
grand  dangier.  Et  desjà  ayant  commancé  la  dicte  Royne 
d'Angleterre  de  procéder  plus  estroictement  avec  le  dict 
de  Morthon,  elle  a  faict  dire  à  l'évesque  de  Roz  qu'il 
veuille  bailler  une  responce  par  escript  aulx  choses  que 
icelluy  de  Morthon  a  dictes,. et  produictes  de  rechef ,  con- 
tre sa  Mestresse  ;  et  qu'encores  qu'elle  ,  de  sa  part,  n'en 
demeure  que  bien  satisfaicte ,  que  néantmoins  cella  ser- 
vyra  beaucoup  de  donner  aucthorité  au  tretté  :  qui  est  ung 
poinct ,  Sire ,  pour  non  seulement  acrocher  la  matière , 
mais  pour  attribuer,  peu  à  peu,  de  l'authorité  et  jurisdic- 
tion  à  ceste  couronne  sur  celle  d'Escoce.  Dont  m'a  semblé 
de  conseiller  à  l'évesque  de  Roz  de  n'en  faire  rien ,  et  de 
n'entrer,  en  façon  du  monde,  à  contester  icy  les  droictz  et 
tiltres  de  sa  Mestresse ,  comme  n'estant,  à  présent,  ques- 
tion de  cella,  ny  d'aulcune  aultre  chose  que  de  tretter 
amyablement ,  entre  les  deux  Roynes ,  de  la  restitution  de 
celle  qui  est  hors  de  son  estât  ;  et  que  le  dict  Morthon 
n'avoit  que  faire  au  dict  tretté ,  sinon  pour  y  requérir, 
si  bon  luy  sembloit ,  sa  seurté  et  celle  des  siens  ;  à  quoy 
pouvoit  estre  pourveu  par  ung  seul  article ,  après  que  les 
aultres  seroient  accordez  ;  et  qu'à  cette  occasion  il  requist 
d' estre  procédé  promptement  avecques  luy,  et  avec  les 
aultres  depputez  de  la  Royne  ,  sa  Mestresse  ,  sur  les  arti- 
cles desjà  proposez,  ou  bien  leur  donner  congé  de  s'en  re- 

tourner.  Et  ay  tant  faict  qu'il  s'est  fermement  arresté  d'en 
user  ainsy;  dont  espère  qu'en  brief  nous  aurons  ou  la  con- 
clusion ,  ou  la  ropture  du  dict  tretté ,  et  que  je  vous 
pourray  informer  des  particuUaritez  que  m'avez  escriptes 
par  vos  dernières  du  xix^  du  passé ,  touchant  vostre  ver- 
tueuse et  prudente  résolution  en  cest  endroict  *,  laquelle  je 
mettray  peyne  qu'elle  puysse  réuscyr  bien  utille  ,  et  qu'elle 
soit  aydée  et  favorisée  d'icy,  ou  aulmoins  non  oprimée  par 
les  forces  de  ce  royaulme  ;  vous  suppliant  très  humblement, 
Sire  ,  de  différer,  jusques  à  mes  prochaines  ,  l'expédition 
du  frère  du  cappitaine  Granges,  qui  arrivera  bientost  devers 
Vostre  Majesté ,  parce  que  c'est  sur  luy  qu'il  semble  estre 
bon  de  faire  fondement,  estant  homme  solvable  et  de 
bonne  intention.  Sur  ce ,  etc. 

Ce  xij*  jour  de  mars  1571. 

A    LA    ROYNE. 

(Lettre  à  part.) 

Madame ,  par  ung  comraung  amy ,  que  M"^  le  comte  de 
Lestre  et  moy  avons  accoustumé  de  nous  communiquer 
l'ung  etl'aultre,  lequel  il  envoya  hyer  quéryr,  il  m'a  mandé 
qu'il  a  toutjour  esté  du  party  de  France,  et  qu'il  luy  im- 
porte, de  toute  sa  fortune  et  mesmes  de  la  vie,  qu'il  se 
meintiegne  tel,  et  qu'il  puysse  relever  toutjour  le  dict  party 
en  Angleterre,  aultant  que  faire  se  pourra  ;  dont  s' estant 
opposé  jusques  icy  à  ceulx ,  qui  y  soubstiennent  la  part 
d'Espaigne,  et  au  mariage  de  l'archiduc ,  il  a  attandu  l'o- 
portunité  de  voir  qu'à  bon  esciant  la  Royne,  sa  Mestresse, 

*  Celte  lettre  annonce  la  résolution  formelle  du  roi  d'envoyer  en  Ecosse, 
pendant  six  mois  ,  à  partir  du  premier  mars ,  le  secours  de  quatre  mille  écus 
par  mois  ,  sollicité  par  les  députés  de  Marie  Stuart.  Voir  le  Supplément  à  la 
Correspondance  Diplomatique  de  La  Mothe  Fénélon. 

se  vollùt  maryer,  et  que  la  nécessité  la  contraignît  de  l'es- 
tre ,  et  lors  il  luy  a  persuadé,  puysqu'elle  ne  vouloit  avoir 
sinon  uug  prince  de  sa  qualité,  qu'elle  deust  en  toutes  sor- 
tes prandre  Monseigneur ,  vostre  filz  5  et  que ,  quant  ung 
ange  du  ciel  m'annonceroit,  à  ceste  heure,  aultrement , 
parce  qu'il  sçavoit  que,  en  France  et  en  ce  royaulme,  l'on 
en  faict  divers  discours,  je  ne  vollusse  croyre  que  la  dicte 
Dame  ne  fût  toute  résolue  de  prandre  party  ,  et  très  bien 
disposée  à  celluy  de  Mon  dict  Seigneur,  et  avec  telle  affec- 
tion qu'il  se  trouvoit  en  terme  d'estre  ruyné  et  perdu ,  si 
le  propos  ne  se  continuoit,  comme  il  l'a  commancé  ;  car 
ceulxmesmes,  qui  y  estoient  les  plus  contraires,  qui  sont 
ses  ennemys  ,  impryment  à  la  dicte  Dame  que  la  froydeur, 
dont  l'on  y  va  en  France,  et  celle  du  cardinal  de  Chastil- 
lon  icy,  et  ce  que  je  n'en  parle  point,  procède  du  dict  comte 
mesmes,  qui  veult  meintenant  faire  tumber  la  résolution 
et  la  nécessité,  où  la  dicte  Dame  en  est,  à  l'espouser  à  luy  5 
et  soubz  main  ayantz  fort  estroictement  conféré  de  l'affaire 
avec  l'ambassadeur  d'Espaigne,  ilz  mettent,  à  ceste  heure, 
en  avant  à  la  dicte  Dame  d'espouser  le  filz  ayné  de  l'Em- 
pereur, l'eage  duquel  ilz  asseurent  n'y  avoir  à  dire  d'icel- 
luy  de  Monseigneur  que  de  demy  an,  et  qu'il  est  de  plus 
belle  taille  que  l'archiduc;  lequel  l'Empereur  a  finement 
maryé  ailleurs  pour  réserver  ce  party  à  son  filz  ;  et  qu'il  est 
très  certain  que  la  dicte  Dame ,  si  elle  ne  trouve  corres- 
pondance en  France,  qu'elle  fera  des  résolutions  ailleurs , 
qui ,  possible  ,  nous  seront  dommageables  ;  qu'il  ne  pense 
pas  que  Voz  Maj estez  Très  Chrestiennes  ne  cognoissent 
assés  que  ceste  princesse  et  son  royaulme  sont  à  désirer , 
et  que  Mon  dict  Seigneur  ne  peult  avoir  que  honneur  de 
désirer  l'ung  et  l'aultre,  et  de  s'advancer  de  les  deman- 

der  toutz  deux;  mesraes  qu'il  n'est  pas  fille,  pour  debvoir 
craindre  que  ung  reffuz  luy  puysse  faire  perdre  un  aukre 
party  ;  et  que,  s'il  veut  qu'on  y  aille  secrectement ,  qu'en- 
cores  le  veult  on  plus  de  ce  costé ,  mais  au  moins  que  Voz 
Maj estez  fissent  dire  ou  escripre  quelque  chose ,  en  la  plus 
convenable  façon  qu'elles  adviseroient ,  pour  faire  voir 
qu'elles  recognoissent  la  bonne  intention  de  ceste  princesse; 
qu'elles  la  veulent  ^entretenir,  et  qu'il  ayt  moyen  de  luy 
parler  librement  de  l'affaire ,  de  respondre  aux  difficultez 
qu'on  y  vouldra  opposer,  et  le  conclurre  premier  qu'il  soit 
publié;  qu'il  failloit  qu'il  fûtbientost  résolu  de  cecy,  parce 
qu'il  ne  vouloit,  ny  n'estoit  besoing  pour  nous,  qu'il  de- 
meurast  hors  du  nombre  de  ceulx  qui  tretteront  party  à 
la  dicte  Dame,  ains  ,  d'où  qu'elle  en  preigne,  qu'il  soit 
toutjour  ung  des  premiers  qui  s'en  mesle  ;  et  par  ainsy  que, 
si  le  singulier  désir,  qu'il  a  vers  la  France,  ne  luy  réuscit, 
qu'il  advisera,  le  mieulx  qu'il  pourra,  de  s'accommoder 
vers  l'Espaigne. 

Je  luy  ay  respondu  que  M"^  le  cardinal  de  Chastillon 
avoit  ouvert  ce  propos ,  et  que  j'estimois  qu'il  avoit  le  soing 
de  le  conduyre,  et  que  Voz  Majestez  ne  m'en  avoient  en- 
cores  rien  mandé  en  particulier  ;  seulement  je  cognoissois, 
par  toutes  voz  lettres ,  qu'il  y  avoit ,  de  vostre  part,  une 
très  grande  affection  de  confirmer  davantaige  l'amytié, 
bonne  intelligence  et  alliance ,  avecques  la  Royne,  sa  Mes- 
tresse,  et  qu'il  netiendroit  qu'à  elle  que  cella  se  perpétuât 
jamais;  que  je  ne  faisois  doubte  que  le  bruict  du  dict  ma- 
riage n'eust  faict  descouvrir  en  France ,  et  icy,  qu'il  y  en 
a  infinys  qui  seroient  très  marrys  qu'il  succédât ,  et  qui 
s'esforceoient  d'y  mettre  toutz  les  obstacles,  qu'il  leur  est 
possible,  jusques  à  s'ayder  de  faulces  inventions,  comme 

est  celle  qu'il  m'avoit  mandée  qu'on  trettoit  de  maryer 
Mon  dict  Seigneur  avec  la  Royne  d'Escoce  ,  et  que  luy  et 
M'^  le  cardinal  de  Lorrayne  et  M'^  le  jNunce  en  heussent 
tenu  de  bien  estroictz  conseilz  ensemble,  chose  qui  n'avoit 
nulle  apparance  de  vérité  5  mais  il  estoit  bien  certain  qu'on 
avoit  dict  et  escript  tant  de  difïicultez  de  deçà ,  qu'il  ne 
debvoit  trouver  estrange  que  Voz  Majestez  en  demeuras- 
sent en  quelque  suspens;  que  je  vous  escriprois  dilligente- 
ment  le  tout  par  le  menu ,  et  vous  représanterois  fort  ex- 
pressément sa  bonne  intention  ,  et  celle  qu'il  m'asseuroit 
telle  de  sa  Mestresse ,  que  les  anges  mesmes  ne  m'en  deb- 
voient  faire  rien  croyre  au  contraire ,  affin  de  luy  en  randre 
response  le  plus  tost  que  faire  se  pourroit.  Et  par  ce,  Ma- 
dame ,  que  j'ay  devant  les  yeulx  les  trois  considérations, 
que  m'avez  mandées  par  le  S*^  de  Sabrau,  sur  lesquelles  je 
vous  ay  despuys  faict  entendre  ce  qui  m'en  semble  ,  je  vous 
supplie  très  humblement  me  commander,  à  ceste  heure , 
quel  ordre ,  quel  langaige  et  quel  moyen  j'auray  à  y  tenir  ; 
et  sur  ce,  etc.  Ce  xij*  jour  de  mars  1571. 


CLXV'  DÉPESCHE 

—  du  xviie  jour  de  mars  1571.  — 

(Envoyée  par  homme  exprès  jusques  à  Calais.) 

Irrésolution  des  Anglais  sur  le  parti  qu'ils  doivent  prendre  à  l'égard  de  Marie 
fituart. — Vive  insistance  de  l'ambassadeur  pour  qu'il  soit  procédé  au  traité. 
—Discussion  des  articles  proposés.  —  Négociation  des  Pays-Bas;  plaintes  et 
menaces  d'Elisabeth  contre  le  roi  d'Espagne. 

Au   Rov. 

Sire ,  la  Royne  d'Angleterre  a  esté  si  vifveraent  per- 
suadée par  une  partie  des  siens,  et  non  moins  dissuadée 

parl'aultre,  de  restituer  la  Royne  d'Escoce,  qu'elle  s'est 
enfin  trouvée  de  ne  sçavoir  bonnement  ausquelz  incliner  ;  et 
eulx  mesmes ,  par  les  raysons  les  ungs  des  aultres ,  ont 
esté  si  irrésoluz  et  ont  tant  crainct  que  les  inconvénientz 
qui  pourroient  advenir ,  si  ceste  princesse  estoit  restituée  , 
et  ceulx  aussi  qui  certainement  adviendroient,  si  elle  ne 
r estoit  pas,  leur  fussent  par  après  redemandées,  qu'ilz 
avoient  une  foys  délayssé,  de  toutz  costez,  de  plus  en 
parler;  seulement  ilz  s'aydoient  d'artiffices  et  de  bruietz, 
et  d'inventions ,  pour  mouvoir  la  dicte  Dame  chacun  à  son 
opinion,  comme  si  elle  s'y  résolvoit  d'elle  mesmes;  et 
pressoient  l'évesque  de  Ross  de  respondre  aulx  accusa- 
tions, que  le  comte  de  Morthon  avoit,  de  rechef,  produictes 
contre  sa  Mestresse.  Mais  s' estant  le  sieur  évesque  ferme- 
ment résolu  à  ce  que  nous  avons  arresté  ,  qu'il  n'entreroit 
en  aulcune  contestation  de  droict ,  ny  de  tiltre ,  ny  de  la 
personne  de  la  Royne  ,  sa  Mestresse  ;  et  n'ayant,  ny  luy  ny 
moy ,  pour  cella  cessé  de  presser  noz  amys  sur  l'advance- 
ment  du  tretté,  ny,  de  ma  part,  obmiz  de  soUiciter  par  of- 
fres, par  prières,  et  encores  par  menaces,  le  comte  de  Mor- 
thon; l'on  est ,  despuys  trois  jours,  retourné  à  continuer  le 
dict  tretté,  lequel  semble  que  les  commissaires,  pour  l'hon- 
neur et  pour  la  seureté  de  la  Royne ,  leur  Mestresse ,  le 
veulent  meintenant  restraindre  à  quatre  poinctz  : 

Le  premier  est  d'asseurer  si  bien  ceulx  du  contraire 
party ,  qu'ilz  n'ayent  à  se  doubter  à  jamais  ny  de  leurs  per- 
sonnes ,  ny  de  leurs  biens ,  ny  de  leurs  estatz  ;  et  que ,  pour 
ceste  occasion ,  il  soit  réservé  lieu  et  auctorité  en  Escoce 
aulx  comtes  de  Lenoz  et  de  Morthon,  par  où  ilz  n'ayent 
occasion  de  craindre  le  contraire ,  et  que  la  capitulation , 
qui  s'en  fera ,  soit  en  forme  ung  peu  plus  expresse  qu'on 

n'a  accoustumé  d'user  aulx  aultres  rébellions ,  parce  qu'ilz 
ont  estably  et  couronné  ung  Roy  contre  la  Royne  d'Escoce. 
Le  segond  poinct  est  d'avoir  le  Prince  d'Escoce ,  d'où  dep- 
pend  toute  la  conclusion  de  l'affaire;  et,  de  tant  que  le 
dict  Prince  est  en  la  garde  du  comte  de  Mar,  lecpiel  n'o- 
béyst  à  la  Royne  d'Escoce ,  qu'elle  monstre  par  raysons 
probables  comme  elle  le  pourra  faire  venir  ez  mains  de  la 
Royne  d'Angleterre.  Le  troisiesme  est  de  bailler  des  ostai- 
ges,  et  iceulx  si  principaulx  qu'on  ne  puysse  sans  leur 
vollonté ,  ou  contre  icelle ,  dresser  rien  en  Escoce  au  pré- 
judice de  ce  royaulme.  Et  le  quatriesme  poinct  est  de  con- 
signer aulcunes  des  meilleures  places  du  pays  à  la  dicte 
Royne,  leur  Mestresse,  ou  accorder  qu'elle  en  y  puysse 
faire  fortiffier  quelques  unes. 

Auxquels  quatre  poinctz  iceulx  depputez  de  la  Royne 
d'Escoce  ont  desjà  baillé  des  responces ,  fort  aprochantes 
de  l'accord  ,  sinon  au  dernier ,  lequel  ilz  ont  du  tout  ref- 
fuzé,  allégans  que  je  leur  avois  desjà  signiffié  ,  s'ilz  accor- 
doient  nulles  places  aulx  Anglois,  qu'il  failloit  qu'ilz  en  ac- 
cordassent aultant  à  Vostre  Majesté;  et  est  l'évesque  de 
Ross  en  ceste  opinion  qu'on  n'incistera  par  trop  à  cest 
article.  Néantmoins  il  me  semble  qu'on  procède  sur  icelluy 
et  sur  les  aultres  par  grandes  difficultez  ,  et  que  la  matière 
n'est  encores  preste  à  conclure  ;  dont  attendons  la  res- 
ponce  de  la  Royne  d'Escoce  sur  les  particullaritez ,  que 
luy  avons  desjà  escriptes,  affin  de  la  mander  incontinent  à 
Vostre  Majesté. 

Les  depputez  de  Flandres  sont  arrivez ,  lesquelz  seront 
ouys  après  demain ,  et  cependant  huict  des  principaulx  sei- 
gneurs de  ce  conseil ,  qui  estoient  lundy  dernier  en  ceste 
ville,  ont  faict  venir  vers  eulx  l'ambassadeur  d'Espaigne, 

auquel  ayant  faict  honneur  et  bonne  réception  ,  ilz  luy  ont 
assés  sommairement  parlé  du  faict  des  prinses  ,  mais  ilz  se 
sont  asprement  pleintz  à  luy  de  ce  qu'on  avoit  miz  en  pryson 
ung  anglois  en  Espaigne,  parce  qu'il  avoit  adverty  la 
Royne,  sa  M estresse ,  des  mauvaises  pratiques  que  Stu- 
queley  meine  par  dellà  contre  elle ,  et  des  aprestz ,  qui  se 
font  en  Espaigne  ,  pour  faire  une  entreprinse  en  Yrlande  ; 
sur  quoy  ilz  luy  vouloient  bien  dire  que  le  dict  Anglois  es- 
toit  injustement  dettenu,  par  ainsy  qu'il  advisât  de  le  faire 
mettre  en  liberté;  et  que  la  Royne  ,  leur  Mestresse ,  n' avoit 
donné  aulcuue  occasion  au  Roy,  son  Maistre,  d'attempter 
rien  par  armes  contre  elle ,  ny  contre  ses  pays  5  et ,  quant 
il  le  vouldroit  faire,  qu'elle  sçayt  comme  y  résister,  et 
comme  encores  prendre  assés  de  revenche ,  pour  luy  donner 
occasion  de  s'en  repentyr ,  ensemble  à  ceulx  qui  le  luy 
auront  conseillé.  Sur  quoy  le  dict  sieur  ambassadeur  a 
respondu  que  rien  de  semblable  n'estoit  encores  venu  jus- 
ques  à  sa  cognoissance ,  et  qu'il  en  escriproit  en  dilligence 
au  Roy,  son  Maistre;  néantmoins  qu'il  ozoit  prandre  sur  le 
périlh  de  sa  vie  que  ce  qu'ilz  luy  disoient,  de  l'entreprinse 
d' Yrlande,  estoit  une  chose  faulce  et  supposée,  et  qu'il 
n'entendoit,  à  présent,  aultre  chose  de  l'intention  du  Roy, 
son  Maistre  ,  sinon  qu'il  l' avoit  fort  bonne  ,  de  persévérer 
en  bonne  paix  et  en  l'ancienne  confédération  qu'il  a  avec 
la  Royne,  leur  Mestresse,  et  avec  son  royaulme.  Dont,  de  là 
en  avant,  leurs  propos  se  sont  continuez  avec  plus  de  gra- 
cieuseté, de  sorte  qu'ilz  se  sont  despartys  bien  contantz 
les  ungs  des  aultres.  Despuys  j'ay  sceu  qu'on  prépare 
d'envoyer  pour  cest  effect  le  jeune  Coban  devers  le  Roy 
Catholique ,  et  qu'on  dresse  ung  armement  de  huict  grandz 
navyres  ,  soubz  la  conduicte  de  Milord  Grey  ,  pour  cepen- 

dant garder  la  coste  d' Yrlande  ,  et  qu'on  envoyé  nouvelles 
provisions  et  argent  à  milord  Sideney ,  afïin  de  pourvoir  à 
la  deffance  du  pays,  et  qu'on  a  faict  cryer  icy  que  ung 
chacun  ayt  armes,  chevaulx  et  équipage ,  prestz  pour  mar- 
cher, quant  la  Royne  le  commandera.  A  la  vérité  ceulx 
cy  monstrent  de  paroUe  qu'ilz  veulent  accorder  des  diffé- 
rans  des  prinses,  mais  ilz  continuent  encores  par  effectd'ar- 
rester  toutjours  les  navyres  et  merchandises  des  subjectz 
du  Roy  d'Espaigne  ;  et,  despuys  peu  en  çà,  ilz  ont  faict  des- 
charger huict  grandes  ourques  bien  fort  riches  en  divers 
portz  de  ce  royaulme;  et  si ,  avoient  desjà  donné  congé  à 
aulcuns  particuUiers ,  qui  avoient  armé,  d'aller  aux  Indes, 
mais,  despuys  six  jours,  on  a  mandé  d'arrester  toutz  navy- 
res, affin  de  servyr  à  la  deffance  d' Yrlande,  si  l'on  voit 
qu'il  en  soit  besoing.  Sur  ce ,  etc. 

Ce  xvij^  jour  de  mars  i57i. 


CLXVr  DÉPESCHE 

—  du  xxiii*  jour  de  mars  lô71.  — 
(  Envoyée  exprès  jusqiies  à  Calais  à  la  conduite  du  S"  Rydolfi.) 

Audience. — Réception  faite  à  lord  Buchard  à  Paris.  — Satisfaction  de  la  reine 
sur  la  réponse  du  roi  au  sujet  de  l'Irlande.  —  Plainte  contre  les  entreprises 
que  le  roi  d'Espagne  projette  sur  ce  pays.  — État  de  la  négociation  concer- 
nant PÉcosse.  —  Mort  du  cardinal  de  Chatillon. 

Au  Roy. 

Sire,jestant  allé,  jeudi  dernier,  affin  de  satisfaire  aulx 
depputez  de  la  Royne  d'Escoce ,  trouver  la  Royne  d'An- 
gleterre à  Grenvich,  j'ysuys  arrivé  sur  le  poinct  que  ceulx 
de  son  conseil  venoient  de  débattre,  devant  elle,  les  poinctz 

du  tretté  avec  tant  de  contention  entre  eulx  ,  qu'elle  avoit 
esté  contraincte  de  dire  à  l'ung  de  la  compaignie  qu'il  es- 
toit  un  fol  et  ung  téméraire ,  luy  deffandant  de  plus  se  trou- 
ver en  sa  présence  au  dict  conseil;  dont  n'est  venu  que 
bien  à  propos  que  j'aye  heu  à  parler  à  la  dicte  Dame  d'une 
aultre  matière  plus  gracieuse  ,  premier  que  de  luy  toucher 
de  celle  là.  Et  ainsy  luy  ay  dict  qu'il  y  avoit  assez  longtemps 
que  je  n'avois  receu  des  nouvelles  de  France ,  et  que  je 
venois  exprès  ceste  foys  pour  voir  et  sçavoir  des  siennes , 
alFin  d'en  faire  part  à  Yoz  Très  Chrestiennes  Majestez , 
qui  ne  pourriez  recevoir  plus  grand  playsir  que  d'entendre 
de  la  belle  et  bonne  disposition  ,  en  quoy,  grâces  à  Dieu , 
je  la  voyois  5  et  que  Vous,  Sire,  par  voz  dernières  du  xix^ 
du  passé ,  monstriez  désirer  qu'elle  fût  demeurée  bien  sa- 
tisfaicte  de  la  responce ,  que  luy  aviez  faicte  sur  les  choses 
d'Yrlande,  et  me  commandiez  la  luy  représanter  de  rechef, 
et  que  vostre  dellibération  estoit  de  conserver  inviollable- 
ment  la  bonne  amytié,  que  vous  aviez  avec  elle. 

La  dicte  Dame,  avec  grand  playsir,  m'a  respondu  que, 
puysque  je  ne  luy  comptois  point  des  nouvelles  de  France, 
elle  me  vouloit  dire  que  l'entrée  de  Vostre  Majesté  estoit 
desjà  faicte ,  dez  le  premier  mardy  de  mars ,  de  laquelle 
milord  de  Boucart  luy  avoit  mandé  plusieurs  choses  honno- 
rables  et  bien  fort  magniffiques ,  et  luy  avoit  aussi  escript 
du  combat  de  la  barrière,  et  de  voz  aultres  exercisses,  bien 
fort  à  la  louange  de  Vostre  Majesté ,  et  de  Monseigneur 
vostre  frère,  et  de  vostre  court;  et  qu'ung  sien  escuyer, 
qu'elle  avoit  envoyé  avec  le  dict  de  Boucard,  lequel  estoit 
desjà  de  retour,  affermoit  que ,  sans  faire  comparaison  de 
roys,  parce  qu'il  n'en  avoit  jamais  veu  nul  aultre  que  Vos- 
tre Majesté,  il  n' estoit  possible  que  prince,  ny  seigneur,  ny 

gentilhomme ,  peult  aller  plus  gaillardement ,  ny  avec  plus 
d'adresse,  à  toutes  sortes  de  combat  de  pied  et  de  cheval, 
qu'il  vous  y  avoit  veu  aller;  et  luy  en  avoit  racompté  aul- 
cunes  particullaritez ,  qu'elle  avoit  prins  si  grand  playsir  de 
lesouyr,  qu'elle  les  luy  avoit  faictes  redire  plusieurs  foys , 
non  sans  bien  fort  souhayter  qu'elle  eust  peu  estre  une 
tierce  royne,  présente  à  les  voir;  et  qu'à  la  vérité,  elle 
eust  trop  voUontiers  réservé  pour  elle  la  commission  de 
s'aller  conjouyr  avec  Voz  Très  Chrestiennes  Majestez  de 
voz  présentes  prospéritez,  que  de  l'avoir  donnée  à  milord  de 
Boucard ,  si  ainsy  se  fût  peu  faire  ;  es  quelles  prospéritez 
elle  comptoit  celle  là  pour  bien  grande,  que  la  Royne  Très 
Chrestienne  se  trouvoit  relevée  de  tout  son  mal ,  sinon  de 
celluy  de  la  groysse,  duquel  elle  accoucheroit ,  avecl'ayde 
de  Dieu,  bien  heureusement  dans  neuf  mois  prochains,  me 
priant  là  dessus  l'excuser,  si,  pour  jouyr  du  portraict  de  la 
dicte  Dame  ,  parce  que  c'est  ung  seul  contantement  entre 
les  princes,  qui  aultrement  ne  se  voyent  jamais,  elle  aprou- 
voit  le  larrecin  qu'on  en  avoit  faict  en  France,  et  l'a  tiré  in- 
continent de  sa  pochette  pour  me  le  monstrer ,  me  de- 
mandant si  elle  estoit  ainsy  en  bon  poinct ,  et  le  teint  si 
beau,  comme  la  peinture  le  remonstroit;  et  qu'au  reste  elle 
ne  vouloit  faillir  de  vous  randre  le  plus  exprès  grand  mercys, 
qu'il  luy  estoit  possible,  pour  la  tant  favorable  réception, 
que  vous  aviez  faicte  non  seulement  à  milord  de  Boucard, 
car  celle  là  estoit  convenable  pour  ung  qui  eust  esté  plus 
grand  que  luy,  bien  qu'il  soit  son  parant,  mais  encores  à 
toutz  ses  aultres  gentishommes,  qu'elle  avoit  envoyez  en  sa 
compaignie ,  qui  s'en  louoient  iufinyement  :  de  quoy  elle 
vous  avoit  une  bien  fort  grande  obligation,  et  réputoit  trop 
plus  que  bien  employé  l'honneur  qu'elle  avoit  désiré  vous 

faire  par  ceste  visite  ;  qu'elle  auroit  grande  occasion  de  se 
douloir  de  moy,  si  je  ne  vous  avois  desjà  faict  entendre 
le  contantement  et  grande  satisfaction  qu'elle  avoit  receu 
de  vostre  bonne  responce  sur  les  choses  d'Yrlande;  et  que 
si ,  du  temps  que  voz  affères  n'alloient  guières  bien ,  elle 
avoit  monstre  par  euvre  sa  ferme  persévérance  en  vostre 
amytié,  vous  debviez  bien  croyre,  Sire,  que  meintenant,  en 
vostre  prospérité,  elle  ne  seroit  pour  s'en  despartyr,  et 
que  vous  ne  doubtiez ,  quoy  que  puysse  advenir,  que ,  de 
son  costé  ,  il  y  ayt  jamais  faulte  ;  que  la  pleinte  d'Yrlande 
se  transféroit  meintenant  sur  le  Roy  d'Espaigne ,  lequel,  s'il 
persévéroit  en  ce  qu'elle  en  avoit  desjà  entendu  ,  il  mons- 
treroit  que  non  seulement  il  aymoit  les  trahysons ,  des- 
quelles quelquefoys  les  princes  se  sçavent  ayder,  mais  en- 
cores  les  traystres ,  que  nulz  vrays  princes  n'ont  jamais 
voUu  regarder  de  bon  œil;  et  qu'elle  s'esbahyssoit  bien  fort 
comme ,  estant  si  catholique  ,  il  ne  mettoit  fin  à  la  guerre 
du  Turc ,  premier  que  d'en  commancer  une  aultre  à  une 
princesse  chrestienne  ;  et  qu'elle  espéroit,  en  tout  évenne- 
ment ,  que  Vostre  Majesté  ne  trouveroit  mauvais  qu'elle 
entreprînt  de  très  bien  se  defTandre. 

Je  luy  ay  respondu ,  Sire  ,  à  ung  chacun  poinct  de  ses 
honnestes  propos,  le  plus  gracieusement  qu'il  m'a  esté  pos- 
sible, conforme  aulx  motz  bien  exprès  et  fort  propres,  qu'il 
vous  a  pieu  souvent  m'en  mander  en  voz  lettres,  et  me 
semble  qu'elle  en  est  demeurée  bien  fort  contante;  et, 
quant  à  l'entreprinse  d'Yrlande,  que  j'estimois  ,  Sire  ,  que 
vous  auriez  grand  regrect  de  voir  sourdre  aulcune  occasion 
de  guerre  entre  deux  si  prochains  vos  alliez ,  comme  sont 
le  Roy  d'Espaigne  et  elle,  et  s'il  estoiten  vostre  puyssance 
d'y  obvier  que  vous  y  employeriez  très  voUontiers  ;  et  de  la 

défiance,  dont  elle  m'avoit  parlé,  si,  d'avanture,  il  en  fail- 
loit  venir  là ,  je  ne  faisois  doubte  que  Vostre  Majesté  ne  la 
réputât  de  droict  naturel  et  estre  loysible  à  ung  chacun  de 
légitimement  s'en  ayder.  Sur  la  fin,  Sire,  je  luy  ay  dict 
que  vous  me  commandiez  de  vous  donner  compte  en  quoy 
l'on  estoit  meintenant  du  tretté  de  la  Royne  d'Escoce,  et 
que  vous  ayant,  elle,  faict  dire  par  ses  ambassadeurs,  et  es- 
cripre  par  moy,  que  la  dicte  Dame  luy  avoit  faict  des  offres, 
lesquelles  elle  avoit  trouvés  bien  honnorables ,  vous  répu- 
tiez  desjà  l'accord  comme  conclud  entre  elles,  et  ainsy 
le  respondiez  à  ceulx  qui  vous  incistoient  en  ceste  affaire , 
tant  princes  que  aultres  ;  par  ainsy ,  qu'il  luy  pleust  me 
dire  ce  que  j'aurois  meintenant  à  vous  en  mander. 

La  dicte  Dame  m'a  respondu,  en  façon,  à  la  vérité,  peu 
contante ,  qu'elle  se  doubtoit  bien  que  je  ne  passerois  ceste 
audience  sans  luy  parler  de  la  Royne  d'Escoce,  laquelle 
elle  desiroit  estre  moins  en  vostre  souvenance  ,  et  encores 
moins  en  la  mienne;  néantmoins  que  je  vous  pouvois  es- 
cripre  qu'il  n' estoit  possible  d'user  de  plus  grande  dilligence 
que  celle  qu'on  mettoit  à  parfaire  le  tretté,  et  qu'elle  lais- 
soit  à  M*^  de  Roz  de  me  dire  particuUièrement  en  quoy 
l'on  en  estoit  meintenant.  Et  soubdain  s'est  mise  à  discou- 
rir aulcunes  particuUaritez ,  qu'on  luy  a  rapportées ,  que 
M'  le  cardinal  de  Lorrayne  avoit  dictes  et  faictes  contre 
elle  ;  lesquelles  j'ay  miz  peyne  de  luy  dissuader,  et  s'est 
l'audience  terminée  bien  fort  gracieusement. 

Le  jour  d'après,  le  comte  de  Morthon  a  esté  appelle  et 
a  esté  bien  fort  pressé  de  consentyr  au  restablissement  de 
la  Royne  d'Escoce  ,  et  à  bailler  le  Prince  d'Escoce  ostage 
pour  elle  par  deçà,  ou  qu'aultrement  il  seroit  habandonné 
de  la  Royne  d'Angleterre,  laquelle  mesmes  s'yroit  joindre 


—  34  — 
à  l'aultre  party;  et  la  comtesse  de  Lenoz  a  monstre  qu'elle 
inclinoit  à  ce  poinct.  Le  dict  de  Morthon  s'est  trouvé  fort 
perplex  ,  et  a  demandé  temps  d'y  penser  ;  il  demeure  en- 
cores  bien  ferme,  et  prétend  d'obtenir  quelque  relasche , 
par  prétexte  d'aller  rassembler  les  Estatz  d'Escoce,  pre- 
mier que  de  pouvoir  bailler  ung  assés  vallable  consente- 
ment en  chose  de  si  grande  importance.  Despuys,  le  S"^  de 
Yassal  est  arrivé,  avec  les  lettres  de  Vostre  Majesté,  du 
vij*  et  X*  du  présent,  sur  lesquelles  j'yray  encores  revoyr 
la  Royne  d'Angleterre ,  ung  jour  de  ceste  sepmaine.  Sur 
ce ,  etc.  Ce  xxiij*  jour  de  mars  1574. 

Ainsy  que  je  signois  la  présente,  l'on  m'est  venu  advertyr  que,  hyer 
au  soir,  monsieur  le  cardinal  de  Chastillon  avoit  perdu  la  paroUe  et 
estoit  hors  de  toule  espérance  ;  et  ung  aullre  me  vient  de  dire  qu'il 
est  desjà  Irespassé. 

CLXVir  DÉPESCHE 

—  du  xxvine  jour  de  mars  1  ô  7 1 .  — 

(  Envoyée  par  homme  exprès  jusques  à  Calais.  ) 

Audience.  —  Retour  de  lord  Buchard  à  Londres. — Remerclment  de  la  reine 
pour  l'accueil  qu'il  a  reçu  en  France.  — Nouveaux  pouvoirs  demandés  par  le 
comte  de  Morton  aux  états  d'Ecosse.  — Nouvelles  de  Flandre  et  d'Irlande. 
—  Mission  de  sir  Henri  Coban  en  Espagne. 

Au  R o\. 

Sire,  je  suys  allé,  de  rechef,  trouver  la  Royne  d'Angle- 
terre àGrenvich,  pour  le  mercyment  que  Vostre  Majesté, 
par  ses  lettres  du  x*  du  présent,  me  commandoit  de  luy  faire  ; 
laquelle  a  esté  de  tant  plus  curieuse  d'entendre  ce  que  je 
luy  en  ay  vollu  dire,  que  milord  de  Boucardn' estoit  enco- 
res arrivé ,  et  a  monstre  d'avoir  ung  extrême  playsir  que 
Voz  Majestez  ayent  vollu  prandre  à  honneur  ceste  sienne 

visite  el  son  présent  d'hacquenées  ;  et  que  je  l'aye  asseu- 
rée  que  vous  n'estimez  que  cella  soit  tant  procédé  de  l'or- 
dinaire observance  d'entre  les  princes ,  comme  d'une  ha- 
bondance  d'affection  et  de  bienveuillance  qu'elle  vous 
porte ,  et  que  vous  l'avez  receu  pour  ung  très  asseuré 
gaige,  qu'elle  veult  fermement  persévérer  en  vostre  amytié  ; 
et  que  ceste  sienne  publique  démonstration  dé  vous  honno- 
rer  vous  a  esté  de  grande  satisfaction ,  non  seulement  pour 
Voz  Majestez  Très  Chrétiennes  et  pour  vostre  court ,  mais 
encores  pour  les  princes  et  estatz  estrangiers  qui  avoient 
là  leurs  ambassadeurs  ;  adjouxtant  quelque  mot  de  l'ellec- 
tion ,  qu'elle  avoit  vollu  faire  de  ce  milord,  son  parant, 
pour  le  vous  envoyer,  qui  s'estoit  fort  dignement  acquitté 
de  sa  charge  ;  dont  me  commandiez  l'asseurer  que  l'obli- 
gation ,  que  vous  lui  aviez  de  toutes  ces  choses  ,  ne  seroit 
colloquée  en  ung  prince  ingrat  ny  mescognoissant ,  ains  en 
ung  prince  très  disposé  de  l'honnorer,  et  de  luy  randre  avec 
pareilles  démonstrations  les  vrayes  œuvres  de  sa  bonne  in- 
tention envers  elle  ;  et  que,  pour  revanche  des  hacquenées, 
si  elle  avoit  envye  d'aulcune  chose ,  qui  se  peult  recou- 
vrer entre  toutes  les  commoditez  de  vostre  royaulme ,  que 
vous  auriez  très  grand  playsir  de  l'en  gratiffier. 

La  dicte  Dame  m'a  respondu  qu'en  nulle  chose  de  ce 
monde ,  il  ne  luy  estoit  advenu  d'obtenir  si  bien  tout  l'ef- 
fect  de  son  désir,  fors  en  ung  poinct  seulement,  qu'en 
ceste  cy,  qui  n' avoit  prétandu  par  icelle  que  d'en  satisfaire 
à  son  debvoir,  vous  donner  contantement ,  et  monstrer  au 
monde  qu'elle  vous  veult  de  tout  son  pouvoir  honnorer,  ce 
que  vous  aviez  vollu  luy  agréer  si  grandement ,  et  vous  en 
contanter,  et  le  recepvoir  encores  avec  une  si  publique 
démonstration  d'honneur,  qu'elle  remercyoit  Dieu  de  luy 

avoir  miz  au  cueur  de  le  faire;  et  qu'en  cella  seul  se 
trouvoit  intéressée  qu'ayant  estimé  vous  obliger  par  ce 
moyen  vers  elle ,  elle  s'en  trouvoit  en  très  grande  obliga- 
tion vers  vous ,  me  priant  de  luy  ayder,  par  mes  lettres , 
à  vous  en  randre  ung  très  grand  mercys ,  et  vous  donner 
aultant  d'asseurance  de  son  affection  et  dévotion  envers 
Voz  Très  Chrestiennes  Majestez,  en  tout  ce  qui  concerne 
vostre  grandeur,  et  la  félicité  de  vostre  mariage  ,  la  paix 
de  vostre  royaulme ,  l'establissement  de  voz  affaires ,  l'in- 
violable observance  de  son  amytié  et  intelligence  avec  la 
France ,  comme  il  est  en  sa  foy  et  parolle ,  devant  Dieu 
et  le  monde,  de  le  vous  pouvoir  jurer  et  promettre.  Et  ne 
s'est  diverty  pour  lors  le  propos  à  nulz  aultres  termes  qu'à 
continuer  ceulx  cy,  et  semblables,  avec  grande  affection 
et  avec  beaucoup  de  contantement  de  la  dicte  Dame. 

Despuys ,  mon  secrétaire  est  arrivé  avec  la  dépesche  de 
Vostre  Majesté  du  xiij^  de  ce  mois,  et  bientôt  après  ,  mi- 
lord  de  Boucard ,  lequel  la  dicte  Dame  a  receu  et  toute  sa 
compaignye  avec  grande  démonstration  de  faveur  ;  mais  je 
ne  sçay  encores  des  particularitez  de  son  raport,  sinon 
qu'on  m'a  asseuré  qu'il  l'a  faict  fort  bon.  Et,  au  regard 
du  tretté  de  la  Royne  d'Escoce,  le  comte  de  Morthon  a 
esté  si  pressé  d'accorder  la  restitution  d'elle ,  et  de  bailler 
le  Prince  d'Escoce  par  deçà,  qu'il  n'a  trouvé  aultre  remède 
que  de  jurer,  avec  sèrement  solemnel,  qu'il  n'avoit  nul  pou- 
voir suffisant  de  le  faire,  mais  qu'il  yroit  voUontiers  assem- 
bler les  Estatz  pour  le  se  faire  donner.  Dont  a  esté  advisé 
de  leur  donner  quelque  temps  pour  y  pourvoir,  à  la  charge 
que,  s'il  ne  revient  au  jour  préfix,  et  qu'il  n'apporte  consen- 
tement d'accorder  à  toutes  les  choses,  qui  seront  trouvées 
honnestes  pour  parachever  le  tretté ,  que  la  Royne  d'An- 

gleterre  procédera  sans  luy ,  et  habandonuera  entièrement 
son  party  ;  dont  a  esté  dépesché  ung  corrier  en  dilligence 
devers  la  Royne  d'Escoce  pour  avoir  son  consentement  à 
ce  que  le  dict  de  Morthon  et  ses  collègues ,  et  pareille- 
ment deux  des  depputez  de  la  dicte  Dame,  s'en  puyssent 
retourner  ;  et  que ,  par  mesmes  moyen ,  une  aultre  proro- 
gation d'abstinance  de  guerre  soit  prinse  ;  et  que  cepen- 
dant l'on  procédera  avec  l'évesque  de  Roz  à  l'accord  des 
aultres  poincts  d'entre  les  deux  roynes. 

Les  depputez  de  Flandres  ont  esté  amyablement  receuz 
de  la  Royne  d'Angleterre,  laquelle  leur  a  promiz ,  eu 
général ,  une  bonne  expédition  de  leurs  affaires  ;  et  des- 
puys  ilz  ont  esté  ouys  des  seigneurs  de  son  conseil ,  avec 
lesquelz,  quant  ilz  sont  venuz  aulx  particuUaritez ,  il  s'y 
est  trouvé  encores  plusieurs  difficultez  ,  qu'on  est  après  à 
les  démesler.  Les  provisions  pour  Yrlande  se  continuent 
toutjours,  parce  qu'il  semble  que  trois  vaysseaulx  espaignolz 
ayent  compareu  en  la  coste  du  dict  pays ,  et  qu'il  a  couru 
bruict  que  Estuqueley  se  venoit  remettre  en  une  sienne 
terre,  que  la  Royne  d'Angleterre  a  donnée  à  ser  Peter 
Carho.  Et  est  certain  que  la  dicte  Dame  crainct  assez  d'a- 
voir quelque  guerre  de  ce  costé,  dont,  pour  s'en  esclarcyr, 
elle  prépare  le  voyage  du  jeune  Coban  en  Espaigne  ;  duquel 
j'entendz  que  la  commission  portera  quatre  chefz  :  l'ung, 
de  faire  entendre  au  Roy  Catholique  l'occasion  pourquoy 
elle  a  faict,  l'année  passée,  arrester  les  biens  et  navyres 
de  ses  subjectz  ;  le  segond ,  pourquoy  son  ambassadeur  fut 
quelque  temps  resserré;  le  troisiesme,  qu'elle  se  plainct 
qu'il  ayt  receu  et  qu'il  mein tienne  ses  rebelles ,  comme 
est  Estuqueley,  lequel  elle  demande  luy  estre  renvoyé , 
ou ,  au  moins ,  qu'il  soit  chassé  hors  de  ses  pays  ;   et  \p 

quatriesme ,  qu'elle  luy  eiivoyera  uiig  ambassadeur  pour 
résider  prez  de  luy,  s'il  le  veult  ainsy  recepvoir  comme  il 
appartient.  Sur  ce ,  etc.       Ce  xxviij^  jour  de  mars  1571 . 


CLXVlir  DEPESCHE 

—  du  premier  jour  d'apvril  1571.  — 

•  h 
(Envoyée  jusques  à  la  court  par  le  S""  de  Sdbran.) 

Sursis  aux  affaires  d'Ecosse  et  d'Irlande — Soupçon  répandu  à  Londres  que 
le  cardinal  de  Chatillon  est  mort  par  le  poison. —  Lettre  secrète  à  la  reine- 
mére.  Détails  sur  la  négociation  du  mariage  du  duc  d'Anjou.  —  Conversa- 
tion confidentielle  entre  Leicester  et  l'ambassadeur. — Nécessité  de  faire 
une  proposition  officielle  du  mariage. 

Au  Roy. 

Sire ,  il  ne  m'est  beaucoup  resté ,  après  celles  que  vous 
ay  escriptes  du  xxviij^  du  passé ,  que  adjouxter  meinte- 
nant  icy  des  nouvelles  de  deçà,  si  n'est  de  vous  con- 
firmer. Sire,  que  le  rapport  de  milord  de  Boucard  a 
esté  si  bon  et  si  honnorable ,  et  tant  plein  de  louanges  de 
Vostre  Majesté,  et  de  la  Royne,  et  de  la  Royne  vostre 
mère ,  et  de  Messeigneurs  voz  frères ,  et  de  toute  vostre 
court ,  et  encores  de  l'espleudeur  d'icelle ,  et  des  bonnes 
chères  qu'il  y  a  receues ,  et  des  présents  que  Vostre  Ma- 
jesté luy  a  faictz ,  et  des  magnifficences  de  vostre  entrée , 
et  des  aultres  choses  qu'il  a  ouyes  et  cognues  par  dellà 
concerner  l'amytié  que  voulez  garder  à  la  Royne,  sa  Mes- 
tresse,  et  à  son  royaulme ,  qu'il  en  a  rendu  la  dicte  Dame 
la  plus  contante  et  satisfaicte  qu'il  est  possible ,  ce  qui  seroit 
trop  long  à  vous  réciter  en  particullier;  mais  il  semble 
bien.  Sire,  tout  à  ung  mot,  que  ce  qui  a  esté  fairt  en 

Tendroict  du  dict  Boucard  se  monstre  estre  bien  et  utille- 
ment  employé.  mn^m  :xi 

Il  y  a  trois  jours  qu'on  n'a  rien  touché  au  tretté  de  la 
Royne  d'Escoce  ,  attandant  la  responce  que  la  dicte  Dame 
fera  sur  le  congé  que  le  comte  de  Morthon  demande , 
lequel  je  ne  voys  pas  qu'il  se  puysse  bonnement  empescher, 
bien  qu'il  semble  que  la  dicte  Royne  d'Escoce  le  reffuzera 
du  tout;  mais  l'on  essayera  au  moins  d'obliger  le  dict  de 
Morthon  à  de  si  expresses  conditions,  de  son  brief  retour, 
et  d'aporter  le  pouvoir  d'accorder  à  la  restitution  de  la 
dicte  Dame,  que ,  s'il  y  fault,  le  tretté  ne  layssera  pour- 
tant de  passer  oultre  sans  luy.  Et  j'ay  bien  opinion  ,  Sire  , 
que  nul  des  deux  partys  des  Escouçoys ,  qui  sont  meinte- 
nant  icy,  ne  se  trouve  guières  contant  de  la  procédure  des 
Anglois  :  ce  que  j'espère  qui  les  fera  devenir  plus  saiges 
entre  eulx.  J'ay  escript,  ces  jours  passez,  au  S'^  de  Yérac, 
et  luy  ay  envoyé  par  chiffre  l'extret  de  l'article  de  voz 
dernières  qui  le  concernoit,  et  luy  ay  donné  toute  l'instruc- 
tion ,  que  j'ay  peu,  des  choses  qui  peuvent  importer  vostre 
service  par  dellà. 

Les  provisions  d'Yrlande  vont,  despuys  trois  jours, 
ung  peu  plus  ïroydes  pour  avoir  milord  Sideney  escript 
qu'il  a  aprins,  par  aulcuns  partisans  d'Estuqueley,  et  des 
sauvaiges  du  pays ,  que  le  Roy  d'Espaigne  n'estoit  encores 
bien  prest  d'y  entreprendre  ;  à  quoy  les  bonnes  lettres , 
que  le  duc  d'Alve  a  naguières  escriptes  à  la  Royne  d'An- 
gleterre par  le  depputé  de  Flandres ,  et  les  bonnes  parol- 
les  ,  que  l'ambassadeur  d'Espaigne  luy  a  faictes  dire ,  l'ont 
aulcunement  confirmée ,  de  sorte  qu'elle  espère  que  le 
voyage  du  jeune  Coban  sera  de  grand  proffict;  sur  les  des- 
portemens  duquel  sera  bon ,  pour  beaucoup  de  respectz , 

Sire,  qu'on  y  preigne  ung  peu  garde  par  dellà.  L'on  attand 
une  responce  du  duc  d'Alve  touchant  aulcunes  difficultez 
qui  se  sont  offertes  en  l'entrée  de  cest  accord ,  sur  la  forme 
d'y  procéder;  et,  après  qu'elle  sera  venue,  l'on  pourra 
mieulx  juger  de  ce  qui  s'en  debvra  espérer;  cependant  ung 
chacun  estime  que  le  faict  des  prinses  s'accommodera. 

Mademoyselle  de  Lore  m'a  envoyé  dire  comme,  ayant 
esté  trouvé  que  feu  M''  le  cardinal  de  Chastillon  estoit  mort 
de  poyson,  et  qu'en  estant  la  Royne  d'Angleterre  et  toute 
sa  court  merveilleusement  escandalizez ,  qui  en  vouloient , 
commant  que  soit,  advérer  le  faict,  ils  avoient  envoyé  mes- 
tre  en  arrest  toute  la  famille,  et  resserrer  en  basse  fosse 
les  deux  qui  servoient  en  sa  chambre,  et  faict  saysir  et 
sceller  les  coffres ,  meubles  et  papiers  du  deffunct  ;  mais 
que  ,  d'advanture  ,  elle  avoit  retiré  les  trois  derniers  pac- 
quetz  ,  que  Dupin  luy  avoit  envoyez  ,  lesquelz  n'estoient 
encores  ouvertz;  et  que,  sellon  l'adviz  que  je  luy  avois 
donné ,  elle  les  avoit  brûliez  sans  les  ouvrir,  me  priant  de 
vouloir  faire  entendre  à  Vostre  Majesté  le  piteux  estât  de 
toute  ceste  famille ,  et  qu'il  luy  playse  avoir  pitié  d'eulx 
toutz ,  et  qu'au  reste  je  la  veuille  conseiller  de  ce  qu'elle 
et  eulx  auront  à  faire.  Je  luy  ay  mandé  les  meilleures  pa- 
rolles  de  consoUation  ,  qu'il  m'a  esté  possible  ,  avec  asseu- 
rance  que  j'en  escriprois  en  bonne  sorte  à  Vostre  Majesté, 
et  qu'au  reste  elle  m'excusât,  si  je  ne  m'osois  mesler  plus 
avant  de  son  affaire ,  jusques  à  ce  que  j'en  eusse  receu 
vostre  commandement  ;  attandant  lequel ,  Sire  ,  je  suppHe 
très  humblement  Vostre  Majesté  n'avoir  mal  agréable  que, 
vous  envoyant  exprès  le  S""  de  Sabran ,  pour  l'ocasion  que 
je  luy  ay  donné  charge  vous  dire  de  bouche  ,  je  vous  face 
par  luy  une  très  humble  requeste  de  ma  part  à  ce  que ,  en 


la  distribution  de  tant  de  biens ,  qui  vous  est  advenue  par 
ceste  vaccance ,  il  vous  plaise  avoir  recordation  de  la  béné- 
ficence  que  j'ay  toutjours  très  justement  espérée  de  Vostre 
Majesté ,  pour  le  service  que ,  avec  grande  affection  et  fi- 
dellité,  j'ay  miz,  toute  ma  vie,  grand  peyne  de  vous  faire;  et 
je  suplieray  le  Créateur,  etc.      Ce  i"  jour  d'apvril  457 'l . 

^11  «9  «mm  ziurt 

A    LA    ROYNE.  '     '< 

{Lettre  à  part.)         ;> 

Madame ,  par  les  deux  dernières  lettres ,  que  j'ay  re- 
ceues,  escriptes  de  vostre  main ,  et  par  le  fidelle  récit,  que 
le  S*^  de  Vassal  m'a  faict ,  des  choses  que  luy  avez  com- 
mandé me  dire,  j'ay  veu  l'advancement  que  Vostre  Ma- 
jesté a  sceu  très  saigement  donner  à  ce  qui  se  debvoit 
faire  par  dellà,  et  ay  comprins  ce  qu'elle  désire  qui  se  con- 
duyse  à  présent  icy.  Dont,  sans  remémorer  le  propos  du 
comte  de  Lestre ,  lequel  je  vous  ay  naguières  mandé  par 
une  petite  lettre,  dans  le  pacquet  du  Roy,  avant  que 
m'eussiez  deffandu  de  rien  plus  y  commettre  de  ce  faict , 
je  vous  diray  à  présent ,  Madame ,  que ,  despuys  le  dict 
propos,  j'ay  esté  deux  fois  devers  la  Royne  d'Angleterre 
avant  le  retour  de  milord  Boucard;  laquelle  a  monstre 
qu'elle  estoit  très  raarrye  de  ne  pouvoir  cognoistre,  par 
aulcune  chose  que  le  dict  Boucard  ny  le  S'^  de  Valsingan 
luy  escripvissent  de  dellà,  ny  par  le  récit  d'aulcun  qui  en 
vînt ,  qu'il  y  eust  que  toute  froydeur  de  vostre  costé,  jus- 
ques  à  me  dire ,  avec  regrect ,  que  ce  avoit  esté  ung  bruict 
et  puys  rien,  et  qu'elle  voyoit  bien  que  vous  adjouxtiez 
plus  de  foy  aulx  persuasions  que  à  la  vérité ,  et  que ,  de 
son  costé ,  elle  prioyt  Dieu  de  ne  luy  donner  à  vivre  une 
heure  après  qu'elle  auroit  pensé  d'user  de  moquerie. 

Je  ii'ay  esté  marry  de  la  veoir  en  ceste  opinion ,  ains 
luy  ay  confirmé  que  plusieurs,  a  la  vérité,  s'efforçoient 
par  leurs  artiffices  dé  traverser  la  bonne  intention ,  que 
Voz  Majestez  pouvoient  avoir  en  cest  cndroict,  et  que 
pourtant  il  la  vous  failloit  ayder.  —  «  Je  ne  sçaurois,  m'a 
elle  assés  soubdain  respondu ,  comme  leur  donner  ayde ,  si 
eulx  mêmes  ne  se  veulent  ayder.  »  —  Je  luy  ay  aussitost 
répliqué  que  «  si,  pourroit  fort  bien  faire  en  ce  qui  ne  seroit 
que  bien  honnorable  pour  elle.  »  Et  sommes  entrez  en  des 
propoz  fort  honnestes ,  es  quelz  m'a  semblé  qu'elle  n'y 
apportoit  rien  de  simulation. 

Despuys ,  milord  de  Boucard  est  arrivé ,  qui  luy  a  faict 
ung  rapport  bien  fort  honnorable,  et  en  façon  pour  luy 
faire  trouver  fort  bon  ce  qu'il  a  veu  en  son  voyage  ;  et  ay 
apnns  par  les  deux  plus  inthimes  personnes  de  la  dicte 
Dame,  desquelles  j'en  ay  accointé  nouvellement  une, 
qu'elle  s'est  confirmée  davantaige  en  son  premier  propos 
vers  Monseigneur  votre  fils ,  et  à  désirer  plus  que  jamais 
l'alliance  de  France;  ayant  néantmoins  mesuré,  par  la 
prudence  des  propos ,  que  Yostre  Majesté  a  tenuz  au  dict 
Boucard,  qu'il  estoit  besoing  d'y  aller  fort  secrectement , 
dont  ne  s'en  parle  plus  qu'entre  bien  fort  peu  en  ceste 
court.  '\'i  iî|* 

Le  lundy  après  le  décez  de  M' le  cardinal  de  Chastillon , 
le  comte  de  Lestre  m' ayant  assigné  de  nous  trouver,  comme 
par  rencontre,  aulx  champs,  m'a,  de  rechef,  pressé  de 
haster  les  affaires  ,  affin  de  ne  nous  trouver  prévenuz ,  par 
ce  qu'on  menoit ,  ainsy  qu'il  dict,  pour  l'aultre  party  bien 
chauldement  la  matière  ,  et  que  néantmoins ,  encor  que  le 
pourtraict  du  prince  Bodolphe  fût  desjà  arrivé,  il  me  prioyt 
que,  si  je  l'estimois  chevalier  d'honneur  et  homme  de  bien , 

je  voUusse  donner  foy  à  ce  qu'il  me  juroit ,  devant  Dieu , 
que  la  Royne ,  sa  Mestresse ,  estoit  résolue  de  se  maryer , 
et  qu'elle  estoit  mieulx  disposée  envers  Mon  dict  Seigneur, 
vostre  fils,  que  à  nul  aultre  party  du  monde  ;  et  que  desjà 
elle  s' estoit  tant  déclairée  en  cella  ,  et  luy  m'en  avoit  parlé 
si  ouvertement  qu'elle  ny  pourroit  rien  adjouxter  davan- 
taige  ,  jusques  à  ce  que  Voz  Maj estez  en  eussent  faict  dire 
quelque  chose  de  leur  part. 

Sur  quoy ,  Madame  ,  ayant  sondé  ce  propos  jusques  au 
fondz  en  d'aultres  lieux ,  d'où  s'en  pouvoit  tirer  notice , 
j'ay  trouvé  qu'il  y  a  conformité  ;  et  croy  qu'avec  vingt  mil 
escuz  l'on  n'en  pourroit  à  présent  descouvrir  davantaige; 
tant  y  a  que  j'ay  respondu  au  dict  sieur  comte  que  Vostre 
Majesté  avoit  desjà  de  longtemps  manifesté  sa  bonne  inten- 
tion envers  la  Royne  ,  sa  Mestresse  ,  à  désirer  ,  mesmes 
pour  le  Roy,  son  alliance,  et  je  croyois  que  milord  Boucard 
avoit  bien  cogneu  que  ceste  mesmes  voUonté  vous  conti- 
nuoit  encores  vers  elle  pour  Monseigneur  ;  et ,  combien 
que  la  voix  ,  qui  en  avoit  sorty  en  France  et  icy ,  sans  fon- 
dement ,  heust  miz  en  commotion  bonne  partie  de  la  Chres- 
tienté ,  vous  ne  vous  en  estiez  aulcunement  estonnée ,  car 
estimiez  (jue ,  venant  la  grandeur  de  ces  deux  royaulmes  à 
se  fortiffier  ainsy  l'une  par  l' aultre,  l'on  n'auroit  guières  à 
craindre  le  reste  du  monde  ;  cella  seulement  vous  descoura- 
geoit  qu'on  vous  avoit  asseurée  que  l'intention  de  la  dicte 
Dame  estoit  de  ne  se  maryer  jamais ,  mais  que ,  pour  la 
nécessité  et  accommodement  de  ses  affaires  ,  elle  en  feroit 
de  très  grandes  démonstrations  jusques  à  en  donner  de 
bonnes  parolles,  en  passer  articles,  et  mesmes  d'en  bailler 
sa  promesse  en  ce  que  les  conditions  se  peussent  accor- 
der; et  que,  puys  après,  quant  elle  se  seroit  bien  servye 

du  propos,  les  dictes  condicions  se  demanderoient  si  dures  et 
si  difficiles ,  sur  le  faict  de  la  religion ,  ou  sur  la  restitution 
de  quelques  places,  ou  surd'aultres  contrainctes  demandées 
par  deçà ,  (et  enfin  ,  quant  l'on  ne  pourroit  mieuk  ,  l'on  y 
feroit  opposer  les  seigneurs  de  ce  conseil  ou  les  Estatz  du 
royaulme  ) ,  que  le  tout  se  viendroit  à  rompre  au  mespriz 
et  moquerie  de  celluy  qui  y  auroit  prétandu  ;  et  que  Vostre 
Majesté  estimoit  trop  meilleur  de  s'en  tayre  que  d'en  tum- 
ber  en  cest  inconvénient  ;  car  en  lieu  de  paix  et  d'amytié  , 
il  en  sortyroit  une  hayne ,  et ,  possible ,  une  bien  cruelle 
guerre  ,  et  que  luy ,  et  nous  toutz  qui  nous  en  serions  mes- 
lez ,  en  raporterions  ung  très  grand  blasme  et  un  déshon- 
neur à  jamais;  néantmoins  que,  sur  sa  paroUe ,  je  vous 
en  escriprois  promptement  avec  toute  affection ,  et  que  , 
bientost  j'en  aurois  la  responce. 

Il  m'a  répliqué  tant  de  bonnes  paroUes,  et  l'on  m'en  a 
dict  tant  d'aultres  bonnes  d'ailleurs ,  et  mesmes  l'on  m'a 
tant  asseuré  que  Cecille  y  est ,  à  ceste  heure ,  fort  affec- 
tionné ,  que  je  ne  vous  sçaurois  dire  ,  Madame  ,  sinon  que 
je  ne  voy  que  la  matière  soit  aultrement  que  très  bien 
disposée  ;  dont  adviserez  maintenant  comme  il  fauldra  pro- 
céder ,  sans  attendre  l'adviz  d'icy ,  car  fault  que  procède 
du  seul  conseil  de  Voz  Maj estez.  Tant  y  a  que,  s'il  vous 
playt  que  j'aye  bientost  une  lettre  ,  par  laquelle  je  puysse 
prier  la  dicte  Dame  de  trouver  bon  que  Yoz  Majestez  luy 
trettent  Monseigneur  vostre  filz  en  mariage  ,  et  qu'elle  ayt 
agréable  que  vous  le  luy  offriez ,  je  mettray  peyne  d'en 
tirer  bientost  sa  déterminée  responce  5  et,  si  elle  me  la  faict 
telle  comme  je  l'espère,  je  procureray  incontinent  de  sça- 
voir  les  condicions ,  et  de  procéder  aulx  articles ,  si  bien 
que  l'aflaire  ne  traynera  nullement  ;  et  si ,  sera  tenu  fort 

secrect ,  ainsy  que  ceulx  cy  monstrent  de  le  désirer  ;  qui 
ont  entendu  que  le  vydame  debvoit  repasser  par  deçà , 
mais  ilz  ne  trouvent  bon  que  luy,  ny  pas  ung  aultre,  y  viegne 
jusques  à  ce  que  le  tout  soit  conclud.  Et  sera  bon,  Madame, 
affin  d'obvier  à  longueur ,  de  considérer ,  de  bonne  heure, 
s'il  sera  expédiant  que  les  dictes  condicions  se  trettent  et 
débattent  en  France ,  ce  que  j'estimerois  meilleur,  ou  bien 
icy  ;  et  si,  d'avanture,  il  fault  que  ce  soit  icy,  il  vous  playra 
me  particullariser  comjne  Vostre  Majesté  desireroit  qu'elles 

fussent.  ■■■(!!•)'!    f.i:-;', 

J'estime  que  le  S*"  Cavalcanty,  qui  est  fort  secrect ,  et  a  de 
la  suffizance  ,  ne  sera  cpie  bien  propre  ministre  pour  estre 
employé  en  cest  affaire,  puisque  Cecille  y  est,  à  ceste 
heure ,  bien  disposé  ;  dont  vous  en  pourrez  servyr  entre 
Yostre  Majesté  et  le  S"^  de  Valsingan ,  lequel  s'y  monstre 
aussi  meintenant  bien  fort  affectionné ,  ou  bien ,  s'il  vient 
par  deçà ,  je  m'en  ayderay.  Sur  ce  ,  etc. 

Ce  I*'  jour  d'apvril  1571. 


CLXIX*  DÉPESCHE 

—  du  VI*  jour  d'apvril  1571.  — 

(Envoyée  par  homme  exprès  jusques  à  Calais.) 

Ouverture  du  parlement.  —  Demande  faite  par  la  reine  d'un  subside.  — 
Affaires  d'Ecosse.  —  État  de  la  négociation  des  Pays-Bas.  —  Nouvelles  de 
troubles  en  France. 

Au  Roy. 

Sire ,  lundy  dernier ,  deuxiesme  de  ce  mois ,  la  Royne 
d'Angleterre  a  assisté  en  personne  à  la  première  propo- 
sition de  son  parlement ,  où  se  sont  trouvez  unze  comtes , 

dix  sept  évesques,  vingt  sept  barons,  et  le  nombre  accous- 
tumé  des  aultres  depputez  des  provinces  et  villes  de  ce 
royaulme  ;  elle  n'a  voUu  que  le  duc  de  IN  or  foie ,  ny  le 
comte  de  Herfort  y  soyent  comparuz ,  lesquelz ,  soubz 
l'ordonnance  de  la  dicte  Dame ,  demeurent  encores,  l'ung 
en  sa  mayson  de  ceste  ville,  et  l'aultre  hors  de  court,  assés 
mal  contantz.  La  susdicte  proposition,  à  ce  que  j'entendz, 
a  été  de  remonstrer  la  bénédiction  de  paix ,  dont  ce 
royaulme  a  jouy,  il  y  a  desjà  douze  ans,  soubz  le  règne  de 
ceste  princesse,  pendant  qu'on  a  veu  les  aultres  estatz 
voysins  se  dissiper  en  guerres  et  divisions  entre  eulx  ;  et 
que  cella  est  advenu  pour  le  grand  bénéfice  de  Dieu  envers 
elle,  qui  luy  a  mis  au  cueur  de  le  recognoistre ,  et  il  l'a 
pourveue  de  vertu  et  de  prudence  pour  sçavoir  raeintenir, 
sans  sang  ny  opression ,  les  bons  ordres  de  son  royaulme 
à  la  très  grande  utillité  de  ses  subjectz  plus  qu'à  la  sienne, 
et  à  obvier  à  la  division,  où  les  ministres  du  Pape  (tel  a 
esté  le  parler  du  garde  des  sceaulx)  les  ont  vollu  assez 
souvant  inciter,  ainsy  qu'on  en  avoit  veu  de  très  dangereux 
commancemens  ;  lesquelz  toutefoys ,  par  la  bonne  pour- 
voyance  de  la  dicte  Dame ,  avoient  esté  bientost  esteinctz  ; 
ce  qu'ilz  debvoient  recognoistre  de  Dieu  et  en  remercyer 
beaucoup  leur  princesse  ,  laquelle  desiroit  meintenant  que, 
par  ceste  assemblée ,  il  fût  miz  ordre  que  rien  de  sem- 
blable ne  peust  jamais  plus  advenir  ;  et  que  les  évesques 
regardassent  aulx  loix  qu'il  fauldroit  faire  de  nouveau ,  et  à 
celles  qu'il  fauldroit  abroger,  des  desjà  faictes,  pour  l'en- 
tretennement  de  la  vraye  religion  ;  et  que  les  aultres  estatz 
fissent  de  mesmes,  en  ce  qui  seroit  pour  l'entretennement 
de  la  poUice  publique ,  avec  de  bien  sévères  peynes  contre 
les  biens  et  personnes  de  ceulx  qui  non  seulement  oze- 

roient,  en  résidant  dans  le  royaulme,  attempter  rien  au 
contraire,  mais  qui  se  vouldroient  absenter  pour  l'aller 
pratiquer  ailleurs  ;  et  qu'ilz  considérassent  que,  comme  il 
ne  s'estoit  peu  jusques  icy,  aussi  ne  se  pourroit  à  l'adve- 
nir  remédier  à  telz  affaires  sans  grandz  frais  ;  qui  pourtant 
estoient  maintenant  priez  de  la  dicte  Dame ,  qu'affin  de  la 
rembourcer  en  quelque  partie  du  passé,  et  luy  pourvoir 
de  quelque  somme  contante  pour  les  accidans  qui  pour- 
ront cy  après  survenir,  comme  il  s'en  manifeste  desjà 
quelcun  du  costé  d'Yrlande,  ilz  la  vollussent  secourir  d'une 
leur  bien  prompte  et  bien  libéralle  contribution.  Et  n'ay 
point  sceu ,  Sire ,  qu'on  ayt ,  pour  ceste  première  foys , 
rien  proposé  davantaige ,  mais  bientost  se  verra  si  l'on 
viendra  toucher  nulz  aultres  pomctz. 

La  Royne  d'Escoce  a  envoyé  une  responce  ferme  et 
résolue ,  de  ne  vouloir  aulcunement  consentyr  à  la  proro- 
gation du  tretté  ny  à  nulle  abstinance  de  guerre,  si  le 
comte  Morthon  s'en  retourne,  mais  que,  s'il  veut  ren- 
voyer l'uug  de  ses  deux  collègues  pour  aller  quérir  leur 
pouvoir ,  demeurant  luy  icy ,  elle  est  contante  de  proroger 
l'un  et  l'autre.  Je  ne  sçay  ce  que  la  Royne  d'Angleterre 
en  vouldra  ordonner,  mais  ce  que  le  cappitaine  Granges 
a  faict,  d'avoir  miz  les  principaulx  habitans  de  Lislebourg 
dans  le  chasteau;  de  s'estre  saysy  de  la  ville;  la  tenir 
ouverte  aulx  partisans  de  la  Royne,  sa  Mestresse,  et  fermée 
aulx  aultres  ;  d'avoir  miz  garnyson  dans  Sainct  André  ; 
avoir  mandé  les  principaulx  du  royaulme ,  au  xv*  de  ce 
mois,  pour  y  proclamer  publiquement  l'authorité  de  la 
Royne ,  sa  Mestresse  ;  faict  que  le  dict  Morthon  presse 
grandement  son  retour ,  et  que  la  dicte  Dame  né  le  luy 
veult  empescher.  Dont  je  me  confirme,  Sire,  en  ce  que  je 

vous  ay  naguières  mandé  par  le  S""  de  Sabran  touchant  la 
dépesche  ,  que  pouviez  faire  maintenant  en  Escosse. 

Il  est  naguières  arrivé  ung  gentilhomme  flamant,  ve- 
nant de  la  Rochelle,  dépesche  par  le  comte  Ludovic  de 
Nassau,  lequel,  ayant  trouvé  le  cardinal  de  Chastillon 
décédé,  il  va  temporisant  sa  négociation  par  ce,  possible, 
que,  sur  ung  tel  accidant,  il  attand  nouvelle  commission. 

La  principalle  difficulté,  qui  s'est  monstrée  sur  le  com- 
mancement  de  l'accord  des  Pays  Bas,  est  que  le  duc  d'Alve 
ayant  promiz  de  bailler  cautions,  pour  les  merchandises 
des  Anglois,  de  la  somme  de  cent  cinquante  mil  escuz,  à 
estre  payez  contant,  ung  mois  après  que  les  merchandises 
des  subjectz  du  Roy,  son  Maistre,  seront  randues,  n'en 
trouvent  maintenant  nulles  qui  puissent  assés  contanter 
ceulx  cy  ;  car  ne  veulent  accepter  de  Flamans  ny  Espai- 
gnolz,  ny  nulz  subjectz  du  Roy  CathoUque,  ny  encores 
nulz  AUemans,  ny  Italliens,  qui  soyent  intéressez  avecques 
luy;  et  semblent  qu'ilz  veuillent  incister  que  la  dicte 
somme  soit  mise  en  dépost  ou  fornye  contante  ,  ny  ne  veu- 
lent permettre  qu'elle  soit  prinse  eu  rabays  des  deniers  qui 
sont  arrestez  par  deçà  ;  car  estant  les  dicts  deniers  des  Gè- 
nevoys ,  ilz  en  veulent  convenir  avec  eulx  ;  ny  les  dicts 
Gènevoys  n'y  contradisent  guières,  qui  ont  plus  à  gré  de 
s'en  accorder  icy  que  d'adjouxter  ceste  partie  aulx  aultres, 
que  le  Roy  d'Espaigne  leur  doibt,  avec  lequel  ilz  sont  si 
enfoncez  qu'ilz  disent  en  estre  advenu,  despuys  ung  an, 
des  deffaillimens  et  banqueroutes  de  très  grandes  sommes. 
Néantmoins  l'on  estime  qu'il  se  trouvera  quelque  moyen 
d'accommoder  le  faict  des  prinses ,  et  que  le  reste,  puys 
après ,  se  poursuyvra ,  sellon  que  le  jeune  Coban  rapor- 
tera  d'Espaigne.  Cependant  ceulx  cy  chargent  leur  flotte 

de draps,  ainsy  qu'ilz  ont  faict  les  deux  années  précédantes 
pour  aller  en  Hembourg. 

L'on  publie  icy,  Sire,  pour  bien  fort  grandz  les  deux 
excez  naguières  advenuz  à  Roan  et  à  Oranges  ^ ,  et  en  tient 
on  la  paix  de  vostre  royaulme  pour  fort  esbranlée ,  non 
sans  y  fère  desjà  des  desseings,  mais  j'espère  que  ces 
accidans  ne  seront  tant  cause  de  la  ropture  de  vostre  éedict, 
comme  ilz  vous  donront  moyen,  en  les  remédiant,  de  l'es- 
tablyr  davantaige.  Sur  ce,  etc.  Ce  vi^  jour  d'apvril  1571  ^ 

<  Le  A  mars  1571 ,  les  protestans  ,  au  moment  où  ils  sortaient  de  Rouen 
pour  aller  faire  leurs  prières,  avaient  été  insultés,  et  le  soir,  à  leur  retour, 
ils  furent  attaqués  de  vive  force.  Cinq  d'entre  eux  restèrent  morts  sur  la 
place;  un  plus  grand  nombre  fut  blessé,  et  le  reste  dut  prendre  la  fuite.  Le 
maréchal  François  de  Montmorency  fut  chargé  par  le  roi  de  punir  cette  in- 
fraction à  l'édit  de  pacification.  Une  commission,  prise  dans  le  sein  du  parle- 
ment de  Paris ,  fut  réunie  sous  la  présidence  de  Bernard  Prevot ,  sieur  de 
Morsan.  Quelques-uns  des  coupables  furent  punis  de  mort,  d'autres  du  ban- 
nissement; trois  cents  qui  s'étaient  sauvés  furent  condamnés  à  mort  par  con- 
tumace.— Au  mois  de  février  précédent,  la  populace  d'Orange,  en  Provence, 
excitée  par  Mignoni  et  Michel  de  La  Baume,  s'était  jetée  sur  les  protestans 
dont  plusieurs  avaient  été  tués.  L'émeute,  qui  dura  trois  jours,  ne  fut  arrêtée 
que  par  l'intervention  de  Momméjan ,  commandant  du  château ,  qui  donna 
asile  aux  protestans  dans  la  citadelle.  Berchon ,  nommé  bientôt  après  gou- 
verneur de  la  ville ,  à  la  sollicitation  de  Louis  de  Nassau ,  fit  punir  les  coupa- 
bles de  la  mort  ou  de  l'exik 

CLXX^  DÉPESCHE 

—  du  xi«  jour  d'apvril  1571.  — 
(  Envoyée  exprès  jusques  à  Calais  par  Jehan  Volet.) 

Demande  de  la  chambre  des  communes  que  la  religion  protestante  soit  seule 
tolérée  en  Angleterre.  —  Autorisation  donnée  par  Elisabeth  au  comte  de 

f  î  Morton  de  se  rendre  en  Ecosse  pour  en  rapporter  de  nouveaux  pouvoirs. 

_, — Opinion  de  l'ambassadeur  que  le  traité  d'Ecosse  peut  être  considéré 
comme  rompu  ,  et  que  le  roi  doit  pourvoir  à  la  défense  de  Marie  Stuart. 
'  — Retour  de  lord  Sidney,  venant  d'Irlande.  —  Négociation  des  Pays-Bas. — 
Surprise  de  Dunbarton  par  les  partisans  du  comte  de  Lennox. 

Au  Roy. 

Sire ,  après  la  proposition  du  garde  des  sceaux ,  qui  a 
esté  telle  que  je  vous  ay  mandé  par  mes  précédantes,  du  vi' 
de  ce  mois ,  ceulx  de  la  segonde  chambre  de  ce  parlement 
ont  vollu  commancer  leurs  affaires  par  tretter  de  la  reli- 
gion; et  ont  requiz  d'estre  establye  loy  aulx  subjectz  de  ce 
royaulme ,  sans  exeption  ny  excuse  d'aulcun ,  qu'ilz  ayent 
toutz  à  se  ranger  à  la  forme  de  religion  protestante ,  et 
assister  aulx  presches  et  prières ,  et  faire ,  une  foys  l'an 
pour  le  moins  ,  la  cœne  à  leur  mode  ,  sur  peyne  de  pryson 
et  de  confiscation  de  leurs  biens  meubles  et  immeubles 
pour  toute  leur  vie,  sinon  qu'ilz  retournent  vollontairement 
à  la  dicte  religion  avec  aprobation  des  évesques;  auquel 
cas  ilz  recouvreront  leurs  immeubles,  mais  les  meubles  de- 
meureront perpétuellement  confisquez.  Laquelle  loy  les 
seigneurs  de  la  première  chambre  n'ont  ozée  ouvertement 
contradire,  mais,  parce  qu'ilz  ont  allégué  qu'elle  restrain- 
droit  la  liberté  ,  qui  leur  estoit  réservée  par  les  précédant 
parlemens,  et  que  pourtant  ilz  ne  s'y  vouloient  légièrement 
soubzmettre,  elle  n'a  encores  passé. 

Le  reffuz  que  la  Royne  d'Escoce  a  mandé,  de  ne  vouloir 
consentyr  le  retour  du  comte  de  Morthon,  a  miz  la  Roynè 
d'Angleterre  à  ne  sçavoir  bonnement  commant  en  debvoir 
user;  car  n'a  vollu  malcontanter  le  dict  de  Morthon,  ny  le 
retenir  oultre  son  gré ,  cependant  que  ceulx  de  l'aultre 
party  vont  establyssant  leurs  affaires  par  dellà ,  mesmes 
qu'elle   espère   pouvoir  amyablement    obtenir  de  luy  le 
Prince  d'Escoce;  et,  d'aultre  part,  elle  a  fait  conscience 
d'offancer  ouvertement  la  Royne  d'Escoce,  qui  tant  libéral- 
lement  luy  offre  son  filz,  et  toutes  les  condicions  qu'elle  luy 
veult  demander.  Enfin  elle  a  choisy  cest  expédiant,  de  faire 
par  ceulx  de  sou  conseil  déclairer  séparéement  aulx  dep- 
putez  des  deux  partiz  que ,  de  tant  que  le  dict  comte  de 
Morthon  asseure  avec  sèrement  qu'il  n'a  pouvoir  suffizant 
pour  accorder  à  la  restitution  de  la  Royne  d'Escoce,  qu'elle 
trouve  bon  qu'il  s'en  puysse  retourner  présantement  pour 
aller  tenir  là  dessus  une  assemblée,  aupremier  jourde  may 
prochain ,  affin  d'obtenir  le  dict  pouvoir,  à  condicion  que , 
s'il  ne  revient  incontinent  après,  A  ne  l'apporte,  qu'elle 
procédera  sans  luy  au  tretté  encommancé  pour  la  restitu- 
tion de  la  dicte  Royne  d'Escoce ,  et  habandonnera  icelluy 
de  Morthon  et  les  siens  ;  déclairant  qu'elle  persévère  tout- 
jour  en  sa  dellibération  de  la  restituer,  laquelle  déclaration 
n'a  contante  les  dicts  du  party  de  la  dicte  Royne  d'Escoce, 
qui  ont  allégué  plusieurs  inconvénians  au  contraire ,  mais 
ilz  n'ont  peu  rien  advancer.  Le  dict  de  Morthon  n'en  est 
aussi  demeuré  guières  contant ,  voyant  que  ceulx  cy  s'a- 
heurtent  tant  à  vouloir  avoir  le  Prince,  et  croy  qu'il  ne  re- 
tournera plus  ;  dont  je  tiens  ce  tretté  pour  non  seulement 
fort  différé  mais  pour  du  tout  interrompu,  et  qu'il  est  temps, 
Sire ,  de  pourvoir  à  ceulx  qui  soubstiennent  la  cause  de  la 

4. 

dicte  Royne  d'Escoce,  qui  veulent  entièrement  dépendre 
de  Vostre  Majesté  ,  et  qui  ont  faict  déclairer  icy  qu'ilz  ne 
veulent,  pour  chose  quelconque  qui  leur  puysse  advenir,  se 
despartyr  a  jamais  de  l'alliance  de  France,  et  désirent  qu'on 
sache  que,  sur  ce  poinct  principallement ,  ilz  reffuzent  de 
tretter  avecques  les  Anglois.  J'espère  que ,  à  la  fin,  les 
aultresse  unyront  avec  eulx. 

Celluy  qui  avoist  esté  envoyé  pour  advertyr  milord  Si- 
deney  de  ne  bouger  de  sa  charge,  n'a  trouvé  le  passaige  à 
propos ,  de  sorte  que  le  dict  Sideney  a  esté  descendu  en 
Angleterre  ,  premier  qu'il  ayt  veu  la  dépesche ,  et  a  voUu 
venir  bayser  la  main  à  sa  Mestresse ,  vers  laquelle  il  pour- 
chasse meintenant  que  ung  aultre  soit  envoyé  en  Yrlande, 
et  semble  que  milord  Grey  se  prépare  pour  y  aller.  Le  dep- 
puté,  qui  est  icy  de  Flandres,  n'espère  guières  mieulx  de 
l'yssue  de  sa  commission  ,  qu'ont  faict  ceulx  qui  y  ont  esté 
devant  luy.  Ily  a  desjà  ung  mois  qu'il  est  arrivé  et  n'a  en- 
cores  rien  advancé ,  mesmes  l'on  ne  cesse ,  pour  sa  pré- 
sence ,  de  vendre  toutjour  à  vil  prix  les  mesmes  merchan- 
dises  des  subjectz  du  Roy,  son  Maistre ,  qui  doibvent  estre 
randues  ;  et  si ,  ne  trouve  qu'on  luy  donne  aulcun  bon 
compte  de  ce  qui  a  esté  prins  ez  dernières  huict  ourques 
arrestées  par  deçà.  J'ay  présentement  receu  la  dépesche 
de  Vostre  Majesté  du  premier  de  ce  mois,  sur  laquelle  j'y- 
ray  veoir  demain  ceste  princesse  ;  sur  ce,  etc. 

Ce  XI*  jour  d'apvril  157d. 

Despuys  la  présente  escripte  et.  signée,  je  viens  d'estre  adverty 
qu'un  avis  est  arrivé  ce  matin  au  comte  de  Morlhon  ,  qui  porte  nou- 
velles comme  ceulx  du  parly  du  Prince  d'Escoce  ont  surprins  Dom- 
bertrand,  ayans  trouvez  endormiz  ceulx  qui  estoient  dedans,  se  sont 
faicts  maisires  de  la  place ,  et  ont  adraené  prisonniers  milord  de 

Flemy,  Mr  de  S*  André  et  le  S'  de  Yérac.  Je  ne  larray  pourtant  de 
demeurer  en  bons  termes,  si  je  puys,  avec  le  dict  de  Morthon  et  de 
vériffler  mieulx  ceste  nouvelle ,  laquelle  je  tieps  assés  pour  suspecte 
et  pour  supposée. 

CLXXr  DÉPESCHE 

— du  XVI*  jour  d'apvril  1571.  — 

(Envoyée  par  homme  exprès  jusques  à  Calais.) 

Audience. — Compte  rendu  par  l'ambassadeur  du  sacre  de  la  rehie  dç  France, 
et  de  son  entrée  à  Paris.  — Explications  données  par  Elisabeth  sur  le  dé- 
part du  comte  de  Morton.  —  Injonction  faite  à  l'évêque  de  Ross  de  quitter 
Londres.  —  Accord  d'une  nouveUe  suspension  d'armes  en  Ecosse. —  Confir- 
mation de  la  prise  de  Dunbarton.  —  Négociation  des  Pays-Bas.  —  Propo- 
sition faite  dans  le  parlement  de  déclarer  criminel  de  lèze-majesté  quicon- 
que se  porterait  ou  se  serait  porté  héritier  de  la  couronne  d'Angleterre,  du 
vivant  d'Elisabeth. 

Au  Roy. 

Sire ,  mercredy  dernier,  avant  la  solemnité  de  ces  Tes- 
tes, j'ay  esté  trouver  la  Royne  d'Angleterre  à  Ouest- 
mestre,  à  laquelle,  après  luy  avoir  parlé  de  la  magnifti- 
cence,  en  quoy  la  sepmaine  précédante  je  l'avoys  veue 
aller  à  l'ouverture  de  son  parlement,  %vec  ung  très  hono- 
rable ordre  des  principaulx  de  la  noblesse  de  son  royaulme, 
je  luy  ay  dict  que,  despuys  le  partement  de  milord  de  Bou- 
card  jusques  alors,  Vostre  Majesté  avoit  demeuré  de  m'es- 
cripre  affin  que  je  n'entreprinse  d'aller  compter  à  la  dicte 
Dame  rien  de  ce  que  le  dict  milord  luy  pouvoit  rendre  bon 
compte,  et  que  je  desirois  qu'il  luy  eust  donné  par  son  rap- 
port toute  satisfaction  de  Voz  Très  Chrestiennes  Maj es- 
tez, comme  je  la  pouvois  asseurer  que  voz  intentions 
estoient  très  bonnes  et  parfaictes  envers  elle  ;  et  que  bien- 
tost  après  estre  party,  s' estant  la  Royne  trouvée  plus  sayne 
et  en  meilleure  disposition ,  et  toutes  choses  plus  prestes 

qu'on  u'avoit  pensé,  vous  aviez  advisé,  Sire,  de  la  faire 
sacrer  et  couronner  à  S^  Deniz  le  xxv^  du  passé ,  et  faire 
son  entrée  à  Paris  le  vingt  neufiesme ,  avec  ung  si  grand 
concours  et  aclamation  de  peuple,  que  Vous,  Sire,  en  es- 
timiez vostre  mariage  de  tant  plus  agréable  à  Dieu  qu'il  estoit 
publiquement  aprouvé  des  hommes  ;  et  que ,  si  la  Royne , 
de  son  costé ,  avoit  prins  grand  playsir  de  se  veoir  ainsy 
honnorée,  Vous,  et  la  Royne  vostre  mère,  en  aviez  receu 
double  contantement  pour  l'amour  d'elle  et  pour  la  singu- 
^lière  dévotion  et  bienveuillance,  dont  ce  grand  peuple  conti- 
nuoit  de  vous  révérer  toutz  trois  ;  qui  au  reste  me  mandiez. 
Sire ,  que  les  choses  y  avoient  passé  prou  d'ordre  sellon 
la  grande  multitude  qui  y  estoit,  et  que  l'entrée  avoit  esté 
assés  belle,  dont  m'en  feriez  cy  après  envoyer  les  parti- 
cuUaritez  pour  les  luy  faire  veoir;  et  cependant  me  com- 
mandiez qu'au  nom  de  Voz  Trois  Majestez ,  je  me  con- 
jouysse  de  cest  acte  avec  elle ,  comme  avec  celle  que  vous 
asseuriez  estre  toutjour  bien  fort  contante  de  vostre  con- 
tantement; et  encor  que,  peu  de  jours  auparavant,  ceulx 
de  Roan  eussent  excité  quelque  tragédie  contre  ceulx  de 
la  nouvelle  religion,  ilz  n' avoient  toutesfoys  peu  troubler 
1)8  feste,  et  s'apercevoient  bien  desjà  qu'ils  avoient  offancé 
Vostre  Majesté ,  qui  me  commandiez  d'asseurer  la  dicte 
Dame  que  le  chastiement  s'en  ensuyvroit;  et  que,  tant  s'en 
failloit  que  vous  pensissiez  debvoir  sortir  de  cest  accidant 
aulcune  occasion  d'esbranler  vostre  éedict  de  paciffication, 
que,  au  contraire,  vous  espériez  de  l'en  confirmer  et  es- 
tablyr  davantaige. 

Lja  dicte  Dame,  avec  démonstration  d'ung  grand  contan- 
tement, m'a  respondu  qu'elle  eust  à  bon  esciant  prins  à 
mal  que  Vostre  Majesté  ne  luy  eust  faict  part  de  tant  de 

belles  et  rares  choses,  qui  avoient  passé  au  sacre,  couronne- 
ment et  entrée  de  la  Royne ,  lesquelles  elle  entendoit  avoir 
esté  très  magniffiques,  et  playnes  d'une  fort  grande  et  fort 
royalle  esplandeur,  et  qu'elle  réputoit  à  ceste  heure  ung 
grand  payement  de  la  parfaicte  amytié  qu'elle  vous  porte, 
et  de  la  vraye  affection  qu'elle  a  aulx  choses  de  vostre 
grandeur  et  contantement ,  qu'il  vous  ayt  pieu  luy  en  faire 
ainsy  bonne  part  5  dont  elle  vous  en  remercye  de  tout  son 
cueur,  et  vous  prie  de  croyre  qu'il  n'y  a  nul,  en  tout  le 
roUe  de  voz  alliez ,  qui  tant  perfaictement  se  resjouyssb  ^ 
comme  elle  faict ,  de  ce  que  la  division  et  guerre ,  où  na- 
guières  vostre  royaulme  se  trouvoit ,  soit  meintenant  con- 
vertye  en  une  doulce  aclamation  et  généralle  obéyssance , 
que  toutz  voz  subjectz  d'ung  bon  accord  vous  randent,  qui 
remercyoient  Dieu  d'avoir  miz  en  vostre  cueur  la  généreuse 
résolution,  que  monstriez,  de  vouloir  garder  vostre  paroUe 
et  la  fermeté  de  voz  éedictz,  et  qu'elle  espéroit,  à  la  vé- 
rité, que  les  moyens  qu'on  s'estoit,  possible,  choysiz  pour  les 
rompre,  seroient  ceulx  là  qui  plus  les  confirmeroient ;  se 
continuant  le  propos  en  plusieurs  honnestes  deviz  des  céré- 
monyes  honnorables  et  magniffiques  qu'on  avoit  de  tout 
temps  usé  en  France ,  lesquelles  l'on  avoit  toutjour  sceu 
bien  imiter  en  Angleterre,  et  du  bien  qui  reviendroit  à 
Vostre  Majesté  non  sans  grande  réputation  de  vostre  vertu, 
si  Dieu  vous  donnoit  à  faire  observer  bien  exactement  vos- 
tre éedict.  !(unijf) 
Après,  j'ay  suyvy  à  luy  dire  que ,  de  tant  qu'elle  m'alvoit 
déclairé  qu'elle  ne  prenoit  playsir,  ains  se  sentoit  comme 
offancée,  quant  Vostre  Majesté  lui  faisoit  parler  de  la 
Royne  d'Escoce,  que  je  me  trouvois  en  grand  perplexité 
comment  en  user,  et  mesnies  que  sa  déclaration  estoit  ve- 

nue  sur  le  poinct  que  plus  vous  attandiez,  Sire,  qu'ilz  fus- 
sent accommodez ,  sellon  ses  précédentes  promesses  ;  dont 
voyant  meintenant  que  le  comte  de  Morthon  s'en  estoit 
retourné,  et  que  deux  des  depputez  de  la  Royne  d'Escoce 
s'estoient  aussi  retirez,  comme  toutz  descheuz  de  leur  espé- 
rance, je  ne  sçavois  ny  n'osois  luy  demander  qu'est  ce  que 
je  vous  en  debvois  escripre;  et  que  je  la  suplioys,  en  attan- 
dant  que  le  comte  de  Morthon  revînt  pour  accomplir  ce 
qu'il  avoit  promiz,  qu'elle  voUust  au  moins  procurer  une 
aultre  prorogation  d'abstinance  de  guerre  en  Escoce ,  et 
ne  commander  à  l'évesque  de  Roz  de  s'en  aller,  comme 
j'avois  entendu  qu'elle  estoit  après  de  le  faire,  ains  luy  per- 
mettre de  résider  icy  comme  ambassadeur  de  sa  M estresse  ; 
laquelle  aultrement  viendroit  à  ung  grand  désespoir,  et  que 
c'estoient  deux  choses  qui  ne  pouvoient  estre  à  elle  que 
bien  fort  honnorables. 

La  dicte  Dame  s'est  arrestée  à  me  discourir  longtemps 
de  l'ocasion ,  pour  laquelle  le  comte  de  Morthon  s'en 
estoit  retourné,  et  de  Testât  du  tretté,  et  comme  elle  avoit 
mandé  à  son  ambassadeur  en  France  de  vous  en  donner 
compte,  monstrant,  à  la  vérité,  qu'elle  a  quelque  nouvelle 
offance  contre  la  dicte  Royne  d'Escoce,  et  qu'elle  regarde 
seullement  à  ne  vous  irriter  ;  et  m'a  néantmoins  fort  vol- 
lontiers  accordé  la  dicte  surcéance ,  mais  assez  fermement 
incisté  que  le  dict  évesque  de  Roz  ne  demeure  point  icy, 
durant  ce  parlement,  pour  les  pratiques  qu'elle  crainct 
qu'il  y  face,  sans  toutesfoys  me  le  reffuser. 

Sur  lesquelz  deux  poinctz  ,  Sire ,  je  suplie  très  humble- 
ment Vostre  Majesté  d'en  faire  faire  quelque  instance  au 
sieur  de  Valsingan,  parce  que  l'ung  et  l'aultre  semblent 
convenir  beaucoup  n  vostre  service.  itU"  iiM.' 

Il  est  venu ,  despuys  yer,  la  confirmation  de  la  priuse  de 
Dombertrand  par  ceulx  du  comte  de  Lenoz,  le  premier 
jour  d'avril,  s' estant  milord  de  Flemy  saulvé,  luy  septiesme, 
et  toutz  les  aultres  prins ,  qui  est  ung  accidant ,  lequel  tra- 
versera et  retardera  beaucoup  les  affaires  de  la  dicte  Royne 
d'Escoce.  Le  depputé  de  Flandres  a  esté,  ces  jours  passez, 
en  fort  privée  et  estroicte  conférance  avec  le  comte  de 
Lestre  et  milord  de  Burlay,  mais  il  semble  qu'il  n'obtiendra 
aulcune  résolution  de  ses  affaires ,  jusques  au  retour  du 
jeune  Coban.  Ceulx  de  ce  parlement  ont  proposé  qu'il  ne 
soit  loysible  à  nul  en  ce  royaulme  d'alléguer  que  leur  Royne 
soit  hérétique,  sismatique,  ny  séparée  de  l'esglize,  ni  met- 
tre en  avant  aulcune  sorte  de  prétencion  à  la  succession  de 
ceste  couronne,  tant  qu'elle  vivra  ,  sur  peyne  de  lèze  ma- 
jesté contre  ceulx  qui  le  feront,  et  contre  ceulx  encores 
qui  ont  desjà  présumé  de  le  faire.  A  laquelle  proposition 
ayant  ung  de  l'assemblée  monstre  d'y  cercher  quelque  mo- 
dération, il  l'a  si  vifvement  contradicte  qu'elle  demeure 
encores  en  suspens.  Sur  ce,  etc. 

Ce  xvi^  jour  d'apvril  1571. 

Si  Voslre  Majesté  avoit  proposé  d'envoyer  des  rafréchissemens  et 
provisions  à  Dombertran ,  il  les  fauldra  adresser  meinteuant  à  Lislc- 
bourg.         lij;:    J's  ;<'»■) jij/nu);ii  fD/îi-.')iïi  nil  'Hiq  J«<ri9J'  ëuov 

CLXXir  DÉPESCHE 

—  du  XIX*  jour  d'apvril  1571.  — 
{Envoyée  jusques  à  la  court  par  le  S'  de  Cavalcanti.) 

Audience.  — Proposition  officielle  du  mariage  du  duc  d'Anjou  avec  Élisabetli. 
—  Consentement  donné  par  la  reine.  — Discussion  des  articles  du  contrat. 
— Mémoire  Général.  Détails  de  cette  négociation.  —  Termes  dans  lesquels  la 
proposition  a  été  faite.  —  Réponse  d'Elisabeth.  —  Discussion  des  articles 
entre  lord  Burleigb  (Cécil) ,  Leicester  et  l'ambassadeur. 

A    LA    ROYNE. 

Madame ,  avant  de  recevoir  vostre  lettre  du  iij*  du  pré- 
sent, par  le  S»"  Cavalcanty ,  j'avois  desjà  respondu  par  le 
S'  de  Sabran  aulx  deux  précédantes,  que  Vostre  Majesté 
m'ayoit  escriptesde  sa  main;  et  a  ledict  Cavalcanty  trouvé, 
quant  il  a  esté  icy ,  que  les  choses  estoient  en  la  mes- 
mes  disposition  que  je  vous  avois  mandé ,  dont  il  vous 
comptera  meintenant ,  Madame ,  comme ,  en  venant ,  il 
fut  arresté  à  Douvre ,  et  conduit ,  soubz  la  garde  d'ung 
guyde ,  jusques  en  la  mayson  de  mylord  de  Burlay  ;  ce  qui 
ne  peult  estre  si  secrecteraent  que  quelques  ungs  ne  l'en- 
tendissent, et,  le  soir  mesmes,  la  Royne  d'Angleterre 
parla  à  luyj  de  laquelle  les  responses  et  démonstrations 
vous  seront  par  luy  mesmes  racomptées;  et  après,  il  vint 
conférer  avec  moy  sur  la  dépesche  qu'il  m'avoit  apportée. 

Dont  j'allay,  le  lendemain,  trouver  la  dicte  Dame,  laquelle 
se  retira  en  une  gallerye  à  part ,  où ,  après  luy  avoir  parlé 
d'aulcunes  aultres  particullaritez  ,  je  lui  tins  le  propos  que 
Vostre  Majesté  trouvera  icy  adjouxté  ,  duquel  je  vous  puys 
asseurer ,  Madame ,  qu'elle  monstra  recepvoir  ung  très 
grand  et  très  acomply  contentement ,  et  m'y  respondit  en 
si  bonne  ek  modeste  façon ,  et  avec  parolles  tant  pleynes 

d'honneur  et  d'honneste  désir ,  que  je  n'y  peuz  rien  cog- 
noistre  qui  ne  me  semblât  fort  esloigné  de  simulation  et  de 
feyntize ,  si  toutes  choses  despuys  eussent  suyvy  de  mesmes, 
et  me  pria  d'en  conférer  avec  M""  le  comte  de  Lestre  et  mi- 
lord  de  Burlay,  qui  estoient  les  deux  seulz  ausquelz  elle 
disoit  avoir  confyé  le  propos.  Je  leur  tins ,  incontinent  après, 
le  mesmes  langaige,  que  j'avois  faict  à  la  dicte  Dame ,  avec 
les  offres  en  l'endroict  de  chacun  à  part ,  que  me  comman- 
diez de  leur  faire  ;  qui  les  receurent  avec  très  grand  res- 
pect; et  despuys ,  ilz  m'ont  monstre  d'aporter  une  très  abon- 
dante affection  à  la  conclusion  de  ce  faict ,  sur  lequel  toutes- 
foys  nous  n'avons ,  en  trois  conférances,  peu  raporter  aultre 
chose  d'eulx  que  ce  que  Vostre  Majesté  verra  par  les  res- 
poncesqu'ilz  ont  données  à  noz  articles.  Lesquelz  responces 
ilz  se  sont  fort  esforcez  de  les  dresser  en  termes  qui  ne 
puyssent,  quant  à  la  religion,  estre  cy  après  interprétez 
contre  la  leur ,  et ,  quant  au  reste  ,  qui  portent  réservation 
des  mesmes  choses  pour  la  dicte  Dame  ,  que  le  Roy  Catho- 
Hque  accorda  à  la  feu  Royne  Marie  ;  et  ont  allégué  qu'ilz 
ne  pouvoient ,  parce  qu'ilz  n' estoient  que  deux,  faire  rien 
davantaige ,  sinon  qu'ilz  assemblassent  le  reste  du  conseil , 
et  qu'ilz  croyoient  fermement  que  Vostre  Majesté  s'en 
contanteroit. 

Je  ne  suys  ,  à  la  vérité  ,  Madame  ,  demeuré  si  satisfaict 
que  je  desiroys  de  leurs  responces,  quant  à  la  substance 
d'icelles ,  bien  que  les  paroUes ,  les  promesses  et  les  inter- 
prétations ,  qu'ilz  y  ont  adjouxtées ,  ayent  esté  assés 
pleynes  de  contantement ,  et  que ,  plusieurs  foys ,  ilz 
m' ayent  déclairé  que  toutes  les  condicions  ,  que  la  Royne 
leur  Mestresse  vouloit  demander  oultre  la  religion ,  estoient 
contenues  au  contract  de  la  Rovne  Marie ,  une  seule  ex- 

ceptée ,  qui  estoit  de  la  succession  de  la  couronne  de 
France  ;  auquel  cas  ilz  vouloient  pourvoir  que  la  couronne 
d'Angleterre  eust  toutjours  son  Roy  à  part,  qui  seroit  le 
puyné;  mais  il  m'a  semblé,  Madame,  qu'ilz  prenoient  ung 
circuyt  pour  gaigner,  avec  le  temps,  des  avantaiges,  ou 
bien  pour,  avec  le  mesmes  temps ,  réfroydir  la  disposition 
de  cest  affaire,  auquel  nul  n'oze,  à  présent,  sinon  y  segon- 
der  bien  fort  tout  ce  que  la  dicte  Dame  en  monstre  dé- 
sirer. Et  m'a  semblé  aussi  que  le  S*^  de  Yalsingan  leur 
avoit  faict  ainsy  espérer  de  vostre  affection  en  cest 
endroict ,  comme  si  Vostre  Majesté  estoit  pour  leur  accor- 
der tout  ce  qu'ilz  vouldroient;  mais  je  leur  ay  monstre 
qu'ilz  vous  trouveroient  très  fermement  résolue  à  toutes 
les  choses  qui  seroient  de  l'honneur,  dignité  et  réputation 
de  Monsieur,  vostre  filz,  sans  eu  vouloir  quicter  une  seule. 
Dont ,  Madame ,  il  sera  bon ,  pour  abréger  la  matière  ,  et 
pour  voir  bien  clair  dans  icelle,  que,  la  première  foys 
qu'on  en  conférera  avec  le  S'  de  Valsingan,  il  luy  soit 
demandé,  (premier  que  de  luy  débattre  rien  des  respon- 
ces  qu'on  nous  a  faictes  icy,  ny  monstrer  en  façon  du 
monde  qu'on  les  trouve  mauvaises) ,  qu'il  baille  toutes  les 
condicions  entièrement  que  la  Royne  sa  Mestresse  veult 
proposer  de  sa  part;  et  puys  sur  les  deux,  après  qu'on  en  aura 
rabillé  les  durtez,  restreindre  à  passer  les  articles,  lesquelz 
me  pourront  puys  après  estre  envoyez  ,  signez  de  Voz  Ma- 
j estez,  pour  les  délivrer  icy,  en  m'en  baillant  aultant  signez 
de  la  main  de  la  dicte  Dame  et  non  aultrement  ;  et  puys , 
Vostre  Majesté  pourra  envoyer  ung  du  privé  conseil , 
ainsy  qu'elle  a  sagement  advisé  de  le  faire  ,  pour  en  passer 
le  contract  ;  car  je  craindrois ,  si  avant  cella  vous  y  faysiez 
venir  quelcun,  qu'il  ne  fût,  possible,  contrainct  de  s'en 

retourner  sans  aucune  conclusion ,  avec  peu  de  réputation 
des  affaires  de  Voz  Majestez  et  de  iMonseigneur,  ainsy  que 
j'ay  prié  le  S"^  Cavalcanty  de  le  vous  dire  plus  en  particul- 
lier.  Sur  ce  ,  etc.  Ce  xix^  jour  d'apvril  1571. 

Je  vous  envoyé  ung  petit  pourtraict  que  M"^  le  comte  de  Lestre  m'a 
donné .  Il  faict  icy  beaucoup  de  bons  offices  pour  mériter  grandement 
de  la  bonne  grâce  de  Voz  Majestez.  Je  croy  qu'il  ne  sera  que  bon 
que  le  S"-  de  Valsinganayt  souspeçon  que  Monseigneur  soit  recerché 
du  costé  d'Espaigne  pour  la  Princesse  de  Portugal  avec  ung  très 
grand  douaire  ;  car  c'est  ce  qu'on  craincl  icy  assés ,  et  en  hastera 
l'on  davantaige  la  besoigne. 

MÉMOIRE. 

Suyvant  la  lettre  de  la  Royne,  mère  du  Roy,  du  iij«  avril  1574, 
le  S'  de  La  Mothe  Fénélon  a  dict  à  la  Royne  d'Angleterre,  le  xij«  du 
dict  mois  : 

Que  le  bon  désir  de  Leurs  Majestez  Très  Chrestiennes  s'estoit 
desjà  manifesté  de  longtemps  envers  elle ,  en  ce  que  la  Royne  Très 
Chrestienne  luy  avoit  voUu  pourchasser  le  Roy,  son  filz,  en  mariage, 
en  quoy  la  mère ,  et  le  filz ,  et  toute  la  France ,  luy  avoient  faict 
veoir  en  quel  grand  compte  d'honneur  et  de  respect  ilz  tenoient  son 
amytié  et  le  party  de  son  mariage  ; 

Et,  bien  qu'il  leur  eust  fallu  délaysser  ce  propos  par  des  difficuUez 
qui  avoient  esté  faictes  de  son  costé  à  cause  de  l'eage ,  l'affection 
pourtant  n'avoit  diminué  du  leur,  ains  aussitosi  qu'elle  avoit  mons- 
tre qnelque  résolution  de  se  vouloir  maryer,  la  Royne  Mère  estoit 
tournée  à  sa  première  dellibéralion  de  pourchasser  pour  Monsei- 
gneur, son  filz ,  frère  du  Roy,  le  mesmes  party  qu'elle  avoit  désiré 
pour  le  Roy,  avec,  possible,  plus  de  commodité  et  de  correspon- 
dance de  toutes  choses ,  en  ce  segond  propos ,  qu'il  n'y  en  eust  heu 
au  premier,  et  en  avoit  desjà  parlé  au  Roy  en  si  bonne  sorte  qu'elle 
le  luy  avoit  faict  vouloir  et  bien  fort  désirer  ;  mais  elle  n'avoit  heu 
grand  peyne  de  le  persuader  à  Monsieur,  parce  que  ses  perfections  et 
vollontez  estoient  desjà  de  longtemps  dédyées  et  consacrées  à  l'hon- 
neur et  service  de  la  dicte  Dame  ; 

Et  encor  que,  pour  estre  sorty  voix  de  cella  en  France  et  en  An- 
gleterre, premier  quasi  qu'on  eust  commancé  d'en  parler,  il  se  fût 
descouvert  que  les  aultres  princes  seroient  pour  en  prendre  une  très 

grande  jalouzie ,  et  qu'ilz  s'esforceroient  d'y  mettre  de  grandz  obta-  - 
des  et  empeschemens ,  jusqnes  à  s'esforcer  d'y  employer  les  deffances 
et  interdictz  de  l'esglize ,  et  auUant  d'aultres  escandalles  qu'ilz  y 
pourroient  inventer  ; 

Et  que  les  subjectz  des  deux  royaulmes  seroient  aussi  pratiquez 
de  ne  le  vouloir  point,  et  mesmes  d'entreprendre  d'y  former,  comme 
d'eulxmesmes ,  des  opositions,  et  que  le  Roy  se  fût  desjà  aperceu  que, 
sur  ce  prétexte,  l'on  avoit  vollu  traverser  ses  affaires  dedans  et  de- 
hors son  royaulme  ; 

La  Royne  Mère  pourtant  ne  s'en  estoit  descoragée ,  car  avoit  es- 
timé que ,  venant  par  ce  moyen  la  grandeur  des  deux  royaulmes  à 
se  fortiffier  l'une  l'autre,  les  aultres  dangiers  seroient  bien  aysezà 
évitter,  mais  elle  s'estoit  quelque  temps  arrestée  sur  deux  poinctz  : 
l'ung  estoit  qu'il  luy  sembloit  estre  besoing  d'avoir  l'asseurée  cog- 
noissance  si  la  dicte  Royne  d'Angleterre ,  estant  si  grande  princesse 
et  accomplye  enjtant  de  perfections  comme  elle  est,  auroit  agréable 
qu'ung  tel  propos  luy  fût  miz  en  avant,  premier  (\ue  d'entreprendre 
de  luy  en  parler; 

Le  segond  qu'elle  vouloit  bien  obvier  en  ce  pourchaz  ,  d'amytié  et 
d'alliance,  de  ne  rencontrer  tout  le  contraire  parce  qu'on  luy  per- 
suadoit  fermement  que  l'intention  de  la  dicte  Dame  n'estoit,  en  façon 
du  monde,  de  semaryer,  et  que  le  semblant,  qu'elle  en  fezoit,  n'es- 
toit  que  pour  servyr  à  ses  affaires  ,  et  puys  se.  moquer  de  celluy 
qui  y  auroit  prétandu;  et  advertissoit  on  le  Roy  et  elle  de  regarder 
à  l'exemple  des  aultres,  dont  craignoient  grandement  Leurs  Majestez 
qu'ilz  n'en  demeurassent  bien  fort  offancez ,  et  Monseigneur  griefve- 
ment  attristé  et  fort  ulcéré  en  son  cueur; 

Mais  leur  ayant  semblé,  à  ceste  heure,  qu'ilz  estoient  bien  eçclar- 
cys  de  ces  doubtes  par  la  ferme  persuasion ,  qu'ilz  se  sont  donnez 
avec  très  grand  fondement  de  rayson,  qu'il  n'y  avoit  que  toute 
sincérité  et  candeur  ez  présentes  démonstrations  de  la  dicte  Dame,  et 
qu'ilz  ont  estimé  que  leur  bonne  affection  en  cest  endroit ,  et  celle 
de  Monsieur  ne  pourroient  estre  que  bien  prinses  d'elle,  ny  que  bien 
agréables  à  Dieu  et  très  honnorables  devant  la  face  de  toutz  les  hu- 
mains ,  ils  s'estoient  résoluz  de  la  luy  faire  entendre  avec  l'honneste 
respect  qui  estoit  deu  à  sa  grandeur. 

Et  ainsy  avoient  dépesché  le  S'^  C '  avec  lettres  de  créance  à 

la  dicte  Dame  pour  la  supplier  de  trouver  bon  qu'ilz' luy  peussent 

<  Cavalcanti. 

tretter  Monsieur,  leur  filz  et  frère  ,  en  mariage  ;  et  qu'elle  cust  agréa- 
ble qu'ilz  le  luy  offrissent ,  comme ,  dès  à  présent ,  ilz  le  luy  of- 
froient,  avec  toute  habondance  d'amytié  et  de  bonne  affection,  et 
avec  toutz  les  moyens ,  forces  et  commoditez ,  (jui  pourront  ja- 
mais estre  en  la  couronne  de  France,  pour  en  orner,  honnorer  et  es- 
tablyr  la  grandeur  de  la  sienne ,  sellon  les  condicions  qu'ilz  luy  avoient 
envoyées  ; 

Qu'ilz  ne  vouloient  user,  en  l'endroict  d'une  tant  vertueuse  et  tant 
accoraplye  princesse ,  d'aultres  raysons  ny  persuasions  de  ce  party, 
sinon  de  la  prier  qu'elle  le  voUùt  mesurer  pour  tel ,  comme  sa  pru- 
dence sçavoit  bien  juger  qu'il  estoit ,  et  que,  comme  au  regard  d'elle 
ilz  l'estimoient  très  grand  et  très  honnorable  pour  Monsieur,  ainsy 
s'esforceoient  ilz ,  du  costé  de  Monsieur,  le  luy  randre  à  elle  le  plus 
heureux  et  le  plus  accomply  qu'il  leur  seroit  possible. 

Cella  desiroient  ilz ,  à  ceste  heure ,  qu'ayantz  parlé  clairement  de 
leur  part,  elle  leur  vollût  aussi  randre  sa  responce  bien  claire,  et  si, 
d'avanture,  elle  la  leur  fezoit  conforme  à  leur  honneste  désir,  que  tout 
ainsy  qu'ilz  se  résolvoient  de  ne  cercher  en  rien  à  jamais  que  l'ad- 
vancement  de  la  grandeur,  de  l'honneur  et  réputation  de  la  dicte 
Dame  ,  sa  commodité  et  contantement ,  ainsy  la  prioyent  ilz  d'avoir 
pareil  esgard  à  la  conservation  de  leur  honneur  et  réputation ,  de 
celle  de  Monsieur;  et  que  pour  obvier  à  la  malice  de  ceuLx,  qui  voul- 
droient  apporter  de  l'empeschement,  et,  possible,  de  l'escandalle  en 
ce  propos,  qu'il  luy  pleustleconduyre  secrectement  et  sans  longueur, 
de  son  costé,  comme  ilz  le  tiendroieut  secrect  et  le  presseroient, 
aultant  qu'il  leur  seroit  possible ,  du  leur,  pour  le  randre  plustost 
conclud  que  divulgué;  et  puys  ilz  y  adjouxteroient  toutz  les  hon- 
neurs, respectz  et  aultres  dignes  observances ,  qu'ilz  cognoistroient 
bien  estre  deues  à  la  grandeur  de  la  dicte  Dame. 

LE   PROPOS   A  ESTÉ    OUY ,   AVEC  GRAND  DESIR  ET  ATTENTION, 

De  la  dicte  Dame  auquel  le  dict  S'  de  La  Mothe  a  estimé  estre  besoing  de 
n'obmettre  rien  des  susdictes  particuUaritez;  et  elle,  d'une  fort  bonne  et 
fort  modeste  façon  ,  luy  a  respondu  : 

Qu'elle  vouloit  bien  employer,  en  l'endroict  du  Roy  et  de  la 
Royne  Très  Ghrestienne,  toutes  les  sortes  de  grandz  mercys,  que 
le  bonheur  et  le  grand  honneur,  qu  ilz  luy  pourchassoient,  par  l'of- 
fre d'une  chose  si  excellente  et  pleyne  de  toutes  perfections ,  et  tant 
conjoincte  à  Leurs  Majestez ,  comme  estoit  Monsieur,  leur  filz  et 

frère,  l'avoient  desjà  obligée  de  leur  randre,  et  remercyoit  Dien 
qu'il  eust  miz  de  toutes  partz  une  bonne  correspondance  de  vol- 
lonlez,  et  le  prioyt  d'y  adjouxter  aussi  sa  bénédiction  et  sa  saincte 
faveur  ; 

Que ,  quand  feu  monsieur  le  cardinal  de  Chatillon  luy  avoit  ou- 
vert ce  propos  avec  de  grandes  raysons  et  de  bien  honnestes  persua- 
sions ,  lesquelles  elle  a  récitées  par  le  menu,  mais  seroient  longues 
à  mettre  icy,  où  toutesfois  elle  n'avoit  veu  aultre  fondement  que  de 
la  bonne  affection  de  ce  seigneur  et  d'une  lettre  de  Telligny,  elle  ne 
s'estoit  guières  advancée;  et,  encor  que  despuys  il  luy  eust  faict 
veoir  aulcuns  signes  de  la  bonne  intention  de  la  Royne  Mère,  et  que 
le  S"^  de  La  Mothe  luy  en  eust  aussi  commancé  de  toucher  quelque 
mot,  non  toutesfois  que  en  simples  termes  de  bon  désir  qu'il  y  avoit, 
elle ,  pour  son  honneur,  n'avoit  peust  user  de  plus  grande  expres- 
sion que  de  donner  entendre  qu  elle  estoit  conseillée  de  se  maryer,  et 
résolue  que  ce  ne  seroit  jamais  qu'avec  un  prince  de  sa  qualité  ;  et 
puys,  sur  le  rapport,  que  milord  de  Boucard  luy  avoit  fait  des  hon- 
norables  propos  que  la  Royne  Mère  luy  avoit  tenuz  ,  elle  avoit  res- 
pondu  un  peu  plus  ouvertement  à  Sa  Majesté  par  le  S'  de  Valsingan. 

A  ceste  heure ,  que  le  dict  S'  de  La  Mothe  luy  avoit  clairement 
exposé  la  vollonté  de  Leurs  Majestez  Très  Chrestiennes ,  et  de  Mon 
dict  Seigneur  ,  conforme  à  ce  que  le  S'  Cavalcanty ,  sur  les  lettres 
de  créance,  luy  en  avoit  dict,  elle  ne  luy  temporiseroit  guières  la 
sienne ,  en  laquelle  elle  prioyt  Leurs  dictes  Majestez  de  croyre  que 
toute  vérité  et  sincérité  s'y  trouveroit ,  comme  elle  l'espéroit  aussi 
trouver  en  la  leur; 

Et  qu'on  ne  pouvoit  dire  qu'en  l'endroict  de  nul  prince  ,  qui  l'eust 
faicte  requérir,  elle  eust  uzé  de  simulation  ;  car  au  Roy  d'Espaigne, 
qui  premier  luy  en  avoit  faict  parler,  elle  s' estoit  incontinent  excusée 
par  l'escrupulle  de  sa  consience,  qui  ne  luy  permettoit  d'espouser 
celluy  qui  avoit  esté  mary  de  sa  sœur,  et  aulx  princes  de  Suède  et  de 
Dannemarc  elle  leur  avoit ,  dans  huict  jours ,  si  expressément  faict 
respondre  qu'elle  ne  se  vouloit  encores  maryer,  qu'ilz  n'avoient  heu, 
après  cella ,  nulle  occasion  de  plus  s'y  attandre-  Le  propos  du  Roy 
estoit  venu  lorsqu'il  estoit  encores  bien  jeune,  et  elle  luy  avoit  tout 
aussitost  faict  entendre  sa  rayson  et  response.  Au  regard  de  l'ar- 
chiduc Charles ,  elle  confessoit  qu'il  luy  avoit  esté  usé  de  longueur, 
à  cause  des  troubles  et  empeschemens  qui  estoient  survenus  au 
monde ,  mais  il  s'apercevoit  meintenant  qu'il  n'y  avoit  point  heu  de 
feinlize  ; 

Et  s'estoit  bien  aperceue  la  dicte  Dame  que  l'excuse,  dont  elle 
avoit  usé  enver?  le  Roy  d'Espaigne,  n'avoit  esté  prinse  de  bonne 
part,  car  jamais  despuys  il  ne  l'avoit  aymée  ;  dont ,  au  propos,  qui 
se  offroit  meintenant,  elle  se  vouloit  bien  garder  de  n'altérer  en 
rien  la  bonne  amytié  qu'elle  avoit  avec  Leurs  Majestez  Très  Chres- 
tiennes , 

Les  priant  de  considérer,  en  ce  qui  concemoit  les  choses  d'Escoce, 
que,  si  Monsieur,  leur  filz  et  frère,  avoit  à  estre  son  seigneur  et  mary, 
le  bien  et  l'utillité  de  l'Angleterre  luy  seroient  commiz  ,  et  que  les 
dangiers,  qui  y  pourroient  advenir  par  le  moyen  de  la  Royne  d'Es- 
coce, seroient  plus  facilles  de  remédier  pendant  qu'elle  seroit  entre 
ses  mains  que  si  elle  en  estoit  dehors  ; 

Qu'au  reste  elle  n'avoit  moindre  soin  qu'avoient  Leurs  Majestez 
Très  Chrestiennes  de  tenir  l'affaire  secrect,  et  pouvoit  jurer  de  ne  l'a- 
voir encores  communiqué  que  au  comte  de  Lestre  et  à  milord  de 
Burlay,  ausquelz  elle  avoit  monstre  les  articles,  que  Iç  dict  Ca- 
valcanty  luy  avoit  baillez;  es  quelz  la  plus  grande  [difficulté]  se 
monstroit  aulx  deux  premiers ,  parce  qu'il  n'estoit  expédiant  qu'aul- 
cune  de  toutes  les  cérémonies  requises  à  une  nopce  d'un  roy  et 
d'une  royne  héréditayre  de  ce  royaulme  y  fussent  obmises  ; 

Et,  quant  à  ottroyer  l'exercice  de  la  religion  catholique  à  Mon- 
sieur et  à  ses  domestiques,  c'estoit  ce  où  l'on  avoit  toutjour  le  plus 
contradict  à  l'archiduc  Charles ,  et  qu'elle  désiroit  que  cella  s'ac- 
commodât en  quelque  bonne  sorte,  priant  le  dict  S'  de  La  Molhe  de 
ne  s'y  vouloir  mpnstrer  plus  difficile  que,  possible,  Monsieur  mesmes 
ne  le  vouldroit  estre. 

'     "     '  A  CES  DEUX  DERNIERS  POINCTZ 

le  dict  S'  de  La  Mothe  a  respondu  : 

Que  le  Roy  et  la  Royne  seroient  très  marrys  qu'aulcune  des  céré- 
monies accoustumées  deffaillys  en  la  cellébration  de  ce  mariage,  le- 
quel ilz  desiroient  veoir  orné  de  toutes  ses  plus  dignes  solennitez, 
pourveu  que  la  religion  et  la  conscience  de  Monsieur  n'y  fussent 
ofîancées-,  mais,  comme  desjà  plusieurs  aultres  mariages  avoient  esté 
faictz  en  la  Chreslienté  entre  personnes  de  diverse  religion ,  et  le 
couronnement  aussi  de  l'Empereur  avoit  esté  cellébré  avec  l'assis- 
tance des  princes  ellecteurs,  qui  sont  de  l'une  et  de  l'aultre ,  ainsy 
se  pourroil  solemniser  cestuy  cy  sans  contraindre  la  conscience  des 
espousez  ;  et  qu'au  reste  le  dict  S'  de  La  Mothe  croyoit  qu'elle  ne 
vouldroit  si  mal  tretter  ce  prince  que  de  le  priver  de  l'exercice  de  sa 

religion,  ny  luy  vivre  un  seul  jour  sans  l'avoir,  ains  au  contraire 
qu'elle  l'auroit  en  mauvaise  estime ,  si ,  pour  chose  du  monde,  il  en 
vouloit  rien  quicter. 

LA    DICTE    DAME    A  nÉPLIQUÉ  : 

Qu'elle  avoit  esté  couronnée  et  sacrée  sellon  les  cérémonies  de 
l'esglize  catholique  ,  et  par  évesques  catholiques,  sans  toutefois  assis- 
ter à  la  messe ,  et  qu'elle  seroit  marrye  de  croyre  que  Monsieur  vol- 
lût  quicter  sa  religion  :  car,  s'il  avoit  le  cueur  de  délaysser  Dieu , 
il  l'auroit  bien  aussi  de  la  laysser  à  elle  ,  mais  me  prioyt  de  confé- 
rer de  toutes  ces  choses  avec  les  dicts  comte  de  Lestre  et  milord  de 
Burlay. 

AU  PARTIR  DE  LA  DICTE    DAME , 

estant  icelluy  de  La  Mothe  entré  en  conférance  des  dictes  choses,  aulx  mesmes 
termes  que  dessus  ,  avec  les  dicts  de  Lestre  et  Burlay,  icelluy  de  Burlay, 
pour  les  deux  ,  lui  a  respondu  : 

Que  la  grandeur  de  cest  affaire  se  monstroit  en  ce  qu'il  estoit  ques- 
t ion  de  joindre  deux  royalles  personnes  ensemble,  et  faire  par  ce 
iDoyen  la  conjonction  de  deux  grandz  royaulmes ,  en  quoy,  puysque 
la  Royne ,  leur  Mestresse ,  parmy  la  fidellité  de  tous  ses  aultres 
conseillers,  avoit  choisy  la  leur,  pour  à  eulx  seulz  commettre  le 
propos,  ilz  se  sentoient  très  obligez  de  cercher  ce  qui  seroit  pour 
son  honneur,  pour  son  profiict  et  encores  pour  sa  conscience  ; 

Qu'ilz  confessoient  qu'ilz  luy  avoient  conseillé  de  se  maryer,  et , 
quant  ilz  avoient  veu  que  sa  vollonté  y  estoit  disposée,  ilz  l'y  avoient 
confortée  davantaige  comme  à  chose  très  honnorable  pour  elle,  et 
très  nécessaire  pour  son  royaulme ,  et  encores  utille  à  eulx  deux , 
et  pleyne  de  louange  à  ses  conseillers ,  et  générallement  désirée  de 
toutz  ses  subjectz;  et  en  ce  que  le  party  se  offroitavec  Monsieur  le 
duc  d'Anjou  ,  prince  fleurissant  en  beaulté  ,  en  jeunesse  et  en  toutes 
sortes  de  vertu,  yssu  d'un  très  illustre  sang,  et  d'une  des  plus  royal- 
les maysons  de  toute  la  terre  ,  qui  avoit  ung  très  puyssant  roy  de 
frère ,  et  une  très  saige  et  très  vertueuse  royne  de  Mère,  et  luy 
mesmes  estoit  très  acomply  en  toutes  sortes  de  perfection,  ne  fail- 
loit  doubter  qu'ilz  ne  l'aprouvassent,  qu'ilz  ne  le  désirassent,  et 
qu'ilz  ne  remercyassent  Dieu  d'avoir  réservé  ung  si  grand  heur  à 
leur  Mestresse,  laquelle,  en  tout  le  circuyt  du  monde,  n'eut  peu 
rencontrer  ung  pins  honnorable ,  ny  plus  convenable  party  que  ces- 
tuy  cy;  i  "  "'  '"*'  ^  "■'•■; 

Et  pourtant ,  sur  la  correspondance  qui  s'y  voyoit  desjà  des  deux 
costez ,  et  que,  de  celluy  de  la  dicte  Dame  ,  ne  failloit  plus  doubler 
que  la  disposition  n'y  fût  très  bonne,  comme  fondée  en  honneur,  en 
utillité  et  possible  en  nécessité,  et  Mon  dict  seigneur  d'Anjou  cogneu 
très  désirable ,  (duquel  ilz  vouloient  encores  dire  ce  mot,  qu'on  n'a- 
voit  jamais  ouy  une  seule  nouvelle  de  luy  en  ce  royàulme ,  qui  ne 
fût  à  sa  très  grande  louange),  ilz  jugeoient  que  le  propos  estoit  pour 
venir  bientost  à  ung  bien  heureux  acomplissement,  si  d'avanture  la 
durté  d'aulcunes  condicions  ,  que  le  S'  Cavalcanty  avoit  apportées, 
n'y  donnoit  empeschement. 

Sur  lesquelles  ilz  considéroient  que  la  Royne,  leurMestresse,  quant 
à  celles  qui  concernoient  la  religion ,  n'en  pouvoit  ny  devoit  ot- 
troyer  pas  une  ,  qui  peult  offancer  sa  conscience  ou  troubler  l'ordre 
de  son  royaume ,  ny  apporter  escandalle  à  ses  subjectz  ;  et ,  quant 
aulx  aultres,  qu'il  importoit  bien  fort  à  sa  réputation  qu'on  ne  luy  en 
diminuât  aulcune ,  de  toutes  celles  qui  avoient  esté  réservées  à  la 
feu  Royne  Marie,  sa  sœur,  par  son  contract  de  mariage  avec  le  Roy 
d'Espaigne. 

A  CELLA  LE  DICT  DE  LA  MOTHE , 

après  leur  avoir  bien  fort  gratiffié  leurs  bonnes  paroles ,  leur  a  respondu  : 

Qu'ilz  sçavoient  bien  que  Monseigneur  estoit  catholique ,  prince 
duquel  l'honneur  et  la  réputation  de  sa  vertu  ne  pouvoit  comporter 
qu'il  obmist  rien  des  choses  qui  apartenoient  à  sa  religion,  et  que 
Dieu  luy  avoit  formé  la  conscience  dans  un  cueur  si  ferme ,  si  géné- 
reux et  tant  plein  de  magnanimité ,  qu'il  choysiroit  plustost  la  mort 
que  d'y  avoir  souffert  nulle  offance  ;  mesmes  que  la  Royne ,  leur 
Mestresse,  luy  venoit  de  signifier  assés  expressément  qu'elle  l'auroit 
en  très  mauvaise  estime  s'il  habandonnoit  son  Dieu,  car  craindroit 
qu'il  l'abandonnast  bientost  après  à  elle.  Toutesfois  Mon  dict  Sei- 
gneur ne  requéroit  qu'on  luy  ottroyast  aultre  chose  en  cella ,  sinon 
de  ne  priver  luy  et  ses  domestiques  du  libre  exercice  de  leur  religion, 
ce  que  si  on  luy  mettoit  en  difficulté,  il  auroit  occasion  de  doubter 
assés  de  tout  le  reste. 

Et  au  surplus ,  encor  que  le  Roy  d'Espaigne ,  quant  il  espousa  la 
Royne  Marie  ,  fût  aparant  liéritier  de  plus  de  royaulmes  et  d'estatz 
que  Monseigneur,  il  ne  le  passoit  toutesfoys  en  nulle  de  toutes  les 
autres  excellentes  qualitez  d'ung  très  grand  et  d'ung  très  royal 
prince ,  et ,  possible  ,  les  avoit  il ,  à  cesle  heure ,  plus  convenables  à 
ce  royàulme  que  n'avoit  heu  lors  le  dict  Roy  d'Espaigne ,  qui  n'es- 

toit  passé  icy  pour  estre  aulcunement  aiiglois,  ainspour  faire  l'Angle- 
terre sienne  ;  et  ilz  voyoient  bien  que  Monseigneur  se  venoit  tout 
donner  à  la  Royne ,  leur  Mestresse  ,  et  à  eulx  ,  pour  n'estre  jamais 
aulti-e  que  tout  à  elle  et  entièrement  leur,  par  ainsy  qu'il  le  failloit 
bien  tretter,  luy  donner  ung  bon  et  grand  entretennement ,  et  luy 
faire  les  advantaiges  que  sa  grande  qualité  et  sa  bonne  intention 
méritoient. 

APBÈS  CJELLA  , 

par  l'ordre  que  les  dicts  de  Lestre  et  Burlay  ont  donné  de  pouvoir  secrecte- 
ment ,  et  quelquefoys  de  nuict ,  convenir  ensemble  ,  en  la  mayson  du  jar- 
din de  Ouestmestre,  l'on  a  tiré  d'eulx,  non  sans  beaucoup  de  difficulté,  les 
responces  que  le  dict  Cavalcanty  a  emporté. 

Sur  lesquelles,  ayant  despuys  esté  faictparle  dict  de  LaMothe 
plusieurs  vifves  remonstrances  à  la  dicte  Dame,  et  pareillement  à 
iceulx  de  Lestre  et  de  Burlay,  pour  y  avoir  de  la  modération,  elle  et 
eulx  se  sont  d'un  costé  si  fermement  persuadez  que  Leurs  Majestez 
Très  Chrestiennes  et  Monseigneur  s'en  contanteroient,  (et  de  l'aultre 
ilz  n'ont  ozé ,  parce  qu'ilz  n'estoient  que  deux  du  conseil  à  tretler 
l'affaire  ,  s'eslargir  davantaige) ,  qu'il  n'a  esté  possible  d'y  rien  plus 
obtenir  pour  ce  coup  ;  et  a  heu  prou  à  faire  à  icelluy  de  La  Mothe  , 
de  persuader  à  la  dicte  Dame  qu'elle  deust  respondre  à  la  lettre  de 
Monseigneur,  car  disait  que  la  plume  luy  tumberoit  de  la  main,  et  ne 
sçauroit  avec  quel  estille  luy  parler,  et  que,  par  la  lettre  qu'elle  es- 
criproit  à  la  Royne ,  elle  la  prieroit  de  satisfaire  pour  elle  vers  luy, 
n'ayant  encores  jamais  escript  à  nul  des  aultres  princes,  qui  avoient 
prétendu  de  l'espouser,  sinon  une  seulle  foys  à  l'archiduc  Charles,  en 
termes  fort  esloignez  de  mariage.  Et  néantmoins,  ayant  enfin  donné 
lieu  à  sa  bonne  vollonté ,  et  à  l'instance  du  dict  S»  de  La  Mothe,  elle 
a  faict  responce  à  Mon  dict  Seigneur. 

Et  icelluy  de  La  Mothe  a  adverty  le  dict  Cavalcanty  d'aulcunes  con- 
sidérations ,  par  lesquelles  luy  semble  que  la  durté  des  responces  de 
ceulx  cy  se  pourra  modérer  à  l'honneur  et  satisfaction  de  Mon  dict 
Seigneur  ;  dont  sera  bon  d'essayer  si  le  S'  de  Valsingan  s'y  vouldra 
condescendre ,  et  se  tenir  ung  peu  ferme  en  cella  ;  mais ,  quant  l'on 
ne  pourra  obtenir  mieux,  il  fauldra  veoir  de  quoy  l'on  se  pourra  pas- 
ser, et  ne  laysser  pour  cella  de  conclurre,  car,  estant  estably  par 
deçà  ,  il  obtiendra  de  ceste  princesse  et  des  siens  encores  plus  que 
ce  qu'il  demande,  mais  fault  estre  adverty  que  la  froideur  de 
dell^  réchauffe  ceulx  cy,  et  quant  l'on  y  veoit  de  la  challeur,  ilz 

moustrent  de  se  réfroydir  :  et  semble  aussi  qu'il  sera  bon  de  lie  lea 
laysser  entrer  en  extraordinaires  demandes ,  car  ee  ne  seroit  qu'iuie 
longueur  de  négociation ,  si  l'on  leur  en  escoutoit  une  seuUe  ,  et  en 
admèneroient  toujours  d'aultres ,  qui  enfin  conduyroient  l'affaire  en 
ropture. 

CLXXIir  DÉPESCHE 

—  du  XXIII»  jour  d'apVril  157 1 . — 
(Envoyée  jusques  à  Calais  soubz  la  couverte  du  S' Acerbo.) 

Mauvais  état  des  affaires  de  Marie  Stuart.  —  Exécution  en  Ecosse  de  l'arche- 
vêque de  Saint-André.  —  Nouvelles  d'Irlande  et  des  Pays-Bas. 

Au  R  OY. 

Sire ,  j'ay  raiz  peyne  de  donner,  par  le  contenu  de  vos- 
tre  dépesche  du  xj^  du  présent ,  le  plus  de  consolation , 
qu'il  m'a  esté  possible  ,  à  la  Royne  d'Escoce  ,  laquelle  ne 
fault  doubter  que  n'en  heust  fort  grand  besoing  pour  l'en- 
nuy  qu'elle  a  prins  de  l'interruption  de  son  tretté ,  et  de  la 
surprinse  de  Dombertran ,  qui  sont  deux  accidans  qui  es- 
loignent  bien  fort  les  affaires  de  sa  restitution;  et  croy, 
Sire ,  que  nulle  aultre  chose  luy  pouvoit  venir  meintenant 
à  plus  de  sollagement  que  ceste  persévérance  qu'elle  voit 
de  la  constante  affection  et  bonne  voUonté  de  Yostre  Ma- 
jesté envers  elle ,  ce  qui  contante  aussi  grandement  ceulx 
qui  luy  veulent  bien  par  deçà.  Encores  présentement,  Sire, 
l'on  me  vient  d'advertyr  que  le  comte  de  Lenoz  a  faict  exé- 
cuter l'archevesque  de  S' André  *  ,  frère  du  duc  de  Chastel- 

*  L'archevêque  de  Saint-André,  qui  s'était  trouvé  parmi  les  prisonniers  faits 
dans  le  château  de  Dunbarton ,  fut  mis  à  mort  le  6  avril  1571.  Il  périt  par  la 
potence.  Sa  mort  fut  vengée  quelques  mois  après  par  Huntley,  Claude  Hamil 
ton  et  Scot  de  Buccleugh,  qui  parurent  à  l'improviste  avec  quatre  cents  che- 
vaux aux  portes  de  Stirling,  le  3  septembre  1571 ,  jour  où  le  parlement  y 
était  convoqué  :  Souviens-toi  de  l'archevêque!  était  le  mot  d'ordre  donné  aux 

lerault,  qui  sera  une  auUre  griefve  oflance  à  la  dicte  Dame, 
et  semble  que  d'icy  l'on  ayt  aussi  envoyé  essayer  le  dict  de 
Lenoz  s'il  vouidra  mettre  Dombertran  ez  mains  des  An- 
glois;  à  quoyje  metz  et  mettray  bien  toutz  les  obstacles 
qu'il  me  sera  possible.  Le  S""  de  Vérac  a  esté  conduict  à 
Esterlin,  auquel,  à  ce  que  j'entendz,  l'on  a  heu  du  respect 
pour  estre  serviteur  de  Vostre  Majesté. 

La  tenue  de  ce  parlement  a  esté  délayssée  le  lundy 
aoré',  et  l'a  l'on  recommencée  le  jeudy  de  Pasques.  Il 
semble  qu'elle  ne  s'achèvera  sans  quelque  nouveaulté.  Mi- 
lord  Sideney  pourchasse  instantment  d' estre  deschargé  de 
sa  commission  d'Yrlande,  et  dict  on  qu'ayant  assés  heu- 
reusement conduict ,  jusques  à  ceste  heure ,  les  choses  de 
dellà,  il  y  crainct  une  mutation  de  fortune,  car  il  y  veoit  le 
peuple  fort  aUiéné  de  l'affection  des  Anglois  et  tout  adonné 
à  la  religion  catholique,  et  qui  n'attand  rien  en  plus  grande 
dévotion  que  la  venue  d'Estuqueley,  et  de  Fitz  Maurice  ; 
mais  je  n'entendz  point  qu'on  y  envoyé  encores  que  milord 
Grey  pour  commander,  en  absence  du  dict  Sideney,  lequel 
cependant  aspire  à  estre  grand  maistre  d'Angleterre. 

La  troupe  des  vaysseauh  du  prince  d'Orange  se  grossit 
toutjour  en  ceste  mer  estroicte ,  et  m'a  l'on  mandié ,  de  la 
coste  de  dellà,  qu'ilz  pillent  aussi  bien  les  François  que  les 
Flamans ,  mais  ne  m'en  estant  encores  venue  nulle  expé- 
cialle  plainte,  je  n'en  ay  faict  aussi  encores  pas  une  à  ceul^ 
cy.  Le  depputé  de  Flandres  poursuyt  toutjour  la  conclusion 
de  l'accord  des  prinses,  mais  il  cognoist  bien  que  sa  négo- 


soldats.   Le  comte  de  Lennox  fut  tué  d'un  coup  de  pistolet  au  milieu  <^u 
tumulte;  tous  les  autres  seigneurs,  au  nombre  desquels  se  trouvait  le  comte 
de  Morton ,  furent  faits  prisonniers. 
•  Le  lundi  saint. 

ciation  est ,  de  jour  en  jour,  prolongée  ,  pour  attandre  le 
retour  du  jeune  Coban.  Sur  ce,  etc. 

Ce  xxiij*  jour  d'apvril  4571. 


CLXXIV^  DÉPESCHE 

—  du  XXVIII»  jour  d'apvril  1571.  — 
(  Envoyée  exprès  jusques  à  Dièpe.) 

Propositions  agitées  dans  le  parlement.  —  Affaires  d'Ecosse.  —  Sollicitation 
faite  par  Marie  Stuart  d'un  prompt  secours.  —  Armemens  à  Londres  et 
dans  les  Pays-Bas. 

Au  Roy, 

Sire ,  il  n'a  esté  encore  guières  rien  proposé  d'importance 
en  ce  parlement ,  que  les  deux  poinctz  que  je  vous  ay  desjà 
mandez ,  contre  ceulx  qui  ne  vouldroient  faire  expresse  pro- 
fession de  la  religion  protestante  ,  et  contre  ceulx  qui  ose- 
roient  appeler  ceste  princesse  sismatique  ou  séparée  de  l'es- 
glize,  ou  qui  présuraeroient,  tant  qu'elle  vivra,  et  qui  mesmes 
auroient  desjà  présumé  de  s'atribuer  tiltre  à  ceste  couronne, 
pour  punir  les  premiers  de  prison  perpétuelle  et  de  confis- 
cation de  leurs  biens,  et  les  segondz  déclairez  eulx  et  leurs 
descendans  à  jamais  attainctz  de  lèze  majesté ,  et  ont  ad- 
jouxté  ung  tiers  article  contre  les  fuytifz  du  North ,  pour 
confisquer  leurs  biens  et  personnes  ;  mais  de  tant  que  ces 
choses  ont  esté  proposées  trop  véhémentes ,  l'on  a  commiz 
certains  depputez  à  les  modérer,  pour,  puys  après,  les  fayre 
sortyr  en  loy.  Et  m'a  l'on  dict ,  Sire  ,  que  la  dicte  Dame  , 
en  ce  qu'elle  a  peu  cognoistre  qu'on  vouloit  toucher  au 
droict  de  la  Royne  d' Escoce  pour  la  priver  de  la  succession 
de  ce  royaulme ,  n'y  a  voUu  consentyr,  et  en  a  faict  rompre 

les  billetz.  Meinteiiant  se  commance  à  parler  du  subcide  , 
lequel  pourra  monter  à  six  centz  mil  escuz,  et  affin  d'avoir 
bientost  la  conclusion  d'icelluy,  la  dicte  Dame  presse  bien 
fort  tout  le  reste,  de  sorte  qu'on  espère  que  le  dict  parle- 
ment sera  tantost  finy,  ou  qu'il  sera  prorogé  à  ung  aultre 
temps. 

Les  choses  d'Escoce,  nonobstant  la  prinse  de  Dombertran 
et  l'exécution  de  l' arche vesque  de  S*  André,  ne  monstrent 
succéder  tant  au  gré  de  ceulx  cy  comme  ilz  espéroient,  car 
la  part  de  la  Royne  d'Escoce,  despuys  que  l'armée  d'An- 
gleterre a  esté  retirée ,  est  toutjour  demeurée  plus  forte  et 
plus  authorisée  que  l'aultre,  et  ne  voyent  les  Anglois  qu'il 
soit  bien  facille  d'avoir  Dombertrand  entre  leurs  mains, 
parCè  que  ceulx  qui  l'ont  en  garde  sont  toutz  escouçoys  ; 
et  j'ày  desjà  faict  prandre  ung  escrupuUe  à  la  comtesse  de 
Lenoz  que  cella  tendroit  à  déshériter  son  petit  filz ,  et  que 
son  mary  perdroit  toutz  ses  amys  en  Escoce  ,  et  seroit  hon- 
teusement déchassé  du  pays  ,  s'il  se  ïayssoit  contraindre  à 
bailler  cette  place.  La  Royne  d'Escoce  vous  escript  ample- 
ment ,  et  m'apelle  à  tesmoing  comme  elle  s'est  toutjour 
sincèrement  conformée  à  l'intention  de  Vostre  Majesté  ,  et 
que,  sans  cella,  elle  ne  se  fust  attandue  au  tretté,  duquel 
voyant  à  ceste  heure  l'interruption,  et  que  la  surprinse 
de  Dombertrand  est  advenue  pendant  que  l'on  estoit  en 
fconférance ,  elle  estime  que  l'injure  touche  en  aussi  grand 
part  à  Vostre  Majesté  comme  à  elle  mesmes;    et  pour- 
tant vous  requiert.  Sire,  qu'il  vous  playse  pourvoir  mein- 
tenant  à  la  seureté  de  Lislebourg,  qui  est  place  trop 
plus  importante  que  n'estoit  Dombertrand,   ensemble  à 
la  conservation  de  ceulx  de  son  party,  lesquelz  avec  la 
dicte  place  sont  pour  se  randre  facillement  maistres  du 

pays,  si  ufte  trop  grande  force  d'Angleterre  ne  s'y  op- 
pose ;  et  pourtant  demande  qu'il  soit  consigné  à  Chesolme, 
contreroïleur  des  monitions  du  chasteau  de  Lislebourg, 
douze  miliers  de  pouldre  ,  dix  de  grosse  et  deux  de  grenée, 
deux  aultres  miliers  de  salpêtre  rafiné ,  quarante  harque- 
bouies  à  crocq  de  fonte,  deux  centz  bouletz  de  collouvrine,- 
aultant  de  bastardé  et  six  cens  de  moyenne ,  cent  corseletz 
completz,  etdeux  foys  aultant  de  morrions,  deux  cents  piques 
avec  leurs  fers,  deux  centz  harquebouzes  à  main  avec  leurs 
fornymens ,  et  cent  hallebardes  ,  trente  tonneaulï  de  vin, 
deux  tonneaulx  en  vinaigre  et  douze  poinçons  de  lard  ( 
mais  surtout  elle  vouldroit  qu'il  y  eust  dedans  quelques  sol- 
dats françoys  bien  expérimentez  à  la  garde  et  deffance 
d'une  place.  Et  de  tant.  Sire  ,  qu'il  a  esté  desjà  miz  ordre 
à  une  partie  de  cella,  le  reste  se  pourra  faire  à  peu  de  coust. 
Aussi  mande  la  dicte  Dame  que  vingt  navyres  de  ses  re- 
belles sont  prestz  à  partyr  pour  France ,  lesquelz  elle  vous 
suplie ,  Sire  ,  de  faire  arrester  tant  biens ,  vaysseaulx  que 
personnes ,  car  a  opinion  que  cella  servyra  grandement  à 
son  affaire. 

Et  parce  que  j'ay  entendu  que  le  S'^  de  Vérac  s'est 
desjà  embarqué  pour  aller  trouver  Vostre  Majesté,  il  vous 
pourra  randrè  plus  particullier  compte  de  l' estât  des  choses 
de  dellà  pour  y  pouvoir  plus  seurement  dellibérer  ;  seule- 
ment j'adjouxteray  icy,  Sire,  qu'il  me  semble  ne  pou- 
voir revenir  qu'à  l'honneur  et  réputation  de  voz  affaires, 
et  nullement  au  préjudice  d'iceulx,  que  Vostre  Majesté 
s' employé ,  sans  offance  des  Anglois  ,  à  conserver  l'Escoce,^ 
sellon  que  les  aUiances  et  confédérations  anciennes  vous  y 
obhgent  5  mêmes  qu'en  ceste  court  se  parle  d'y  faire  en- 
cores  une  expédition  avec  grande  espérance  qu'on  pourra 

emporter  le  chasteau  de  Lislebourg ,  et  s'impatronyr  d'une 
partie  du  royaulme. 

Il  se  faict  icy  une  grande  provision  d'armes  par  les  par- 
ticuUiers,  et  remonte  l'on  à  neuf  en  la  Tour  de  Londres 
soixante  canons  ou  coUouvrines,  partie  à  rouage  de  navy- 
res ,  partie  pour  batterie  ,  et  ne  se  descouvre  encores  pour 
quelle  entreprinse  c'est,  qui  me  faict  avoir  toutjour  craincte 
de  l'Escoce.  Il  est  vray  qu'ilz  disent  que  le  duc  d'Alve 
arme  trente  six  navyres  en  Olande  ;  et  que  le  duc  de  Mé- 
dina Celi ,  lequel ,  sellon  les  adviz  qu'ilz  ont ,  vient  par 
terre,  envoyé  une  armée  par  mer  avec  trois  mil  Espai- 
gnolz  ;  et ,  nonobstant  qu'on  leur  ayt  asseuré  que  Estuque- 
ley  estoit  prest  à  partir,  le  xxvuj*  du  passé ,  pour  suyvre 
dom  Joan  d'Austria  en  Itallie,  affin  d'aller  parler  au  Pape  , 
ilz  ne  layssent  pour  cella  de  monstrer  qu'ilz  se  craignent  du 
costé  d'Yrlande. 

Cependant  le  S"^  de  Lumbres  est  party  de  Plemmue , 
le  vi«  de  ce  mois ,  avec  cinq  bons  navyres  fort  bien  armez 
et  artillez  ,  pour  aller  à  la  Rochelle ,  et  m'a  l'on  asseuré 
qu'il  a  emporté  soixante  dix  mil  escuz  en  or  et  une  aultre 
assés  bonne  somme  en  argent  monoyé,  ou  billon.  Le  bas- 
tard  de  Briderode  est  demeuré  en  ceste  mer  estroicte 
avec  douze  ou  quinze  aultres  vaysseaulx,  dont  y  en  a 
quelques  ungs  d' assés  bons.  Monsieur  l'ambassadeur  d'Es- 
paigne  et  le  depputé  de  Flandres  s'en  pleignent  assés ,  mais 
ilz  font  estât,  à  ce  qu'ilz  m'ont  dict ,  de  n'espérer  aulcune 
bonne  expédition  en  cella  ,  ny  en  l'affaire  des  prinses,  jus- 
ques  à  ce  que  le  jeune  Coban  soit  de  retour.  Sur  ce  ,  etc. 
Ce  xxviij^  jour  d'apvril  1571. 

CLXXV*  DÉPESCHE 

—  du  ii«  jour  de  may  1571.  — 

(  Envoyée  jusques  à  la  court  par  le  S'^  de  Sabran.  )     , .  ,,;i„'  'l 

Audience.  —  Discussion  des  affaires  d'Ecosse.  —  Nécessité  d'une  nouvelle 
déclaration  du  roi  que  son  intention  est  d'envoyer  des  troupes  en  Ecosse. 
—  Subside  demandé  au  parlement.  •— Négociation  des  Pays-Bas. —  heure 
secrète  à  la  reine-mère.  Détails  confidentiels  sur  la  négociation  du  mariage 
avec  Leicester,  lord  Burleigh ,  le  duc  de  Norfolk ,  et  lord  de  Lumley. 

Au  Roy., 

Sire ,  j'ay  tenu  à  la  Royne  d'Angleterre  les  honnestes 
propos,  que  Vostre  Majesté  me  comraandoit  par  sa  dépes- 
che  du  xij*  du  passé ,  touchant  le  playsir  que  ce  vous 
estoit  qu'elle  eust  prins  à  bon  gré  les  faveurs  qu'aviez  faic- 
tes  à  ceulx  des  siens,  qu'elle  vous  avoit  naguières  envoyez, 
et  luy  ay  touché  ung  mot  de  la  bonne  provision  qu'aviez 
donnée  à  réprimer  les  désordres  advenuz  à  Roan  contre 
ceulx  de  la  nouvelle  rehgion ,  et  comme  vostre  intention , 
et  celle  de  la  Royne  et  de  Monseigneur,  demeuroient  très 
fermes  en  l'entretennement  de  vostre  éedict ,  de  sorte  que 
vous  la  pouviez  asseurer  qu'il  seroit  inviolableraent  observé. 

La  dicte  Dame,  après  m' avoir  répété  plusieurs  choses 
honnorables ,  que  les  siens  luy  récitoient  encores  toutz  les 
jours  de  leur  voyage  de  France,  m'a  dict  qu'elle  vous 
cuydoit  avoir  beaucoup  honnoré  et  obligé  en  vous  en- 
voyant son  ambassadeur,  mais  qu'elle  se  trouvoit  trop  plus 
honnorée  et  obligée  de  Vostre  Majesté  pour  l'avoir  trop 
favorablement  receu;  et  a  suyvy  qu'elle  louoit  infinyement 
vostre  vertueuse  dellibération  de  vouloir  meintenir  la  paix 
en  vostre  royaulme ,  et  que  desjà  vous  avez  faict  concep- 

voir  au  monde  que  vostre  parolle  seroit  vrayment  royalle  , 
et  toute  pleyne  de  certitude ,  et  de  vérité  ;  dont  ne  failloit 
doubter  qu'elle  ne  rendît  aussi  la  réputation  de  Vostre  Ma- 
jesté et  celle  de  voz  affaires  toute  comble  d'honneur  et 
d'infinité  de  proffictz. 

J'ay  continué,  (touchant  ce  que  son  ambassadeur  avoit 
racompté  à  la  Royne ,  vostre  mère  ,  des  difïicultez  qui  s'eS- 
toient  trouvées  au  trettéde  la  Royne  d'Escoce,  et  de  l'o- 
pinion qu'il  avoit  que  les  instances ,  que  me  commandiez 
assés  souvent  de  faire  en  cella  à  la  dicte  Dame  ,  luy  estoient 
ennuyeuses) ,  que  je  layssois  bien  à  son  dict  ambassadeur 
de  luy  avoir  faict  entendre  combien  il  avoit  cogneu  estre  à 
vous  mesmes,  Sire,  et  à  la  Royne,  vostre  mère,  et  à 
Monseigneur,  très  ennuyeux  que  les  choses  n'eussent  prins 
le  bon  chemin  d'accord  qu'elle  vous  avoit  promiz,  et  faict 
plusieurs  fois  espérer  5  et  que  néatitmoins  elle  vous  feroit 
grand  tort  si  ne  croyoit  fermement  qu'en  ce  que  vous  aviez 
cy  devant  cerché ,  et  que  vous  cercheriez  cy  après  d'ac- 
quitter en  cest  endroict  le  deu  de  vostre  honneur  et  de 
vostre  obligation ,  que  vous  n'eussiez  aussi  regardé ,  et 
que  vous  ne  regardissiez  encores  que  l'honneur  pareille- 
ment, et  la  réputation  de  la  dicte  Dame,  sa  seureté  et 
celle  de  ses  affaires ,  et  tout  son  contantement  y  fussent 
dilligentment  observez. 

Elle  m'a  respondu  bénignement  qu'elle  estoit  bien  marrye 
de  ne  vous  avoir  peu  lors  mander  de  meilleures  nouvelles 
du  tretté  ,  mais  il  n'y  avoit  heu  ordre  ,  à  cause  des  contra- 
dictions qui  s'y  estoient  monstrées  ;  mais  il  sembloit  que 
despuys  les  choses  se  fussent  ung  peu  modérées  ,  et  qu'elles 
pourroient  encor  réuscyr  à  la  bonne  fin  que  Vous ,  Sire  ,  et 
elle  desiriez. 

Je  n'ay  rien  répliqué  à  cella;  mais  de  tant,  Sire,  que 
bientost  se  doibt  faire  une  monstre  généralle  en  ce  royaulme, 
et  que  le  comte  de  Sussex  inciste  toujours  luy  estre  permiz 
qu'il  puysse  retourner  encores  une  foys  avecques  une  ar- 
mée en  Escoce,  Vostre  Majesté  advisera  s'il  sera  bon  que 
je  remonstre  à  la  dicte  Dame  et  à  ceulx  de  son  conseil 
comme  les  seigneurs  escouçoys ,  qui  tiennent  le  party  de 
leur  Royne,  voyant  que  ,  par  l'opiniastreté  des  aultres ,  le 
tretté  n'a  peu  succéder ,  et  que  ,  pendant  la  conférance  , 
le  comte  de  Lenoz  a  surprins  Dombertran,  qu'ilz  vous  re- 
quièrent très  instantment  de  leur  assister  jouxte  vostre  pro- 
messe, et  sellon  l'alliance  qu'ilz  ont  avec  vostre  couronne; 
et  que  vous  voulez  bien  prier  la  dicte  Dame  de  ne  prandre 
aulcune  souspeçon  ny  deffiance  si  vous  vous  acquictez  en 
quelque  partie  de  ce  à  quoy  vostre  honneur  et  debvoir  vous 
obligent  vers  eulx  ;  car  luy  promettez  et  jurez  que  ce  ne 
sera  pour  aporter  aulcun  dommaige  ou  incommodité  à  elle , 
ny  à  ses  pays  et  estatz  ;  par  où ,  Sire ,  nous  pourrons  ob- 
tenir ou  que  la  dicte  Dame  accordera  ouvertement  que 
puyssiez  donner  support  à  iceulx  seigneurs  qui  le  vous  de- 
mandent ,  sans  qu'elle  en  soit  offancée  ,  ou  qu'il  soit  layssé 
aux  Escouçoys  mesmes  de  débattre  entre  eulx  leurs  difé- 
randz ,  sans  que  vous ,  ni  elle ,  vous  en  mesliez  ;  eu  quoy 
semble  que  le  party  de  la  Royne  d'Escoce  prévauldra  tout- 
jour  contre  l'aultre. 

J'ay  faict  mencion  à  la  dicte  Dame  de  la  bonne  et 
prompte  expédition  qu'avez  faicte  donner  à  trois  requestes 
de  ses'subjectz,  que  son  dict  ambassadeur  vous  avoit  pré- 
sentées ,  ce  qu'elle  a  heu  très  agréable,  et  m'a  prié  de 
vous  en  remercyer  grandement ,  et  que ,  quant  son  dict 
ambassadeur  le  luy  aura  majidé,  elle  vous  en  fera  encores 

par  luy  mesmes  remercyer  davantaige.  Le  parlement  se 
continue  toutjours,  et  le  subcide  est  desjà  comme  tout 
accordé,  à  quatre  solz  pour  livre,  sur  les  héritaiges,  et  deux 
solz  et  demy  sur  l'aultre  sorte  de  revenu.  Les  seigneurs 
de  ce  conseil  sont  si  vigilans ,  ez  actions  qui  s'y  font ,  qu'il 
semble  enfin  qu'ilz  y  feront  passer  toutes  choses  sellon 
l'intention  de  leur  Mestresse.  Il  a  esté  faict  une  nouvelle 
et  bien  estroicte  ordonnance  sur  les  courriers  de  Flandres 
de  sorte  qu'il  a  plusieurs  jours  que  nul,  ny  ordinaire,  ny 
aultre,  n'y  est  allé  ny  venu.  Le  depputé  du  duc  d'Alve 
n'advance  guière  sur  l'accord  des  prinses  ,  car  chacun  jour 
l'on  luy  met  nouvelles  difficulter  en  avant ,  et  luy  demande 
l'on  à  ceste  heure  ,  que  le  dict  duc  ayt  à  payer  les  draps, 
qu'il  a  prins  des  Anglois ,  au  pris  qu'il  les  a  baillez  aulx 
soldats,  qui  monte  un  tiers  davantaige  qu'ilz  ne  valent; 
et  incistent  les  dicts  Anglois  ou  qu'il  leur  fornisse  argent 
contant,  ou  bien  qu'il  donne  cautions  qui  les  contantent. 
Sur  ce  ,  etc.  Ce  ij*  jour  de  may  1571. 


A    LA    ROYNE. 


(Lettre  à  part.) 


Madame ,  parce  que  la  dépesche ,  que  milord  de  Burlay 
a  baillée  au  S'  Cavalcanty ,  et  la  façon  de  le  dépescher,  ne 
m'ont  assés  bien  satisfaict ,  et  m'ont  faict  monter  plusieurs 
doubtes  en  l'entendement,  j'ay  miz  peyne,  le  plus  que  j'ay 
peu,  de  m'en  esclarcyr;  et  voycy,  Madame,  ce  que  j'ay 
aprins  depuys  son  partement ,  vous  supliant  très  humble- 
ment prendre  la  peyne  de  le  lyre  ,  encor  qu'il  soit  un  peu 
long  : 

C'est  que  le  comte  de  Lestre  m'a  mandé  que ,  do  costé 

de  deçà,  l'on  n'a  que  peur  que  nous  nous  réfroydissions ,  et 
que,  tout  à  ung  mot,  il  ne  tiendra  plus  qu'à  nous  que  les 
choses  ne  viennent  à  bon  effect  ;  qu'il  estoit  bien  vray  que  je 
me  suys  tenu  ung  peu  trop  ferme  sur  la  religion ,  et  que 
Cavalcanty  aussi,  quant  il  avoit  esté  ouy  à  part,  s'y  estoit 
monstre  ung  peu  bien  froid,  et  que  je  pouvois  avoir  cogneu 
que  la  Royne,  sa  Mestresse,  quant  à  elle,  n'estoit  que  très 
bien  disposée  au  propos. 

Sur  quoy  il  m'est  ressouvenu ,  touchant  les  articles  des 
responces ,  qui  m'ont  esté  baillez  ,  que  la  dicte  Dame  me 
dict  avoir  commandé  de  modérer  celluy  des  cérémonyes 
des  nopces,  parce  qu'elle  estoit  fort  escrupuleuse  aulx  pré- 
sages, qui  y  pouvoient  advenir,  et  qu'elle  réputeroit  à  grand 
malheur ,  si  Monsieur ,  à  cause  de  quelcune  des  dictes  cé- 
rémonyes, la  délayssoit  au  millieu  de  l'acte,  ou  bien  si 
l'anneau  nuptial  tumboit  en  terre,  et  choses  semblables; 
que ,  touchant  le  poinct  de  la  religion  ,  elle  ne  vouloit  que 
Monsieur  layssât  la  catholique,  ny  fût  forcé  en  sa  conscience, 
et  qu'elle  le  prioyt  aussi  de  se  contanter  de  ce  qu'elle  pou- 
voit  ordonner  pour  luy  en  cella ,  sans  offancer  la  sienne ,  et 
sans  troubler  l'ordre  de  son  pays  ;  qu'elle  desiroit  bien  estre 
quelquefoys  accompaignée  de  luy,  quant  elle  yroit  à  ses 
prières,  affin  que  ny  d'elle  ny  des  siens  il  ne  fût  veu  détester 
par  trop  leur  religion ,  mais  n' avoit  trouvé  bon  qu'on  heust 
miz  en  l'article  qu'il  y  demeureroit,  en  l'attandant  jusques 
à  son  retour;  que  Monsieur  ne  debvoit  doubter  qu'elle  ne 
lui  pourveust  bien  honnorablement ,  au  cas  qu'il  la  surves- 
quit,  et  que,  durant  sa  vie,  tout  ce  qu'elle  auroit  luy  seroit 
commun. 

Puys  avoit  ajouxté  qu'elle  se  trouvoit  encores  estonnée 
ez  louanges  de  Monsieur,  et  qu'elle  craignoit,  y  en  ayant 

de  si  grandes,  qu'il  n'eust  que  faire  d'elle;  et  s'estoit  mise 
à  racompter  celles  qu'elle  avoit  ouy  dire  de  son  bon  sens, 
de  sa  prudence,  de  sa  bonne  grâce,  de  sa  magnanimité  et 
de  sa  valleur  aulx  armes,  de  la  beaulté  et  disposition  de  sa 
personne,  sans  oublier  de  parler  de  sa  main,  comme  d'une 
des  plus  rares  beaultez  qu'on  eust  veu  en  France;  et  avoit, 
puys  après,  suyvy,  en  ryant,  qu'elle  me  feroit  dire  aussi 
ung  jour  par  Mon  dict  Seigneur,  si  les  choses  venoient  à 
bonne  fin,  que  je  debvois  avoir  plustost  soubstenu  son 
party  comme  plus  honorable,  que  celluy  de  la  Royne  d'Es- 
coce. 

Par  lesquelz  propos,  qui  étoient  assés  conformes  aux 
articles  des  responces  qui  avoient  esté  arrestez  avecques 
moy,  je  conceuz  une  fort  bonne  espérance  du  tout;  dont 
fuz  fort  esbahy  et  bien  fort  offancé,  quant  j'entendiz  despuys 
qu'on  avoit  dépesché  en  aultre  sorte  le  dict  Cavalcanty,  et 
n'ay  peu  descouvrir  que  cella  soit  procédé  d'ailleurs  que 
de  ce  que  la  dicte  Dame,  avant  le  dépescher,  communiqua, 
comme  j'entendz,  le  propos  à  trois  autres  de  ses  conseillers, 
au  Quiper,  au  marquis  de  Norampton  et  au  comte  de  Sus- 
sex  ;  et  néantmoins  l'on  m'a  despuys  asseuré,  de  trois  et 
quatre  bons  endroictz,  que  la  dicte  Dame  n'a  rien  tant  en 
affection  que  de  parachever  ce  mariage,  et  que  jamais  n'a 
si  longuement  persévéré  en  nul  aultre  propos,  comme  elle 
faict  en  cestuy  cy,  et  ne  peult  comporter  qu'on  luy  dyç 
qu'il  y  puisse  avoir  des  difficultez  pour  l'interrompre,  ny 
veoir  de  bon  œil  homme  en  sa  court  qui  tant  soit  peu 
monstre  de  ne  l'aprouver. 

J'ay  commancé  quelque  intelligence  avec  la  comtesse 
de  Lenoz,  par  prétexte  de  luy  promettre  beaucoup  de  la 
part  de  Voz  Majestez  pour  son  petit  filz,  si  elle  et  le  comte, 

son  mary,  se  vouloient  accorder  avec  la  Royne  d'Escoce, 
et  luy  ay  faict  cognoistre  que  le  propos  de  Monsieur  ne  luy 
pourroit  estre  que  très  oportun,  s'il  venoit  à  bonne  fin,  car 
si  la  Royne  d'Angleterre  debvoit  jamais  avoir  enfans,  la 
dicte  dame  de  Leuoz  debvroit  désirer  qu'ilz  fussent  Fran- 
çoys  pour  la  parfaicte  unyon  qui  seroit  toutjour  entre  eulx 
et  son  dict  petit  filz;  si  elle  n'en  avoit  poinct,  ce  seroit 
Monsieur  qui,  se  trouvant  icy,  advanceroit  le  droict  de  son 
dict  filz  à  ceste  couronne  contre  toutz  les  aultres  qui  y  pré- 
tendent; et  elle  m'a  mandé  qu'elle  supplioit  Yoz  Majestez 
de  prandre  sou  dict  petit  filz  en  vostre  protection,  et  croyre 
que  son  mary  estoit  très  dévot  et  affectionné  serviteur  de 
la  couronne  de  France,  comme  ont  esté  ses  prédécesseurs; 
qu'elle,  de  sa  part,  vouloit  et  desiroit  le  mariage  de  Mon- 
sieur avec  sa  Mestresse  plus  que  chose  du  monde,  et  que^ 
tennant  le  lieu  plus  prez  d'elle  que  nulle  aultre  de  ce 
royaulme,  elle  le  luy  avoit  desjà  conseillé  et  le  luy  persua- 
deroit  toutjour  avec  toute  affection,  et  me  donroit  là  dessus 
toutz  les  advis  qu'elle  pourroit;  que,  pour  ceste  heure,  elle 
ne  me  pouvoit  dire  sinon  que,  par  toutes  les  apparances  et 
conjectures  qui  se  voyoient  en  la  dicte  Dame,  elle  monstroit 
d' estre  non  seulement  bien  disposée,  mais  très  affectionnée 
au  party  de  Mon  dict  Seigneur,  et  ne  parloit  ordinairement 
que  de  ses  vertuz  et  perfections,  s'abilloit  mieux,  se  res- 
jouyssoit,  et  se  monstroit  plus  belle  et  plus  gaye,  en  mé- 
moire de  luy  ;  qu'il  estoit  bien  vray  qu'elle  ne  communi- 
quoit  plus  ce  propos  aulx  femmes,  et  sembloit  qu'elle  l'eust 
entièrement  réservé  entre  elle  et  le  comte  de  Lestre  et 
milord  Burlay  ;  dont  m' estoit  besoing,  pour  en  avoir  plus 
de  lumyère,  d'en  accointer  l'ung  des  deux. 

Et,  sur  ce  qu'il  y  a  desjà  quelques  jours  que  j'avois  prié 

IV.  ti 

les dicts  de  Lestre  el  Burlay  de  sonder  la  vollonté  de  la 
noblesse  de  ce  royaulme  en  ce  propos,  icelluy  Burlay  me 
respondit,  dez  lors,  que  je  ne  doublasse  qu'elle  n'y  fût  bien 
disposée;  et  icelluy  de  Lestre  m'a  despuys  mandé  qu'il  avoit 
travaillé  là  dessus  avec  le  duc  de  Norfolc  pour  le  luy  faire 
trouver  bon,  qui  estoit  celluy  qui  tiroit  plus  de  la  dicte  no- 
blesse, après  luy,  que  tout  le  reste  du  royaulme  ;  et  qu'il 
me  pouvoit  asseurer  qu'ayant  le  Roy  honnoré  l'ung  et  l'aul- 
tre  de  son  ordre,  il  les  trouveroit  toutz  deux  très  unys  à 
sa  dévotion  et  très  fermes  au  service  de  Monsieur,  son  frère. 
Le  dict  duc,  de  sa  part,  parce  que  je  luy  avois  desjà  faict 
quelque  communication  de  ce  propos ,  avec  asseurance  de 
la  vollonté  de  Voz  Majestez  vers  luy  et  la  Royne  d'Escoce, 
m'a  envoyé  dire  qu'il  m'en  remercyoit,  et  qu'il  se  sentoit 
très  obligé  à  Voz  Majestez  de  la  considération  qu'il  vous 
playsoit  avoir  d'eulx  deux  en  cest  afi'aire,  auquel  il  m' avoit 
desjà  faict  déclaration,  de  son  cueur,  qu'il  se  dellibéroit  avec 
toutz  ses  amys  de  s'y  employer  droictement,  car  se  répu- 
toit  tout  oultre  vostre  serviteur,  et  que  Monsieur,  vostre 
filz,  ne  doubtastplus  qu'il  ne  fût  obéy,  révéré,  et  aymé  en 
ce  royaulme,  s'il  y  venoit,  dont  me  prioyt  d'en  conclurre 
bientost  les  choses ,  es  quelles  il  ne  pouvoit  cognoistre  à 
présent  qu'il  y  fît  sinon  bon;  mais  ce  luy  seroit  ung  argu- 
ment, quant  l'on  y  cercheroit  de  la  longueur,  de  croyre 
qu'il  y  eustde  la  simulation,  et  qu'aussitost  qu'il  la  cognois- 
troit,  il  me  la  feroit  entendre  :  et  a  escript  à  l'évesque  de 
Roz  qu'il  me  vollût  ayder  de  toutz  ses  moyens  et  intelli- 
gences en  ceste  cause,  car  il  cognoissoit  qu'il  estoit  besoing 
d'avancer  icy  la  réputation  de  la  France,  pour  bien  faire 
les  affaires  de  la  Royne  d'Escoce ,  lesquels  affaires  il 
cToyoit  fermement  que  Monsieur,  estant  venu  ,  ne  les  voul- 

droit  laysser  sans  quelque  accommodement,  puysqu'ilz  tou- 
chent bien  fort  l'honneur  du  Roy,  son  frère,  et  le  sien;  et  si, 
d'avanture,  il  luy  estoit  faict  quelque  obstacle  de  n'y  venir 
point,  il  ne  seroit  que  davantaige  enflammé  de  les  remédier  ; 
par  ainsy  qu'il  voyoit  bien  que  l'amour  ou  la  hayne  de 
Mon  dict  Seigneur  envers  la  Royne  d'Angleterre  ne  pou- 
voient  estre  que  très  utilles  à  la  Royne  d' Escoce  et  à  luy  ; 
qu'il  estimoit  que  de  déclairer  trop  tost  sa  vollonté  en  ce 
faict  ne  serviroit  de  rien ,  car  la  perplexité  où  la  Royne , 
sa  Mestresse ,  se  trouvoit  encores  quelque  peu  pour  doubte 
de  luy,  le  luy  feroit  tant  plus  tost  conclurre ,  et  que  mes- 
mes  je  prinse  garde  de  ne  m' ouvrir  tant  au  comte  de  Les- 
tre  qu'il  peut  cognoistre  qu'il  y  eust  nulle  intelligence  entre 
icelluy  duc  et  moy,  néantmoins  qu'il  demeureroit  ferme  en 
ce  propos  jusques  à  la  mort.    *  '«"«>»  .'i(>i'iuy|Ti  tri  h'nh  iff* 

Milord  de  Lomeley,  pourgaiges  dé  la  vollonté  du  coriite' 
d'Arondel,  son  beau  père,  du  comte  d'Ocestre  et  de  luy  en 
cest  endroict,  m'a  envoyé  une  bague ,  et  m'a  mandé  que , 
si  je  le  trouvois  bon,  ilz  s'employeroient  de  bon  cueur  et  y 
procèderoient  par  efiectz ,  en  lieu  qu'ilz  craignent  que  les 
aultres  n'y  vont  que  de  parolle;  et  qu'il  ne  se  pouvoit  per- 
suader encores  qu'il  n'y  eust  de  la  tromperie.   liiiJtoo  nsh 

Le  capitaine  Franchot ,  qui  a  quelque  peu  de  pratique 
avec  aulcuns  de  ce  royaulme,  m'est  venu  dire,  sur  le  bruict 
qui  court  de  ce  propos,  que  la  Royne  d'Angleterre  en  effet 
ne  pouvoit,  ny  vouloit,  ny  debvoit  espouser  Monsieur,  et 
que  l'intention  d'elle  estoit  seulement  d'endormir  Yoz  Ma- 
jestez  sur  les  choses  d' Escoce,  affin  de  s'en  impatronir,  et 
pour  faire  aussi  que  le  Roy  d'Espaigne  condescende  à 
meilleures  condicions  vers  elle ,  et  pour  contanter  pareille- 
ment ses  subjectz,  et  authoriser  enfin  ses  affaires  dedans  et 

dehors  son  royaulme  ;  mais ,  quand  bien  le  contrat  seroit 
faict  et  estipullé,  que  le  mariage  pourtant  ne  s' effectueroit  ja- 
mais, et  qu'en  tout  événement  il  y  avoit  desjà  des  liguqs  faic- 
tes  pour  se  fortifiier  en  ce  royaulme  contre  les  dangiers  qui 
pourront  advenir  du  dict  mariage.  Sur  quoy,  voulant  apro- 
fondir  davantaige  comme  il  sçavoit  ces  choses ,  il  m'a  res- 
pondu  qu'il  s'en  alloit  en  France,  et  en  parleroit  plus  libre- 
ment dedellà,  comme  bon  serviteur  de  Voz  Majestez  et  de 
Monseigneur,  s'il  en  estoit  interrogé,     b  Jioiiv 

J'ay  esté  despuy  trouver  la  dicte  Dame  pour  voir  en  quoy 
elle  continuoit;  laquelle  s'est  layssée  ayséement  conduyre 
en  ce  propos,  et  m'a  dict  que,  s'il  luy  estoit  jamais  imputé  de 
s'y  estre  trop  advancée  pour  avoir  escript  de  sa  main  à  Mon 
dict  Seigneur,  premier  que  les  choses  fussent  bien  conclues, 
qu'elle  en  rejetteroit  toute  la  coulpe  sur  moy  ;  qu'il  falloit 
bien,  touchant  les  responces  qui  avoient  esté  baillées  à 
Cavalcanty,  que  vous  l'excusissiez,  si  elle  n'avoit  peumieulx 
faire,  car  estoit  contrai ncte  de  contanter  les  siens,  qui  l'es- 
timeroient  peu  affectionnée  à  leur  religion ,  si  elle  condes- 
cendoit  ouvertement  à  tout  ce  que  Monsieur  demandoit 
pour  la  sienne,  lequel  au  reste  elle  n'entendoit  qu'il  fût  en 
rien  contrainct  contre  sa  conscience  ;  qu'elle  se  vouloit  plein- 
dre  à  moy  de  ce  qu'ung  homme,  qui  tenoit  assés  grand  lieu, 
avoit  dict  que  Monsieur  feroit  bien  de  venir  espouser  ceste 
vielle,  laquelle  avoit  heu,  l'année  passée,  tant  de  mal  à  une 
jambe  qu'elle  n'en  estoit  encores  bien  guérye,  ny  possible 
en  guériroit  jamais,  et  que,  soubz  le  prétexte  de  cella,  l'on 
luy  pourroit  bailler  ung  brevage  de  France  pour  s'en  def- 
faire,  de  sorte  qu'il  se  trouveroit  veuf  dans  six  ou  sept 
mois ,  pour,  puys  après ,  espouser,  à  son  ayse ,  la  Royne 
d'Escoce,  et  demeurer  roy  paysible  de  ceste  isle;  et  que  ce 

propos  ne  l'avoit  tant  offancée  pour  le  regard  d'elle,  comme 
pour  le  regard  de  Monsieur,  et  de  l'honneur  de  la  couronne 
d'où  il  estoit  yssu, 

A  quoi  j'ay  respondu,  avec  détestation  du  propos,  et 
de  celluy  qui  l'avoit  tenu,  que  je  la  suplyois  me  dire  d'où 
il  procédoit,  affin  que  Voz  Majestez  et  Mon  dict  Seigneur 
vous  en  rescentissiez. 

Elle  a  suyvy,  en  grand  coUère,  qu'il  n' estoit  encores 
temps  de  le  nommer,  mais  que  je  m'asseurasse  qu'il  estoit 
vray,  et  que  bientost  elle  m'en  feroit  bien  entendre  da- 
vantaige;  et  n'ay  rien  cogneu  que  continuation  d'affection 
en  tout  le  parler  de  la  dicte  Dame  ,  lequel  a  esté  beaucoup 
plus  ample  que  je  ne  le  puys  mettre  icy. 

Au  partir  d'elle,  le  comte  de  Lestre  m'est  venu  dire 
qu'il  estoit  besoing  que  non  seulement  je  fusse  modéré  sur 
l'article  de  la  religion,  mais  que  je  fisse  en  sorte  que  Voz 
Majestez  le  voUussent  laysser,  ainsy  couché  qu'il  est,  affin 
que  Monseigneur,  vennant  par  deçà,  soit  mieulx  veu,  et 
embrassé  avec  plus  d'affection  de  ceulx  en  qui  la  Royne  , 
sa  Mestresse,  a  fiance  ,  et  qu'ilz  n'ayent  occasion  d'inven- 
ter rien  qui  puysse  traverser  ce  propos;  et  que  je  vous  as- 
seure,  sur  sa  vie,  qu'il  aura  pour  luy  et  ses  domestiques 
ï'exercisse  de  sa  religion  en  privé,  et  obtiendra  du  reste 
beaucoup  plus  qu'il  ne  voudra  demander,  quant  il  sera  par 
deçà;  etquedesjàluy  mesmes  avoit  déclairé  à  la  dicte  Dame 
que,  puysqu'elle  prenoit  Monsieur  pour  son  seigneur  et  mary, 
qu'il  luy  porteroit  égalle  fidellité ,  obéyssance  et  service, 
comme  à  elle  ;  ce  qu'elle  avoit  trouvé  fort  bon,  et  m'asseu- 
roit  que,  de  jour  en  jour,  elle  se  confirmoit  davantaige  en  ce 
bon  propos  ,  qui  pourtant  estoit  besoing  de  le  haster  aul- 
tant  qu'il  seroit  possible.  ^fei^tiÉt    .mMivAwf- 

cjn^Je  trouve ,  Madame ,  que  le  dict  comte  va  toutjour 
.  droictement  et  d'une  très  bonne  sorte  en  cest  affaire  ;  et 
milord  de  Burlay  monstre  le  semblable  ;  mais,  de  tant  que 
je  sçay  l'extrême  affection  que  icelluy  Burlay  porte  à  ceulx 
de  Herfort ,  et  à  traverser  tout  ce  qui  les  pourroit  empes- 
cher  de  parvenir  à  ceste  couronne ,  je  crains  que  sa  pré- 
sente démonstration  ne  soit  que  pour  ne  s'ozer  opposer  à 
lu  voUonté  de  sa  Mestresse,  et  qu'en  effect  il  ne  se  faille 
fyer  en  luy  que  bien  à  poinct  ;  car  j'ay  desjà  cogneu  que  sa 
façon  de  négocier  tend  à  mettre  la  matière  en  longueur.  Par 
ainsy,  je  persévère  en  ce  que  j'ay  desjà  mandé  à  \  ostre  Ma- 
jesté par  le  S^Cavalcanty,  qu'il  fault  presser  de  passer  les  ar- 
ticles ,  sans  s'amuser  à  débattre  les  responces  qu'on  nous  a 
baillées ,  afïin  de  demeurer  promptement  résoluz  ou  de  la 
conclusion  ou  de  la  ropture  du  propos  ;  et  me  pardonne 
Vostre  Majesté  si  je  luy  escriptz  tant  de  choses  différantes; 
car  c'est  ung  affaire  où  il  ne  fault  rien  obmettre.  Sur 
ce,  etc.fUi'ùm  iioa  Ce  ij'^jourdemay  1571. 


,    H         CLXXVr  DÉPESCHE  .pn9i*i«» 

''iUpiJ*'.'  —du  vie  jour  de  may  1571. —  tut.  10«  ^^Wa*». 

•iVtO^  ii(;£nvoyéejusques  à  la  court  par  l'homme  de  Walsingan.) 

Kefroidissement  apporté  dans  la  négociation  du  mariage  par  les  rapports  de 
Walsingham. 

,  rmn  i')  iiigjii:!'  ^  '■  Jimi-nq  iitt«  i»v^.  m.t>»i*p 

A  L  A   R  0  Y  ]N  E . 

Madame ,  ce  peu  de  motz  ne  sont  pour  entièrement  res- 
pondre  à  la  lettre  de  Yostre  Majesté,  ny  à  celle  bien  ample 
que,  par  vostre  commandement,  M"^  de  Foix,  m'a  escripte  ; 
seulement.  Madame,  je  vous  signiffieray  icy  la  réception 

des  deux ,  et  comme  la  Royne  d'Angleterre ,  avant  que 
je  les  aye  veues ,  avoit  desjà  leu  celles  que  le  S'  de  Val- 
singan  et  le  S*^  Cavalcanty  luy  avoient  escriptes  '  ;  es  quelles 
elle  a  monstre  n'y  avoir  trouvé  de  satisfaction ,  ains  plus- 
tost  de  l'offance.  Et,  sans  que  je  luy  ay  franchement  com- 
muniqué voz  honorables  et  vertueuses  responces ,  et  les 
sages  remonstrances  du  dict  S"^  de  Foix ,  qui  sont  les  unes 
et  les  aultres  contenues  en  sa  lettre,  tout  estoit  gasté.  Et 
ne  sçay  encores,  Madame,  que  juger  de  l'affaire,  car  la 
dicte  Dame  m'a  semblé  estre  plus  restraincte  au  poinct  de 
la  religion,  que  ce  que  M"^  le  comte  de  Lestre  m' avoit  prié 
dernièrement  vous  en  escripre  ;  mais  je  doibz  conférer  en- 
cores aujourd'huy  avecques  elle,  et  avec  le  dict  sieur  comte, 
et  avec  milord  Burlay;  desquelz  je  mettray  peyne ,  sans 
trop  débattre  les  choses,  de  sentyr  leur  dernière  résolu- 
tion. Cependant,  parce  que  ce  porteur  est  renvoyé  présen- 
tement avec  quelque  response ,  je  adjouxteray  seulement 
icy  que  le  dict  sieur  comte  de  Lestre  m' a  dict  que  le  contenu 
des  lettres  des  dicts  Valsingan  et  Cavalcanty  estoit  fort 
différand  de  ce  que  M"^  de  Foix  mandoit.  Je  mettray  peine 
de  le  sçavoir  et  prieray  à  tant  nostre  Seigneur,  etc. 
«jlb  DP  crtu»  Yi"!  .-ïarliiP.n.Ce  vj«  jour  de  may  157i . 

'  Voir  la  leiire  de  Walsingham  à  milord  de  Burteigh  des  8  et  9  avril  1571 , 
et  la  conférence  entre  il'  de  Foix  et  lui.  —  négociations  de  ff^alsingham , 
lettre  lxxi,  p.  98. 

i-^iiallis  tioTiififlio-i  iamo-mim  \\i  Sfrirnoo  .voi  Jnsioiiaiqi 
■,ii|)  p)  1(1  ol  .aeiJluB  H>l^fn-ifiq 
■linev  jiD.'tti-ij  i  ■ ■■' '    ■■■'■■-.- 

sol  iiiJ  i'i  •nmMiagam  lii  -^b  ■eihi\m(y 

Mij  Ai)  «M»/  4*  <«bb 

-fey  jb  Vî  cLxXVir    DÉPESCHE 

,  — du  viii«  jour  demay  1571. — 

-?nl'T  KM  > 

{Envoyée  exprès  jusques  à  Calais  par  Jehan  Volet.) 
-m< 

Tournoi  à  Londres.  —  Opposition  de  la  chambre  des  lords  aux  projets  de  la 
chambre  des  communes,  —  Nouvelle  crainte  des  Anglais  d'une  entreprise 
sur  l'Irlande.  —  Leurs  plaintes  contre  les  armemens  faits  en  Bretagne.  — 
Offre  de  lordBurleigh  de  reprendre  la  négociation  du  traité  d'Ecosse. — Em- 
portement d'Elisabeth  contre  Marie  Stvart.  -r-  Nouvelles  d'Ecosse ,  de  la 
Rochelle  et  de  Flandre. 

'ih  j'Xiîoq  L 

Au  Roy. 

Sire,  je  commanceray  ceste  cy  par  dire  à  Vostre  Ma- 
jesté qu'après  le  partement  du  S*"  de  Sabran,  lequel  luy 
aura  peu  compter  ce  qu'il  a  veu  des  jouxtes  de  la  première 
journée  du  tournoy,  entreprins  en- ceste  court  au  comman- 
cement  de  may,  j'ay  esté  prié  d'assister  encores  aulx  deux 
suyvantes,  es  quelles  a  esté,  à  la  segonde,  combattu  à  l'es- 
pée,  à  cheval,  et  à  la  troisiesme  à  la  pique  et  à  l'espée,  à 
la  barrière  ;  et  a  voUu  la  Royne  d'Angleterre  que  je  l'aye 
accompaignée  à  toutes  trois,  non  sans  faire  plusieurs  hon- 
norables  mencions  de  semblables  exercisses  de  Vostre  Ma- 
jesté et  des  triomphes  de  vostre  royaulme,  ny  sans  qu'elle 
ayt  monstre  de  prandre  ung  singulier  playsir  à  cest  essay 
des  siens,  lesquelz  toutesfoys  elle  n'a  que  modestement 
louez  :  qu'ilz  faisoient  assés  bien  pour  Angleterre,  etqu'ilz 
jprenoient  icy  comme  ilz  pourroient  comparoir  ailleurs 
parmy  les  aultres.  Je  luy  ay  loué  leur  bien  faire  et  que 
c'estoit  de  prou  d'endroictz  d'ailleurs  qu'on  pouvoit  venir 
icy  pour  aprandre  ,  comme  ,  à  la  vérité  ,  il  y  a  heu  en  ces 
combats  de  la  magnifficence  et  un  fort  bon  ordre  et  assés 
d'adresse  de  ceulx  qui  s'esprouvoient.  Le  comte  d'Oxford 

avoit  dressé  la  partie,  lequel,  avec  sire  Charles  Havart, 
sire  Henry  Lay,  et  M^  Haton,  ont  esté  les  quatre  tenans 
contre  aultres  vingt  sept  gentishommes,  de  bonne  mayson, 
assaillans;  et  les  juges  du  tournoy  ont  esté  les  comtes  d'O- 
cester  et  de  Suxès,  l'admirai,  et  milord  Sidney,  et  n'y  est 
advenu  nul  inconvénient.  Il  a  esté  mandé  à  l'ambassadeur 
d'Espaigne,  s'il  avoit  désir  de  veoir  ces  triomphes,  qu'on 
luy  prépareroit  une  fenêtre;  mais  il  a  respondu  qu'à  ung 
ambassadeur  d'ung  si  grand  roy  apartenoit,  devant  qu'il 
allast  eu  nulle  part,  de  sçavoir  quel  lieu  il  y  devoit  tenir, 
et  ne  s'y  est  point  trouvé. 

Le  parlement  s'est  toutjour  continué  aulx  heures  dé- 
terminées ;  auquel,  encores  que  ceulx  de  la  basse  Chambre 
ayent  fermement  incisté  en  leurs  premières  propositions, 
ceulx  néantmoins  de  la  première  ne  leur  ont  encores  rien 
layssé  passer,  et  disent  que  les  loix  de  leur  religion  sont 
assés  estroictes  pour  ne  se  vouloir  lyer  davantaige,  ny  se 
laysser  ainsy  soubmettre  à  plus  de  dangiers  de  lèze  majesté 
qu'il  n'y  en  a  par  les  anciennes  loix  du  royaulme;  et  ont 
esté  commis  aulcuns  principaulx  personnaiges  de  l'assem- 
blée pour  modérer  les  dictes  propositions,  et  n'y  a  pour 
encore  rien  de  résolu.  n  JioJa»  «î 

Il  semble  que  ceulx  cy  sont  rentrez  en  perplexité  pour 
l'advertissement  qu'ilz  ont  que  Estuqueley  est  allé  à  Rome 
afin  d'acorder  de  l'entreprinse  d'Yrlande  entre  le  Pape  et' 
le  Roy  d'Espaigne,  et  que  les  deux  promettent  de  fomyr 
pour  icelle  cent  mil  escuz  chacun,  et  le  dict  Roy  d'Es- 
paigne quelques  gens  et  vaysseaulx  davantaige,  et  qu'il  est 
nouvelles  que  le  comte  de  Bossu  arme  aussi  des  navyres  en 
Flandres.  •••' 

Milord  de  Burlay  m'a  dict  que  leurs  mariniers  leur  ont 

raporté  qu'on  armoit  aussi  en  Bretaigne,  et  qu'il  vouloit 
bieo  croyre  que  ce  n'estoit  contre  l'Angleterre,  car  l'on 
monstroit,  des  deux  costez,  de  désirer  et  pourchasser  chose 
fort  dissemblable.  A  quoy  j'ay  respondu  que  je  n'avois  rien 
entendu  du  dict  armement,  et  que  je  ne  cognoissois  qu'il  y 
eust,  de  vostre  costé,  Sire,  que  toute  continuation  de  paix 
avec  la  Royne  sa  Mestresse. 

11  m'a,  de  luy  mesmes,  parlé  là  dessus  du  désir  quela  dicte 
Dame  avoit  de  parachever  le  tretté  de  la  Royne  d'Escoce, 
mais  qu'il  sembloit  qu'elle  mesmes  et  les  siens  y  donnassent 
de  l'empeschement,  m'alléguant  que  M*^  de  Roz  avoit  na- 
guières  faict  venir  des  Hvres,  qu'il  avoit  faict  imprimer  à 
Louvain,  fort  désagréables  à  la  Royne  d'Angleterre,  et 
receu  des  lettres  de  ses  rebelles  qui  sont  en  Flandres,  et 
que  les  seigneurs  du  party  de  la  dicte  Royne  d'Escoce  s'op- 
posoient  que  les  comtes  de  Lenoz  et  de  Morthon  ne  peussent 
aller  tenir  leur  parlement  à  Lislebourg  pour  envoyer  icy  le 
pouvoir  sur  les  choses  du  dict  tretté,  et  par  ainsy,  que.  le 
retardement  ne  procédoit  de  sa  Mestresse.    fi  oit^y'a  11  up 

Je  luy  ay  respondu  que,  en  quelque  sorte  qu'il  vollût 
juger  de  la  procédure  de  ce  faict,  l'on  voyoit  clairement  que 
la  Royne  d'Escoce  s'estoit  mise  à  tant  de  rayson  et  de  deb- 
voir,  qu'on  ne  pouvoit  plus  nyer  qu'il  ne  luy  fût  faict  beau- 
coup d'injure  et  de  viollance,  et  que  le  tretté  luy  avoit  quasi 
*plus  apporté  de  mal  que  n' avoit  fait  la  guerre. 

Et  despuys.  Sire,  j'ay  faict  veoir  à  la  Royne  d'Angleterre 
une  lettre  de  la  dicte  Royne  d'Escoce,  et  l'ay  fort  conjurée 
de  vouloir  pourvoir  à  ce  que  ceste  pouvre  princesse  y  re- 
quéroit.  Et  elle  m'a  respondu  qu'on  avoit  trouvé  des  mé- 
moires qui  expéciffioient  les  moyens  que  la  dicte  Royne 
d'Esicoce  avoit  de  s'en  aller,  fort  désadvantageux  à  elle  et 

à  son  royaulme,  par  ainsy  qu'on  ne  s'esbahyst  si  le  comte 
de  Cherosbery  la  fezoit  ung  peu  plus  observer  que  de 
coustume  ;  mais  que  j'assurasse  Vostre  Majesté  qu'elle 
avoit  toutjour  esté,  et  seroit  aussi  honnorablement  trettée 
en  Angleterre,  tant  qu'elle  y  seroit,  comme  si  elle  estoit 
en  son  propre  royaulme.  J'entendz,  Sire,  que  ce  sont  des 
mémoires,  qui  ont  esté  trouvés  à  Dombertrand,  qui  vérita- 
blement font  mencion  de  cella. 

,  L'évesque  de  Roz  est  encore  bien  fort  raallade.  Le 
comte  de  Lenoz  a  mandé  assembler  toutes  ses  forces  au 
ix^  de  ce  mois  à  Litcho ,  pour  aller  en  armes  à  Lillebourg, 
mais  je  croy  qu'il  y  trouvera  de  la  résistance;  et  desjà  se 
dict  qu'il  y  a  heu  une  grosse  escarmouche  près  du  dict 
Lillebourg,  où  le  comte  de  Huntelay  et  milord  de  Humes 
se  sont  trouvez  du  party  de  leur  Royne ,  et  qu'ilz  ont 
battu  et  chassé  les  aultres.  Il  semble  que  celluy  qu'on  a 
miz  pour  cappitaine  dans  Dombertrand  ,  voyant  la  cruaulté 
du  comte  de  Lenoz ,  refluze  meintenant  de  luy  obéyr ,  et 
dict  qu'il  réservera  la  place  au  jeune  Prince  jusques  à  la 
mort  ;  de  sorte  que  les  Anglois  deffient  assés  de  la  pouvoir 

avoir.  - »"»»i'^W^''H  «^two  ^^m  -^a^  \  uto  ni  m  v.«>«çv.mv.'«>VOJ«'«^ 

L'on  parle  icy  du  mariage  de  la  petite  princesse  de  Na- 
varre avec  le  comte  Ludovic  de  Nausau,  et  que,  parmy  le 
marché ,  il  se  projette  une  entreprinse  en  Hollande.  Celluy 
dont ,  en  aulcunes  de  mes  précédentes ,  je  vous  avols  mandé. 
Sire ,  qui  estoit  venu  de  la  Rochelle  devers  feu  Monsieur 
le  cardinal  de  Chastillon ,  estoit  principallement  dépesché 
pour  faire  passer  dellà  le  S'^  de  Lumbres  avec  les  vaysseaulx 
et  armes ,  et  aultres  provisions  qu'il  a  recouvert  icy  ;  qui  y 
a  desjà  faict  voille ,  dez  le  vi'=  du  passé.  ,réy^  f>h 

Le  depputé  de  Flandres  a  faict  proroger  encores  pour 

huict  jours  so»  affaire ,  attandant  une  responce  du  duc 
d'Alve,  laquelle  il  pensoit  avoir  icy  le  iij^  de  ce  moys, 
mais  il  y  a  heu  quelque  retardement.  J'ay  au  reste  bien 
dilligentment  et  à  part  considéré  le  chiffre  de  Vostre  Ma- 
jesté, du  xxiij^  du  passé,  lequel  je  mettray  peyne  d'ensuy- 
vre  ;  et  vous  supplie  très  humblement ,  Sire,  de  croyre 
que  les  choses  n'eussent  prins  letret  qu'elles  ont,  si  je  n'en 
eusse  desjà  usé  ainsy,  et  qu'il "seroit  bien  malaysé  d'ou- 
trepasser les  termes  que  je  y  ay  tenu ,  sans  se  descouvrir , 
possible,  plus  que  Vostre  Majesté  ne  le  trouveroit,  puys 
après,  guières  bon.  Sur  ce,  etc.  >>f3J9T^*j 

Ce  viij«  jour  de  may  1571. 

J'entendz  que  la  comtesse  de  Northomberland  et  milord  Dacres 
ontnaguières  dépesché  urig  nommé  Hervé  en  Espaigne  ,  pour  moyen- 
ne!' le  mariage  de  la  Royne  d'Escoce  avec  don  Joan  d'Austria,  de 
quoy  ne  fault  doubler  que  le  duc  de  Norfolc  ne  soit  pour  en  prandre 
jalouzie. 

CLXXVIir  DÉPESCHE  ,,„^„,, 

—  du  x*"  jour  de  may  1571. — 

(Envoyée  jusques  à  la  court  par  ung  carrier  d' Angleterre.) 

État  de  la  négociation  du  mariage.  —  Conférences  avec  le  lord  garde  des 
sceaux  {thekeeper),  le  comte  Leicester  et  lord  Burleigh.  —  Entrevues  de 
Tambassadeur  avec  Elisabeth  pour  renouer  cette  négociation. 

AlaRoyne. 

Madame,  il  n'est  rien  advenu  en  ce  propos  de  mariage, 
que  je  ne  le  vous  aye  escript  par  ordre,  jusques  au  deuxiesme 
de  ce  mois  que  je  vous  ay  dépesché  le  S'^  de  Sabran  ;  et 
despuys  m' estant  trouvé  en  conversation  avec  les  seigneurs 
de  ceste  cour ,  j'ay  essayé ,  en  parlant  à  milord  Quiper , 
de  descouvrir  ce  qu'il  en  avoit  en  opinion,  lequel  s'est  l'a- 

cillement  conduict  à  discourir  des  vertuz  et  perfections  de 
sa  Mestresse ,  et,  de  luy  mesmes,  enfin,  m'est  venu  dire 
que  cella  seul  luy  deffailloit  qu'elle  n'avoit  point  de  mary , 
et  qu'elle  ne  monstroit  à  ses  subjectz  nulle  lignée  pour  pou- 
voir ,  après  elle ,  succéder  en  ce  royaulme.  Je  luy  ay  res- 
pondu  que ,  à  la  vérité ,  elle  remplissoit  pour  son  temps 
auitant  dignement  le  siège  de  ceste  couronne  que  nul  grand 
roy  le  sçauroit  faire ,  et  que ,  pour  le  regard  de  ce  deffault 
qu'il  y  allégoit,  je  desirois  à  la  dicte  Dame  le  party  d'ung 
prince  que  je  cognoissois,  lequel  je  m'asseurois  qu'aug- 
menteroit  grandement  la  félicité  de  ce  royaulme  ;  et  seroit 
pour  y  establyr  une  des  plus  belles  et  plus  illustres  lignées 
de  la  terre.  Il  m'a  répliqué  qu'il  vouldroit  que  cella  fût  desjà 
bien  accomply  et  qu'il  n'y  eust  nulle  difficulté  aulx  condi- 
cions;  et,  encor  qu'il  s'y  en  trouvât  quelcune,  bienqu'ung 
peu  dure ,  encores  la  fauldroit  il  passer  plustost  que  sa  Mes- 
tresse  demeurast  sans  mary.  niiiia'i  wo \th)')^oi  nsid  Jfloi 
Le  comte  de  Lestre  et  milord  de  Burlay  m'ayans,  après 
cella,  conduit  en  la  chambre  privée,  m'ont  entretenu  des 
bons  propos  que  leur  ambassadeur  escripvoit  de  Monsieur, 
et  comme,  encor  qu'il  le  cognust  affectionné  à  la  religion 
catholique  ,  il  le  voyoit  néantmoins  estre  de  soy  si  bon ,  si 
vertueulx  et  si  bien  condicionné,  qu'il  ne  failloit  doubter 
qu'il  excitât  par  mallice ,  ny  par  fraulde  ,  rien  de  mal  ny  de 
trouble  en  ce  royaulme  ;  qu'ilz  regrettoient  bien  M""  de  Car- 
nevallet  comme  ung  personnaige  vertueulx  qui  estoit  bien 
séant  près  de  luy  ,  et  lequel  ilz  n'estimoient  estre  que  bien 
affectionné  à  ce  propos  ;  et  m'ont  demandé  quelz  person- 
naiges  estoient  M"  de  Villecler ,  de  Lignerolles ,  de  Chi- 
veruy  et  les  deux  secrétères  Sarced  et  Gérard.  J'ay  hon- 
noré  la  mémoire  du  deffunct ,  et  donné  la  plus  honneste 

louange,  quej'ay  peu  ,  aulx  aultres.  Puys  ilz  ont  suyvy  à 
me  dire  qu'il  falloit  que  ceulx,  que  Voz  Majestez  voul- 
droient  envoyer  icy,  pour  m'estre  adjoinctz  en  ce  négoce, 
comme  ilz  s'asseuroient  que  ce  seroient  grandz  personnai- 
ges  ,  qu'ilz  fussent  aussi  non  turbulans,  ny  mal  affectionnez 
au  propos.  Je  leur  ay  respondu  qu'aussitost  que  Yoz  Ma- 
jestez y  verroient  quelque  bon  fondement ,  elles  ne  faul- 
droient  d'envoyer  quelque  prince  du  sang,  ou  aultre  grand 
seigneur,  et,  possible,  M"^  deFoix,  pour  passer  le  contract, 
et  pour  honnorer,  en  tout  ce  qu'il  vous  seroit  possible,  la 
grandeur  de  la  dicte  Dame.  Ilz  m'ont  répliqué  qu'ilz  sça- 
voient  qu'il  y  avoit  de  fort  grandz  princes  et  seigneurs  en 
France,  mais  que  toutz  n'estoient  propres  en  ce  propos; 
qu'ilz  acceptoient  de  bon  cueur  M"^  de  Foix,  duquel  l'hon- 
nesteté  leur  estoit  bien  cogneue  ;  et ,  s'il  playsoit  à  Yoz 
Majestez  envoyer  aussi  M"^  de  Montmorency  qu'ilz  en  se- 
ront bien  joyeulx,  car  l'estimoient  personnaige  de  grande 
vertu  et  intégrité ,  et  fort  désireux  de  la  paix  et  unyon 
de  ces  deux  royaulmes.  liïibnoo  ,BiJ9.') 

Sur  cella  estant  la  Royne  arrivée,  après  qu'elle  m'a 
heu  dict  plusieurs  bien  honnestes  choses  en  aultre  ma- 
tière, elle  m'a  touché,  quant  à  ceste  cy,  que,  nonobs- 
tant le  mauvais  raport  qu'on  avoit  faict  de  sa  jambe, 
elle  n' avoit  layssé  de  baller  le  dimanche  précédant  aulx 
nopces  du  marquis  de  Norampton  ,  et  qu'elle  espéroit  que 
Monsieur  ne  se  trouveroit  si  trompé  que  d'avoir  espousé 
une  boyteuse  au  lieu  d'une  droicte,  avec  d' aultres  bien 
gracieux  deviz ,  qui  monstroient  la  persévérance  de  sa  vol- 
lonté  en  cest  endroict.  Et,  au  partir,  m'a  randu  ung  fort 
exprès  et  fort  grand  mercys  de  ce  que  j'avois  toutjour 
escript  fort  honnorablement  d'elle,  et  que  j'avois  esté 

soigneux    d'entretenir  paix   et  bonne  amytié  entre  Yoz 
Maj  estez. 

Le  jour  ensuyvant,  m'ayant  aussi  faict  convyer  à  voir 
la  segonde  journée  du  tournois,  elle  m'a  dict ,  d'arrivée, 
qu'elle  avoit  receu  des  lettres  de  France,  et  que  je  sçavois 
bien  qu'elle  n'avoit  jamais  vollu  priver  Monsieur  de  sa  re- 
ligion ,  ny  le  forcer  en  sa  conscience ,  et  que ,  sur  la  diffi- 
culté que  son  ambassadeur  vous  avoit  faicte  touchant  ce 
poinct,  Yostre  Majesté  luy  avoit  respondu  qu'il  falloit  que 
la  dicte  Dame  regardât  à  conserver  l'honneur  et  réputation 
de  Monsieur  comme  la  sienne  propre  ;  et  que  pourtant  il 
vous  en  fît  avoir  responce  dans  dix  jours,  affin  que  ,  sellon 
icelle ,  vous  peussiez  reigler  le  voyage  qu'avez  à  faire  en 
Bretaigne  ;  qu'elle  ne  sçavoit  commant  prendre  cella ,  ny 
quelques  aultres  choses  qu'elle  avoit  trouvées  en  la  dé- 
pesche,  et  qu'elle  vouloit  bien  que  Yostre  Majesté  eust 
telle  estime  d'elle  qu'elle  n'estoit  indigne  de  Monsieur, 
vostre  filz.  n. 

Je  luy  ay  respondu  que  ,  par  les  choses  que  j'avois  ë^- 
criptes  en  France,  je  n'avois  point  augmenté  la  difficulté  , 
mais  celles ,  possible ,  que  son  ambassadeur  vous  aVoit 
dictes ,  ou  que  vous  aviez  trouvées  es  responces  de  la  dicte 
Dame ,  vous  avoient  semblé  bien  esloignées  de  vostre  in- 
tention; que  je  ne  sçavois  pourtant  qu'elles  fussent  en  nulz 
mauvais  termes  du  costé  de  Yoz  Majestez  Très  Chrestien- 
nes ,  mais ,  si  on  luy  en  avoit  faict  mauvaise  interprétation 
de  quelcune ,  que  je  mettois  peyne  de  l'en  satisfaire ,  et 
qu'il  ne  falloit  sinon  qu'ainsy  qu'elle  procédoit  avec  grand 
esgard  de  son  honneur  et  dignité  ep  ce  propos ,  qu'elle 
voUût  que  celle  de  Mon  dict  Seigneur  ne  fût  foulée  ny  obs- 

Elle  m'a  répliqué  qu'elle  n'avoit  encores  achevé  de  voir 
toute  là  dépesche ,  mesmement  ung  discours  que  le  S*^  Ca- 
valcanty  luy  avoit  escript  ;  mais  qu'après  cella,  elle  me  fe- 
roit  appeller  pour  m'en  communiquer. 

Le  soir  mesmes,  je  fuz  adverty  qu'après  que  la  dicte 
dépesche  fût  achevée  de  lyre,  la  dicte  Dame ,  en  coUère , 
avoit  dict  que,  puisque  le  propos  s' alloit  rompre,  au  moins 
luy  restoit  ceste  consolation  que  ce  n'estoit  par  sa  faulte  , 
ny  de  son  costé  ;  et  incontinent  avoit  miz  en  dellibération 
qu'il  falloit  envoyer  milord  de  Sideney,  oncle  de  la  du- 
chesse de  Férié ,  devers  le  Roy  d'Espaigne  pour  accom- 
moder les  différans  qu'elle  avoit  avecques  luy. 

Le  lendemain,  bon  matin,  j'envoyay  devers  le  comte 
de  Lestre  poursçavoir  d'où  procédoit  ceste  altération,  et 
que  je  ne  voyois ,  en  ce  qu'on  m' avoit  escript  de  France, 
qu'il  y  eust  rien  de  quoy  la  Royne  sa  Mestresse  deubt 
recepvoir  que  contantement.  11  me  manda  que  Vostre  Ma- 
jesté avoit  résoluement  demandé  l'exercice  libre  et  public 
de  la  religion  catholique  pour  Monsieur,  et  que  leur  am- 
bassadeur et  Cavalcanty  avoient  escript  fort  durement  là 
dessus ,  et  que  vous  leur  aviez  demandé  responce  dans 
dix  jours,  ou  bien  vous  vous  achemineriez  en  Bretaigne  , 
comme  si  l'affaire  ne  méritoit  bien  qu'on  attandît  quelques 
jours  davantaige ,  et  que ,  si  mes  lettres  parloient  plus 
gracieusement,  que  je  ferois  bien  d'en  venir  conférer  avec 
la  dicte  Dame ,  et  les  luy  communiquer. 
:.  L'aprèsdinée,  je  l'allay  trouver,  laquelle,  avec  un  vi- 
sage triste,  commancea  se  plaindre  qu'elle  estoit  maltret- 
tée  en  ce  propos ,  se  ressouvenant  que,  lorsque  le  cardi- 
nal de  Chastillon  luy  en  avoit  parlé  plus  chauldement,  c' es- 
toit  lorsqu'on  l' avoit  plus  pressée  des  choses  d'Escoce,  et 

que  despuis,  encor  qu'elle  eust  envoyé  milord  de  Boucart 
en  France,  l'on  y  avoit  procédé  si  froydement  qu'on  ne 
luy  en  avoit  touché  ung  seul  mot  jusques  à  ce  qu'il  avoit 
esté  prest  àpartyr,  que  Yostre  Majesté  luy  en  avoit  parlé  à 
cachettes ,  comme  si  heussiez  heu  honte  du  propos  5  et 
meintenant  elle  se  trouvoit  trop  plus  rudoyée  en  la  res- 
ponce,  qu'aviez  faicte  à  son  ambassadeur,  qu'elle  n'avoit 
espéré  que  sa  bonne  intention  le  deust  jamais  mériter. 

Je  luy  ay  respondu  que  je  luy  pouvois  donner,  à  ceste 
heure,  meilleur  compte  de  celle  que  le  jour  précédant,  parce 
que  j'avois  despuys  receu  le  paccpiet  de  Vostre  Majesté,  et 
par  icelluy  je  ne  pouvois  comprendre  qu'il  y  eust  rien  d'où 
l'on  luy  eust  peu  former  une  seule  apparence  de  malcon- 
tantement,  et  qu'il  falloit  bien  qu'il  fût  procédé  d'ailleurs 
que  des  paroUes  ny  démonstrations  de  Voz  Majestez  Très 
Chrestiennes,  ny  de  Monseigneur  ;  car  de  dire  qu'il  falloit  que 
Vostre  Majesté  pensât  qu'elle  s'estimoit  digne  de  Mon- 
sieur vostre  filz  ,  c'estoit  Voz  Majestez  et  Monsieur  qui  luy 
aviez  monstre  le  désir  que  vous  avez  qu'elle  l'estimât  di- 
gne de  le  recepvoir  en  sa  bonne  grâce,  et  que  de  cella 
elle  en  avoit  les  lettres  de  toutz  les  trois,  qui  les  luy  aviez 
escriptes  incontinent  après  avoir  aulcunement  comprins  son 
intention  par  milord  de  Boucart,  car  auparavant,  enco- 
res  que  l'affection  eust  esté  de  longtemps  en  Monsieur  , 
Voz  Majestez  n'avoient  estimé,  veu  les  choses  passées, 
qu'il  y  eust  lieu  de  la  manifester;  et  qu'elle  considérât  que, 
du  costé  de  France ,  l'on  ne  luy  pourroit  jamais  donner 
nul  plus  grand  tesmoignage  de  l'estime  en  quoy  l'on  avoit 
sa  personne ,  sa  vertu  et  sa  grandeur,  que  de  l'avoir  pre- 
mièrement désirée  pour  le  Roy,  et  quant  cella  n'avoit  suc- 
cédé ,  de  luy  offrir  meintenant  Monsieur,  et  que ,  si  quel- 

cun  vouloit  inventer  là  dessus  de  la  calompnie ,  que  la  vé- 
rité et  sincérité  vous  en  delHvreroit;  et  affin  qu'elle  en 
demeurast  plus  esclarcye ,  je  ne  craindrois  de  luy  monstrer 
l'original  de  ce  que  Vostre  Majesté  avoit  commandé  à  M"^ 
de  Foix  de  m'en  escripre.  Et  ainsy  luy  leuz  la  lettre  jusques 
envyron  la  fin,  où  est  dict  :  fay  aprins  des  parolles  de 
la  Roync  ;  qui  ne  fut  sans  estre  fort  attentive  à  ouyr  et  à 
me  faire  répéter,  une  et  deux  fois,  les  principalles  clauses. 
Puys  me  dict  qu'à  la  vérité  elle  ne  trouvoit,  en  tout  ce 
que  je  luy  avois  dict ,  ny  au  contenu  de  la  sage  lettre  de 
M"^  de  Foix ,  rien  qui  ne  fût  honnorable ,  et  dont  elle 
n'eust  occasion  de  remercyer  Yostre  Majesté,  et  que 
c'estoit  véritablement  ce  seul  poinct  de  la  religion  qui 
donnoit  le  plus  d'empeschement  à  cest  affaire ,  tant  pour 
le  respect  de  sa  conscience  que  de  ce  qu'elle  perdroit  ceulx 
qui  sont  son  principal  appuy  et  sa  fiance ,  si  elle  accordoit 
tout  ce  que  Monsieur  demandoit  en  cella  ;  et  que  l'archi- 
duc Charles  s'estoitbien  vollu  contanter  à  moins,  comme 
elle  me  le  tesmoigneroit  par  ses  lettres,  si  je  les  voulois 
voir;  et  que  ce  que  je  luy  allégois  de  son  feu  frère,  qu'il 
avoit  bien  accordé  aultant  à  sa  sœur  aynée ,  et  que  les 
ambassadeurs  en  avoient  encores  davantaige,  n'estoit  sem- 
blable, car  Monsieur  devoit  estre  la  moictié  d'elle  mesmes, 
et  que  en  l'unyon  d'eulx  deux  consisteroit  la  seurté  du 
royaulme;  et  que,  si  elle  avoit  à  aller  en  Testât  de  Mon 
dict  Seigneur,  et  que  l'exercice  de  sa  religion  y  deust 
aporter  du  trouble,  qu'elle  s'en  passeroit,  et  qu'elle  le 
prioyt  de  se  contanter  aussi  de  ce  qu'avec  sa  conscience  et 
sa  seurté  elle  luy  pouvoit  ottroyer  par  deçà,  me  priant  d'en 
conférer  avec  le  comte  de  Lestre  et  milord  de  Burlay,  et 
leur  parler  aussi  des  articles  des  responces  ,  comme  est  ce 

qu'on  les  avoit  envoyez  en  aultre  forme  que  n'avoient  esté 
arrestez  avecques  moy. 

Je  retournay  le  lendemain  en  conférer  avec  eulx ,  aus- 
quelz  ayant  tenu  le  mesmes  langaige  que  j'avois  faict  à  la 
dicte  Dame ,  ilz  ne  purent  rien  alléguer  contre  l'honneste 
et  vertueuse  responce  de  Vostre  Majesté ,  seulement  me 
prièrent  ne  trouver  estrange  si,  ayant  la  Royne,  leur  Mes- 
tresse ,  le  plus  bel  estât  de  la  Chrestienté  après  la  France , 
et  estant  elle  de  très  excellantes  qualitez ,  s'ilz  l'estimoient 
digue  que  Monsieur  luy  deust  beaucoup  defférer  ;  et  que , 
pour  estre  dame,  je  pouvois  penser  qu'elle  vouloit  estre 
requise  et  cognoistre  d' estre  aymée ,  et  que  néantmoins 
Monsieur  n'en  avoit  encores  monstre  nul  semblant ,  ny 
mesmes  n' avoit  demandé  à  leur  ambassadeur,  qui  estoit 
ung  gentilhomme  bien  affectionné  à  ce  propos ,  commant 
elle  se  portoit ,  là  où  elle  ne  reffuzoit  me  parler  ouverte- 
ment de  luy ,  et  mesmes  me  tesmoigner  quelquefoys  de  son 
affection;  et,  quant  au  poinctdela  religion,  qu'il  failloit, 
pour  la  seurté  d'elle,  que  Monsieur  voUust  laysser  l'article 
en  termes  qui  ne  l'obligeassent  aulx  loix  de  ce  royaulme , 
et  qu'il  peult  obtenir  par  toUérance  ce  qu'avec  expression 
elle  ne  luy  pouvoit  accorder. 

Je  leur  ay  respondu,  quant  au  premier,  qu'on  ne  pouvoit 
defférer  davantaige  à  leur  Mestresse  que  de  requérir  sou 
alliance  ;  et ,  quant  aulx  démonstrations  de  Monsieur ,  qu'il 
estoit  de  tant  plus  louable  et  prudent  qu'il  ne  s'advançoit 
de  rien  en  ce  propos  qu'ainsy  que  le  Roy,  son  frère,  et 
Vostre  Majesté  le  trouvoient  bon,  et  qu'il  se  sentoit 
aussi  observé  de  telz,  ausquelz,  possible,  n' estoit  expédiant 
qu'il  en  vînt  nul  cognoissance  ;  et  que  la  dicte  Dame  pou- 
voit estre  très  asseurée  que  ,  s'il  n'y  eust  heu  de  l'affection 

et  de  l'amour,  l'on  ne  se  fût  advaiicé  de  luy  en  escripre, 
ny  de  luy  en  parler  ;  au  regard  de  la  religion ,  que  je  sça- 
vois  bien  qu'ilz  sçauroient  dresser  l'article  en  façon  ,  que 
l'honneur  et  la  seurté  d'elle,  pareillement  la  réputation  et 
la  conscience  de  luy  ,  y  seroient  gardez. 

Milord  de  Burlay ,  me  tirant  à  part ,  m'a  dict  que  la 
faulte ,  que  je  trouvois  ez  responces  que  Cavalcanty  avoit 
apportées,  estoit  procédée  de  celluy  qui  les  avoit  trauscrip- 
tes,  et  que  cella  seroit  rabillé. 

Après,  je  fuz  trouver  la  dicte  Dame ,  laquelle ,  après 
plusieurs  fort  bonnes   paroUes   et  fort   bonnes   démons- 
trations ,  me  pria  de  croyre  qu'elle  n'avoit  jamais  souffert 
une  si  grande  contraincte  ,  non  pas  quant  elle  fut  mise  dans 
la  Tour ,  comme  elle  la  s' estoit  donnée  quant  elle  s' estoit 
forcée  et  veincue  elle  mesmes  à  se  résouldre  de  se  maryer  ; 
et  que  pourtant  je  ne  doubtasse  qu'elle  ne  fît  tout  ce  qu'elle 
pourroit  pour  l'advantaige  de  ce  party ,  et  qu'elle  trette- 
roit  avec  le  comte  de  Lestre  et  milord  de  Burlay  sur  ce 
que  nous  avions  devisé ,  et  puys  feroit  coucher  l'article  par 
escript  avec  le  plus  de  liberté  pour  Monsieur  qu'il  luy  se- 
roit possible,  et  me  le  feroit  communiquer;  et,  si  Yoz 
Maj  estez  et  luy  vous  en  pouviez  contanter ,  son  ambassa- 
deur auroit  les  aultres  condicions  toutes  prestes  pour  en 
pouvoir  tretter  incontinent,  affin  de  n'entretenir  les  choses 
en  aulcune  longueur  5  —  «  Car  possible,  dict  elle  en  ryant , 
aviez  vous  en  main  le  party  de  quelcune  aultre  pour  la  faire 
vostre  belle  fille.  »  Et  avec  plusieurs  aultres  gracieuses  pa- 
roUes qu'elle  me  dict ,  et  que  je  luy  respondiz ,  je  me  li- 
cenciay  d'elle. 

Néantmoins  l'on  a  dépesché  deux  foys  en  France  sans 
me  rien  communiquer,  et  n'a  layssé  le  bruict  d'aller  ce- 

pendant  en  ceste  court  que  tout  estoit  rompu ,  et  que  mi- 
lord  Sideney  ou  sire  Jammes  Scrof  estoient  desjà  ordonnés 
pour  passer  en  Espaigne ,  comme  de  faict  la  pluspart  des 
secrectz  adviz,  que  j'ay  heu  toutz  ces  Jours,  concourent  à 
ce  qu'il  a  esté  résoluement  dict  et  déclairé  à  la  dicte  Dame 
qu'elle  ne  peult  entendre  à  ce  party  sans  la  ruyne  d'elle 
ny  de  son  royaulme.  Et  ayant  attendu  trois  jours  si  l'on 
m'en  communiqueroit  quelque  chose,  j'ay  enfin  mandé 
que  j'estois  pressé  de  dépescher  sur  ce  qu'on  m'en  avoit 
desjà  dict  ;  qui  a  esté  cause  que ,  hier  au  soir ,  milord  de 
Burlay  m'envoya  prier  de  l'aller  trouver  en  son  logis ,  où 
la  goutte  r  avoit  arresté  ,  car  aultrement  il  fût  venu  devers 
moy  :  lequel  m'a  dict  que  la  Royne,  sa  Mestresse ,  sup- 
plioyt  Voz  Majestez   Très  Chrestiennes  et  Monsieur  de 
prendre  de  bonne  part  la  responce  qu'elle  mandoit  à  son 
ambassadeur  de  vous  faire,  en  laquelle  elle  avoit  consi- 
déré ce  qui  convenoit  à  la  personne  de  Monsieur  et  à  la 
sienne ,  à  la  seureté  des  deux  et  à  leurs  consciences ,  et 
qu'ayans  à  vivre  conjoinctement  roys  en  ce  royaulme  , 
où  n' estoit  besoing  que  les  siens  estimassent  qu'elle  eust 
peu  d'affection  à  sa  religion  ny  fût  peu  ferme  à  meintenir 
les  loix  establyes  en  icelle ,  ny  que  Mon  dict  Seigneur  y  fût 
trop  adversayre,   affin  que  nulle  division  ne  se  sussitât 
parmy  les  subjectz ,  qu'elle  ne  pouvoit  directement ,   ny 
indirectement ,  luy  promettre  plus  que  l'article  de  sa  res- 
ponce portoit ,  comme  son  dict  ambassadeur  vous  en  dira 
plus  au  long  ses  raysons,  et  qu'elle  vous  prioyt  de  vous  en 
contanter  ;  car,  au  reste,  elle  mettroit  peyne  de  vous  satis- 
faire ,  et  que  ce  que  j'avois  trouvé  de  deffault  ez  responces 
seroit  amendé,  et  que,  aussitost  que  ce  premier  poinct  seroit 
accordé  ,  son  ambassadeur  vous  feroit  entendre  le  reste  des 

condicions ,  lesquelles  elle  espéroit  que  trouveriez  rayson- 
nables ,  et  que  présentement  elle  les  luy  envoyeroit  ou  les 
luy  feroit  tenir  incontinent  après. 

J'ay  respondu  que  je  n'avois  à  proposer  nul  argument 
nouveau  en  cella,  car  la  matière  avoit  desjà  esté  assés  dé- 
batue,  sinon  que  je  le  prioys  me  déclairer  tout  franchement 
si  la  dicte  Dame  entendoit  de  priver  Monsieur  de  sa  reli- 
gion, et  qu'il  demeurast  séparé,  quand  il  seroit  par  deçà,  de 
l'unyon  de  l'esglize  catholique ,  en  laquelle  il  avoit  vescu 
jusques  à  présent.  Il  me  dict  que  la  dicte  Dame  n' avoit 
usé  d'aulcun  mot  qui  portast  prohibition  ou  interdiction ,  et 
que,  si  je  cognoissois  bien  la  doulceur  et  débonaireté  d'elle, 
je  ne  debvois  penser  qu'elle  s'opposât  à  l'intention  et  con- 
tanteraent  de  Monsieur,  quand  il  seroit  icy,  ny  qu'il  ne  peult, 
se  trouvant  Roy  et  modérateur  d'un  si  grand  royaulme, 
user  avec  discrétion  de  ce  qu'il  luy  plairroit;  et  que  luy 
mesmes  Burlay,  en  son  particullier,  vouldroit  avoir  donné 
la  moictié  de  son  bien ,  et  que  le  mariage  fût  desjà  bien 
conclud.  S'il  vous  playsoit.  Madame,  monstrer  d'estre  con- 
tante de  ceste  responce,  sans  trop  la  débattre  à  l'ambassa- 
deur, et  passer  oultre  aulx  aultres  condicions,  il  se  cognois- 
troit  facillement  s'ilz  y  cheminent  de  bon  pied,  carTafraire 
va  si  restrainct  icy  entre  les  trois  qu'on  n'en  peult  avoir  de 
nul  aultre  endroict  nulle  claire  lumyère ,  vous  supliant  très 
humblement  excuser  si  j'ay  esté  long,  parce  que  je  crains 
d'obmettre  quelque  chose  ;  et  sur  ce,  etc. 

Ce  x^  jour  de  may  1571. 

CLXXIX'   DÉPESCHE 

—  du  xiiiejourde  may  1571. —  •}\} 

(Envoyée  exprès  jusques  à  Calais  par  Bordillon) 

Débats  dans  le  parlement.  —  Nouvelles  d'Ecosse. — État  de  la  négociation  des 
Pays-Bas.  —  Munitions  envoyées  par  les  Anglais  à  la  Rochelle.  —  Grand 
nombre  de  vaisseaux  mis  en  mer  par  les  protestans  d'Allemagne  et  de 
Flandre. 

Au  Roy.  imin^  s'-.  u\^uvA 

«"!  Sire ,  ce  en  quoy,  despuys  mes  précédantes  du  viij«  de 
cie  mois,  ceste  cour  m'a  semblé  la  plus  occupée  a  esté  ez 
dellibérations  du  parlement,  parce  qu'elles  n'ont  peu  passer 
en  la  première  chambre,  où  sont  les  milordz,  ainsy  qu'elles 
avoient  esté  proposées  en  la  segonde ,  ains  ont  esté  ferme- 
ment contradictes  au  poinct  de  la  religion ,  et  en  celluy  de 
ne  parler  dutiltre  du  royaulme  sur  peyne  de  lèze  majesté; 
en  quoy  milord  de  Burlay,  par  une  longue  harangue ,  a 
remonstré  à  l'assemblée  qu'on  ne  debvoit  rcffuzer  aulcune 
ordonnance  qui  peult  servyr  à  la  paciffication  du  royaulme 
et  à  la  seureté  de  leur  Royne,  argumentant  de  la  connexité , 
qu'il  y  a  aujourduy  si  grande,  entre  les  affaires  de  la  religion 
et  ceulx  de  la  pollice ,  qu'il  n'est  possible  de  bien  establyr 
les  ungs  sans  les  aultres.  Et  semble  que,  tout  à  propoz, 
ayt  esté  supposé  ung  incogneu  à  venir  en  grand  haste  de- 
mander de  parler  à  la  Royne  pour  l'advertyr  de  chose  im- 
portante à  sa  vie ,  mais  tout  le  reste  du   propos   demeure 
secrect  devers  le  dict  de  Burlay  ;  comme  aussi  luy  a  esté 
mené  ung  aultre  incogneu  qui ,  en  mesmes  temps ,  s'est 
trouvé  avec  des  pistoUés  soubz  son  manteau  au  logis  de  la 
Royne,  mais  l'on  ne  le  renvoyé  point  à  justice.  Et  néant- 

moins  par  ces  apparances  l'instance  est  plus  vifve  à  pour- 
chasser que  les  susdictes  dellibérations  passent ,  et  que  les 
oppositions  y  sont  moins  fortes,  et  qu'on  estime  que  le  dict 
de  Burlay  parle  entièrement  par  la  bouche  de  la  dicte 
Royne;  dont  l'on  commance  à  voir  que  peu  ou  rien,  à  la 
fin,  y  sera  contradict.  Toutesfoys  l'on  vaque  encores  toutz 
les  jours  à  débattre  des  matières,  et,  après  qu'elles  seront 
résolues,  je  les  pourray  mander  plus  certaines  à  Vostre 
Majesté,  qui  sera  en  bref,  sellon  qu'on  dict  que  le  dict  par- 
lement se  terminera  bientost. 

,  J'ay  obtenu  de  la  Royne  d'Angleterre  qu'elle  escripra 
au  comte  de  Cherosbery  de  modérer  l'ordre  qu'il  avoit 
prins  pour  la  Royne  d'Escoce,  à  ce  qu'elle  ayt  plus  de  li- 
berté et  qu'il  luj  laysse  les  femmes  qu'elle  luy  demandoit 
par  sa  lettre.  L'on  m'a  recerché  de  la  continuation  du  tretté, 
mais  je  ne  respondz  rien,  et  l'évesque  de  Roz  est  encores 
si  mallade  qu'il  ne  peut  négocier.  Je  croy  aussi  que  d' Es- 
cosse  l'on  luy  a  mandé  qu'il  n'acorde  plus  nulle  surcéance. 
Il  se  continue  de  dire  qu'il  y  a  heu  rencontre  près  de  Lisle- 
bourg,  mais  l'on  n'en  sçayt  encores  bien  le  succez,  seulement 
l'on  dict  qu'il  a  esté  trouvé  des  escuz  et  de  la  monoye 
d'Angleterre  sur  aulcuns,  qui  ont  esté  tuez  du  party  de  la 
Royne  d'Escosse,  ce  qui  a  fait  soupçonner  à  la  Royne 
d'Angleterre  qu' encores  sont  ilz  aydés  de  sou  royaulme. 
Milord  de  Burlay  m'a  dict  qu'on  a  mandé  à  Barvyc  de 
bailler  passeport  au  S*^  de  Vérac,  s'il  veult  venir  par  terre, 
mais  qu'il  a  entendu  qu'il  s'aprestoit  de  s'en  retourner  par 
mer;  qu'est  cause,  Sire,  que  je  garde  encores  la  lettre  que 
Vostre  Majesté  luy  escript,  attandant  quelque  seure  com- 
modité; et  néantmoins  je  luy  ay  mandé  de  ne  bouger  de  là 
jusques  à  ce  qu'il  ayt  de  voz  nouvelles.  Le  comte  de  Sussex 

pourchasse  toutjour  de  faire  marcher  quelques  forces  vers 
la  frontière  du  dict  pays  d'Escoce,  mais  il  ne  l'a  encores 
optenu ,  et  néantmoins  il  ne  seroit  temps  de  secourir  les 
Escouçoys  quand  ceulx  cy  s'achemineront,  car  ilz  sont  trop 
prez;  dont  fault,  Sire,  peu  à  peu  les  avoir  pourveuz  de 
bonne  heure.  Mwitè. 

Il  semble  que  le  faict  de  ces  différans  de  Flandres  em- 
pire toutz  les  jours ,  et  que ,  s'il  ne  vient  bientost  quelque 
meilleure  respouce  du  ducd'Alve  ou  d'Espaigne,  l'on  procé- 
dera à  vendre  les  merchandises;  et  cependant  ceste  princesse 
est  sur  le  poinct  d'envoyer  le  S'  de  Quillegrey  en  Allemai- 
gnepour  confirmer  les pencions  qu'elle  y  donne,  et  y  apporter 
quelque  payement  du  passé,  et  y  faire  d'aultres  pratiques 
qui  sont  encores  bien  secrectes.  J'entendz  aussi  que  ,  dans 
ceste  sepmaine ,  ung  allemant  et  ung  anglois  partent  de 
ceste  rivière  avec  deux  vaysseaulx  pour  conduyre  à  la  Ro- 
chelle quelque  peu  d'artillerie  et  ungnombre  depouldres  et 
bouletz ,  et  aultres  provisions  de  guerre  ,  qu'on  a  tiré  de 
la  Tour.  Ceste  mer  est  desjà  fort  occupée  des  Flamans , 
qui  s'advouhent  au  prince  d'Orange,  et  disent  qu'ilz  at- 
tendent encores  de  bref  ung  si  bon  renfort  qu'on  extime 
qu'ilz  seront  plus  de  quatre  vingtz  ou  cent  vaysseaulx  de 
guerre  ensemble;  et  par  ce,  Sire,  qu'ilz  sont  fornys  et  en- 
tretenuz  par  les  Anglois ,  et  ont  leur  retrette  et  descharge 
par  deçà,  il  vous  plairra  mander  en  vostre  frontière  qu'on 
les  ayt  pour  suspectz  et  qu'on  se  tienne  sur  ses  gardes. 
Hz  ont  freschement  prins  neuf  vaysseaulx  d'une  flotte  de 
trente  qui  venoient  d'Espaigne,  en  dangier  que  tout  le 
reste  tumbe  entre  leur  mains.  Sur  ce,  etc. 

Ce  xuj*  jour  de  may  1571. 

(Envoyée  exprès  jusques  à  Calais  par  Jehan  Volet.) 

Débats  du  parlement  sur  le  fait  de  la  religion  et  la  succession  du  royaume. — 
Affaires  d'Ecosse. — Projets  de  l'Espagne  de  former  une  ligue  ,  soit  avec 
l'Ecosse,  soit  avec  l'Angleterre.  —  Arrestation  de  l'évêque  de  Ross  ;  procé- 
dure criminelle  dirigée  contre  lui. 

Au  Roy. 

Sire,  ceulx  de  la  première  chambre  de  ce  parlement , 
lesquelz  sont  les  comtes  et  barons  du  pays ,  et  aulcuns 
d'eulx  présumez  catholiques ,  encores  que  les  évesques 
soyent  parmy  eulx,  ne  layssent  de  résister  à  la  contraincte 
où  l'on  les  veult  soubsmettre  de  faire,  deux  foys  l'an,  la 
cène  à  leur  mode,  et  ont  remonstré  qu'il  leur  semble  fort 
intoUérable  que  les  dicts  évesques  et  ministres  qui  se  sont 
introduictz  au  commancement  en  façon  d'hommes  non  cer- 
chans  que  d'aller  en  craincte  et  humilité  annoncer  tout  à 
pied  la  parolle  de  Dieu  ,  soyent  devenuz ,  à  ceste  heure , 
si  arrogans  qu'ilz  ne  se  contantent  d'estre  les  plus  hault 
montez  du  royaume  et  d'avoir  asubjecty  le  peuple,  s'ilz 
ne  plient  aussi  la  noblesse  soubz  leur  authorité  ;  et  que  au 
moins  s'ilz  monstroient  clairement ,  et  par  ung  asseuré 
consentz  de  toutz  eulx ,  qu'est  ce  qu'ilz  baillent  en  leur 
cène  ,  ainsy  que  l'esglize  catholique  l'a  toutjour  faict,  l'on 
s'y  pourroit  ranger;  mais  chacune  paroisse  annonce  ce 
poinct,  et  encores  d'aultres  de  leur  dicte  religion  avec  tant 
de  diversité  qu'ilz  veulent  bien  regarder  ce  qu'ilz  y  auront 
à  faire  pour  leur  salut ,  et  pour  ne  se  laysser  oster  les  pri- 
vilHèges  qui  ont  esté  réservez  à  la  liberté  de  leurs  conscien- 
ces ;  dont  sont  encores  à  dellibérer  là  dessus. 

Et  touchant  déclairer  privez  de  la  succession  de  ce 
royaulme,  pour  eulx  et  leurs  descendans,  ceulx  qui  auroient 
présumé  de  s'en  attribuer  le  tiltre ,  ou  qui  le  présumeroient 
de  faire  cy  après,  ny  qui  parleroient  de  leurs  droictz  à  icelle, 
et  d'avoir  encoureu  eulx  et  leurs  adhérans  crime  de  lèze 
majesté,  qu'ilz  trouvoient  bon  que ,  sans  parler  du  passé,  il 
fût  faicte  loy  qui  obligeât  dorsenavant  à  privation  de  droict 
quiconques  s'atribueroit  le  dict  tiltre  ,  durant  la  vie  de  leur 
Royne ,  et  que  celluy  et  ceulx  qui  luy  adhèreroient  fussent 
notez  de  lèze  majesté,  mais  rien  davantaige.  Et  ayant  ainsy 
rabillé  le  billet,  ilz  l'ont  renvoyé  à  ceulx  de  la  basse  cham- 
bre, auxquelz  parce  qu'il  ne  satisfaict,  la  chose  demeure 
en  suspens;  et  mesmes  le  subcide  n'est  du  tout  conclud, 
bien  que  l'on  estime  que  toutz  ces  poinctz  viendront  enfin 
à  telle  résolution  que  ceulx,  qui  gouvernent,  vouldront 
qu'ilz  ayent. 

Sire  Jehan  Fauster ,  gardien  des  frontières  du  Nord , 
est  arrivé  despuys  trois  jours  avec  ung  adviz  des  choses 
d'Escoce,  par  lequel  il  asseure  que  ceulx,  qui  tiennent  lé 
party  de  leur  Royne  au  dict  pays ,  ne  voyant  venir  aulcun 
secours  de  France ,  se  sont  résoluz ,  sans  plus  s'y  attandre  , 
de  cercher  l'alliance  du  Roy  d'Espaigne  et  de  conclure  une 
bonne  ligue  avecques  luy;  dont  l'on  presse  bien  fort  icy 
d'envoyer  bientost  cinq  ou  six  mil  hommes  de  pied  et  deux 
mil  chevaulx  au  comte  de  Lenoz ,  affin  de  randre  promp- 
tement  toute  l'Escoce  à  l'obéyssance  du  petit  Prince  soubz 
son  gouvernement ,  et  mettre  quelques  gamysons  dans  le 
pays  ;  et  en  est  la  matière  en  dellibération  avec  grand  espé- 
rance, de  ceulx  qui  sont  icy  pour  le  dict  de  Lenoz ,  qu'elle 
pourra  estre  accordée.  Néantmoins  je  n'entendz  qu'il  y  ayt 
encores  rien  d'ordonné  en  cella,  ny  nulle  aultre  chose,  si- 

non  aulx  officiers  de  la  marine  de  se  tenir  prestz  à  mettre 
en  tout  appareil  de  guerre  dix  des  grandz  navyres,  aussi- 
tost  qu'il  leur  sera  commandé,  affiu  de  se  randre  maistres  de 
la  mer  pour  garder  que  nul  secours  puysse  venir  aus  dicts 
Escouçoys,  et  aussi  pour  se  trouver  préparés  contre  les 
aprestz  du  duc  d'Alve,  lesquelzilz  monstrent  assés  de  crain- 
dre. Et  semble  aussi  qu'on  leur  ayt  faict  prandre  quelque 
nouvelle  deffiance  de  Vostre  Majesté,  de  sorte  que  milord 
de  Burlay,  entre  ses  doubtes ,  a  faict  recercher  l'ambassa- 
deur d'Espaigne  de  vouloir  que  eulx  deux  renouvellent  l'in- 
telligence d'entre  leurs  Maistre  et  Mestresse;  et  que,  si 
son  dict  Maistre  ne  se  vouloit  pourter  si  adversayre  qu'il 
faict  contre  leur  religion,  il'pourroit  tirer  plus  de  commodi- 
tez  de  ce  royaulme  que  n'ont  jamais  faict  ses  prédécesseurs. 
Dont  j'entendz  que  les  différantz  des  Pays  Bas  comman- 
cent  de  retourner  à  quelque  modération,  et  que  le  S"^  Fies- 
que  s'attand  icy  du  premier  jour,  avec  meilleur  responce 
du  duc  d'Alve,  pour  ayder  à  conclurre  l'accord;  et  que 
cependant  ceste  Royne  tient  en  suspens  sa  dépesche  pour 
Allemaigne,  craignant  d'employer  assés  en  vain  ses  de- 
niers, et  que  les  grandes  pencions ,  que  le  Roy  d'Espaigne 
donne  aulx  princes  protestans,  joinct  l'auctorité  de  l'Empe- 
reur, empescheront  que  nulle  levée  se  puysse  faire  contre 
les  Pays  Bas. 

La  dicte  Dame  m'a  envoyé  le  cappitaine  Leton  et  l'aysné 
ÏNorrys  pour  me  dire  que  si,  d'advanture,  j'entendois  qu'elle 
fit  procéder  un  peu  plus  rigoureusement  contre  l'évesque 
de  Roz  que  ne  requéroit  la  personne  d'ung  ambassadeur, 
que  je  n'estimasse  que  ce  fût  pour  injurier  ny  oflancer  son 
office,  ny  pour  chose  qu'il  eust  négociée  pour  le  service  de 
sa  Mestresse,  car  en  cella  elle  l'avoit  toutjour  bénignemenl 

ouy,  et  seroit  preste  d'entendre  toutjour  à  ce  qu'il  luy  se- 
roit  proposé  pour  le  bien  et  les  affaires  d'elle;  mais  qu'il 
s'estoit  tant  oublyé  et  tant  esloigné  de  son  debvoir  qu'il 
avoit  mené  de  très  mauvaises  pratiques  contre  la  personne 
et  Testât  de  la  dicte  Dame  avec  ses  rebelles;  de  qnoy  elle 
m' avoit  bien  vollu  advertyr,  comme  celluy  de  qui  elle  avoit 
toute  bonne  opinion,  affin  que  je  ne  prinse  ny  escrivisse  les 
choses  en  aultre  façon  qu'elles  sont. 

J'ay  respondu  que  je  remercyois  bien  humblement  la 
dicte  Dame  de  son  advertissement,  et  que  je  la  cognoissois 
si  vertueuse  et  si  sage,  et  si  bien  conseillée,  qu'elle  ne  pro- 
cèderoit  envers  le  dict  évesque  qu'avecques  honneur  et 
modération  ;  et  qu'il  ne  se  pouvoit  faire  que  je  ne  me  dol- 
lusse  du  mauvais  trettement  qu'on  feroitaulx  ambassadeurs, 
desquelz  l'office  et  les  personnes  avoient  esté,  de  tout 
temps,  réputées  sacrées  et  inviollables,  mais  puysqu'elle 
parloit  d'avoir  attampté  à  sa  personne  et  à  son  estât,  je 
ne  voulois  dire  sinon  que  sa  Mestresse  ne  seroit  pas  con- 
tante de  luy,  et  qu'elle  mesmes,  à  qui  touchoit  de  l'en 
chastier,  en  procureroit  la  punition;  mais  que  j'estimois 
que,  tant  plus  l'on  examineroit  de  près  son  faict,  plus  l'on 
le  trouveroit  clair  et  exempt  de  telle  faulte,  et  que  je  n'a- 
vois  veu  en  luy  nul  plus  grand  désir  que  de  unyr  par  grand 
amytié  et  intelligence  sa  Mestresse  avec  la  dicte  Dame, 
et  mettre  en  paix  et  repoz  leurs  deux  royaulmes  ;  et  que 
je  la  suplioys  ne  trouver  mauvais  si  j'en  escripvois  à  Vostre 
Majesté,  et  que  mesmes  il  luy  pleust  me  permettre  de  le 
mander  à  la  dicte  Dame,  Royne  d'Escoce,  affin  qu'elle 
peult  envoyer  icy  ung  aultre  ambassadeur. 

Le  comte  de  Sussex,  milord  de  Burlay,  maistre  Mildmay 
et  Raf  Sadeler,  ont  esté  en  son  logis  pour  l'examiner,  et 

puys  luy  ont  baillé  gardes,  et,  nonobstant  qu'il  soit  bien 
mallade  en  son  lict,  ilz  l'ont  faict  transporter  eu  la  mayson 
d'uug  évesque;  dont  je  mettray  peyne  d'entendre  bientost 
son  examen  pour  en  advertyr  Vostre  Majesté.  Mais  cepen- 
dant, parce  qu'on  le  menace  de  procéder  contre  luy  comme 
contre  ung  privé,  sans  le  tenir  plus  pour  ambassadeur,  et 
qu'il  crainct  qu'on  le  mette  dans  la  Tour,  et  qu'on  luy 
baille  la  question,  estant  entre  les  mains  de  ceulx  qui  ne 
l'ordonneroient  que  plus  vollontiers,  parce  qu'ilz  lecognois- 
sent  évesque  catholique,  il  supplie  très  humblement  Vostre 
Majesté,  Sire,  de  vouloir  escripre  une  lettre  expresse  à 
ceste  Royne  pour  sa  liberté  et  bon  trettement,  ce  qui  ne 
vous  sera  que  bien  décent,  à  cause  de  l'alliance  que  sa 
Mestresse  a  avec  vostre  couronne,  sur  l'instance  que  son 
ambassadeur,  qui  est  par  dellà,  vous  en  pourra  faire  ;  et  il 
mérite.  Sire,  pour  la  bonne  affection  qu'il  a  à  vostre  service 
et  à  celluy  de  sa  Mestresse,  et  qu'il  a  le  moyen  et  la  capa- 
cité de  vous  eu  faire  àtoutz  deux,  que  ne  luy  reffusiez  ceste 
grâce  et  faveur.  Et  sur  ce,  etc. 

Ce  xviij*  jpur  de  may  d57i. 

{ Envoyée  exprès  jusques  à  Calais,  par  Jehan  Volet.) 

Débats  du  parlement  ;  adoption  du  subside.  —  Nouvelles  d'un  combat  livré 
en  Ecosse.  —  Réduction  de  Lislebourg  à  l'obéissance  de  Marie  Stuart.  — 
Procédure  contre  l'évêque  de  Ross.  — Négociation  des  Pays-Bas.  — Rappro- 
chement entre  l'Angleterre  et  l'Espagne. 

Au  Roy. 
Sire,  la  contention  d'entre  les  principaulx  de  la  noblesse 

et  des  évesques  sur  l'article  de  la  religion,  en  la  première 
chambre  de  ce  parlement,  et  celle  de  la  dicte  chambre 
contre  ceulx  de  la  segonde  sur  le  poinct  de  lèze  majesté, 
ne  sont  du  tout  vuydées,  et  en  est  l'affaire  encores  devers 
certains  depputez ,  à  qui  a  esté  conmiiz  de  modérer  les  bil- 
letz;  seulement  l'article  du  subcide  est  passé,  en  ayant  esté 
rabattu  ung  sixiesme,  dont  ne  montera  plus  que  envyron 
cinq  centz  mil  escuz,  payables,  la  moictié  au  mois  d'octobre 
prochain,  et  l'aultre  moictié  d'icy  à  ung  an.  Cependant  le 
souspeçon  qu'on  a  prins  de  la  dépesche,  qui  venoit  de  Flan- 
dres à  l'évesque  de  Roz,  dont  les  chiffres  sont  encores  de- 
vers milord  de  Burlay,  s'est  fort  augmenté  parles  contra- 
dictions ung  peu  plus  hardyes ,  qu'on  ne  les  espéroit  voir 
au  dict  parlement ,  de  sorte  que  le  dict  de  Roz  en  est  tenu 
plus  resserré  ;  et  a  esté  miz  gardes ,  en  plusieurs  lieux  de 
ceste  ville ,  pour  obvier  à  sédicion ,  et  mandé  en  la  contrée 
de  retenir  toutz  corriers  et  voyageurs  qui  n'auront  passe- 
port ,  et  serré  de  toutz  costez  les  passaiges. 

Ceulx  d'Escoce  des  deux  partys  se  préparent  à  ung  faict 
d'armes;  dez  le  x^  de  ce  moys,  près  de  Lillebourg,  (ayant 
le  comte  de  Lenoz  instantment  demandé  d'estre  secouru 
de  cinq  centz  chevaulx  et  quinze  centz  hommes  de  pied 
anglois,  avec  lesquelz  il  promect  de  couryr  l'Escoce ,  et  de 
ranger  promptement  tout  le  pays  à  son  obéyssance), 
j'entendz  que  cependant  l'on  est  venu  aulx  mains,  et  que 
du  conmiancement  le  combat  a  esté  doubteux ,  mais  qu'en- 
fin le  dict  de  Lenoz  s'est  retiré,  et  les  Amilthons  sont  en- 
trez à  Lillebourg ,  où ,  tout  incontinent ,  le  nom  et  l'au- 
thorité  de  la  Royne  d'Escoce  ont  été  proclamez.  J'espère 
que ,  si  sur  cella  le  frère  du  cappitaine  Granges  leur  est  ar- 
rivé ,  et  qu'il  playse  à  Vostre  Majesté  leur  faire  continuer 

le  secours  de  quatre  mil  escuz  par  moys ,  et  le  leur  en- 
voyer pour  deux  ou  trois  moys  à  la  foys  ,  que  leurs  affaires 
se  pourrout  establyr,  au  moins  si  les  Angloys  ne  s'y  oppo- 
sent trop  ouvertement  et  avec  armée,  comme  l'on  continue 
de  m'advertyr  que  la  dellibération  en  est  desjà  fort  avant; 
auquel  cas  j'escripray  ordinairement  à  Yostre  Majesté  ce 
qui  en  viendra  à  ma  notice.  Les  particularitez  du  dict  com- 
bat ne  se  sçavent  encores ,  ny  je  n'ay  adviz  d'icelluy  que 
par  lettres  de  particuliers,  dont  j'en  attandz  d'heure  en 
heure  plus  grande  confirmation  ;  cependant  il  plaira  à  Yos- 
tre Majesté  entendre  des  nouvelles  de  la  Royne  d'Escoce 
par  une  lettre,  qu'elle  mesmes  m'a  escripte  de  sa  main,  du 
xii)"  et  xiiij*  de  ce  moys,  en  laquelle  le  poinct  qu'elle  re- 
mect  au  S"^  Douglas,  qui  me  l'a  apportée,  est  touchant 
la  continuation  du  secours,  ainsy  que  je  le  mande  cy  des- 
sus ;  et  verrez  au  reste.  Sire,  comme  elle  désire  qu'il 
soit  vostre  bon  playsir  de  remettre  au  dict  Douglas  la  con- 
dempnation  qu'il  a  encourue ,  par  la  coulpe  de  son  homme, 
d'estre  bany  pour  trois  ans  de  vostre  court ,  à  ce  qu'il 
puysse  continuer,  comme  auparavant ,  son  service  près  de 
Vostre  Majesté ,  et  qu'il  vous  playse  le  faire  payer  de  ses 
gaiges  de  la  chambre. 

J'ay  adjouxté.  Sire,  à  ce  pacquet  ce  que  j'ay  aprins  de 
l'examen  de  l'évesque  de  Roz,  qui  monstre  en  quelque 
chefz  que  ceulx  cy  se  deffient  d'aulcuns  d'entre  eulx  mesmes, 
et  que  néantmoins  les  accusations  ne  sont  si  grandes  con- 
tre luy  qu'on  le  deust  tretter  ainsy  rudement  comme  l'on 
faict;  dont  il  continue.  Sire,  d'avoir  recours  à  la  faveur  de 
Vostre  Majesté  ;  et  cependant  je  luy  assiste,  au  nom  d'icelle, 
de  tout  ce  qu'il  m'est  possible.  Le  S"^  Thomas  Fiesque  est 
arrivé  en  la  compaignie  du  gentilhomme  anglois  qui  l'estoit 

allé  quérir,  et  semble  que  l'aultre  depputé,  qui  de  longtemps 
estoit  icy,  et  luy  ne  s'en  retourneront  ceste  foys  sans  avoir 
accommodé  le  faict  des  merchandises ,  ny  sans  avoir  par 
mesmes  moyen  miz  aussi  en  quelque  bonne  voye  d'accom- 
modement le  reste  de  l' entrecours  d'entre  les  deux  pays; 
et  espère  l'on  que  le  jeune  Coban  raportera  fort  bonne 
responce  d'Espaigne,  ayant  esté  si  bien  et  favorablement 
receu  par  dellà  qu'on  en  a  desjà  remercyé  icy  l'ambassa- 
deur. Sur  ce,  etc.  Ce  xxiij*'  jour  de  may  457i. 
'jiJ«i»y  >  M  fjop  k) 

CLXXXir   DÉPESCHE 

— daxxvin*  jour  de  may  1571. — 
{Envoyée  par  homme  exprès  jusques  à  Calais. ) 

Audience.  —  Déclaration  de  l'ambassadeur  que  si  la  négociation  du  traité 
concernant  Marie  Stuart  n'est  pas  reprise  ,  le  roi  est  décidé  à  envoyer  ses 
forces  en  Ecosse.  — Emportement  d'Elisabeth  contre  Marie  Stuart,  —  Délai 
demandé  par  la  reine  pour  reprendre  la  discussion  du  traité. — Négociation 
des  Pays-Bas.  —  Nouvelles  d'Ecosse. 

Au   Roy. 

Sire,  ayant  heu  à  parler  à  la  Royne  d'Angleterre  du 
faict  de  la  Royne  d'Escoce  et  des  Escouçoys,  jouxte  le 
contenu  de  la  dépesche  de  Vostre  Majesté  du  viij*  de  ce 
mois,  j'ay  considéré  que,  de  tant  qu'elle  et  les  siens  ont 
toutjour  heu  fort  à  cueur  ceste  matière,  et  qu'ilz  sont  sur 
le  poinct  de  tretter  aussi  de  celle  des  Pays  Bas,  qu'il  seroit 
bon  de  ne  la  presser  si  fort  qu'elle  se  peult  altérer  v^rs 
vous,  pour  d'aultant  se  randre  plus  facille  de  l'aultre  costé  ; 
et  pourtant,  Sire,  sans  rien  obmettre  de  ce  que  vouliez  luy 
estre  notiffié,  je  luy  ay  gracieusement  remonstré  qu'estant 
naguières  le  S'  de  Yérac  repassé  d'Escoce  en  France,  et 

vous  ayant  randu  compte  de  la  surprinse  de  Dombertran, 
et  des  propos  que  le  comte  de  Leiioz  luy  avoit  teimz,  et  du 
retour  du  comte  de  Morthon,  et  de  tout  Testât  du  pays,  il 
vous  avoit  aussi  apporté  plusieurs  lettres  et  requestes  des 
seigneurs  qui  tiennent  le  party  de  la  Royne  d'Escoce,  pour 
avoir  vostre  secours  et  assistance  ;  et  que  l' arche vesque  de 
Glasco  vous  en  estoit  venu  sommer  en  vertu  des  trettez  et 
.des  anciennes  alliances,  et  encores  plus  en  vertu  des  nou- 
velles promesses  que  Vostre  Majesté  leur  en  avoit  faictes, 
au  cas  que  le  tretté  ne  réuscyst;  et  que  néanmoins  Vostre 
Majesté,  premier  que  d'y  rien  dellibérer  ny  respondre,  avoit 
bien  vollu  sçavoir  l'intention  de  la  dicte  Dame  sur  ce  que 
vous  la  suppliez ,  de  la  meilleure  affection  qu'il  vous  estoit 
possible,  que  ne  retournant  le  dict  de  Morthon  avec  les  pou- 
voirs qu'il  avoit  promiz  d'apporter,  qu'elle  voUust  passer 
oultre  sans  luy  à  la  conclusion  du  tretté  et  à  restituer  la 
Royne  d'Escoce,  ou  bien  la  remettre  ez  mains  de  ceulx  qui 
tiennent  son  dict  party,  comme  elle  vous  avoit  promiz  de  le 
faire;  et  au  regard  de  l'instance  des  seigneurs  de  son  dict 
party,  qui  vous  sommoient  de  vostre  honneur  et  debvoir,  et 
de  vostre  promesse,  en  l'observance  des  choses  que  les  tret- 
tez vous  obligeoient  vers  eulx,  encor  que  vous  y  peussiez 
procéder  de  vous  mesmes,  vous  estiez  néantmoins  contant 
que  Vostre  Majesté  et  la  sienne  conjoinctement,  affin  d'é- 
vitter  souspeçon,  pourveussiez  à  faire  cesser  toutes  viol- 
lances,  port  d'armes,  guerres  civilles  et  divisions  dans  le 
pays,  et  à  remettre  le  royaume  en  ung  plus  tranquille  estât 
qu'il  n'est;  et,  quant  à  ce  qu'ilz  requéroient  vostre  protec- 
tion contre  les  injures,  que  les  Anglois  leur  avoierit  desjà 
faictes,  et  qu'ilz  menaçoient  encores  de  leur  faire,  qu'elle 
prînt  de  bonne  part  la  responce  que  leur  aviez  faicte,  que 

vous  vous  employeriez  de  toute  vostre  affection  à  la  suplier 
que,  directement  ou  indirectement,  ilz  ne  fussent  plus  mo- 
lestez du  costé  d'Angleterre;  et  qu'au  cas  qu'ilz  le  fussent, 
ilz  avoient  obtenu  de  Vostre  Majesté  que  votre  assistance 
et  celle  de  vostre  royaulme  ne  leur  deffauldroit  aucunement  ; 
et  qu'elle  voyoit  bien  qu'en  ces  choses,  encor  qu'il  y  courust 
assés  de  vostre  propre  réputation,  vous  vouliez  néantmoins 
évitter,  aultant  qu'il  vous  étoit  possible,  d'avoir  différand 
avec  elle  ;  et  que  pourtant  elle  vous  y  voUust  faire  une  res- 
ponce  qui  fût  conforme  à  la  bonne  et  sincère  amytié  que 
vous  lui  portiez. 

Le  propos  n'a  peu  estre  dict  si  doulcement  qu'elle  n'y 
ayt  trouvé  de  l'amer  ;  et  sa  responce  a  suyvy  de  mesmes, 
en  party  doulce ,  à  vous  remercyer  des  considérations  que 
vouliez  avoir  de  ne  l'offancer,  et  en  partie  aigre,  d' estre 
fort  marrye  que  vous  postposissiez  toiitjour  son  amytié  à 
celle  de  la  Royne  d'Escoce;  et  est  entrée  à  commémorer , 
en  coUère ,  ung  grand  nombre  d'offances,  qu'elle  dict  avoir 
receu  de  la  dicte  Dame,  avant  qu'elle  soit  entrée  en  ce 
royaulme,  et  encores  de  plus  grandes,  despuys  qu'elle  y 
est  ;  et  qu'elle  a  mené  à  son  préjudice  de  fort  mauvaises 
pratiques  à  Rome  ,  en  France ,  en  Flandres ,  et  fresche- 
ment  avec  la  duchesse  de  Férié,  en  Espaigne  ;  et  qu'elle 
a  les  vérifïications  et  preuves  de  tout  si  claires  en  sa  main 
qu'elle  ne  la  peust  plus  compter  que  pour  sa  grande  en- 
nemye. 

De  sorte ,  Sire ,  que  je  n'ay  peu  tirer  nulle  meilleure 
paroUe  de  la  dicte  Dame,  pour  la  restitution  de  sa  cousine, 
que  de  me  dire  qu'elle  s'estoit  trop  hastée  de  vous  en  faire 
la  promesse;  et,  quant  aux  seigneurs  d'Escoce,  que,  puys- 
qu'elle  avoit  miz  en  sa  main  d'accommoder  leur  affaire, 

8. 

et  avoit  donné  ordre  que  ung  parlement  se  tînt  entre  euh 
pour  envoyer  les  pouvoirs  nécessaires,  qu'elle  ne  pouvoit 
estre  sinon  maleontante  de  ceulx  qui  l'empeschoient,  les- 
quelz  elle  entendoit  estre  ceulx  du  party  de  la  Royne  d'Es- 
eocef  mais  qu'elle  avoit  envoyé  ung  gentilhomme,  tout 
exprès  sur  le  lieu,  pour  le  sçavoir,  et  dellibéroitd' estre  con- 
traire à  ceulx  qui  se  trouveroient  avoir  le  tort  :  dont  vous 
supplioyt  cependant ,  Sire ,  de  vouloir ,  pour  son  regard , 
poyser  eest  affaire  à  la  balance  de  frère  entier  et  non  demy 
frère ,  comme  elle  vous  estoit  et  vouloit  estre  très  parfaicte 
et  accomplye  bonne  sœur. 

Je  luy  ay  répété  les  mesmes  choses  que  dessus ,  et  qu'il 
ne  m' estoit  loysible  d'y  rien  adjouster ,  cognoissant  mesme- 
ment  que  Vostre  Majesté  me  les  avoit  fort  considérément 
escriptes ,  et  y  aviez  gardé  le  plus  de  respect  que  vous 
aviez  peu  vers  elle,  jusques  au  poinct  que  ne  pouviez  nulle- 
ment obmettre  de  vostre  honneur,  non  plus  que  celluy  de 
la  vie ,  mais  que  si ,  d'avanture ,  elle  y  voyoit  nul  aultre 
meilleur  expédiant  qui,  sans  l'offance  de  vostre  réputation, 
la  peult  mieulx  contanter,  que  vous  seriez  prest  de  le 
suyvre  pour  le  désir  qu'aviez  de  luy  complayre  ;  et  de  tant 
qu'elle  ne  pouvoit ,  sans  entrer  toutjour  en  collère,  ouyr 
parler  de  ce  faict,  que  je  la  supplioys  de  m'en  laysser 
tretter  avec  les  comtes  de  Lestre ,  de  Sussex  et  avec  mi- 
lord  de  Burlay. 

Elle  enfin  m'a  respondu  gracieusement  qu'au  retour  de 
celluy  qu'elle  avoit  envoyé  en  Escoce,  elle  m'en  parleroit 
à  raoy  mesmes  plus  amplement  ;  et  ne  seroit  besoing  que 
j'en  traittasse  avec  nul  aultre.  ]''.'>  '  *;li*rii 

INéantmoins  ,  Sire  ,  avant  vous  mander  ceste  sienne  res- 
ponce  ,  j'ay  cerché  d'en  pouvoir  conférer  avec  le  comte  de 

Lestfe  et  avec  mîlord  de  Burlay,  lesquelz  ,  à  cause  de  T in- 
disposition du  dict  de  Lestre,  m'ont  prié  d'attandre  jus- 
ques  après  demain  ;  et  j'essayeray  aviBc  eulx  de  réduyre 
l'affaire  au  meilleur  poinct  que  je  cognoistray  pouvoir  con- 
venir à  l'hoimeur  de  vostre  couronne  et  commodité  de  voz 
affaires. 

Cependant ,  Sire ,  ceulx  cy  trettent  fort  estroictement 
avec  les  depputez  de  Flandres  pour  accorder  de  leurs  diffé- 
randz ,  et  m'a  l'on  dict  qu'ilz  veulent  en  toutes  sortes 
essayer  d'en  sortyr ,  afiin  de  mieulx  entendre  aulx  entre- 
prinses  d'Escoce  et  y  avoir  le  Roy  d'Espaigne  favorable  , 
se  continuant  le  propos  que  milord  Sideney  sera  envoyé 
ambassadeur  devers  luy.  Il  pourra  possible  intervenir  en- 
cores  quelque  difficulté  sur  les  merchandises  à  cause  du 
grand  deschet ,  diminution  et  perte  qui  s'y  trouve  ;  mais 
quant  à  l'argent ,  les  S*^^  Thomas  Fiesque  et  Espinola  qui 
sont  gènevoys ,  et  Acerbo  Velutelly  lucoys ,  ont  pouvoir 
d'en  accorder  comme  d'affaire  de  particulliers ,  où  le  Roy 
d'Espaigne  n'a  plus  nul  intérest.  Et  si,  ay  quelque  secrect 
adviz  qu'il  a  esté  mandé  à  l'ambassadeur  d'Espaigne  de 
prester  l'oreille  à  tout  ce  qui  luy  sera  proposé  du  reste 
de  r entrecours ,  et  de  remettre  le  traffic  comme  aupa- 
ravant; car  le  duc  d'Alve  désire  de  ne  laysser  après  luy 
aulcune  sorte  de  différand  entre  ces  deux  pays.  J'ay  re- 
cuilly,  des  propos  de  la  Royne  d'Angleterre  et  d'aulcuns 
aultres  adviz  qu'on  m'a  donnez  d'ailleurs  ,  que  le  retour 
du  frère  de  Granges ,  qui  est  arrivé  à  saulvetté  à  Lille- 
bourg  ,  a  grandement  conforté  ceulx  du  party  de  la  Royne 
d'Escoce,  ausquelz  si  Yostre  Majesté  continue  de  leur  as- 
sister, ainsy  quelques  mois ,  comme  elle  a  commancé,  l'on 
estime  qu'ilz  se  randront  facillement  maistres  du  pavs; 

ce  que  craignant  la  Royne  d'Angleterre ,  elle  dépesche 
présentement  milord  de  Housdon  à  Barvich,  avec  commis- 
sion d'assister  au  comte  de  Lenoz  de  tout  le  plus  grand 
nombre  de  soldatz  qu'il  pourra  souldainement  amasser  en 
la  dicte  frontière  ;  et  toutz  les  capitaines  de  Barvich  et  de 
ce  quartier  du  North  vont  avec  luy  :  dont  semble ,  Sire , 
estre  fort  requiz  d'ayder  promptement,  et  en  la  meilleure 
sorte  que  pourrez,  les  affaires  de  la  dicte  Royne  d'Escoce. 
Sur  ce,  etc.    m»   io         Ce  xxviij^  jour  de  may  1571. 


CLXXXIir  DÉPESCHE 

—  du  segond  jour  de  juing  1571.  — 

(  Envoyée  exprès  jusqties  à  la  court  par  Nicolas  Lescot.  ) 

Conférence  de  l'ambassadeur  avec  Burleigh  et  Leicester  sur  la  nouvelle  décla- 
ration du  roi. — Affaires  d'Ecosse. —  Lettre  secrète  à  ta  reine-mère.  Audience; 
négociation  du  mariage  du  duc  d'Anjou. 

Au  Roy. 

Sire ,  ma  précédante  dépesche  est  du  xxviij*  du  passé, 
et  j'ay  esté,  le  jour  d'après,  conférer  avec  le  comte  de 
Lestre  et  milord  de  Burlay  des  mesmes  propos  que  j'avois 
tenuz  à  la  Royne,  leur  Mestresse,  qui  m'y  ont  respondu 
que  la  dicte  Dame  s'esbahyssoit  grandement  comme  Voz 
Majestez  Très  Chrestiennes,  pendant  les  pourchaz  de  faire 
une  bien  estroicte  intelligence  avec  elle ,  la  faisiez  presser 
de  chose  qui  touchoit  infinyement  à  son  honneur  et  à  sa 
seureté,  et  que ,  si  vouliez  tant  soit  peu  avoir  esgard  à  son 
amytié ,  vous  cognoistriez  que  la  Royne  d'Escoce  estoit 
celle  qui  se  procuroit  à  elle  mesmes  son  mal ,  et  qui  don- 
noit  retardement  à  ses  propres  affaires,  car  oultre  les  viel- 
les querelles  de  s' estre  attribuée  le  tiltre  de  ce  royaulme , 

et  d'avoir  inpugiié  la  condicion  de  leur  dicte  Mestresse,  et 
avoir  excité  1q  rébellion  du  North ,  et  faict  retirer  et  bien 
tretter  les  rebelles  de  ce  roj  aulme  en  Escoce ,  choses  très 
urgentes ,  mais  qui  estoient  desjà  oblyées ,  elle  avoit  fres- 
chement,  par  Ridolply,  escript  au  Pape  et  au  Royd'Espai- 
gne  de  se  vouloir  entremettre  de  ses  affaires,  combien 
qu'elle  eust  promiz  de  n'y  employer  jamais  que  leur  Mes- 
tresse ;  et  par  le  mesmes  Ridolply  avoit  mené  de  très  mau- 
vaises pratiques  avec  le  duc  d'Alve  et  avec  les  rebelles 
Anglois ,  qui  sont  en  Flandres ,  pour  exciter  une  nouvelle 
rébellion  dans  ce  royaulme  :  de  quoy  leur  dicte  Mestresse 
avoit  les  preuves  et  vériffications  devers  elle ,  et  avoit , 
pour  ceste  occasion  ,  faict  resserrer  l'évesque  de  Roz 
comme  celluy  qui  principallement  en  avoit  ordy  la  besoigne; 
que  la  Royne  d' Escoce  avoit  tretté,  par  la  duchesse  de 
Férié ,  d'induyre  le  Roy  d'Espaigne  à  faire  beaucoup  de 
dommaige  à  leur  dicte  Mestresse  et  beaucoup  de  mal  eu^ces 
pays;  qu'encor  qu'elle  et  l'évesque  de  Roz  et  ses  aultres 
depputez,  qui  estoient  naguières  icy,  eussent  accordé  qu'au 
comte  de  Lenoz  et  à  ceulx  de  son  party  seroit  loysible 
d'aller  en  toute  seureté  à  Lislebourg  pour  y  tenir  ung  par- 
lement, affin  d'envoyer  les  pouvoirs  nécessaires  pour  par- 
faire le  tretté,  elle  néantmoins  avoit  incontinent  mandé 
qu'on  l'en  empeschât ,  de  sorte  qu'elle  monstroit  ne  pro- 
céder d'aulcune  sincérité ,  ny  d'avoir  recognoissance  de  la 
bonne  intention  de  la  Royne  sa  cousine ,  qui  luy  avoit 
saulvé  la  vie,  qui  tâchoit  de  la  restituer,  et  l'avoit  retirée, 
et  la  faisoitbien  tretter  en  son  royaulme  ;  en  somme,  qu'en- 
cores  qu'en  général  les  vollontez ,  les  parolles  et  les  pro- 
messes tendissent  à  monstrer  beaucoup  d'avantaige  ,  beau- 
coup de  seureté ,  et  beaucoup  de  contantement  pour  leur 

dicte  Mestresse  en  la  restitution  de  sa  dicte  cousine ,  quant 
l'on  en  venoit  aulx  particullaritez ,  il  ne  s'y  voyoit  que 
toutz  dangiers  et  difficultez  et  rien  de  bien  clair  ny  de.  bien 
asseuré  ;  néantmoins  me  prioyent  de  leur  bailler  par  escript 
les  chefz  de  ce  que  je  leur  avois  proposé,  afïin  d'en  pou- 
voir mieulx  conférer  avec  leur  dicte  Mestresse  et  m'y  faire 
avoir  meilleure  responce. 

Je  leur  ay  répliqué  ,  en  brief ,  -que  c'estoit  Vostre  Ma- 
jesté qui  trouvoit  bien  estrange,  qu'en  tant  de  bonnes  pa- 
roUes  et  démonstrations  d'amytié,  dont  leur  dicte  Mestresse 
voususoit,  elle  ne  vouloit  toutesfois  évitter  d'avoir  diffé- 
rant avec  vous  en  ung  affaire,  qu'elle  sçavoit  bien  que 
l'honneur,  le  debvoiret  les  trettez  vous  obligent  de  ne  le 
laysser  sans  remède  ;  que  le  roolle  des  deux  Roynes  se 
jouoyt  sur  ung  si  éminent  théâtre  que  ,  de  toutes  les  parts 
de  la  Chrestienté,  l'on  voyoit  bien  laquelle  faisoit  le  tort , 
et  laquelle  le  souffroit,  et  n'y  a  voit  si  habille  négociation 
qui  en  peult  rien  couvrir,  ny  qui  peult  arguer  Vostre  Ma- 
jesté de  n'avoir  dilligentment  gardé  toutz  les  respectz  deuz 
à  l'amytié  de  leur  dicte  Mestresse:  qui  pourtant  les  prioys 
de  me  faire  avoir  quelque  bonne  responce  d'elle  qui  vous 
peult  contanter.  Et  leur  ay  baillé  par  escript  les  chefz 
qu'ilz  demandoient,  sur  lesquelz  j'entendz ,  Sire,  qu'il  y 
a  heu  de  l'altération  dans  le  conseil;  et  néantmoins  ilz  ne 
m'y  ont  mandé  aultre  chose  ,  pour  le  présent ,  sinon  que 
la  Royne ,  leur  Mestresse,  me  prioyt  d'attandre  que  son 
mareschal  de  Barvyc,  lequel  elle  avoit  envoyé  devers  les 
deux  partys  en  Escoce ,  fût  de  retour  affin  de  pouvoir,  puys 
après,  mieulx  satisfaire  à  Vostre  Majesté. 

Or  ,  Sire,  j'ay  adviz  que  le  dict  mareschal  est  passé  de 
vray  en  Escoce  avec  commission  de  parler  au  comte  de 

Lenoz;  et  sçavoir  qui  l'a  meu  d'habandonner  le  faulxbourg 
de  Lillebourg  pour  se  retirer  à  Esterlin ,  sans  qu'il  se  soit 
saisy  du  Petit  Lith,  et  en  quelle  sorte  et  pour  combien  de 
temps  il  se  pourra  meintenir;  et,  au  cas  qu'il  ayt  besoing 
de  secours,  luy  résouldre  du  nombre  d'hommes,  et  du 
moyen  qu'on  tiendra  pour  les  luy  envoyer;  et  faire  en  tou- 
tes sortes  que  la  part  du  dict  de  Lenoz  demeure  supérieure  ; 
et  marchander  cependant  avec  luy  qu'il  veuille  remettre 
Dombertran  ez  mains  de  la  dicte  Dame ,  chose  qu'ilz  ne 
peuvent  aulcjinement  obtenir  du  comte  de  Morthon.  Mais 
cependant  est  arrivée  une  soubdaine  nouvelle  de  dellà,  de 
laquelle  ceulx  cy  monstrent  estre  fort  troublez  ,  et  présume 
l'on  que  c'est  que  le  comte  de  Morthon  est  prins,  ayant 
esté  assiégé  en  ung  sien  chasteau ,  nommé  Dathquier  ,  à 
quatre  mil  de  Lillebourg ,  et  que  le  susdict  de  Lenoz  est 
pareillement  prins  ou  bien  déchassé.  Lequel  bon  comman- 
ceraent,  Sire,  seroit  pour  vous  facilliter  davantaige  les 
moyens  de  remédier  les  affaires  du  dict  pays ,  si  continuez 
de  les  assister.  Dont  suys  très  expressément  prié  par  les 
amys  de  la  Royne  d'Escoce  de  faire  trois  offices  en  cella: 
l'ung ,  de  remercyer  très  humblement  Vostre  Majesté  de 
leur  part  pour  ce  bon  succez ,  lequel  ilz  attribuent  tout  à 
vostre  grandeur  et  bonne  fortune  ;  l'aultre  ,  de  vous  sup- 
plier que  veuillez  à  bon  esciant  relever  le  faict  de  la  dicte 
Dame,  s'asseurans  que  l'entreprinse  vous  en  réuscyra  heu- 
reuse et  honnorable;  et  le  troisiesme,  que  je  veuille,  pen- 
dant la  détention  de  M'  de  Roz  ,  prendre  en  moy  la  charge 
des  affaires  d'elle,  en  quoy.  Sire,  je  feray  tout  ce  qu'il  me 
sera  possible  ,  sellon  que  je  voys  que  telle  est  vostre  inten- 
tion ,  et  que  vostre  service  ainsy  le  requiert.  Sur  ce,  etc. 
(.M.      Ce  ij*"  jour  de  juing  1571. 

(Par  postule  à  la  lettre  précédente.) 
Ce  qu'on  ymaginoit  de  mauvaises  nouvelles  icy,    que  le  comie 
de  Morthon  fût  prins,  est  que  luy  et  le  comte  de  Lenoz  sont  entrez 
en  quelque  différand  etmaulvaise  intelligence  entre  eulx. 

A  LA  Roy  NE. 

Madame,  je  n'a  vois  jamais  trouvé  la  Royne  d'Angleterre 
si  irritée  contre  la  Royne  d'Escoce  comme  j'ay  faict  ceste 
foys  pom-  l'impression,  qu'on  luy  a  donné,  que,  naguières, 
par  Ridolphy  en  Flandres  et  par  la  duchesse  de  Férié  en 
Espaigne,  la  dicte  Dame  luy  ayt  pratiqué  une  nouvelle  ré- 
bellion de  ses  subjectz,  et  une  très  dangereuse  guerre 
contre  son  estât;  dont  n'a  peu  bien  prandre  les  propos  que 
j'ay  heu  à  luy  tenir  pour  la  dicte  Dame,  encores  que  je  les 
luy  aye  dict  en  la  plus  gracieuse  façon  qu'il  m'a  esté  possi- 
ble, et  telle  que  les  siens  mesmes  ont  confessé  queVoz 
Maj estez  ne  se  pouvoient  ranger  à  plus  honneste  party  en- 
tre elles  deux  qu'à  celluy  que  luy  offriez.  Tant  y  a  qu'il  est 
advenu  que  ,  (encor  que  sur  une  lettre  du  comte  de  Lenoz 
du  xx^  du  passé ,  par  laquelle  il  mandoit  ne  pouvoir  sans 
argent  tenir  plus  longuement  ensemble  les  forces  qu'il  n'a- 
voit  joinctes  qu'à  certains  jours,  et  demandoit  pour  ceste 
occasion  renfort  de  deniers  ou  d'hommes,  il  eust  esté  or- 
donné que  milord  de  Housdon  yroit  tout  sur  l'heure  à  Bar- 
vyc,  pour  mettre  aulx  champs  aultant  de  gens  qu'il  en 
pourroit  soubdainement  tirer  des  garnysons  du  North,  et, 
si  cella  ne  suffizoit,  d'en  lever  davantaige  au  dedans  du 
pays ,  pour  incontinent  les  envoyer  au  dict  de  Lenoz  ) ,  que 
la  dicte  Dame,  après  m'avoir  ouy,  a  retardé  sa  dellibération, 
retenant  encores  icy  le  dict  de  Housdon  ;  et  ayant  cepen- 
dant envoyé  le  rnareschal  de  Barvyc  en  Escoce  soubz  um- 
bre  de  paix,  mais  en  effect  pour  les  pratiques  que  je  mande 

en  la  lettre  du  Roy.  Dont,  Madame,  l'ocasion,  qui  semble  se 
présenter  bonne  au  dict  pays,  requiert  d'estre  promptement 
aydée,  ainsy  qu'avez  commancé  de  le  faire,  afiGn  de  ne  la 
laysser  perdre  ny  passer,  car  ceulx  cy  ne  veillent  à  rien  tant 
qu'à  priver,  s'ilz  peuvent,  le  Roy,  vostre  filz,  de  l'alliance 
et  auctorité  qu'il  a  en  Escoce;  et  ne  fays  doubte  qu'au  re- 
tour du  dict  mareschal  de  Barvyc ,  ilz  ne  poursuivent  leur 
dellibération  d'entreprendre  quelque  chose  par  dellà. 

L'évesque  de  Roz  demeure  toutjour  resserré,  mais  j'en- 
tendz  que  la  Royne  d'Angleterre  commancé  de  se  modérer 
vers  luy,  et  qu'elle  confesse  qu'il  n'a  rien  faict  que  comme 
bon  serviteur  de  sa  Mestresse.  Au  regard  de  Ridolphy, 
l'on  m'a  mandé  que,  à  la  vérité,  sa  négligence  et  la  seurté, 
où  il  s'est  trouvé  dellà  la  mer,  ont  ruyné  une  très  honneste 
cause  qu'il  avoit  en  main,  et  qu'il  fera  bien  de  prandre 
garde  à  luy,  et  ne  molester  plus  ceulx  qui  sont  de  deçà,  et 
que  tout  ce  qu'il  a  en  Angleterre  sera  conBsqué  ;  et  il  y  a 
d'assez  bonnes  sommes  de  deniers ,  qui  luy  debvoient  estre 
payées  à  temps.  Sur  ce,  etc.       Ce  ij^  jour  de  juing  1571. 

A  LA  Royne. 

(  Lettre  à  part.) 

Madame,  sur  les  bonnes  responces  ({ue  Voz  Majestez 
ont  données  au  S*^  de  Valsingan  à  Galion ,  et  sur  les  hon- 
norables  propos  que  Monseigneur  vostre  filz  luy  a  tenuz ,  il 
a  faict  une  dépesche  par  deçà ,  laquelle ,  avec  les  lettres 
que  le  S'^  Cavalcanty  y  a  adjoustées ,  ont  fort  grandement 
contante  la  Royne  d'Angleterre,  de  sorte  que,  quant  je  luy 
suys  allé  présenter  vostre  lettre,  elle  ne  m'a  peu  assés 
monstrer  combien  elle  demeuroit  bien  satisfaicte  de  la  sin- 
cérité de  Voz  Majestez  et  de  la  bonne  et  honneste  affec- 

tion  de  Mon  dict  Seigneur  vers  elle,  sellon  qu'elle  m'a  as- 
seuré  que  son  ambassadeur  le  luy  avoit  fort  expressément 
signiffié  par  ung  très  ample  discours  ;  et  luy  en  avoit  es- 
cript,  ensemble  le  comte  de  Rotheland,  comme  s'ilz  fussent 
proprement  françoys,  avec  tant  grande  recommeudation 
de  Mon  dict  Seigneur,  et  avec  si  grand  désir  de  l'accom- 
plissement de  ce  mariage ,  qu'elle  confessoit  y  veoir  mein- 
tenant  beaucoup  d'avantaiges  qu'elle  n'y  avoit  jamais  con- 
sidérez, et  trop  plus  grandz  qu'en  nul  aultre  party  dont  l'on 
luy  eust  jamais  parlé. 

Je  luy  ay  respondu  que,  à  la  vérité,  s'il  y  avoit  de  la 
sincérité  en  son  ambassadeur,  comme  sans  icelle  il  ne  pour- 
roit  bien  juger  de  celle  qui  estoit  en  aultruy,  il  avoit  cog- 
neu  que  Mon  dict  Seigneur  avoit  le  désir,  l'aHection  et  la  vol- 
lonté  perfaictement  pleynes  et  combles  d'ung  vray  et  sin- 
cère amour  vers  elle;  et  faisoit  encores  que  Voz  Majestez 
l'y  avoient  de  mesmes,  de  sorte  qu'elle  auroit  à  en  espou- 
ser  trois  à  la  foys ,  et  qu'avec  la  personne  de  l'ung  elle 
possèderoit  les  aultres  deulx,  et  tout  ce  qui  estoit  eu  leur 
grandeur  ;  mais  le  poinct  estoit  que ,  ainsy  que  Monseigneur 
luy  avoit  faict  ung  pur  don  de  soy,  si  je  le  pourroys  asseu- 
rer  qu'elle  l'eust  accepté,  et  luy  fît  quelque  part  en  elle 
et  en  ses  bonnes  grâces ,  me  voulant  bien  persuader  que  si, 
entre  les  perfections  que  Dieu  avoit  largement  mises  en 
elle,  elle  dellibéroit  d'y  recepvoir  jamais  et  donner  lieu  à 
nul  d'entre  lesmortelz,  qu'elle  en  feroit  digne  Monsieur, 
car,  comme  je  confessoys  qu'elle  estoit,  à  la  vérité,  la 
première  princesse  de  la  Chrestienté  en  grandeur  d' estât 
et  en  plusieurs  rares  qualitez,  qu' ainsy  se  pourroit  elle  as- 
seurer  d'avoir  ung  mary  qui  ne  seroit  second  en  honneur, 
en  dignité  ,  en  extraction  ny  en  valleur  ,  à  nul  de  toutz  les 

princes  chrestiens  ;  avec  plusieurs  aultres  parolles  qui  ser- 
voient  à  mon  propoz;  es  quelz  j'ay  heu  soing  de  notter  bien 
curieusement  comme  elle  les  prandroit.  Et  parce  que  l'in- 
térieur des  personnes  ne  peult  que  de  Dieu  seul  estre  par- 
faictement  cogneu ,  je  n'en  veulx  faire  nul  certain  juge- 
ment- 

Tant  y  a  que  la  dicte  Dame,  en  récitant  elle  mesmes 
les  commoditez  de  ce  party,  et  la  seureté  où  elle  mettroit 
son  estât  et  ses  affaires  par  une  si  ferme  et  si  forte  alliance, 
et  commémorant  les  honnorables  qualitez  de  Monsieur,  et 
les  dignes  propos  qu'il  avoit  tenuz  d'elle,  et  de  la  bonne 
amytié  esloignée  d'ambition  et  d'avarice  qu'il  luy  pourtoit, 
elle  m'a  dict  et  juré,  non  sans  changement  de  colleur,  qui 
luy  est  montée  bien  vermeille  au  visage,  qu'elle  n'avoit,  à 
ceste  heure,  nul  plus  grand  doubte  que  de  ne  se  trouver, 
avec  tout  son  royaulme  et  toute  sa  couronne,  assés  digne 
pour  ung  si  excellent  prince;  et  que  néantmoins,  sur  ce 
que  son  ambassadeur  luy  mandoit  d'envoyer  les  aultres 
articles,  premier  que  d'avoir  accordé  de  celluy  de  la  reli- 
gion, qu'elle  ne  sçavoit  comme,  avec  son  honneur,  elle  le 
pourroit  faire;  et,  si  c'estoit  Monsieur  qui  seul  les  heust 
demandez,  qu'elle  s'efforceroit  de  s'en  excuser,  mais  puys- 
que  le  Roy  les  vouloit  avoir,  elle  regarderoit  commant  l'en 
pouvoir  contanter,  et  m'y  feroit  responce  avant  le  troisiesme 
jour  de  Pentecoste. 

J'ay  suyvy  à  luy  dire,  que  je  la  suplyois  que,  comme 
Voz  Majestez  et  Mon  dict  Seigneur  lui  faisiez  veoir  une 
claire  et  nette  procédure  de  vostre  cueur  en  cest  endroict, 
avec  ung  ferme  propos  d'acomplyr  tout  ce  que  lui  promé- 
triez, que  de  mesmes  elle  y  vollust  procéder  franchement 
de  son  costé,  sans  longueur  ny  remises,  et  sans  ambiguité. 

et  vous  envoyer  à  cest  eflect,  suyvant  la  promesse  de  son 
ambassadeur,  le  reste  des  condicions  qu'elle  vouloit  estre 
apposées  au  contract,  et  que  icelles  fussent  raysonnables, 
comme  elle  et  ses  deux  conseilliers  m'avoient  toutjour  pro- 
mizqu' elles  le  seroient,  et  qu'elle  nedesiroit  sinon  les  sem- 
blables j  qui  avoient  esté  réservées  à  la  feue  Royne  sa 
sœur. 

Elle  m'a  répliqué  que,  à  la  vérité,  ce  seroient  celles 
mesmes,  sinon  qu'elle  ne  demandoit  que  Monsieur  fît  son 
douaire  si  grand  comme  le  Roy  d'Espaigne  avoit  faict  celluy 
de  sa  sœur,  parce  qu'il  n'estoit  si  riche  ;  et  que  les  diffi- 
cultés seroient  fort  petites  en  toute  aultre  chose,  fors  en 
l'article  de  la  religion,  mais  qu'en  icelluy  tout  ce  que  Voz 
Majestez  mettroient  en  considération ,  pour  l'honneur  et 
conscience  de  Monsieur,  l'admonestoit  à  elle  de  son  hon- 
neur et  conscience  ;  et  qu'elle  voyoit  bien  que,  de  toute  la 
Chrestienté,  l'on  auroit  l'œuil  merveilleusement  ouvert  sur 
cest  acte;  duquel  elle  avoit  desjàsurprins  des  lettres,  qu'on 
en  escripvoit  à  Rome,  à  Naples  et  en  Espaigne,  où  l'on 
affermoit  qu'il  cousteroit  ung  million  d'or  au  Roy  d'Es- 
paigne ou  il  l'interromproit,  ce  qu'elle  ne  pensoit  pas  qu'il 
le  peult  faire,  au  moins  du  costé  de  deçà,  car  toutz  les  sub- 
jectz  d'elle  y  avoient  grande  affection,  et  mesmes  une  fort 
grande  espérance,  sans  laquelle,  avant  clorre  leur  parle- 
ment, ilz  luy  en  eussent  faict  la  mesme  instance  qu'ilz 
avoient  faicte  d'aultrefoys,  et  elle  en  avoit  eu  bien  grand 
peur. 

Et,  sur  cella,  après  avoir  dilligentement  escouté  ce  que 
je  luy  en  ay  respondu  à  chacun  poinct,  qui  seroit  long  à 
mettre  icy,  et  voyant  que  je  me  pleignoys  qu'elle  n'avoit 
envoyé  à  son  ambassadeur  les  responces  des  premiers  ar- 

ticles,  ainsy  qu'elles  avoient  esté  arrestées  en  ma  présence, 
elle  a  appelé  milord  de  Burlay  et  luy  en  a  demandé  quelque 
rayson  assés  asprement,  mais  il  s'est  excusé  qu'il  avoit 
atandu  que  je  luy  envoyasse  les  poinctz  qu'il  failloit  réfor- 
mer ;  et,  au  reste ,  il  a  confirmé  à  la  dicte  Dame  qu'elle 
deust  envoyer  au  Roy  le  reste  de  ses  demandes. 

M' le  comte  de  Lestre  et  luy  m'ont  pryé  de  randre  très 
humbles  mercys  à  Voz  Majestez  et  à  Mon  dict  Seigneur, 
de  ce  qu'il  vous  playt  avoir  agréable  leur  dilligence  et 
bonne  affection  en  cest  endroict,  qui  promettent  qu'elle  ne 
manquera  point,  et  m'ont  infinyement  mercyé  du  bon  tes- 
moignage  que  je  vous  en  ay  randu;  qui  vous  veulx  de  re- 
chef confirmer.  Madame,  que  le  dict  de  Lestre  me  semble 
y  marcher  de  bon  pied,  mais  il  a  heu  quelque  souspeçon  de 
milord  de  Burlay,  de  ce  mesmes  que  je  vous  ay  desjà 
mandé,  et  en  ont  heu  parolles  ensemble.  Jedoibz  conférer 
demain  secrectement  avec  le  dict  de  Lestre  en  sa  mayson, 
et  puys  avec  le  dict  de  Burlay,  et  de  tant  que  icelluy  de 
Lestre  monstre  désirer  aussi,  luy,  de  se  pouvoir  maryer  en 
France,  et  qu'il  a  ouy  parler  de  madame  de  Nevers  de 
Montpensier,  et  sçay  qu'il  désire  infinyement  d'avoir  son 
pourtraict,  et  qu'on  luy  a  aussi,  à  ce  que  j'entendz, 
parlé  de  madame  la  princesse  de  Condé  ou  de  mademoy- 
selle  la  marquise  d'Ile  de  Nevers,  Vostre  Majesté  me  man- 
dera comme  j'en  debvray  user;  car  ne  fault  doubter  que  la 
Royne,  sa  Mestresse,  ne  le  face  duc,  et  bien  fort  riche  en 
faveur  de  quelque  honneste  party,  et  il  s'attand  bien  et 
mérite  aussi  d'estre  gratiffié  de  Voz  Majestez,  vous  sup- 
pliant très  humblement  de  commander  que  le  pourtrait  de 
ma  dicte  dame  de  Nevers  me  soit  envoyé  pour  l'en  con- 
tenter. 

est  venu  deux  ou  trois  du  costé  des  dames,  qui  concourent 
à  ce  que  le  propos  est  bien  réchauffé  et  qu'on  y  veult  pro- 
céder sans  aulcune  simulation  ;  mais  ung  aultre  bien  prin- 
cipal personnaige  m'a  mandé  qu'il  crainct  fort  que  toute 
la  démonstration  qui  s'en  faict  ne  tende  qu'à  réfroydir  Yoz 
Majestez  sur  les  choses  d'Escoce  et  gaigner  temps,  et  que 
je  m'en  apercevray  d'icy  à  bien  peu  de  jours.  Ung  aultre 
m'a  faict  dire  que  la  Royne  et  ses  deux  conseilliers  se  sont 
merveilleusement  resjouys  de  ceste  dernière  dépesche  de 
Valsingan,  et  qu'ilz  disent  que  l'affaire  s'en  va  comme  con- 
clud,  avec  démonstration  d'en  estre  fort  contantz;  néant- 
moins  qu'il  me  veult  bien  dire,  tout  librement,  qu'il  ne  peult 
changer  encores  d'opinion  que  ce  ne  soit  artiffice,  parce 
qu'il  cognoist  les  deux  conseilliers  estre  eulx  mesmes  artif- 
ficieulx.  Après  que  j'auray  parlé  à  eulx  et  heu  la  responce 
du  reste  des  condicions,  j'escripray  de  rechef  à  Yostre  Ma- 
jesté et  luy  manderay,  s'il  m'est  possible,  une  résolution, 
la  supliant  très  humblement  de  m'excuser  si  je  ne  luy  puys, 
pour  ceste  heure,  donner  plus  de  lumière  et  de  satisfaction 
de  ce  faict,  car  estant  ainsy  restrainct  qu'il  est  entre  trois 
personnes,  il  est  très  difficile,  et  voyre  impossible,  que  j'en 
puysse  descouvrir  plus  avant.  Sur  ce,  etc. 

Ce  ij*  jour  de  juing  457i. 

Il  sera  bon  cependant  de  gratiffier  au  S"^  de  Valsingan,  et  encores 
au  S'  Cavalcanty,  la  bonne  façon  dont  ilz  ont  dernièrement  escript 
par  deçà ,  et  parler  à  toutz  deux  toutjour  fort  honnorablement  de  la 
Royne  d'Angleterre  et  aussi  de  ses  deux  conseilliers ,  nomméement 
de  milord  de  Burlay,  avec  promesse  de  le  réicorapenser  largement. 

CLXXXIV*^  DÉPESCHE 

—  du  vu»  jour  de  juîng  1571.  — 
(  Envoyée  exprès  jusques  à  la  court  par  le  S' de  Vassal.  ) 

Négociation  du  mariage  du  duc  d'Anjou.  —  Débat  de  l'article  relatif  à  l'exer- 
cice de  la  religion.  —  Envoi  des  autres  articles. 

A    LA    Ro  YNE. 

Madame ,  despuys  celle  que  je  vous  ay  ëscripte  du 
ij*  de  ce  mois,  j'ay  tretté  aVec  le  comte  de  Lestre  et  avec 
railord  de  Burlay,  séparéement  avec  chacun ,  et  puys  con- 
joinctement  avec  toutz  deux ,  de  celluy  tant  dè'foys  débattu 
article  de  la  religion,  et  de  la  difficulté  qu'on  faisoit  dé 
nouveau  de  ne  vouloir  envoyer  le  reste  des  condicions ,  pre- 
mier (jue  celle  là  fût  accordée  ;  en  quoy  je  me  suys  esforcé 
de  leur  admener  aultant  dé  raysons,  que  j'en  ay  sceu  allé- 
guer, lesquelles,  avec  la  Confiance,  que  j'ay  monstre  que 
Voz  Majestez  Très  Chrestiennes,  et  Monsieur,  aviez  en  eulx 
deux ,  avec  ferme  propos  de  leur  recognoistre  à  très  grande 
mesure  leurs  bons  offices ,  et  que  je  leur  ay  franchement 
dict  que  de  ce  coup  avoit  à  résulter  où  la  conclusion  de  l'af- 
faire à  quelque  vostre  honneste  contautement ,  ou  bien  la 
ropture  d'icelluy  à  vostre  très  grand  regrect,  et  avec  opi- 
nion de  rester  moquez  et  quasi  affi"ontez  ;   et  leur  ayant 
remémoré  les  parolles,  que  leur  Mestresse,  et  eulx,  m'avoit 
dictes  et  faictes  escripre,  lesquelles  ilz  ne  m'ont  point  dé- 
nyées,  ilz  se  sont  exortez  l'ung  l'aultre  d* entreprendre  à 
bon  esciant  d'effectuer  meintenant  ce  propos;  et  m'ont 
prié  de  vous  en  donner  toute  bonne  espérance ,  me  tesmoi- 
gnantz,  l'ung  àl'envy  de  l'aultre,  une  leur  tant  bonne  et 
droicte  intention  en  cest  endroict,  que  je  ne  la  vous  sçau- 

IV.  9 

rois  représenter  meilleure  de  moy  mesmes  qui  suys  asseuré, 
Madame,  que  vous  la  sçavez  estre  très  parfaictement 
bonne.  Et  sur  ce  ,  ayant ,  chacun  à  part,  faict  office  avec 
leur  Mestresse,  j'ay  enfin  obtenu  que  les  dictes  condicions 
seroient  présentement  dressées ,  et  m'en  seroit  faicte  com- 
munication pour  en  envoyer,  eulx  de  leur  part  une  coppie 
à  leur  ambassadeur,  et  moy  une  aultre  à  Vostre  Majesté  , 
en  ce  toutesfoys  qu'il  aparoistroit  que  c'estoit  pour  satis- 
faire au  désir  du  Roy  qu'elles  avoient  esté  baillées. 

Je  confesse,  Madame,  que  je  n'ay  rien  débattu  sur 
icelles ,  parce  que  je  le  laysse  faire  à  voz  Majestez  par 
dellà ,  si  n'est  d'avoir  incisté  bien  fort  qu'on  les  fît  rayson- 
nables,  et  qu'on  ne  parlât  aulcunement  de  Calais ,  ainsy  que 
vous  pourrez  voir  que  j'ay  gaigné  ce  poinct  ;  et  tout  le  reste 
est  prins  du  mesmes  contract  du  Roy  Philippe  avec  la  Royne 
Marie,  sinon  en  l'endroict  où  est  faicte  mencion  des  filles, 
et  de  la  succession  à  la  couronne  de  France,  au  cas  que 
Monsieur  ou  les  siens  y  parvinssent,  et  aussi  que,  là  où  est 
layssé  en  blanc  la  somme  du  douayre,  ilz  me  l'ont  expécif- 
fiée  à  quarante  ou  cinquante  mil  escuz  :  qui  me  semble , 
Madame,  avec  les  premières  responces  ,  lesquelles  je  fays 
envoyer  aussi  refformées,  qu'on  pourra  facillement  parvenir 
en  ung  bon  accord. 

Les  dicts  S"  Comte  et  Burlay  m'ont  conseillé  de  par- 
ler despuys  en  la  mesmes  sorte  à  leur  dicte  Mestresse  comme 
j'avois  parlé  à  eulx,  du  poinct  de  la  religion  ;  ce  que  j'ay 
faict,  sans  y  rien  obmettre ,  et  en  façon  que  je  l'ay  veue 
fort  esbranlée,  mesmes  que,  oultre  les  aultres  raysons 
et  les  occasions  que  je  luy  ay  alléguées  d'estre  impossible 
que  Monsieur  demeurast  sans  exercisse  de  sa  religion ,  j'ay 
fermement  soubstenuque  le.  feu  Roy.  Edouart,  son  frère, 

l'avoit  bien  accordée  pour  la  l'eue  Royne  d'Espaigne,  vos- 
tre  fille ,  quant  on  trettoit  de  les  maryer,  ce  que  je  crov 
estre  ainsy  ;  et  je  vous  supplie  très  humblement,  Madame, 
de  meintenir  à  l'ambassadeur  Valsingan  que ,  quoy  qu'il  ne 
se  trouve  par  escript,  que  néantmoins  il  est  vray. 

Tant  y  a  que  la  dicte  Dame,  après  m' avoir  allégué  les 
raysons  qu'elle  avoit  de  craindre  beaucoup  de  choses  en 
cella,  et  qu'elle  vouldroit  bien  ou  que  Monsieur  heust  aul- 
tantde  l'exercice  de  la  religion  catholique,  sinon  seulement 
la  messe  comme  il  vouldroit,  ou  bien  qu'il  attandît  d'avoir 
encores  celluy  là  par  l'ottroy  d'elle,  après  qu'ilz  seroient 
ensemble,  elle  m'a  enfin  respondu  qu'après  que  le  Roy  aura 
veu  ses  aultres  demandes ,  et  qu'il  luy  aura  faict  une  ou 
aultre  responcc  sur  celle  de  la  religion ,  elle  le  résouldra  in- 
continent après  de  tout  ce  qu'elle  pourra  faire,  sans  aulcun 
dilay  5  et  bien  que  je  l'aye  conjurée  de  me  permettre  que  je 
vous  en  peusse  donner  cependant  quelque  bonne  espérance, 
ou  bien  qu'elle  mesmes  vous  la  donnast  par  la  lettre  qu'elle 
vous  escriproit,  elle  n'a  vollu  passer  oultre  5  et  m'a  dict 
que  j'excédois  ma  commission  ,  car  n'avois  charge  que  de 
demander  le  reste  des  articles. 

Je  ne  vous  sçaurois  assés  bien  exprimer,  Madame, 
les  bonnes  paroUes  et  les  démonstrations  qu'au  surplus  elle 
a  usé  pour  tesmoigner  sa  bonne  intention  et  encores  son 
affection  en  cest  endroict ,  et  à  monstrer  combien  elle  porte 
de  vray  amour  et  observance  à  \  ostre  Majesté ,  et  com- 
bien elle  prise  le  Roy,  vostre  filz,  et  combien  elle  a  en 
grande  extime  les  quahtez  et  grâces  de  Monsieur,  m'ayant 
juré  que,  oultre  le  tesmoignage  universel  que  le  monde  vous 
rend  à  toutz  trois ,  que  son  ambassadeur  et  le  comte  de 
Rotheland  luy  en  avoiient  dernièrement  escript  en  une  si 

digne  façon  cpie  jamaîs  en  sa  vie  elle  «"avoit  leu  ny  ouy 
parler  plus  honnorablement  de  nulz  princes  de  la  terre  ;  et 
a  vollu  aussi  randre  uug  très  grand  inercys  à  may  mesmes, 
disant  m'estre  aultant  obligée,  comme  elle  le  pouvoit  estre 
à  nul  gentilhomme  du  monde,  pour  avoir  ainsy  honnorable- 
ment escript  d'elle  à  Voz  Majestez  ;  de  quoy  elle  ferait  que 
Monsieur  m'en  remercyeroit  quelque  jour,  et  que  toutz 
deux  en  auroieirt  recognoissance,  et  que,  sur  ce  que  je  luy 
effrois  de  l'eselarcyr  de  toutz  les  doubtes  et  escrupules 
qu'on  loy  pouvoit  avoir  imprimé  du  costé  de  luy,  qu'elle 
n'en  avoit  nul  sinon  celluy  qu'elle  m'avoit  diet  de  ne 
s'estimer  assés  digne  d'un  si  excellairt  prince,  et  que,  pos- 
sible, d'iey  à  sept  ans ,.  quant  il  sera  encores  pdus  parfaict, 
qu'il  la  trouvera  tors  vielle,  car  pour  ceste  heure  espéroit 
elle  bien  de  ne  luy  estre  trop  désagréable.  Et  a  adjouxté  , 
en  riant ,  que ,  possible ,  auroit  il  ouy  parler  de  son  pied , 
mars  qu'on  luy  avoit  bien  aussi  vollu  parler  de  son  braz , 
de  quoy  elle  s'esloit  mouquée,  et  d'auleunes  aultres  choses 
qu'elle  n'avait  point  ereu ,  et  qu'elle  l'estimoit  en  tout  et 
partout  très  désirable.  —  «  Très  désirables  ,  luy  ay  je  res- 
pondu ,  qu'ilz  estoient  véritablement  toutz  deux ,  et  qu'il  ne 
s'y  voyort  nulle  aultre  deffault,  sinon  qu'ilz  ne  se  randoienl 
assez  tost  possesseurs  des  perfections  l'ung  de  l' aultre.  » 
Et,  au  partir  de  la  dicte  Dame,  m'ayantz  les  dicts  de  Les- 
Ire  et  de  Burlay  reeonvoyé  jusques  hors  du  logis  ,  je  me 
suys  pleinct  à  eulx  de  n'avoir  peu  rapporter  rien  de  certain 
sur  le  point  de  la  religion  ;  en  quoy  ilz  m'ont  prié  de  vous 
escripre  que  les  choses  en  estoient  en  bons  termes,  et, 
qu'après  vostre  responce  sur  le  dict  article  et  sur  ceulx  de 
présent,  elle  vous  en  résouldroit  incontinent.  Je  les  ay 
priez  de  faire  eslargtr  un  peu  à- M?^  de  Yalsingan  la  commis»- 

sîon  ûe  pouvoir  amplement  tretter  de  toutes  ces  diflicultez 
pardellà,  auquel  je  vous  suplie,  de  re^hef.  Madame,  luy 
vouloir  beaucoup  gratiffier  sa  dernière  dépesche  qu'il  a 
faicte  icy,  et  la  luy  fère  gratiffier  par  le  Roy,  et  par  Monsieur  ; 
car,  à  la  vérilé,  elle  a  fort  relevé  le  propos  avec  la  compro- 
balidn  que  le  comte  de  Rotheland  et  le  S""  Cavalcanty  y 
ont  donné   par  leurs  lettres ,   mais  eucor  plus  luy   fault 
grandement  gratiffier  les  honnorables  propos  que  la  Royne, 
sa  Mestresse ,  m'a  tenuz  de  Voz  Majcstez  et  de  Monsei- 
gneur, et  pareillement  la  bonne  affection  de  ses  deux  con- 
seillers avec  large  promesse  de  la  bien  récompancer  ;  qui 
ne  puys  obmettre ,  Madame ,  de  vous  tesmoigner  de  rechef 
l'extrême  affection  que  le  dict  de  Lestre  monstre  avoir 
encest  affaire,  et  les  dilligens  offices  qu'il  faict  veoir  à  cha- 
cun qu'il  y  faict,  qui  commancent  aussi  ne  paroistre  à  ceste 
heure  moindres  du  costé  du  dict  de  Burlay.  Mais,  pour  ne 
consommer  temps  en  négociation ,  il  semble ,   Madame  , 
qu'aussitost  qu'aurez  conféré  avec  le  dict  S*"  de  Valsingam, 
et  que  l'aurez  faict  aulcunement  condescendre  aulx  hon- 
nestes  advantaiges  qui  seront  cogneuz  raysonnables  pour 
Monsieur  ,  qu'il  sera  bon  que  \oz  Majestez  luy  dyent  que 
les  condicions  vous  semblent  si   prochaines  d'accord  de 
l'ung  costé  et  de  l'aultre,  que  vous  serez  prestz  du  vostre 
d'en  faire  former  et  signer  les  articles,   aussitost  que  la 
Rovne,  sa  Mestresse  ,  aura  déclairé  qu  est  ce  qu'elle  veult 
faire  pour  Monsieur  pour  ne  le  priver  de  l'exercice  de  sa 
religion ,  et  qu'il  ne  peult  faire,  ny  Voz  Majestez  ne  peu- 
vent vouloir,  qu'il  soit  du  tout  sans  en  avoir,  et  que,  sur 
ce ,  il  face  une  soubdaine  dépesche  par  deçà  ;   et  que  pa- 
reillement cestuy  des  miens  me  soit  renvoyé ,  vous  voulant 
bien  dire,  Madame,  qu'ayant  la  matière  esté  cy  devant  pro- 

posée  à  neuf  de  ce  conseil ,  j'ay  descouvert  que  toutz  una- 
nimement ont  respondu  à  leur  Royne  qu'elle  debvoit  enten- 
dre au  party  de  Mon  dict  Seigneur,  et  luy  permettre  l'exer- 
cice privé  de  sa  religion ,  et  luy  ottroyer  toutes  raysonna- 
bles  condicions  ;  qui  me  faict  esbahyr  d'où  vient  à  ceste 
heure  ceste  difficulté  ,  car  je  voys  bien  qu'elle  mesmes  et 
toute  la  Chrestienté  n'auroient  bonne  estime  de  Mon  dict 
Seigneur,  s'il  quictoit  ce  point.  Or,  après  ijue  les  présen- 
tes condicions  ont  esté  dressées,  mais  avant  que  j'aye  heu 
l'aultre  responce  de  la  dicte  Dame  ,  le  S'^  Dupin  est  ar- 
rivé avec  les  lettres  de  Voz  Majestez  et  de  Monseigneur,  et 
de  monsieur  de  Montmorency,  lesquelles  ont  grandement 
confirmé  l'opinion  et  l'affection  des  deux  conseillers,  qui  les 
ont  aussitost  communiquées  à  leur  Mestresse  ;  et  par  le  dict 
mesmes  Dupin  Vostre  Majesté  entendra  l'advancement 
qu'elles  et  sa  venue  ont  apporté  à  la  négociation.  Le  S'^ 
de  Vassal,  présent  pourteur,  vous  racomptera  d'aultres 
privez  propos  que  les  dicts  de  Lestre  et  Burlay  m'ont  te- 
nuz  par  lesquelz ,  sinon  qu'ilz  soient  du  tout  sans  Dieu  et 
sans  foy,  ilz  monstrent  que  l'affaire  est  pour  réuscyr  à 
bonne  fin.  Et  néantmoins,  pendant  qu'ilz  ont  ainsy  ardent- 
ment  négocié  avecques  moy,  il  m'est  venu  ung  adviz,  de 
fort  bon  lieu,  qui  m'admoneste  de  ne  leur  donner  foy  ny 
créance,  et  qu'ilz  ne  vont  en  tout  que  par  simulation  ;  et 
d'ailleurs,  l'on  m'a  mandé  qu'ilz  n'entretiennent  ajnsy  ce 
propos  que  pour  attandre  le  retour  de  Coban,  mais  l'on 
n'en  demeurera  longtemps  en  erreur.  Sur  ce,  etc. 
«i)v  t^oAfi  11         Ce  \if  jour  de  juing  i^liLiaU' 


PAR  POSTILLE. 


Despuys  la  présente  escripte,  M' le  comte  de  Leslre,  sur  une  né^ 
gociation,  «pie  par  ung  tioslre  commun  ainy  nous  menons  ensemble^ 

lu'a  mandé  avoir  infinyement  exorté  ia  Royne,  sa  Meslresse,  de  ne 
se  vouloir  relarder  à  elle  mesmes  le  bien ,  Ihonneur,  la  seureté  et  le 
conf  antement  qui  luy  vient  de  ce  mariage  ,  et  qu'il  luy  avoH  admené 
(jualre  de  ses  principaux  conseillers  pour  l'en  suplyer,  et  pour  la 
persuader  de  necontradire  plus  à  ce  point  de  la  religion.  En  quoy, 
enror  qu'elle  ne  leur  eust  rien  vollu  accorder  en  présence  ,  néant- 
moins  à  luy,  à  part,  elle  avoit  dict  qu'ilz  ne  la  debvoient  juger  telle 
qu'elle  vollrtt  son  mary  estre  sans  l'exercice  de  sa  religion ,  ny  le 
presser  d'assister,  à  regrect,  à  une  aultre  forme  de  religion  contre 
sa  conscience ,  néantmoins  qu'elle  estoit  contraincte  de  tenir  le  plus 
ferme  qu'elle  pourroit  en  cella  pour  le  respect  de  eulx  mesmes  ;  et 
pourtant  que  le  dict  sieur  comte  me  prioyt  de  conseiller  à  Monsieur 
qu'il  vollût  tant  defférer  à  la  dicte  Dame  de  dire  à  son  ambassadeur, 
ou  bieti  luy  escripre  à  elle ,  ou  à  moy  pour  le  luy  dire  à  elle  ,  que , 
pour  la  singulière  amytié  et  bonne  affection  qu'il  luy  porte ,  il  ne 
crainct  de  luy  remettre  entièrement  ce  point  pour,  en  honneur  et 
conscience,  luy  en  ottroyer  aultant  comme  elle  cognoistra  que,  sans 
son  honneur  et  sans  sa  conscience,  il  ne  se  pourroit  passer  d'en  avoir, 
et  qu  il  espère  tant  de  sa  bonté  et  vertu  que  eulx  deux  en  demeure- 
ront bien  d'accord  ;  et  cependant  (|ue  le  dict  sieur  comte  estoit  d'ad- 
viz  que,  sur  ce  qui  en  est  couché  aux  premières  responces,  l'on  passe 
oultre  àconclurre  le  reste  des  articles  et  des  condicions,  et  qu'il  a 
obtenu  desjà  qu'il  aura  la  charge  d'aller  quérir  Mon  dict  Seigneur  : 
dont ,  si  cella  pouvoit  estre  pendant  le  progrez  de  la  dicte  Dame,  la- 
quelle va  vers  Coventry,  et  que  les  nopces  se  peussent  cellébrer  en 
une  sienne  mayson,  qu'il  à  en  ce  quartier  là,  laquelle  s'appelle  Qui- 
lingourt ,  il  s'estimcroit  très  heureux. 


CLXXXV^  DEPESCHE 

—  du  ix"  jour  dejuing  1571. — 
.  (  Envoyée  exprès  jusques  à  Calais  par  Lucaz  Fach.) 

Clôture  du  parlement  —  Exécution  de  Storey.  — Nouvelles  d'Ecosse. — Réso- 
lution prise  par  Elisabeth  d'envoyer  des  troupes  au  comte  de  Lennox. 
—  Accusation  portée  contre  le  duc  de  Norfolk  d'avoir  adressé  de  l'argent 
en  Ecosse.        ,  „i,  «.j^^,,, 

Au  Roy. 
Sire ,  le  ij*"  de  ce  moys ,  vigille  de  la   Pentecoste ,  la 

Royne  d'Angleterre  est  allé  elle  mesmes  clorre  son  parle- 
ment ,  et  ceux  qui  estoient  présens  m'ont  asseuré  que  ce 
a  esté  par  ung  parler  si  digne  et  honnorable ,  et  encores  si 
grave  et  elloquent,  que  la  pluspart  de  l'assemblée  en  a 
esté  esmerveillée  ;  et  toutz  en  sont  restez  fort  contantz. 
Elle  a  rejette  par  bonnes  raysons  les  nouvelles  loix  et  les 
contrainctes  qu'on  requéroit  estre  imposées  sur  l'obser- 
vance de  leur  religion,  ayant  layssé  les  choses  comme  elles 
estoient,  et  a  confirmé  en  quelque  partie  la  loy  de  lèze  ma- 
jesté pour  la  seurté  d'elje  et  de  son  estât  o  '  protestation 
que  le  tiltre  d'aulcun  qui  prétande  droict  à  la  succession 
de  ce  royaulrae,  n'en  puysse  estre  intéressé;  elle  aremer- 
cyé  l'assemblée  de  l'ottroy  du  subcide,  et  a  confirmé,  au 
reste ,  la  pluspart  de  leurs  aultres  demandes.  Il  semble  que 
le  parlement  n'a  esté  du  tout  finy,   ains  qu'on  y  a  miz 
poinct,   ainsy  qu'ilz  disent,  pour  le  pouvoir  continuer, 
quant  les  affaires  de  la  Royne  et  du  royaulme  le  requerront. 
Le  docteur  Estory^  a  esté  enfin  exécuté  à  mort,   en 
l'eage  de  80  ans,  nonobstant  la  remonstrance  de  l'ambas- 
sadeur d'Espaigne,   et  nonobstant  qu'il  se  soit  toutjour 
opiniastrément  meintenu  estre  subject  du  Roy  Catholique  ; 
mais  ceste  Royne  a  respondu  :  —  «  Que  le  dict  Roy  auroit 
bien  la  teste,  s'il  la  vouloit,  mais  que  le  corps  demeureroit  en 
Angleterre.  »  Plusieurs  des  seigneurs  de  court  et  du  conseil 
ont  assisté  à  l'exécution ,  espérant  tirer  de  luy,  à  sa  fin,  ce 
qu'il  pouvoit  avoir  entendu  de  l'entreprinse  du  duc  d' Alve  et 

<  Avec  protestation. 

2  Storey ,  zélé  catholique ,  qui  avait  joué  un  rôle  important  sous  les  règnes 
d'Edouard  et  de  Marie,  s'était  réfugié  en  Flandre  auprès  du  duc  d' Albe  pour 
échapper  à  la  vengeance  d'Elisabeth,  En  1569,  on  était  parvenu  à  l'attirer 
par  surprise  dans  un  vaisseau  anglais,  qui  le  conduisit  à  Londres.  11  fut  con 
damné  à  mort  comme  convaincu  de  trahison  et  de  magie. 

des  fuytifz  Aiiglois ,  qui  sont  en  Flandres ,  contre  ce 
royaulme,  et  pareillement  quelque  déclaration  s'il  ne  re- 
cognoissoit  pas  la  Royne  d'Angleterre  pour  sa  vraye  et  légi- 
time princesse ,  avec  toute  authorité  temporelle  et  ecclé- 
siastique en  ce  pays;  mais  ilz  n'en  ont  rien  raporté  qui  les 
ayt  contentez. 

Le  comte  de  Lenoz,  se  trouvant  à  l'estroit,  a  envoyé  en 
dilligence  solliciter  icy  du  secours,  et  ont  les  lettres  du 
mareschal  de  Barvyc,  qui  a  desjà  conféré  avecques  luy, 
joinct  la  bonne  estime  du  S"^  Briquonel,  le  plus  renommé 
cappitaine  d'Angleterre,  qui  les  a  apportées,  esté  de  grand 
moment  pour  faire  mettre  la  cause  en  dellibération  ;  en 
laquelle,  après  avoir  cogneu,  par  le  jugement  mesmes  du 
dict  Bricquonel,  que  l'entreprinse  d'assiéger  le  chasteau  de 
Lislebourg  seroit  très  difficile  et  de  grand  despence,  il  a 
esté  advisé  de  n'envoyer  point  pour  encores  d'armée  par 
dellà.  Mais  voycy,  Sire,  ce  qui  a  esté  ordonné,  et  à  quoy  il 
a  esté,  quant  et  quant,  pouweu  :  que  le  dict  Bricquonel 
yra  promptement  trouver  le  dict  de  Lenoz  à  Esterlin,  avec 
deux  centz  harquebuziers,  pour  demeurer  là  à  la  garde  du 
petit  Prince,  et  que  icelluy  de  Lenoz,  avec  cinq  centz  sol- 
datz  escouçoys ,  entretenuz  aulx  dépens  de  la  Royne  d'An- 
gleterre, pourra  aller  courre  sur  ceulx  de  l'aultre  party,  et 
se  saysir  du  Petit  Lict,  s'il  luy  est  possible  5  que  le  mares- 
chal de  Barvyc  s'entremettra  cependant  de  mettre  en  quel- 
que accord  les  ungs  et  les  aultres  à  la  confirmation  de  l' au- 
thorité du  petit  Prince,  aultant  qu'il  le  pourra  faire,  me- 
naçant ceulx  du  party  de  la  Royne  à  toute  extrémité.  Qui 
est  tout  ce  que,  pour  le  présent,  je  puys  descouvrir  au  vray 
avoir  esté  résolu  en  ce  faict,  bien  qu'on  ayt  renvoyé  le 
S*  de  Cuniguem  avec  beaucoup  d'aultres  grandes  pro- 

messes  devers  le  dict  de  Lenoz.  Cella  crains  je,  Sire,  que, 
de  tant  que  icelluy  cappitaine  Briquonel,  lequel  part  tout 
à  ceste  heure,  doibt,  à  ce  que  j'entendz,  embarquer  les 
dict  deux  centz  hommes,  que  ce  ne  soit  pour  aller  enlever 
le  Prince  d'Escoce  et  le  transporter  de  deçà,  ou  bien  pour 
mettre  ceste  garnyson  dans  Dombertran  au  lieu  de  la  con- 
duyre  à  Esterlin  ;  vray  est  qu'on  m'a  asseuré  que  le  comte 
de  Morthon  s'est  vivement  opposé  qu'on  n'y  mette  point 
d'Anglois,  et  en  est  pour  cella  en  assés  mauvais  prédica- 
ment  en  ceste  court,  encor  qu'il  se  soit  rabillé  avec  le  dict 
de  Lenoz,  lequel  luy  a  cédé  les  terres,  d'où  le  différant 
estoit  nay  entre  eulx.  La  comtesse  de  Lenoz  s'est  fort 
escryée  quelesadversayres  de  sonmary  et  de  son  fîlz  estoient 
secouruz  d'argent  de  France,  de  Flandres  et  encores  de 
quelque  endroict  d'Angleterre,  dont  l'on  en  a  chargé  le 
duc  de  INorfolc,  et  en  est  la  Hoyne  d'Angleterre  entrée  en 
telle  indignation  contre  luy  qu'elle  a  curieusement  cerché, 
avec  des  gens  de  loix  et  de  justice,  s'il  y  auroit  nulle  juste 
prinse  sur  luy  pour  le  pouvoir  bien  chastier,  mais  il  se 
trouve  de  plus  en  plus  net  et  deschargé  de  tout  crime. 
J'attandz  responce  de  Vostre  Majesté  sur  la  continuation 
de  l'instance  que  j'auray  à  faire  à  la  Royne  d'Angleterre 
pour  les  choses  d'Escoce,  sellon  que  j'ay  commancé  de  les 
luy  proposer,  et  aussi  ce  que  j'auray  à  luy  dire  de  vostre 
part  sur  la  détention  de  l'évesque  de  Roz  son  ambassadeur, 
qui  attand  tout  son  remède  de  l'assistance  qu'il  vous  plairra 
luy  faire.  Sur  ce,  etc.    .       Ce  ix^  jour  de  juing  1571.     '1 

II 
J'entends  que  le  deuxiesme  de  ce  mois  ceulx  de  Lillebourg  se  dé- 
voient mettre  en  campaigne  pour  aller  exécuter  quelque  brave  entre- 
prinse.  .le  ne  sçay  encores  ce  qui  en  aura  succédé. 

CLXXXVr  DÉPESCHE 

—  du  xiiii»  jour  de  juing  1571.  — 
(  Envoyée  exprès  jusques  à  Dièpe  par  Petit  Bron.  ) 

Avantages  remportés  en  Ecosse  par  les  partisans  de  Marie  Stuart  —  Nou- 
veaux secours  envoyés  d'Angleterre  au  comte  de  Lennox.  —  Négociations 
des  Anglais  avec  l'Espagne.  — Nouvelle  de  la  blessure  reçue  par  le  roi. 

Au   R  o\. 

Sire,  l'entrepriiise ,  que  ceulx  de  Lillebourg  ont  faicte , 
de  sortyr  en  campaigne  le  ij^  de  ce  mois ,  ainsy  que  je  le 
vous  ay  mandé  par  postille  en  mes  précédantes,  a  esté  pour 
surprendre  le  comte  de  Morthon  en  sa  mayson  de  Dat- 
quier  ;  lequel,  en  estant  adverty,  s'est  miz  aulx  champs  pour 
les  combattre ,  estant  luy  mesmes  avecques  ses  gens  de 
pied,  et  ung  sien  parant  conduysoit  ses  gens  de  cheval,  ce 
qu'entendans  les  aultres  ont  faict  arrester  deux  pièces 
d'artillerye  qu'ilz  menoient,  et  ont  renvoyé  une  partie  de 
leurs  chevaulx  pour  attaquer  le  combat  à  pied ,  qui  a  esté 
assés  aspre  en  ung  lieu  estroict,  d'où  le  dict  de  Morthon, 
ayant  faict  aprocher  ses  gens  de  cheval,  a  miz  peyne  de  se 
retirer  à  saulvetté  :  et  y  a  heu  de  morts  ou  prins,  de  cha- 
cun costé,  envyron  trente  hommes.  (11  est  survenu  ung 
mauvais  accidant  à  ceulx  de  Lislebourg,  que  le  cappitaine 
Melain  voulant  distribuer  de  la  pouldre  aulx  soldatz,  le  feu  s'y 
est  miz  qui  l'a  tout  brullé ,  et  envyron  douze  à  quinze  des 
siens.)  De  cest  exploict  d'iceulx  de  Lillebourg  ont  lesdicts 
de  Morthon  et  le  comte  de  Lenoz  prins  ocasion  de  presser 
davantaige  la  Royne  d'Angleterre  de  leiu- envoyer  secours, 
mais  elle  n'en  a  ordonné  d'aultre  que  je  sache,  pour  en- 
cores,  que  de  ces  deux  centz  harquebuziers  (que  je  vous  ay 

desjà  escript,  qui  sont  envoyez,  ainsy  que  ceulx  cy  disent, 
à  Esterlin  pour  la  garde  du  petit  Prince ,  de  peur  que  ceulx 
de  l'aultre  party,  lesquelz  sont  à  présent  les  supérieurs, 
le  veuillent  enlever  par  force),  et  dix  mil  escuz,  que  j'en- 
tendz  qu'on  prépare  d'envoyer  au  mareschal  de  Barvyc 
pour  les  epiployer  à  relever  et  fortiffier  la  part  du  dict  de 
Lenoz. 

L'on  m'a  dict  aussi  qu'on  lève  des  gens  vers  le  North  et 
que  les  principaulx  cappitaines  et  gens  de  guerre  d'icy  s'y 
acheminent,  s'aprochans  de  la  frontière  d'Escoce  par  pré- 
texte que  icelluy  Morthon  a  mandé  que  le  layr  de  Fernih- 
nost  et  les  deux  frères  de  Clarmes  ont  entreprins  de  re- 
prandre  le  chasteau  de  Humes,  et  que  le  mareschal  de 
Barvyc  a  escript  que  milord  de  Humes  luy  a  juré  qu'il  se 
revanchera  des  Anglois  qui  luy  ont  prins  sa  mayson  et 
brullé  ses  villages,  et  qui,  avec  quelque  couleur  de  reli- 
gion, vont  faisant  la  guerre  à  ceulx  qui  sont  meilleurs  pro- 
testants que  eulx.  De  quoy  la  Royne  d'Angleterre  est  en- 
trée en  grande  indignation;  et  néantmoins  je  n'ay  nul 
certain  adviz  qu'elle  ayt  rien  ordonné  davantaige  que  les 
dicts  deux  centz  hommes  et  les  deniers,  lesquelz  ne  sont 
encores  envoyez.  Sur  quoy.  Sire,  je  n'ay  vollu  faillir  de 
faire  une  opposition,  au  nom  de  Vostre  Majesté,  et  protes- 
ter de  l'infraction  des  trettez  ;  et,  encores  qu'on  me  veuille 
donner  entendre  que  la  dicte  Dame  a  envoyé  de  bonne  foy 
le  susdict  mareschal  de  Barvyc  devers  les  deux  party  s,  pour 
les  exorter  à  ung  bon  accord  ou  néantmoins  à  vouloir  faire 
quelque  abstinance  d'armes,  pendant  qu'ilz  renvoyeront 
leurs  depputez  par  deçà  pour  parachever  le  tretté,  et  qu'elle 
ne  se  veult  entremettre  de  leur  guerre  sinon  avec  le  con- 
sens de  Vostre  Majesté,  ^léantmoins  je  voys  que  l'intention 

de  ceulx  de  son  conseil  va  toutjour  à  entretenir  la  division 
dans  le  royaulme,  et  faire  que  la  part  du  comte  de  Lenoz 
reste  la  plus  forte,  et  que  la  Royne  d'Escoce  demeure  sans 
authorité ,  et  qu'ils  puyssent  gaigner  temps ,  pour  y  exécuter 
puys  après  d'aultres  plus  grandes  choses ,  quand  ilz  verront 
leur  point.  Et  cependant,  Sire,  ilz  vont  en  beaucoup  de  sor- 
tes pourchassant  de  racointer  le  Roy  d'Espaigne,  ayant  de 
nouveau  faict  plusieurs  fort  estroictes  et  rigoureuses  or- 
donnances contre  ceulx  qui  s'entretiennent  en  ceste  mer  au 
nom  du  prince  d'Orange,  qui  font  la  guerre  aux  Espaignols 
et  Flamans ,  pour  les  chasser,  eulx  et  leurs  vaysseaulx,  de 
touz  les  portz  et  de  la  retrette  de  deçà  5  et  hyer  milord  Si- 
deney  envoya  prier  l'ambassadeur  d'Espaigne,  de  luy  faire 
venyr  ung  passeport  du  duc  d' Alve  pour  pouvoir  aller  aulx 
bains  de  Liège ,  et  que  ce  ne  sera  sans  qu'il  aille  bayser  la 
main  à  Bruxelles  et  luy  faire  entendre  des  choses  qui  le 
contanteroient  :  à  quoy  le  dict  ambassadeur  a  fort  voUoii- 
tiers  preste  l'oreille;  et  s'attandent,  d'ung  costé  et  d'aul- 
tre,  que  le  jeune  Coban  raportera  de  fort  bonnes  responces 
du  Roy  Catholique.  J'estime,  Sire,  que  ceulx  de  ce  dict 
conseil  ne  veulent  sinon  entretenir  de  bien  habilles  négo- 
ciations sans  eïi  conduyre  pas  une  à  fin,  parce  que  cella 
leur  sert  grandement  à  pouvoir  manyer  à  leur  proffict  toute 
l'authorité  et  les  revenuz  de  ce  royaulme.  Sur  ce,  etc. 

Ce  xiv^  jour  de  juing  1571^  n 
ffiffioa  ,'■    ! 

Tout  présentetnenl  inHord  de  Burlay  me  vient  d'envoyer  ung  de 
ses  gens  pour  me  communiquer  une  lettre  qu'il  a  receue  de  France, 
en  laquelle  l'on  luy  faict  mencion  de  la  blessure  de  \'ostre  Majesté  ; 
de  quoy  j'ay  esté  merveilleusement  marry,  Néantmoins  j'ay  loué  et 
remercyé  Dieu  que,  par  la  mesmes  lettre,  j'ay  veu  que  c'estoit  sans 
péril  et  hors  de  tout  dangier  de  vostre  personne.  11  vous  plairra. 

Sire,  commander  que,  parla  première  dépesche,  il  me  soit  faicte 
mencion  du  dict  accidant  affind'en  satisfaire  la  Royne  d'Angleterre. 


CLXXXVir  DEPESCHE 

—  du  XX*  jour  de  juing  1 57 1  i  — 

(Envoyée  exprès  jusques  à  Calais  par  Jehan  Volet.) 

Audience.  — Détails  sur  la  blessure  du  roi.  — Assurance  donnée  par  Elisabeth 
qu'elle  ne  veut  envoyer  aucun  secours  en  Ecosse.  —  Sollicitation  faite,  au 
nom  du  roi,  pour  obtenir  la  liberté  de  l'évéque  de  Ross.  —  Gravité  des  ac- 
cusations portées  par  la  reine  contre  l'évéque.  —  Craintes  inspirées  en 
France  par  les  projets  des  Espagnols  en  Italie.  —  Efforts  du  comte  de  Len- 
nox  pour  rappeler  Bothwel  en  Ecosse.  —  Lettre  secrète  à  la  reine-mère. 
Négociation  du  mariage  du  duc  d'Aryou. —  Proposition  du  mariage  d'Eli- 
sabeth avec  le  fils  aîné  de  l'empereur. 

Au  Roy. 

Sire,  la  blessure  de  Vostre  Majesté  a  esté  publiée  si 
grande  et  si  dangereuse  en  ceste  court,  que  j'en  ay  esté 
en  une  merveilleuse  peyne,  et  l'eusse  esté  en  beaucoup 
plus  grande  sans  ce  que  monsieur  Pinart ,  en  la  dépesche 
du  propre  jour  de  l'accidant,  me  manda  de  luy  mesmes 
qu'il  n'y  avoit  nul  dangier,  dont  j'en  rendz  grâces  à  Nos- 
tre  Seigneur  ;  et,  parce  que  la  Royne  d'Angleterre  a  mons- 
tre qu'elle  en  estoit  extrêmement  marrye,  j'ay  bien  voUu 
sur  telle  asseurance  luy  aller  dire  que  Vostre  Majesté 
m' avoit  commandé  de  luy  compter  ceste  vostre  advan- 
ture,  comme  à  celle  qui  estiez  très  asseuré  que  ne  vous  en 
desiroit  pas  une  que  bonne,  et  qui  seroit  marrye  qu'il 
vous  en  advînt  de  mauvaise,  luy  particullarisant  comme 
cella  estoit  advenu ,  le  mardy  matin  cinquiesme  du  présent, 
en  courant  le  cerf,  et  qu'encores  qu'il  n'avoit  peu  estre 
que  le  coup  ne  fût  rude,  hurtant  à  une  branche  d'arbre 

de  toute  la  force  du  cheval ,  néantmoins  ce  avoit  esté  en  te! 
endroict  de  la  teste  qu'il  n'y  avoit  nul  périlh,  et  que  Dieu, 
lequel  vous  n'aviez  failli  d'invoquer  le  matin  avant  partir, 
sellon  vostre  chrestienne  cousturae  ,  et  qui  avoit  aussi  ouy 
la  prière  de  tant  de  miliers  de  personnes,  à  qui  la  vie  de 
Vostre  Majesté  est  très  précieuse ,  avoit  miz  la  main  au 
devant  ;  dont  espérois  de  pouvoir  asseurer,  par  les  premières 
nouvelles  de  France,  la  dicte  Dame  que  vous  ne  vous  en 
sentyriez  plus  nullement. 

Elle  ,  joignant  les  mains ,  et  remercyant  Dieu  avec 
grande  démonstration  d'ayse ,.  m'a  respondu  que  mal  av- 
séement  vouldra  l'on  croyre ,  et  elle  mesmes  ne  l'eust 
pensé,  que  ung  tel  accident  luy  eust  touché  tant  au  cueur 
comme  il  avoit  faict ,  mais  qu'elle  vous  pryoit ,  Sire ,  ne 
doubter  qu'après  les  deux  Roynes  Très  Chrestiennes,  et 
jNosseigneurs  voz  frères,  et  Mesdames  voz  sœurs,  nul  entre 
les  mortels  n'eust  esté  plus  marrye  qu'elle  de  la  perte  de 
Yostre  Majesté  ;  laquelle  elle  prise  et  ayme  singulièrement 
pour  les  excellantes  valleurs  et  vertuz  que  Dieu  y  a  mises, 
et  aussi  pour  cognoistre  qu'aujourduy,  Sire,  vous  estes  le 
plus  nécessaire  prince  de  la  Chrestienté  ;  dont  me  remer- 
cyoit  de  la  tant  bonne  nouvelle  que  je  luy  en  avois  ap- 
portée ,  et  que ,  pour  en  estre  plus  asseurée ,  de  tant 
que  ce  que  je  luy  en  disois  estoit  devant  le  segond  et  troi- 
siesme  apareil ,  elle  ne  layrroit  de  dépescher  le  jeune 
Housdon  devers  Vostre  Majesté ,  comme  elle  avoit  desjà 
proposé  de  le  faire  ,  pour  by  en  raporter  toute  certitude  y 
et  qu'elle  vous  suplioyt,  Sire,  de  penser  que  par  ce  peu 
de  mal  Dieu  vous  avoit  vollu  préserver  d'ung  plus  grand 
inconvéniant  à  l' advenir,  et  vous  advertyr  que  veuillez 
doresenavant  tenir  vostre  personne  plus  chère,   comme 

estant  d'ung  inestimable  prix  au  monde.  Et  puys  a  passé 
à  me  dire  qu'elle  avoit  prins  de  bonne  part  ce  que  j'avois 
escript  au  comte  de  Lestre  des  choses  d'Escoce,  et  que, 
dez  le  jour  précédant ,  elle  avoit  donné  charge  à  milord 
de  Burlay  de  m'y  faire  responce ,  mais  parce  qu'il  avoit 
esté  occupé  ^  elle  mesmes  m'y  respondroit  àceste  heure  , 
c'est  qu'elle  n' avoit  envoyé  ny  envoyeroit  nulles  forces, 
non  pas  d'ung  seul  homme,  en  Escoce,  et  qu'elle  avoit 
mandé  à  son  mareschal  de  Barvyc  d'exorter  les  deux  par- 
tys  à  ung  bon  accord ,  ou  au  moins  à  prendre  encores 
une  bonne  abstinance  de  guerre  entre  eulx,  jusques  à  ce 
qu'on  auroit  trouvé  moyen  de  les  paciffier  du  tout  ;  qu'il 
les  pressât  de  renvoyer ,  de  toutz  les  deux  costez ,  leurs 
depputez  pour  parachever  le  tretté,  et  qu'au  reste  il  ad- 
vertyst  bien  ceulx  de  Lillebourg  que  ,  s'ilz  s'esforçoient 
de  vouloir  saysir  par  force  le  petit  Prince,  qu'elle  envoye- 
roit des  gens  à  Esterlin  pour  les  en  garder. 

Je  l'ay  remercyé  de  sa  bonne  responce  ,  et  que ,  pour 
ne  la  fâcher  plus  de  ces  affaires  ,  je  ne  luy  dirois  sinon  que 
je  l'escriprôis  ainsy  à  Yostre  Majesté,  et  qu  encores  me 
grevoit  il  assés  que  j'eusse  à  luy  parler  de  monsieur  l'é- 
vesque  de  Roz ,  pouf  lequel  vous  ayant  M""  de  Glasco  fort 
expressément  prié ,  et ,  possible ,  à  l'instance  des  aultres 
ambassadeurs  qui  sont  prez  de  Vostre  Majesté,  de  vouloir 
escripre  en  sa  recommandation  à  la  dicte  Dame ,  que  vous 
luy  en  aviez  faict  une  lettre ,  laquelle  je  la  prioys  vouloir 
pfandre  de  bonne  part ,  et  luy  ottrôyer,  pour  F  amour  de 
vous ,  sa  liberté. 

La  dicte  Dame  a  leu  la  lettre,  et  puys  m'a  respoudu  assés 
soubdain  qu'elle  ne  pouvoit  prandre  de  bonne  part  que 
Vostre  Majesté  luy  en  escripvît  en  ceste  façon;  car.  veu  ce 

que  le  dict  évesque  avoit  entreprins  contre  elle,  elle  ne  le 
trettoit  que  trop  gracieusement,  l'ayant  faict  mettre  en 
ung  lieu  honneste  et  sain ,  bien  qu'avec  quelque  garde  ,  et 
que  nul  n' avoit  à  s'esbahyr  si  elle  vouloit  aprofondir  le  faict 
de  ceste  grande  entreprinse  ,  qu'il  avoit  dressée ,  de  faire 
descendre  des  estrangiers  en  certains  portz  de  ce  royaulme, 
et  faire  ellever  aulcuns  des  naturels  de  ce  pays  pour  s'y 
joindre ,  et  faire  édiffier  ung  fort  non  guières  loing  de  Lon- 
dres pour  y  faire  la  première  masse ,  et  commancer  d'y 
relever  l'authorité  de  sa  Mestresse  coname  légitime  Royne, 
contre  elle  qu'il  disoit  estre  illégitime;  et  qu'elle  vouloit 
sçavoir  à  qui  il  avoit  baillé  les  deux  lettres  merquées  de  40 
et  de  30,  puysque  la  Royne  d'Escoce  et  l'ambassadeur 
d'Espaigne  affermoient  que  ce  n' avoit  pas  esté  à  eulx  ;  et 
qu'au  reste  le  dict  évesque  n'estoit  plus  lors  réputé  ambas- 
sadeur, quant  il  fut  resserré ,  car  avoit  excédé  son  office, 
et  sa  Mestresse  l'a  despuys  désadvouhé ,  ainsy  que  desjà  elle 
le  luy  avoit  escript  de  sa  main ,  et  désadvouhé  pareillement 
toutes  les  pratiques  que  luy  et  Ridolphy  ont  eu  ensemble. 
Lesquelles  la  dicte  Royne  d'Angleterre  asseuroit  ne  luy 
estre  plus  incogneues,  ny  celles  que  icelluy  Ridolphy  avoit 
menées  en  Flandres  ,avec  le  duc  d'Alve ,  ny  celles  qu'il 
avoit  despuys  faictes  à  Rome  et  par  les  chemins  ;  et  qu'elle 
s'esbahyssoit  par  trop  comme,  parmy  le  propos  qui  se 
trettoit  d'une  plus  estroicte  alliance,  Vostre  Majesté  y  mes- 
loit  ceste  matière  qui  luy  estoit  tant  à  contre  cueur;  et 
qu'il  sembloitque,  de  vostre  costé.  Sire,  vous  vollussiez 
faire  vray  le  dire  du  Machiavel ,  «  que  l'amytié  des  princes 
ne  va  qu'avec  leur  commodité  » ,  et  que  si  le  susdict  propos 
ne  venoit  à  bonne  fin,  qu'il  ne  fauldroit  pas  qu'elle  fît  grand 
estât  de  la  vostre. 

IV.  10 

Je  luy  ay  coupé  assés  court  ce  propos ,  la  pryant  seule- 
ment de  prendre  argument  tout  contraire  de  ce  qu'elle 
vous  voyoit  tant  constamment  persévérer  vers  la  Royne 
d'Escoce  et  ses  affaires,  car  cella  vous  randoit tesmoignage 
que  vous  sçaviez  estandre  vostre  anrytié  oultre  vostre  com- 
modité ,  et  que  vous  n'estiez  pour  deffaillyr  en  nul  temps  à 
ceulx  de  vostre  alliance  ,  ce  qui  luy  debvoit  à  elle  mesmes 
faire  venir  plus  d'envye  de  la  désirer  ;  et  suys  passé  à  luy 
dire  qu'aprez  Testât  de  vostre  personne,  vous  me  comman- 
diez de  luy  faire  entendre  de  celluy  de  voz  affaires,  comme 
les  gouverneurs  de  voz  places,  qu'avez  en  Piedraond  et  Sa- 
lusses,  avoient  prins  souspeçon  d'aulcunes  forces  que  le 
Roy  d'Espaigne  y  avoit  faictes  aprocher  pour  se  saysir  du 
marquisat  de  Final,  mais  qu'après  avoir  exécuté  leur  en- 
treprinse  ,  ils  s'en  estoient  retournez  sans  toucher  à  rien  où 
vous  eussiez  intérest,  et  que  le  Roy  d'Espaigne  vous  en 
avoit  donné  si  bonne  satisfaction  que  vous  demeuriez  en 
plus  ferme  et  estroicte  intelligence  ensemble  que  jamais. 

Elle  m'a  respondu  qu'elle  estoit  bien  fort  ayse  de  veoir 
persévérer  deux  telz  grandz  princes ,  ses  allyez ,  en  mu- 
tuelle amytié ,  car  de  là  dépendoit  le  repoz  de  la  Chres- 
tienté,  et  qu'elle  ne  s'esbahyssoit  pas  si  les  gouverneurs  de 
voz  places  avoient  heu  deffiance  des  Espaignolz,  car  elle 
fivoit  adviz  de  Rome  qu'au  sortyr  de  conclurre  la  ligue , 
ung  cardinal  avoit  dict  qu'à  ceste  heure  ne  failloit  plus  que 
nul  s'advouhât  François  en  toute  l'Ytallie,  et  qu'on  les 
renvoyeroit  bientost  trestoutz  par  deçà  les  montz,  ce  qu'elle 
avoit  désiré  me  dire  il  y  avoit  plus  de  huict  jours. 

Je  luy  ay  respondu,  qu'ayant  la  ligue  esté  dressée  dans 
Rome,  il  estoit  à  croyre  qu'on  y  avoit  parlé  des  choses  ipie 
ceulx  du  concistoire  avoient  à  cueur,  comme  de  la  forme 

de  la  religion  d'Angleterre  et  de  la  paciffication  de  France, 
et  que  Vostre  Majesté  et  la  dicte  Dame  feriez  bien  de  pren- 
dre garde  à  ce  cpii  se  pourroit  dresser,  quelle  part  que  ce 
fût,  contre  le  repoz  de  voz  estatz,  pour  mutuellement  vous 
en  advertyr. 

A  quoy  elle  m'a  soubdain  respondu,  et  avec  affection, 
que  s'il  playsoit  à  Vostre  Majesté  d'en  user  ainsy,  qu'elle 
y  satisferoit  fort  fidellement  de  son  costé. 

Je  laysse  plusieurs  aultres  propos  d'entre  la  dicte  Dame 
etmoy,  qui  seroient,  possible,  trop  longs  icy,  pour,  au  reste, 
vous  dire.  Sire,  que,  par  ordonnance  de  ceulx  de  ce  con- 
seil, le  comte  de  Lenoz  a  envoyé  en  Dannemarc  pour  con- 
sentyr  à  la  restitution  du  comte  de  Boudouel,  comme  très 
oportune  pour  luy  et  pour  ses  affaires,  et  promettre  au  roy 
de  Dannemarc  que  cella  ne  tournera  jamais  à  rien  de  son 
dommaige,  et  que  la  mesmes  courtoysie  de  sa  royalle  pro- 
tection, dont  il  a  usé  envers  le  dict  Boudouel,  ne  luy  sera 
dényée  à  luy  mesmes  et  aulx  siens  par  la  Royne  d'Angle- 
terre et  par  le  jeune  Roy  d'Escoce,  en  leurs  roy  animes, 
quant  l'ocasion  s'y  offrira  :  ce  que  le  dict  de  Lenoz  mande 
que  le  dict  roy  de  Dannemarc  a  accordé,  en  luy  baillant  la 
susdicte  promesse  par  escript,  signée  et  scellée  en  bonne 
forme,  et  donne  entendre  que  le  S"^  d'Anze,  vostre  ambas- 
sadeur par  dellà,  le  consent  ainsy,  et  que  les  parties  de  toutz 
costez  ont  promiz  de  l'accomplyr  dans  le  jour  de  S'  Berthè- 
lemy,  qui  est  le  xxiiij*  d'aoust  prochain.  Dont  les  amys  de  la 
Royne  d'Escoce  supplient  très  humblement  Vostre  Majesté 
de  ne  vouloir  permettre  telle  chose,  ains  de  la  remédier, 
le  plus  promptement  que  faire  se  pourra,  de  tant  que  le 
retour  du  dict  Boudouel  viendroit  traverser  tout  le  bon 
ordre  qu'avez  commancé  de  donner  aulx  choses  du  dict 

royaulme,  et  luy  mesmes  seroit  conduict  icy  pour  achever 
de  ruyuer  les  affaires  et  la  réputation  de  ceste  pouvre  prin- 
cesse. Sur  ce,  etc.  Ce  xx^  jour  de  juing  1574. 

A    LA    ROYNE. 

{ Lettre  à  part.) 

Madame,  ce  que  j'escriptz  au  Roy,  par  le  pacquet  ordi- 
naire ,  vous  fera  veoir  qu'il  n'est  possible  que  je  use  de  nul 
si  grand  respect  vers  la  Royne  d'Angleterre  ez  choses 
d'Escoce,  qu'elle  n'y  trouve  toutjour  de  l'offance ,  mais  je 
la  vays  rabillant  le  mieulx  que  je  puys,  et  cognois  que  la 
réputation  du  Roy  et  celle  de  ses  affaires  vont  chacun  jour 
gaignant  quelque  chose  de  plus  en  ceste  isle  par  le  main- 
lien  de  ceste  cause  ,  ce  qui  faict  que  je  ne  vous  puys  con- 
seiller de  l'abandonner;  et  le  propos  du  mariage  ne  laysse 
pour  cella  de  se  bien  porter,  ayant  trouvé,  par  le  parler  et 
par  toutes  les  contennances  et  démonstrations  de  la  Royne 
d'Angleterre,  qu'elle  persévère  en  sa  bonne  vollonté  et 
qu'elle  a  de  tant  plus  dévottement  prié  Dieu  pour  la  Con- 
valescence du  Roy  qu'elle  a  crainct,  s'il  mésadvenoit  de 
luy,  qu'elle  ne  peult  avoir  Monsieur,  son  frère,  et  ne  me 
l'a  point  dissimulé.  Le  comte  de  Lestre  m'a  adverty 
qu'aussitost  que  le  S"^  Thomas  Fiesque  a  esté  par  deçà , 
il  luy  est  venu  dire  que  plusieurs  considérations  avoient 
meu  le  duc  d'Alve  de  ne  se  pouvoir  persuader  que  le  ma- 
riage de  la  Royne ,  sa  Mestresse ,  avec  Monsieur  deubt  ja- 
mais sortyr  effect,  tant  pour  l'ancienne  inimitié  des  nations, 
et  pour  les  injures  et  dommaiges  receuz  des  Françoys ,  et 
pour  les  désadvantaiges  qu'elle  et  son  royaulme  y  auroient, 
que  pour  le  peu  de  seure  amytié  qu'elle  pourroit  jamais  es-. 
tablyr  avecques  le  Roy,  ny  recouvrer  de  luy  Calais  ;  mais, 

si  elle,  à  bon  esciant,  se  vouloit  maryer,  il  luy  sçavoit  ung 
party  qui  estoit  le  plus  honnorable  et  advantaigeux  de 
toute  la  Chrestienté.  A  quoy  le  comte  avoit  respondu  que 
indubitablement  la  dicte  Dame  se  vouloit  maryer  avec  ung 
prince  de  sa  qualité  ;  et  que  lors  icelluy  Fiesque  avoit  suyvy 
à  luy  dire  qu'il  avoit  donques  charge  de  luy  nommer  le 
party  que  le  duc  d'Alve  vouloit  dire ,  lequel  estoit  du  filz 
ayné  de  l'fjmpereur,  prince  de  grand  honneur  et  de  grand 
vertu,  fort  beau,  de  belle  taille  et  disposition,  d'eaige 
aprochant  de  celluy  de  Monsieur ,  et  qui  plus  que  luy  pou- 
voit  faire  toutes  condicions  grandes ,  advantaigeuses  et 
honnorables  à  la  dicte  Dame  ,  et  l'alliance  s'en  continueroit 
plus  agréable  à  tout  ce  royaulme  que  ne  pouvoit  estre 
celle  de  France  ;  et  que,  tout  sur  l'heure,  il  dépescheroit 
ung  poste  pour  en  advertyr  le  duc,  lequel  ne  fauldroit,  avant 
quinze  jours,  d'en  mander  une  si  bonne  et  si  certaine  pro- 
messe de  l'Empereur  que  la  dicte  Dame  en  demeureroit 
très  contante ,  et  icelluy  sieur  comte  fort  grandement  gratif- 
fié  des  bons  offices  qu'il  y  feroit  ;  et  qu'à  bout  de  quinze 
jours  n'estant  encore  la  dicte  responce  venue  ,  mais  seule- 
ment une  petite  lettre  du  dict  duc ,  icelluy  Fiesque  estoit 
retourné  supplier  fort  instantment  le  dict  sieur  comte  qu'il 
voUût  faire  supercéder,  encores  pour  six  jours,  la  conclusion 
du  propos  de  Monsieur,  et  que,  dans  le  septiesme,  la  res- 
ponce de  l'Empereur,  telle  que  la  Royne  la  pourroit  dési- 
rer, seroit  sans  aulcun  doubte  arrivée.  A  quoy  le  dict  comte 
luy  avoit  respondu  qu'il  estoit  venu  tard,  et  qu'il  ne  le  vou- 
loit entretenir  en  espérance  ,  l'advertissant  que  les  choses 
estoient  desjà  conclues  avecques  Monsieur;  de  quoy  le 
dict  Fiesque  estoit  demeuré  triste  et  estonné  à  merveilles, 
lequel  n' avoit,  despuys  son  arrivée,  cessé  de  solliciter  par 

promesses  et  par  présens  plusieurs  de  ceste  court  à  l'affec- 
tion du  dict  party.  >  '^  ! -i  -^  i^\'  *  »>il 
J'ay  remercyé  le  dict  sieur  comte  de  son  bon  office  et  de 
l'advertissement  qu'il  m'en  donnoit,  et  l'ay  asseuré  que 
j'avois  escript  à  bon  esciant  en  fort  bonne  sorte  à  Vostre 
Majesté  pour  faire  venir  bientost  le  propos  à  bonne  con- 
clusion, et  que  je  n'avois  obmiz  rien  de  ce  qui  le  concer- 
noit  à  luy  en  son  particullier,  ayant  envoyé  son  pourtraict 
et  procuré  de  luy  faire  avoir  celluy  d'une  très  belle  et  ver- 
tueuse princesse ,  en  quoy,  Madame ,  je  vous  suplie  très 
humblement  qu'il  luy  soit  donné  le  plus  de  satisfaction  que 
faire  se  pourra  ;  car  l'on  s'esforce  fort  de  le  destornèr  du 
bon  chemin  qu'il  a  tenu  jusques  icy  au  propos  de  Mon  dict 
Seigneur.  Et  m'a  l'on  révellé  ,  de  bon  heu  et  grand,  que  , 
quant  je  demanday  naguières  le  reste  des  condicions,  et 
qu'il  fut  miz  en  dellibération  si  la  restitution  de  Callais  y 
seroit  apposée ,  que  le  dict  sieur  comte  avoit ,  ne  sçay  à 
quelle  occasion,  oppiné  qu'on  l'y  debvoit  mettre,  mais  que 
la  dicte  Dame,  en  demeurant  en  quelque  doubte  à  cause  de 
ce  que  je  luy  en  avois  auparavant  dict,  fut  par  le  comte 
de  Sussex  et  millord  de  Burlay  résolue  de  ne  le  debvoir  faire. 
Et  ung  de  ceulx,  que  je  réputte  des  plus  certains  et  plus 
importantz  amys  qui  sont  par  deçà  de  ceste  cause ,  crai- 
gnant le  changement  des  voUontez,  m'a  mandé,  de  sa  main, 
ces  propres  motz  :  —  «  Nous  desirons  que  Monsieur  ne  soit 
difficile  aulx  conditions,  car,  s'il  vient,  il  aura  ce  qu'il 
vouldra,  et,  par  sa  venue,  il  se  fera  icy  une  grande  mutation 
pour  les  bons ,  et  ne  manqueront  amys  qui  pour  ceste 
heure  ne  se  monstrent;  par  ainsi ,  faictes  bonne  euvre  en 
cest  endroict  comme  faictes  ez  aultres.  »  Lequel  conseil , 
Madame,  je  vous  ay  bien  vollu  mander  avec  les  aultres 

choses  de  cy  dessus;  et  qu'on  m'a  asseuré,  encores  d'ail- 
leurs ,  qu'on  tient  icy  toutes  dellibérations  et  aiFaires  en 
suspens ,  attandant  la  responce  que  Voz  Majestez  feront 
sur  la  conclusion  du  dict  mariage.  Sur  ce,  etc. 

Ce  XX*  jour  de  juing  1571. 


€LXXXVlir  DEPESCHE 

—  du  xxiir  jour  de  juing  1 57 1 .  — 
{ Envoyée  exprès  jusques  à  Calais  par  Estienne  le  postillon.) 

Meilleur  traitement  fait  à  l'évêque  de  Ross.  —  Nouvelles  d'Ecosse.  —  Insis- 
tance de  l'ambassadeur,  au  nom  de  Marie  Stuart,  pour  que  le  roi  s'oppose 
à  la  mise  en  liberté  de  Bothwel.  —  Accord  d'Elisabeth  avec  les  princes 
protestans  pour  faire  des  levées  d'hommes  en  Allemagne.  — Mise  en  liberté 
du  comte  de  Hertford.  —  Négociation  des  Pays-Bas.  —  Prise  de  Leith  par 
le  comte  de  Morton.  —  Lettre  secrète  à  la  reine-mère.  Négociation  du  ma- 
riage. —  Discussion  des  articles. 

Au  Roy. 

Sire  ,  il  vous  aura  esté  aysé  de  cognoistre,  par  mes  pré- 
cédantes lettres  du  xx^  du  présent ,  comme ,  à  la  contra- 
diction que  la  Royne  d'Angleterre  m'a  faicte  sur  l'instance 
de  la  liberté  de  M"^  de  Roz  et  des  aultres  choses  d'Escoce , 
je  n'ay  voUu  contentieusement  emporter  le  dernier  mot  sur 
elle,  ains,  pour  ne  l'aigrir  davantaige,  je  me  suys  contante 
d'aulcunes  gracieuses  répliques;  lesquelles  enfln,  après 
qu'elle  les  a  heues  bien  considérées,  ont  produict  meilleur 
effect  que  je  n'espérois,  car,  le  jour  d'après,  elle  a  faict 
procéder  à  l'examen  du  dict  évesque  sur  les  mesmes  choses, 
ou  peu  dissemblables,  que  la  première  foys,  et  en  beaucoup 
plus  gracieuse  façon ,  de  sorte  qu'il  rend  les  très  humbles 
grâces  à  Vostre  Majesté  du  sollaigement  qu'il  a  desjà  com- 

mancé  de  sentyr  par  la  protection  en  quoy  il  vous  a  pieu 
le  prendre;  qui  pourtant  vous  demeure  très  obligé  et  dé- 
vot serviteur ,  et  plus  encoragé  que  jamais  à  souffrir  toutes 
extrémitez  pour  la  Royne ,  sa  Mestresse.  Et  la  Royne 
d'Angleterre ,  aussi  de  son  costé ,  a  commancé  de  penser 
plus  modéréement  es  dictes  choses  d'Escoce ,  délayssant 
celle  tant  précipitée  dellibération  qu'elle  avoit  faicte  d'y 
envoyer  des  gens,  pour  retourner  à  la  poursuitte  du  tretté  ; 
etentendz,  Sire,  qu'elle  procure  de  faire  venir,  entre 
aultres  depputez  de  dellà ,  le  S^  de  Ledinthon ,  de  quoy  je 
serois  bien  ayse  pour  la  confiance  que  la  Royne  d'Escoce 
a  meintenant  en  luy ,  et  qu'il  est  homme  pour  bien  se 
démesler  des  difficultez  qu'on  luy  pourroit  faire  ;  mais  cella 
m'est  suspect  que  sa  venue  est  pourchassée  de  ceulx  cy , 
dont  la  fauldra  de  tant  plus  observer  :  je  ne  sçay  s'il  se 
vouldra  bazarder  de  faire  le  voyage. 

J'entendz  que  le  cappitaine  Melvin  est  mort  de  ceste 
bruslure  de  poudre  ,  et  que  ceulx  de  Lillebourg  ont  abattu 
tout  le  faulxbourg  de  Queneguet ,  où  le  comte  de  Lenoz 
avoit  tenu  son  parlement ,  et  qu'ilz  ont  retiré  grand  nom- 
bre de  vivres  dedans  le  chasteau  de  Lillebourg.  Je  suys 
de  rechef  fort  instantment  sollicité  de  suplier  Vostre  Ma- 
jesté d'empescher  en  toutes  sortes  le  retour  du  comte  de 
Boudouel ,  car  l'on  estime  que  nul  plus  grand  escandalle  à 
la  réputation  de  ceste  pauvre  princesse ,  ny  nul  plus  grand 
destorbier  à  ses  affaires  et  à  ceulx  de  vostre  service  par 
deçà ,  ne  sçauroit  venir  de  nulle  aultre  chose  qu'on  peult 
pratiquer  au  ippnde.  Et ,  au  reste ,  Sire  ,  affin  que  Vostre 
Majesté  voye  de  quelle  grandeur  de  cueur  et  patience  la 
Royne  d'Escoce  dellibère  d'attandre  l'yssue de  ses  affaires, 
je  vous  envoyé  l'cxtraict  d'une  lettre  qu'elle  m'a  escripte  , 


—  i53  — 
du  xij^  de  ce  mois  ',  sur  laquelle  je  vous  diray  seulement 
que  je  ne  puys  vériffier  en  façon  du  monde  que  les  trois 
centz  Anglois ,  dont  elle  faict  mencion ,  soyent  coulez  en 
Escoce;  ains  m'asseure  l'on  par  divers  aduiz  qu'il  n'en 
y  est  encores  entré  pas  ung  en  armes,  dont  je  travailleray 
de  le  sçavoir  encores  plus  au  vray ,  affin  de  vous  en 
advertyr. 

Et  quant  aulx  choses  que  le  docteur  Dumont  a  négo- 
ciées icy ,  elles  ont  esté  pour  la  pluspart  en  confirmation 
de  celles  que,  l'année  précédente,  le  S*"  de  Quillegray 
avoit  trettées  pour  la  Royne  d'Angleterre  avec  les  princes 
protestantz,  affin  d'estraindre  davantaige  l'intelligence  qu'ilz 
ont  ensemble,  et  a  proposé  qu'il  se  fit  fondz  de  cinq  centz 
mil  escuz  à  Estrabourg  pour  un  soubdain  besoing  à  la 
deffance  de  leur  religion,  et  que  la  dicte  dame  en  for- 
nyst  cent  mil,  et  les  trèze  princes  et  dix  huit  villes  de  la 
confédération  les  aultres  quatre  centz  mil,  pour  pouvoir 
avec  eella  toutjour  arrer  les  principaulz  capitaines  et  les 
meilleures  levées  d'Allemaigne ,  avec  obligation  toutes- 
foys  de  la  dicte  somme  et  des  intérestz,  par  les  dicts 
princes  vers  la  dicte  Dame,  qu'il  n'y  sera  touché  que 
pour  la  dicte  cause  ,  ny  sinon  après  que  l'on  en  aura  tout- 
jour  heu  son  congé  et  commandement  ;  et  desiroit  le  dict 
Dumont  en  emporter  présentement  la  lettre  de  crédit  pour 
avoir  le  payement  en  Hembourg  à  la  my  aoust  prochain, 
ce  que  je  ne  puys  encores  bien  descouvrir  qu'il  l'ayt  ob- 
tenu ,  et  croy  qu'il  est  seulement  encores  en  promesse  ; 


«  Cette  lettre  n'a  pas  été  transcrite  sur  les  registres  ,  mais  elle  fait  par- 
tie de  la  Collection  complète  des  lettres  de  Mar.e  Sluart  publiée  par  M'  le 
prince  de  1-abanoff  de  Rostof ,  où  sont  également  insérées  toutes  celles  que 
nous  avons  pu  retrouver  dans  les  papiers  de  l'ambassadeur. 


—   i54   — 
mais  je  sçay  bien   qu'il  a  esté  fort  gracieusement  ex- 
pédié ,  et  qu'il  s'en  est  retourné  joyeux  et  contant,   m» 

Le  comte  de  Herfort ,  qui  avoit  fort  longtemps  esté  en 
arrest  et  demeuré  interdict  pour  le  mariage  de  Madame 
Catherine  ',  a  esté,  le  xv^  de  ce  moys,  restitué  à  son 
entière  liberté  et  à  la  court;  et  espéroit  l'on  que  le  mes- 
mes  se  feroit  du  duc  de  Norfolc ,  mais  les  offances  qui 
procèdent  de  la  Royne  d'Escoce  sont  plus  rescentes  et 
vifves  que  celles  de  la  dicte  Madame  Catherine,  qui  est 
desjà  morte  ;  par  ainsy  ne  se  peuvent  si  tost  résoulder. 

Les  affaires  des  Pays  Bas ,  encor  qu'ilz  aillent  lente- 
ment et  froydement ,  ilz  se  poursuyvent  néantmoins  tout- 
jour  avec  fort  grande  espérance  qu'ilz  s'accommoderont  : 
l'on  y  attand,  d'heure  en  heure,  une  responce  du  duc 
d' Alve ,  et  le  retour  du  jeune  Coban ,  pour  y  mettre  à 
bon  esciant  la  main.  L'ambassadeur  d'Espaigne  a  heu  fort 
à  playsir  le  bon  ordre  ,  que  je  l'ay  asseuré  que  Vostre  Ma- 
jesté avoit  donné  de  faire  bien  rerepvoir  les  vaysseaulx  d'Es- 
pagne et  de  Flandres  en  toutz  les  portz  de  vostre  royaulme. 
Et  de  tant  que  ce  dessus  satisfaict  à  la  pluspart  du  con- 
tenu en  la  dépesche  de  Vostre  Majesté  du  xi*"  du  présent , 
laquelle  je  viens ,  tout  à  ceste  heure ,  de  recepvoir ,  je 
n'adjouxteray  rien  plus  icy.  Sur  ce,  etc. 

Ce  xxiij^  jour  de  juing  1574. 

Tout  à  ceste  heure,  le  capitaine  Biiqnonei  est  arrivé  en  poste, 
(jui  asseure  que  le  comte  de  Morlhon  s'est  saysy  du  Petit  Lict^  et 
(ju' estant  milord  de  Humes  le  xvj'  du  présent  sorty  de  Lillebourg , 
pour  l'empescher,  il  luy  est  allé  au  devant  avec  toutes  ses  forces,  et 
y  a  heu  ung  aspre  rencontre,  où  le  dict  de  Humes  et  son  fils  bastard, 
et  le  capitaine  Coulain  sont  demeure/  prisonniers ,  Quelouin  tué ,  et 

'  (Catherine,  soeur  puînée  de  Jeanne  Gray.  Voir  note  y  t.  lu,  p..  359., 

envyron  douze  soldatz  et  deux  pièces  de  campaigne  perdues.  Il  faul- 
dra ,  Sire ,  donner  aultre  adresse  à  ceulx  que  Vostre  Majesté  en- 
voyera  dorsenavant  en  Escoce  que  non  pas  du  Petit  Lith. 

A    LA    ROYNE. 

(Lettre  à  part.) 

Madame,  à  ces  deux  poinctz  que  Vostre  Majesté  a  brief- 
vement  adjouxté  de  sa  main  en  la  lettre  du  xj*  du  présent, 
dont  l'ung  est  que  je  m'esclarcysse  s'il  y  a  de  la  trompe- 
rie, et  r aultre  que  les  condicions  ne  vous  semblent  assés 
correspondre  au  contenu  de  ma  lettre,  je  vous  diray.  Ma- 
dame, quant  au  premier,  que  je  n'ay  cessé  auparavant  et 
despuys  que  le  propos  a  esté  descouvert,  d'y  cercher,  par 
toutz  moyens  et  de  toutz  endroictz ,  le  plus  de  clarté  et  de 
vériffication  qu'il  m'a  esté  possible;  et  en  ay  parlé  moy 
mesmes  le  plus  dextrement  et  en  la  meilleure  sorte  que 
j'ay  peu,  bien  souvent  à  la  Royne  d'Angleterre  et  à  ses 
deux  conseillers,  et  leur  en  ay  faict  parler  par  d'aultres  ;  et 
encores  ay  fort  curieusement  faict  enquérir  les  amys ,  et 
pareillement  les  ennemys,  qu'est  ce  qu'ilz  en  entendroient. 
Mais  le  tout,  à  présent,  se  raporte  à  ce  que  ceste  princesse 
procède  sans  feyntize  à  désirer  le  party  de  Monsieur,  et 
qu'elle  y  est  plus  encline  et  bien  affectionnée  que  jamais; 
et  ceulx  qui  plus  souspeçonnoient  la  tromperie,  ducomman- 
cément,  m'en  parlent,  à  ceste  heure,  de  ceste  façon,  et  que 
l'artiffice  d'elle  et  des  siens  va  seulement  à  gaigner  les  ad- 
vantaiges  et  respectz  qu'ilz  pourront.  Encores  despuys  une 
heure,  le  comte  de  Lestre  me  vient  de  mander  que  la  dicte 
Dame  se  rend,  de  jour  en  jour,  mieulx  disposée  en  cest 
endroict,  et  que,  au  soir,  estant  allée  en  son  parc  de  Vues- 
mestre  veoir  une  salve  et  une  reveue  d'aulcuns  harquebu- 

ziers  que  le  comte  de  Oxfort  et  les  capitaines  Orsey  et  Ley- 
tori  y  avoient  menez,  elle  luy  dict  qu'il  failloit  pourveoir  de 
bonne  heure  à  donner  des  semblables  playsirs  à  Monsieur, 
mais  qu'elle  s'esbahyssoit  comme  son  ambassadeur  tardoit 
tant  à  luy  mander  quelque  responce.  Et  les  dames  m'ont 
faict  entendre  d'aultres  petites  particularitez  conformes  à 
cella,  et  surtout  le  sieur  comte  m'asseure  que  milord  de  Bur- 
lay  est,  à  ceste  heure,  très  affectionné  à  la  matière  :  qui  est 
ce  que,  à  présent,  j'ay  pour  vous  dire  sur  l'esclarcissement 
de  la  tromperie. 

Et  quant  aulx  condicions,  Vostre  Majesté  me  pardonra 
si  je  luy  diz  librement  que  celles  qu'on  m'a  dernièrement 
baillées  pour  vous  envoyer,  si  elles  sont  bien  prinses,  ne 
sont  sinon  raysonnables,  en  ayant  aultant  esté  accordé  par 
le  Roy  Phelipe  à  la  feu  Royne  Marie,  et  puys  c'est  la 
demande  qu'ils  font  de  leur  costé,  dont  c'est  à  nous  de  faire, 
à  ceste  heure,  la  nostre,  et  que  l'une  soit  modérée  par 
l'aultre;  et  encores  que  j'eusse  proposé  de  n'en  rien  dé- 
battre jusques  après  avoir  entendu  de  voz  nouvelles,  si,  en 
ay  je  touché  ung  mot  au  comte  de  Lestre,  et  ay  tiré  de  luy 
qu'ung  honneste  entretennement  durant  la  vie,  et  une  fort 
honnorable  provision ,  en  cas  de  survivance ,  seront  sans 
doubte  assignez  à  Mon  dict  Seigneur,  et  que  le  pénultiesme 
article,  qui  semble  limiter  par  trop  l'authorité  de  Mon  dict 
Seigneur,  n'est  que  pour  ne  restraindre  celle  de  la  Royne, 
et  non  qu'il  ne  l'ayt  conjoincte  avecques  elle,  ny  qu'elle 
ne  le  puysse  advantaiger,  et  que  les  durtez  et  ambiguytez, 
qu'en  tout  événement  se  trouveront  es  dicts  articles,  pour- 
ront estre  amandées;  ayant  en  oultre  considéré  la  dicte 
Dame  qu'il  neseroit  pas  raysonnable  qu'après  elle  Mon  dict 
Seigneur  demeure  sans  tiltre  de  Roy„  et  pourtant,  si  elle 

n'estoit  si  heureuse  de  le  luy  faire  porter  de  Roy  Père, 
qu'il  l'auroit  au  moins  de  Roy  Douarier  d'Angleterre. 

J'ay  vollu  passer  oultre  au  poinct  de  la  religion,  et  luy 
dire  ce  que  j'avoys  dict  aussi  à  elle,  que  je  ne  voulois  tant 
mal  présumer  du  parfaict  jugement  de  la  dicte  Dame  qu'elle 
vollust  randre  privé  et  interdict  Monsieur,  en  demeurant 
sien,  de  ce  que  nul  aultre  prince  souverain  de  toute  la  terre 
habitable  ny  entre  les  chrestiens,  ny  entre  les  infidelles, 
n'estoit  qu'il  ne  l'eust,  qui  est  l'exercisse  de  sa  religion;  ce 
qu'elle  a  confessé  estre  vray,  et  m'a  dict  qu'elle  espéroit  que 
Dieu  y  pourvoirroit  5  et  le  dict  comte,  en  riant,  m'en  a  dict 
aultant.  Mais  ny  l'ung  ny  l'aultre  n'ont  passé  oultre,  et 
Veulent  attandre  la  responce  de  leur  ambassadeur,  avec  le- 
quel je  vous  supplie,  Madame,  de  faire  dresser  une  forme 
de  contract,  où  les  unes  et  les  aultres  condicions  soyent 
mises  avec  réservation  que  les  articles  qu'il  n'osera,  ou  ne 
pourra  accorder,  soyent  renvoyez,  pour  estre  changez,  aug- 
mentez ou  diminuez  par  deçà,  aflfin  qu'il  ne  pense  qu'on  le 
veuille  surprendre,  et  puys  me  les  envoyer;  et  je  raettray 
peyne  de  vous  en  faire  avoir  tout  incontinent  la  résolution, 
et  arresteray,  au  cas  que  les  choses  doibvent  aller  eu  avant, 
du  temps,  du  lieu  et  des  personnes  qui  se  debvront  assem- 
bler pour  les  estipuler  et  coriclurre,  et  qu'il  vous  playse, 
Madame,  m'envoyer  vostre  bonne  instruction  sur  l'affaire, 
auquel  je  apporteray  du  mien  aultant  et  plus  de  soing,  de 
dilligence  et  de  fidelle  affection,  que  si  c'estoit  pour  saul- 
ver  ma  vie.  Sur  ce,  etc. 

Ce  xxiij*"  jour  de  juing  4571. 

CLXXXIX''  DÉPESCHE 

—  du  XXVI  II»  jour  de  juing  1571. — 
(  Envoyée  exprès  jusques  à  Bouloigne  par  ung  homme  du  S' Acerbo.) 

Détails  du  combat  livré  en  Ecosse  près  de  Lislebourg.  —  Charge  donnée  à 
l'ambassadeur  par  Marie  Stuart  d'être  son  représentant  pendant  la  déten- 
tion de  l'évêque  de  Ross.  —  Communication  faite  par  lord  Burleigh  de  tous 
les  détails  qui  établissent  la  conspiration  de  l'évêque  de  Ross  et  de  Ridolfl. 
—  Assurance  qu'Elisabeth  veut  procéder  au  traité  avec  Marie  Stuart.  — 
Nouveaux  mouvemens  en  Irlande.  —  Concessions  faites  par  le  duc  d'Albe 
aux  Anglais  sur  la  restitution  des  prises.  —  Lettre  secrète  à  la  reine-mère. 
Négociation  du  mariage. 

Au  R  OY. 

Sire,  après  que  j'ay  heu  escript  à  Vostre  Majesté,  au 
pied  de  ma  dépesche  du  xxiij^  du  présent ,  ce  que ,  à  la 
haste,  j'avois  peu  aprandre  du  rencontre  que  le  capitaine 
Briquonel  disoit  estre  advenu  le  xvj^  auparavant  en  Escoce, 
milord  de  Burlay,  le  jour  d'après  feste  de  S*  Jehan,  m'a 
envoyé  mestre  Yuynbenc ,  l'ung  des  clercs  de  ce  conseil , 
pour  m'en  faire  l'entier  récit,  jouxte  ce  qu'il  m'a  asseuré 
que  le  mareschal  de  Barvyc  en  escripvoit.  Lequel  a  mandé 
qu'estant  arrivé  par  dellà  il  a  voit  trouvé  les  seigneurs  du 
pays  fort  anymez  les  ungs  contre  les  aultres ,  et  que  néant- 
moins,  par  la  dilligence  qu'il  avoit  uzé  d'aller  devers  ceulx 
du  party  de  la  Royne  d' Escoce  à  Lillebourg ,  et  puys  devers 
les  aultres  du  Petit  Lith,  il  avoit  tant  faict  qu'il  les  avoit  ra- 
menez à  vouloir  entendre  ung  bon  accord ,  auquel  la  Royne, 
sa  Mestresse ,  les  exortoit ,  et  les  avoit ,  deux  jours  durant, 
engardez  de  combattre  ;  et  nonobstant  que  le  troisiesme  ilz 
fussent  sortys  en  campaigne  par  l'opiniastreté  de  milord 
de  Humes,  encor  les  avoit  il  retardez,  aultant  qu'il  avoit 
peu,  qu'ilz  ne  vinsent  aulx  mains,  et  le  différant  n'avoit 

resté  qu'au  poinct  de  la  réputation  à  qui  premier  se  reti- 
reroit;  ^ont  il  s'estoit  miz  entre  les  deux  troupes  pour,  au 
signal  de  son  chappeau,  quant  il  le  lanceroit ,  l'on  comman- 
ceât  égallement  de  chacun  costé  de  s'en  aller;  mais ,  quant 
l'on  en  est  venu  là  ,  le  dict  de  Humes ,  se  sentant  piqué  de 
quelque  chose ,  avoit  attaqué  le  combat  où  il  estoit  de- 
meuré prins ,  l'abbé  de  Quelouin  avec  sèze  aultres  tuez,  et 
deux  petites  pièces  de  campaigne  perdues ,  et  que ,  non- 
obstant cella  ,  le  dict  Drury  mandoit  qu'ilz  estoient  enco- 
res  de  toutz  costez  en  bonne  disposition  d'apointer  :  ce  que 
la  Royne,  sa  Mestresse  ,  me  vouloit  bien  faire  entendre  au 
vray,  et  qu'au  reste  il  m'envoyoit  une  lettre  que  la  Royne 
d'Escoce  m'avoit  escripte. 

J'ay  leu  incontinent  la  dicte  lettre ,  et  parce  que  par 
icelle  elle  me  prioit  de  prendre  le  soing  de  ses  affaires,  et 
de  solliciter  la  liberté  de  son  ambassadeur,  et  d'incister  au 
parachèvement  du  tretté,  j'ay  envoyé  la  dicte  lettre  à 
icelluy  de  Burlay  pour  la  veoir,  et  pour  le  prier  que ,  sur 
l'ocasion  d' icelle  et  des  nouvelles  que  le  mareschal  de  Bar- 
vyc  avoit  mandées ,  il  luy  pleut  me  faire  meintenant  avoir 
la  responce  de  la  Royne ,  sa  Mestresse  ,  touchant  les  bons 
expédiantz  que  naguières  Vostre  Majesté  m'avoit  faict  luy 
offrir.  Sur  quoy  il  m'est  despuys  venu  trouver  en  mon  logis 
pour  me  confirmer  les  mesmes  choses,  qu'il  m'avoit  man- 
dées d'Escoce,  et  m'a  dict,  au  reste,  qu'il  n'y  avoit  rien 
que  la  Royne ,  sa  Mestresse ,  heust  en  plus  grand  désir  que 
de  prendre  expédiant  ez  affaires  de  la  Royne  d' Escoce  et 
de  son  royaulme  ;  et  puysque  Drury  espéroit  de  pouvoir 
conduyre  les  seigneurs  du  pays  en  accord,  ainsy  qu'ilz 
l'a  voient,  des  deux  costez,  priez  de  demeurer  encores 
pour  le  moyenner,  la  dicte  Dame  me  prioit  aussi  d'attandre 

jusques  à  ce  qu'elle  eust  heu  de  ses  nouvelles,  et  puys  j'en 
yrois  conférer  avec  elle  ;  et  que  cependant  elle  me  vouloit 
bien  faire  veoir  que  la  matière  n'avoit  esté  acrochée  à  des 
difficultez  qui  ne  fussent  fort  grandes  et  fort  considérables , 
lesquelles  il  s'est  mises  à  racompter  par  ordre.  Mais  parce 
que  je  les  ay  la  pluspart  desjà  récitées  en  mes  précédantes 
dépesches,  je  ne  toucheray  icy  sinon  celle  qu'il  a  dict  avoir 
plus  irrité  la  dicte  Dame;  c'est  qu'elle  a  voit  vériffié  que  la 
Royne  d'Escoce  et  l'évesque  de  Roz  avoient  pratiqué  de 
nouveau  à  luy  susciter  une  grande  rébellion  de  ses  subjectz, 
laquelle  avoit  esté  si  preste  à  exécuter  que  Ridolfy,  à  la  fin 
de  mars,  l'estoit  allée  proposer  au  duc  d'Alve,  luy  deman- 
dant ung  bien  petit  nombre  de  harquebuziers  pour  les  faire 
descendre  en  ung  port  de  ce  royaulme,  à  ce  mois  de  juillet; 
et  que  incontinent  ceulx  de  la  conjuration,  lesquelz  deb- 
voient  avoir  toutes  choses  bien  prestes,  et  qui  estoient  en 
grand  nombre  et  des  principaulx  de  la  noblesse,  s'y  join- 
droient  et  marcheroient  droict  à  Londres,  où,  avec  la  faveur 
des  deux  causes  qu'il  disoit  y  estre  fort  désirées,  sçavoir, 
la  religion  catholique  et  l'advancement  du  tiltre  de  la  Royne 
d'Escoce,  ils  se  randroient  facillement  maistres  de  la  ville, 
et  de  la  Tour,  et  de  tout  le  royaulme  :  ce  que  le  dict  duc 
avoit  receu  avec  grand  affection,  et  avoit  promiz  en  la  main 
du  dict  Ridolfy  le  secours  qu'on  luy  demandoit,  seulement 
l'avoit  chargé  d'escripre  par  deçà,  qu'on  tînt  toutes  choses 
prestes  et  en  estât,  sans  rien  mouvoir,  jusques  à  ce  que  icel- 
luy  mesmes  Ridolfy  heust  faict  ung  voyage  en  grand  dilli- 
gence  à  Rome  et  en  Espaigne,  pour  avoir  l'ordre  et  le  con- 
sentement du  Pape  et  du  Roy  Catholique  là  dessus;  dont, 
avant  prendre  la  poste,  il  avoit  escript  les  choses  dessus 
dictes  en  chiffre  à  l'évesque  de  Roz,  et  luy  avoit  envoyé 

deu\  aultres  lettres,  marquées  de  30  et  de  40 ,  que  celluy 
qui  les  a  chiffrées  afferme  que  s'adressoient  à  deux  seigneurs 
de  ce  royaume ,  et  qu'elles  contenoient  la  promesse  du  duc 
d'Alve,  avec  advertissement  de  n'en  rien  communiquer  à 
l'ambassadeur  de  France,  parce  qu'il  en  advertiroit  Leurs 
Maj estez  Très  Chrestiennes,  lesquelles,  pour  l'ocasion  de 
l'alliance  qui  se  pourchassoit,  pourroient  descouvrir  toute 
l'entreprinse  à  la  Royne  d'Angleterre;  et  que  le  dict  évesque 
de  Roz  confessoit  avoir  receu  les  dictes  lettres  ainsy  mer- 
quées,  mais  que  l'une  s'adressoit  à  sa  Mestrésse,  et  l'aultre 
à  l'ambassadeur  d'Espaigne  qu'il  luy  avoit  desjà  délivrée, 
ce  que  le  dict  ambassadeur  dényoit;  dont  se  cognoissoit 
assés  qu'on  avoit  heu  grand  occasion  de  resserrer  le  dict 
évesque  ;  et  que  la  Royne,  sa  Mestrésse,  me  prioit  de  peser 
bien  ces  choses,  qui  estoient  pour  la  justiffication  de  tout  ce 
qu'elle  avoit  usé  vers  la  Royne  d'Escoce  et  son  ministre. 
J'ayremercyé  très  humblement  la  Royne  de  ceste  com- 
munication qu'elle  me  faisoit  faire,  et  ayloué  sa  prudence, 
et  celle  de  ses  sages  conseillers,  d'avoir  sceu  si  sagement 
pourvoir  à  ung  dangier  si  imminant  ;   et  que  néantmoins , 
considéré  les  mesmes  choses  qu'elle  me  venoit  de  mander, 
et  d' aultres  qui,  possible,  n' estoient  encores  descouvertes,  et 
que  le  bien  et  la  seurté  d'elle  et  l'honneur  et  l'obligation 
de  Vostre  Majesté  concouroient  à  l'accommodement  des 
affaires  de  la  Royne  d'Escoce  et  de  ses  subjéctz,  je  ne 
pouvois  cesser  de  la  supplier  qu'elle  y  voUust  entendre  parce 
mesmement  que ,  à  ceste  heure  plus  que  jamais ,  vous  se- 
riez pressé  d'assister  àceulx  de  Lillebourg;  et  qu'au  reste, 
de  tant  que  les  ambassadeurs  n'avoient  à  randre  compte  de 
leurs  actions  qu'à  leurs  Maistres,  que  je  la  supplioys  de  ne 
faire  préjudice  à  cestuy  leur  inviolable  droict ,  lequel  elle 

mesmes  avoit  intérest  de  bien  conserver.  A  quoy  il  m'a 
respondu  que  la  dicte  Dame  m' asseuroit  que,  nonobstant 
ses  oflances ,  elle  ne  lairroit  de  prandre  ung  si  honnorable 
expédiant  avec  la  Royne  d'Escoce  que  Vostre  Majesté  s'en 
contanteroit ,  et  encores  avecques  son  ministre;  et" qu'il 
espéroit  que  bientost  elle  feroit  procéder  à  sa  liberté. 

J'attandray,  Sire,  ces  segondes  nouvelles  d'Escoce,  et 
cependant  je  tiendray  toutjour  fort  ferme  qu'on  n'y  doibve 
envoyer  d'icy  nulles  forces,  et  verray  ce  que  je  pourray 
gaigner  par  négociation  avecques  ceulx  cy,  qui  toutesfoys 
sont  trop  artifficieulx  ,  et,  quant  l'artiffice  leur  deflault,  ilz 
se  desdisent  tout  ouvertement. 

Les  choses  d'Yrlande,  à  ce  que  j'entendz  ,  se  broillent, 
et  desjà  il  y  a  de  la  rébellion  en  deux  endroictz  du  pays  ; 
dont  se  parle  que  milord  de  Sidenay  y  sera  renvoyé  en  dil- 
ligence,  et  qu'il  layssera  son  voyage  des  beings  de  Liège, 
pour  lequel  voyage  toutesfoys  l'ambassadeur  d'Espaigne  luy 
a  desjà  faict  tenir  le  passeport  du  duc  d'Alve  en  la  plus  fa- 
vorable forme  qu'il  est  possible  de  le  faire,  avec  deux  let- 
tres du  dict  duc,  l'une  à  la  Royne,  et  l'aultre  à  luy.  Et 
cependant  ung  sire  Johan  Hubande,  personnage  assés  prin- 
cipal, et  fort  inthime  du  comte  de  Lestre,  est  passé  dellà 
pour  aller  aus  dicts  beings,  et  a  prins  lettres  de  banque  en 
Envers  pour  assés  bonne  somme  de  deniers,  dont  je  sous- 
peçonne  que  ce  n'est  sans  qu'il  ayt  quelque  commission  vers 
le  dict  duc.  L'accord  des  prinses  se  poursuyt  toutjour,  et 
encor  que  ce  que  le  duc  d'Alve  a  faict  publier  (  que  nulz , 
sinon  les  seulz  commissaires,  puyssent  faire  aulcun  party  là 
dessus  avec  les  Anglois),  aytoflancé  plusieurs,  si  en  demeu- 
rent iceulx  commissaires  plus  authorisez;  et  desjà  le  S"" 
Thomas  Fiesque  a  trouvé  moyen  de  faire  consigner  ez  mains 

de  Spiiiola  une  partie  des  merchandises  qui  apartennoient 
aulx  Gènevoys,  avec  grand  espérance  qu'à  l'arrivée  du  jeune 
Goban ,  tout  le  différand  s'accommodera.  Et  pour  parler 
librement  de  ce  que  j'en  sentz,  le  duc  d'Alve  condescend 
et  s'abaysse  tant  à  tout  ce  que  ceulx  cy  veulent  qu'ilz  ne 
sçauroient  reffuzer  l'accord:  dont,  de  ma  part,  je  le  tiens 
pour  tout  faict.  Sur  ce,  etc. 

Ge  xxviij*  jour  de  juing  1571. 

A    LA    ROYNE. 

(  Lettre  à  part.  ) 

Madame,  j'ay  prins  pour  bon  signe  ceste  communica- 
tion dont  je  faiz  mencion  en  la  lettre  du  Roy,  que  la  Royne 
d'Angleterre  m'a  envoyé  faire  parmilord  deBurlay,  lequel, 
avec  le  discours  des  choses  d'Escoce,  n'a  oblyé  de  me  par- 
ler de  la  bonne  intention,  en  quoy  la  Royne,  sa  Mestresse, 
persévère  toutjour  au  propos  de  Monsieur,  et  qu'elle  estoit 
attandant,  à  ceste  heure,  ce  que  son  ambassadeur  luy 
manderoit  que  Voz  Majestez  auroient  advisé  sur  les  condi- 
tions qu'elle  leur  avoit  envoyées.  Sur  quoy  nous  nous  som- 
mes prins  à  débattre  d'aulcuns  poinctz  qui  y  estoient  conte- 
nuz,  desquelz  il  m'a  donné  assés  de  satisfaction;  et  puys, 
sommes  passez  à  ce  particullier  que  la  dicte  Dame  et  moy 
avions  tretté  en  ma  dernière  audience ,  que  Voz  Majestez 
et  elle  prinsiez  garde  de  toutz  costez  aulx  pratiques  qui  se 
mèneroient  pour  troubler  le  repoz  de  voz  estatz ,  affin  de 
mutuellement  vous  en  advertyr,  et  que ,  si  de  vostre  part 
vous  le  luy  vouliez  promettre ,  elle  y  satisferoit  fort  droic- 
tement  de  son  costé.  Je  luy  en  ay  donné  fort  bonne  espé- 
rance. Et  estant  venu  cependant  le  S'"  de  Sabran  avec  les 
lettres  de  Voz  Majestez,  du  xviij*  du  présent,  je  metz  peyne, 

à  ceste  heure ,  en  tout  ce  qu'il  m'est  possible,  que  M"^  de 
Larchant  et  le  S""  Cavalcanty,  qui  suyvent  après ,  trouvent 
les  choses,  à  leur  arrivée,  bien  préparées.  Lesquelles  je  ne 
puys  encores  cognoistre,  Madame,  qui  n'aillent  bien,  et  je 
loue  infinyment  le  soing  que  Yostre  Majesté  a  de  la  cons- 
cience, et  de  l'honneur,  et  de  la  vie  de  Monseigneur,  vostre 
fîlz ,  qui  sont  trois  choses  es  quelles  je  souffriray  plustost  la 
mort  que  de  ne  réveller  franchement  à  Yoz  Majestez ,  et  à 
luy,  tout  ce  que  je  cognoistray  y  pouvoir  faire  préjudice  ;  et 
espérez,  s'il  vous  playt,  tant  de  ma  fidellité  et  de  mon 
service  que  je  ne  m'endorz,  ny  ne  suys  pour  m'endormyr 
nullement  en  cest  endroict;  et  que  desjà  vous  voyez  les 
choses  conduictes  si  avant  que,  s'il  s'y  trouve  cy  après  de 
la  tromperie,  il  pourroit  bien  estre  qu'ung  fort  fin,  mais 
non  qu'ung  homme  de  bien,  l'eust  peu  plus  avant  descou- 
vrir, et  que  je  vous  ay  clairement  mandé  tout  ce  qui  s'en 
cognoissoit,  et  qui  s'en  entendoit  par  deçà;  dont  je  prie 
Dieu  de  bien  conduyre  le  demeurant.  Et  sur  ce,  etc. 

Ce  xxviij^  jour  de  juing  1571. 

Comme  je  fermoys  la  présente  ,  l'on  m'a  aporté  une  pelite  police 
de  telle  substance  :  —  «  Valsingan  a  escript  en  fort  bonne  sorte  à  la 
Royne  et  à  ses  conseillers ,  remonstrant  importer  grandement  à  elle 
de  ne  varier  à  ceste  heure  nullement  en  ceste  cause.  Elle  demeure 
pensive ,  et  est  à  craindre  qu'on  luy  commance  d'administrer  excu- 
ses, mais  vous  sçaurez  tout.»  — Et  ne  contient  la  dicte  police  rien 
plus.  Je  ne  lairray  pour  cella ,  quant  M*^  de  Larchant  et  le  S'  Caval- 
canty seront  arrivez ,  de  continuer  le  propos  comme  portera  leur 
instruction. 

CXC  DÉPESCHE 

—  du  ix*  jour  de  juillet  1571.  — 

(  Envoyée  exprès  jusques  à  la  court  par  Groignet.) 

Négociation  du  mariage.  —  Mission  de  M'  de  Larchant  en  Angleterre.  — 
Confidences  faites  par  Elisabeth  ;  son  irrésolution.  —  Avis  que  l'ambassade 
de  MM"  de  Montmorenci,  de  Foix  et  de  Chiverny  recevra  un  bon  accueil 
de  la  reine. 

Au    Roy. 

Sire ,  plusieurs  occasions  ont  faict  que ,  jusques  à  ceste 
heure ,  nous  n'avons  peu  rien  escripre  à  Yostre  Majesté 
du  faict  des  petites  lettres ,  y  voyant  intervenir  à  toute 
heure ,  et  quasi  à  tout  moment,  tant  de  dellibérations  diffé- 
rantes et  tant  de  contrariétez  par  la  menée,  de  ceulx  qui 
n'espargnent  ny  dons ,  ny  promesses,  ny  escuz  contantz 
pour  l'interrompre ,  que  nous  ne  sçavions  que  vous  en 
mander;  et  enfin,  s' estant  l'affaire  acheminée  en  sorte  que, 
si  la  Royne  d'Angleterre  n'est  plus  recherchée  du  poinct 
de  la  rehgion,  duquel  ne  luy  semble  que,  pour  ceste  heure, 
elle  puysse  rien  capituller ,  ny  promettre ,  contre  les  loix 
de  son  royaulme  ,  il  se  peult ,  quant  à  tout  le  reste  ,  espé- 
rer ung  bon  succez.  Nous  avons  advisé  de  faire  courir  ce 
mot  devant ,  par  ce  porteur  exprès ,  affin  de  vous  advertyr. 
Sire,  que,  s'il  vous  playt,  à  telle  condicion,  faire  achemi- 
ner deçà  monsieur  de  Montmorency  et  messieurs  de  Foix  et 
de  Chiverny,  que  Yostre  Majesté  les  peult  faire  tenir 
prestz,  sellon  que,  par  le  récit  de  moy,  Larchant,  et  du  S' 
Cavalcanty,  qui  partirons  demain,  et  par  les  lettres ,  que 

moy,  La  Mothe,  vous  escripray  par  eulx,  il  vous  sera  plus 
amplement  desduict.  Sur  ce,  etc. 
Ce  ix'=  jour  de  juillet  1574. 

Signé  La  Mothe  et  Larchant. 

Comme  ce  porteur  a  esté  prest  de  partyr,  le  S'  de  Vassal  est  ar- 
rivé avec  la  dépesche.  de  VozMajestez,  du  ij«  du  présent,  parl'ocasion 
de  laquelle  et  des  pourtraictz ,  qu'il  a  fort  bien  coiiduictz,  moy,  La 
Mothe,  mettray  peine  de  tenir  toutjours  les  choses  en  la  meilleure 
disposition  qu'il  me  sera  possible. 

A    LA    RO  VNE. 

Madame,  l'adviz  adjouxté  de  ma  main  en  ma  précé- 
dante lettre ,  du  xxviij^  du  passé ,  qui  me  fut  donné  sur 
l'heure,  a  esté  cause  que  despuys  j'ay  envoyé  à  diverses 
foys  solliciter  les  dames  et  les  seigneurs,  qui  sont  icy 
de  mon  intelligence ,  de  confirmer  la  Royne ,  leur  Mes- 
tresse,  en  sa  bonne  dellibération  ;  et  est  advenu  que  l'une 
des  dames,  ayant  cerché  de  se  trouver  seule  avecques 
elle,  l'a  sceu  si  bien  mener  d'une  parolle  en  aultre  qu'elle 
l'a  faicte  commancer  d'elle  mesmes  de  luy  parler  de  Mon- 
sieur ;  et  luy  a  dict  :  —  «  Que  c'estoit  à  ceste  heure  qu'elle 
avoit  à  se  résouldre  de  son  party,  et  qu'elle  espéroit  tant  delà 
vertu  et  valleur ,  et  louables  condicions ,  et  bonnes  grâces, 
qui  estoient  en  luy ,  et  de  ce  qu'il  estoit  réputé  sage  , 
hardy  et  libéral ,  et  bien  fort  humain ,  sellon  la  coustume 
de  ceulx  de  la  mayson  de  France ,  et  au  demeurant  beau 
et  modeste,  et  nullement  arrogant,  qu'il  se  comporteroit 
si  bien  avec  ses  subjectz  que  toutz  l'auroient  bien  agréable, 
et  que  eulx  deux  vivroient  bien  heureusement  ensemble, 
bien  que  aulcuns  de  la  noblesse  de  ce  royaulme ,  qui  es- 
toient intéressés  ailleurs ,  v  donnoient  toutes  les  traverses 

qu'ilz  pouvoieiit;  et  qu'elle  confessoit  qu'elle  avoit  esté,  et 
estoit  encores ,  combatue  de  beaucoup  de  doubles ,  car  se 
voyoit  ung  peu  d'eage  pour  luy,  et  craignoit  qu'il  la  mes- 
prisât  bientost,  et  mesmement,   si  elle  ne  pouvoit  point 
avoir  d'enfans,  mais  qu'elle  espéroit  que  Dieu  luy  en  feroit 
la  grâce ,  et  qu'au  moins  mettroit  elle  toute  son  affection 
à  le  bien  aymer  et  à  l'honnorer  comme  son  Seigneur  et 
mary.  »  A  quoy  celle,  qui  estoit  avecques  elle,  a  miz  peyne 
de  la  confirmer  bien  fort  par  les  meilleures  parolles  et  plus 
accommodées  de  la  félicité  de  ces  nopces  qu'elle  a  peu  user. 
Et  le  jour  d'après,  allant  ce  propos  plus  au  large,  quel- 
ques aultres  se  sont  esforcés  de  getter  de  telz  escrupuUes 
au  cueur  de  ceste  princesse  par  des  dangiers  qu'ilz  luy  ont 
allégué  ,  et  par  des  repentailles  qu'ilz  ont  pronostiqué  à  la 
dicte  Dame  qu'elle  auroit  de  ces  nopces,  qu'elle  a  com- 
mancé  de  dire  :  —  «  Que,  à  la  vérité ,  elle  craignoit  fort  que 
ce  jeune  prince  lamesprisât,  et  qu'elle  ne  se  trouvoit  assés 
sayne  ny  disposée  pour  ung  mary ,   et  qu'elle  vouloit  re- 
mettre le  propos  jusques  à  ce  qu'elle  se  trouvât  en  meil- 
leure disposition.  »  Ce  qui  m' estant  raporté  le  soir  mes- 
raes,  j'ay  envoyé  incontinent  exorter  par  parolles  et  par 
promesses,  au  nom  de  Voz  Majestez,  les  deux  conseillers  de 
ne  laysser  gaster  cest  affaire.  Lesquelz  s'y  sont  fort  bien 
employez,  et  l'ung  d'eulx,  par  ses  gracieuses  remonstran- 
ces,  a  persuadée  la  dicte  Dame  de  ne  debvoir  espérer  que 
tout  bien  et  ung  très  parfaict  contantement  de  ce  très 
acomply  prince ,  et  l'aultre ,  prenant  les  choses  plus  hault, 
luy  a  admené  de  très  urgentz  argumentz  :  —  «  Qu'il  n'estoit 
aulcuneraent  loysible  à  elle  d'user  meintenant  d'excuse  ny 
tergiverser  en  cest  endroict,  ainsy  qu'il  avoit  esté  faict  au 
roY  de  Suède,  au  duc  d'Olstein  et  à  l'archiduc,  car  c'estoient 

princes  loingtains  qui  d'eulx  mesmes  ne  ponvoient  guières 
nuyre ,  mais  Monsieur  estoit  le  frère  bien  aymé  d'ung  très 
puyssant  roy,  duc  et  capitaine  d'une  très  belliqueuse  na- 
tion, si  voysin  d'icy  que,  en  dix  heures,  il  pouvoit  abor- 
der, et  faire  sentyr  ses  armes  en  ce  royaulme  ;  qui  n'estoit 
pour  souffrir,  en  façon  du  monde ,  d'estre  repoussé  ,  ainsy 
qu'avoient  esté  les  susdicts  princes ,  et  que  pourtant  elle 
jugeât  ainsy  de  ce  party  comme  de  chose  qui  luy  estoit  et 
honnorable  et  utille ,  et  quasi  nécessaire  de  l'accepter,  et 
que  de  la  rejetter,  elle  luy  pourroit  réussyr  très  domma- 
geable. » 

De  quoy,  encore  que  les  dicts  deux  conseillers  ne  m'ayent 
rien  mandé  de  cecy,  ny  sinon  force  parolles  généralles  et 
de  bonne  espérance  là  dessus,  j'ay  néantmoins  aprins,  de 
lieu  fort  certain ,  que  leurs  remonstrances  ont  esté  telles  5 
et  que  la  dicte  Dame  dez  lors  a  incliné  de  vouloir  pro- 
mettre beaucoup  de  choses  par  M"^  de  Larchant,  de  (jui 
la  dépesche  s'entendoit  desjà  par  deçà.  Lequel  estant  peu 
après  arrivé,  il  s'est  descouvert  incontinent  que  les  em- 
peschemens ,  les  simultez ,  les  artiffices  et  les  malices  es- 
toient  encores  plus  vifves  que  ne  les  avions  pensées ,  de 
ceulx  qui  aspirent  tout  oultre  à  ruyner  ce  propos,  en  façon 
qu'il  a  esté  très  asprement  débattu  en  ce  conseil  ;  et  j'ay 
esté  en  grand  incertitude  du  passaige  de  monsieur  de 
Montmorency  et  de  messieurs  de  Foix  et  de  Chiverny  par 
deçà.  Mais  enfin  l'affaire  a  esté  ramené  à  ce  que  les  dep- 
putez  de  Voz  Majestez  seront  les  bien  venuz  ,  et  que  nous 
avons  promesse  que,  pourveu  qu'il  ne  soit  plus  touché  au 
point  de  la  religion,  ilz  ne  s'en  retourneront,  quant  à  tout 
le  reste,  sans  une  honneste  conclusion.  Sur  ce,  etc. 
Ce  ix^  jour  de  juillet  157i. 

CXCr  DÉPESCHE 

— du  XI»  jour  de  juillet  1571.— 
{Envoyée  exprès  jusques  à  la  court  par  M'  de  Larchant.) 

Réponse  faite  par  Elisabeth  à  M'  de  Larchant.— Etat  de  la  négociation.  — 
Explications  données  sur  l'article  concernant  la  religion.  — Nouvelles  dTÉ- 
cosse  ;  succès  remporté  par  les  partisans  de  Marie  Stuart.  —  Lettre  secrète 
à  la  reine-mère.  Détails  sur  le  véritable  état  de  la  négociation  du  mariage. 
— Avis  sur  la  conduite  que  l'on  doit  tenir  en  France. 

Au  Roy. 

Sire,  n'ayant  M"^  de  Larchant  trouvé  le  passjiige  de  la 
mer  bien  à  propos,  il  n'a  peu  arriver  icy  jusques  au  der- 
nier du  mois  passé,  sur  le  point  que  la  Royne  d'Angle- 
terre, la  nuict  auparavant,  en  se  déshabillant  pour  aller  au 
lic(,  s'estoit  donnée  une  entorse,  au  costé  droict,  avec  tant 
de  dolleur  qu'elle  en  avoit  pasmé  plus  de  deux  heures,  non 
sans  beaucoup  d'estonnement  de  ceuk  de  sa  court  ;  et  se 
sentoit  encores  si  mal  que ,  jusques  au  lundy  ensuyvant , 
elle  n'a  peu  donner  lieu  au  dict  S"^  de  Larchant,  ny  à  moy, 
de  la  veoir ,  mais  elle  s'est  esforcée,  ce  jour  là ,  de  se  le 
ver,  et  l'a  honnorablement  et  fort  favorablement  receu,  luy 
donnant  bénigne  audience  sur  tout  ce  que  fort  dignement 
et  de  bonne  façon  il  luy  a  faict  entendre  de  la  part  de 
Voz  Majestez  et  de  Monseigneur.  En  quoy,  de  tant  que 
la  dicte  Dame  ,  d'elle  mesmes  et  hors  de  nostre  propos,  et 
contre  nostre  désir ,  a  remiz  sur  la  difficulté  de  la  reli- 
gion pour  en  vouloir  estre  satisfaicte,  premier  que  nulz 
depputez  peussent  estre  envoyez ,  la  responce  a  esté  dif- 
férée jusques  au  vendredy  ensuyvant  que  ceulx  de  son 
conseil,  après  l'avoir  longuement  digérée,  ont  advisé  qu'elle 
la  nous  feroit  en  substance  comme  s'en  suvt  : 

«  Qu'elle  remercye  Voz  Majestez  Très  Chrestiennes  et 
Monseigneur  de  la  visite,  qu'il  vous  a  pieu  envoyer  luy  faire 
par  ung  si  notable  gentilhomme  des  vostres,  comme  est 
monsieur  de  Larchant,  et  des  bonnes  parolles  que  toutz  luy 
avez  mandées  par  luy;  qu'elle  a  bien  fort  agréable  l'el- 
lection  qu'avez  faicte  de  monsieur  de  Montmorency,  de 
monsieur  de  Foix  et  de  monsieur  de  Chiverny  pour  venir 
par  deçà  conclurre  ce  propos ,  rendant  plusieurs  grandz  et 
dignes  tesmoignages  des  deux  premiers ,  comme  les  cog- 
noissantz  très  bien,  et  du  troisiesme  comme  ayant  ouy  bien 
parler  de  luy,  et  qu'ilz  seront  très  bien  venuz;  qu'elle  vous 
supplie,  Sire,  premier  qu'ilz  passent,  et  affin  qu'il  ne  vous 
viegne  puys  après  aulcun  malcontantement ,  s'ilz  s'en  re- 
tournoient sans  rien  faire,  sellon  qu'elle  désire  de  persé- 
vérer en  bonne  paix  et  amytié  avecques  vous  jusques  à  la 
mort ,  de  leur  donner  ample  pouvoir  d'accorder  de  ce 
point  de  la  religion,  parce  qu'elle  n'est  encore  bien  résolue 
comme  en  user,  et  qu'elle  pense  ne  pouvoir  en  façon  du 
monde  consentyr  que  Mon  dict  Seigneur  ayt  l'exercice 
de  la  sienne  par  deçà;  que,  au  reste,  elle  ne  voyt  qu'il  y 
puysse ,  en  toutes  les  aultres  condicions  et  demandes ,  rien 
intervenir  qui  donne  empeschemeut  à  la  conclusion  de  leur 
mariage.  » 

Et  a  adjouxté ,  Sire ,  plusieurs  aultres  parolles  et  dé- 
monstrations de  sa  bonne  et  droicte  intention ,  voyre  affec- 
tion vers  Mon  dict  Seigneur ,  lesquelles  je  laysse  à  M"^  de 
Larchant  et  au  S"^  Cavalcanty  de  les  vous  représanter , 
ensemble  les  répliques  que  nous  luy  avons  faictes ,  desquel- 
les, et  des  dilligences  que  nous  y  avons  usé,  ilz  vous  auront 
à  dire  que  la  dicte  Dame  et  les  siens ,  ayantz  comprins 
que  nous  ne  demeurions  bien  contantz  de  sa  dicte  responce, 

en  ce  mesmement  qu'elle  requéroit  estre  donné  charge  à 
voz  depputez  de  la  satisfaire  du  point  de  la  religion, 
comme  pour  tirer  d'eulx  une  déclaration  et  promesse, 
par  où  aparust  que  Monsieur  heust  à  quicter  l'exercice 
de  sa  religion ,  et  estre  obligé  de  demeurer  sans  icelluy , 
et  que  malayséement,  sur  une  si  dure  condicion,  nous 
auserions  vous  conseiller  d'envoyer  voz  depputez ,  ilz  ont 
advisé,  Sire,  de  la  modérer.  Et ,  le  jour  après,  nous  ayant 
le  comte  de  Lestre  conviez  avec  toutz  les  principaulx  du 
conseil  en  son  logis ,  luy  et  milord  Burlay  nous  ont  dict 
qu'elle  n'entendoit  les  choses  ainsy  comme  nous  les  pre- 
nions ,  (qu'il  fallût  que  voz  depputez  eussent  à  luy  faire  la 
déclaration  que  nous  disions) ,  mais  bien  que ,  pour  ceste 
heure,  elle  ne  pensoit,  si  eulx,  estant  icy,  continuoient  luy 
demander  pour  Monsieur  l'exercice  de  sa  religion,  qu  elle 
le  leur  peust  accorder;  et  que  eulx  deux,  ses  conseillers,  ju- 
geoient  estre  bon  qu'on  en  layssât  l'article  aux  termes  qu'il 
estoit  ez  premières  responces,  sans  capituler  d'un  costé  ni 
d'aultre  rien  plus  en  cela,  parce  que  la  dicte  Dame  n'en 
sçauroit  si  peu  accorder  davantaige  que  les  Protestans  ne 
criassent  que  c' estoit  trop ,  ny  nous  en  obtenir  si  largement 
que  les  CathoHques  peussent  jamais  estimer  que  ce  fût 
assés. 

Sur  quoy  estant  le  S""  Cavalcanty  retourné  despuys  en 
court  pour  prandre  congé  de  la  dicte  Dame ,  elle  luy  a 
confirmé  que,  pourveu  qu'elle  ne  soit  recerchée  de  ce 
poinct  de  la  religion ,  sur  lequel  estime  ne  luy  estre  aul- 
cunement  loysible  de  faire,  à  présent,  nulle  déclaration 
ny  ottroy  contre  les  loix  de  son  royaulme ,  elle  ne  voyt , 
quant  à  tout  le  reste ,  qu'il  y  puisse  avoir  nulle  aultre  dif- 
ficulté. Voylà,  Sire  ,  en  quoy  reste  l'affaire  auquel  Vostre 

Majesté  doiira  à  ceste  heure  l'acheminement  qu'il  jugera 
estre  honnorable  ,  ayantz  ,  à  toutes  advantures,  demandé 
le  passeport  pour  les  dicts  sieurs  voz  depputez ,  qui  est 
desjà  envoyé  au  S"^  de  Valsingam,  affin  que  ce  ne  soit 
ung  aultre  dilay  de  l'attandre  ,  si,  d'avanture  ,  Vostre  Ma- 
jesté se  résoult  de  les  envoyer. 

Au  surplus ,  Sire ,  le  capitaine  Caje ,  lieutenant  de  Bar- 
vie,  est  freschement  arrivé  d' Escoce  ,  qui  raporte  que  ,  le 
jour  de  Saint  Jehan ,  il  y  a  heu  ung  aultre  rencontre  prez 
de  Lillebourg ,  auquel  ceulx  du  party  de  la  Royne  ont 
heu  du  meilleur ,  et  ont  prins  le  lair  de  Dronlanric  et 
plusieurs  aultres ,  qui  compensent  bien  la  perte  de  milord 
de  Humes  et  la  route  qu'ilz  avoient  receue  auparavant. 
Il  a  apporté  aussi  le  cartel  de  deffy  que  ung  sire  Alexan- 
dre Stuart ,  en  soubstien  du  comte  de  Lenoz  ,  a  mandé  au 
capitaine  Granges,  et  la  responce  du  dict  Granges,  et  pa- 
reillement les  articles  de  l'abstinance  d'armes,  que  la 
Royne  d'Angleterre  monstre  de  procurer  entre  eulx  ,  des- 
quels ceulx  que  le  duc  de  Ghastellerault  et  comte  d'Hon- 
teley  ont  offert  semblent  fort  raysonnables ,  et  ceulx  des 
dicts  de  Lenoz  et  Morthon  hors  de  toute  rayson  ;  lesquelz 
sont  toujours  conseillez  et  estimulez  d'icy  de  continuer 
le  trouble  et  de  haster  la  fortiffication  du  Petit  Lith, 
pour  enfin  emporter,  s'ilz  peuvent,  la  ville  et  chasteau 
de  Lillebourg  :  tennans  cependant  la  Royne  d' Escoce 
aussi  estroictement ,  et  son  ambassadeur  aussi  resserré  que 
jamais.  Dont  Vostre  Majesté  me  commandera ,  par  les 
premières,  ce  qui  luy  plairra  que  je  y  face,  et  ce  que 
j'auray  à  remonstrer  touchant  la  fortiffication  du  Petit  Lith, 
car  j'entendz  que  c'est  contre  les  trettez.  Sur  ce,  etc. 

C(}  xj^  jour  de  juillet  1574 , 

A  LA  Roy  NE. 


(  Lettre  à  part.) 


Madame ,  estant  le  propos  des  petites  lettres  parvenu  au 
poinct  que  Vostre  Majesté  verra  par  celle,  que  j'escriptz 
présentement  au  Roy,  non  sans  avoir  miz  tout  le  plus  loyal 
et  dilligent  service,  qu'il  m'a  esté  possible,  pour  faire  qu'il 
allât  mieulx  sellon  vostre  intention,  j'ose  bien  à  ceste  heure. 
Madame,  vous  descouvrir  librement  aulcunes  choses  que  je 
puys  désirer  en  cella,  et  vous  suplier  très  humblement  d'a- 
voir agréable  que  j'obtienne  celles  que  je  laysse  bien  à 
Vostre  Majesté  de  les  juger  si  elles  seront  raysonnables  : 

C'est  (|ue  Voz  Maj estez  et  Monseigneur  veuillez  ainsy 
estimer  de  cest  affaire  comme  de  celluy  qui  a  esté  bien  fort 
et  est  encores  assés  plein  de  grandes  difficultez ,  lesquelles 
on  s'esforce  de  les  tenir  toutjour  en  vigueur,  et  qu'il  y  a  plu- 
sieurs ennemys ,  les  ungs  aparantz  et  les  aultres  couvertz , 
personnaiges  principauh  de  ce  royaulme ,  qui  l'ont  contra- 
dict,  et  plusieurs  de  dehors  qui  l'ont  traversé  et  le  traver- 
sent encores  par  pratiques ,  par  promesses  et  par  deniers 
contantz;  que  pourtant  il  vous  playse  excuser  si  je  n'aypeu 
et  si  ne  puys  faire  quadrer  justement  le  tout  au  poinct  que 
désireriez,  mesmes  que  je  n'ay  osé,  ny  ose  encores,  y  faire 
courir  de  l'argent,  affin  que  ceste  princesse  n'en  entre  en 
souspeçon ,  et  ay  gaigné  les  intelligences  des  dames  et  sei- 
gneurs sans  aultre  coust  que  de  quelques  escuz  à  d' aultres 
moindres,  que  je  leur  ay  donné  comme  de  moy  mesmes; 
que  vous  jugiez  néantmoins.  Madame,  qu' encores  n'a  esté 
peu  de  conduyre  les  choses  à  ce  que  les  condicions  ne  sont 
extraordinaires,  que  Monsieur  n'est  recerché  d'estre  aultre 
que  catholique,  que  Calais  n'est  demandé,  que  la  confé- 

rance  est  accordée  avec  voz  depputez ,  non  sans  parolle 
donnée  qu'ilz  ne  s'en  retourneront,  pourveu  qu'on  ne 
touche  à  la  dicte  religion ,  sinon  avec  une  honneste  con- 
clusion de  tout  le  reste;  que  j'estime  avoir  pratiqué  tant 
d'arays  et  serviteurs  à  Monseigneur  vostre  filz,  qu'il  pourra 
venir  en  toute  seurté  par  deçà;  que  desjà  la  valleur,  la 
vertu,  les  grâces  et  les  belles  qualitez,  qui  sont  véritablement 
en  luy,  y  sont  si  bien  représantées  qu'il  y  est  avec  amour  et 
affection  désiré  de  l'univers  du  royaulme  ;  que  pourtant  il  se 
veuille  résouldre,  avec  le  bon  playsir  de  Yoz  Majestez,  et 
avec  dispence ,  si  besoing  est  du  Pape ,  mais  si  secrecte 
qu'il  ne  s'en  puysse  rien  entendre  de  deçà,  s'il  dellibère 
donner  meintenant  perfection  à  ce  propos ,  lequel  se  mons- 
tre de  tant  plus  honnorable  et  grand  pour  luy  et  profitable 
pour  la  France ,  que  ses  ennemys  et  envyeulx  s'esforcent 
de  l'eropescher; 

Que  si,  d'avanture,  il  s'y  résoult,  il  playse  à  Yos  Ma- 
jestez envoyer  promptement  voz  depputez,  pendant  que  le 
fer  est  chauld,  et  quelque  présent,  si  ainsy  vous  semble  bon, 
par  monsieur  de  Montmorency  à  ceste  princesse,  et  pareil- 
lement l'aultre  pourtrect,  car  l'on  commençoyt  de  prandre 
à  mal  que,  en  ayant  esté  envoyé  deux  d'icy,  l'on  n'en  avoit 
peu  en cores  recouvrer  nul  de  dellà,  (et  celluy  du  créon  a  esté 
merveilleusement  bien  veu  et  trouvé  fort  beau);  qu'il  vous 
playse  faire  tout  ce  qu'il  vous  sera  possible  pour  contanter 
le  comte  de  Lestre  du  mariage  qu'il  désire,  ou  de  quelque 
aultre  qui  soit  honnorable,  et  avec  huict  ou  dix  mille  escuz 
de  rante  pour  le  moins;  qu'il  luy  soit  envoyé  et  à  milord  de 
Burlay  une  lettre  à  chacun  d'eulx,  de  la  main  de  Mon  dict 
Seigneur,  et  une  aultre  de  sa  mesme  main,  s'il  luy  playt, 
à  ung  aultre  seigneur,  dont  le  nom  soit  layssé  en  blanc, 

affin  de  les  bien  confirmer,  et  une  aultre  lettre  à  moy  pour 
en  confirmer  d'aultres,  sans  expéciffication  de  pas  ung,  sinon, 
en  général,  de  ceulx  dont  il  présupposera  que  je  luy  auray 
escript  5  qu'il  vous  playse  pareillement  m' envoyer  des  bagues 
ou  monstres  exquises,  pour  faire  présent  à  aulcunes  dames 
et  seigneurs  de  ceste  court  ;  que  donniez  charge  à  monsieur 
de  Montmorency  de  gratiffier  de  paroUe,  et  avec  promesses, 
ceulx  qu'il  entendra  par  deçà  estre  bien  affectionnez  à  ce 
propos;  qu'il  ayt  charge  de  recommander  en  bonne  sorte 
la  Royne  d'Escoce  et  ses  affaires,  et  la  liberté  de  son  am- 
bassadeur ;  et,  pour  la  fin,  en  ce  qui  me  peult  concerner, 
si  d'avanture  je  m'ose  ramentevoir,  que  ,  suyvant  ce  que 
Vostre  Majesté  m'a  mandé  que  je  seroys  nommé  en  la 
procuration  avec  voz  depputez,  qu'il  vous  playse,  Madame, 
si  d'avanture  ilz  viennent,  m'y  faire  comprandre,  ainsy 
qu'il  convient  à  ung  ambassadeur  de  Voz  Majestez,  et  que, 
sur  ceste  très  honnorable  occasion,  laquelle  sera  aussi 
pleyne  de  despence,  Vostre  Majesté  n'ayt  mal  agréable  de 
me  faire  sentyr  la  faveur,  l'honneur  et  bienfaict  que  j'ay 
toutjour  espéré  de  sa  grâce;  et  je  suplieray  le  Créateur,  etc. 

Ce  xj^  jour  de  juillet  1571. 

PAR    POSTILLE. 

Ce  que  j'ay  dict  cy  dessus,  d'avoir  le  consens  du  Pape,  seroit  polir 
dispenser  Monsieur  sur  le  mariage  de  ceste  princesse  et  sur  la 
forme  des  nopces,  et  pour  la  pouvoir  accompaigner  quelquefoys 
à  son  oratoyre ,  et  pouvoir  aussi  estre  quelques  jours  sans  ouyr  la 
messe ,  si  la  nécessité  ainsy  le  requéroit ,  entrant  en  son  royaulme  , 
se  chargeant  Mon  dict  Seigneur,  le  jour  qu'il  l'ouyroit,  d'un  plus 
grand  service  de  prières  catholiques  ;  car,  au  reste ,  nul  ne  faict  dif- 
ficulté qu'estant  icy  il  n'obtienne  assés  en  cella,  sellon  que  la  Royne 
d'Angleterre  mesmes  et  toutz  ceulx  de  son  conseil  sçavent  et 
permettent  que  plusieurs  seigneurs  de  ce  royaulme  puyssent  avoir  la 
messe  en  leurs  maisons ,  et  elle  mesmes  les  en  dispence ,  et ,  au  pis 

aller,  l'ambassadeur  du  Roy,  qui  sera  icy,  accommodera  touijours 
Mon  dict  Seigneur  et  les  siens  du  dict  exercice  de  sa  religion ,  et  ne 
sera  inconvéniant ,  s'il  le  trouve  bon,  qu'aulx  grandes  festes,  il  passe 
à  BoUoigne  pour  y  faire  la  solempnité  ;  qui  n'est  pas  plus  loing  que 
là  où  le  Roy  d'Espaigne  se  retire  souvaut  en  telz  jours  pour  sa  dévo- 
tion ,  car,  pourveu  qu'il  se  conserve  et  se  monstre  catholique ,  et 
qu'en  quelque  sorte  il  ayt  l'exercice  de  sa  religion ,  et  qu'il  ne  soit 
obligé  à  la  protestante  ,  il  ne  luy  peult,  (juant  au  reste  ,  estre  rien 
imputé  en  cest  endroict  ny  envers  Dieu,  ny  envers  les  hommes  :  et 
pourtant ,  Madame ,  il  ne  fauldra  toucher  ung  seul  mot  au  sieur  de 
Valsingan  du  dict  faict  de  la  religion  ,  ny  l'admettre  luy  qu'il  vous 
en  parle.  

CXCir  DÉPESCHE 

—  du  xiiii*  jour  de  juillet  1571.  — 
(Envoyée  exprès  jusques  à  Calais  par  Deslandes.) 

Affaires  d'Ecosse:  nouvelle  suspension  d'armes. — Retour  de  sir  Henri  Coban; 
réponse  qu'il  rapporte  du  roi  d'Espagne.  —  Négociation  des  Pays-Bas. — 
Destruction  de  la  flotte  des  protestans  par  la  flotte  du  duc  d'Albe.  —  Avis 
necret  sur  la  négociation  du  mariage. 

Au  Roy. 

Sire,  je  m'en  vays»  aujourduy  trouver  la  Royne  d'An- 
gleterre à  Haraptoncourt  pour  luy  faire  l'honneste  mercye- 
ment  que  me  mandez,  par  la  vostre  du  ij*  du  présent,  et 
verray  en  quoy  elle  persévère  sur  la  négociation  que  M"^  de 
Larchant  et  moy  avons  heu  avecques  elle,  qui  n'ay,  pour 
ceste  heure,  rien  que  vous  mander  de  plus,  ny  de  moins, 
en  cella  despuys  qu'il  est  party.  Mais  je  vous  diray  d'ail- 
leurs. Sire,  que  le  x*  de  ce  moys,  la  Royne  d'Angleterre  a 
escript,  par  le  capitaine  Caje,  au  mareschal  de  Barvyc  en 
Escoce,  qu'elle  désire  estre  bien  informée  de  Testât  du 
pays,  comme  les  partz  s'y  meintiennent,  et  quelle  opinion 
il  en  a,  et  à  quoy  il  juge  que  pourront  devenir  les  choses. 

et  pourtant  qu'il  pénètre  bien  ez  affaires  de  dellà  affin 
qu'elle  ne  s'y  trouve  trompée  ;  et  qu'il  dye  aulx  comtes  de 
Lenoz  et  de  Morthon  que,  pour  ceste  heure,  elle  ne  les 
peult  contanter  de  ce  qu'ilz  désirent,  parce  que  toutz  ceulx 
de  son  conseil  luy  remonstrent  que  cella  enfraindroit  les 
bons  trettez  qu'elle  a  avec  ses  alliez,  lesquelz  ont  l'œil  si 
ouvert  en  cest  endroict  qu'il  n'est  possible  d'y  aller  si  cou- 
vertement  qu'ilz  ne  le  descouvrent;  et  qu'il  leur  dye  aussi 
qu'elle  ne  trouve  bon  qu'ilz  reffuzent  la  suspencion  de  guerre 
pour  demeurer  ainsy  obstinez  qu'ilz  sont,  les  armes  à  la 
main  ;  ce  qui  ne  peult  estre  qu'avec  grandz  fraiz,  et  qu'il 
seroit  trop  meilleur  qu'ilz  se  missent,  pour  ung  temps,  en 
quelque  neultralité  ,  mais  ,  s'ilz  demeurent  résoluz  de  non, 
qu'ilz  advisent  d'employer  en  leurs  affaires  les  deniers  qu'ilz 
ont  tiré  en  grande  somme  des  confisquations  et  forfaictures 
du  pays,  ausquelz  n'a  esté  encoresrien  touché,  premier  que 
de  presser  par  trop  leurs  amys,  lesquelz  ilz  trouveront  tout- 
jour  prestz  de  leur  ayder,  quant  il  en  sera  besoing;  qui  est 
tout  le  subject  de  la  lettre,  laquelle  elle  luy  mande  de  la 
communiquer  aus  dicts  de  Lenoz  et  Morthon,  et  qu'après  il 
se  retire  à  Barvyc.  Despuys  laquelle  dépesche,  j'entendz. 
Sire,  que  la  dicte  Dame  areceu  des  nouvelles  du  dict  mares- 
chal,  du  iiij*  du  présent,  qui  luy  mande  que,  oultre  le  navyre, 
chargé  d'armes  et  de  monitions  qui  venoit  de  Flandres,  où 
y  avoit  douze  mil  escuz  en  réalles  et  jocondales,  lequel 
Morthon  a  naguières  arresté ,  il  estoit  tout  freschement  ar- 
rivé ung  aultre  petit  vaysseau  de  France,  chargé  d'armes 
et  pouldres,  envoyé  à  ceulx  du  party  de  la  Royne  d'Escoce, 
qui ,  ne  sachant  le  Petit  Lith  estre  ez  mains  du  susdict  de 
Lenoz,  y  estoit  allé  aborder  tout  droict;  «t  que  le  comte 
de  Morthon  l' avoit  incontinent  saysy,  et  faict  mettre  les 

moiiitions  au  magasin  du  jeune  Prince  ,  et  l'escouçoys  qui 
les  conduysoit  en  estroicte  pryson,  et  qu'après  beaucoup  de 
grandes  difficultez,  icelluy  mareschal  enfin  avoit  heu  paroUe 
et  promesse  des  deux  partiz  pour  la  suspencion  d'armes; 
maisjen'ayencores  entendu,  Sire,  pour  combien  de  temps. 
C'est  dont  mettray  peine  de  vériffier  encores  mieulx,  s'il 
m'est  possible,  toutes  ces  choses,  et  adviseray  d'en  toucher 
ung  mot  à  ceste  princesse,  ensemble  de  la  continuation  du 
tretté,  et  de  la  liberté  de  l'évesque  de  Roz,  pour,  puys 
après,  vous  en  mander  plus  grand  certitude. 

Le  jeune  Coban  a  remercyé  l'ambassadeur  d'Espaigne 
du  bon  recueil  qu'on  luy  a  faict ,  et  de  la  seurté  qu'il  a 
trouvé  en  Espaigne,  soubz  la  faveur  de  ses  lettres,  et  ne 
luy  a  rien  plus  touché  de  la  négociation  qu'il  a  faicte  par 
dellà,  mais  j'ay  sceu  d'ailleurs  que  la  lettre  qu'il  a  apportée 
du  Roy  d'Espaigne  à  la  Royne,  sa  Mestresse,  laquelle  est  en 
latin ,  contient  en  substance  :  —  «  Qu'il  ne  désire  rien  tant 
que  de  demeurer  en  bonne  amytié  et  intelligence  avecques 
elle,  et  que  les  différans  des  prinses  et  de  la  suspencion 
du  commerce  d'entre  leurs  pays ,  soyent  accommodez  avec 
une  bonne  réconciUiation  entre  leurs  communs  subjectz,  et 
qu'il  sera  prest  d'aprouver  et  ratiffier  tout  ce  que  ses 
depputez  en  accorderont,  ne  s'estant  jamais  persuadé 
qu'elle  n'ayt  toutjour  désiré  d'entretenir  la  bonne  amytié 
et  alliance,  qui  a  duré  plusieurs  siècles  entre  la  mayson 
d'Autriche  et  la  couronne  d'Angleterre  si  inséparablement, 
qu'à  toutes  occasions  et  à  toutz  momentz  elles  ont  esté 
toutjour  prestes  de  prendre  les  armes  pour  la  deffance 
l'une  de  l'aultre ,  et  qu'estant  son  désir  de  persévérer  en 
cella  bien  fort  fermement  de  son  costé,  il  espère  qu'elle 
et  toute  la  noblesse  de  son  royaulme  n'y  seront  moins  dis- 

posez  du  leur,  pour  estre  chose  utille  et  très  nécessaire  à 
toutz  deux .  » 

Je  ne  sçay  encores  ce  qu'il  a  raporté  davantaige  en  se- 
crect  ;   tant  y  a  que  le  dict  accord  des  prinses  ne  mons- 
tre ,  pour   son  arrivée ,  de  prandre   plus   grand  advan- 
cement,  bien  qu'il  semble  que  le  S'  Thomas  Fiesque 
s'esforce  de  le  conduyre  ,  sans  le  sceu  ny  de  l'ambassadeur 
ny  du  S"^  de  Sueveguem,  qui  est  l'aultre  depputé  des  Pays 
Bas;  et  néantmoins  le  S'^  Quillegrey  a  esté  encores  fres- 
chemeut  envoyé  pour  ouvrir  et  visiter  aulcunes  balles  des 
dictes  prinses  affin  de  veoir  s'il  y  a  de  l'argent  dedans,  ce 
qui  n'est  prins  pour  bon  signe.   Je  metz  peyne  de  m'y 
cpmporter  ainsy  que  m'avez  cy  devant  mandé  en  chiffre. 
Icelluy  Coban  se  loue  d'avoir  esté  fort  bien  tretté  et  ca- 
ressé par  dellà,  et  que  le  Roy  d'Espaigne  l'a  paysiblement 
ouy  et  bénignement  respondu,  et  que  le  prince  d'Evoly  luy  a 
donné  plusieurs  bonnes  paroUes,  mais  qu'il  s'en  est  retourné 
sans  qu'on  luy  ayt  faict  de  présent.  Les  vaysseaulx  flamans, 
qui  se  souloient  tenir  en  ceste  estroicte  mer,  ont  esté  es- 
cartez  par  l'admyral  de  Flandres  qui  en  a  prins  ou  miz  à 
fondz  quatorze ,  et  jette  en  la  mer  ou  bien  exécuté  six  centz 
hommes  qui  estoient  dessus ,  et  le  reste  s'est  retiré  à  la 
Rochelle.  Fitz  Maurice  a  combattu  en  Yrlande  ,  et  dict  on 
qu'il  a   tué  cent  cinquante  hommes  de  la  garnison  de  la 
Royne  d'Angleterre  ,  qui  est  beaucoup  ,  veu  le  petit  nom- 
bre de  gens  de  guerre  qu'elle  y  entretient.  Il  s'entend  icy 
que  le  cardinal  Alexandrin  vient  trouver  Vostre  Majesté  ; 
sur  quoy  l'on  faict  de  bien  diverses  interprétations.  Sur 
ce,  etc.  Ce  xiv^  jour  de  juillet  1574. 

J'adjouxleray  à  ce  pacqucl  un  adviz  qui  me  vient  d'arriver  tout  à 
ceste  heure  ,  lequel  j'^Y  extraict,  mot  à  mot,  de  son  original,  et 

a. 

vous  supplie  très  humblement  me  le  renvoyer,  ou  commander  qu'il 
soit  miz  au  feu ,  et  que  M-^  de  Valsingam  n'en  entende  en  façon  du 
monde  rien. 

ADVIZ  DONNÉ  AU  S'  DE  LA  MOTHE . 

«Toutes  choses  aujourd'huy  se  mènent  avec  art  et  finesse  et  la  vos- 
tre  raesmement,  car,  pendant  que  vous  et  Taultre  gentilhomme  la 
trettiez  icy,  eulx  ont  dépesché,  à  cachettes,  ung  messagier  avec  ins- 
truction privée  à  Valsingam  de  faire  tout  ce  qu'il  luy  sera  possible 
pour  pénétrer  secrectement  et  dextrement  ez  intentions  d'icelle 
court,  et  que  ,  soubdain  à  l'arrivée  du  dict  gentilhomme,  et  sans  at- 
tandre  ce  qu'on  pourroit  coUiger  de  son  rapport ,  il  signiffiàt  par  le 
mesmes  messagier  la  disposition  en  quoi  il  auroit  cogneu  qu'on  y 
continuoit  vers  cest  affaire,  voulans,  puys  après,  requérir  plus  ou 
moins  sellon  qu'il  leur  semblera  de  besoing.  Les  amis  de  la  cause  dé- 
sirent qu'on  leur  admette,  pro  forma  tantùm ,  ce  qu'ilz  ymaginent 
estre  expédiant  de  faire  au  poinct  de  la  religion,  affin  de  les  veincre, 
car  les  ennemys  n'ont  aultre  excuse  quelconque  que  celle  de  la  dicte 
religion,  et  commancent  fort  à  doubter,  et  les  amys  à  mieulx  espérer. 
La  responce  d'Espaigne  après  avoir  este  bien  considérée  n'est  sinon 
neutre  et  incertaine.  Dieu  vous  conserve.  »  — 15. — 


CXClir  DEPESCHE 

—  du  XX*  jour  de  juillet  1 57 1 .  — 
(  Envoyée  exprès  jusques  à  Calais  par  Jehan  Volet.) 

Audience. — Nouvelles  instances  en  faveur  de  Marie  Stuart.  —  Déclaration 
d'Elisabeth  qu'elle  veut  procéder  au  traité  ,  et  que  la  liberté  sera  bientôt 
rendue  à  l'évêque  de  Ross.  —  Secours  sollicité  en  Angleterre  par  le  comte 
de  Lennox,  qui  a  remporté  quelques  avantages  en  Ecosse.  —  État  delà 
négociation  du  mariage. 

Au  Roy. 

Sire,  j'ay  vollu  monstrer  à  la  Royne  d'Angleterre  que 
la  meilleure  occasion,  qui  me  menoit  ceste  foys  devers 
elle  ,  estoit  pour  luy  bayser  les  mains ,  et  pour  veoir  et  en- 
tendre de  sa  bonne  disposition,  alBn  de  vous  en  pouvoir 

escripre  plus  souvant,  sellon  que  je  l'ay  asseurée  que  Vos- 
tre  Majesté  me  commandoit  de  le  faire ,  et  pour  la  reraer- 
cyer  aussi  de  la  faveur,  qu'elle  a  voit  usé  au  S"^  de  Larchant, 
de  l'avoir  humainement  receu  et  bénignement  ouy,  et  de 
luy  avoir  signiffié  en  plusieurs  sortes  la  bonne  amytié  qu'elle 
porte  à  Voz  Majestez  Très  Chrestiennes  ,  et  encores  une 
honneste  et  vertueuse  affection  à  Monsieur;  et  de  l'avoir 
faict  honnorablement  entretenir  et  accompaigner  par  ses 
gentishorames  à  la  chasse,  et  partout  où  il  avoit  vollu  aller, 
et  encores  de  ce  que  luy  et  moy  avions  esté  très  somp- 
tueusement bien  trettez  en  la  mayson  de  M*^  le  comte  de 
Lestre ,  et  qu'au  partyr  elle  l' avoit  envoyé  honnorer  d'ung 
honneste  présent  :  qui  estoient  choses  que  je  la  pouvois  asseu- 
rer  de  les  avoir  toutes  mandées  en  France ,  affin  qu'elles  y 
fussent  recogneues ,  et  que  le  semblable  fût  usé  aux  siens , 
quant  elle  les  y  envoyeroit  ;  que  luy  s'en  estoit  party  avec 
une  si  parfaictement  bonne  estime  de  tout  ce  qu'il  avoit  veu 
et  ouy  d'elle  et  de  sa  court,  qu'il  s'asseuroit  d'en  pouvoir 
donner  une  très  grande  satisfaction  à  ceulx  qui  l'avoient 
envoyé;  seulement  la  responce,  qu'elle  nous  avoit  faicte , 
luy  avoit  semblé  ung  peu  dure ,  et  toutz  deux  l'avions 
encores  prinse  plus  durement,  de  sorte  que  je  desiroys 
qu'elle  mevoUust,  à  ceste  heure,  dire  quelque  mot,  par 
où  je  vous  y  peusse  mander  une  plus  gracieuse  interpré- 
tation. 

La  dicte  Dame  a  heu  très  agréable  le  propos ,  et  a  re- 
mercyé  infinyement  Voz'  Majestez  Très  Chrestiennes  du 
soing  qu'aviez  de  sa  santé,  me  priant  que,  en  vous  escrip- 
vant  comme  elle  en  estoit  à  ceste  heure,  grâces  à  Dieu, 
fort  bien,  je  vous  supplyasse  de  luy  faire  toutjour  part 
des  bonnes  nouvelles  de  la  vostre,  et  que  je  debvois,  au 

reste ,  bien  excuser  si  M'  de  Larchant  n'avoit  esté  ainsy 
bien  caressé  comme,  pour  l'honneur  de  ceulx  qui  l'en- 
voyent ,  elle  l'eust  bien  désiré ,  et  comme  luy  mesmes  le 
méritoit,  mais  il  estoit  icy  pour  une  matière  où  il  failloit 
qu'elle  monstrât  d'y  faire  plus  par  acquit  que  par  affec- 
tion ;  et  quant  à  sa  responce  que ,  tant  plus  elle  la  consi- 
déroit,  plus  elle  la  trouvoit  raysonnable  et  mesmes  bien 
fort  doulce ,  de  sorte  qu'elle  avoit  miz  l'affaire  ez  mains 
de  Voz  Maj  estez  Très  Chrestiennes  ,   auxquelles  estoit 
meintenant   d'y   donner  la  bonne  conclusion   qu'il   vous 
playrroit.  Et  s'est  continué  le  propos  en  plusieurs  bien  fort 
gracieuses  et  honnestes  particuUaritez ,  qui  ont  monstre 
qu'elle  persévéroit  toutjour  en  son  bon  propos  vers  Mon 
dict  Seigneur. 

Et  puys  j'ay  adjouxté,  Sire,  que  le  reste,  que  j'avois 
à  luy  dire ,  estoit  du  contenu  en  une  lettre  que  Vostre 
Majesté  m' avoit  escripte,  du  ij^  du  présent,  de  laquelle  je 
m'asseuroys  que  une  partie  luy  playrroit  bien,  et  encores 
me  sembloit  que  le  tout  luy  debvoit  playre;  car  vous  n'y 
cerchiez  sinon  son  parfaict  contantement ,  et  que  je  luy  en 
avois  apporté  le  propre  extrait,  affin  qu'elle  y  comprînt 
mieulx  vostre  bonne  intention.  Dont  la  luy  ay  leue,  en 
la  forme  que  je  l'envoyé  à  Yostre  Majesté,  qui  a  esté 
tout  exprès ,  Sire ,  pour  luy  faire  couler ,  parmy  les  gra- 
cieuk  propos  qui  y  sont ,  les  aultres  choses  que  j'avois  à 
luy  toucher  du  faict  de  la  Royne  d'Escoce. 

Et  est  advenu  que  la  dicte  Dame  m'a  asseuré ,  avec  beau- 
coup d'expression,  qu'elle  n'avoit  jamais  veu  une  plus  cor- 
dialle,  nypluscourtoyse,  ny  plus  fraternelle  lettre  que  celle 
là,  et  me  l'a  faicte  relyre  par  une  segonde  foys  ,  non  sans  me 
remercyer  bien  fort  de  ce  que  je  vous  avois  représanté  son  re- 

grect  ainsy  grand,  touchant  vostre  blesseure,  comme  j'avois 
bien  cogneu qu'elle  l'avoit-,  et  quant  au  mercys  qu'il  vous  play- 
soit  luy  en  randre ,  elle  vous  en  debvoit  de  retour  ung  beau- 
coup plus  grand  pour  icelluy,  que  n'estoit  celluy  qu'elle 
en  avoit  mérité ,  me  priant  de  luy  ayder  à  excuser  la 
faulte,  qui  estoit  advenue,  de  ne  vous  avoir  sur  ceste  oc- 
casion envoyé  le  jeune  Housdon ,  comme  elle  m'avoit  dict 
qu'elle  feroit,  car  il  estoit  devenu  mallade,  et,  oultre 
cella,  il  s'estoit  tant  adonné  à  servyr  une  jeune  veufve,  la- 
quelle il  vouloit  espouser,  qu'on  n'avoit  peu  finer  de  luy, 
bien  qu'il  se  fût  faict  attandre,  d'heure  en  heure,  jus- 
ques  à  ce  qu'on  avoit  heu  nouvelles  bien  certaynes  que 
vous  estiez  parfaictement  guéry,  de  façon  qu'il  eust  plus 
paru,  à  ceste  heure  là,  une  simulation  que  non  pas  ung 
vray  office,  de  l'envoyer;  et  quant  aulx  aultres  poinctz  de 
la  lettre  qu'elle  vouloit,  premier  que  d'y  respondre,  me 
commémorer  ce  que,  une  aultre  foys  ,  elle  m'avoit  dict 
de  la  rébellion  qu'on  avoit  naguières  pratiquée  en  ce 
royaulme,  et  encores  une  entreprinse  d'auparavant  qui 
s'estoit  freschement  descouverte  ,  où  le  filz  du  comte 
Dherby  se  trouvoit  meslé,  et  confessoit  qu'on  avoit  pro- 
jette de  la  commancer  en  la  ville  de  Conventry  par  donner 
entendre  que  leur  Royne  estoit  morte  ,  affin  de  proclamer 
incontinent  Royne  la  Royne  d'Escoce,  laquelle,  à  ce  pré- 
texte ,  devoit  estre  tirée  des  mains  du  comte  de  Cheros- 
bery.par  force,  ce  qui  estoit  punissable  de  mort  contre 
les  autheurs  et  complices;  et  qu'au  reste  elle  ne  sçavoit 
comment  prendre  ce  que  Vostre  Majesté  avoit,  despuys 
vingt  jours,  envoyé  de  l'argent,  qui  estoit  les  nerfz  de 
la  guerre ,  et  des  monitions  en  Escoce  pour  ceulx  de  Lil- 
lebourg,  et   qu'il  luy  debvoit  estre  aussi  bien  loysible  à 


—    184   — 
elle  d'y  envoyer  des  forces  contre  eulx  ,  car  c'estoient  ses 
ennemys. 

A  quoy  ayant  respondu  quant  à  ce  dernier,  que  je  n'en 
sçavois  rien,  mais  que  je  sçavois  bien,  Sire,  que  vous 
estiez  tenu  et  aviez  droict  et  estiez  en  très  longue  posses- 
sion d'y  en  pouvoir  envoyer  comme  à  voz  alliez  et  confé- 
dérez,  là  où  elle  n'avoit  confédération  ny  alliance  aulx 
aultres ,  et  n'y  en  pouvoit  raysonnablement  avoir ,  sinon 
avec  vostre  bonne  intelligence,  parce  que  eulx  mesmes 
estoient  ou  debvoient  estre  de  celle  de  vostre  couronne; 
et  qu'elle  ne  debvoit  compter  pour  ses  ennemys  ceulx  de 
Lillebourg,  parce  qu'ilz  s' estoient  monstrez  plus  prestz  de 
satisfaire  à  ses  honnorables  intentions  que  non  pas  les  aul- 
tres; et  encores,  quant  elle  les  avoit  envoyé  chastier  à 
cause  de  ses  fuytifz ,  que  vous  ne  vous  en  estiez  aulcune- 
ment  esmeu  jusques  à  ce  qu'on  vous  avoit  raporté  qu'elle 
passoit  oultré  en  pays ,  et  se  saysissoit  des  places,  comme 
elle  en  tenoit  encores  quelques  unes,  et  encores  allors 
avoit  elle  bien  veu  comme  vous  vous  y  estiez  gracieuse- 
ment comporté. 

Enfin  la  dicte  Dame  m'a  faict  une  bien  honneste  et 
bien  fort  royalle  responce;  c'est  qu'elle  vouloit  trop  plus 
de  bien  à  son  propre  honneur,  qu'elle  ne  pourtoit  d'ayne 
à  la  Royne  d'Escoce,  et  qu'elle  ne  se  vouloit  préjudicier 
à  soy  mesmes  pour  se  vanger  d'elle,  ainsy  qu'elle  en  avoit 
desjà  monstre  de  vrays  signes;  qui,  au  lieudeluy  nuyre, 
luy  avoit  saulvé  l'honneur  et  la  vie ,  et  pourtant  que  je 
vous  advertisse.  Sire,  qu'elle  procèderoit  très  honnora- 
blement  aulx  affaires  de  ceste  princesse ,  et  n'attandoit 
plus,  pour  y  mettre  bien  la  main,  que  la  responce  du 
comte  de  Lenoz  ;  car  desjà  ceulx  de  Lillebourg  luy  avoient 

mandé  qu'ilz  luy  envoyeroient  ses  depputez ,  dont  Leding- 
thon  en  seroit  l'ung ,  et  que  tout  par  un  moyen  il  seroit 
lors  pourveu  à  elle  et  à  ses  subjectz,  et  à  la  démolition  du 
Petit  Lith  ;  et  quant  à  l'évesque  de  Roz  que ,  dans  ung 
jour  ou  deux ,  elle  le  feroit  ouyr  et  examiner  une  aultre 
foys ,  et  puys  le  renvoyeroit  à  sa  M estresse  ,  et  de  là  hors 
du  royaulme ,  car  ne  vouloit  qu'il  habitât  plus  en  Angle- 
terre. 

Je  ne  luy  ay  rien  répliqué  là  dessus ,  ains  suys  retourné 
au  premier  propos;  mais,  le  jour  d'après,  j'ay  envoyé  sa 
responce  par  escript  aulx  seigneurs  de  son  conseil,  affin 
de  la  conférer  encores  avec  la  dicte  Dame  et  me  confir- 
mer ce  que  j'aurois  à  vous  en  escripre,  les  priant  que  ce 
fût  avec  bon  effect ,  correspondant  aulx  bonnes  paroUes  de 
leur  Mestresse,  et  que  je  n'y  advanceroys,  ny  diminueroys 
ung  seul  mot  :  dont  suys  attandant  ce  qu'ilz  me  man- 
deront. . 

Mais  cependant.  Sire,  j'ay  à  dire  à  Vostre  Majesté  que, 
despuys  cella ,  est  arrivé  ung  corrier  d'Escoce  par  lequel 
les  susdicts  de  Lenoz  et  Morthon ,  estantz  encouraigez  de 
leurs  bons  succez ,  et  des  prinses  des  deux  navyres  que  je 
vous  ay  mandez  l'ung  de  France  et  l' aultre  de  Flandres, 
et  encores  comme  j'entendz  de  la  personne  du  S""  de  Vé- 
rac ,  ont  mandé  à  la  dicte  Dame  qu'à  ceste  heure  estoit  il 
temps  qu'elle  envoyât  des  forces  pour  assiéger  la  ville  et 
chasteau  de  Lillebourg ,  et ,  si  elle  ne  vouloit  envoyer 
gens,  qu'elle  leur  envoyât  tant  d'argent  qu'ilz  peussent 
faire  l'entreprinse  de  eulx  mêmes,  ce  qui  n'est  encores 
résolu;  mais  je  crains  fort  qu'enfin  elle  leur  envoyera  ih 
l'argent.  Et  affin.  Sire,  que  Vostre  Majesté  compreigiio 
mieulx  le  désir  et  intention  de  la  Royne  d'Escoce  là  dessus 

et  les  adviz  qu'elle  a  sur  ses  affaires ,  je  vous  envoyé  l'ex- 
traict  des  deux  deniiers  chiffres  qu'elle  m'a  envoyés  ,  des- 
quels cognoistrez  que  je  luy  ay  aultant  communiqué  du 
contenu  en  voz  précédantes  dépesches,  comme  j'ai  estimé 
qu'il  estoit  besoing  de  le  faire  pour  la  consoler,  et  pour  la 
tenyr  advertye  des  choses  que  mettez  peyiie  de  faire  pour 
elle.  Sur  ce,  etc.  Ce  xx^  jour  de  juillet  1571. 

A    LA    ROYNE. 

Madame,  en  discourant  avec  la  Royne  d'Angleterre 
des  choses  que  je  mande  en  la  lettre  du  Roy ,  nous  sommes, 
de  propos  en  propos,  venuz  à  parler  du  pourtraict  de 
Monseigneur  vostre  filz,  et  elle  m'a  dict  qu'encor  que  ce 
ne  soit  que  le  créon  ,  et  que  son  teint  n'y  soit  que  quasi 
tout  chafouré  de  charbon,  si  ne  layssoit  ce  visaige  de 
monstrer  beaucoup  de  beaulté  et  beaucoup  de  merques 
de  «dignité  et  de  prudence;  et  qu'elle  avoit  esté  bien  ayse 
de  le  veoyr  ainsy  meur  comme  d'ung  homme  parfaict ,  car 
me  vouloit  dire  tout  librement  que  mal  voUontiers ,  estant 
de  l'eage  qu'elle  est,  eust  elle  vollu  estre  conduicte  à 
l'esglise  pour  estre  maryée  avec  ung  qui  se  fût  monstre 
aussi  jeune  comme  le  comte  d'Oxfort,  et  que  cella  n'eust 
peu  estre  sans  en  avoir  quelque  honte ,  et  encores  du  re- 
grect;  mais  ung  chacun,  qui  verroit  la  présence  et  les  mo- 
destes façons  de  Monsieur,  ne  pourroit  dire  sinon  qu'il  y 
alloit  d'ung  sage  et  fort  bon  jugement ,  car  il  mœistroit 
bien  avoir  sept  ans  plus  qu'il  n'a,  ce  qu'elle  desireroit  en 
bon  esciant  qu'il  eust,  ou  qu'elle  les  eust  moins ,  et  plus- 
tost  desireroit  ce  plus  à  luy  qu'à  elle,  non  pour  le  préfé- 
rer à  la  couronne  de  son  frère,  car  vouoyt  à  Dieu  qu'elle 
ne  le  desiroit  nullement ,  et  que  je  sçavois  bien  qu'elle  avoit 

esté  davantaige  en  peyne  de  la  blesseure  du  Roy ,  de  peur 
que  Monsieur  ne  devînt  si  grand  qu'il  n'eust  plus  à  faire 
de  la  grandeur  qu'elle  luy  pouvoit  donner,  mais  c'estoit 
affin  qu'il  ne  se  trouvât  de  grande  inéqualité  entre  eulx  , 
car  confessoit  avoir  trente  cinq  ans ,  encor  que  son  visaige 
ny  sa  disposition  ne  monstrassent  qu'elle  en  eust  tant. 

Je  luy  ai  respondu  quelDieu  avoit  si  bien  pourveu  à  ce 
que  son  eage  à  elle  ne  luy  emportât  rien  de  ses  beaultez 
et  perfections,  et  que  les  ans  de  Monsieur  luy  anticipas- 
sent à  luy  les  siennes,  qu'il  a  monstre  estre  son  infalible 
vouloir  qu'ilz  soyent  maryez  ensemble  ;  et  par  ainsy 
qu'elle  ne  doubte  de  ne  trouver  aussi  en  Mon  dict  Seigneur 
la  correspondance  de  toutes  les  aultres  choses  que,  pour  son 
honneur,  sa  grandeur,  sa  seureté  et  le  repoz  de  son  es- 
tât, et  pour  tout  ce  qui  concerne  son  entier  et  parfaict  con- 
tantemeut,  elle  pourroit  désirer.  Ce  que  la  dicte  Dame  a 
monstre  de  recepvoir  avec  affection.  Et  le  comte  de  Lestre 
m'a  continué  déclairer  une  semblable  voUonté  là  dessus 
comme  toutjour,  et  mylord  de  Burgley,  encor  qu'il  n'ait 
esté  lors  présent ,  m'a  faict  néantmoins  signifier  qu'il  y  per- 
sévéroit  toutjours. 

Par  ainsy.  Madame,  je  n'ay  rien,  à  présent,  qui  ne 
soit  pour  la  confirmation  du  propos  et  pour  vous  asseurer 
que  je  ne  voys  point  qu'on  n'y  procède  icy  de  fort  bon 
pied,  sellon  que  Vostre  Majesté  me  mande,  par  la  sienne 
du  viij*  de  ce  moys ,  que  le  S*^  de  Valsingam  luy  en  est 
aussi  venu  faire  une  fort  expresse  déclaration  ;  et  je  suys 
bien  ayse ,  Madame ,  qu'il  vous  ayt  pieu  me  la  faire  sça- 
voir,  car  je  m'en  serviray  icy  bien  à  propos,  mais,  quant 
à  vous  mander  une  plus  grande  résolution  des  condicions 
et  demandes,  qui  ont  esté  desjà  proposées  en  cella,  vous 

sçavez,  Madame,  que  par  l'instruction  du  S"^  de  Larchaiit 
vous  m'avez  commandé  de  n'en  entrer  en  nulle  dispute 
ny  contestation  affin  de  réserver  cella  à  la  venue  de  voz 
depputez,  ce  que  j'estime  aussi  estre  le  meilleur.  Par 
ainsy,  tout  ce  que  je  vous  en  diray  pour  ceste  heure  de  plus 
est  que  j'auray,  à  leur  venue ,  aultant  préparé  les  choses 
comme  cependant  j'en  pourray  esclarcyr  les  difficultez. 
Sur  ce,  etc.  Ce  xx^  jour  de  juillet  1571. 


CXCIV*  DÉPESCHE 

—  du  xxn»  jour  de  juillet  1571.-^ 

(  Envoyée  jusques  à  la  court  par  Joz  ,  mon  secréthaire.) 

Affaires  d'Ecosse.  —  Nécessité  d'envoyer  sans  retard  le  secours  d'argent  qui 
a  été  promis.  —  Négociation  du  mariage. 

Au  Roy. 

Sire ,  ce  qui  me  faict  vous  dépescher ,  à  ceste  heure , 
mon  secrétaire  est  principallement  pour  l'ocasion  que  trou- 
verez en  la  lettre  que  j'escriptz  à  la  Rojne ,  et  j'en  ad- 
jouxteray  icy  une  seconde  qui  est,  Sire,  pour  vous  dire  que 
les  adviz  que  nous  avons  d'Escoce  se  raportent  à  ce  que 
les  choses  y  commançoyent  desjà  d'aller  si  relevées  à  vostre 
dévotion  et  au  proffict  de  la  Royne  d'Escoce  que ,  si  le  mal- 
heur ne  fût  arrivé  au  capitaine  Melvin  de  se  bruUer  ainsy 
qu'il  a  faict,  en  voulant  distribuer  sur  l'heure  du  combat 
de  la  poudre  aulx  soldatz ,  la  guerre  estoit  finye  ce  jour  là, 
et  le  comte  de  Morthon  demeuroit  prins,  et  le  comte  de 
Lenoz  chassé  du  pays;  et  encores  despuys ,  si  Chesoin 
eust  peu  conduyre  jusques  à  ceulx  de  Lillebourg  ce  que 
Vostre  Majesté  leur  envoyoit,  les  aultres  habandonnoient 

leur  entreprinse  pour  ne  trouver  que  la  Royne  d'Angle- 
terre fût  fort  preste  de  leur  bailler  hommes ,  ny  de  leur 
foumyr  argent;  et  encores  aujourduy,  ilz  sont  réduictz  à 
ce,  qu'ilz  pressent  infinyement  la  dicte  Dame  de  les  se- 
courir, ou  bien  qu'ilz  ne  pourront  en  façon  du  monde, 
après  ce  moys ,  entretenir  leurs  gens  de  guerre.  A  quoy 
elle  ne  veult  entendre,  car  je  l'ay  fort  adjurée,  au  nom 
de  Voz  Majestez ,  de  ne  se  laysser  tant  aller  à  la  malice 
et  opiniastreté  des  Escouçoys  qu'elle  en  viegne  altérer  la 
bonne  amytié  qui  est  entre  vous  ;  ains  qu'elle  advise  de  se 
prévaloir  plustost  des  commoditez  et  advantaiges  qu'on  luy 
offre;  en  façon.  Sire,  qu'il  semble  qu'elle  se  résoult  d'y 
vouloir  prendre  ung  aultre  expédiant  que  celluy  que  les  dicts 
de  Morthon  et  Lenoz  désirent.  Dopt  les  amys  de  la  Royne 
d'Escoce  vous  suplient  très  humblement.  Sire,  d'assister 
à  ceste  heure  plus  que  jamais  sa  cause ,  et  qu'il  vous 
playse  faire  mettre  en  mes  mains  le  secours  par  moys 
qu'avez  ordonné  pour  la  dicte  Dame,  et  que,  d'icy  en 
hors,  avec  l'acquit  d'elle,  l'on  trouvera  moyen  de  faire 
seurement  conduyre  les  deniers  à  ceulx  de  Lillebourg, 
puysque  la  voye  de  la  mer  est  interdicte ,  mais  que  ce  soit 
si  secrectement ,  par  les  moyens  que  ce  mien  secrétaire 
vous  dira,  qu'on  n'en  puysse  avoir  nul  sentyment  icy;  et 
que  le  premier  moys  soit  fourny  le  plus  promptement  que 
la  commodité  de  voz  affaires  le  pourra  permettre,  car  le 
besoing  le  requiert.  Sur  ce,  etc.  ♦)()  ,  ^if^  '> 

Ce  xxij*  jour  de  juillet  i57d . 

A  LA  Royne. 

Madame ,  il  n'y  a  nul  soubz  le  ciel  qui  désire  plus  de 
grandeur  à  Monseigneur  vostre  filz,  ny  qui  plus  ayt  d'affec- 

tion  de  luy  veoir  advenir  celle ,  dont  se  trette  meintenant , 
que  moy ,  qui  cognois  de  plus  en  plus  qu'elle  est  très  honno- 
rable  pour  luy  et  de  grand  moment  pour  Voz  Maj estez  et 
pour  vostre  couronne;  mais  ce  n'est  sans  que  je  désire  aussi 
d'y  voyr  conjoincte  la  provision  qui  est  requise  pour  sa 
conscience ,  pour  sa  réputation  et  pour  la  seurté  de  sa  per- 
sonne; qui  sont  trois  choses  que,  dez  le  commancement , 
j'ay  toutjour  incisté  qu'il  y  fût  très  soigneusement  pourveu, 
et  y  ay  encores  plus  escrupuleusement  regardé  despuys  que 
Vostre  Majesté  m'a  signiffié  la  peyne  où  elle  en  estoit,  de 
façon  que ,  auparavant  et  despuys,  je  n'ay  cessé  de  péné- 
trer, le  plus  qu'il  m'a  esté  possible,  ez  choses  que  j'ay 
estimé  vous  pouvoir  mettre  hors  de  ce  doubte ,  et  qui  es- 
toient  pour  vous  y  aporter  du  repoz.  Dont,  oultre  ce  qu'en 
avez  veu  par  mes  précédantes  dépesches,  voycy.  Madame, 
ce  que,  despuys  le  partement  de  M'  de  Larchant  et  du 
S""  Cavalcanty ,  j'y  ay  peu  advancer  : 

C'est  qu'après  avoir,  en  la  meilleure  sorte  et  le  plus 
modestement  qu'il  m'a  esté  possible,  par  bonnes  promesses, 
par  paroUes ,  par  adjuremens  et  par  diverses  offres  et  plu- 
sieurs bien  estroictes  négociations ,  sollicité  les  principalles 
personnes  d'auprès  de  ceste  princesse  sur  ce  propos,  mes- 
mement  le  comte  de  Lestre  et  milord  de  Burgley ,  icelluy 
de  Burgley  qui ,  mieulx  que  tout  le  reste ,  sçayt  et  veoyt 
où  l'affaire  en  doibt  tumber ,  et  à  l'opinion  duquel  toutz  les 
aultres  se  raportent ,  après  tout  et  pour  finalle  résolution , 
m'a  envoyé  déclarer  par  milord  Boucart  qui  me  l'est  venu 
dire  en  mon  logis ,  que  la  Royne ,  sa  Mestresse ,  et  eulx 
toutz  procèdent  très  droictement  en  cest  affaire  et  ne  dési- 
rent rien  tant  que  de  le  veoyr  bientost  et  bien  heureusement 
accomply  ;  par  ainsy  qu'il  ne  tiendra  plus  à  elle  ny  à  eulx  , 

et  ne  voyent  qu'il  y  puysse  intervenir  nulle  difficulté  d'où  ne 
se  donne  mutuelle  satisfaction  les  ungs  aulx  aultres  ,  et  que 
Monsieur  n'en  demeure  bien  contant ,  et  mesmes ,  quant  au 
poinct  tant  dificile ,  et  qui  a  esté  tant  débattu  de  la  religion, 
sinon  que  Mon  dict  Seigneur  y  veuille  estre  trop  disrayson- 
nable,  et  qu'il  y  veuille  cercher,  au  grand  dangier  de  cest 
estât,  quelque  aultre  chose  que  ce  qui  peult  satisfaire  à 
son  honneur ,  à  sa  conscience  et  à  sa  seureté  ;  car ,  quant 
à  son  honneur,  là  où  ce  seroit  à  eulx  de  capituler  qu'il  ne 
se  fit  pour  sa  venue  aulcune  innovation  en  la  religion ,  et 
que  luy  mesmes  n'en  eust  à  user  d'aultre  que  de  la  leur,  il 
n'en  sera  nullement  parlé,  d'un  costé  ny  d'aultre,  sinon 
pour  le  déclarer  luy  ,  ainsy  qu'on  a  desjà  faict ,  non  subject 
à  celle  d'Angleterre  :  par  ainsy,  toute  la  Chrestienté  verra 
qu'il  aura  gaigné  l'advantaige  de  ce  poinct.  Quant  à  sa 
conscience,  s'il  est  ainsy  qu'il  ne  se  veuille  passer  de  messe, 
qu'il  la  face  dire  de  luy  mesmes  privéement,  et  sans  recer- 
cher  de  l'avoir  par  capitulation  de  la  dicte  Dame  ny  des 
siens,  car  ilz  ne  la  luy  pourroient  faire,  sinon  à  l'advan- 
taige de  leur  religion ,  et  nullement  au  préjudice  d'icelle , 
sans  assembler  le  parlement ,  ce  qui  mettroit  en  combustion 
tout  le  royaulme,  premier  qu'on  s'en  peult  accorder.  Et 
quant  à  la  seurté,  que  icelluy  de  Burgley,  et  aultant  que  je 
vouldray  de  seigneurs  et  gentishonunes  de  ce  royaulme, 
sommettront  leurs  vyes  que  si  Monsieur  vient  en  Angle- 
terre ,  il  ne  luy  sera  dict  ni  contradict  en  rien ,  que  hon- 
nestement  il  veuille  désirer ,  ains  qu'il  y  sera  obéy  et  ré- 
véré comme  roy  très  puissant  et  absolu.  Ce  qu'il  me  faisoit 
entçndre ,  non  par  ordonnance  de  la  Royne ,  ny  du  conseil , 
mais  comme  particuUier ,  qui  cognoissoit  bien  Testât  du 
pays ,  et  qui  desiroit  que  Vostre  Majesté  en  demeurast  ainsy 

persuadée,  et  que,  si  vous  vouliez  que  la  perfection  du 
mariage  s'ensuyvît,  que  vous  ne  retardissiez  plus  la  con- 
clusion d'icelluy;  car,  à  ceste  heure,  se  justiffieroit  qui 
a  voit  procédé  plus  sincèrement ,  ou  eulx  ou  nous. 

Je  ne  voys  pas,  Madame,  quant  j'auray  bien  faict  plu- 
sieurs aultres  dilligentes  et  bien  curieuses  recerches,  que 
je  vous  puysse  mander  rien  de  plus  clair  ny  de  plus  exprès 
que  cecy,  si,  d'avanture,  ilz  ne  changent;  par  ainsy,  encor 
que  je  vous  aye  escript,  de  vendredy  dernier,  par  l'ordi- 
naire, je  ne  vous  ay  voUu  dyférer  d'une  seule  heure  cest 
advertisement,  affin  que  le  temps  ne  réfroy disse  et  n'em- 
porte l'ocasion  qui  se  présente  ;  sur  laquelle  ce  sera  à  vostre 
prudence  meintenant  d'y  faire  une  résolue  et  honnorable 
détermination.  Je  vous  envoyé  le  pourtraict  de  la  dicte 
Dame,  lequel  elle  mesmes  m'a  accordé  fort  voUontiers;  et 
M'^  le  comte  de  Lestre  me  l'a  faict  recouvrer,  qui  demande 
fort  celluy  de  Monsieur,  en  grand  volume  avec  les  colleurs, 
et  pareillement  celluy  de  la  dame  que  sçavez  ;  de  quoy  je 
vous  suplie  le  faire  contanter.  Et  sur  ce,  etc. 

Ce  xxij^  jour  de  juillet  1 57 1 . 


CXCV'  DÉPESCHE 

—  du  XXVI'  jour  de  juillet  1571.  — 

(  Envoyée  exprès  jusques  à  Calais  par  Anthoine  de  la  Poterne.) 

AiTaires  d'Ecosse.  —  Déclaration  faite  par  l'ambassadeur  à  Burleigh  qu'il 
exige  satisfaction  du  comte  de  Lennox ,  à  raison  de  l'arrestation  récem- 
ment faite  de  W  de  Vérac.  —  Négociation  du  mariage. 

Au  Roy. 

Sire ,  ayant  escript  aulx  seigneurs  de  ce  conseil  ce  qui 
s'estoit  passé  entre  la  Royne,  leur  Mestresse,  et  moy  tou- 

chant  les  choses  d'Escoce,  afifin  qu'ilz  me  voUussent  davan- 
taige  confirmer  comme  résoluement  j'auroys  à  vous  en 
escripre,  ilz  m'ont  mandé  qu'ilz  avoient  communiqué  ma 
lettre  à  la  dicte  Dame,  laquelle  y  avoit  recogneu  ses  res- 
ponces  mot  à  mot,  et  quasi  aulx  mesmes  termes  et  par  le 
mesmes  ordre  qu'elle  me  les  avoit  dictes;  et  par  ainsy  que 
je  ne  sçaurois  mieulx  faire  que  d'en  escripre  aultant,  sans 
plus  ny  moins,  à  Vostre  Majesté  :  dont  je  m'en  raporte. 
Sire,  à  ce  qu'en  avez  desjà  veu  en  ma  dépesche  du  xx*  du 
présent.  Et ,  despuys  cella ,  iceulx  du  conseil  m'ont  envoyé 
dire  que  les  deux  partys  en  Escoce  se  monstroient  fort  diffi- 
ciles de  prandre  aulcune  abstinence  de  guerre,  qui  estoit 
cause  que  la  dicte  Dame  avoit  renvoyé  en  dilligence  devers 
eulx  pour  les  y  persuader  et  les  y  exorter  de  sa  part,  et 
qu'elle  avoit  dellibéré,  s' ilz  s'y  randent  opiniastres,  de  dé- 
pescher  aulcuns  de  son  conseil  sur  les  lieux,  ou  jusques  à 
Barvyc,  pour  essayer  de  les  accommoder  ensemble  ;  et  que 
le  comte  de  Lenoz  s'étoit  fort  escandalizé  du  retour  de  Yé- 
rac,  qui  estoit  tumbé  de  rechef  en  ses  mains,  lequel  ilz  ne 
sçavoient  encores  s'il  le  renvoyeroit  par  terre ,  ou  s'il  le 
feroit  réembarquer  pour  le  renvoyer  par  mer. 

Sur  quoy  je  leur  ay  respondu.  Sire,  que  la  Royne,  leur 
Mestresse,  et  eulx  doibvent  admonester  le  comte  de  Lenoz 
de  se  déporter  plus  modéréement  qu'il  ne  faict  vers  Vostre 
Majesté,  et  de  vous  avoir  tant  de  respect  qu'il  ne  veuille  pran- 
dre ny  arrester  voz  messagiers,  que  vous  envoyez  en  Escoce  ; 
et  qu'il  laysse  au  S'^  de  Vérac  accomplyr  la  charge  que  luy  avez 
commise  par  dellà,  laquelle  je  leur  ose  bien  asseurer  n'estre 
aultre  que  de  procurer,  conjoinctement  avec  l'agent  de  la 
Royne,  leur  Mestresse,  la  paciffication  du  pays,  si,  d'avan- 
ture,  il  y  veult  entendre;  et  que,  s'il  y  va  quelques  uugs 

du  conseil  d'Angleterre,  qu'il  luy  veuille  permettre  de 
s'entremettre  avec  eulx  de  l'accommodement  des  aflaires 
pour  le  bien  de  la  Royne  d'Escoce,  vostre  belle  sœur,  pour 
la  seureté  du  Prince,  son  filz,  vostre  parant,  et  pour  la 
tranquilité  des  subjectz  du  royaulme,  qui  sont,  elle  et  luy,  et 
eulx  toutz,  de  l'alliance  de  vostre  couronne;  et  que,  si 
le  dict  de  Lenoz,  après  avoir  faict  murtryr  plusieurs  bons 
subjectz  du  dict  royaulme,  et  avoir  expolié  la  pluspart  de  la 
noblesse  d'icelluy  de  leur  biens,  et  estably  une  authorité 
vioUante  au  pays,  et  relevé  contre  les  trettez  le  fort  du 
Petit  Lith,  se  veult  encores  attaquer  de  plus  prez  à  Vostre 
Majesté  de  vous  prandre  voz  propres  messagiers  et  violler 
voz  pacquetz,  qu'on  ne  s'esbahysse  si  la  jalouzie  de  vostre 
honneur  et  debvoir  en  cella,  et  la  juste  dolleur  du  sang  et 
opression  de  voz  alliez  vous  pressent  enfin  de  vous  en  res- 
centyr  et  d'en  cercher  le  chastiement;  et  de  tant  que  l'oc- 
casion leur  en  pourroit  estre  suspecte,  que  je  les  prie  d'ay- 
der  au  très  aflectueulx  désir  qu'ilz  voient  que  vous  avez  de 
l'éviter,  sellon  qu'ilz  sçavent  que  vous  demeurez  très  jus- 
tiffié  envers  Dieu  et  la  Royne,  leur  Mestresse,  et  envers 
eulx  mesmes  et  toute  la  Chrestienté,  que  vous  avez  faict 
tout  ce  qu'il  vous  a  esté  possible  pour  réduyre  les  choses  à 
de  bien  équitables  condicions,  voyre  les  faire  advantaigeuses 
pour  la  Royne,  leur  Mestresse,  et  pour  leur  royaulme,  et 
que  pourtant  rien  de  mal ,  qui  en  pourra  cy  après  survenir, 
ne  vous  endebvra  estre  imputé.  Dont  vous  feray  incontinent 
après,  Sire,  entendre  tout  ce  qu'ilz  m'y  auront  respondu. 
Il  semble  qu'ilz  ne  se  fyent  guières  au  comte  de  Mor- 
thon,  lequel,  hormiz  le  seul  nom  de  régent,  qu'il  laysse 
au  dict  de  Lenoz,  il  s'atribue,  quant  au  reste,  toute  l'au- 
thorité,  tout  le  proffîct  et  toute  la  conduicte  de  l'entreprinse, 

et  presse  infinyement  ceulx  cy  de  luy  envoyer  gens  et  ar- 
gent dans  la  fin  de  ce  mois,  ou  qu'il  s'accordera  avec  l'aultre 
partie;  et  c'est  l'ocasiou  pourquoy  ilz  veulent  envoyer  quel- 
ques ungs  de  ce  conseil  par  dellà  pour  le  contenir,  et  pour 
gaigner,  s'ilz  peuvent ,  Granges  et  Ledingthon ,  car  ilz  n'y 
vont  jamais  que  pour  faire  dommaige  à  la  Royne  d'Escoce 
et  pour  entretenir  la  division  dans  son  pays,  et  croy  qu'ilz 
ne  vouldroient  que  le  dict  de  Morthon  vînt  absoluement  à 
boult  de  ses  affaires.  Vostre  Majesté  me  commandera  tout- 
jour  ce  que  j'y  auray  à  faire,  et  me  donra  s'il  luy  playt  de 
quoy  pouvoir  fortiffier  et  ayder ,  d'icy  en  hors ,  ceulx  de 
Lillebourg,  puysque  la  voye  de  la  mer  leur  est  empeschée. 
Je  n'ay  rien  que  changer,  quant  au  propos  de  mariage, 
de  ce  que  vous  en  ay  mandé,  le  xxij*  de  ce  moys,  par  mon 
secrétaire,  et  les  adviz  ne  me  signiffient  aultre  chose  de 
nouveau  en  cella  que  ce  que  verrez  en  la  lettre  de  la  Royne. 
Et  sur  ce,  etc.  Ce  xxvj*  jour  de  juillet  1571. 

A  LA  Royne. 

Madame ,  despuys  ce  que  je  vous  ay  escript ,  du  xxij«  de 
ce  moys ,  par  mon  secrétaire ,  touchant  le  propos  du  ma- 
riage, j'ay  esté  adverty  que  le  S' Vualsingam  a  faict  une 
dépesche  par  deçà  sur  les  propos,  qu'auparavant  le  retour 
du  S"^  de  Larchant  il  avoit  heu  avec  Yoz  Majestez ,  de  la 
sincérité  dont  la  Royne ,  sa  Mestresse ,  et  les  siens  procé- 
doient  en  cest  affaire,  ce  qu'il  mande  vous  avoir  si  bien 
persuadé  que,  nonobstant  les  lettres  que  M""  le  cardinal  de 
Lorrayne,  à  ce  qu'il  dict,  vous  a  escriptes  au  contraire, 
vous  demeuriez  néantraoins  résolue  d'ambrasser  avec  toute 
affection  la  conclusion  du  dict  mariage,  et  le  Roy  a  déclaré 
qu'il  tiendra  pour  ennemys  cêulx  qui  le  vouldront  traverser. 

15. 

Kt  mande  davantaige  qu'ayant  quelque  vertueuse  dame  ad- 
monesté Monsieur,  s'il  passe  en  Angleterre,  de  n'y  user 
comme  les  princes  françoys,  qui  vont  toutjour  faisant  l'a- 
mour aulx  autres  dames,  ains  qu'il  se  contante  d'aymer 
bien  fort  et  uniquement  la  Royne ,  affin  d'éviter  les  maulx 
et  dangiers  qui  ont  accoustumé  de  venir  aulx  mauvais  ma- 
rys;  qu'il  a  bénignement  receu  ce  conseil,  et  avoit  fort  re- 
mercyé  celle  qui  le  luy  avoit  donné,  et  promiz  qu'il  le  suy- 
vroit  :  qui  sont  deux  trêtz  qui  ont  aporté  beaucoup  de 
contantement  à  ceste  princesse,  car  elle  a  jugé  qu'elle  es- 
toit  aymée  et  désirée.  L'on  attend  en  dévotion  l'aultre  dé- 
pesche  du  dict  de  Valsingam,  d'après  le  rapport  du  dict 
S"^  de  Larchaot  et  du  S""  Cavalcanty,  dont  je  mettray  peyne 
d'entendre  ce  qu'il  en  mandera,  affin  d'incontinent  vous  en 
advertyr.  Sur  ce,  etc.  Ce  xxvj«  jour  de  juillet  1571 . 
hiifoii  t,.  

CXCVr  DÉPESCHE 

—  du  dernier  jour  de  juillet  1571.  — 

(  Envoyée  exprès  jusques  à  Calais  par  Jehan  Volet.) 

Réponse  de  Burleigh  sur  la  satisfaction  demandée  pour  M'  de  Vérac.  — Af- 
faires d'Ecosse.  —  Danger  de  Marie  Stuart  tant  qu'elle  sera  en  Angleterre. 
—  Nouveau  complot  dont  elle  est  accusée.  —  Arrestation  de  sir  Thomas 
Stanley,  l'un  des  fils  du  comte  Derby.  —  Nécessité  de  traiter  avec  le  comte 
de  Morton  ,  en  reconnaissant  Jacques  I"  roi  d'Ecosse  conjointement  avec 
Marie  Stuart  —  Nouvelles  d'Irlande.  —  Négociation  des  Pays-Bas  ;  conclu- 
sion de  l'accord  sur  la  restitution  des  prises.  —  Négociation  du  mariage. 

Au  Roy.  > 

.      r  :  i'V^J   tt   'éWtf  ,  J.OfI/  li  iip<  90i  é  v9»TBn0wi 

sire,  sur  la  responce  que  par  mes  précédantes,  du  vingt 
sixiesme  du  présent,  je  vous  ay  mandé  avoir  faicte  aulx 
seigneurs  de  ce  conseil  touchant  les  choses  d'Escoce,  qui 

a  esté  par  une  lettre  que  j'ay  escripte  à  miiord  de  Bur- 
gley,  il  m'a  respondu  que  les  comtes  de  Lestre,  de  Susse x 
et  luy,  ont ,  par  ensemble ,  leu  ma  dicte  lettre ,  et  que 
l'ayantz  despuys  monstrée  à  la  Royne,  leur  Mestresse , 
elle  n'y  a  trouvé  rien  qui  ne  luy  ayt  semblé  raysonnable;  et 
pourtant  qu'elle  a  ordonné  d'estre  incontinent  faicte  une 
dépesche  au  comte  de  Lenoz  pour  l'admonester  de  se  des- 
porter modéréement ,  et  avec  respect ,  vers  les  subjectz  et 
messagiers  de  Vostre  Majesté,  et  de  ne  contraindre  en 
rien  le  S""  de  Vérac  qu'il  ne  puysse  user  la  charge  que  luy 
avez  commise  par  dellà  ;  et  que  la  dicte  Dame  et  eulx  toutz 
sont  attandans  quelque  responce  des  deux  partys ,  qui  sont 
en  Escoce,  pour  sça voir  s' ilz  veulent  condescendre  à  une 
abstinance  de  guerre,  et,  s' ilz  le  font,  qu'on  procédera 
incontinent  au  tretté,  ou  sinon  qu'elle  envoyera  aulcuns  de 
son  conseil  sur  les  lieux  pour  essayer  de  les  accorder  ;  avec 
lesquelz  le  dict  S' de  Vérac  pourra  intervenir,  pour  y  faire, 
au  nom  de  Vostre  Majesté,  les  bons  offices  qu'il  verra  con- 
venir au  bien  et  repos  de  ce  pouvre  royaulme  ;  et  quant 
à  une  plus  grande  dellibération  que  celle  là  sur  le  faict  de 
la  Royne  d' Escoce,  et  sur  la  liberté  de  son  ambassadeur, 
que  la  dicte  Dame  n'avoit  pensé,  pour  ceste  heure,  d'y  rien 
toucher  jusques  aux  dictes  nouvelles  d' Escoce  :  ce  néant- 
moins,  puysque  je  desiroys  que  ce  fût  plus  tost,  ilz  luy  en 
parleroient,  affin  qu'elle  y  prînt  expédiant,  et  ne  m'a  rien 
plus  mandé.  oh^i^nnHo '»■  rr. 

Or,  Sire,  j'entendz  que  le  dict  de  Lenoz  a  mandé  icy 
le  contenu  des  lettres  et  de  l'instruction  et  mémoires  que 
le  dict  S'  de  Vérac  pourtoit ,  et  que,  quant  il  en  a  esté  faict 
le  récit  à  ceste  princesse  ,  elle  n'y  a  rien  trouvé  qui  luy 
a vt  semblé  estre  directement  contre  elle,  ce  qui  l'a  assés 

satisfaicte  ;  et  les  amys  de  la  Royne  d'Escoce  ne  cognoîs"- 
sent  qu'il  y  ayt  heu  plus  grand  dangier  que  si  elle  n'y  a 
veu  une  aussi  ferme  résolution  de  Yostre  Majesté  au  resta- 
blissement  de  la  dicte  Royne  d'Escoce,  comme  ilz  le  desi- 
reroient.  Tant  y  a  qu'encores  hyer,  sur  la  négociation  que 
j'ay  envoyé  faire  à  iceulx  de  ce  dict  conseil,  j'entendz  que 
quelques  ungs  d'eulx  ont  fermement  soubstenu  que  la 
Royne  d'Angleterre  ny  son  royaulme  ne  peuvent  estre  aul- 
cuneraentbien  asseurez,  si  la  Royne  d'Escoce  ou  si  l'éves- 
que  de  Roz  sont  remiz ,  l'ung  ny  l'aultre ,  ny  deçà  ny  delà 
la  mer,  en  pleyne  liberté ,  fortiffians  ceste  leur  opinion  par 
nouveaulx  argumens  de  la  pratique ,  qui  a  esté  nouvelle- 
ment descouverte  du  S"^  Thomas  Stanley,  second  filz  du 
comte  Dherby,  lequel  ilz  ont  miz  despuys  huict  jours  avec 
plusieurs  aultres  dans  la  Tour,  et  de  ce  qu'ilz  ont  entendu 
que  le  S'  Roberto  Ridolphy  est  passé  de  Rome  en  Espai- 
gne,  lesquelz  deux  ilz  estiment  estre  de  l'intelligence  de  la 
dicte  Dame  et  de  son  dict  ambassadeur,  ce  qui  me  faict  ju- 
ger que  malayséement  pourrons  nous  de  longtemps ,  par 
paroUes  ny  par  négociations ,  tirer  de  ceulx  cy  rien  de  bien 
en  cest  endroict;  et  pourtant  qu'il  sera  bon,  Sire,  sans 
laysser  les  instances  accoustumées ,  si  d'advanture  il  s'y 
peult  toutjour  gaigner  quelque  chose ,  que  Yostre  Majesté 
se  résolve  d'elle  mesmes  d'y  faire  ce  que  l'honneur  de  sa 
couronne  et  le  bien  de  son  service  monstreront  de  le  requé- 
rir, sans  nulle  manifeste  offance  de  ceste  princesse.  Et  croy. 
Sire  ,  que  vous  obtiendriez  es  dictes  choses  d'Escoce  le 
meilleur  effect  de  vostre  intention ,  si  le  pays  pouvoit  estre 
remiz  en  paix,  et  il  le  pourroit  estre  si  le  comte  de  Morthon 
le  vouloit,  et  le  dict  de  Morthon  ne  seroit  trop  difficile  à 
gaigner,  si  la  Royne  d'Escoce  pouvoit  estre  persuadée  de 

se  contanter  que  le  petit  Prince,  sou  filz,  demeurast  conjoinc- 
tement  Roy  avec  elle  ;  car,  parce  que  le  dict  de  Morthou  est 
celluy  qui  principallement  l'a  proclamé  et  érigé  pour  roy  , 
il  n'estime  qu'il  y  puysse  avoir  nulle  sorte  de  bonne  seurté 
pour  luy,  s'il  est  déposé  ;  mais  je  ne  sçay  si  ce  préjudice  se- 
roit  aultant  dommageable  à  ceste  pouvre  princesse ,  comme 
celluy  où  elle  se  trouve  meintenant.  Vostre  Majesté  le  con- 
sidérera, et  je  prendray  garde  si  cependant  ceulx  cy  prépa- 
rent nulle  entreprinse  de  ce  costé. 

Fitz  Maurice  prospère  en  Hirlande,  et  dict  on  qu'il  a  nou- 
vellement prins  ung  fort  sur  les  Anglois ,  ce  qui  les  ennuyé 
beaucoup.  L'on  essaye  icy  de  gaigner  sire  Jehan ,  frère 
du  comte  d'Esmont,  pour  l'envoyer  par  dellà  au  lieu  du  dict 
comte ,  de  qui  ilz  ne  se  fyent  guières ,  tant  pour  contenir  le 
pays  que  pour  y  diminuer  l'affection  qu'on  a  mise  vers  le 
dict  Fitz  Maurice,  qui  n'est  si  prochain  seigneur  de  la 
comté  d'Esmont  comme  cestuy  cy  ;  et  desjà  milord  debitis 
d'Yrlande  le  se  rand  famiher  et  domestique  pour  le  passer 
de  dellà  avecques  luy. 

Les  affaires  des  Pays  Bas ,  encor  qu'ilz  ayent  monstre 
d'aller  lentement,  ilz  se  sont  néantmoins  poursuyviz  sans  in- 
termission par  les  depputez  des  deux  costez,  de  sorte  qu'ilz 
sont  desjà  tout  accordez  quant  aulx  merchandises  ;  reste  à 
accorder  le  poinct  de  l'argent  et  de  l' entrecours,  et  me  vient 
on  de  dire  que  le  duc  d'Alve  a  dépesché  secrectement  ung 
gentilhomme  qui  doibt  arriver  bientost  icy;  par  lequel  il 
mande  à  ceste  princesse  que  le  Roy,  son  Maistre ,  sera 
prest,  pourveu  que  ses  subjectz  se  treuvent  aulcunement 
satisfaictz  des  prinses,  de  renouveller  l' entrecours  et  l'al- 
liance avec  elle  en  la  meilleure  forme  qu'elle  ayt  jamais 
esté  entre  ceste  couronne  et  la  mayson  de  Bourgoigne. 

Le  propos  du  mariage  demeure  en  ung  merveilleux 
silence  en  ceste  cour,  attandant  des  nouvelles  de  Yoz  Majes-^ 
tez  et  quelque  dépesche  de  leur  ambassadeur;  bien  m'as- 
seure  l'on  toutjour  que  les  choses  y  sont  fort  bien  disposées. 
Sur  ce,  etc.  Ce  xxxj^  jour  de  juillet  1571. 


Par  postule  à  la  lettre  précédente. 

Despuys  la  présente  escripte ,  j'ay  receu  ung  chiffre  de  la  Royne 
d'Escoce,  du  xviij«  de  ce  mois,  duquel  je  vous  envoyé Textraict,  afTin 
que  Vostre  Majesté  compreigne  mieulx  l'urgente  nécessité  de  ses 
affaires  pour  y  remédier  :  et  cependant  nous  y  donrons  d'icy  tout  le 
soUagement  qu'il  nous  sera  possible. 

A  LA  Royne. 

Madame,  mardy  dernier,  le  S*^  Barnabe,  que  bien  vous 
cognoissez ,  m'est  venu  présenter  les  recommendations  de 
M*"  le  comte  de  Lestre ,  de  qui  il  est  secrétaire ,  et  me  dire 
que  le  dict  sieur  comte  avoit  aussi  charge  de  me  mander  les 
recommendations  de  la  Royne,  sa  Mestresse,  et  ung  des 
paniers  de  son  cabinet ,  où  elle  tient  les  petites  besoignes 
de  ses  ouvrages,  qu'il  m'a  incontinent  baillé,  lequel  elle 
m'envoyoit  plein  de  fort  beaulx  abricotz,  pour  me  faire 
veoir  que  l'Angleterre  est  ung  assés  bon  pays  pour  pro- 
duyre  de  bons  fruictz  ;  et  qu'au  reste  ,  si  j'avois  nulles 
nouvelles  de  France ,  que  je  luy  en  fisse  part  affin  d'en  sa- 
tisfaire la  dicte  Dame,  laquelle  il  m'asseuroit  que  jamais 
ne  s'estoit  trouvée  plus  sayne  ny  en  meilleure  disposition 
que  meintenant,  et  qu'elle  n'alloit  plus  en  coche,  ains  sur 
ung  beau  grand  cheval,  à  la  chasse.  * 

Je  luy  ay  respondu  que  je  remercyoys  infinyment  M''  le 
comte  de  la  continuation  de  sa  bonne  voUonté  vers  moy,  et 
que  je  le  supplyois  de  bayser  en  mon  nom  très  humblement 

les  mains  de  Sa  Majesté ,  et  m'ayder  d'ainsy  dignement  la 
remercyer  de  son  salut  et  de  son  beau  présent,  comme 
une  si  excellante  faveur  le  méritoit;  laquelle  je  recepvoys 
avec  l'honneur  et  respect  qui  estoient  deuz  à  sa  grandeur, 
et  que  ses  beaux  abricotz  monstroient  bien  qu'il  y  avoit  de 
belles  et  bonnes  plantes  en  son  royaulme ,  où  je  sou- 
haytois  des  greffes  de  France  pour  encores  y  produyre  le 
fruict  plus  parfaict  ;  et ,  quant  à  sa  bonne  disposition ,  que 
c'estoit  la  plus  agréable  nouvelle  dont  je  pouvois  resjouyr 
ny  contanter  Voz  Majestez  Très  Chrestiennes ,  et  que  je 
supplyois  Nostre  Seigneur  l'y  meintenir;  au  reste  que  je 
n'avois,  pour  ceste  heure,  que  luy  mander  de  France  si- 
non la  déclaration  que  le  S»^  de  Valsingam  cstoit  allé  faire 
à  Voz  Majestez  Très  Chrestiennes  comme  l'on  procédoit 
très  sincèrement  de  ce  costé  au  propos  du  mariage ,  de 
quoy  vous  aviez  receu  une  fort  grande  satisfaction ,  et 
l'aviez  asseuré  qu'il  y  estoit  de  mesmes  parfaictement  bien 
correspondu  de  vostre  part;  et  que  j'attandoys,  d'heure 
en  heure,  quelque  dépesche  sur  la  responce  que  M"^  de 
Larchant  vous  auroit  apportée ,  dont  ne  fauldrois ,  incon- 
tinent après,  d'aller  trouver  la  dicte  Dame. 

Et,  le  jour  ensuyvant,  j'ay  envoyé  ung  gentilhomme 
exprès  devers  le  dict  sieur  comte  affin  de  le  remercyer  da  - 
vantaige,  et  aussi  pour  entendre  du  bon  portement  de  la 
dicte  Dame  et  de  la  disposition  du  propos  ;  lequel  m'a  con- 
firmé que  l'ung  et  l'aultre  se  portent  fort  bien  et  que 
ainsy  j'en  asseure  Voz  Majestez.  Je  seutz  bien  qu'ilz  sont 
en  peyne  du  retardement  des  nouvelles  de  France;  et 
cependant  ilz  ont  passé  oultre  à  l'accord  d'un  des  trois 
différans  des  Pays  Bas,  tant  à  leur  advantaige  qu'ilz  ne  l'ont 
peu  reffuzer,  et  avec   opinion  d'acommc^der  bientost  hs 

aultres  deux,  si  le  duc  d'Alve  continue  de  plyer  ainsy  à 
tout  ce  qu'ilz  veulent.  Sur  ce ,  etc.  umvii 

Ce  xxxf  jour  de  juillet  157i. 

Par  postule  à  la  lettre  précédente. 

Tout  présentement  me  vient  d'arriver  celle  qu'il  vous  a  pieu  m'es- 
cripre  du  xxv  du  présent ,  laquelle  me  servyra  de  bonne  instruc- 
tion en  moy  mesmes ,  et  je  la  feray  eiicores  servyr  envers  d'aultres 
qui ,  possible ,  seroient  mal  informez ,  oultre  que  je  suys  admonesté, 
à  toute  heure ,  de  croyre  qu'on  va  de  dissimulation  sur  cest  affaire  et 
sur  celluy  d'Escoce. 


CXCVir   DÉPESCHE 

—  du  v  jour  d'aoust  1571.  — 
(Envoyée  exprès  jusques  à  Calais  par  Giles  le  Thor.) 

Inquiétude  causée  en  Angleterre  par  le  silence  gardé  en  France  sur  les  arti- 
cles communiqués.  —  Crainte  d'une  rupture  avec  le  roi.  —  Démarche  de 
l'ambassadeur  pour  rassurer  la  reine  sur  le  retard  apporté  aux  réponses 
que  l'on  attend  de  France.  — Vives  instances  en  faveur  de  la  reine  d'Ecosse. 
—  Nouvelle  irritation  d'Elisabeth  contre  Marie  Stuart.  — Négociation  du 
mariage. 

Au  Roy. 

Sire ,  ceulx  cy  sont  entrez  en  une  non  légière  souspe- 
çon  du  retardement  des  nouvelles  de  France,  estimans 
que  Vostre  Majesté ,  pour  n'avoir  receu  la  satisfaction  que , 
possible ,  elle  espéroit  par  le  retour  du  S''  de  Larchant , 
pourroit  avoir  miz  en  son  cueur  de  s'en  rescentyr  et  de 
prandre  pour  cest  effect  le  prétexte  des  choses  d'Es- 
coce; dont  se  sont  ymaginez,  Sire,  que  desjà  vous  aviez 
faict  serrer  les  passaiges  parce  qu'ilz  ne  voyoient  venir  nul 
pacquet  ny  messagier  du  S"^  de  Valsingam.  Et  à  cella  s'est 
adjouxté  que  aylcuns   de  leurs  merchans  ,  revenants  de 

Bretaigiie ,  leur  ont  asseuré  que  voz  gallères  estoient  ar- 
rivées à  Brest,  comme  pour  passer  des  soldatz  en  Escoce. 
Sur  quoy  ayant  miz  la  matière  en  dellibération ,  les  opi- 
nions ont  esté  diverses ,  mais  j'entendz  que  celle  là  a  esté 
la  plus  suyvye  qui  a  tandu  à  remonstrer  que  la  Royne 
d'Angleterre  n'avoit  à  se   fyer  ny  de  la  France  ny   de 
l'Espaigne,  et  pourtant  qu'elle  se  debvoit  fortififier  en 
elle  mesmes  dedans  ceste  grande  isle ,  et  pourvoir  à  trois 
poinctz  qui  l'y  pourroient  randre  très  asseurée  contre  tout 
le  monde  :  —  Le  premier ,  qu'elle  fît  une  ferme  résolution  de 
ne  laysser  jamais  aller  la  Royne  d' Escoce,  laquelle  Dieu 
luy  avoit  mise  en  sa  puyssance ,  et  chacun  jour  se  descou- 
vroyt  davantaige  combien  il  y  auroit  de  très  grand  dan- 
gier  pour  elle  et  pour  ce  royaulme ,  si  elle  s'en  dessay- 
sissoit;  —  Le  segond,  qu'elle  ne  dissimulât  de  s'emparer  de 
son  royaulme  qui  estoit  prest  à  tumber  en  ses  mains ,  et 
desjà  toutes  choses   commançoient  à  n'y  dépendre  plus 
que  de  son  authorité  ;  —  Et  le  troisiesme ,  qu'elle  taillât  par 
dellà  la  mer  à  Vostre  Majesté  et  au  Roy  d'Espaigne  le 
plus  de  besoigne  qu'elle  pourroit,  et  vous  fît  attaquer  l'un 
à  l'aultre,  s'il  luy  estoit  possible  ;  —  Et  cependant,  si  Vostre 
Majesté,  ne  s'attandant  plus  au  mariage,  monstroit  néant- 
moins,  pour  dissimuler  les  choses,  qu'il  en  vollût  encores 
entretenir  par  bonnes  paroUes  le  propos,  qu'elle  vous  en 
debvoit  donner  encores  de  meilleures  pour  passer  cest  esté, 
dedans  lequel  ceulx  du  party  de  la  Royne  d' Escoce,  qui 
ne  pouvoient  plus   estre  aydez  des  deniers   de  France , 
sellon  la  preuve  qu'ilz  en  avoientpar  la  perte  de  Chesoin, 
seroient  indubitablement  ruynez ,   et  lors  l'entreprinse  du 
pavs  luy  seroit  très  facille  ;    et  pourroit  disposer  de   la 
personne  de  la  Royne  d'Escoce,  et  pareillement  de  celle  de 

son  filz  et  de  tout  leur  estât  à  son  playsir.  Sur  laquelle  opinion, 
encor  qu'on  ayt  différé  d'y  rien  résouldre  jusques  à  ce  qu'on 
ayt  plus  grande  notice  à  quoy  tend  l'intention  de  Vostre 
Majesté,  l'on  l'a  toutesfoys  plus  aprouvée  que  rejectée. 

Et  cependant  la  Royne  d'Angleterre,  en  m' envoyant 
visiter  avec  ung  présent  d'un  grand  cerf,  qu'elle  mesmes 
a  tué  à  l'arbaleste,  m'a  faict  enquérir  si  j'avois  nulles  nou- 
velles de  Vostre  Majesté,  et  pareillement  le  comte  de 
Lestre  et  milord  de  Burgley  ont  envoyé  sçavoir  le  mesmes, 
et  si  je  viendrois  bientost  à  la  court.  J'ay  remercyé,  en  la 
meilleure  façon  que  j'ay  peu,  la  dicte  Dame  de  son  pré- 
sent, et  que  j'attandoys,  d'heure  en  heure,  de  voz  nou- 
velles par  le  retour  d'ung  de  mes  secrétaires ,  qui  ne  pou- 
voit  guières  plus  tarder  ;  dont  ne  fauldroys  de  luy  aller 
incontinent  randre  bon  compte  de  toutes  celles  (ju'il  m'au- 
roit  apportées.  Et,  le  lendemain,  encor  que  j'aye  estimé 
que  la  dicte  Dame  et  ceulx  de  son  conseil  se  trouveroient 
occupez  avec  les  depputez  de  Flandres  et  avec  les  princi- 
paulx  merchans  de  Londres,  qui  estoient  appeliez  pour 
le  faict  de  leur  accord,  je  n'ay  layssé  d'y  envoyer  et  d'y 
escripre ,  affin  de  remercyer  davantaige  la  dicte  Dame  de 
ses  présans,  et  donner  à  elle  et  à  ceulx  de  son  conseil  toute 
bonne  espérance  de  nostre  costé ,  et  négocier  au  reste  les 
choses  pour  la  Royne  d'Escoce. 

A  quoy  les  dicts  de  Lestre  et  Burgley  m'ont  respondu 
qu'ilz  avoient  jugé  ma  lettre  fort  digne  d'estre  monstrée 
à  la  Royne ,  leur  Mestresse,  laquelle  l'avoit  heu  très  agréa- 
ble et  vouloit  de  bon  cueur,  quant  au  premier  poinct,  croyre 
le  mesmes  que  moy ,  que  Voz  Majestez  Très  Chrestiennes 
ne  retardoient  leur  responce ,  sinon  pour  la  faire  meilleure  ; 
et ,  quant  au  segond ,  que  mon  mercyement  surpassoit  de 

beaucoup  son  bienfaict  ;  au  regard  du  troisiesme ,  qu'ilz  me 
vouloient  dire  tout  librement  qu'elle  reffuzoit  toutes  les 
demandes  de  la  Royne  d'Escoce,  sinon  la  liberté  de  l'é- 
vesque  de  Roz,  à  laquelle  elle  estoit  delliberée  d'y  procé- 
der, et  ont  dict  cella  en  façon  qu'ilz  ont  monstre  qu'ilz  le 
veulent  chasser  d'icy  ;  âdjouxtant  le  dict  de  Lestre  que  ceste 
menée,  qui  s' estoit  descouverte  du  segond  filz  du  comte 
Dherby,  apportoit  une  très  grande  traverse  aulx  affaires  de 
la  Royne  d'Escoce,  car  l'entreprinse  ne  tendoit  seulement 
à  la  vouloir  mettre  en  liberté,  mais  à  l'ériger  pour  Royne 
d'Angleterre  eu  tout  le  quartier  du  North  par  une  rébel- 
lion, formée  soubz  le  prétexte  de  la  bulle,  et  qu'il  estoit 
bien  marry  que  milord  Dudeley,  son  parant,  se  trouvoit 
meslé  en  cella ,  et  craignoit  assés  que  la  dicte  Dame  en  fût 
dorsenavant  plus  observée  et  tenue  plus  estroict  :  dont  faul- 
droit  que  je  le  tinse  pour  excusé,  s'il  n'entreprenoit  plus 
de  solliciter  la  Royne,  sa  Mestresse,  d'escripre  au  comte 
de  Cherosbery  pour  la  plus  ample  liberté  et  bon  trettement 
d'elle,  car,  lorsqu'il  l'avoit  faict,  il  se  vériffioit  que  la  sus- 
dicte  menée  en  avoit  esté  plus  librement  conduicte ,  et  il  en 
estoit  tumbé  en  quelque  souspeçon  à  cause  de  l'ancienne  et 
privée  amytié  qu'il  avoit  toutjour  heue  avec  le  duc  de  Nor- 
folc  ;  toutesfoys  qu'il  ne  seroit  jamais  que  amy  et  bienveuil- 
lant  de  la  cause  de  la  dicte  Dame. 

Je  n'ay  encores  rien  répliqué  à  cella ,  mais  Vostre  Ma- 
jesté peut  conjecturer  de  ce  dessus  combien  l'inimitié  et 
jalouzie  s'ayguysent  de  plus  en  plus  entre  ces  deux  prin- 
cesses ,  et  combien  sont  à  présent  vifves  et  aspres  les  del- 
libérations  de  ceulx  cy  sur  celle  d'Escoce  et  sur  son 
royaulme.  Hz  sont  attandans  des  nouvelles  des  seigneurs 
du  dict  pays ,  desquelles  je  vous  manderay  incontinent  ce 

que  j'en  auray  aprins  ;  et  ne  vous  répèteray  rien,  Sire, 
de  la  provision  que  la  dicte  Dame  vous  requiert  pour  ceulx 
de  son  party,  sinon  pour  sçavoirs'il  vous  playrra  que  je  in- 
ciste, en  vostre  nom,  à  ce  que  les  comtes  de  Lenoz  et  de 
Morthon  ayent  à  randre  les  monitions  et  argent,  que  Vostre 
Majesté  envoyoit  par  Chesoin  au  chasteau  de  Lillebourg. 
Sur  ce,  etc.  Ce  v*  jour  d'aoust  1571. 

A    LA    ROYNE. 

Madame,  par  le  gentilhomme  qui  m'est  Venu  présenter 
le  cerf,  dont  je  fais  mencion  en  la  lettre  du  Roy,  le 
comte  de  Lestre  m'a  mandé  que  laRoyne,  saMestresse, 
estant  à  la  chasse  à  Othelant,  ayant  veu  ce  grand  cerf, 
souhaita  aussitost  de  le  pouvoir  tuer  pour  me  l'envoyer, 
affin  qu'avec  les  fruictz  de  ses  jardrins  j'eusse  aussi  de  la 
venayson  de  ses  forestz ,  pour  mieulx  juger  de  la  bonté  de 
la  terre;  dont  avoit  incontinent  demandé  l'arbaleste,  et, 
d'ung  coup  de  trêt ,  elle  mesmes  luy  avoit  si  bien  rompu  la 
jambe  qu'il  n'y  avoit  falleu  que  le  vieulx  milord  Chamber- 
land  pour  l'achever  dé  tuer;  et  qu'il  m'asseuroit  que  la 
dicte  Dame  persévéroit  de  plus  en  plus  en  son  bon  propos 
vers  Monsieur,  et  parloit  souvant  des  honnestes  playsirs  et 
exercisses  qu'ilz  prandroient  ensemble  à  la  chasse  et  à  vi- 
siter les  beaulx  endroictz  de  ce  royaulme  ;  bien  souspeçon- 
noit  elle  que  le  retardement  de  la  responce  de  Yoz  Majes- 
tez ,  et  ce  qu'elle  n' avoit  encores  peu  avoir  le  pourtraict  de 
Monsieur  en  grand ,  avec  les  couleurs ,  procédoit  de  quel- 
que mauvais  office  qu'on  eust  faict  par  dellà,  et  que,  si  je 
sçavois  rien  du  monde  qui  concernât  cest  affaire ,  fût  bien 
ou  mal,  que  je  luy  envoUusse  faire  part;  ce  qui  a  esté  cause, 
Madame,  que  je  luy  ay  escript  une  lettre,  laquelle  il  m'a 

raaiidé  qu'estoit  venue  le  plus  à  propos  du  monde,  et  que 
cella,  avec  ung  adviz  qui  estoit,  quasi  en  mesmes  temps,  ar- 
rivé comme  les  gallères  ne  s'arrestoient  en  Bretaigne,  ains 
venoient  en  Normandie,  comme  pour  passer  les  depputez 
de  deçà,  leur  faisoit  prandre  toute  bonne  espérance,  et  qu'à 
quelle  heure  qu'il  surviendroit  nulle  aultre  nouvelle  de  ce 
propos ,  que  je  la  luy  mandasse  ;  car  vouloit  estre  le  pre- 
mier qui  la  porteroit  à  la  dicte  Dame. 

Et  despuys,  le  dict  sieur  comte  a  parlé  assés  ouvertement 
de  son  particuUier  à  ung  nostre  commung  amy  touchant 
madame  de  Nevers,  monstrant  y  avoir  grand  affection,  mais 
doubtoit  assés  de  n' estre  accepté ,  et  a  désiré  bien  fort  son 
pourtrêt;  et  icelluy  amy,  sellon  que  je  l'avois  instruict,  l'a 
interrogé,  comme  de  soy  mesmeâ,  de  Testât  de  l'affaire 
principal ,  et  si  despuys  il  avoit  rien  gaigné  envers  la  Royne 
sur  le  poinct  de  la  religion.  A  quoy  il  a  respondu  que  l'af- 
faire procédoit  toutjour  de  bien  en  mieulx  de  leur  costé , 
bien  qu'il  ne  vouloit  dire  qu'il  eust  rien  gaigné  quant  au  dict 
poinct  de  la  religion.  Tant  y  a  que  la  dicte  Dame  faisoit 
préparer  un  logis  pour  les  depputez  ;  et  le  dict  comte  prioit 
icelluy  nostre  amy  de  faire  venir  les  draps  et  toilles  d'or  et 
d'argent ,  parce  qu'il  en  a  le  moyen;  et  que  si ,  d'avanture, 
l'on  se  tenoit  en  quelque  suspens  doubteux  en  France,  qu'il 
le  prioyt  luy  mesmes  d'y  faire  ung  voyage  pour  sçavoir  où 
la  matière  seroit  acrochée ,  affin  de  la  pouvoir  remédier. 
Plusieurs  choses  se  disent  et  escripvent  de  plusieurs  en- 
droictz  là  dessus,  qui  seroient  longues  à  mettre  icy,  mais 
ceulx  cy  suffiront  s'il  vous  playt ,  Madame ,  pour  toutjour 
vous  représenter  comment  les  choses  en  vont. 

Je  vous  supplie  très  humblement  d'agréer,  par  quelque 
bonne  parolle  de  mercyement,  au  S*^  de  Valsingam  les  bon- 

nestes  préseiis,  que  sa  Mestresse  a  faictz  à  vostre  ambas- 
sadeur, et  commander  qu'il  soit  quelquefoys  gratiffié  de 
mesmes.  Sur  ce,  etc.  Ce  v^  jour  d'aoust  157i. 


CXCVIir  DÉPESCHE 

— du  vi«  jour  d'aoust  1571.  — 
(Envoyée  exprès  jtisques  à  Calais  par  Crespin  Chaulmot.) 

Négociation  du  mariage. — Avis  divers  donnés  à  l'ambassadeur  sur  la  réponse 
faite  aux  articles  par  le  roi ,  et  sur  les  divisions  qui  auraient  éclaté  à  la 
cour  de  France. 

A  LA  Roy  ne. 

Madame ,  ainsy  que  je  fermoys  ma  lettre  du  jour  de  yer 
à  Vostre  Majesté ,  l'on  vint  me  dire  que  l'ung  des  gens  de 
M'  de  Vualsingam  passoit  par  ceste  ville  qui  s'en  alloit 
trouver  la  Royne  d'Angleterre  à  Amptoncourt,  et,  avant 
qu'il  fûtnuict,  il  me  fut  mandé  du  dict  lieu  que  la  dépes- 
che  estoit  tenue  si  secrecte  qu'on  n'en  publioitung  seul  mot, 
et  seulement  le  comte  de  Lestre  avoit  dict  à  ung  sien  amy 
privé  qu'il  restoit  fort  peu  de  différant  aulx  articles ,  et  qu'ilz 
s'accommoderoient,  et  qu'on  avoit  commancé  ung  honno- 
rable  propos  pour  luy  avec  mie  dame  de  France ,  lequel  il 
espéroit  qu'auroit  bon  effect.  Peu  d'heures  après,  me  vint 
ung  aultre  adviz  comme  la  dicte  dépesche  asseuroit  que 
toutz  les  articles  de  la  Royne  d'Angleterre  avoient  esté 
acceptez  par  Voz  Majestez  Très  Chrestiennes  et  mesmes 
celluy  de  la  religion ,  et  que  plusieurs  en  ceste  court  s'en 
trouvoient  estonnez  ;  et  la  dicte  Dame  estoit  après  à  con- 
sulter comme  elle  auroit  meintenant  à  y  procéder  pour  sa- 
tisfaire à  l'humeur  d'ung  chacun,  chose  que  celluy,  qui 

m'escripvoit,  l'estimoit  estre  fort  difficille ,  et  qu'on  sous- 
peçonnoit  que  le  messagier  et  pacquet,  qui  m'avoient  esté 
dépeschez  là  dessus,  estoient  artifficieusement  retardez  en 
chemin ,  affin  que  la  dicte  Dame  se  peult  préparer  de  la 
responce  qu'elle  m'auroit  à  faire ,  quand  je  viendrois  à  luy 
en  parler;  et  que  pourtant  j'eusse  bon  pied  et  bon  œil. 
A  ce  matin ,  m'est  venu  ung  tiers  adviz  trop  pire  que  les 
deux  premiers ,  c'est  que  par  la  mesme  dépesche  avoit  esté 
mandé  que  Monsieur,  vostre  filz,  avoit  accepté  une  se- 
crecte  commission  du  Pape  pour  oster  la  religion  nouvelle, 
et  restituer  la  catholique  par  toute  la  France ,  sans  que  le 
Roy  son  frère  en  sceût  rien,  et  qu'il  en  avoit  donné  la  prin- 
cipalle  conduicte  à  deux  seigneurs  de  la  court  ;  de  quoy  es- 
tant enfin  le  Roy  adverty ,  il  en  avoit  esté  fort  offancé  ,  et 
avoit  chassé  ces  deux  de  la  court ,  au  regrect  de  Mon  dict 
Seigneur,  dont  restoit  beaucoup  de  malcontantement  et 
beaucoup  de  mauvaise  intelligence  entre  les  deux  frères, 
qui  estoit  ung  accidant  qu'on  me  vouloit  bien  dire  qui  seroit 
pour  aporter  beaucoup  de  traverse  à  ce  propos.  Je  suys 
demeuré  merveilleusement  estonné  de  ceste  tant  mauvaise , 
et  comme  je  m'asseure ,  très  faulce  nouvelle ,  et  en  fusse 
en  plus  grand  peyne  sans  qu'il  m'est  souvenu  qu'il  vous 
avoit  pieu  m'escripre  ^  du  xxv*  du  passé,  de  n'adjouxter 
foy  à  rien  qui  me  peult  estre  dict  ou  mandé ,  si  je  ne  le 
voyois  signé  de  la  main  de  Voz  Majestez.  Et  ainsy ,  Ma- 
dame ,  je  demeure  en  ceste  résolution  de  ne  le  croyre ,  et 
de  faire  encores ,  aultant  que  je  pourray ,  que  les  aultres 
ne  le  croyent  ;  et  néantmoins  je  ne  veulx  différer  de  le  vous 
escripre ,  affin  que  Vostre  Majesté  pourvoye  aulx  inconvé- 
niantz  qui  pourroient  advenir  d'une  si  meschante  et  malli- 
cieuse  invention  ,  laquelle,  de  tant  qu'on  la  tient  fort  se- 
IV.  u 

crecle  icy ,  je  vous  supplie  ,  Madame,  que  le  susdict  de  Val- 
singam  ne  puysse  sentyr  que  je  vous  en  aye  donné  adviz. 
Sur  ce ,  etc.  Ce  vj^  jour  d'aoust  1571. 

Voycy  eiicores,  Madame,  tout  à  ceste  heure  ung  quatrième  adviz 
qu  contient  ces  motz  :  —  «  Plusieurs  lettres,  de  diverses  dates,  sont 
venues  par  ceste  mesmes  dépesche ,  et  meintenant  s'entend  que  pour 
la  religion  l'affaire  est  retardé ,  s'esmerveillantz  Leurs  Très  Chres- 
tiennes  Majestez  que  de  deçà  ne  consentent  à  une  si  raysonnable  re- 
queste ,  qui  ne  fut  jamais  dényée  à  nul  prince ,  et  sur  ce  différand 
viendra  M-^  de  Foix,ou  ung  aultre  gentilhomme  de  crédict,  bientost.  » 
—  Et  n'y  a  rien  plus, 

CXCIX*  DÉPESCHE 

—  du  IX*  jour  d'aoust  1571.  — 
{Envoyée  jusques  à  Calais  par  l'homme  du  S' Bon  S' Jehan.) 

Négociation  du  mariage.  — Résolution  prise  en  France  d'envoyer  M'  deFoIx 
en  Angleterre.  —  État  des  partis  d'Ecosse.  —  Négociation  des  Pays-Bas.  — 
Communication  faite  par  Leicester. 

Au   R  OY. 

Sire ,  estantz  quasi  en  une  mesmes  heure  arrivez  deux 
corriers  de  France  et  d'Escoce  en  ceste  court ,  le  iij^  de  ce 
moys ,  j'ay  à  dire  meintenant  à  Vostre  Majesté ,  quant  à 
celluy  de  France ,  qu'on  a  trouvé  que  sa  dépesche  estoit 
composée  de  plusieurs  pacquetz  de  diverses  dattes ,  qui  ont 
parlé  diversement  du  propos  d'entre  Monseigneur  et  la 
Royne  d'Angleterre ,  de  sorte  que ,  sellon  le  contenu  des 
unes  lettres,  les  choses  serabloient  n'aller  guières  bien, 
mais  par  celles  du  xxx^  du  passé ,  qui  sont  les  plus  fres- 
ches ,  M' de  Valsingam  a  si  bien  escript  et  si  bien  rabillé  le 
tout  que  le  comte  de  Lestre  s'en  est  envoyé  conjouyr  avec- 
ques  moy,  et  me  remercyer  des  bons  offices  qu'il  cognoist 

que  ,  par  M""  de  Larchant  et  par  les  lettres  que  j'ay  escriptes 
par  luy  à  Voz  Majestez,  j'ay  procuré  d'estre  faictz  en  cest 
endroict,  et  qu'il  les  répute  offices  vrayement  honnestes  , 
et  qui  se  monstrent  de  tant  plus  louables  et  vertueulx  qu'il 
n'a  manqué  qui  se  soyent  esforcez  au  contraire  d'en  faire 
de  très  mauvais  pour  rompre  le  tout  ;  de  quoy  il  me  vouloit 
bien  asseurer  que  la  Royne,  sa  Mestresse,  et  les  siens  en  ra- 
portoient  une  très  grande  et  bien  fort  espécialle  obligation 
à  Yostre  Majesté,  et  une  aultre  très  grande  à  la  prudence  de 
la  Royne,  vostre  mère ,  et  encores  une  aultre  non  moindre 
à  la  vertu  et  constance  de  Monsieur;  et  qu'encor  qae 
M'  de  Montmorency  ne  vînt  pour  ceste  foys ,  à  quoy  il  avoit 
bien  grand  regrect ,  que  M""  de  Foix  ne  lairroit  pourtant 
d'estre  aultant  bien  veu  et  bien  receu  que  nul  gentilhomme 
qui  peult,  de  quelle  part  qui  soit  au  monde,  arriver  en 
ceste  court,  espérant  que  toutes  choses  yroient  bien. 

Et  le  corrier  d'Escoce  a  raporté  qu'on  avoit  opposé  tant 
de  difficultez  à  l'abstinance  de  guerre  qu'il  n' avoit  esté 
possible  de  la  conclurre,  et  que  ceulx  de  Lillebourg,  no- 
nobstant les  six  mil  escuz  que  Chesoin  leur  avoit  perduz, 
publioient  qu'ilz  en  avoient  receu  douze  mille  par  des 
moyens  que,  maugré  leurs  adversayres,  ilz  en  recepvroient 
chacun  moys  aultant  qu'on  leur  en  vouldroit  adresser  de 
France,  et  qu'ilz  avoient  souldoyé  deux  centz  chevaulx  da- 
vantaige,  et  tenoient  mille  hommes  en  garnyson  dedans  la 
ville;  que  ceulx  de  l' aultre  party  requéroient  instamment 
la  Royne  d'Angleterre  de  leur  envoyer  ung  entier  secours, 
sans  lequel  ilz  luy  déclairoient  qu'ilz  ne  pouvoient  plus 
temporiser  ;  que  le  comte  de  Lenoz  se  trouvoit  las  de  la 
peyne  et  de  la  despence  qu'il  luy  convenoit  soubstenir  au 
Petit  Lith;  que  les  comtes  de  Morthon,  de  Mar  et  aultres 

de  leur  l'action,  se  plaignoient  de  luy,  et  ne  vouloient  plus 
recognoistre  sa  régence,  ains  prioyent  la  dicte  Dame  de 
leur  vouloir  assister  à  eulx,  ainsy  qu'elle  avoit  promiz  de 
le  faire,  et  ilz  suyvroient  son  intelligence,  aultrement  qu'ilz 
sçavoient  connmant  faire  leur  paix  ;  que  les  comtes  de  Cas- 
selz  et  d'Eglinthon  avoient  esté  miz  en  liberté  soubz  obli- 
gation de  ne  porter  les  armes  contre  le  tiltre  du  jeune 
Prince  ;  que  aulcuns  de  la  partie  neutre  monstroient  de  se 
vouloir  joindre  avec  le  dict  de  Morthon  et  avoient  assigné 
jour  et  lieu  pour  en  conférer  ensemble.  Toutes  lesquelles 
choses,  Sire,  ceulx  cy  ont  mises  en  dellibération,  mais  je 
ne  sçay  encores  quelle  résolution  ilz  y  ont  prinse,  sinon 
qu'il  semble  qu'ilz  proposent  d'envoyer  aulcuns  de  ce  con- 
seil sur  les  lieux  pour  monstrer  d'accommoder  les  choses; 
mais  ce  n'est,  à  mon  adviz,  pour  aulcun  bien  de  la  Royne 
d'Escosse,  ni  pour  la  paix  de  son  royaume,  et  y  a  grand 
danger ,  s' ilz  font  tumber  toute  l'authorité  du  pays  ez 
mains  du  dict  de  Morthon,  qu'il  ne  s'en  ensuyve  ung  grand 
préjudice  à  la  personne  de  la  dicte  Royne  d'Escoce  ,  et 
une  trop  estroicte  intelligence  de  luy  avec  la  Royne 
d'Angleterre.  Par  ainsy  sera  bon  ,  Sire  ,  de  fortiffier 
toutjour  de  plus  en  plus  l'honneste  party  qui  deppend  de 
vous;  j'estime,  Sire,  que  le  plus  pressé  est  de  faire  mettre 
ez  mains  de  M'  de  Glasco  les  deniers  que  Vostre  Majesté 
a  ordonné  d'estre  employez  par  moys  en  cest  affaire,  et 
que  cependant  le  S*^  de  Glasco,  en  vous  faisant  condoléance 
de  la  détention  et  mauvais  trettement  du  dict  S'  de  Vérac 
et  de  la  vollerie  de  voz  pacquetz,  il  vous  inciste  aussi  fort 
fermement  qu'il  ne  soit  dorsenavant  rien  tretté  des  affaires 
de  la  Royne,  sa  Mestresse,  par  les  Anglois  sans  que  l'ex- 
près mandement  d'elle,  ou  la  présence  de  ses  expéciaulx 

ambassadeurs  et  encores  de  vos  propres  depputez  y  inter- 
viennent, et  qu'il  le  vous  baille  hardyement  par  escript 
affin  que  Vostre  Majesté  ayt  tant  plus  d'argument  d'en 
parler  à  l'ambassadeur  d'Angleterre,  et  de  me  commander 
d'en  parler  vifvement  par  deçà.  Les  depputez  de  Flandres 
ont  remiz  entièrement  le  différand  des  merchandises  à  ce 
que  le  comte  de  Lestre  et  milord  de  Burgley  en  ordonne- 
ront; qui  pouvez  voyr.  Sire,  combien  la  chose  va' passer 
à  l'advantaige  des  Angloys,  et  néantmoins  il  y  reste  encores 
quelque  accrochement.  Ce  ix^  jour  d'aoust  1571. 

A    LA    Ro  YNE. 

Madame,  à  peyne  a  esté  party  le  corrier  avec  ma  dé- 
pesche,  du  vj"  de  ce  moys,  que  M'^le  comte  de  Lestre  m'a 
envoyé  dire  ce  que  je  mande  en  la  lettre  du  Roy  du  contenu 
de  celles  de  M""  de  Valsingam,  et  davantaige  qu'il  donnoit 
une  grande  louange  à  Voz  Majestez  Très  Chrestiennes  et 
à  Monseigneur  de  la  tant  vertueuse  et  royalle  façon ,  dont 
toutz  trois  procédiez  vers  laRoyne,  sa  Mestresse;  qui  rejet- 
tiez  toutjour  toutes  les  persuasions  qu'on  vous  pouvoit  don- 
ner contre  le  bon  propos  encommancé,  et  ne  vouliez  ad- 
mettre les  pratiques,  lesquelles  le  dict  de  Valsingam  mande 
que  M"^  le  cardinal  de  Lorrayne,  ou  quelques  aultres  pour 
luy,  menoient  secrectement ,  de  proposer  le  party  de  la 
Royne  d'Escoce,  sa  niepce,  ou  encores  plus  expressément 
celluy  de  la  Princesse  de  Portugal,  à  Mon  dict  Seigneur, 
et  qu'il  feroit  qu'en  faveur  de  l'ung  ou  de  l'aultre  mariage, 
ou  au  moins  pour  faire  cesser  celluy  de  la  Royne,  sa  Mes- 
tresse, le  clergé  de -France  luy  donroit  quatre  centz  mil 
escuz  par  an.  A  quoy  le  Roy  avoit  respondu  :  —  «  Qu'il  estoit 
bien  ayse  de  cognoistre  que  son  clergé  fût  assés  riche  pour 

pouvoir  faire  de  telles  offres,  par  où  il  espéroit  qu'il  en 
pourroit  tirer  de  grandes  subventions  pour  payer  ses  debtes, 
mais  qu'il  ne  trouvoit  bon  qu'il  se  meslât  de  telz  affaires  : 
car  tout  ce  qu'il  avoit  estoit  bien  à  son  frère.  »  Néantmoins 
que  le  dict  sieur  comte  s'esbahyssoit  comme  il  me  tardoit 
tant  à  arriver  quelque  dépesche  de  cella,  et  si  je  pensoys 
qu'il  y  eust  encores  rien  de  changé,  le  l'ayremercyé  infi- 
nyement  de  la  privée  communication,  dont  il  continuoit  user 
vers  moy,  et  que  je  ne  fauldrois  toujour  de  luy  bien  corres- 
pondre, mais  qu'à  présent  je  ne  luy  sçauroys  dire  sinon 
que  j'estoys  plus  esbahy  que  luy  que  je  n'avoys  ny  lettre, 
ny  nouvelle  quelconque  de  Voz  Majestez.  Et,  bien  peu 
après,  est  arrivé  mon  secrétaire  avec  la  certitude  du  parte- 
ment  de  M'^  de  Foix  pour  s'en  venir;  dont  j'ay  incontinent 
dépesche  homme  exprès  pour  en  aller  advertyr  le  dict 
sieur  comte.  Sur  ce,  etc.       Ce  ix*  jour  d'aoust  157i. 


ce  DÉPESCHE 

—  du  xii»  jour  d'aoust  1571.  — 

(  Envoyée  jusques  à  Calais  soubz  la  couverte  du  S"  Acerbe.  ) 

Mission  de  M'  Foix  pour  conclure  la  négociation  du  mariage  ,  ou  former  un 
traité  d'alliance. —  Nouvelles  d'Ecosse.  —  Succès  des  révoltés  en  Irlande. 
—  Confirmation  de  l'accord  fait  avec  l'Espagne  sur  les  prises. 

Au  Roy. 

Sire,  ceulx  qui  veulent  bien  et  qui  portent  beaucoup 
d'affection  au  mariage  de  Monsieur  sont  bien  marrys  que 
Vostre  Majesté  n'ayt ,  tout  d'un  train ,  envoyé  M""  de  Mon- 
morency  pour  en  conclurre  le  propos ,  car  leur  semble  que 
la  matière  y  est  à  présent  bien  disposée  ,  et  craignent  que 

tant  de  remises,  à  la  fin,  n'y  aportent  de  Tempeschement , 
néantmoins  se  resjouyssent  grandement  de  la  venue  de  M"^ 
de  Foix,  comme  de  celluy  qu'ilz  ont  en  la  meilleure  opinion 
du  monde ,  et  dont  nul  aultre  n'eust  sceu  venir  à  qui  ilz  ad- 
jouxtent  plus  de  foy,  ny  qui  leur  soit  plus  agréable  que  luy; 
et  j'espère ,  Sire ,  que,  trouvant  les  choses  au  bon  estât 
que,  grâces  à  Dieu,  elles  sont,  il  ne  s'en  retournera  sans 
les  vous  raporter  ou  conclues,  ou  fort  aprochées  de  leur 
conclusion.  Car  encores  despuys  ma  dépesche  du  xxij*  du 
passé ,  j'ay  miz  peyne  de  leur  donner  beaucoup  de  pied  et 
de  fondement  en  ce ,  mesmement,  que  vous  ay  lors  mandé 
par  mon  secrétaire  touchant  satisfaire  à  l'honneur,  à  la 
conscience  et  à  la  seureté  de  Monseigneur  au  poinct  de  la 
religion;  mais  je  sentzbien.  Sire,  que,  si  l'on  change  de 
propos ,  et  mesmes,  si  M'  de  Foix  use  de  alternative,  à  sça- 
voir  ou  du  mariage  ou  de  confédération  ,  comme  il  sem- 
ble que  M*^  de  Valsingam  en  a  escript  quelque  mot,  que 
ceulx  cy  tiendront  l'ung  et  l'aultre  pour  rompuz. 

L'on  a  envoyé  le  jeune  Coban  pour  le  recepvoir  à  Dou- 
vre  et  le  conduyre  jusques  icy,  et  milord  de  Boucaust  et 
sire  Charles  Havart  sont  ordonnez  pour  l'accompaigner  en 
ceste  ville ,  et  puys  pour  nous  mener  là  où  sera  la  dicte 
Dame ,  laquelle  est  desjà  en  son  progrez. 

L'on  a  dépesche  coup  sur  coup  deux  gentishommes 
en  Escoce,  avec  mille  marcz  chacun,  au  comte  de  Le- 
noz,  qui  est  en  tout  quatre  mil  escuz ,  affin  qu'il  ayt  de 
cpioy  meintenir  son  authorité  ;  laquelle  ilz  craignent  que 
le  comte  Morthon  la  luy  veuille  du  tout  emporter,  et  mes- 
mes souspeçonnent  que  le  S»"  de  Vérac,  qu'ilz  disent  estre 
meintenant  en  liberté,  ayt  quelque  pratique  avecquesluy. 
Tant  V  a  que  la  Royne  d' Escoce ,  de  ce  peu  qu'elle  pou- 

voit  avoir  en  ses  coffres,  a  faict  mettre  deux  mil  trois 
centz  quatre  vingtz  douze  escuz  en  mes  mains  pour  envoyer 
à  ceulx  de  Lillebourg,  ce  que  j'espère,  Sire,  les  leur 
faire  tenir  le  plus  tost  et  le  plus  seurement  qu'il  me  sera 
possible  ,  mais  les  pouvres  officiers  et  serviteurs  de  la  dicte 
Dame  demeurent  cependant  fort  mal  pourveuz.  L'on  a  or- 
donné, despuys  deux  jours,  que  son  ambassadeur  sera  trans- 
porté à  Ely,  qui  est  cinquante  mille  loing  d'icy  ;  à  quoy  je 
me  suys  opposé,  et  ne  sçayencores  si  l'on  y  aura  de  l'esgard. 
L'on  luy  a  dict  que,  le  xxviij*  du  présent,  doibt  estre  tenu 
un  parlement  en  Escoce  pour  ordonner  aulcuns  depputez 
affin  de  les  envoyer  par  deçà ,  et  que  lors  sera  procédé  tout 
ensemble  et  à  sa  liberté  et  à  la  résolution  des  affaires  de 
sa  M estresse  ;  mais  il  semble  que  sa  dicte  M estresse,  avec 
rayson,  ne  veult  plus  confyer  l'accommodement  de  ses  af- 
faires ny  la  conclusion  du  tretté  à  la  Royne  d'Angleterre 
ny  à  ses  ministres,  si  elle  mesmes  ou  ses  expéciaulx  deppu- 
tez ne  sont  présens. 

Fitz  Maurice  prospère  en  Yrlande,  il  a  deffaict  trois 
centz  Anglois  des  garnysons  de  dellà,  et  surprins  quel- 
que lieu  d'importance.  Ceulx  cy  ont  tiré,  despuys  huict 
jours,  vingt  cinq  chariotz  chargés  d'armes  de  la  Tour,  pour 
y  envoyer.  Milord  Sideney  faict  si  grande  difficulté  d'y  re- 
tourner qu'il  semble  que  milord  Grey  enfin  y  passera.  J'en- 
tendz  que  le  faict  de  Flandres,  quant  aulx  merchandises,  est 
accordé,  ainsy  que  l'ambassadeur  d'Espaigne  mesme  me  l'a 
confirmé ,  mais  il  semble  que  l'exécution  de  l'accord  con- 
ciste  en  beaucoup  de  particuUaritez  qui  pourront  encores 
avoir  quelque  trêt.  Après  l'arrivée  de  M"^  de  Foix ,  nous 
vous  escriprons  toutz  deux  plus  amplement.  Sur  ce,  etc. 

Ce  xi)*jourd'aoust  d57i. 


CCr  DÉPESCHE 

—  du  xix»  jour  d'aoust  1571.  — 
(Envoyée  exprès  jusques  à  Calais  par  la  voye  du  S"  Acerbo.)    . 

Arrivée  de  M'  de  Foix  à  Londres.  —  Audience. — Insistance  de  M'  de  Foix 
pour  que  l'on  s'accorde  avant  tout  sur  l'article  de  la  religion.  —  Intrigues 
de  l'Espagne  afin  d'empêcher  le  mariage. — Détails  particuliers  sur  la  négo- 
ciation. 

Au  Roy. 

Sire,  la  favorable  réception  que  le  jeune  Coban  a  heu 
charge  de  faire  à  M "^  de  Foix  à  Douvre ,  et  puys  milord 
de  Boucaust  et  sire  Charles  Havard  à  Londres,  et  celle 
que  finalement  la  Royne  d'Angleterre  et  les  principaulx  de 
sa  court  luy  ont  faicte ,  quant  il  est  arrivé  vers  elle  à  Hat- 
feild,  ont  montré  que  sa  venue  estoit  bien  fort  agréable 
par  deçà  ,  et  que  l'occasion  ,  pour  laquelle  l'on  a  estimé 
qu'il  y  passoit,  estoit  très  désirée  de  l'universel  de  ce 
royaulme  ;  ce  que  luy  mesmes  a  encore  mieulx  cogneu  par 
les  honnestes  propos  de  ceste  princesse ,  et  le  luy  a  esté 
davantaige  confirmé  par  l'expression  des  paroUes  et  de 
l'indubitable  démonstration  de  ceulx  de  son  conseil,  de 
sorte  qu'il  a  trouvé  que  l'affaire  estoit  en  très  bons 
termes. 

Dont  pour  le  çonduyre  au  poinct  que  Yoz  Maj  estez  et 
Monseigneur  desiroient,  et  affin  de  l'y  acheminer  par  la 
voye  que  luy  avez  baillé  en  son  instruction,  après  qu'avec 
beaucoup  de  dignité  et  d'une  fort  bonne  façon ,  il  a  heu 
satisfaict  aulx  premiers  offices  de  salutation  et  présenta- 
tion de  voz  lettres ,  lesquelles  ont  esté  fort  gracieusement 
receues  de  la  dicte  Dame,  il  luy  a  vifvement  incisté  qu'elle 

debvoit  ottroyer  à  Monseigneur,  venant  par  deçà,  l'exercice 
de  sa  religion,  et  que,  sans  roflfance  de  sa  conscience  et 
grand  intérest  de  son  honneur ,  ny  mesmes  sans  quelque 
note  d'infamye,  il  ne  s'en  pouvoit  aulcunement  départyr , 
ny  Voz  Majestez  ;  et  les  saiges  seigneurs  de  vostre  conseil , 
après  avoir  dilligemment  examiné  ce  qu'elle  avoit  naguiè- 
res  respondu ,  (qu'elle  craignoit  de  ne  pouvoir  meintenir  à 
Mon  dict  Seigneur  son  exercice,  s'il  le  s'attribuoyt) ,  ne 
vous  voyent  y  avoir  rien  de  plus  expédiant  que  de  faire 
que  la  toUérance  d'icelluy,  pour  plus  de  seurté,  luy  fût 
ottroyée  par  chapitre  exprès,  comme  les  aultres  articles 
du  contract  :  ce  qu'il  luy  a  comprouvé  avec  plusieurs  gra- 
ves et  fort  prudentes  considérations ,  et  avec  toute  la  vive 
action  qui  a  esté  nécessaire  pour  luy  faire  clairement  cog- 
noistre  qu'il  n'estoit  ny  honneste,  ny  utille,  ny  aulcune- 
ment possible,  qu'il  se  fit  aultrement. 

A  quoy  la  dicte  Dame ,  après  avoir  beaucoup  aprouvô 
la  saincte  intention  de  Mon  dict  Seigneur,  et  avoir,  par 
ung  bel  ordre  de  beaucoup  de  bonnes  paroUes ,  infinyement 
loué  ce  qu'il  vouloit  avoir  considération  de  Dieu ,  de  sa 
conscience  et  de  la  conservation  de  son  honneur  sur  toutes 
choses ,  elle  a  allégué  les  raysons  qui ,  de  son  costé ,  luy 
sembloient  estre  pareillement  considérables  pour  sa  con- 
science, pour  son  estimation  et  pour  la  paix  de  son  royaulme  ; 
et  qu'elle  estoit  très  contante  que  nous  deux ,  avec  trois 
ou  quatre  des  principaulx  de  son  conseil,  advisissions  de 
quelques  honnestes  moyens  pour  mutuellement  satisfaire 
et  à  elle  et  à  Mon  dict  Seigneur,  et  s'est  arrestée  princi- 
pallement  sur  deux  poinctz  :  l'ung,  à  rejecter  le  doubte 
du  dangier  de  Mon  dict  Seigneur ,  comme  chose  qu'on  ne 
pouvoit  avoir  nullement  oomprinse,   ny  d'aulcuns  propos 

qu'elle  eust  jamais  teiiuz  (ains  avoit  esté  tout  au  contraire), 
ny  pareillement  de  l' estât  présent  de  ce  royaulme,  car  ne 
falloit  doubter  que  Monsieur  n'y  fût  crainct,  aymé  et  aul- 
tant  révéré  de  ses  subjectz  que  nul  souverain  prince  et 
absolu  le  pourroit  estre  en  nul  aultre  estât  de  toute  la 
terre  habitable.  Etl'aultre  poinct  a  esté  de  craindre  que  , 
d'icy  à  six  ou  sept  ans,  elle  fût  mesprisée  de  Monsieur, 
qui  ne  sera  lors  qu'en  fleur  de  jeunesse  et  elle  ung  peu 
plus  advancée  en  l'eage ,  ce  qui  luy  seroit  ung  trop  cer- 
tain racourcissement  de  ses  jours,  ou  qu'au  moins  elle 
passeroit ,  de  là  en  avant,  ceulx  qui  luy  resteroient  comme 
dans  un  sépulchre  de  larmes. 

A  quoy  luy  ayantz  toutz  deux  fort  satisfaict  par  l'asseu- 
rance  qu'elle  debvoit  prandre  des  exceflantes  vertuz  et 
perfections  qui  sont  en  Mon  dict  Seigneur ,  et  encores  plus 
par  l'estime  de  ceUes  qu'il  trouvera,  de  jour  en  jour,  plus 
grandes  et  plus  aymables  en  elle ,  le  propos  s'est  adoané 
à  la  recordation  d'aulcunes  choses  qui  avoient  passé,  du- 
rant le  temps  de  M""  de  Foix  par  deçà  ';  et  ainsy  l' au- 
dience s'est  gracieusement  achevée. 

Et,  le  lendemain,  nous  ayantz  la  dicte  Dame  envoyé 
quatre  principaulx  seigneurs  de  son  conseil,  il  leur  a  esté 
par  M""  de  Foix  encores  plus  vifvement  et  plus  copieuse- 
ment déduict,  qu'il  n' avoit  faict  à  elle,  ce  qui  mouvoit  Voz 
Majestez  Très  Chrestiennes ,  et  Monsieur ,  et  tout  vostre 
conseil,  à  ceste  ferme  résolution  de  la  religion ,  et  comme 
il  estoit  impossible,  s'il  n'estoit  pourveu  à  Mon  dict  Sei- 
gneur de  l'exercice  de  la  sienne,  vennant  par  deçà,  qu'on 

•  Paul  de  Foix,  archevêque  de  Toulouse,  avait  été  lui-même  ambassadeur 
en  Angleterre  de  1561  à  1565  ,  époque  à  laquelle  il  avait  été  remplacé  pai 
M'  Bochetel  de  La  Forest. 

passât  plus  oultre ,  et  que  pourtant  ilz  advisassent  de  quel- 
ques si  bons  et  si  seurs  expédiantz  en  cest  endroict  que 
les  deux  parties  en  peussent  avoir  contantement.  Hz  ont 
faict  des  responces  sur  le  champ  qui  ont,  à  la  vérité,  tes- 
moigné  le  singulier  désir  de  tout  ce  royaulme  envers  Mon 
dict  Seigneur,  mais  une  très  grand  difficulté  à  l'accommo- 
dement de  ce  poinct  pour  le  préjudice  de  leur  religion  et 
pour  la  trop  grande  confiance  que  les  Catholiques  en  pran- 
droient;  et  néantmoins  qu'ilz  en  confèreroient  avec  leur 
Mestresse  pour  plus  résoluement  nous  y  respondre.  Dont 
nous  estantz,  le  jour  d'après,  rassemblez  au  logis  de  la 
dicte  Dame,  ilz  nous  ont  respondu,  qu'elle  ne  pouvoit, 
sa  conscience  ,  son  estimation  et  son  estât  sauvés , 
nous  accorder  nostre  demande  en  la  façon  et  aulx  termes 
qu'elle  estoit,  et  qu'elle  ne  pouvoit  ny  vouloit  penser  qu'en 
eschange  d'une  si  grande  sincérité  et  candeur,  qu'elle  et 
toutz  les  siens  avoient  usé  en  cest  endroict ,  trop  plus  que 
à  nul  aultre  party  qui  se  fût  encores  présenté,  Voz  Ma- 
jestez  et  Mon  dict  Seigneur  luy  voUussiez  proposer  des 
condicions  qui  luy  fussent  ou  dommageables,  ou  impossi- 
bles, et  que  pourtant  elle  avoit  mandé  le  reste  de  son 
conseil ,  affin  d'adviser  de  quelques  honnestes  moyens 
qui  fussent  pour  satisfaire  à  elle  et  contanter  Mon  dict 
Seigneur. 

Cependant  n'est  pas  à  croyre.  Sire,  combien  les  minis- 
tres du  Roy  d'Espaigne,  qui  sont  icy,  s'esforcent  par  in- 
ventions, en  partie  artifficieuses  et  en  partie  vrayes,  de 
donner  empeschement  à  ce  propos;  car,  encores  que  la 
Royne  d'Angleterre  tienne  au  Roy,  leur  Maistre,  et  à  ses 
subjectz,  quatre  centz  mil  escuz  de  clair  dans  sa  Tour  de 
Londres,  et  plusieurs  navyres,  et  très  grand  nombre  de 

nierchandises  par  deçà,  et  qu'ils  soyent  les  oultraigez  et  in- 
téressez, néantraoins  ilz  accordent,  pour  se  racointer  à  elle, 
de  rembourcer  encores  de  nouveau  les  Anglois  d'aultres 
quatre  centz  mil  escuz,  etlaysser  à  la  dicte  Dame  de  conve- 
nir de  ceulx  que  desjà  elle  tient  avec  les  Gènevoys,  comme 
elle  pourra,  et  que  les  subjectz  du  Roy  d'Espaigne  se  con- 
tanteront  de  reprandre  les  merchandises  en  tel  estât  qu'elles 
sont  ;  et  que  pour  retacher  davantaige  son  amytié  et  son 
alliance  avec  la  mayson  d' Austriche ,  si  elle  se  résoult  fer- 
mement de  prendre  party,  que  le  Prince  Rodolphe  s'y  of- 
fre, dez  à  présent,  et ,  si  elle  veult  demeurer  en  sa  première 
liberté,  comme  elle  a  faict  les  trèze  ans  de  son  règne, 
qu'ilz  s'esforceront  de  luy  mettre  le  Prince  d'Escoceenses 
mains  pour  le  pouvoir  désigner  à  ses  subjectz ,  quand  elle 
vouldra,  et  non  plus  tost,  son  successeur  après  elle  5  et  luy 
feront  cependant  fiancer  une  des  filles  d'Espaigne,  et  fe- 
ront en  oultre  qu'elle  ne  sentyra  de  sa  vie  aulcun  moleste 
du  costé  de  la  Royne  d'Escoce,  ce  qu'ilz  sont  après  à  le 
persuader  à  la  comtesse  de  Lenoz.  Et  vont  aussi  par  dons , 
par  promesses  et  par  grandes  offres,  pratiquans  ceulx  de  ce 
conseil  et  encores  quelques  dames ,  pour  traverser  le  pro- 
pos de  Monsieur  ;  et  estiment  que  la  conclusion  en  est  plus 
prochaine  qu'elle  n'est;  laquelle  ilz  ont  de  tant  plus  sus- 
pecte qu'ilz  entendent  que  la  noblesse  de  ce  royaulme  et 
les  Flamans,  qui  sont  icy,  ne  parlent  de  rien  plus  ouverte- 
ment que  de  se  vouloir  toutz  employer  à  la  conqueste  des 
Pays  Ras  pour  luy.  Sur  ce,  etc. 

Ce  XIX*  jour  d'aoust  1571. 

A   LA   ROVNE. 

Madame,  il  semble  que  la  Royne  d'Angleterre  ayt  prins 

pour  grand  oflance  qu'on  ayt  vollu  inférer  de  son  dire, 
qu'il  y  avoit  du  péril  et  du  dangier  pour  Monseigneur  vostre 
filz  s'il  vouloit  user  de  la  religion  catholique  par  deçà, 
chose  qu'elle  asseure  n'avoir  touchée  ny  prez,  ny  loing, 
ains  plustost  le  contraire  :  c'est  qu'elle  voyoit  les  occasions 
de  trouble,  qui  avoient  aparu  à  la  venue  du  Roy  d'Espai- 
gne,  cesser  toutes  en  l'endroict  de  Mon  dict  Seigneur  parce 
qu'il  ne  passeroit  icy  sur  ung  changement  de  religion , 
comme  avoit  esté  allors,  ny  sur  ung  nouveau  règne  comme 
celluy  de  sa  sœur,  qui  estoit  assés  contredict  de  plusieurs, 
ains  viendroit  continuer  avec  elle,  avec  tout  heur  et  playsir, 
un  règne  très  paysible  et  bien  estably,  qui  avoit  desjà  duré 
trèze  ans  en  la  personne  d'elle  seule.  Mais  ceulx  de  la  no- 
blesse de  sa  court  se  sont  davantaige  irritez  du  dict  propos, 
ayantz  plusieurs  des  principaulx  dict  tout  librement  que  en 
France,  en  Espaigne  et  en  quel  estât  qui  soit  aujourduy  au 
monde.  Tonne  sauroit  plushonnorablement,  ny  loyaulment, 
ny  avec  plus  de  fidellité  et  d'obéyssance,  accompaiguer  leur 
prince  qu'ilz  accompaigneront  Monsieur,  s'ilz  ont  cest  heur 
que  de  l'avoir  pour  roy,  ou  quelque  aultre  prince  qui  sera 
mary  de  leurRoyne,  et  qu'ilz  sçauront  aussi  bien  et  vail- 
lamment mouryr  à  ses  pieds  que  nation  qui  soit  soubz  le 
ciel  ;  par  amsy,  que  les  ennemys  de  ce  propos  aillent  trou- 
ver quelque  aultre  invention ,  car  la  preuve  et  la  vertu  de 
leurs  prédécesseurs  convaincront  toutjour  ceste  cy  de  grand 
mensonge;  et  ne  pouvoient  penser  que  Voz  Majestez  et 
Mon  dict  Seigneur  leur  voUussiez  faire  tant  de  tort  que  d'a- 
voir une  si  mauvaise  opinion  d'eulx,  ny  qu'il  se  trouvastung 
si  arrogant  homme  en  Angleterre  qui  osât  contradire  ou 
s'opposer  en  rien  à  son  prince. 

A  quoy  M""  de  Foix  et  moy,  pour  modérer  ceste  impres- 

sion,  avons  premièrement  respondu  à  la  dicte  Dame  que 
Yoz  Majestez  et  Mon  dict  Seigneur  auroient  très  agréable 
ceste  sienne  déclaration ,  et  avons  signifié  à  quelques  ungs 
des  siens  que  Voz  dictes  Majestez  avoient  aultant  bonne 
estime  d'eulx  que  de  noblesse  qui  soit  au  monde,  et  que 
vous  prandrez  encores  de  fort  bonne  part  ceste  leur  abon- 
dante affection  vers  Mon  dict  Seigneur.  De  quoy  ilz  sont 
demeurez  assés  satisfaictz  ;  mais  ilz  ont  opinion  que  une 
partie  de  ceste  objection  soit  procédé  artifficieusement 
d'aulcuns  de  deçà,  qui  sont  souspeçonnez ,  à  cause  du  Roy 
d'Espaigne,  de  ne  vouloir  l'advancement  de  ce  propos,  les- 
quelz  on  menace  assés  ouvertement,  et  avec  démonstration 
en  universel ,  qu'on  ne  désire  rien  tant  que  de  recouvrer 
ung  tel  chef,  de  qui  la  vertu  et  la  valleur  sont  infinyment 
prisées  et  louées  par  deçà.  Sur  ce,  etc. 

Ce  XIX*  jour  d'aoust  157i. 


CCir  DEPESCHE 

—  du  iii«  jour  de  septembre  1 57 1 . — 
(  Envoyée  exprès  jusques  à  la  court  par  Monsieur  de  Foix.  ) 

Retour  de  M'  de  Foix  en  France.  —  Négociation  sur  les  articles  touchant 
l'exercice  de  la  religion ,  l'administration  du  royaume ,  et  le  couronne- 
ment. 

Au  Roy.  ' 

Sire,  la  ferme  résolution  que  M""  de  Foix  a  déclairé 
à  la  Royne  d'Angleterre  et  aulx  siens  :  que  Voz  Majestez 
Très  Chrestiennes ,  et  Monseigneur,  et  les  saiges  seigneurs 
de  vostre  conseil ,  avoient  prinse  de  ne  se  pouvoir  faire,  en 
façon  du  monde ,  que  Mon  dict  Seigneur,  venant  par  deçà, 
u'eust  l'exercice  de  sa  religion  pour  luy  et  ses  domesti- 

ques  ;  et  ce  que  ,  d'abondant ,  il  a  proposé  que  l'administra- 
tion du  royaulme  luy  fût  ottroyée  conjoinctement  avec  la 
dicte  Dame,  ensemble  le  couronnement,  ont  esté  trois 
poinctz ,  qu'encor  qu'ilz  ayent  semblé  dangereux  et  sus- 
pectz ,  il  les  leur  a  néantmoins  si  bien  justifiiez ,  et  mons- 
tre, par  beaucoup  de  graves  et  bien  fort  aparantes  raysons, 
qu'ilz  estoient  très  justes  et  esloignez  de  toute  sîmulté  et 
d'offance,  qu'enfin  l'affaire  a  esté  dextrement  conduict 
aulx  termes  que  luy  mesmes  vous  dira';  qui  m'asseure, 
Sire ,  que  les  trouverez  très  honnorables  pour  Yostre  Ma- 
jesté. Sur  ce ,  etc.         Ce  iij*  jour  de  septembre  1571 . 


CCIir   DÉPESCHE 

—  du  vii*  jour  de  septembre  1571.  — 
(  Envoyée  exprès  jusques  à  Calais  par  Jehùn  Votet.) 

Explication  sur  l'avis  donné  au  roi  que  l'on  songeait  à  renouer  la  proposition 
du  mariage  entre  Elisabeth  et  le  prince  de  Navarre.  —  Efforts  tentés  en 
Angleterre  pour  rompre  le  mariage  du  duc  d'Anjou. — Saisie  de  l'arçent 
envoyé  en  Ecosse  par  l'ambassadeur.  —  Accusation  portée  contre  le  duc  de 
Norfolk  à  ce  sujet.  — Demande  de  l'ambassadeur,  afin  que  l'argent  lui  soit 
rendu.  —  Arrivée  de  don  Juan  en  Italie  pour  conduire  la  guerre  contre  les 
Turcs.  —  Nouvelles  des  Pays-Bas.  —  Le  duc  de  Norfolk  conduit  à  la  Tour; 
prière  de  l'ambassadeur  afin  que  le  roi  intercède  en  sa  faveur.  —  Accord  du 
comte  d'Arguil  avec  le  comte  de  Morton. 

Au  Roy. 

Sire,  il  me  souvient  que  quant  le  jeune  Coban,  n'es- 
tant encores  conclue  la  paix  en  vostre  royaulme ,  fut  en- 

<  te  récit  de  cette  négociation,  qui  n*a  pas  été  transcrit  sur  les  registres,  ne 
s'est  pas  retrouvé  dans  les  papiers  de  l'ambassadeur ,  où  l'on  voit  seulement 
le  compte  qui  a  été  rendu  de  la  négociation  dont  M'  de  Folx  a  été  chargé 
l'année  suivante  (juin  1572)avecMM'*deMontmorenci  etdeLaMothe  Fénélon 
au  sujet  (lu  mariage  du  duc  d'AIençon. 

voyé  devers  l'Empereur  pour  renouveller  le  propos  de  l'ar- 
chiduc Charles,  l'on  me  donna  adviz  qu'en  mesmes  temps 
M"  le  cardinal  de  Chatillon ,  pour  le  traverser,  avoit  faict 
mettre  en  avant ,  par  le  S"^  de  Trokmorthon ,  le  party  de 
Monsieur  le  Prince  de  Navarre  avec  la  Royne  d'Angleterre, 
remonstrant  que  les  princes  protestans  d'Allemaigne  en 
seroient  plus  contantz  que  de  cest  aultre,  et  qu'il  n'y  avoit 
nul  plus  grand  subject  ny  de  meilleure  extraction  que  le 
dict  Prince  en  toute  la  Chrestienté  ;  et  que ,  oultre  les  es- 
tatz  de  la  Royne  de  Navarre ,  sa  mère ,  qui  estoient 
grandz,  et,  oultre  les  biens  de  Yendosme  qui  estoient 
honnorables,  et  dont  de  ceulx  qui  sont  en  Flandres  les 
ungs  estoient  assis  sur  la  mer  en  lieu  non  guières  moins 
commode  qUe  Callais,  le  dict  Sieur  Prince  avoit  obtenu  de 
nouveau  ung  jugement  en  la  chambre  impérialle  contre  le 
Roy  d'Espaigne  de  plusieurs  aultres  biens  et  sommes,  qu'il 
disoit  monter  à  plus  de  deux  millions  d'or.  Néantmoins  le 
propos,  à  cause  de  l'eage  et  de  la  taille,  n'avoit  esté  aucul- 
nement  suyvy,  etn'ay  point  sceu.  Sire,  que,  despuys  la  paix 
conclue  ^  et  despuys  le  propos  de  Monseigneur,  frère  de  Yos- 
tre  Majesté ,  il  ayt  esté  faict  aucune  mencion  du  dict  Sieur 
Prince  ny  pour  la  Royne  d'Angleterre,  ni  pour  aulcune  de 
ses  parantes.  Et  quand  M"^  de  Foix  a  parlé  icy  que  Yostre 
Majesté  vouloit  donner  Madame  en  mariage  au  dict 
Sieur  Prince  ,  et  que  despuys  j'ay  asseuré  que  cella  estoit 
comme  conclud  ,  je  n'ay  cogneu ,  en  signe  ny  en  paroUe , 
qu'on  ayt  faict  aultre  démonstration  que  de  l'aprouver  bien 
fort,  et  de  louer  infinyement  le  moyen  qu'aviez  trouvé  par 
là  d'assurer  si  bien  ceulx  de  la  nouvelle  religion  qu'ilz 
n'auront  jamais  occasion  de  rien  mouvoir  dans  vostre 
royaulme. 

IV.  15 

Tant  y  a,  Sire,  que  je  prendray  garde  si  l'adviz  qu'on 
vous  a  donné  là  dessus  a  aulcun  fondement ,  bien  me  sem- 
ble que  le  conseil  de  deçà  n'est  si  peu  judicieulx  qu'il 
veuille  faire  déiaysser  à  ceste  Royne  l'ung  ou  l'aultre  de 
deux  grandz  apuys  qui  luy  sont  proposés,  pour  suivre  ce 
troisième  bien  foible,  qui  ne  luy  pourroit  guières  ayder, 
et  qui  seroit  pour  faire  unyr  les  aultres  deux  contre  elle. 
Dont  ne  fault  doubter  qu'elle  ne  cerche  de  s'accommoder 
en  quelque  bonne  sorte  avecYostre  Majesté,  et,  si  elle  ne 
le  peult  faire,  qu'elle  vouldra  retourner,  commant  que 
soit,  à  l'intelligence  du  Roy  d'Espaigne;  mais,  pour  le 
présent,  sa  principalle  entente,  et  des  siens,  est  de  par- 
achever le  propos  de  Mon  dict  Seigneur.  Et  encor  que,  de 
l'autre  part,  l'on  offre  à  la  dicte  Dame  de  luy  faire  de 
grandz  advantaiges,  et  à  plus  tollérables  condicions  que 
les  nostres,  ou  au  moins  de  mettre  les  choses  d'Escoce 
en  sa  main ,  et  que  beaucoup  de  dons  et  de  présens  ayent 
desjà  couru  en  cella  avec  encores  de  plus  grandes  promes- 
ses pour  Tadvenyr,  et  que  soubz  main ,  l'on  ayt  admonesté 
les  Protestans  de  penser  ainsy  de  ceste  grandeur  de  Mon- 
sieur comme  d'une  authorité  qui  se  va  dresser  contre  eulx 
et  contre  leur  religion,  ces  mauvais  offices  néantmoins 
n'ont  peu  encore  avoir  lieu,  et  ceulx  qui  les  ont  faictz. 
bien  que  ne  leur  en  ayons  opposez  de  semblables ,  n'onC 
sceu  dissimuler  leur  dolleur  qu'ilz  n' ayent  monstre  avec 
larmes  qu'ilz  ne  sçavent  où  ilz  en  sont.  Ce  que  je  laysse, 
Sire ,  à  M*"  de  Foix  de  le  vous  discourre  plus  au  long  par  If 
récit  de  plusieurs  particullaritez  qui  sont  advenues  pendant 
qu'il  a  esté  par  deçà.  Lequel  aussi  vous  racomptera  l' déci- 
dant des  deux  mil  escuz  que  j'envoyois  en  Escoce,  pour 
l'occasion  desquelz  l'on  a  despuys  resserré  davanfaip»  1^ 

duc  de  jNorfolc ,  comme  s'il  en  estoit  coulpable ,  et  mi/  en 
la  Tour  ses  deux  secrétaires.  Et  parce  que  j'ay  esté  allégué, 
il  y  a  heu  deux  seigneurs  de  ce  conseil  qui  m'en  sont  ve- 
nuz  parler;  ausquelz  j'ay  dict  tout  librement  que  Vostre 
Majesté ,  ayant  entendu  la  perte  des  dix  huict  mil  escuz  et 
des  monitions  que  Chesoin  admenoit  en  Escoce,  et  la 
vollerie  qu'on  avoit  faicte  au  S"^  de  Vérac,  vostre  agent, 
arrivant  par  dellà,  d'avoir  prins  ses  pacquectz,  ses  coffres, 
son  argent  et  l'avoir  arresté  luy  prisonnier  ;  et  ne  sachant 
que  les  deux  tiers  de  l'argent  fût  entré  dans  Lillebourg, 
comme  on  l'avoit  entendu  despuys ,  vous  m'aviez  commandé, 
Sire ,  de  faire  tenir  au  dict  Vérac ,  ou  à  quelcun  pour  luy, 
le  plus  dextrement  que  je  pourrois,  mil  escuz,  ensemble 
une  aultre  petite  partie  que  M"^  de  Glasco  envoyoit  par 
dellà;  et  de  tant  que  c' estoit  une  chose  qui  concernoit  vos- 
tre service,  laquelle  ne  debvoit  estre  désagréable  à  la 
Royne,  vostre  bonne  sœur,  non  plus  qu'elle  ne  luy  pouvoit 
estre  en  façon  du  monde  dommageable ,  je  prioys  iceulx  du 
conseil  de  faire  envers  elle  que  les  dicts  deux  mil  escuz 
fussent,  par  l'ordre  mesmes  de  la  dicte  Dame,  apportez 
au  dict  de  Vérac ,  ou  qu'elle  me  vollust  donner  saufconduict 
pour  les  luy  envoyer,  ou  au  moins  me  les  faire  randre  ;  et, 
quoy  que  soit ,  qu'elle  me  mandât  ce  que  j'auroys  à  en  es- 
cripre  à  Vostre  Majesté;  dont.  Sire,  j'en  attandz,  d'icy  à 
deux  jours,  la  responce.  Et  parce  que  M"^  de  Foix  est  bien 
instruict  de  tout  ce  faict ,  je  vous  suplieray  seulement ,  Sire, 
d'en  parler,  ou  d'en  respondre ,  à  l'ambassadeur  d' Angle-- 
terre,  quant  il  vous  en  parlera,  conforme  à  ce  dessus,  et  me 
commander  comme  il  vous  playrra  que  j'en  use  ;  se  con- 
tinuant ,  au  reste ,  toutes  aultres  choses  icy  ,  comme 
M''  de  Foix  les  a  layssées  :  que  le  S"^  de  Quiliegrey  partira 

bientost  pour  aller  sollaiger  M""  de  Valsiiigam,  et  que  mi  ■ 
lord  de  Burgley  suyvra,  si  quelque  accidant  ne  survient. 
L'ambassadeur  d'Espaigne  a  publié  l'arrivée  de  don 
Joan  d' Austria  en  Itallye ,  avec  grand  expectation  de  toute 
la  Chrestienté  qu'il  exploictera  encores  cest  esté  plusieurs 
notables  faictz  d'armes  sur  le  Turc.  Ung  allemant  qui  se 
faict  appeller  le  comte  de  Lumey  est  arrivé ,  despuys  huict 
jours ,  lequel  est  eschappé,  à  ce  qu'on  dict,  par  grand  for- 
tune ,  des  mains  des  Espaignolz  qui  cerchoient  de  le  pran- 
dre,  parce  qu'il  favorisoit  les  partz  du  prince  d'Orange.  Je 
verray  ce  qu'il  négociera  par  deçà;  et  sur  ce,  etc. 

Ce  vy^jour  de  septembre  d57i. 

'  PAR   POSTILLE. 

Despuys  la  présente  escripte ,  Ton  a  mené  le  duc  de  Noifolc  à  la 
Tour  ;  et  de  tant,  Sire  ,  qu'il  semble  qu'on  le  travaille,  et  qu'on  le 
veult  recercher  de  sa  vie,  à  cause  que  son  secrétaire  m'a  vollu 
moyenner  la  conduicte  de  ces  deux  mil  escuz  au  S'  de  Vérac ,  vostre 
agent  en  Escoce ,  de  quoy  je  ne  sache  qu'il  soit  en  rien  consent  ny 
sçavant,  je  supplie  très  humblement  Vostre  Majesté  d'employer,  en 
quelque  bonne  sorte,  sa  faveur  envers  la  Royne d'Angleterre ,  à  ce 
que  le  dict  duc  et  ses  hommes  ne  souffrent  aucun  mal  pour  cella.  Et, 
au  surplus,  Sire,  j'entendz  que  l'accord,  que  milord  de  Burgley 
nous  disoit  estre  faict  en  Escoce  ,  est  entre  le  comte  de  Morthon  et 
le  comte  d'Arguil,  lequel  il  a  tiré  de  sa  part,  au  préjudice  touljour  de 
la  cause  de  la  Royne  d'Escoce. 

n  Vni'b  .  xluu;]JB  (lo'l  .  ;jt'  ;  > 

CCIV*'   DÉPESCHE 

—  du  xii«  jour  de  septembre  1371.  — 
(  Envoyée  jusques  à  Calais  par  Clearc,  archier  de  la  garde  escoçoyse.  ) 

Procédure  contre  le  duc  de  Norfolk.  —  Danger  de  Marie  Stuart.  — Nouvelles 
d'Ecosse  ;  avantages  remportés  par  les  partisans  de  la  reine.  —  Conclusion 
de  l'accord  sur  les  prises  entre  les  Anglais  et  les  Espagnols.  —  Entreprise 
des  partisans  de  la  reine  d'Ecosse  sur  Stirling. 

iioi»  r.i         A.U  Roy. 

Sire,  quant  M'  de  Foix  est  party  d'icy,  la  Royne  d'An- 
gleterre a  monstre  qu'elle  estoit  en  dellibération  d'envoyer 
devers  Vostre  Majesté  ung  des  seigneurs  de  son  conseil 
pour  vous  aller  justiffier  les  responces  qu'elle  nous  a  faictes, 
et  les  conduyre,  s'il  estoit  possible  ,  à  quelque  bonne  con- 
clusion du  propos  du  mariage ,  ou  au  moins  confirmer  par 
là  l'amytié  qu'elle  cerche  de  faire  avec  vostre  couronne  ;  mais 
despuys  il  semble  qu'elle  ayt  remiz  ceste  despêche  jusques 
à  ce  que  le  S"^  de  Valsingam  luy  ayt  mandé  comme  aura  esté 
prins  le  rapport  de  M"^  de  Foix.  Cependant  elle  et  ceulx  de 
son  conseil  font  une  extrême  dilligence  d'enquérir  contre 
le  duc  de  Norfolc  s'il  a  point  continué  ses  intelligences 
avec  la  Royne  d'Escoce ,  despuys  qu'il  luy  a  esté  defiandu, 
et  s'il  en  a  heu  quelque  une  avecques  moy,  mais  il  semble 
que  beaucoup  plus  l'on  le  recerche  s'il  a  poinct  mené  nulle 
pratique  avec  le  duc  d'Alve,  et  néantmoins  ung  chacun 
estime  que  tant  plus  l'onFesclayrera,  plus  il  sera  cogneu 
loyal  subject  de  sa  Mestresse  ;  et  s'est  on  esforcé  de  prou- 
ver que  les  deux  mil  escuz ,  qui  alloient  en  Escoce,  venoient 
de  luy,  mais  la  vérité  se  manifeste  de  plus  en  plus  qu'ilz 
sont  procédez  de  moy,  comme  je  n'ay  difi'éré  de  les  advou- 
her,  et  d'asseurer  que  Vostre  Majesté  m'avoit  commandé 

de  les  faire  tenir  au  S'  de  Vérac  pour  sou  entretennemeut 
par  dellà  ;  ce  qui  justiffie ,  quant  à  ce  poinct ,  fort  grande- 
ment le  dict  duc ,  bien  que  je  ne  fays  doubte  qu'on  ne  res- 
serre davantaige  la  Royne  d'Escoce,  et  qu'on  ne  preigne 
quelque  colleur  de  cecy,  ainsy  qu'assez  souvant  l'on  l'a 
bien  prinse  d'aultres  bien  légières  choses,  pour  retarder  ses 
affaires  ;  mesmes  que  milord  de  Burgley  m'a  mandé  que  la 
Royne ,  sa  Mestresse ,  estoit  dellibérée  de  ne  souffrir 
qu'aulcun  demeurast  icy  pour  la  Royne  d'Escoce,  ny  qu'il 
se  trouvast  homme  en  Angleterre  qui  ozât  parler  pour  elle. 
Dont ,  sur  la  première  occasion ,  que  Vostre  Majesté  me 
commandera  d'en  porter  quelque  paroUe ,  je  mettray  peyne 
de  m'en  résouldre  en  une  ou  aultre  façon. 

J'enteudz  que  le  jeudy,  vingt  huictiesme  du  passé,  il  y 
a  heu  une  grosse  escarmouche  entre  ceulx  de  Lillebourg  et 
du  Petit  Lith,  où  la  deffaicte  a  esté  grande  de  chacun  costé, 
mais  l'advantaige  est  demeuré  à  ceulx  de  Lillebourg,  qui 
ont  prins  le  coronnel  des  gens  de  pied  du  comte  de  Lenoz  ; 
et  le  dict  de  Lenoz  s'est  retiré  à  Esterling,  ayant  layssé 
chef  dans  la  place  le  milord  Lendsey.  L'on  dict  que  mi- 
lord de  Humes  avoit  aussi  esté  prins  de  rechef,  et  blessé 
en  la  dicte  escarmouche,  mais  qu'il  est  eschappé.  J'entendz 
que  ceulx  du  dict  Lillebourg  sont  allez  courre  jusques  à 
S*  André,  où  le  S'  de  Yérac estoit  dettenu  et  qu'ilz  l'ont  ad- 
mené  avec  eulx.  Les  comtes  d'Arguil,  de  Casselz,  d'Eglin- 
thon  et  milord  Boid  ont  faict  leur  convention  avec  le  comte 
de  Morthon ,  soubz  colleur  de  laquelle  l'on  nous  a  voUu  don- 
ner entendre  que  la  paciffication  estoit  establye  en  tout  le 
pays;  mais  je  voys  bien.  Sire,  qu'à  ceste  heure,  plus  que  , 
jamais,  vostre  assistance  et  vostre  authorité  sont  requises 
au  dict  pays.  ,j,  v„„,). 


—  231   — 

:5i ,  d'avanture ,  le  S'  de  Valsingam  prend  espérance  des 
propos  que  Yostre  Majesté  luy  tiendra ,  il  y  a  grand  appa- 
rence qu'après  ses  premières  lettres  à  ceulx  cy,  milord  de 
Burgley  passera  incontinent  en  France,  avec  lequel  j'es- 
time. Sire,  que,  mieulx  qu'avec  nul  aultre  de  ce  royaulme, 
Vostre  Majesté  pourra  conclurre  les  choses  qu'elle  a  à  dé- 
raesler  avec  ceste  princesse.  Le  différand  des  Pays  Bas , 
en  ce  qui  concerne  les  merchandises ,  est  accordé  tout 
ainsy  que  je  l'ay  dict  à  M""  de  Foix  ;  ne  reste  plus  que  ung 
peu  de  cérémonie ,  à  qui  sera  couché  par  le  contract  qui 
debvra  rendre  le  premier ,  car  en  effect  les  Anglois  demeu- 
rent saysis  et  satisfaictz  de  tout  ce  qu'ilz  ont  vollu ,  et  le 
S"^  Fiesque  s'en  va  en  dilligence  trouver  le  duc  d'Alve 
pour  le  luy  faire  ratiffier,  avec  lequel  l'on  a  heu  une  bien  es- 
troicte  et  bien  privée  communication  eh  ceste  court  premier 
qu'il  soit  party.  Sur  ce,  etc. 

Ce  xij*  jour  de  septembre  1571. 

Despuys  la  dicte  escarmouche,  est  venu  nouvelle  que  ceulx  de  Lil- 
lebourg,  en  nombre  de  quinze  centz  hommes,  sont  allez  essayer  une 
fort  hazardeuse  entreprinse  sur  ceulx  qui  estoicnt  logez  dans  la  ville 
d'Eslerljn,  qui  leur  a  réuscy  si  bien  qu'ilz  ont  faicî  une  grande  exé- 
cution ,  et  entre  autres  choses  on  dict  qu'ilz  ont  donné  ung  coup  de 
pistoUé  au  comte  de  Lenoz  dans  sou  lict,  lequel  à  peyne  en  eschap- 
pera. 

CCV*=  DÉPESCHE 

—  du  xvi«  jour  (le  septembre  1571.  — 
(  Envoyée  exprès  jusques  à  Calais  par  le  S"  Gosselin.) 

Couflrmation  de  Tentreprise  sur  Stirling. — Communication  faite  par  Burleigli. 
— Mort  du  comte  de  Lennox. — Le  comte  de  Mar  nommé  régent. — Rigueurs 
exercées  contre  Marie  Stuart. — Assurances  d'amitié  données  par  Burleigli 
au  nom  d'Elisabeth.  ^-Explications  de  l'ambassadeur.  —  Effet  produit  à 
Londres  par  l'arrestation  du  duc  de  Norfolk.  —  Hésitation  des  Anglais  à 
l'égard  de  l'Ecosse.  —  Nécessité  pour  le  roi  d'envoyer  dans  ce  pay?  d'im- 
portans  secours. 

Au  Roy. 

Sire ,  ce  que  je  vous  avois  mandé  de  l'hazardeuse  entre- 
prinse ,  que  ceulx  de  Lillebourg  avoient  faicte  pour  sur- 
prendre dedans  Esterling  plus  de  soixante  seigneurs  comtes, 
lordz,  évesques,  abbés  ou  aultres  principaulx  de  la  no- 
blesse ,  qui  estoient  là  assemblez  pour  tenir  ung  parlement 
contre  leur  Royne ,  est  très  véritable,  et  n'a  l'on  ouy  de 
longtemps  rien  de  plus  mémorable  que  cella ,  si  l'yssue  eust 
correspondu  à  son  commancement  5  mais  la  chose  enfin  est 
devenue  aulx  termes  que  Yostre  Majesté  verra  par  les  deux 
adviz  cy  encloz  ^ 

Tant  y  a  que  milord  de  Burgley  m'a  envoyé  dire  par  le 
S"^  de  Quillegrey,  son  beau  frère,  que  asseuréement  le 
comte  de  Lenoz  y  a  esté  tué,  et  qu'aussitost  le  comte  de 
Mar  a  esté  créé  régent,  mais  qii'on  ne  sçayt  encore  s'il 

<  Cette  entreprise  sur  Stirling  ,  qui  avait  eu  un  si  heureux  commencement 
(v,  note  p.  69),  fut  sans  aucun  résultat  pour  la  cause  de  Marie  Stuart;  le  comte 
de  Mar  étant  bientôt  arrivé,  délivra  les  seigneurs  prisonniers;  il  fut  proclamé 
régent,  et  fit  périr,  par  les  supplices,  plusieurs  des  auteurs  de  l'entreprise.  Les 
deux  avis  dont  il  est  ici  mention  n'ont  pas  été  transcrits  sur  les  registres. 

aura  accepté  la  charge;  m'a  mandé  davantaige  que,  à 
cause  de  quelques  pratiques  qu'on  a  découvertes  du  duc  de 
Norfolc,  la  Royne  d'Angleterre  a  dellibéré  de  faire  obser- 
ver de  plus  près  que  jamais  la  Royne  d'Escoce,  et  ne  per- 
mettre que,  de  quelques  jours ,  elle  ayt  aulcune  intelligence 
par  messaiges ,  ny  par  lettres ,  avec  personne  du  monde , 
et  par  ainsy  qu'elle  me  faisoit  renvoyer  ung  pacquet,  que 
naguières  j'avois  escript  à  la  dicte  Royne  d'Escoce  ,  bien 
que  je  le  luy  heusse  dépesché  par  saufconduict  ;  et ,  quant 
aulx  choses  d'Escoce,  qu'elle  avoit  mandé  à  son  ambassa- 
deur qu'après  le  retour  de  M*^  de  Foix  il  en  allast  tretter 
avec  Vostre  Majesté ,  à  quoy  pensoit  qu'il  ne  feroit  faulte  ; 
au  regard  de  ce  qui  estoit  advenu  des  deniers  que  j'en- 
voyoys  en  Escoce  ,  qu'elle  en  avoit  prins  ung  peu  de  sous- 
peçon,  mais  qu'elle  s'asseuroit  tant  de  la  parfaicte  amytié 
de  Vostre  Majesté  qu'elle  en  demeuroit  hors  de  toute  def- 
fiance ,  et  s'asseuroit  aussi  que  ne  prendriez  sinon  de  bonne 
part  la  diUigence  que ,  pour  la  conservation  de  son  estât , 
elle  mettoit  de  vériffier  les  pratiques  que  Ridolphy  avoit 
menées  contre  elle ,  où  il  avoit  toutjour ,  dez  le  commance- 
ment ,  vollu  pourvoir  que  ne  fussent  communiquées  à  moy , 
vostre  ambassadeur ,  es  quelles  la  dicte  Royne  d' Escoce  et 
le  dict  duc  se  trouvoient  à  ceste  heure  meslez.  Et  adjoux- 
toit  de  soy,  le  dict  de  Burgley,  qu'il  ne  voyoit  pas  pour  cella 
qu'il  deubt  venir  rien  de  réfroydissement  au  bon  propos , 
et  que  l'ung  de  quatre  seigneurs  :  savoir,  du  comte  de  Bet- 
fort ,  de  milord  de  Boucost ,  de  mestre  Smith  ou  de  luy  ; 
avoient  esté  proposez  pour  aller  devers  Vostre  Majesté  sur 
la  correspondance  du  voyage  de  M'^  de  Foix ,  après  qu'on 
auroit  receu  responce  du  S"^  de  Valsingam,  bien  que  la 
Royne ,  sa  Mestresse ,  ne  vouldroit  estre  veue  aller  recer- 


cher  ce  dont  l'advantaige,  réservée  auk  dames,   requiert 
qu'elle  soit  recerchée. 

J'ay  respondu,  Sire ,  à  chacun  poinct  sellon  que  j'ay  es- 
timé convenir  à  la  grandeur  de  Vostre  Majesté,  et  à  l'en- 
tretenneraent  de  vostre  commune  amytié  avec  ceste  prin- 
cesse ,  et  au  desplaysir  que  vous  aurez  si  la  Royne  d'Escoce 
est  maltrettée ,  ensemble  au  regrect  qui  vous  touche  de  ces 
désordres  qui  continuent  entre  les  Escossoys ,  avec  un  désir 
infiny  d'y  remédier,  ce  que  je  n'estendz  icy  aultrement  pour 
éviter  longueur;  et  que  je  percistoys,  quant  aulx  deux  mil 
escuz ,  de  les  demander  et  d'estre  prest  d'aller  satisfaire  la 
dicte  Dame  comme  je  les  ay  baillez ,  et  de  n'avoir  jamais 
heu  pratique  avec  le  duc  de  Norfolc  ny  avec  nul  des  siens  ; 
que,  touchant  le  propos  du  mariage ,  M""  de  Foix  avoit  em- 
porté les  responces,  es  quelles  il  n'avoit  garde  d'y  rien 
empyrer ,  mais  bien  luy  avoit  semblé  expédiant  que  quelcun 
des  seigneurs  de  ce  conseil  deust  aller  remonstrer  à  Vostre 
Majesté  combien  toutz  eulx  les  estiment  raysonnables. 

Or  espéré  je ,  Sire ,  de  veoir  bientost  la  dicte  Dame  et  vous 
mander  ce  que  là  dessus  elle  m'aura  vollu  plus  avant  discou- 
rir ;  cependant ,  pour  vous  mieulx  tesmoigner  des  durs  dé- 
|M)rtemens  qu'on  use  envers  la  Royne  d'Escoce  et  des  pro- 
fondz  souspirs  qu'elle  en  adresse  à  Vostre  Majesté,  et  pour 
vous  faire  veoir  aussi  quel  est  Testât  présent  de  son  royaulme 
et  comme  l'on  continue  de  le  vouloir  toutjour  broiller ,  qui 
néantmoins  monstre  d'attandre  sa  ressource  de  la  faveur  de 
Vostre  Majesté ,  et  que  icelle  luy  viendra  à  ceste  heure  plus 
opportune  et  plus  utille  que  jamais ,  je  vous  envoyé  l'extr^t 
de  la  dernière  lettre,  du  vnj*  du  présent  ',  que  j'ay  receue  de 

•  ! 
«  Voir  la  Colleciion  coinplèic  des  lettres  de  Marie  Stuarl ,  publiée  par  M'  le 
prince  de  Labanoffde  Rostof. 

la  dicte  Royne  d'Escoce  ;  avec  une  aultre  lettre  qu'elle  m'a 
secrectement  escripte,  le  mesmes  jour,  de  sa  mein ,  et  deux 
lettres  du  S""  de  Vérac  du  vingtiesme  et  trentiesme  dupasse, 
avec  celle  que ,  du  dict  mesmes  xxx^,  le  S"^  de  Ledinthon  a 
escript  à  M"^  de  Roz.  Sur  toutes  lesquelles,  après  les  avoir 
bien  considérées  et  consultées ,  et  les  avoir  communiquées 
à  M"^  de  Glasco,  comme  la  Royne ,  sa  Mestresse,  le  désire , 
je  vous  supplie  très  humblement ,  Sire ,  y  vouloir  prendre 
une  bonne  et  bien  honnorable  résolution,  et  faire  appeller 
l'ambassadeur  d'Angleterre  affin  de  luy  en  faire  aultant 
entendre  comme  Yostre  Majesté  jugera  qu'il  en  sera  expé- 
diant pour  n'altérer  l'amytié  de  sa  Mestresse,  et  justiffier 
les  honnestes  debvoirs  dont  vous  avez  toutjours  usé  vers  elle 
en  cest  endroict.  Et  sur  ce  ,  etc.  ^ 

Ce  xvj^  jour  de,  septembre  1571. 

it..;.  ïiii  »ii<v/  'iu  fil. . 
,,.,     A  LA  Royne.    ,  <•    i    i. 

Madame,  il  semble  que  l'accidaut  du  duc  de  Norfolc  et 
celluy  du  comte  de  Lenoz  facent  désirer  davantaige  à  ceste 
princesse,  et  aulx  siens,  la  conclusion  du  propos  encommancé, 
affin  de  mieulx  asseurer  Testât  de  ce  royaulme  :  car,  ainsy 
qu'on  a  ramené  le  dict  duc  à  la  Tour,  le  peuple  de  Londres, 
lequel  on  a  toutjour  estimé  luy  estre  le  moins  affectionné 
du  royaulme,  a  néantmoins  accouru  de  toutes  partz  pour  le 
veoir  et  le  saluer,  et  pour  dire  tout  hault  qu'il  estoit  plus 
homme  de  bien  et  plus  loyal  subject  de  leur  Royne  que 
ceulx  qui  l'accusoient,  et  qu'ilz  prioient  Dieu  de  conserver 
son  ignocence  et  de  confondre  ceulx  qui  cerchoient  sa 
mort.  D'ailleurs,  ilz  voyent  que  les  choses  d'Escoce  ne  leur 
succèdent  ainsy  qu'ilz  desireroient,  et  qu'il  leur  est  besoing, 
s'ilz  y  veulent  rien  establyr  à  leur  dévotion,  d'y  aller  à  plus 

grandes  et  ouvertes  forces,  et  à  plus  de  fraiz  qu'ilz  n'y 
employent;  dont  semble  qu'ilz  s'en  trouvent  assez  per- 
plex.  Je  croy  bien  qu'ilz  feront,  à  ceste  heure,  des  nouvelles 
dellibérations  es  dictes  choses  d'Escoce,  et  qu'ilz  envoyeront 
pratiquer  le  comte  de  Mar,  et,  possible,  dépescheront  quel- 
ques gens  de  guerre  de  dellà,  par  prétexte  de  venger  la 
mort  du  dict  de  Lenoz;  mais  les  lettres  du  S""  de  Vérac 
monstrent  que  si ,  de  la  part  de  Voz  Maj estez  Très  Chres- 
tiennes,  arrivoit,  sur  ceste  conjonction  de  temps,  quelque 
personnaige  d'authorité  et  de  grande  quahté  vers  les  Es- 
cossoys,  avec  quelques  moyens  de  vostre  faveur,  que  les 
ungs  et  les  aultres  se  réduyroient  facillement  à  l'intelligence 
de  France,  et  viendroient  à  paciffication  entre  eulx,  au 
grand  honneur  de  Voz  Majestez  et  grande  réputation  des 
affaires  du  Roy,  non  seulement  en  ceste  isle,  mais  par  toute 
la  Chrestienté.  Je  ne  vous  diz  rien.  Madame,  de  l'extré- 
mité eu  laquelle  la  Royne  d'Escoce,  vostre  belle  fille,  s'es- 
time estre  réduicte,  car  ses  propres  lettres  vous  en  parle- 
ront assés;  seulement  vous  supplie  très  humblement  me 
commander  l'office  qu'il  vous  playt  que  je  y  face,  conforme 
à  ce  que  vous  sçavez  commant  la  Royne  d'Angleterre  le 
prendra.  Et  sur  ce,  etc. 
iifoiî':  Ce  xvj'^  jour  de  septembre  1571. 


.1  J'OjU    ii: 

CCVr  DÉPESCHE  '[ 

—  du  xxi«  jour  de  septembre  1571.  —  ,,,| 

(Envoyée  exprès  jusques  à  Calais  par  Jehan  Volet.) 

Mauvais  état  des  affaires  de  Marie  Stuart  en  Ecosse.  —  Nécessité  pour  Elisa- 
beth de  se  maintenir  en  paix  avec  la  France.  — Demandes  faites  par  l'am- 
bassadeur. — Efforts  de  l'amiral  Colignl  pour  rompre  le  mariage  du  duc 
d'Anjou  et  marier  le  prince  de  Navarre  en  Angleterre. —  Conférence  de  l'am- 
bassadeur avec  l'ambassadeur  d'Espagne. 

Au  Roy. 

Sire,  en  l'absence  de  M'  de  Foix,  qui  est  desjà  devers 
Vostre  Majesté,  j'ay  receu  seul  la  dépesche  qu'il  vous  a 
pieu  adresser  à  nous  deux,  du  x"  du  présent,  à  laquelle, 
quant  au  poinct  des  choses  d'Escoce,  j'estime.  Sire,  que, 
par  les  miennes  dernières,  lesquelles  sont  du  séziesme  de 
cedict  mois,  et  par  l'extraict  de  plusieurs  aultres  lettres  et 
adviz,  que  avec  icelles  je  vous  ay  envoyé,  Vostre  Majesté 
aura  veu  comme  le  S""  de  Vérac  a  parlé  au  comte  de  Mor- 
thon  ,  et  que ,  quelques  jours  après  ,  il  a  esté  con- 
duict  sauvéement  à  Lislebourg  ;  comme  le  duc  de  Chas- 
tellerault,  le  comte  de  Humteley,  milord  de  Humes  et  les 
sieurs  de  Granges  et  Ledinthon,  qui  sont  ceulx  qui  ouver- 
tement maintiennent  la  cause  de  leur  Royne,  et  ouvertement 
s'advouhent  à  vostre  protection,  se  trouvent  en  plusieurs 
grandes  nécessitez  et  difficultez  de  pouvoir  plus  soubstenir 
ceste  guerre;  comme  les  comtes  d'Arguil,  de  Casselz , 
d'Eglinthon  et  milord  Boid  se  sont  disjoinctz  d'avec  eulx  pour 
s'accorder  avec  le  comte  de  Morthon;  comme  milord  de 
Lindsey  est  demeuré  avec  forces  dans  le  Petit  Lith  ;  comme, 
nonobstant  tout  cella,  ceulx  de  Lillebourg  ont  faict  l'entre- 
prinse  de  Esterling,  en  laquelle  le  comte  de  Lenoz  et  cel- 
luy  qui  avoit  mandé  des  cartelz  de  combat  au  SMe  Granges, 

avec  plusieurs  aultres ,  ont  esté  tuez  ;  et  linalement  comme, 
incontinent  après  le  décez  du  dict  de  Lenoz,  la  régence  a 
esté  offerte  au  comte  de  Mar.  Vous  avez  veu  aussi,  Sire, 
comme  l'on  a  donné  icy  ordre  de  resserrer  la  Roy  ne  d'Es- 
coce,  et  de  luy  ester  la  pluspart  de  ses  serviteurs,  avec  le 
prétexte  de  l'occasion  qu'on  a  heu  de  ce  faire,  et  de  ne 
vouloir  qu'on  parle  plus  icy  aulcunement  pour  elle.  Sur 
toutz  lesquelz  accidentz.  Sire,  j'attandray,  encores  quelque^ 
jours,  ce  qu'il  vous  playrra  me  commander;  car,  parce 
qu'ilz  sont  nouveaulx ,  Vostre  Majesté  advisera ,  possible  , 
d'y  faire  une  nouvelle  dellibération  et  de  changer  quelque 
chose  en  celle  que,  naguières,  elle  m'a  mandé. 

Quelques  ungs  estiment,  Sire,  qu' encores  que  vous 
vous  acquictiez  droictement  vers  l'obligation  que  vous  avez 
à  la  paciffication  des  Escossoys ,  voz  confédérez  ,  et  que 
vous  y  alliez  avec  moyens  convenables  à  vostre  grandeur , 
pourveu  qu'aultrement  ilz  ne  soient  à  l'injure  de  la  Royiie 
d'Angleterre,  ni  contre  les  trettez,  qu'elle  ne  s'en  pourra 
avec  rayson  altérer ,  ains  se  confirmera  possible  davan- 
taige  en  vostre  amytié ,  et  se  hastera  de  tant  plus  tost  con- 
clurre  l'intelligence  qu'elle  cerche  de  faire  avec  Vostre  Ma- 
jesté. Laquelle  je  vous  oze  bien  prédire  ,  Sire,  que,  si 
elle  est  remise  à  quelque  longueur  de  négociation ,  et  que 
ceulx ,  qui  nous  y  sont  contraires,  voyent  qu'on  se  puysse 
aultrement  prévaloir  des  choses  d'Escoce,  et  que  vous  de- 
meuriez en  tant  soit  peu  de  suspens  de  la  reddition  de  la 
Rochelle,  qu'il  leur  sera  facille  de  l'interrompre  du  tout; 
joinct  que  ceulx  cy  cerchent  desjà  bien  fort  de  se  racoinc- 
ter  avec  le  Roy  d'Espaigne.  Il  est  vray  que ,  de  tant  que  les 
offances  qu'ilz  luy  ont  faictes  sont  grandes  et  notoires ,  et 
que  les  fugitifz  de  ce  royaume  sont  retirez  devers  luy,  H 

qu'il  a  ouy  Estuqueley  sur  les  choses  d' Yrlande  ,  aussi  qu'on 
sçayt  bien  que  le  Pape  ne  permétra  jamais  qu'il  entende  à 
rien  contre  la  Royne  d'Escoce,  et  qu'en  nul  de  ses  pays 
la  forme  de  la  religion  de  ceulx  cy  n'a  tollérance,  joinct 
que  les  propres  subjectz  de  Ce  royaulme  ne  sont  en  bonne 
unyon  ,  et  les  principaulx  d'entre  eulx  sont  assés  mal  con- 
tantz,  ung  chacun  juge  que,  par  nécessité ,  ceste  princesse 
aura  de  persévérer  aulx  traictez  de  paix  avec  la  France,  et 
se  unyr  davantaige  à  l'intelligence  de  Yostre  Majesté. 

Or,  Sire,  j'yray  bientost  trouver  la  dicte  Dame  pour  luy 
toucher  aulcuns  poinctz  de  vostre  susdicte  dépeschè ,  et 
pour  avoir  responce  de  trois  particuUaritez  que  j'ay  desjà 
proposées  à  ceulx  de  son  conseil  :  sçavoir,  de  n'innover  rien 
au  traictement  de  la  Royne  d'Escoce;  de  vouloir  entendre 
à  quelque  expédiant  sur  la  pacifiication  des  Escossoys  ;  et 
d'avoir  satisfaction  des  deux  mil  escuz  qu'ilz  m'ont  arres- 
tez.  Dont  vous  manderay  incontinent  ce  qu'elle  m'y  aura 
respondu;  et  n'adjouxteray  rien  plus,  pour  ceste  heure  , 
icy,  de  ce  propos ,  sinon  que  la  Royne  d'Angleterre ,  des- 
puys  l'entreprinse  d'Esterlin,  a  mandé  aulx  gardiens  de  sa 
frontière  de  faire  les  monstres ,  et  que,  dans  le  moys  d'oc- 
tobre, elle  leur  envoyera  de  l'argent. 

Quant  à  l'aultre  poinct,  Sire,  concernant  le  Prince  de 
Navarre,  j'estime  aussi  que,  par  la  responce  que  je  vous 
y  ay  faicte,  du  vij*  de  ce  mois,  Yostre  Majesté  aura  cogneu 
que  c'est  ung  propos  vieulx ,  qu'on  n'a  pas  beaucoup  suyvy, 
et  que ,  despuys  celluy  de  Monsieur  il  a  esté  délayssé , 
sans  qu'il  se  puysse,  à  présent,  cognoistre  qu'il  soit  remiz 
en  termes.  Et  monsieur  l'ambassadeur  d'Espaigne,  de  luy 
mesmes,  sans  que  j'aye  faict  semblant  d'en  rien  sçavoir  , 
m'a  dict  ,  despuvs  deux  jours,  que  don  Francès  luy  a  es- 

cript  bien  chauldement  de  France  comme  s' estant  M"^  l'Ad- 
mirai aperceu  que  les  deux  mariages  de  Monsieur  avec  la 
Royne  d'Angleterre  et  de  Madame  avec  le  Prince  de  Na- 
varre pourroient  avec  le  temps  réuscyr  fort  préjudiciables 
à  sa  religion,  qu'il  s'esforceoit  meintenant  de  les  interrom- 
pre^ et  d'en  moyenner  ung  nouveau  pour  le  dict  Prince  par 
deçà,  dont  il  estoit  après  d'en  aproffondir  la  vérité  ;  néant- 
moins,  quant  à  la  Royne  d'Angleterre,  il  demeuroit  fort 
fermement  persuadé  que  ,  si  elle  ne  se  maryoit  avec  Mon- 
sieur, qu'elle  n'en  espouseroit  point  d'aultre;  et  qu'enco- 
res  ses  adviz  concouroient  toutz ,  despuys  le  partement  de 
M"^  de  Foix ,  qu'elle  estoit  retournée  à  sa  première  dellibé- 
ration  de  ne  se  marier  jamais ,  et  que ,  de  ce  que  le  dict 
dom  Francès  luy  a  allégué  une  fille ,  ou  sœur ,  ou  niepce , 
de  feu  Madame  Catherine ,  pour  le  dict  Prince  de  Navarre, 
qu'il  estoit  après  à  s'en  enquérir,  et  m'advertiroit  de  ce 
qu'il  en  pourroit  aprendre.  Ce  que  je  luy  ay  gratiffié  gran- 
dement, et  l'ay  beaucoup  remercyé  de  sa  bonne  vollonté , 
luy  disant,  quant  au  Prince  de  Navarre,  que  j'entendois 
que  le  mariage  de  Madame  avec  luy  estoit  desjà  tout  con- 
clud;  et,  quant  à  celluy  de  Monsieur,  qu'on  nous  avoit  fort 
avant  satisfaictz  sur  toutes  condicions,  en  aussi  ample  forme 
comme  le  contract  de  la  feue  Royne  Marie  avec  le  Roy  , 
son  Maistre  ,  le  portoit ,  et  encores  plus  largement  quant 
à  la  coronation  et  gouvernement  du  royaume,  mais,  quant 
à  la  religion ,  l'on  ne  nous  y  avoit  aussi  bien  respondu 
comme  nous  demandions  5  bien  nous  y  avoit  l'on  baillé  une 
forme  de  responce ,  laquelle  ceulx  cy  estimoient  qui  pour- 
roit satisfaire  à  l'honneur  et  à  la  conscience  de  Monsieur , 
dont  j'étois,  à  ceste  heure,  attandant  comme  Yostre  Ma- 
jesté l'auroit  prinse ,  et  que  je  le  pouvois  asseurer  qu'en 

ce  qui  avoit  esté  traicté  jusques  icy  du  dict  mariage  ;  il  y 
avoit  toutjour  esté,  de  chacun  costé,  faict  une  fort  expresse 
mencion  de  meintenir  droictement  la  paix  avec  le  Roy , 
son  Maistre,  de  quoy  il  a  monstre  d'estre  bien  fort  con- 
tant. Or,  Sire,  ce  qu'on  parle  d'une  parante  ouniepce  de 
la  Royne  d'Angleterre,  laquelle  elle  pourroit  advantaiger 
en  faveur  du  dict  Prince  de  Navarre ,  il  y  a  longtemps  que 
je  cerche ,  pour  aultre  respect ,  de  sçavoir  si  elle  en  a  pas 
une,  mais  l'on  n'en  sçait  nommer  une  seule  du  costé  pa- 
ternel; et  vous  puys  asseurer.  Sire  ,  que  milord  de  Bur- 
gley,  s'il  ne  peult  esteindre  le  tiltre  que  la  Royne  d'Escoce 
et  son  filz  prétendent  à  la  succession  de  ceste  couronne  , 
qu'il  ne  tiendra  pas  la  main  que  celluy  d'un  tiers  soit  ad- 
vancé  au  préjudice  des  filz  de  Herfort;  par  ainsy,  je  suys 
toutjour  après  à  sonder  si  cest  advertissement ,  touchant 
le  Prince  de  Navarre,  a  nul  fondement.  Sur  ce,  etc. 
'-.')  Ce  xxj*  jour  de  septembre  1571. 


CCVir  DEPESCHE 

—  do  xxvi«  jour  de  septembre  1571.  — 
(Envoyée  exprès  jusques  à  Calais  par  Claude.) 

Refus  d'audiencci  —Explications  données  par  Burleigh  à  l'ambassadeur  sur 
les  affaires  d'Ecosse.  — Acceptation  de  la  régence  par  le  comte  de  Mar.  — 
Assemblée  de  Stirlinjg.  — Accusation»  portées  conti'e  le  duc  de  Norfolk  et 
contre  Marie  Stuart. 

Au  Roy. 

Sire  ,  ayant  envoyé  demander  audience  à  la  Royne  d'An- 
gleterre stir  l'ocasion  des  choses  que,  le  x^  de  cemoys, 
Vostre  Majesté  m'a  mandé  de  tretter  avec  elle  concernans 
la  Royne  d' Escoce  et  son  royaulme ,  et  ayant ,  par  mesmes 

IV.  16 

moyen ,  escript  à  milord  de  Burgley ,  iceliuy  de  Burgley , 
de  soy,  m'a  respondu  plusieurs  choses  assez  gracieusement, 
et  a  curieusement  leu  l'extraict  d'une  aultre  lettre  que  la 
Royne  d'Escoce  m'avoit  escripte  ;  lequel  j'ay  désiré  qu'il  le 
vît  bien  au  long  ,  parce  que  les  raysons  et  justifficatioiis  de 
tout  ce  qu'on  impute  à  ceste  pouvre  princesse  y  sont  fort 
bien  et  fort  sagement  déduictes ,  et  a  communiqué ,  à 
mon  instance ,  le  dict  extrêt  à  sa  M estresse ,  et  luy  a  aussi 
monstre  ma  lettre  avec  les  poinctz  raysonnables  que  je  y 
requiers. 

Laquelle  a  esté  longtemps  à  dellibérer  sur  le  tout  avec- 
ques  luy ,  et  puys  m'a  faict  mander  par  luy  mesmes  qu'elle 
se  trouvoit  de  longtemps  si  offancée  de  la  Royne  d'Escoce, 
et  les  récentes  injures,  qu'elle  vériffioit  à  ceste  heure  contre 
elle,  luy  renouvelloient  si  fort  la  playe,  qu'elle  en  avoit  au 
cueur ,  qu'elle  ne  pouvoit  plus  comporter  qu'on  luy  parlât, 
en  façon  que  ce  fût ,  ny  d'elle  ny  de  ses  affaires,  et  s'es- 
bahyssoit  assez  comme  je  les  voulois  mesler  avec  ceulx  de 
Vostre  Majesté;  et  de  tant  qu'elle  jugeoit  bien  que  le  pac- 
quet,  que  vous  m'aviez  dépesché  du  x^  de  ce  mois,  ne 
pouvoit  estre  d'aulcune  chose ,  qui  eust  esté  négociée  pen- 
dant que  M"^  de  Foix  estoit  icy ,  parce  qu'il  estoit  encores 
en  chemin,  affin  de  n'en  ouyr  point  parler  d' aultre,  elle 
me  prioit  de  temporiser  mon  audience  jusques  à  ce  que 
j'eusse  encores  receu  ung  aultre  pacquet,  et  qu'elle  avoit 
mandé  à  son  ambassadeur  vous  dire,  Sir&,  qu'elle  n' avoit 
rien  faict  en  l'endroict  de  la  Royne  d'Escoce ,  ny  des  siens, 
qui  ne  fût  avecques  honneur,  avec  debvoir  et  avec  rayson, 
et  qu'après  que  vous  l'auriez  ouy  là  dessus,  elle  espéroit 
que  vous  demeureriez  bien  contant  :  me  voulant  bien  dire 
iceliuy  de  Burgley ,  comme  de  luy  mesmes,  que  de  rien, 

que  je  sceusse  proposer  à  ceste  heure  pour  la  dicte  Royne 
d'Escoceny  pour  les  Escouçoys,  jen'enraporterois  aulcune 
meilleure  responce  que  celle  là  ;  et  qu'au  regard  des  dicts 
Escouçoys,  toutz  les  principaulx  d'entre  eulx  se  trouvoient 
desjà  si  unys  à  recognoistre  l'authorité  de  leur  jeune  Roy 
que  ce  seroit  troubler  leur  estât ,  si  l'on  s'y  opposoit ,  et 
que,  si  Vostre  Majesté  vouloit,  à  ceste  heure,  soubstenir 
le  duc  de  Chastellerault  et  le  comte  d'Honteley,  qui  seuls 
meintennoient  le  party  de  la  Royne  d'Escoce,  vous  vous 
monstreriez  ennemy  du  repoz  public  du  pays. 

Il  ne  me  deffault ,  Sire  ,  que  leur  pouvoir  bien  répliquer 
à  toutes  ces  responces  ;  mais ,  parce  que  je  ne  serois  ouy 
bien  à  ceste  heure,  encor  que  je  parlasse  en  vostre  nom, 
je  ne  veulx  tant  préjudicier  à  la  grandeur  et  dignité  d'i- 
celliîy  que  de  l'employer  en  vain,  et  pourtant  je  ne  m'ad- 
vanceray  de  plus  en  parler ,  jusques  à  ce  que  Yostre  Ma- 
jesté, après  avoir  ouy  le  S"^  de  Yalsingam,  m'ayt  commandé 
sa  plus  ample  voUonté  là  dessus. 

Cependant,  Sire,  j'entendz  que  le  comte  de  Mar,  par 
le  confort  de  ceste  princesse ,  a  accepté  la  régence  du  pays, 
et  qu'il  a  esté  con6rmé  à  icelle  par  l'assemblée  du  parle- 
ment qui  estoit  lors  à  EsterHn,  dont,  incontinent  après, 
il  a  faict  exécuter  à  mort  deux  de  ceulx  qui  se  sont  trouvez 
coulpables  de  l'entreprinse  du  dict  Esterlin  ;  lesquelz  ayant 
confessé  qu'ilz  avoient  esté  à  ce  induictz  par  les  Amilthons 
pour  faire  mourir  le  comte  de  Lenoz ,  en  revenche  de  l'ar- 
chevesque  de  S^  André,  icelle  assemblée,  tout  d'ung 
consentz,  a  renouvelle  leur  sèrement  de  vanger,  contre  les 
Amilthons  et  contre  le  comte  d'Honteley,  la  mort  du  feu 
Roy  d'Escoce  et  des  deux  derniers  régentz.  Et  suys  ad- 
verty,  Sire,  que  la  Royne  d'Angleterre  a  envoyé  faire  de 

«6. 

fort  grandes  ollres  au  dict  de  Mar ,  jusques  à  luy  promettre 
armée  pour  assiéger  Lillebourg ,  et  que  cependant  elle  luy 
fornyra  la  soulde  de  cinq  cens  hommes ,  et  que  mesmes  il 
semble  qu'elle  fera  couler  iceulx  cinq  centz  hommes  de 
Barvyc  à  Esterlin  àlafde,  affin  qu'elle  employé  son  ar- 
gent à  la  soulde  des  siens ,  et  que  ce  luy  soit  aultant  de 
pied  enl'Escoce,  ne  faisant  doubte  que  ceulx  de  Lillebourg, 
s'ilzne  sentent  bientost  quelque  rafreschissement ,  qu'ilz  ne 
se  trouvent  en  une  fort  grande  extrémité.  Et  de  tant  que, 
parla  déposition  du  filz  du  comte  Dherby  et  de  ceulx  qui  sont 
prisonniers  avecques  luy,  il  semble  qu'on  tire  quelque  in- 
dice de  certaine  dellibération  qui  avoit  esté  faicte  d'enlever 
la  Royne  d'Escoce  hors  des  mains  du  comte  de  Cherosbery, 
et  de  la  conduyre  en  Galles  pour  la  proclamer  Royne  d'An- 
gleterre, et  qu'à  cella  le  duc  de  Norfolc  ayt  esté  consen- 
tant, il  n'est  pas  à  croyre  combien  la  Royne  d'Angleterre 
s'esforce  de  le  faire  meintennant  bien  sentyr  à  toutz  deux  ; 
mais  l'ung  et  l'aultre,  à  ce  qu'on  dict,  s'en  justiffient  fort 
bien ,  et  croy  qu'à  ceste  heure  ce  qui  nuict  le  plus  au 
dict  duc  est  la  privaulté  qu'on  se  souvient  que  Ridolfy  a 
heue  en  sa  mayson  et  en  celle  du  comte  d' Arondel ,  pendant 
qu'il  a  esté  par  deçà  ;  duquel  Ridolfy  l'on  a  fort  suspect  son 
voyage  de  Rome  à  Madry ,  et  le  séjour  qu'il  faict ,  de 
présent,  en  la  cour  d'Espaigne.  Sur  ce,  etc. 

Ce  xxvj*  jour  de  septembre  1571. 

vmh  JiK) 

^r  CCVlir  DÉPESCHE 

—  du  dernier  jour  de  septembre  1571  —  '   " 

f  .       (  Envoyée  jusques  à  Calais  par  ung  gentilhomme  escouçoys.  )    '  ' 

■Dépêche  de  Walsingham.  —  Réception  faite  par  le  roi  à  l'amiral  Coligni. — 
Mission  de  Quillegrey  en  France  et  en  Allemagne.  — Négociation  des  Pays- 
Bas. —  Combat  devant  Douvres  entre  la  flotte  du  duc  d'Albe  et  celle  du 
prince  d'Orange.  —  Nouvelles  d'Ecosse. 

.,1  -^é^  .».    Al  Roy.        ;  ,^,  >,|  «  ••bcinrit  i 

Sire,  arrivant  la  Royne  d'Angleterre,  le  xxvj*  de  ce 
moys,  à  Richemont ,  elle  y  a  achevé  son  progrez  de  ceste 
année ,  et  y  est  encores,  et  dict  on  qu'elle  y  fera  assés  long 
séjour,  non  sans  qu'elle  ayt  desjà  assés  souvant  souhayté  de 
sçavoir  si  M'^  de  Foix  estoit  arrivé  devers  Voz  Majestez 
Très  Chrestiennes  ,  et  si  elles  demeuroient  bien  satisfaictes 
des  responces  qu'elle  a  faictes  à  luy  et  à  moy,  mais  son 
ambassadeur  luy  a  escript,  du  xv*  du  présent,  qu'il  n'estoit 
poinct  nouvelles  de  son  retour,  et  mesmes  luy  a  l'on  as- 
seuré  qu'il  estoit  encores  le  xviij^  à  Paris ,  de  quoy  elle  à 
monstre  n'estre  trop  contante.  Icelluy  sieur  ambassadeur,  à 
ce  que  j'entendz  ,  luy  a  fort  curieusement  mandé,  du  dict 
quinziesme,  la  réception  de  monsieur  l'Admyral  jusques  à 
luy  expéciffier  que  vous  lui  avez  dict,  Sire,  qu'il  fût  aul- 
tant  bien  venu  que  gentilhomme  qui  soit  arrivé  en  vostre 
court  despuys  vingt  ans  ;  et  que  la  Royne ,  vostre  mère  , 
luy  avoit  faict  l'honneur  de  le  bayser  ;  et  que  vous  l'aviez 
mené  en  la  chambre  de  Monseigneur  vostre  frère ,  qui  se 
trouvoit  ung  peu  mal  disposé ,  où  le  mariage  de  Madame 
avec  Monsieur  le  Prince  de  Navarre  avoit  eslé  conclud,  et 
la  paciffication  de  vostre  royaulme  de  plus  en  plus  confir- 
mée; et  que,  incontinent  après,  vous  aviez  dépesché  M"^  de 


—  246  — 
Biron  devers  la  Royne  de  Navarre ,  laquelle ,  avec  le  dict 
Prince ,  son  filz ,  estoient  allez  aulx  beins  de  son  pays  de 
Béarn.  Choses  que  les  aulcuns  d'icy  ont  heu  assés  agréa- 
bles, mais  il  y  en  a  plusieurs  qui  n'en  ont  monstre  aulcun 
semblant  de  plésir,  et  ont  dict  tout  hault  qu'il  estoit  à 
craindre  que  l'accommodement  des  affaires  de  la  France 
et  le  trop  bien  asseuré  repoz  d'icelle  ne  fût  le  travail  et  le 
trouble  d'Angleterre. 

A  mandé  davantaige  le  dict  sieur  ambassadeur  que  le 
propos  du  mariage  de  la  Rope ,  sa  Mestresse ,  avecques 
Monsieur  estoit  aussi  bien  subject  à  mutation  par  dellà 
comme  icy,  non  sans  qu'il  l'eust  assés  de  longtemps  pré- 
veu,  et  qu'il  n'eust  descouvert  d'où  procédoit  l'altération; 
néantmoins  que  Voz  Ma j estez  Très  Chrestiennes  ,  et  Mon 
dict  Seigneur,  demeurez  en  la  meilleure  disposition  du 
monde  pour  establyr  une  bien  estroicte  amytié  et  intelli- 
gence avec  la  Royne ,  sa  Mestresse  ;  et  que ,  mesmes  le 
dernier  escript,  qui  a  voit  esté  envoyé  d'icy,  vous  avoit  as- 
sés contantez  ,  et  qu'à  cest  effect  il  desiroit  que  quelcun  de 
ce  costé ,  personnaige  bien  choysy,  fût  bientost  envoyé  de- 
vers Vostre  Majesté. 

Et  semble,  Sire,  que  la  dépesche,  que  la  dicte  Dame 
a  despuys  faicte  à  son  dict  ambassadeur,  du  xx*  de  ce  moys, 
tende  à  estre  erclarcye  qu'est  ce  qui  aura  résulté  du  dict 
escript  et  du  rapport  de  M"^  de  Foix ,  et  comme  sera  receu 
quelcun  des  siens,  si  elle  l'envoyé  par  dellà,  et  aussi  pour 
vous  toucher  aulcunes  choses  du  faict  de  la  Royne  d'Es- 
coce  et  du  duc  de  Norfolc  ;  mais ,  quant  à  ces  deux  der- 
niers poinctz,  j'espère.  Sire,  que  vous  aurez  esté  assés 
préparé  d'en  respondre  au  dict  ambassadeur,  s'il  vous  en 
est  venu  parler,  sellon  le  discours  que  je  vous  en  ay  faict 

en  mes  deux  précédantes  dépescjies ,  sans  qu'il  soit  be- 
soing  de  vous  en  faire  icy  plus  de  mencion  ;  seulement  je 
adjouxteray  à  ce  pacquet  l'original  d'une  lettre  et  l'extrêt 
de  deux  chiffres,  quej'ay  receu  de  la  Royne  d'Escoce, 
despuys  qu'elle  est  resserrée  ,  par  où  Yostre  Majesté  verra 
ce  qu'elle  pense  estre  très  nécessaire  de  faire  promptement 
pour  elle  et  pour  les  affaires  de  son  royaulme. 

J'entendz  que  le  S"^  de  Quilegrey  s'apreste  pour  aller 
soUager  le  S"^  de  Valsingam,  qui  a  mandé  se  vouloir  faire 
curer  de  certaine  difficulté  d'uryne  qui  le  travaille  fort,  où 
il  dict  avoir  besoing  d'ung  séjour  de  trois  moys  ;  et  semble 
qu'avec  l'ocasion  de  ce  voyage  l'on  en  dresse  ung  aultre, 
pour  le  dict  S"  de  Quillegrey,  d'aller,  au  partir  de  France, 
devers  les  princes  protestans  en  Allemaigne ,  dont  ne  sera 
que  bon  de  l'observer  ung  peu  sur  ce  qu'il  négociera  , 
pendant  qu'il  sera  en  vostre  court.  Il  est  venu  responce  de 
Bruxelles  comme  le  S*^  Thomas  Fiesque  estoit  arrivé  de- 
vers le  duc  d'Alve  le  xv*  de  septembre,  et  qu'on  espéroit 
qu'il  seroit  bientost  remandé  par  deçà  avec  ample  pouvoir 
et  ratiffication  sur  tout  ce  qui  a  esté  tretté  de  l'accord  des 
raerchandises  ;  dont  sera  besoing  ,  Sire,  qu'à  ceste  heure 
vous  soyez  adverty  du  dict  Bruxelles  de  ce  que  pourrez  dé- 
sirer entendre  de  plus  en  ceste  affaire.  L'admyral  de  Flan- 
dres ,  avec  bon  nombre  de  navyres  de  guerre ,  est  venu 
combattre  et  chasser,  par  deux  foys ,  les  vaysseaulx  du 
prince  d'Orange  jusques  à  la  bouche  du  port  de  Douvre,  et, 
sans  l'artillerye  du  chasteau  et  du  balouvart  du  dict  Dou- 
vre, qui  a  tiré  contre  luy ,  il  les  eust  poursuyviz  jusques 
dans  le  mesmes  port.  L'on  me  vient  de  dire  tout  présente- 
ment que  ceulx  d'Esterlin  en  Escoce  ont  mandé,  de  toutes 
partz,  à  ceulx  de  leur  party  qu'ilz  les  viennent  trouver,  ce 

premier  jour  d'octobre ,  avec  leurs  armes  et  vivres  pour 
quarante  jours,  affin  d'aller  assiéger  Lillebourg.  Sur  ce,  etc. 
Ce  xxîç*  jour  de  septembre  1571. 


CCIX'  DEPESCHE 

—  du  VI*  jour  d'octobre  1571.— 
(  Envoyée  exprès  jusques  à  la  court  par  le  S' Bemardo  Gary.  ) 

Procédure  contre  le  duc  de  Norfolk.  —  Arrestation  du  comte  d'Arundel.  — 
Lord  de  Lumley  mis  à  la  Tour.  — Nouvelles  d'Ecosse.  —  Nécessité  d'envoyer 
des  secours  dans  ce  pays. 

A.U   Roy. 

Sire,  il  n'y  a  rien  en  quoy  la  Royne  d'Angleterre  et 
les  seigneurs  de  son  conseil  facent ,  à  ceste  heure ,  plus 
grande  dilligence  que  de  s'esclarcyr  des  souspeçons  qu'ilz 
ont  conceues  contre  le  duc  de  Norfolc  et  contre  d'aultres 
seigneurs  de  ce  royaulme ,  et ,  pour  cest  effect ,  ilz  en  ont 
faict  appeller  aulcuns  des  principaulx  en  ceste  court,  où 
ayantz  desjà  le  comte  d'Arondel  et  milord  de  Lomeley, 
son  beau  filz,  compareu  des  premiers,  l'arrest  a  esté  com- 
mandé au  dict  comte  avec  gardes  en  sa  mayson,  et  l'on  a 
miz  son  beau  filz  dedans  la  Tour,  11  se  présume  qu'il  en 
prendra  de  mesmes  à  ceulx  qui  s'atandent  icy  bientost ,  car 
la  dicte  Dame  est  fort  animée  contre  euh ,  et  milord  de 
Rurgley  s'y  monstre  bien  ardent;  mais  le  comte  de  Lestre 
a  trouvé  moyen,  sur  ceste  première  fureur,  de  s'absanter 
en  sa  mayson  de  Quilingourt ,  où  il  est  encores  de  présent, 
et  n'y  a  chose  qui  se  monstre  plus  aparantment  à  ceste 
heure  en  ce  royaulme  que  la  division  pleyne  de  peur  et  de 
dangier.  La  dicte  Dame  faict  haster  la  cuillette  des  deniers 

qui  luy  ont  esté  ottroyez  par  son  parlement,  et,  oultre 
cella  ,  elle  faict ,  despuys  huict  jours ,  travailler  secrecte- 
ment  à  la  monoye  pour  convertyr  les  réalles  d'Espaigne , 
qui  sont  dans  la  Tour,  en  monoye  d'Angleterre.  Elle  per- 
sévère toutjour  en  ung  apparant  désir  de  conclurre ,  par 
ung  ou  aultre  moyen ,  une  bien  estroicte  intelligence  avec 
Vostre  Majesté  ;  et  quant ,  sur  la  première  vostre  dépes- 
che  que  je  recepvray,  je  l'yray  trouver,  je  vous  manderay 
incontinent ,  Sire ,  ce  que  j'en  auray  plus  expressément 
cogneu.  Cependant  le  S'^de  Quillegrey  s'aprestepour  aller 
sollager  le  S""  de  Yalsingam,  et  l'adviz,  qu'on  m'avoit  desjà 
donné,  qu'il  passeroit  puys  après  en  Allemaigne  m'a  esté  de 
rechef  confirmé ,  et  qu'il  a  charge  de  pratiquer  en  l'ung  et 
l'aultre  pays  des  intelligences,  et  qu'il  porte  procuration 
en  forme  pour  conclurre  la  ligue  avec  le  comte  Pallatin , 
le  marquis  de  Brandebourg,  le  Lansgrave  et  aultres  princes 
protestans  :  en  quoy  sera  bon ,  Sire ,  que  Vostre  Majesté 
face  prendre  garde  comme  les  choses  passeront.""-  j"»>>c'' 
Au  surplus,  Sire,  les  choses  d'Escoce  sont  autx  terrtiès 
que  je  vous  ay  escript  du  dernier  du  passé ,  que  ceulx  d'Es- 
terUn  ont  mandé  toutz  ceulx  de  leur  party  pour  aller  assié- 
ger, au  premier  du  présent ,  ceulx  de  Lillebourg ,  lesquelz 
ilz  ont  desjà  envoyé  sommer.  L'on  est  après  icy  à  faire  une 
dépesche  aus  dicts  d'EsterHng,  et  y  a  aparance  qu'il  leur 
sera  promptement  envoyé  de  l'argent,  et  encores  ay  je 
quelque  adviz  ,  de  fort  bon  lieu,  qu'on  prépare  d'y  envoyer 
des  forces  par  prétexte  de  revencher  la  mort  du  comte  de 
Lenoz  :  à  quoy  semble,  Sire,  qu'il  est  temps  d'y  remé- 
dier. La  Royne  d'Angleterre  ,  au  commancement  de  sep- 
tembre ,  avoit  escript  au  comte  de  Lenoz  de  faire  en  sorte 
que  ceulx  de  son  party  vollussent  adresser  une  remonstrauco 

à  elle ,  signée  de  leurs  mains ,  par  laquelle  ilz  luy  signifias- 
sent que  les  grandz  troubles  et  divisions ,  qui  continuoient 
en  leur  pays,  et  ceulx  qui  aparoissoient  en  Angleterre, 
procédoient  de  l'opinion  en  quoy  elle  entretenoit  le  monde 
de  vouloir  restituera  Royne  d'Escoce,  et  que,  tant  qu'elle 
la  tiendroit  en  son  royaulme ,  la  dicte  opinion  ne  cesseroit , 
et  en  demeureroient  ceulx  qui  s'esforcentde  relever  son  au- 
thorité  toutjour  en  quelque  espérance ,  chose  qui  estoit  de 
très  grand  préjudice  aulx  deux  royaulmes;  et,  de  tant  qu'il 
y  avoit  desjà  ung  Roy  légitimement  estably  en  la  place 
d'elle  ,  par  la  propre  dimission  qu'elle  en  avoit  faict,  qu'ilz 
la  vollussent  suplier  de  remettre  la  personne  de  la  Royne 
d'Escoce  en  leurs  mains  pour  ordonner  d'elle,  et  de  son 
entretennement ,  sellon  que  les  Estatz  du  pays  estimeroient 
se  debvoir  faire  ,  soubz  bonne  seurté  qu'ilz  donroient  ordre 
qu'elle  ne  peult  mouvoir  aulcune  chose,  en  l'ung  ny  l'aultre 
royaulme ,  au  préjudice  du  repos  public.  Lesquelles  lettres 
estant  arrivées  à  Esterhng  après  la  mort  du  comte  de  Le- 
noz,  elles  ont  esté  leues  en  l'assemblée  des  aultres  sei- 
gneurs qui  s'y  sont  trouvez ,  et  leur  responce  est  meinte- 
nant  arrivée  ;  mais  je  ne  sçay  encores  ce  qu'elle  contient. 
Sur  ce ,  etc.  Ce  vj*  jour  d'octobre  1571. 

CCX*  DÉPESCHE 

—  du  x«  jour  d'octobre  1571.  — 

(Envoyée  exprès  jusques  à  Calais  par  Jehan  Volet.) 

Audience.  — Proposition  faite  dans  le  conseil  de  rompre  la  négociation  avec 
la  France  pour  rechercher  l'alliance  d'Espagne  ,  ou  former  une  ligue  avec 
les  protestans  d'Allemagne.  — Efforts  de  l'ambassadeur  pour  ramener  la 
reine  à  l'alliance  de  France.  —  Secours  qu'elle  se  propose  d'envoyer  en 
Ecosse. 

Au  Roy. 

Sire,  parce  que  la  Royne  d'Angleterre  n'avoit  peu  assés 
bien  comprendre ,  par  les  dernières  lettres  de  son  ambas- 
sadeur, si  le  succez  de  la  négociation  de  M""  de  Foix  avoit 
bien  ou  mal  satisfaict  Voz  Majestez  Très  Chrestiennes ,  et 
craignant  que  plustost  il  vous  en  restât  de  l'offance  que  du 
contantement,  et  que  d'ailleurs  les  choses  du  dedans  de 
son  royaulme  la  tenoient  en  suspens,  et  celles  d'Escoce  la 
pressoient  d'y  faire  quelque  résolution,  elle  a  différé  de  me 
donner  audience  trois  jours  entiers;  et,  à  chacun  des dicts 
jours,  elle  a  tenu  conseil  sur  le  party  qu'entre  ces  difficul- 
tez  luy  seroit  plus  expédiant  de  prendre  pour  mettre  elle , 
son  estât  et  ses  affaires,  en  seurté,  inclinant  la  deUibération 
des  siens  tantost  à  se  munyr  d'une  bonne  ligue  avec  Yos- 
tre  Majesté,  tantost  de  retourner  à  celle  desjà  faicte  de 
tout  temps  avec  le  Roy  d'Espaigne ,  en  ostant  seulement 
ce  peu  d'espines  et  de  différans  qui  y  sont  survenuz  de  peu 
de  jours  en  çà,  tantost  à  conclurre  celle  dont  elle  est  recer- 
chée  des  princes  protestans.  Et  est  certain.  Sire,  que,  quoy 
que  la  segonde  luy  fût  suspecte  et  la  troisiesme  pleyne  de 
grandz  frays,  néantmoins,  craignant  que  les  difficultez  de 
ces  responces  sur  l'accord  de    l'exercice  de  la  religioix 

pour  Monsieur  et  les  choses  d'Escoce,  ne  luy  fissent  em- 
peschement  de  parvenir  à  la  première  avec  Vostre  Majesté, 
ou  que  desjà  vous  fussiez  bien  irrité  contre  elle ,  elle  a  esté 
sur  le  poinct  de  se  résouldre  à  la  conclusion  de  l'une  des 
aultres  deux ,  et ,  possible ,  à  toutes  les  deux  ensemble  ; 
mais  elle  a  trouvé  bon  que  premièrement  je  soys  allé  par- 
ler à  elle. 

Qui  a  esté  cause,  Sire,  qu'ayant  heu  sentiment  de 
cella,  et  cognoissant  le  désir  de  Voz  Ma j estez  en  cest 
endroict,  j'ay  employé  les  mercyementz  et  les  honnestes 
propos  des  lettres  de  Voz  Maj estez  et  de  celle  de  Monsei- 
gneur ,  du  xxvij*  du  passé ,  à  disposer  ceste  princesse ,  le 
mieulx  que  j'ay  peu,  pour  la  faire  bien  espérer  de  vous 
trois  et  de  toute  la  France ,  vous  suppliant  très  humble- 
ment. Sire,  me  pardonner,  si  je  me  suys  dispencé  d'ac- 
commoder ung  peu  les  dicts  propos  à  ce  que  j'ay  estimé 
pouvoir  plus  contanter  la  dicte  Dame  et  les  siens ,  sans 
toutesfoys  que  je  me  soys  advancé  de  rien  promettre,  et 
seulement  par  l'expression  dont  je  luy  ay  usé,  le  plus  vifve- 
ment  qu'il  m'a  esté  possible ,  de  vostre  droicte  intention 
vers  elle,  et  comme,  pour  la  diverse  interprétation  que 
pouvoient  recepvoir  ses  articles,  vous  n'aviez  encores  vollu 
asseoir  aulcun  certain  jugement  sur  iceulx ,  ains  vous  en- 
treteniez en  vostre  première  bonne  espérance,  attandant 
celluy  des  siens,  que  M"^  de  Foix  vous  avoit  asseuré  qu'elle 
vous  dépescheroit  ;  lequel  vous  me  mandiez  qui  seroit  le 
bien  venu  et  seroit  receu  avec  aultant  de  faveur  que  de 
nulle  aultre  part  qui  vous  en  peult  estre  envoyé  de  la 
Chrestienté  ;  et  que ,  non  seulement  vous  luy  presteriez 
l'audience,  mais  le  cueur  et  l'aftection,  en  tout  ce  qu'il 
vous  vouidroit  proposer  de  la  part  d'elle  pour  vous  esclar- 

cyr  de  ce  présent  propos,  et  pour  impétrer  toutes  aultres  cho- 
ses que  honnorablement  elle  vouldroit  désirer  de  vostre 
amytié. 

Il  est  advenu,  Sire,  que  la  dicte  Dame,  goustant  cella, 
a  pour  ce  coup  interrompu  l'instante  conclusion  des  aultres 
intelligences,  et  les  a  mises  en  suspens,  attandant  si  elle  se 
pourra  accorder  à  la  vostre,  et,  dans  deux  ou  trois  jours, 
que  M""  le  comte  de  Lestre  et  milord  de  Burgley  vien- 
dront en  ceste  ville,  elle  me  fera  plus  amplement  en- 
tendre de  son  intention ,  et  de  la  résolution  qu'elle  aura 
prinse  si  elle  envoyera  quelcun  des  seigneurs  de  son  conseil, 
ou  non,  devers  Vostre  Majesté;  en  quoyje  feray,  Sire, 
tout  ce  qu'il  me  sera  possible  que  ce  soit  milord  de  Bur- 
gley, et  cependant  j'entendz  que  le  S'^de  Quillegrey  s'a- 
cheminera pour  aller  soUager  M""  de  Valsingam,  ne  voulant 
obmettre.  Sire,  de  vous  dire  que  j'ay  trouvé  la  dicte  Dame 
fort  résolue  d'oprimer,  aultant  qu'elle  pourra,  l'authorité 
de  la  Rope  d'Escoce  et  de  ceulx  qui  tiennent  son  party  5 
et  croyque,  si  mes  propos  ne  l'ont  ung  peu  destournée, 
qu'elle  a  desjà  faict  estât  d'envoyer  secours  à  ceulx  d'Es- 
terling  et  mesmes  de  faire  entrer  des  forces  en  Escoce, 
par  prétexte  que  les  Escouçoys  de  la  frontière ,  avec  quel- 
ques fuytifz  de  ce  royaulme,  sont,  à  ce  qu'elle  m'a  dict, 
despuys  quinze  jours  venuz  courir  et  piller  sa  frontière. 
Sur  ce,  etCi ,  trion^J^inbom  é-Oe  x*  jour  d'octobre  1571.  np 
/■'  ■  ■■W 

...    .     .   ■..: .  .    ,  (Vf 


254 


CCXr  DÉPESCHE 

—  du  XV»  jour  d'octobre  1571.  — 
(  Envoyée  exprès  jusques  à  Calais  par  Estienne.  ) 

Affaires  d'Ecosse.  —  Nouvelles  instances  en  faveur  de  Marie  Stuart,  —  Décla- 
ration de  l'ambassadeur  que  Lislebourg  est  placée  sous  la  protection  du 
roi. —  Résolution  prise  par  Elisabeth  d'envoyer  un  message  en  France. — Jus- 
tification de  l'ambassadeur  au  sujet  des  plaintes  faites  contre  lui  par  Wal- 
singham. —  Négociation  du  mariage  du  duc  d'Anjou. — Danger  qu'il  y 
aurait  à  faire  la  proposition  du  mariage  pour  le  duc  d'Alençon. 

Au  Roy. 

Sire,  je  n'ay  jamais  porté  moins  de  respect  à  la  Royne 
d'Angleterre  ez  propos  que  j'ay  heu  à  luy  tenir  ,  despuys 
que  je  suys  en  ceste  charge ,  que  si  ce  eust  esté  à  Vostre 
mesmes  Majesté,  laquelle,  après  celle  de  Dieu,  je  suys  tenu 
et  la  veuh  honnorer  et  révérer  plus  que  nulle  de  ce  monde  ; 
et  pourtant  ne  craignez ,  Sire  ,  que  la  façon  et  les  termes, 
dont  je  luy  useray  sur  le  faict  de  la  Royne  d'Escoce  et  des 
Escouçoys ,  la  puyssent  offancer ,  mais  c'est  qu'elle  veult 
bien  fort  que  vous  ayés  ceste  matière ,  laquelle  luy  est  in- 
finyement  à  cueur,  pour  tousjour  délayssée,  et  faict  sem- 
blant de  trouver  mauvais  que  vous  luy  en  faciez  parler,  bien 
que,  en  effect,  elle  et  les  siens  m'advouhent  souvant  que 
voz  instances  là  dessus  ne  sont  que  très  raysonnables,  et 
qu'il  n'est  possible  d'y  aller  plus  modestement,  ny  avec  plus 
d'observance  de  l'amytié  de  la  Royne  d'Angleterre ,  que 
vous  faictes  ;  et  est  à  craindre ,  Sire ,  veu  Testât  où  est  la 
Royne  d'Escoce  et  celluy  de  son  royaulme  ,  qu'on  y  sous- 
peçonne  plustost  du  deffault  que  de  l'excez.  Yray  est  que 
je  sçay  bien  que  ceste  vostre  persévérance  ,  qu'avez  mons- 
trée  par  moy  vers  vostre  alliée  et  vers  voz  alliez  ,  faict  que 

la  Royne  d'Angleterre  désire  plus  ardentment  vostre  al- 
liance, et  de  contracter  une  bonne  intelligence  avec  Vostre 
Majesté.  Je  vous  ay  desjà,  Sire,  assés  au  long  exprimé  par 
mes  précédantes  lettres  comme  ,  sur  les  trois  poinctz  que 
j'ay  requiz  à  ceulx  de  ce  conseil,  (de  n'estre  rien  innové  au 
trettement  de  la  Royne  d'Escoce,  de  me  donner  satisfac- 
tion des  deux  mil  escuz ,  et  de  vouloir  entendre  à  quelque 
bon  expédiant  pour  la  pacification  des  Escouçoys),  ilz  m'a- 
voient  respondu ,  tout  à  ung  mot ,  que,  pour  ceste  heure, 
la  Royne,  leur  Mestresse ,  ne  vouloit  entendre  à  rien  de 
tout  cella,  et  qu'elle  en  feroit  satisfaire  Vostre  Majesté 
par  son  ambassadeur. 

Despuys,  j'ay  esté  adverty  qu'elle  a  despesché  en  dilli- 
gence  le  capitaine  Caje  au  mareschal  de  Barvyc  pour  le 
faire  aller  devers  ceulx  de  Lillebom-g ,  afïin  de  les  exorter 
à  se  réunyr  à  l'obéissance  de  leur  jeune  Roy  avec  ceulx 
d'Esterlin ,  ou  elle  leur  déclairoit  que,  sans  respect  de  qui 
que  ce  fût  au  monde ,  elle  envoyeroit  ses  forces  par  dellà 
pour  les  y  renger  ;  et ,  sur  ce,  avoit  esté  desjà  faict  icy  une 
création  de  capitaines  et  ung  despartement  de  charges  sur 
les  forces  de  terre ,  et  préparé  vivres  pour  avitailler  deux 
grandz  navyres ,  et  douze  centz  hommes  pour  trois  moys 
par  mer,  et,  d'abondant,  qu'on  faisoit  préparer  le  chasteau 
de  Herfort  pour  y  remuer  la  Royne  d'Escoce  et  bailler  la 
garde  d'elle  à  ser  Raf  Sadeler  ,  qui  n'est  du  nombre  des 
comtes ,  ny  des  barons  du  royaulme,  avec  très  grand  souspe- 
çon  de  mauvais  trettement  à  la  personne  ,  et ,  possible  ,  à 
la  vie  de  ceste  princesse.  Dont  j'ay  estimé.  Sire,  qu'il 
convenoit  à  vostre  réputation  et  au  bien  de  vostre  service 
que  je  disse  aulx  seigneurs  de  ce  conseil  que  la  bonne  foy 
ne  comportoit  que  la  Royne ,  leur  Mestresse  ,  d'un  costé, 

monstrât  de  désirer  vostre  amytié,  et  que,  del'aultre,  elle 
vous  nt  injure ,  car  elle  sçavoit  que  la  Royue  d'Escoce  es- 
toit  vostre  belle  sœur  ;  et  que  je  leur  déclaroys  tout  ouverte- 
ment que  vous  aviez  receu  Lillebourg  et  ceulx  qui  sont  de- 
dans à  vostre  protection ,  par  ainsy,  je  les  prioys  que  ,  en 
l'endroict  d'elle  et  pareillement  d'eulx ,  il  fût  uzé  de  quel- 
que respect  pour  l'amour  de  vous. 

A  quoy,  pour  le  regard  de  la  dicte  Royne  d'Escoce,  ilz 
ne  m'ont  donné  meilleure  satisfaction  que  de  m' alléguer 
plusieurs  occasions  d'offance  que  la  Royne  d'Angleterre 
prétend  contre  elle ,  et  qu'on  vous  fera  une  telle  déclara- 
tion de  ce  qu'elle  avoit  projette  de  faire,  pour  se  soustraire 
de  vostre  alliance ,  que  vous  n'aurez  plus  ocasion  d'avoir 
soing,  ny  souvenance  d'elle;  et,  au  regard  des  Escouçoys, 
ilz  m'ont  respondu  qu'ilz  feront  en  sorte  que  la  Royne , 
leur  Mestresse,  y  procédera,  le  plus  qu'il  sera  possible, 
sellon  vostre  désir  et  intention  ;  et  sur  le  reste  de  la  négo- 
ciation que  j'ay  continué  avec  eulx,  despuys  ma  dernière 
audience ,  ilz  m'ont  résoluement  asseuré  que  la  dicte  Dame 
envoyera  bientost  ung  principal  seigneur  de  ce  conseil  de- 
vers Vostre  Majesté.  Et  je  pense  avoir  desjà  tant  faict , 
Sire  ,  que  ce  sera  milord  de  Burgley,  mais  quant  j'en  se- 
ray  encores  plus  certain  ,  et  que  je  sçauray  le  temps  de  son 
parlement,  j'en  advertiray  en  dilligence  Vostre  Majesté, 
ayant  opinion  que  de  son  voyage  et  de  ceste  sienne  commis- 
sion a  de  résulter  tout  l'effect  de  ce  que  pouvez  espérer  de 
ceste  princesse  et  de  ce  royaulme.  Sur  ce,  etc. 

Ce  xv^  jour  d'octobre  4571. 

A  la  lettre,  que  Vostre  Majesté  a  escripte  à  la  Royne  d'Angleterre 
pour  le  passeport  de  M'  de  Glasco,  il  m'a  esté  respondu  qu'en  façon 
du  monde  elle  ne  veult  qu'il  viegne  en  Angleterre. 

Madame ,  j'ay  fort  curieusement  considéré  les  propos 
qui  ont  esté  tenuz ,  entre  Vostre  Majesté  et  l'ambassadeur 
d'Angleterre,  sellon  qu'ilz  sont  fort  bien  et  fort  dilligente- 
raent  .recueilliz ,  en  la  lettre  qu'il  vous  a  pieu  m'escripre 
du  xxviij^  du  passé.  Et,  pour  le  regard  de  ce  qu'il  a  cora- 
mancé  de  vous  faire  quelque  pleinte  de  moy,  je  sçay,  Ma- 
dame, que  je  vous  ay  ordinairement  randu  ung  si  véritable 
et  si  particuUier  compte,  de  tout  ce  que  j'ay  dict  et  négocié 
par  deçà,  qu'il  ne  vous  a  peu  dire  rien  de  nouveau,  aussi  ne 
veulx  je  faillyr  de  remercyer  très  humblement  Vostre  Ma- 
jesté pour  la  favorable  responce  que  luy  avez  faicte  de  la 
bonne  opinion  ,  en  quoy  il  playt  au  Roy  et  à  vous  me  tenir, 
laquelle  me  suffit  pour  l'entière  justiffication  de  mes  actions, 
qui  ne  sont  vouez  qu'au  seul  service  de  Voz  Majestez  ;  et 
j'espère.  Madame,  que ,  dans  peu  de  jours  ,  vous  l'ouyrez 
parler  en  aultre  façon  de  moy,  sellon  que  la  Royne,  sa 
Mestresse ,  et  ses  deux  principaulx  conseillers  m'ont  dict , 
touchant  l'inquisition  qu'ilz  avoient  faicte  de  moy  à  cause 
de  ces  deux  mil  escuz ,  qu'il  n'a  esté  trouvé  que  j'aye  ja- 
mais faict  ny  dict  chose,  en  ceste  charge,  qui  ne  soit  bonne 
et  honneste.  Il  est  vray.  Madame  ,  que  j'eusse  bien  voUu 
qu'il  vous  fût  souvenu  de  luy  parler  du  dict  argent  en  la  fa- 
çon que  auparavant  j'en  avois  escript ,  mais  cella  se  pourra 
rabiller  la  première  foys  que  luy  donrez  audience,  et  suys 
très  ayse  que  luy  ayez  ainsy  sagement  et  vertueusement  res- 
pondu,  comme  avez  faict,  touchant  la  Royne  d'Escoce,  affin 
qu'en  la  manière  de  procéder,  dont  l'on  use  icy  contre  elle 
et  contre  les  Escouçoys ,  l'on  y  aille  plus  réservé.  Et 
quant  au  propos  du  mariage,  si  j'eusse  heu  vostre  lettre 

avant  aller  à  l'audience,  j'eusse  suyvy  exactement  les  ter- 
mes d'icelle  ,  tant  y  a  que  je  n'ay  point  outrepassé  ceulx  de 
la  précédante  dépesche  du  xxvij*  :  et  est  à  considérer,  Ma- 
dame ,  qu'en  telles  matières,  il  se  trouve  toutjour  d'hon- 
nestes  excuses  et  interruptions  jusques  à  la  porte  de  l'es- 
glize.  Je  crains  seulement  que  ceste  expression  :  «  de,  vou- 
loir avoir  V  exercice  public  et  libre  de  la  religion,» 
si  le  S"^  de  Valsingam  en  escript  par  deçà,  ne  réfroydisse  ou 
ceste  Royne  d'envoyer  devers  Voz  Majestez,  ou  milord  de 
Burgley  de  faire  le  voyage  ;  tant  y  a  que  j'en  raèneray  la 
pratique  ainsy  soubdain  et  chauldement  comme  je  l'ay 
commancée.  Et,  au  regard  d'introduyre  le  segond  propos 
de  mariage ,  il  semble  ,  Madame,  qu'il  sera  beaucoup  meil- 
leur d'atandre  à  le  toucher  sur  quelque  occasion  des  choses 
que  milord  de  Burgley  pourra  dire  ou  proposer  par  dellà , 
car  je  voys  bien  qu'il  n'est  encores  temps  d'en  parler  icy  ; 
tant  y  a  que ,  en  ceste  et  aultres  particullaritez  de  vostre 
lettre ,  je  métray  peyne  d'y  observer  le  temps  et  l'ocasion 
pour  m'y  couduyre  tout  ainsy  qu'il  vous  playt  me  le  com- 
mander. Sur  ce,  etc.         Ce  xv^  jour  d'octobre  1571. 


CCXir  DEPESCHE 

—  du  XX*  jour  d'octobre  1571.— 
{Envoyée  exprès  jusques  à  Calais  par  Jehan  Monyer). 

Affaires  d'Ecosse.  —  Assurance  donnée  par  Burleigh  qu'Elisabeth  a  renoncé  à 
user  de  rigueur  contre  Marie  Stuart ,  et  que  tout  envoi  de  secours  en 
Ecosse  est  suspendu.  —  Procédure  contre  le  duc  de  Norfolk.  —  Arrestation 
de  lord  Coban.  —  Fuite  du  comte  Derby. 

Au  Roy. 
Sire ,  d'avoir  ainsy  remonstré  aulx  seigneurs  de  ce  con- 

seil  ce  que  je  vous  ay  mandé  par  mes  précédantes,  qu'il 
ne  pourroit  convenir  à  la  bonne  foy  de  la  Royne  d'Angle- 
terre qu'elle  raonstrât,  d'ung  costé,   de  chercher  vostre 
amytié,  et  que,  de  l'aultre,  elle  vous  fit  injure  à  maltretter 
la  Royne  d'Escoce,  qui  est  vostre  belle  seur,  ou  à  faire 
quelque  entreprinse  contre  ceulx  de  Lillebourg ,   qui  sont 
en  vostre  protection,  il  est  advenu  qu'on  ne  parle  plus  de 
remuer  la  dicte  Royne  d'Escoce  au  chasteau  de  Herfort , 
en  la  garde  de  ser  Raf  Sadeller ,  ny  de  haster  les  prépa- 
ratifz  de  guerre,  bien  qu'on  les  tient  en  suspendz,  contre 
ceulx  de  Lillebourg  ;  lesquelz  cependant ,  sellon  les  derniè- 
res lettres  de  Barvyc ,  se  meintiennent  et  dans  leur  place, 
et  en  la  campaigne,  assés  vigoreusement  contre  ceulx  d'Es- 
terlin,  et  font  courir  le  bruict  que  leurs  gens  de  guerre  sont 
payez  pour  huict  moys.  Et  parce  que  Vostre  Majesté  est 
très  bien  informée  de  Testât  de  leurs  affaires  par  plusieurs 
de  mes  précédantes,  et  par  la  coppie  de  celles  que  la  Royne 
d'Escoce,  et  eulx  mesmes  et  le  S'^  de  \  érac  m'ont  escrip- 
tes,  je  ne  vous  en  ennuyeray  icy  de  plus  long  propos;   et 
viendray  à  vous  dire.  Sire ,  sur  la  vostre  du  vij^  du  présent, 
que  je  ne  puys  que  grandement  louer  la  bonne  résolution 
qu'avez  prinse  ez  choses  que  M"  de  Glasco  et  de  Flemy 
vous  ont  remonstrées ,  lesquelles  j'ay  aussi  raiz  peyne,  ces 
trois  ans  passez,  lorsque  je  les  ay  veues  bien  prez  de  leur 
ruyne ,  de  les  tenir  toutjour  les  plus  relevées  que  j'ay  peu, 
par  la  seule  réputation  de  Vostre  Majesté  ,  et  honneur  de 
vostre  couronne,  sans  permettre  qu'elles  vous  ayent  mené 
à  la  nécessité  d'envoyer  des  forces  par  deçà  la  mer. 

Et  à  ceste  heure.  Sire ,  il  semble  que,  quant  aulx  deux 
milords  de  Flemy  et  de  Levistou,  et  George  de  Douglas  , 
que  Vostre  Majesté  fera  fort  bien  de  les  renvoyer  toutz 

trois  gracieusement  expédiez  par  dellà  ,  et  encores  quelque 
nombre  de  ces  Escouçoys  qui  sont  en  France  avecques  eulx, 
qui  soient  cogneuz  affectionnez  à  vostre  service,  avec  des 
lettres  aulx  aultres  seigneurs  escouçoys ,  tant  de  l'ung  que 
de  l'aultre  party,  pour  les  exorter  à  ungbon  accord  entre 
eulx,   et  leur  prescripre   quelque  forme  sellon  vostre  in- 
tention ,  à  la  conservation  non  seulement  de  eulx  toutz  , 
mais  nomméement  du  petit  Prince  et  du  repos  public,   et 
tuition  de  tout  le  pays  soubz  vostre  protection ,  avec  quel- 
ques deniers  cependant,  et  quelques  armes  et  monitions 
aus  dicts  de  Lillebourg ,  lesquelz  font  ouverte  profession  de 
suy  vre  vostre  party  ;  et  asseurer  iceulx  de  Flemy  et  Levis- 
ton  que  la  Royne  d'Angleterre  n'envoyera  aulcunes  forces 
en  Escoce,  sellon  que  vous  y  avez  desjà  pourveu,  et  que, 
au  cas  qu'elle  entrepreigne  de  le  faire,   que  vous  vous  y 
opposerez ,  et  ne  leur  deffauldrez  de  vostre  opportun  et 
suffizaut  secours  pour  bien  luy  résister;  vous  suppliant  très 
humblement ,  Sire  ,  ne  leur  déclairer,  ny  à  nulz  aultres  , 
rien  plus  avant  de  vostre  intention  en  cest  endroict ,  affin 
que ,  ne  perdans  espérance ,  ilz  ne  layssent  aller  les  choses 
à  la  dévotion  des  Anglois ,  ou  n'appellent  une  garnyson 
d'Espaignolz  à  Lillebourg;  qui  tourneroit ,  et  l'ung  et  l'aul- 
tre, à  la  diminution  de  vostre  réputation  en  toute  ceste 
isle,  et,  possible,  à  ung  grand  regrect,  quelque  matin,  à  Vos- 
tre Majesté,  veu  Testât  des  choses  de  deçà,  de  n'y  avoir 
aultrement  pourveu;  joinct  que  ceulx  cy  m'ont  desjà  donné 
paroUe,  qu'en  toutz  ces  affaires  des  Escouçoys,  il  y  sera 
procédé  sellon  vostre  désir  et  intention. 

Aulcuns  estiment ,  Sire ,  que  si  vous  faictes  meintenant 
passer  ung  personnaige  de  qualité  en  vostre  nom  par  dellà, 
qu'il  y  pourra  réduyre  grandement  les  choses  à  vostre  dé- 

votion,  et  ne  voyent  pas  que  pour  cella ,  la  Royne  d'An- 
gleterre vous  doibve  moins  recercher  d'amytié ,  ains  possi- 
ble beaucoup  davantaige  ;  et,  en  tout  événement,  vous  avez 
tant  d'obligation  et  de  droict  d'en  user  ainsy  qu'elle  ne 
pourra,  sinon  à  tort,  sepleindre  de  vous,  si  vous  le  faictes, 
et  luy  en  respondrez  toutiour  avec  satisfaction. 

Le  S'^  de  Quillegrey  est,  d'heure  en  heure,  prest  à 
prendre  la  poste  5  et  la  résolution  aussi  d'envoyer  un  sei- 
gneur de  ce  conseil ,  mais  non  encores  lequel ,  continue  : 
dont  le  retardement  des  deux  dépesches  vient  de  l'ordi- 
naire ocupation  où  ceulx  du  dict  conseil  sont,  despuys  le 
matin  jusques  au  soir,  à  vaquer  contre  le  duc  de  INorfolc  et 
contre  ceulx  qu'ils  prétendent  avoir  esté  de  la  conjuration 
d'introduyre  le  duc  d'Alve  et  les  Espaignolz  en  ce  royaulme; 
et  pourrez.  Sire,  juger  par  l'escript  que  j'ay  adjouxté  icy, 
(lequel  a  esté  curieusement  escript  et  dilligentment  inprimé, 
et  non  seulement  exposé  en  vante ,  mais  ont  esté  ordonnez 
personnaiges  de  qualité  pour  l'aller  lyre  et  notiffier  ez 
lieux  publiques  de  ceste  ville,  et  par  tout  le  pays),  en  quelle 
perplexité  est  cest  estât;  car  encores  qu'il  ne  s'y  parle  que 
du  dict  duc ,  afiin  de  le  jetter  hors  de  la  faveur  du  peuple 
qui  l'ayme  et  regrette  infinyement,  les  souspeçons  nelays- 
sent  pourtant  d'estre  fort  véhémentes  au  cueur  de  ceste 
princesse  et  de  ceulx  de  son  conseil  contre  plusieurs  aultres 
graiidz  de  ce  royaulme  ;  et  desjà  millord  Coban  est  miz 
en  arrest,  comme  ayant  esté  de  l'intelligence,  et  ayant 
offert,  à  ce  qu'on  dict,  quelcun  des  cinq  portz  dont  il  est 
gardien,  pour  servyr  à  la  descente  des  dicts  Espaignolz; 
et  sa  femme  est  hors  de  court ,  et  ung  de  ses  frères  miz 
à  la  Tour.  L'on  dict  que  le  comte  Dherby  a  respondu 
que   la   Royne   se  debvoit  rontanter  d'avoir  deux  de  ses 

filz  en  ses  prisons,  sans  y  vouloir  encores  mettre  le  père, 
vieulx  et  caduc,  et  que  pourtant  elle  l'excuse,  si ,  en  lieu  de 
la  venir  trouver,  il  se  retire  en  son  isle  de  Man.  Le  comte 
de  Cherosbery,  ayant  senty  qu'on  vouloit  tirer  la  Royne 
d'Escoce  hors  de  ses  meins,  est  en  son  cueur  fort  mal- 
contant. Les  seigneurs  catholiques  sont  observez  en  leurs 
maysons ,  et  est  l'on  après  à  changer  les  officiers  et  gar- 
des des  portz.  L'on  renforce  les  guetz,  de  jour  et  de 
nuict,  par  ceste  ville,  et  par  les  aultres  principaulx  lieux 
du  royaulme,  et  sur  les  chemins  ,  de  sorte  qu'il  ne  se  voyt 
que  frayeur  et  espouvantement  de  toutz  costez ,  et  ceulx 
qui  font  les  procédures  ne  monstrent  avoir  moins  de  peur 
que  ceulx  contre  lesquelz  on  les  faict. 

Il  y  a  dangier  que,  soubz  colleur  des  choses  d'Escoce , 
ceste  princesse  ne  face  dresser  une  armée  vers  le  North 
pour  mieulx  contenir  son  pays  par  les  forces  qu'elle  aura 
ensemble,  et  affin  aussi  de  pouvoir  mieulx  exécuter  ses 
dellibérations  contre  ces  seigneurs  prisonniers,  car  l'on  dict 
qu'encor  qu'il  n'y  ayt  aulcune  vériffication  contre  le  dict 
duc ,  et  sinon  quelques  chiffres  qui  ne  font  probation  ,  et 
qu'on  luy  ayt  vollu  persuader  de  se  soubmettre  à  la  mercy 
de  la  Royne,  et  qu'il  ayt  respondu  qu'hormiz  de  trayson 
et  d'avoir  jamais  rien  attempté  contre  sa  princesse,  ny  con- 
tre cest  estât,  ny  contre  les  loix  du  royaulme,  ausquelz 
cas  il  ne  reffuze  aulcun  rigoureux  jugement ,  qu'il  est , 
quant  au  reste ,  très  contant  de  se  soumettre  vollontiers  à 
la  mercy  et  bonne  grâce  de  la  dicte  Dame,  que,  néant- 
moins,  aulcuns  de  ses  conseillers  sont  si  anymez  contre 
luy  qu'il  est  en  ung  très  manifeste  dangier  de  sa  personne, 
de  sa  vie  et  de  ses  biens.  Sur  ce,  etc. 

Ce  xx*"  jour  d'octobre  1571 . 

Par  postule  a  la  lettre  précédente. 
Tout  présenleinent ,  je  viens  d'eslre  adv(>rty  qu'on  a  faict  prison- 
nier et  mené  à  la  Tour  le  frère  du  comte  de  Rothes ,  lequel  j'avois 
faict  demeurer  en  ceste  ville  pour  meintenir  ung  peu  la  négociation 
delà  Royne  d'Escoce  ;  et,  de  tant  qu'il  allègue  qu'il  est  à  vostre  ser- 
vice, gentilhomme  de  vostre  chambre,  et  qu'il  attandoit  icy  res- 
ponce  de  Vostre  Majesté  touchant  une  sienne  penlion  pour  son 
entretennement ,  il  vous  playrra  me  commander  si  j'auray  à  faire 
instance  pour  sa  liberté.  Encores  plus  freschement,  l'on  me  vient 
d'advertyr  qu'on  a  ramené  l'évesque  de  Roz  en  cesie  ville  pour  le 
mettre  dans  la  Tour,  et  luy  a  l'on  desjà  osté  ses  serviteurs. 


CCXIir  DEPESCHE 

—  du  xxim«  jour  d'octobre  1571.  — 

(  Envoyée  exprès  jusques  à  la  court  par  le  S'^  de  Vassal.  ) 

Départ  de  Quillegrey  pour  suppléer  Walslngham  en  France.  —  Objet  païU- 
culier  de  sa  mission. 

Al  Roy. 
Sire,  enfin  le  S*"  de  Quillegrey  a  esté  dépesché  ce  ma- 
tin pour  aller  résider  quelque  temps  prez  de  Vostre  Ma- 
jesté pour  les  affaires  de  la  Royne  d'Angleterre,  pendant 
que  le  S"^  de  Yalsingam ,  son  ambassadeur,  se  fera  guéryr 
de  son  indisposition  d'uryne  à  Paris  5  et  parce  que  de  la 
première  négociation,  que  le  dict  S'^  de  Quillegrey  fera  avec 
Voz  Majestez,  a  de  résulter  le  meilleur  et  le  principal  eflect 
des  choses  qu'aviez  à  espérer  de  ce  costé ,  tant  de  la  dé- 
pesché du  seigneur  de  ce  conseil  qui  le  doibt  bientost  suy- 
vre,  et  des  conjectures,  que  estuy  cy  pourra  prendre  de  voz 
propos ,  si  le  voyage  de  l'aultre  sera  de  quelque  eflect,  que 
pour  descouvrir  vostre  intention  sur  les  choses  d'Escoce , 
et  veoir  s'il  vous  en  pourra  tant  dégouster  qu'il  les  vous 
face  avoir  pour  délayssées ,  et  aussi  pour  mesurer  s'il  y 

aura  plus  de  seureté  et  de  proffict,  pour  sa  dicte  Mestresse, 
de  s'appuyer  sur  vostre  amytié  et  intelligence  que  de  re- 
tourner à  celle  d'Espaigne  ,  ou  à  commancer  une  nouvelle 
ligue  avec  les  princes  protestans,  j'ay  estimé  ,  Sire,  estre 
nécessaire  de  vous  dépescher  en  dilligence  ung  des  miens 
affin  de  vous  faire  entendre  là  dessus  aulcunes  choses  qui 
semblent  importer  beaucoup  que  vous  les  sachiez,  premier 
que  de  parler  au  dict  S*^  de  Quillegrey.  Duquel,  au  reste, 
Sire,  pour  l'asseurance  qu'il  me  donne  de  ses  bons  offices 
en  ceste  sienne  commission ,  j'ay  à  vous  randre  ce  tesmoi- 
gnage  de  luy,  lequel  M'^  deFoix  vous  confirmera,  qu'il faict 
ouverte  profession ,  après  son  naturel  debvoir  envers  sa 
princesse  et  son  pays,  de  n'avoir  nulle  plus  grande  affection  • 
que  de  unyr  elle  et  icelluy  à  l'intelligence  de  Vostre  Ma- 
jesté et  de  vostre  royaulme  :  qui  pourtant  vous  supplie  très 
humblement,  Sire,  de  le  vouloir  bien  recevoir.  Et  sur 
ce  ,  etc.  Ce  xxiv^  jour  d'octobre  157i . 


CCXIV^  DEPESCHE 

—  du  xxvis  jour  d'octobre  1571. — 
{Envoyée  exprès  jusques  à  la  court  par  le  S""  de  Lesley.) 

L'évêque  de  Ross  mis  k  la  Tour.  —  Ordre  donné  à  tous  les  Écossais  de  quitter 
l'Angleterre.  —  Recommandation  de  l'ambassadeur  en  faveur  du  sieur  de 
Lesley,  écossais ,  qui  a  été  mis  en  liberté  ,  et  retourne  en  France. 

Al   Roy. 

Sire,  il  n'a  esté  trouvé  cause  contre  le  S"^  de  Lesley, 
frère  du  comte  de  Rothes,  pour  quoy  l'on  le  deubt  détenir 
en  pryson,  et  pourtant,  après  l'avoir  interrogé  d'aulcuns 
faictz  de  la  Royno  ,  sa  Mestresse ,  et  du  duc  de  Norfolc ,  il 

a  esté  miz  en  liberté  ;  mais ,  deux  jours  ajirès ,  M"^  l'évesque 
de  Roz  a  esté  examiné  par  les  seigneurs  de  ce  conseil ,  qui 
l'ont  fort  pressé  de  confesser  aulcunes  choses  qu'ilz  luy  ont 
asseuré  avoir  esté  desjà  advouhées  par  le  dict  duc,  les- 
quelles il  leur  a  fermement  dényées  :  dont,  sans  avoir  es- 
gard  à  son  privillège  d'ambassadeur,  ny  à  son  saufconduict, 
qui  sont  deux  immunitez  qu'il  leur  a  expressément  alléguées, 
ilz  l'ont  envoyé  à  la  Tour,  avec  menaces  de  procéder  contre 
luy  comme  contre  ung  particuUier,  et  d'estre  miz  à  la  tor- 
ture; et  que  desjà  la  Royne,  leur  Mestresse,  avoit  faict 
donner  satisfaction  à  moy,  vostre  ambassadeur,  sur  les  re- 
monstrances  que  je  luy  avois  faictes  pour  sa  liberté ,  et 
qu'elle  en  envoyeroit  satisfaire  davantaige  Vostre  Majesté. 
Puys  ont  faict  commandement  que  toutz  Escouçoys,  sur 
peyne  de  pryson ,  heussent  à  vuyder  le  royaulme  dans  qua- 
tre foys  vingt  quatre  heures.  A  cause  de  quoy,  Sire,  le 
dict  S' de  Lesley  va  présentement  trouver  Vostre  Majesté 
pour  vous  remonstrer  ces  extrêmes  rigueurs  qu'on  use  à  sa 
Mestresse,  à  son  ambassadeur  et  aulx  Escouçoys,  et  en  quel 
dangier  sont  les  affaires  de  son  pays.  Dont ,  de  tant  qu'il  a 
esté  toutjour  très  loyal  et  fidelle  subject  à  sa  princesse, 
et  qu'en  particuUier  il  a  l'affection  fort  bonne  et  droicte  à 
vostre  service,  j'ay  bien  v^ollu,  Sire,  par  ce  peu  de  motz 
très  humblement  le  vous  recommander,  et  vous  tesmoigner 
qu'il  a ,  en  plusieurs  sortes,  miz  toute  la  peyne  qu'il  a  peu, 
tant  qu'il  a  esté  icy,  de  bien  mériter  de  vostre  service  ,  et 
que  le  bien  et  faveur  que  luy  ferez  y  seront  fort  dignement 
employez.  Il  vous  veult  supplier.  Sire,  que  d'une  pencion 
de  douze  centz  i^  que  Vostre  Majesté  luy  a  ordonné , 
il  vous  playse ,  tant  pour  les  années  du  passé  et  pour  tou- 
tes celles  à  l'avenir,  luy  en  faire  délivrer  mil  escuz,  et  il 

proraect  d'employer  encores  ceulx  là  à  vous  en  faire  quel- 
que notable  service  en  son  pays.  Je  luy  ay  «dvancé  ,  pour 
ie  pouvoir  tirer  hors  d'icy,  cinquante  cinq  escuz ,  comme 
encores  je  n'ay  peu ,  pour  la  réputation  de  Yostre  Ma- 
jesté ,  veoir  passer  aulcuns  aultres  serviteurs  de  la  dicte 
Dame,  sans  leur  donner  quelque  moyen  de  se  conduyre.  Et 
sur  ce,  etc.  Ce  xxvj^  jour  d'octobre  1571. 

Le  dict  S""  de  Lesley  a  meintenu  la  négociation  de  la  Royne  d'Es- 
coce  ,  tant  qu'il  a  esté  par  deçà  ,  et ,  s'il  luy  estoit  permiz,  à  ceste 
heure  qu'il  n'y  a  point  d'aultre  ambassadeur,  d'y  pouvoir  résider, 
j'estime  qu'il  y  seroit  utille  ;  et  je  pourroys ,  par  son  moyen ,  éviter 
la  jalouzie,  que  la  Royne  d'Angleterre  prend,  de  me  veoir  parler 
pour  la  dicte  Dame  :  dont,  s'il  vous  playt,  Sire,  qu'il  y  retourne, 
il  l'entreprendra  vollontiers  soubz  le  commandement  de  Vostre  Ma- 
jesté. 

CCXV'  DÉPESCHE 

—  du  dernier  jour  d'octobre  1571 .  — 

(  Envoyée  exprès  jusques  à  Calais  par  le  S"  de  Lunes.) 

Procédure  contre  le  duc  de  Norfolk ,  l'évêque  de  Ross ,  et  les  autres  seigneurs 
détenus.  —  Siège  de  Lislebourg  entrepris  par  les  comtes  de  Morton  et  de 
Mar.  —  Affaires  d'Irlande.  — Négociation  des  Pays-Bas.  — Avis  donné  par 
l'ambassadeur  d'P^spagne  qu'Elisabeth  cherche  à  former  une  ligue  avec  les 
protcstans  d'Allemagne  et  de  France. 

Au  Roy. 

Sire ,  despuys  que  le  S'  de  Quillegrey  est  party  d'icy, 
les  seigneurs  de  ce  conseil  ont  esté  ordinairement  à  vac- 
quer,  plusieurs  heures,  toutz  les  jours,  à  la  Tour,  contre  le 
duc  de  Norfolc,  et  contre  l'évesque  de  Roz,  et  contre  beau- 
coup d' aultres  de  la  noblesse  qui  y  sont  prisonniers,  de 
sorte  qu'ilz  n'ont  entendu  en  nul  aultre  négoce ,  toutz  ces 
jours  passez,  et  n'est  l'ellection  de  celluy  d'entre  culx ,  qui 

doit  estre  envoyé  devers  Yostre  Majesté  ,  encores  faicte  ; 
ains  semble  ,  Sire  ,  qu'ilz  la  vont  prolongeant  pour  atten- 
dre que  succédera  du  siège  de  Lillebourg  ,  car,  si  une  fovs 
l'Escoce  vient  à  estre  rangée  au  poinct  qu'ilz  désirent,  ilz 
espèrent  pouvoir  beaucoup  plus  à  leur  advantaige  par  après 
négocier  toutes  choses  avec  Vostre  Majesté  ,  ou  bien  s'en 
passer  du  tout ,  et  se  porter  lors  plus  froydement  à  recer- 
cher  vostre  amytié.  J'avoys  desjà  bien  senty,  mais  je  l'ay, 
à  ceste  heure ,  plus  clèrement  descouvert ,  que  ce  a  esté 
en  grand  partie  par  le  pourchaz  et  instance  de  la  Royue 
d'Angleterre  que  les  comtes  de  Morthon  et  de  Mar  ont 
mené  leurs  forces  au  Petit  Lith  pour  assiéger  Lillebourg, 
ainsy  que  cet  aultre  escript,  que  je  vous  envoyé,  Sire  ,  avec 
la  présente  vous  en  fera  foy.  Sur  lequel  je  veux  seulement 
dire  que  ne  layssant  la  Royne  d'Angleterre  de  faire  , 
commant  que  soit ,  toutjours  ses  affaires ,  avec  quelque  ap- 
parence d'observer  et  respecter  vostre  amytié,  qu'ainsy 
pouvez  vous  justement  advancer  les  vostres,  en  n'offan- 
ceant  point  la  sienne . 

Ceulx  qui  tiennent  Lillebourg  assiégé  sont,  à  ce  que 
j'entendz ,  en  nombre  de  quatre  mil  hommes ,  dont  les  neuf 
centz  sont  harquebouziers ,  et  ont  sept  pièces  d'artillerie  ; 
sçavoir  :  deux  collouvrines ,  deux  moyennes  et  deux  pièces 
de  fer  de  fonte ,  et  ung  faulconneau ,  mal  pourveuz ,  au 
reste ,  de  oustilz  et  de  gabions  pour  faire  aproches.  Les  as- 
siégez font  courir  le  bruict  qu'ilz  ont  assez  de  vivres  pour 
ung  an  pour  les  hommes ,  çt  encores  pour  six  mois  pour 
leurs  chevaulx  ,  et  que  leurs  gens  de  guerre  sont  bien  payez. 
Ilz  ont  quatre  centz  chevaulx  ,  qui  font  assés  souvant  des 
saillies ,  et  les  deux  iiiz  du  duc  de  Chastellerault  sont  en 
campaigne,  qui  assemblent  gens;  et  le  lair  de  Kernyrsth  ou 

lève  aussi  quelques  ungs  en  la  frontière  pour  donner  le  plus 
d'ennuy  qu'ilz  pourront  à  ceulx  de  dehors.  Mercredy  der- 
nier, milord  de  Housdon  a  esté  envoyé  en  dilligence  à  Bar- 
vyc,  et  publie  l'on  qu'il  y  va  pour  pourvoir  que  nul  dangier 
n'advienne  à  ceste  place  par  la  querelle  de  ceulx  de  la 
garnyson  et  des  habitans  ,  qui  s'est  naguières  suscitée  entre 
eulx;  mais,  en  effect,  j'entendz  que  sa  plus  expresse  com- 
mission est  d'avoir  l'œil  sur  le  siège  de  Lillebourg,  et  de 
pourvoir  aulx  choses  que  les  assaillantz  pourront  avoir 
faulte ,  et  mesmes  leur  faire  couler  secrectement  quelques 
soldatz  de  Barvyc,  s'ilz  en  ont  besoing.  Ce  que  je  vous 
suplie  très  hunlblement ,  Sire ,  vouloir  bien  considérer. 

Il  se  parle  en  ceste  court  de  faire  une  brave  entreprinse 
pour  achever  l'entière  conqueste  d'Yrlande,  et  plusieurs 
jeunes  gentilzhommes  et  particulliers  de  ce  royaulme  s'y 
aprestent ,  leur  ayant  esté  promiz  que  ce  qu'ilz  subjugue- 
ront de  pays  sera  à  eulx,  réservé  seulement  la  souveraineté 
et  ung  denier  pour  acre  de  terre  à  la  Royne ,  leur  Mes- 
tresse  ;  et  semble  que  milord  Sideney  qui  auparavant  se 
monstroit  fortdégousté  de  la  charge  d'Yrlande,  soit,  à  ceste 
heure,  pour  ceste  occasion,  assés  désireux  d'y  retourner. 

Le  S'  de  Lumey  faict  toute  la  dilligence  qu'il  peult  de 
recouvrer  icy  équipaige  pour  se  mettre  en  mer,  et  inciste 
fort  que  les  vaysseaulx  du  prince  d'Orange  puyssent  avoir 
leur  retrette,  et  recouvrer  vivres,  et  descharger  leurs 
prinses  par  deçà,  et  qu'il  sera  baillé  caution  d'indempnité 
en  AUemaigne  de  tout  le  dommaige  qui  en  pourra  advenir 
à  ce  royaulme.  Le  S*^  Thomas  Fiesque  s'attend,  d'heure  en 
heure ,  en  ceste  court,  avec  le  pouvoir  du  duc  d'Alve  pour 
ratiffier  l'accord  de  la  restitution  des  merchandises ,  et 
l'ambassadeur  d'Espaigne,  qui  est  icy,  lequel  m'a  convyé, 

despuys  quatre  jours  en  çà ,  en  son  logis ,  m'a  dict  qu'il  n'y 
restoit  plus  aulcune  difficulté  du  costé  du  Roy,  son  Maistre; 
et  m'a  dict  davantaige  estre  bien  adverty  que  la  Royne 
d'Angleterre  persévère  de  vouloir  conclurre  sa  ligue  avec 
les  princes  protestantz ,  tant  d' AUemaigne  que  de  France, 
et  que  ceulx  cy  asseurent  tout  ouvertement  que  Vostre  Ma- 
jesté en  sera  bien  contant.  A  quoy  je  luy  ay  respondu  que 
la  dicte  Dame  la  pourra  bien  conclurre  avec  les  Allemans , 
mais  que  Vostre  Majesté  gardera  bien  comme  voz  subjectz 
n'en  conclurront  point  avec  elle ,  ny  avec  nul  prince  estran- 
gier,  et  que  vous  n'avez  garde  de  laysser  rien  aller  en  cest 
endroict,  pourveu  que  vous  le  puyssiez  empescher,  qui 
puysse  estre  au  préjudice  de  la  religion  catholique ,  ny  au 
dommaige  de  voz  alliez  et  confédérez;  et  que  seulement 
vous  desirez  de  bien  conserver  la  paix  de  vostre  royaulme  , 
et  de  soigneusement  pourvoir  qu'on  ne  la  vous  puysse 
altérer.  Sur  ce,  etc.    «nii  <»)«  uh  .>;'^'ju>i'»W  H'- 

Ce  xxxj^  jour  d'octobre  1574. 


CCXVr  DÉPESCHE 

—  du  v»  jour  de  novembre  1571.  — 
(Envoyée  exprès  jusques  à  Calais  par  Jehan  Volet.) 

État  de  la  négociation  des  Pays-Bas.  —  Conférence  de  l'ambassadeur  et  de 
Leicester.  —  Levée  du  siège  de  Lislebourg,  —  Explication  que  l'on  doit 
donner  en  France  sur  l'argent  destiné  pour  l'Ecosse  qui  a  été  saisi. 

Au  R  OY. 

Sire,  j'ay  esté  convyé,  comme  de  coustume,  le  xxix*" 
du  moys  passé,  au  festin  du  maire  de  Londres  de  ceste 
année,  et  l'ambassadeur  d'Espaigne  n'y  a  poinct  esté,  mais 

ouy  bien  le  S'  de  Suavenguem ,  depputé  des  Pays  Bas  ,  au- 
quel les  seigneurs  de  ce  conseil ,  qui  s'y  sont  trouvez  en 
bon  nombre ,  luy  ont  donné  lieu  fort  honnorable  devant 
eulx,  incontinent  après  moy,  et  luy  ont  faict  fort  grande 
caresse.  J'ay  aprins,  tant  de  luy  que  d'eulx,  qu'ilz  espèrent 
bientost  l'entier  accord  de  leurs  différans  par  l'arrivée  du 
S""  Fiesque  ,  lequel  ilz  attendent,  d'heure  en  heure  ,  et  ne 
sçavent  que  penser  à  quoy  il  tient ,  despuys  qu'ilz  ont  heu 
adviz  que  le  duc  d'Alve  luy  avoit  délivré  la  ratiffication  des 
articles,  qu'il  ne  soit  desjà  icy  ;  et  peaisent  quelques  ungs 
que  le  retardement  vient  de  ce  que  le  dict  duc  se  sent  of- 
fancé  de  la  publication  des  placartz ,  qu'on  a  naguières  im- 
primez eu  ceste  ville,  qui  font  expresse  mention  qu'il  a 
aspiré  à  la  rébellion  de  ce  royaulme  ;  mais  je  ne  pense  pas 
que  pour  cella  le  dict  accord  s'interrompe. 

Le  comte  de  Lestre  m'a  dict,  en  ryant,  que  la  Royne, 
sa  M estresse ,  délibéroit  de  me  faire  trois  querelles ,  aussi- 
tost  qu'elle  me  verroit  :  la  première ,  sur  les  deux  mil  es- 
cuz  que  je  redemandois  comme  envoyez  par  vostre  com- 
mandement au  S'^  de  \  érac ,  vostre  agent  en  Escoce ,  là 
où  Voz  Majestez  Très  Chrestiennes  avoient  respondu  au  S"^ 
de  Yalsingam  qu'ilz  estoient  provenuz  de  l'arsevesque  de 
Glasco ,  et  ne  s'adressoient  nullement  à  vostre  agent;  la 
segonde,  que  j'avoys  retiré  le  secrétaire  de  l'évesque  de 
Roz  en  mon  logis  ;  et  la  troisiesme  ,  qui  seroit  la  plus  aspre, 
que  j'avois  trop  plus  instantment  poursuyvy  les  affaires  de 
la  Royne  d'Escoce  que  je  n'avois  heu  commandement  de 
le  'faire,  et  avoys  toutjours  trop  plus  parlé  la  part  d'elle, 
que  non  paz  la  sienne  envers  Voz  Majestez. 

A  quoy  j'ay  respondu  que  la  Royne,  sa  Mestresse,  quant 
elle  auroit  bien  entendu  comme  le  tout  a  passé ,  non  seu- 

lement  cesseroit  me  quereller,  mais  me  jugeroit  avoir  tout- 
jour  bien  mérité  de  sa  bonne  grâce,  et  que  Voz  Majestez 
la  pouvoient  encores  satisfaire  de  la  première  et  de  la  der- 
nière de  ses  dictes  querelles,  sachant  cerjtainement  que  la 
responce ,  que  vous  aviez  faicte  à  son  ambassadeur ,  ne 
contravenoit  en  rien ,  pour  le  regard  de  l'argent ,  à  ce  que, 
du  commancement,  je  leur  en  avois,  à  la  vérité,  racompté, 
et,  s'il  playsoit  à  la  dicte  Dame  vous  en  faire  encores  par- 
ler et  faire  recercher  de  messieurs  voz  secrétaires  des  com- 
mandemens  l'ordonnance  que  j'en  avois  heue  par  voz  pré- 
cédantes dépesches,  elle  trouveroit  n'y  avoir  ny  plus  ny 
moins  en  cella  que  je  luy  en  avois  desjà  dict;  et,  quant 
au  soing  des  affaires  de  la  Royne  d'Escoce,  je  craignois 
que  le  S""  de  Valsingam  eust  plus  cogneu  de  courroux ,  en 
Voz  Très  Chrestiennes  Majestez ,  de  ce  que  j'y  avois  esté 
froid  et  remiz,  que  non  pour  y  avoir  excédé  voz  comman- 
demens  ;  que  j'avoys  toutjour  procuré  à  la  Royne,  sa  Mes- 
tresse ,  plus  qu'à  nul  prince,  ny  princesse  de  la  terre, 
l'amytié  et  bonne  intelligence  de  Voz  Majestez  ;  bien  estoit 
vray  que  j' avois  toutjours  désiré  que  ce  fût  sans  intéresser 
voslre  grandeur ,  ny  diminuer  rien  de  vostre  réputation  ;  et 
cpie ,  touchant  le  secrétaire  de  M*^  de  Roz ,  que ,  à  la  vé- 
rité ,  il  avoit  esté  en  mon  logis ,  comme  les  aultres  servi- 
teurs de  la  Royne  d'Escoce ,  mais  toutz  s'en  estoient  des- 
puys  allez;  et  je  ne  sçavois,  à  présent,  où  il  estoit,  dont 
s'ilz  le  m'eussent  demandé ,  quant  il  estoit  icy ,  je  n'eusse 
failly  de  le  leur  exiber ,  pourveu  qu'ilz  m'eussent  promiz 
de  ne  luy  faire  point  de  mal  ;  que  je  prenoys  tant  de  con- 
fiance ez  propres  déportemens,  dont  j'avois  usé  en  ce 
royaulme ,  que  j'oserois  toute  ma  vie  me  présanter  fort 
franchement  à  la  Royne  sa  Mestresse,  et  espérer  toutjour 

sa  faveur  et  bon  visaige  ;  ce  que  si  je  ne  pouvois  obtenir , 
au  moins  ne  laysseroys  je  de  l'avoyr  par  bons  offices  aultant 
bien  mérité  que  gentilhomme  qui  ayt  jamais  esté  ambassa- 
deur auprès  d'elle. 

11  m'a  prié  là  dessus  d'aller  trouver  la  dicte  Dame  aus- 
sitost  que  j'aurois  nouvelles  de  Vostre  Majesté,  et  que, 
ce  pendant,  elle  auroit  faict  l'ellection  de  celluy  qu'elle  vous 
veult  dépescher  ,  dont  desireroit  que  ce  peult  estre  luy  mes- 
mes  ou  milord  de  Burley,  mais  les  présens  affaires  de  ce 
royaulme  les  empeschoient  toutz  deux  ;  néantmoins  que , 
quel  que  se  fût,  j'en  serois  adverty  incontinent,  et  qu'il 
viendroit,  puys  après,  et  aulcuns  du  conseil  faire  ung  jour 
de  bonne  chère  en  mon  logis. 

Cependant,  Sire,  milord  de  Housdon  a  continué  son 
voyage  à  Barvyc ,  et  j'entendz  qu'il  a  esté  mandé  aulx  re- 
cepveurs  des  quatre  comtez  plus  prochaines  du  dict  lieu,  d'y 
aporter  les  deniers  du  quartier  d'octobre ,  où  nous  sommes, 
ce  qui  me  faict  souspeçonner  quelque  levée  de  gens  et  quel- 
que entreprinse  contre  les  Escouçoys;  et  desjà  se  parle 
icy  de  l'arrivée  de  milord  Dacres  avec  milord  de  Sethon  en 
Escoce ,  ce  que  je  n'ay  encores  sceu  de  lieu  assés  bon  pour 
le  vous  ozer  asseurer.  Tant  y  a  que  ,  s'il  est  ainsy,  ce  sera 
une  grande  colleur  aulx  Anglois  d'envoyer  forces  de  dellà 
contre  ceulxqu'ilz  tiennent  pour  rebelles;  et  se  parle  aussi. 
Sire,  que  ceulx  d'Esterlin  ont  levé  le  siège  de  devant  Lil- 
lebourg,  et  qu'ilz  ont  retiré  leur  artillerie  de  nuict,  et  ont 
faict  leur  retrette  au  Petit  Lith,  non  sans  y  estre  pour- 
suyviz  jusques  dans  leur  rempartz;  ce  que  je  mettray 
peyne  de  vériffier  davantaige.  Et  sur  ce  ,  etc. 

Ce  V*  jour  de  novembre  1571. 

Par  postule  à  la  lettre  précédente. 
Comme  je fermoys  la  présente ,  m'est  arrivé,  d'ung  costé,  la  dé- 
pesche  de  Vostre  Majesté  ,  du  xx«  du  passé ,  et ,  de  Taultre  ,  la  con- 
firmation du  susdict  dernier  article,  de  la  retrette  honteuse  de  ceulx 
d'Esterlin  de  devant  Lillebourg,  sans  avoir  ozé  donner  TassauU, com- 
bien qu'il  y  eust  bresche  raysonnable  ;  et  j'ay  receu  Tadvis  que  mais- 
tre  Pierre  Caro  est  desjà  désigné  pour  aller  devers  Vostre  Majseté , 
et  qu'il  sera  faict  vischamberlan  et  du  conseil.  Il  est  personnaige 
de  bonne  mayson  ,  riche  et  bien  estimé  par  deçà ,  assés  bien  affec- 
tionné à  la  France  et  fort  intime  de  milord  de  Burgley. 

A    LA    ROYNE. 

Madame,  sellon  les  propos  que  le  comte  de  Lestre  m'a 
naguières  tenuz  ,  lesquelz  je  récite  en  la  lettre  du  Roy,  le 
S'  de  Valsingam  semble  n'avoir  bien  comprins  la  res- 
ponce  que  Vostre  Majesté  luy  a  faicte ,  touchant  les  deux 
mil  escuz  qui  alloient  en  Escoce ,  bien  qu'il  l'a  au  moins 
escripte  eu  façon  que  la  Royne  d'Angleterre  ne  doubte 
plus  que  je  ne  les  aye  baillez,  mais  dict  que  Vostre  Ma- 
jesté n'advouhe  pas  qu'ilz  soient  provenuz  du  Roy  ny  qu'ilz 
fussent  envoyez  au  S'^  de  Vérac,  son  agent  en  Escoce. 
A  quoy ,  Madame ,  je  vous  suplie  très  humblement  que, 
la  première  foys  que  le  dict  S"^  de  Valsingam  viendra  à 
l'audience,  il  vous  playse  luy  dire  qu'après  vous  estre 
mieulx  informée  du  faict  des  dicts  deniers,  vous  avez  trouvé 
que  la  moictié  d'iceulx  provenoit  du  Roy  ,  et  l'aultre  moic- 
tié  d'une  partie  que  M'^  de  Glasco  m'avoit  adressée;  mais 
que  le  tout  estoit  envoyé  par  vostre  commandement  au 
S'^  de  Vérac ,  et  que  pourtant  vostre  vouloir  est  qu'ilz  soient 
remiz  en  mes  mains  :  car ,  Madame ,  cella  importe  gran- 
dement à  la  réputation  de  voz  affaires ,  et  au  bien  de  vostre 
service  par  deçà.  Et  encores  semble  que  le  dict  S'^  de 
Valsingam  n'ayt  bien  remonstré  à  la  Royne  ,  sa  Mestresse, 

IV.  18 

que  Voz  Majestez  ayent  à  cueur  le  faict  de  la  Royne  d'Es- 
coce  et  de  son  royaulme.  Néantmoins  j'espère  aller  trou- 
ver bientost  la  dicte  Royne  ,  sa  Mestresse ,  pour  continuer 
toutjours  la  gracieuse  négociation  d'amytié  et  de  bonne 
intelligence,  qui  est  commencée  entre  Voz  Majestez  et 
elle,  et  réduyre  le  tout  aulx  meilleurs  termes  qu'il  me 
sera  possible.  Et  sur  ce,  etc. 

Ce  V*  jour  de  novembre  1571. 


/m  n)  ,1    CCXVir  DÉPESCHE 

*  —  du  X"  jour  de  novembre  1571. — 

(  Envoyée  exprès  jusqites  à  Calais  par  la  voye  du  S' Acerbo.  ) 

Affaires  d'Ecosse.  — Audience.  — Assurances  réciproques  d'amitié.  —  Mise  eu 
jugement  des  seigneurs  qui  sont  détenus  à  la  Tour.  — ■  Déclaration  de  l'am- 
bassadeur que  le  roi  est  sommé  de  secourir  les  Écossais.  —  Réponse  d'Eli- 
sabeth qu'elle  consent  à  charger  le  nouvel  ambassadeur  envoyé  en  France 
d'entrer  en  négociation  à  ce  sujet. — Victoire  de  Lépante, — Inquiétude  que 
cette  nouvelle  cause  en  Angleterre. 

Au  Roy. 

Sire,  le  segond  jour  que  Lillebourg  a  esté  assiégé, 
ceulx  de  la  ville  ont  miz  ung  soldat ,  serviteur  de  la  Royne 
d'Escoce,  dehors,  qui  a  prins  le  hasard  de  me  venir  trouver, 
lequel  m'a  apporté,  en  douze  petites  pièces  de  papier, 
cachées  sur  luy,  douze  petitz  chiffres  du  S"  de  Vérac ,  des- 
quelz  je  vous  envoyé  l'extrét  :  par  où  vous  verrez.  Sire, 
en  premier  lieu ,  la  nécessité  de  ceulx  qui  suyvent  le  party 
de  Vostre  Majesté  par  dellà;  secondement,  ce  que  le  S*^ 
de  Yérac  juge  estre  besoing  de  faire ,  non  seulement  pour 
les  fortiffier ,  mais  pour  les  emparer  de  vostre  protection 
par  lettres  expresses  de  Vostre  Majesté  ;  et  tiercement , 

les  dilligences  que  la  Royne  d'Angleterre  faict  pour  sup- 
primer du  tout  l'authorité  de  la  Royne  d'Escoce  et  re- 
lever celle  du  petit  Prince  son  filz,  espérant  que,  par 
la  protection  qu'elle  se  veult  attribuer  du  dict  Prince ,  et 
de  l'establissement  qu'elle  veult  donner  à  ceulx  qui  dep- 
pendent  d'elle,  par  dessus  ceulx  qui  dépendent  de  Vostre 
Majesté,  de  tirer  enfin  toute  l'Escoce  à  sa  dévotion.  Sur 
quoy.  Sire,  j'ay  renvoyé  en  dilligence  le  mesmes  soldat 
avec  pareil  nombre  de  petitz  chiffres ,  au  dict  S'^  de  Vé- 
rac ,  afifin  de  confirmer  et  conforter  les  seigneurs  du  bon 
party. 

Et  incontinent  après,  je  suys  allé  trouver  la  Royne 
d'Angleterre  pour  continuer  la  gracieuse  négociation  d'a- 
mytié,  qui  est  commencée  entre  Yoz  Majestez,  et  l'ay 
asseurée  fermement  de  vostre  bonne  et  droicte  intention 
vers  elle,  et  qu'elle  ne  doibt  faire  aulcun  doubte  que 
celluy  des  seigneurs  de  son  conseil,  qu'elle  vous  envoyera , 
ne  luy  raporte  tout  ce  qu'elle  vouldra  honnorablemeut  dé- 
sirer de  vostre  amytié,  et  que  tant  plus  vous  entendrez 
qu'il  sera  inthime  et  confident  d'elle ,  plus  Yoz  Majestez 
Très  Chrestiennes  s'eslargiront  à  parler  ouvertement  et 
franchement  avecques  luy  ;  que  vous  estes  bien  marry  de 
l'ennuy  et  fâcherie  qu'elle  a  de  ces  entreprinses ,  qu'elle  a 
descouvert  qu'on  vouloit  faire  contre  elle  et  contre  son  es- 
tât; et  qu'il  n'est  rien  en  quoy  elle  vous  veuille  employer, 
pour  les  remédier  et  pour  meintenir  sa  grandeur  et  le  re- 
poz  de  ses  subjectz,  que  vous  n'y  soyez  aussi  disposé 
comme  pour  vostre  propre  bien;  que  Monseigneur  vostre 
frère  s'y  offre ,  avec  tout  le  moyen  qu'il  a ,  et  d'y  em- 
ployer aultant  voUontiers  sa  propre  personne ,  qu'en  en- 
treprinse  où  Dieu  l'ayt  jamais   conduict;  que  tout  ainsv 

que  vous  désirez  la  prospérité  de  ses  affaires ,  ainsy  luy 
voulez  vous  faire  part  du  bon  progrez  des  vostres;  et  comme, 
par  une  conférarice  des  seigneurs  de  vostre  conseil  avec 
monsieur  l'Admyral  et  ceulx  de  la  nouvelle  religion,  vous 
avez  miz  une  résolution  à  toutes  les  difficultez  qui  pourroient 
survenir  sur  l'entretennement  de  vostre  éedict  de  pacciffi- 
cation,  de  sorte  qu'il  ne  reste  rien  qui  puysse  jamais  plus 
ralumer  le  feu  en  vostre  royaulme  ;  de  quoy  vous  avez 
bien  voUu  vous  conjouyr  avec  elle  comme  très  asseuré 
qu'elle  en  est  véritablement  bien  ayse. 

Lesquelz  propoz  ,  Sire,  je  vous  puys  asseurer  qu'elle  a 
monstre  de  les  recevoir  toutz  à  ung  très  singulier  playsir , 
et ,  après  avoir  usé  de  plusieurs  sortes  de  très  honnestes 
mercyemens ,  sur  la  continuation  de  la  bonne  vollonté  et 
bienveuillance ,  dont  Voz  Ma j estez  et  Monseigneur  voulez 
persévérer  vers  elle ,  et  de  voz  honnorables  offres  au  mein- 
tien  de  son  estât,  qui  est  chose  qu'elle  met  en  très  grand 
compte,  et  ayant  commémoré  plusieurs  choses  à  vostre 
grande  louange ,  et  de  la  Royne  vostre  mère  ,  et  de  Mon- 
seigneur, et  nomméement  de  l'intégrité,  droicture  ,  vérité 
et  plusieurs  sorteâ  de  grande  valleur  qu'elle  sçayt  qui  res- 
plendissent en  Vostre  Majesté  ,  elle  m'a  dict  qu'elle  se 
veult  perfectement  confirmer  en  vostre  amytié  et  bonne 
intelligence;  et  qu'à  cest  effect  elle  vous  dépeschera  sans 
double  ung  personnaige  d'honneur,  aussitost  que  ces  affai- 
res criminelz,  qui  tant  la  tourmentent,  luy  en  auront 
layssé  prendre  le  loysir,  et  que  cependant  elle  vous  fera 
par  son  ambassadeur  entendre  la  juste  occasion  du  retar- 
dement. Puys,  en  lieu  de  la  querelle,  que  le  comte  de 
Lestre  m'avoit  adverty  qu'elle  me  feroit ,  qui  n'a  esté  que 
du  secrétaire  de  M"^  de  Roz ,  lequel  elle  m'a  dict  que  j'a- 

vois  retiré  en  mon  logis ,  à  quoy  je  luy  ay  fort  bien  satis- 
faict,  elle  m'a  remercyé  au  reste  des  bons  déportemens 
qu'elle  s'aperçoyt  et  descouvre  ,  de  jour  en  jour,  que  je 
use  et  que  j'ay  toutjour  usé  en  ceste  mienne  charge  par 
deçà;  ce  qui  luy  faict  prendre  plus  grande  confiance  de 
Vostre  Majesté,  qui  estes  mon  Mestre;  et  s'est  prinse  là 
dessus  à  me  compter  fort  privéement  d'aulcuns  poinctz, 
qu'elle  dict  qui  se  vérifBent  contre  ceulx  qui  sont  dans  la 
Tour,  et  que  leur  cause  s'en  va  desjà  toute  instruicte 
pour  la  mettre  du  premier  jour  en  jugement;  et  a  faict  son 
discours  là  dessus  assés  long. 

Puys,  j'ay  reprins  le  propos  pour  luy  dire  qu'en  la  der- 
nière partie  de  la  lettre,  que  j'avois  receue  de  Vostre 
Majesté ,  du  xx^  du  passé ,  estoit  contenu  que  M""  de 
Glasco ,  railord  de  Flemy  et  milord  de  Levinston  vous  es- 
toient  venuz  remonstrer  le  misérable  estât  de  la  Royne , 
leur  Mestresse,  jusques  à  vous  parler  du  daugier  qu'ilz 
craignoient  de  sa  vie ,  et  qu'elle  n'estoit  plus  tenue  comme 
libre,  ny  comme  princesse  souveraine ,  et  qu'on  n'avoit  es- 
gard  à  sa  qualité  royalle ,  ny  à  celle  de  son  ambassadeur , 
non  plus  qu'à  personnes  privées  ;  et  davantaige  vous 
avoient  remonstré  la  désolation  de  leur  pays,  dont  vous 
avoient  instantment  requiz  de  leur  déclairer  trois  choses  : 
la  première,  si ,  après  avoir  longuement  espéré  en  Vostre 
Majesté  et  avoir  attandu ,  avec  grand  pacience  et  avec  la 
grand  ruyne  de  leur  estât,  que  vous  eussiez  miz  fin  aulx 
guerres  et  troubles  du  vostre ,  vous  vouliez  poinct ,  à  ceste 
heure,  faire  une  ouverte  démonstration,  pleyne  d'effect, 
d'entretenir  l'alliance  qu'ilz  ont  de  tout  temps  avec  vostre 
couronne,  sellon  que  les  trettez  vous  y  obligeoient,  et 
mettre  quelque  prompt  remède  en  leurs  affaires  ;  la  segonde, 

si  vous  vouliez  pas  meintenir  en  vostre  protection  la  Royne 
d'Escoce  et  le  Prince  son  filz,  et  son  royaulme,  et  les 
bons  subjectz  du  pays,  ainsy  que  vos  prédécesseurs l'avoient 
toutjours  faict ,  ou  «'il  leur  conviendroit  d'avoir  meintenant 
leurs  recours  ailleurs  ;  et  la  tierce  ,  si  vous  vouliez  pas  in- 
cister  aulx  promesses  que  la  dicte  Royne  d'Angleterre  vous 
avoit  faictes  pour  le  bon  trettement ,  et  la  liberté ,  et  res- 
titution de  la  Royne  d'Escoce.  A  quoy  Vostre  Majesté, 
meu  d'une  magnanimité  et  générosité  naturelle  de  ne  vou- 
loir deffaillir  à  voz  amys  et  alliez  ,  leur  aviez  respondu  qu'ilz 
eussent  à  bien  espérer  de  vous  en  tout  ce  que  les  trettez 
de  l'alliance  vous  pouvoient  obliger  vers  eulx,  et  que  vous 
vouliez  prendre  temps  d'en  dellibérer  avec  vostre  conseil 
pour  mieulx  leur  satisfaire ,  qui  estoit  ung  dilay  que  vous 
aviez  prins  pour  en  conférer  avec  le  S''  de  Valsingam  ,  le- 
quel vous  aviez  prié  de  remonstrer  à  la  dicte  Dame  qu'encor 
qu'à  vous  eust  touché,  plus  qu'à  nul  prince  du  monde, 
de  vous  entremettre  des  affaires  de  la  Royne  d'Escoce 
et  des  Escouçoys ,  néantmoins ,  pour  le  respect  que  vous 
aviez  heu  à  son  amytié ,  vous  n'y  aviez ,  ces  quatre  ans 
passez,  voUu  faire  aulcune  démonstration  qui  excédât  la 
forme  d'une  bien  honneste  prière,  que  vous  luy  aviez  tout- 
jour  continuée,  d'y  vouloir  procéder  par  voye  de  tretté  et 
de  quelque  bon  accord ,  non  tant  à  condicions  égalles  que 
advantaigeuses  pour  elle ,  et  que  vous  vous  y  estiez  plus 
porté  en  amy  commun,  et  encores  partial  pour  la  dicte 
Royne  d'Angleterre,  que  non  comme  allié  et  confédéré  des 
Escouçoys;  et  que  meintenant,  que  vous  estiez contrainct 
ou  de  faire  une  ouverte  démonstration  en  leur  secours , 
ou  une  honteuse  déclaration  de  les  habandonner ,  au  per- 
pétuel préjudice  de  vostre  réputation ,  et  intérestz  de  vostre 

grandeur ,  que  vous  désirez  infiuyement  vous  esclarcyr  avec 
elle  comme  vous  pourriez ,  tout   ensemble ,   satisfaire   à 
vostre  debvoir  vers  eulx,  et  à  l'amytié  que  vous  voulez 
conserver  inviolable  avec  elle. 

Sur  quoy  elle  m'a  paysiblement  respondu,  qu'elle  n'a- 
voit  garde  de  cercher  condicions,  en  l'amytié  qu'elle  vou- 
loit  faire  avec  Vostre  Majesté ,  qui  peussent  rien  diminuer 
de  vostre  honneur  ny  de  vostre  grandeur,  car  elle  l'esti- 
meroit  de  nulle  durée  ;  tant  y  a  que  c'estoit  sellon  son  droict 
qu'elle  se  raesloit  des  choses  d'Escoce,  car,  oultre  les  oc- 
casions qu'elle  en  avoit  de  présent ,  qui  estoient  notoires  , 
toutes  les  foys  que ,  par  le  passé ,  estoit  survenu  différand 
de  Testât  entre  les  Escouçoys,  les  Roys  d'Angleterre  en 
avoient  décidé  et  en  avoient  esté  les  arbitres,  et  qu'à  ceste 
heure  il  ne  restoit  plus  que  le  duc  de  Chastellerault  et  le 
comte  d'Honteley,  et  les  S"  de  Granges  et  de  Ledinthon, 
que  toutz  ne  fussent  rengez  à  l'obéyssance  du  jeune  Prince; 
et  que  ceulx  là  mesmes  ,  pourveu  qu'ilz  peussent  capituler 
de  leurs  biens  et  de  la  seurté  de  leurs  personnes ,  estoient 
prestz  de  s'y  soubzmettre  ,  ainsy  qu'ilz  le  luy  avoient  desjà 
escript,  et  mandé  qu'à  cest  effect  ilz  envoyeroient  Robert 
Melvyn  devers  elle;  duquel,  et  de  ce  que  milord  de  Hous- 
don  pourroit  avoir  commancé  de  négocier  par  dellà,  elle  en 
attandoit,  d'heure  en  heure  ,  des  nouvelles ,  et  croyoit  que 
vous  trouveriez  ses  déportemens  en  cella  justes  et  rayson- 
nables  ;   mesmement  qu'elle  ne  cerchoit  de  se  faire  plus 
grande  du  costé  d'Escoce,  ny  empescher  que  les  Escouçoys 
ne  pussent  suyvre  leurs  anciennes  confédérations  et  allian- 
ces avec  Vostre  Majesté,  et  qu' ainsy  le  pourtoit  l'instruc- 
tion qu'elle  en  avoit  envové  par  dellà.  . ,  ,    .  . 

Sur  quoy,  Sire ,  luy  ayant  seulement  répliqué  qu'il  fail- 

bit  que  vous  demeurissiez  arbitre  de  ce  qui  pourroit  tou- 
cher à  vostre  honneur  et  à  vostre  intérest  en  cella ,  elle 
m'a  dict  qu'elle  estoit  très  contante  de  s'en  esclarcyr  avec- 
ques  vous,  et  que  celluy  qu'elle  vous  envoyeroit  en  auroit 
bien  ample  commission.  Puys  sommes  passez  à  parler  de 
ceste  tant  grande  victoire  *  que  l'ambassadeur  d'Espaigne, 
qui  est  icy,  a  publiée  de  l'armée  de  mer  du  Roy,  son  Mais- 
tre ,  sur  celle  du  Turcq ,  de  quoy  la  dicte  Dame  a  mandé 
en  ceste  ville  d'en  rendre  grâces  à  Dieu;  auquel  je  prie,  etc. 
Ce  X*  jour  de  novembre  1571. 

A  LA  Roy  NE. 

Madame,  j'escriptz  en  la  lettre  du  Royung  peu  au  long 
ce  que  les  seigneurs  d'Escoce ,  qui  suyvent  vostre  party, 
m'ont  mandé  et  ce  que  je  leur  ay  respondu,  affin  que  Voz 
Majestez  puyssent  plus  clairement  juger  des  choses  de  dellà, 
et  me  commander  comme  j'auray  à  me  conduyre  icy  sur 
icelles.  Je  mande  aussi  ce  qui  s'est  passé  en  ceste  dernière 
audience  avec  la  Royne  d'Angleterre,  et  comme  elle  per- 
sévère de  désirer  l'amytié  et  bonne  intelligence  de  Voz 
Majestez  Très  Chrestiennes,  et  néantmoins  ne  laysse  de 
persévérer  toutjours  en  ses  dellibérations  sur  l'Escoce.  Or 
ay  je  cogneu,  Madame,  qu'elle  s'est  donnée  quelque  sous- 
peçon  de  ceste  tant  absolue  victoire,  que  l'ambassadeur 
d'Espaigne  luy  a  mandée  par  escript  que  le  Roy,  son  Mais- 
tre ,  a  voit  gaignée  sur  le  Turc ,  conune  s'il  heust  desjà 
tant  achevée  ceste  guerre ,  qu'il  ne  restât  plus  aulcun  vays- 
seau  au  Turc  pour  s'oser  plus  monstrer  en  mer  ;  et  que  le 

'  La  victoire  de  Lépante,  ou  des  Cursolaires,  remportée  ,  le  7  octobre  1371. 
par  la  flotte  combinée  des  chrétiens  sous  les  ordres  de  don  Juan. 


—  281  — 
dict  Roy  Catholique  fût  pour  torner,  à  ceste  heure  ,  ses  en- 
treprinses  de  mer,  du  costé  de  deçà,  sur  l'Yrlande ,  ou  à 
venger  ces  injures  des  prinses.  Etluy  en  est  creule  doubte, 
parce  que  le  S""  Thomas  Fiesque  met  beaulcoup  à  appor- 
ter la  conclusion  de  l'accord  des  dictes  prinses;  néantmoins 
il  a  escript  qu'il  espère  partir  dedans  huict  jours,  et  que  le 
retardement  n'est  que  la  difficulté  qu'aulcuns  merchans  ont 
faicte  de  soubsigner  les  articles ,  lesquelz  ilz  estiment  estre 
trop  à  leur  perte ,  néantmoins  qu'il  les  a  enfin  persuadez 
de  s'en  contanter,  et  les  leur  a  faict  signer;  mais  la  goutte 
cependant  a  prins  si  fort  à  la  main  du  duc  d'Alve,  qu'il  n'a 
peu  ny  signer  iceulx  articles,  ny  la  dépesche  du  dict  Fies- 
que; qui  pourtant  est  encores  arresté  pour  bien  peu  de 
jours,  mais  que  le  tout  estoit  en  fort  bons  termes,  et  qu'il 
partyroit  sans  doubte  aussitost  que  le  dict  duc  se  trouveroit 
ung  peu  mieulx.  Et  sur  ce,  etc. 

Ce  x^  jour  de  novembre  1571. 

Ceste  nuict  passée ,  par  commandement  de  la  Royne  d'Angleterre, 
a  esté  faict  ung  grand  nombre  de  feux  par  les  rues,  et  sonné  les  clo- 
cles ,  et  est  l'on  allé  aux  esglizes  rendre  grâces  à  Dieu  ,  et  se  res- 
jouyr  par  toute  la  ville  de  la  victoire  contre  le  Turcq.  L'ambassadeur 
d'Espaigne ,  qui  est  icy,  en  a  faiét  les  feux  et  festins  de  joye,  où  j'ay 
esté  des  premiers  convyé. 

CCXVIir  DÉPESCHE 

—  du  XV»  jour  de  novembre  1571. — 
(Envoyée  exprès  jusques  à  Calais  par  Jehan  Volet.) 

Conférence  de  l'ambassadeur  avec  Leicester  etBurleigh.  —  Déclaration  faits- 
par  Leicester  qu'Elisabeth  a  pris  la  résolution  de  ne  jamais  rendre  la  liberté 
à  Marie  Stuart.  —  Lord  Buchard  désigné  pour  passer  en  France.  —  Affaires 
d'Ecosse.  —  Confirmation  de  la  victoire  de  Lépante.  —  Négociation  tou^ 
chant  l'alliance  de  la  France  et  de  l'Angleterre.  —  Espoir  qu'Elisabeth  ne 
persistera  pas  dans  sa  résolution  à  l'égard  de  Marie  Stuart. 


Sire,  le  unziesme  de  ce  moys,  feste  de  S'  Martin, 
le  comte  de  Lestre,  et  l'admyral  d'Angleterre,  et  milord 
de  Burgley ,  maistre  Smith  ,  milord  de  Boucaust ,  et 
aulcuns  aultres  seigneurs  de  ce  conseil  et  de  ceste  court , 
ont  vollu  venir  prendre  leur  diner  en  mon  logis  ,  lesquelz  , 
pour  l'heure ,  se  sont  monstrez  bien  disposez  vers  la  France, 
et  avoir  toutz  une  bonne  affection  à  la  grandeur  et  prospé- 
rité de  Vostr^  Majesté. 

Et  le  comte,  à  part ,  m'a  dict  qu'il  voyoit  la  Royne,  sa 
Mestresse,  si  fermement  résolue  de  persévérer  en  vostre 
amytié  qu'elle  estoit  pour  ne  s'en  despartyr  de  toute  sa  vie , 
si  le  deffault  ne  venoit  de  vostre  costé  ;  à  quoy  il  la  vouloit 
confirmer  davantaige  par  toutz  les  moyens  et  plus  instantes 
persuasions  qu'il  luy  seroit  possible,  comme  à  chose  où  sa  vie 
et  son  honneur  estoient  conjoinctz ,  et  que  je  ne  fisse  aulcun 
double  qu'elle  ne  passât  oultre  à  contracter  ou  l'alliance 
encommancée,  ou  bien  une  fort  estroicte  confédération 
avec  Vostre  Majesté ,  et  qu'elle  n'accommodât ,  pour  vostre 
respect,  les  choses  d'Escoce,  pourveu  que  ne  la  fissiez 
presser  de  se  despartyr  de  la  déterminée  résolution ,  et 

nullement  muable ,  qu'elle  avoit  naguières  faicte,  de  ne  se 
désemparer  jamais  de  la  personne  delà  Royne  d'Escoce. 
—  «  Car  avoit  opinion,  dict  il,  que,  à  cause  des  prati- 
ques que  la  dicte  Royne  d'Escoce  continueroit  avec  le  Pape, 
ou  avec  le  Roy  d' Espaigne  ;  et  avec  ses  parantz  et  aultres 
estrangiers,  ou  bien  avec  les  propres  subjectz  de  ce 
royaulme,  la  dicte  Royne ,  sa  Mestresse ,  ne  sçauroit  vivre, 
une  seule  heure,  bien  asseurée  en  son  estât,  aussitostque 
celle  d'Escoce  seroit  remise  au  sien.  »  Et  pourtant  me 
prioytque  dorsenavant  je  vollusse  dresser  les  affaires,  dont 
j'avois  à  tretter  de  cecy  avec  Yostre  Majesté  ,  et  pareille- 
ment avec  la  dicte  Dame  ,  à  ung  tel  cours  qu'ilz  peussent 
prendre  le  chemyn  qu'il  me  disoit;  et  qu'il  me  vouloit  as- 
seurer  que  ceulx  d'Esterling  n'avoient  entreprins  d'assié- 
ger Lillebourg  que  par  l'espérance  d'avoir  secours  de  la 
Royne,  sa  Mestresse,  mais  qu'elle  s'estoit  excusée  de  le  leur 
bailler  pour  n'oflancer  Vostre  Majesté  ,  dont  ilz  s'estoient 
incontinent  levez;  par  ainsy,  qu'il  failloit  que  Yostre  Ma- 
jesté, et  elle  conjoinctement,  missiez  ce  pays  là  en  quelque 
meilleur  ordre  qu'il  n'est,  et  establissiez  une  bonne  unyon 
entre  les  trois  roy animes,  et  qu'il  ne  fût  pour  un  temps 
parlé  en  nulle  façon  de  la  personne  delà  Royne  d'Escoce. 

Je  luy  ay  infinyement  gratiffié  ces  premiers  bons  propos 
d'amytié,  et  n'ay  rien  obmis  de  ce  qui  luy  pouvoit  confirmer 
et  luy  accroistre  l'occasion  de  confirmer  la  Royne  sa  Mes- 
tresse ;  et  quant  à  ceulx  cy  de  la  Royne  d'Escosse,  que  je 
suplioys  la  Royne  ,  sa  Mestresse ,  de  se  laysser  persuader 
qu'il  estoit  très  nécessaire  que  Yous ,  Sire  ,  demeurissiez 
vostre  propre  arbitre  de  ce  qui  pouvoit  concerner  vostre 
honneur  et  vostre  intérest  en  cest  endroict;  mais  qu'elle 
creust  fermement  que  vous  observeriez  toutes  les  considéra- 

tiens  et  respectz,  deubz  à  l'honneur,  et  à  la  seurté,  et  aulx 
advantaiges  de  la  dicte  Dame ,  pour  les  luy  randre  bien 
entiers,  tout  ainsy  comme  si  c'estoit  pour  vostre  propre 
grandeur. 

Milord  de  Burgley,  de  soy  mesmes,  est  retourné  aulx 
premiers  propos  de  l'alliance ,  et  qu'il  estoit  besoing  de  la 
parachever  ou  bien  de  faire  une  si  estroicte  confédération 
qu'on  ne  l'estimât  moings  que  ung  mariage,  et  a  monstre 
que  la  Royne ,  sa  Mestresse ,  y  estoit  bien  disposée  et  luy 
très  affectionné  ,  et  qu'en  jour  de  sa  vie  il  n'avoit  heu  nul 
plus  grand  regrect  que  de  ne  pouvoir  meintenant  accom- 
plyr  ce  voyage  devers  Vostre  Majesté  ;  néantmoins  qu'aus- 
sitost  que  l'examen  de  l'évesque  de  Roz  seroit  paras- 
chevé ,  la  dicte  Dame  vous  dépescheroit  sans  doubte  ung 
personnaige  d'honneur,  et  il  pensoit  que  ce  seroit  milord 
de  Boucaust. 

Despuys,  icelluy  de  Boucaust  m'en  est  venu  parler  en 
une  façon  si  bonne  et  si  pleyne  d'honneste  désir ,  que  je 
ne  m'en  puys  que  infinyement  bien  louer,  et  m'a  dict  que 
la  Royne,  sa  Mestresse ,  luy  en  avoit  fort  privéement  tenu 
propos;  mais  qu'il  luy  avoit  respondu  que,  de  tant  qu'il 
avoit  une  foys  engaigé  son  honneur,  et  encores  plus  expé- 
ciallement  l'honneur  de  la  paroUe  d'elle,  à  Yoz  Majestez, 
qu'il  aymoitmieulx  qu'elle  le  fist,  à  ceste  heure,  mettre  dans 
la  Tour  que  de  le  renvoyer  en  vostre  présence ,  sans  vous 
aporter  l'expresse  et  bien  asseurée  conclusion  des  choses 
.  qui  s'attendoient  entre  vous.  Sur  quoy  elle  luy  avoit  as- 
seuré  qu'il  emporteroit  un  bien  ample  pouvoir  avec  luy  , 
qui  seroit  expédié  soubz  son  grand  sceau ,  et  encores  plus 
expressément  scellé  du  désir  de  son  affection. 

Je  continueray,    Sire,  de  réduyre  ces  propos,  le  plus 

qu'il  me  sera  possible ,  au  poinct  que  m'avez  faict  com- 
prendre de  vostre  intention ,  et  descouvriray  cependant  ce 
que  je  pourray  de  la  leur  ;  qui  supplie  Vostre  Majesté  de 
considérer  combien  ceste  résolution  qu'ilz  ont  faicte,  de 
vouloir  détenir  toutjours  la  Royne  d'Escoce  en  leurs  mains, 
et  oprimer  son  authorité,  les  fera  précipiter  d'envoyer 
voUontiers  leur  secours  contre  ceulx  qui  sont  pour  elle  en 
Escoce,  et  cella  me  mect  en  peyne  que  j'ay  desjà  adviz  , 
mais  non  encores  assés  certain,  que  la  commission  est 
expédiée  à  Milord  de  Housdon  de  capituler  avec  ceulx 
d'Esterlin ,  et  de  leur  accorder  jusques  à  quatre  mil  hom- 
mes, s'ilz  les  demandent,  et  aultant  qu'il  leur  sera  besoiug 
d'artillerye ,  de  munitions,  d'armes  et  d'argent,  pour  pa- 
rachever l'entreprinse  de  Lillebourg.  Néantmoins ,  Sire  , 
je  me  conduyray  toutjours ,  entre  ces  deux  divers  propos 
d'amytié  et  de  querelle ,  sellon  l'instruction  de  voz  précé- 
dantes dépesches ,  etsellon  celles  que  je  recepvray,  d'heure 
à  aultre,  de  Vostre  Majesté. 

L'ambassadeur  d'Espaigne  et  le  bailly  de  Flandres,  qui 
sont  icy,  sontvenuz,  despuys  deux  jours,  continuer  la 
conjoyssance  de  la  victoyre  contre  le  Turcq ,  à  disner  en 
mon  logis ,  lesquelz  m'ont  asseuré  de  la  confirmation  d'i- 
celle,  bien  qu'en  ceste  court  l'on'feist  grande  difficulté  de 
la  croyre ,  au  moins  de  la  croyre  si  grande  ;  et  puis  m'ont 
dict  qu'ilz  estoient  bien  marrys  du  retardement  du  S"^ 
Fiesque,  parce  que* les  Anglois  pressoient  de  faire  lavante 
des  merchandises ,  et  ne  vouUoient  croyre  que  icelluy 
Fiesque  demeurast  à  cause  que  le  duc  d'Alve  ne  peult  si- 
gner sa  dépesche,  ny  sa  commission  et  articles;  néant- 
moins  qu'il  estoit  vray  qu'il  n'y  avoit  nul  aultre  empes- 
chement  que  celluy  là ,    et  qu'il  ne  pouvoit  guières  plus 

tarder.  Et  le  dict  sieur  ambassadeur  a  monstre  d'estre  en 
quelque  espérance  qu'après  la  conclusion  de  cest  affaire , 
le  Roy,  son  Maistre,  l'envoyera  résider  prez  de  Yostre 
Majesté  ,  ce  qu'il  désire  grandement  5  et  j'ay  si  bonne 
opinion  de  sa  vertu  et  modération,  et  de  sa  bonne  cons- 
cience y  qu'il  ne  fera  sinon  bons  offices  de  paix  et  d'en- 
tretennement  d'amytié ,  si  ceste  légation  luy  est  commise. 
Et  sur  ce ,  etc.  Ce  xv^  jour  de  novembre  1571. 

A  LA   Ro\NE. 

Madame,  en  ces  propoz  que  les  seigneurs  de  ce  conseil 
m'ont  tenuz ,  desquelz  je  fais  mencion  en  la  lettre  du  Roy, 
je  considère  que,  comme  ilz  n'ont  esté  vuydes  d'affection, 
aussi  ne  me  semble  il  qu'ilz  les  ayent  dictz  sans  quelque  ar- 
tiffice ,  pour  les  accommoder  au  temps  et  au  besoing  de 
leurs  affaires:  j'estime.  Madame,  qu'il  sera  bon  que  Voz 
Maj estez  se  servent  aussi  et  du  temps ,  et  des  accidantz 
qui  les  pressent,  pour  les  aproprier  à  l'utillité  des  vostres. 
Je  n'ay  rien  changé  ,  quant  au  propos  de  l'alliance ,  de  ma 
première  responce  :  c'est  que  Yoz  Maj  estez  n'avoient 
vollu  assoir  nul  certain  jugement  sur  les  articles  que  M' 
de  Foix  vous  avoit  apportez  ;  ains  aviez  réservé  cella  à  la 
venue  de  celluy  d'entre  eulx  que  la  Royne,  leur  Mestresse, 
vous  dépescheroit  :  et,  quant  à  faire  une  bien  estroicte  al- 
liance avec  elle,  je  leur  ay  bien  donné  non  seulement  es- 
pérance mais  asseurance  qu'ilz  l'obtiendroient;  et,  quant 
aulx  affaires  d' Escoce ,  qui  sont  ceulx  dont  ilz  débattent  le 
plus,  que  indubitablement  ilz  les  accommoderoient  à  leur 
advantaige  avecques  Yoz  Majestez  ,  pourveu  qu'ilz  y  gar- 
dassent le  respect  de  vostre  réputation  et  de  l'honneur  de 
vostre  couronne. 

Or,  ay  je,  Madame,  procuré  l'ellection  du  milord  de 
Boucaust  comme  le  plus  à  propos  ,  à  deffault  du  comte  de 
Lestre  et  de  milord  de  Burgley ,  que  de  nul  aultre  sei- 
gneur de  ceste  court  ;  mais  je  crois  bien ,  qu'avant  qu'il 
parte  d'icy,  qu'on  vouldra  sonder  s'il  pourra  raporter  nulz 
bons  effectz  de  son  voyage  ;  dont  ne  fays  doubte  que  par  le 
S"^  de  Valsingam ,  ou  par  le  S""  de  Quillegrey  à  son  arri- 
vée ,  il  n'en  soit  touché  quelque  mot  à  Yoz  Majestez ,  et 
encores  à  moy,  icy.  Dont  vous  suplie  très  humblement, 
Madame,  me  prescripre,  par  voz  premières,  si  j'auray  à 
continuer  en  cella  le  mesmea  langaige  que  j'ay  tenu  jus- 
ques  icy,  ou  bien  y  changer  quelque  chose  ;  affin  que  je 
ne  négocie  rien  qui  soit  pour  aparoyr,  peu  ny  prou,  dissem- 
blable ,  non  d'une  paroUe  seulement,  de  voz  responces  et 
moins  d'une  seule  minute  de  voz  intentions. 

Je  ne  sçay  si  ceste  princesse  et  son  conseil  se  vouldront 
opiniastrer  en  la  dure  résolution,  qu'ilz  ontfaicte,  de  la 
détention  de  la  Royne  d'Escoce ,  car  ce  seroit  quasi  vous 
couper  broche ,  par  ce  préjudice,  de  ne  tretter  rien  plus 
avecques  eulx  de  tout  le  faict  des  Escouçoys,  mais  ilz  muent 
si  souvant  d'adviz  qu'il  ne  fault  moins  espérer  de  leur 
changement  que  de  leur  résolution;  et  je  croy  qu'il  sera 
bon ,  Madame ,  que  ceste  icy  soit  seulement  cogneue  de 
Voz  Majestez  et  de  Monseigneur ,  sans  encores  monstrer 
que  vous  la  sachiez ,  afïin  qu'on  ne  trouve  estrange  que 
vous  veuillez ,  nonobstant  icelle ,  entrer  en  intelligence  et 
confédération  avec  la  Royne  d'Angleterre  ;  et  j'espère 
qu'il  s'y  trouvera  des  moyens  honnorables  et  non  trop 
mal  aysez  pour  toutes  Voz  Majestez  et  pour  le  repos  des 
trois  royaulmes.  Et  sur  ce,  etc. 

Ce  xV' jour  denovembre  157i. 

CCXIX^  DÉPESCHE 

—  du  XX"  jour  de  novembre  1 57 1  •  — 
(Envoyée  exprès  jusques  à  Calais  par  Laurent  de  Mar.) 

Procédure  contre  les  seigneur»  détenus  à  la  Tour.  —  Nouvelles  d'Ecosse  et 
d'Irlande.  —  Négociation  des  Pays-Bas. — Plaintes  des  Anglais  contre  les 
mesures  prises  à  leur  égard  à  Rouen. 

Au  Roy. 

Sire,  je  vous  ayescript,  lex^  de  ce  moys,  les  propos 
que,  deux  jours  auparavant,  la  Royne  d'Angleterre  et 
moy  avons  heu  ensemble ,  et ,  le  xv*,  je  vous  ay  mandé  ce 
que,  sur  iceulx,  les  seigneurs  de  ce  conseil  ont  heudespuys 
à  me  remonstrer,  avec  quelques  aultres  particullaritez  de 
ceste  court  ;  et  meintenant ,  Sire ,  j'ay  à  dire  à  Vostre  Ma- 
jesté que  la  dellibération  de  vous  envoyer  un  seigneur  de 
ceste  court  continue  toutjour,  ayant  seulement  esté  changée 
de  milord  de  Boucaust  à  maistre  Smith  et  au  docteur  Yuil- 
son  ;  et  que  néantmoins  ceste  dernière  dellibération  se  pro- 
longe encores  jusques  après  avoir  sceu  quel  jugement  pourra 
réuscyr  contre  cculx  qui  sont  dans  la  Tour;  ce  qui  est  aussi 
ung  peu  retardé  par  la  malladie  de  milord  de  Burgley,  lequel, 
à  cause  de  la  goutte,  n'a  peu,  il  y  a  plus  de  huict  jours ,  bou- 
ger en  façon  du  monde  de  sonlict.  Et  cependant  les  amys  de 
ces  seigneurs  détenus  ne  s'endorment  sur  les  moyens  de  les 
justiffier,  et  de  renverser,  s'ilz  peuvent,  les  conseilz  de 
ceulx  qui  les  veulent  oprimer  ;  en  quoy  se  voyent  beaucoup 
de  simultez  en  ceste  court ,  lesquelles  ne  sont  du  tout  in- 
cogneues  à  ceste  princesse ,  qui  pourtant  s'en  donne  beau- 
coup de  peyne ,  et  souvant  en  entre  en  grand  collère,  avec 
grosses  parolles,  contre  ceulx  d'auprès  d'elle  qui  sont  sous- 

peçonnez  de  les  favoriser  ou  de  leur  donner  des  adviz.  L'on 
dict  qu'après  demain ,  au  plus  tard,  leur  cause  sera  mise 
devant  les  juges ,  dont  se  saura ,  incontinent  après ,  ce  qui 
en  debvra  résulter. 

..•  L'évesque  de  Roz  est  toujours  renfermé  avec  eulx,  et 
m'a  la  dicte  Dame  reffuzé  que  je  puysse  envoyer  sçavoir 
comme  il  se  porte  au  capitaine  de  la  Tour,  ny  luy  faire  de- 
mander s'il  a  besoing  de  quelque  chose  de  moy  ,  m' ayant 
prié  de  vouloir  surçoyer  cest  office,  encores  pour  quel- 
ques jours ,  et  que  cependant  rien  ne  luy  manquera.  Et 
m'a  la  dicte  Dame  mandé  que  la  Royne  d'Escoce  se 
porte  fort  bien  de  sa  santé. 

Au  surplus ,  Sire  ,  millord  de  Housdon  a  escript  à 
Barvyc  qu'il  a  heu  adviz  comme  ung  vaysseau  de  Flan- 
dres est  arrivé  en  Argil,  en  Escoce  ,  au  commancement 
de  ce  moys,  avec  des  munitions  et  de  l'argent  pour  ceulx 
de  Lillebourg,  mais  qu'il  ne  peult  encores  bien  mander 
toutes  les  aultres  particuUaritez  ;  possible,  Sire ,  que  ce 
sera  milord  de  Flemy  qui  sera  arrivé  par  dellà.  Il  mande 
aussi  que ,  le  quinziesme  du  présent ,  il  seroit  prest  avec 
le  mareschal  Drury  et  le  capitaine  Caje  et  le  capitaine  Bric- 
quonel ,  et  aulcuns  aultres ,  pour  aller  accomplyr  la  com- 
mission que  la  Royne,  sa  Mestresse,  luy  avoit  commandée 
en  Escoce,  qui  est.  Sire,  comme  j'entendz,  pour  presser 
infinyement  ceulx  de  Lillebourg  de  délaysser  le  party  de  leur 
Royne;  et,  s'ilz  y  font  refiuz  ,  qu'il  leur  face  de  rigoureu- 
ses menasses  et  beaucoup  d' offres  aulx  aultres  tant  de  forces 
que  d' aultres  grandz  moyens  pour  les  y  contraindre.  Dont 
je  vouldrois,  de  bon  cueur,  que  M'  Du  Croc  fût  desjà  porté 
sur  le  lieu  pour  les  confirmer ,  et  pour  faire  incliner  une 
partie  des  affaires  à  vostre  dévotion  ;  et  me  semble  ,  Sire, 

IV.  19 

que  l'ellection,  qu'avez  faicte  de  luy,  est  fort  bonne,  car  il 
a  l'intelligence  du  pays ,  et  croy  qu'il  sera  esgallement 
accepté  et  aura  authorité  envers  les  deux  partys. 

Les  choses  d'Yrlaude  semblent  donner  encores  ung  peu 
de  travailh  en  ceste  court  ;  car ,  oultre  que  Fitz  Maurice 
poursuyt  toutjour  son  entreprinse ,  et  qu'il  ne  reffuze 
plus  de  venir  aulx  mains  avec  ceulx  de  la  garnyson  de  la 
Royne,  les  ayant  desjà  battuz  par  deux  foys  en  la  cam- 
paigne ,  là  où  auparavant  il  ne  les  y  osoit  aulcunement 
attandre,  l'on  a,  d'abondant,  prins  quelque  deffiance  du 
comte  d'Ormont,  parce  que  ses  frères  demeurent  toujour 
de  l'aultre  costé ,  et  que  luy  s'est  de  nouveau  réconsilié 
avec  le  comte  de  Quilhdar  ,  qui  alloient  eulx  deux  contre- 
poysant  le  crédit  l'ung  de  l'aultre  dans  le  pays ,  de  quoy 
les  Angloys  se  servoient,  là  où,  à  présent,  leur  amytié 
leur  vient  estre  fort  suspecte.  Néantmoins  icelluy  d'Or- 
mont monstre  de  vouloir  venir  icy  remonstrer  à  la  dicte 
Dame  le  dangier  du  pays ,  affin  qu'elle  advise  d'y  pourvoir. 

Et,  quant  aulx  différans  des  Pays  Bas,  il  semble  ,  Sire, 
que  la  victoyre  contre  le  Turcq  soit  cause  que  ceulx  cy 
attendent  avec  plus  de  pacience  les  longueurs  du  duc 
d'Alve;  car,  sans  cella  ,  il  est  sans  doubte  qu'ilz  eussent 
desjà  vandu  les  merchandises  qui  sont  icy  en  arrest,  mais 
ilz  temporiseront  encores  jusques  à  lundy  prochain ,  sur 
l'asseurance  que  les  depputez  de  Filandres  leur  donnent  que, 
le  trésiesme  de  ce  moys ,  le  S'"  Fiesque  a  esté  dépesché 
pour  apporter  la  ratiffication  des  articles.      '-  ?/♦**?'««! 

Les  merchantz  de  Londres  se  pleignent  infinyement 
d'aulcunes  visites ,  impositions,  coustumes  et  contrainctes , 
qu'on  a  de  nouveau  exigées  sur  eulx  à  Roan,  et  de  ce 
qu'on  va  icelles  exécutant,  à  ce  qu'ilz  disent,  avec  grand 

rigueur,  et  avec  beaucoup  d'arrogance  et  de  viollance, 
€ontre  leurs  facteurs  et  contre  leurs  merchandises  ;  de  quoy 
tout  ce  royaulme  commance  fort  à  se  dégouster  du  traffic 
de  la  France,  et  avoir  ung  fort  grand  regrect  à  celluy 
d'Envers;  et  la  pluspart  des  merchans,  ayans  délayssé  la 
dicte  ville  de  Roan ,  essayent  pour  ung  temps  de  s'accom- 
moder à  Dieppe ,  et  y  envoyent  descharger  leurs  navyres , 
attandant  que  l'accord  des  Pays  Bas  se  puysse  conclurre, 
qui  sera  de  tant  plus  vollontiers  accepté.  Ceulx  de  Roan 
aussi  se  pleignent  bien  fort  des  gravesses  qu'on  leur  faict 
par  deçà,  dont ,  s'il  vous  playsoit ,  Sire  ,  qu'il  y  eust  quel- 
que modération  entre  les  deux  villes ,  je  procureroys  que 
ceste  icy  ordonnast  des  depputez  pour  en  convenir  avec 
ceulx  que  la  ville  de  Roan  y  vouldroit  ordonner.  Qui  est 
tout  ce  que,  pour  ceste  heure,  j'ay  à  adjouster  à  la  pré- 
sente ,  laquelle  encores  ,  s'il  vous  playt ,  Sire ,  servyra  de 
responccà  celle  qu'il  vous  a  pieu  m'escripre  du  ij^  du  pré- 
sent. Et  sur  ce,  etc.  '^^"'i'^  "^V  Mrnkiaill)  i4  oiîiot»;  J?> 
Ce  xx^  jour  de  novembre  1574.         ' 


K>  ,  nû  oirp   CCXX"  DÉPESCHE'^'*"^  '^-  ''^''"^• 

^       — du  XXVI*  jour  de  novembre  1571 .  —       ,'        ' , 

{Envoyée  exprès  jusques  à  Calais  par  le  maréchal  de  Vitré.)  ^  > . 

Procédure  contre  le  duc  de  Norfolk.  —  Gravité  que  prend  l'accusation.  — 
J,ettre  écrite  par  le  duc  à  Elisabeth  pour  accuser  Leiccster. — Irritation  de 
Leicesler.  —  Plaintes  de  la  reine  d'Ecosse.  .  j  >U  t*« 

Sire,  sellon  que  la  Royne  d'Angleterre  a  désiré  d'estre 
advertye  de  Testât  des  choses  d'Escoce  et  du  faict  des 

19. 

Pays  Bas ,  premier  que  de  résouldre  le  parlement  de  celluy 
qu'elle  dellibère  d'envoyer  devers  Vostre  Majesté,  il  est 
advenu  que,  d'un  costé ,  milord  de  Housdon  luy  a  escript 
que  les  seigneurs  escouçoys  des  deux  partys  sont  en  très 
bons  termes  de  s'accorder  ensemble,  et  qu'il  ne  reste 
guières  à  présent  chose  entre  eulx  qui  ne  se  puysse  facille- 
ment  accommoder,  mais  ne  mande  les  particuUaritez  ;  et, 
de  l'aultre  costé ,  elle  a  sceu  que  le  S""  Fiesque  est  desjà 
deçà  la  mer  avec  tout  pouvoir  et  ample  ratiffication  des 
articles.  Je  ne  sçay  si ,  sur  le  poinct  que  la  restitution  se 
debvra  faire,  il  aparoistra  encore  quelque  chose  de  nouveau. 

Le  faict  seulement  de  ceulx  qui  sont  dans  la  Tour  retient 
ung  peu  les  choses  en  suspens ,  néantmoins  il  se  poursuyt 
avec  grand  dilligence ,  despuys  que  milord  de  Burgley  est 
relevé  de  sa  goutte  ;  et  dict  on  que ,  de  la  confession  de 
eulx,  et  mesmement  de  celle  de  l'évesque  de  Roz,  résulte 
desjà  assés  qui  suffit  pour  faire  voir  à  Vostre  Majesté, 
et  à  toute  la  Chrestienté,  que  ceste  princesse  a  heu  grande 
occasion  de  procéder  ainsy  rigoureusement  *qu' elle  a  faict 
contre  eulx;  dont  je  m'en  raporte  bien  à  ce  qui  en  est. 
J'espère  que ,  dans  bien  peu  de  jours  ,  le  voyage  de  mestre 
Smith  se  résouldra,  et  que  je  sçauray  le  jour  que  luy  ,  ou 
bien  quelque  aultre  ,  si ,  d'avanture  ,  l'on  change  encores 
une  foys  d'ambassadeur ,  debvra  partyr. 

J'entendz  que  le  duc  de  Norfolc  a  escript  une  lettre  de 
son  faict  à  la  Royne  d'Angleterre,  en  laquelle  il  allègue 
le  comte  de  Lestre ,  qui  en  reste  si  oflancé  que ,  là  où  au- 
paravant il  monstroit  de  luy  estre  amy ,  il  semble ,  à  ceste 
heure,  qu'il  luy  veuille  estre  bien  fort  adversayre  ;  ce  qui 
luy  pourra  beaucoup  nuire. 

La  Royne  d'Escoce  m'a  faict,  à  grand  difficulté,  en- 

tendre  de  ses  nouvelles,  et  me  mande  qu'elle  a  beau- 
coup à  faire  à  se  meintenir  en  santé  ,  pour  les  grandz 
ennuys  qu'elle  sent,  et  par  faulte  d'exercice,  et  aussi 
qu'on  ne  cesse,  toutz  les  jours,  d'excogiter  nouvelles  ru- 
desses contre  elle;  ce  qui  lui  faict,  après  Dieu,  invo- 
quer à  toute  heure  la  faveur  et  protection  de  Vostre  Ma- 
jesté, et  vous  adresser  toutes  ses  larmes  comme  à  son 
seul  reffuge ,  affiu  qu'il  vous  playse  avoir  compassion  de  ses 
misères  et  de  celles  de  ses  bons  subjectz  ;  et  qu'au  reste 
elle  trouvera  moyen  de  m'escripre  encores  plus  amplement 
par  aultre  voye.  J'entendz  qu'elle  a  envoyé  une  lettre  à 
ceste  Royne,  et  qu'on  a  dépesché,  sur  l'audition  de  l'éves- 
que  de  Roz,  un  secrétaire  devers  elle,  pour  avoir  la  vérifiG- 
cation  de  quelque  faict. 

L'on  dict  que  le  comte  de  Montgomery  est  arrivé  à 
Plemue ,  ou  qu'il  y  doibt  bientost  descendre,  et  qu'on  l'at- 
tand  en  la  mayson  de  sir  Arthus  Chambernant ,  visadmy- 
ral  du  Ouest,  de  quoy  se  fait  divers  discours  en  ceste  court; 
tant  y  a  que  j'entendz  que  c'est  pour  faire  quelque  mutuel 
parantaige  entre  ses  enfans  et  ceulx  du  dict  Chambernant. 
Sur  ce,  etc.  Ce  xxvj*  jour  de  novembre  1571. 


»    I      f         ;    I i-' 

—  du  dernier  jour  de  novembre  1571.  — 

CCXXr  DÉPESCHÉ 

(  Envoyée  jnsques  à  Calais  par  Richard  Jary  deBeawnont.  ) 

Dédaralion  qu'il  y  a  lieu  de  poursuivre  le  duc  de  Norfolk  comme  criminel  de 
lèze-majeslé. — Appareil  dressé  pour  son  exécution,  avant  même  qu'il  ait 
pu  être  jugé.  —  Crainte  que  l'évêque  de  Ross  ne  coure  également  péril  de 
la  vie.  — Nouvelles  d'Ecosse. —  Négociation  des  Pays-Bas. — Arrivée  à 
Londres  du  comte  de  Montgommery.  —  Nécessité  de  faire  quelque  dé- 
monstration en  faveur  de  Marie  Stuart  et  du  duc  de  Norfolk. 

Au  Roy. 
Sire,  voyant  que  la  Royne  d'Angleterre  et  les  seigneurs 
de  son  conseil  estoient  merveilleusement  occupez  à  faire 
parachever ,  sur  la  fin  de  ce  terme  ,  le  procès  contre  les 
seigneurs  qui  sont  dans  la  Tour,  je  me  suys,  pour  sept  ou 
huict  jours,  fort  voUontiers  déporté  d'aller  rien  négocier 
avec  elle  ny  avec  eulx,  mesmes  que  je  n'ay  heu  guières 
grand  argument  pour  le  faire,  et  qu'il  m'a  semblé  qu'ilz 
vouloient  voyr  le  fondz  de  ce  faict ,  premier  que  d'en  en- 
tamer ung  nouveau  5  et  aussi  que  j'ay  bien  voUu,  Sire, 
vous  réserver  l'advantaige  de  ne  les  aller  requérir  de  ce 
dont  j'estime  qu'ilz  doibvent  venir  recercher  Vostre  Ma- 
jesté, qui  est  de  vostre  amytié  et  de  vostre  intelligence.  Et 
cependant  j'ay  sceu  que,  voulantz  par  trop  aproffondir  le 
dict  affaire  d'iceulx  seigneurs,  ilz  ont  faict  que  les  partz  , 
qui  aspirent  à  la  succession  de  ceste  couronne ,  se  sont  res- 
sucitées  plus  vifves  que  jamais  ,  et  que  les  principaulxs'es- 
forcent  en  ceste  court ,  par  toutz  les  moyens  qu'ilz  peu- 
vent, et  sans  y  espargner  aulcune  sorte  d'artiffice,  d'y 
faire  incliner  les  choses  ,  chacun  sellon  qu'il  estime  pouvoir 
servyr  à  fortiffier  et  advancer  sa  prétention;  en  quoy  ilz 
meslent  encores  et  la  France  et  l'Espaigne,  et  tiennent 

ceste  princesse  si  irrésolue  entre  les  deux  ,  sans  loutesfoys 
le  luy  donner  à  cognoistre ,  qu'elle  ne  sçayt  auquel  se  deb- 
voir  bonnement  résouldre,  d'où  vient  qu'elle  va  ainsy,  di- 
layant  de  jour  en  jour,  et  changeant  souvant  d'ellection 
de  celluy  qu'elle  veult  envoyer;  et  croy  encores  que  quel- 
quefoys  ilz  la  rendent  incertaine  si  elle  vous  en  doibt  en- 
voyer pas  ung  :  tant  y  a  que  le  mieulx  que  je  pourray  , 
sans  indignité,  luy  recorder  sa  promesse,  j'essayeray  de 
la  conduyre  à  l'acomplir. 

Mècredy  dernier,  l'examen  des  dicts  seigneurs  prison- 
niers a  esté  miz  ,  suyvant  l'ordre  du  pays,  devers  quatre 
chevalliers ,  quatre  escuyers  et  quatre  bourgeois ,  lesquelz, 
à  ce  que  j'entendz,  ont  arbitré  qu'en  celluy  du  duc  se 
trouvent  aulcuns  articles  qui  doibventestre  proposez  comme 
cas  de  lèze  majesté  à  ceulx  qui  les  jugeront,  et  qu'il  n'ap- 
pert encores  assés  clairement  qu'il  soit  ainsy  en  nul  des 
aultres.  Le  lundy  ensuyvant,  l'on  a  commancé,  avant  jour, 
avec  les  flambeaux ,  de  travailler  à  dresser  ung  eschaflault 
et  une  potance  à  la  place  devant  la  Tour  ,  et  court  ung 
bruict  sourd  par  la  ville  que  c'est  pour  y  exécuter  le  dict 
duc  le  premier  ;  et  y  en  a  qui  disent  qu'on  en  fera  aultant 
de  l'évesque  de  Roz  ,  comme  estant  le  principal  autheur  de 
la  rébellion.  J'ay  desjà,  au  nom  de  Vostre  Majesté,  incisté 
à  la  delHvrance  de  ce  segond,  et  sçay  que  sur  cella  il  a 
esté  une  foys  arresté  eu  ce  conseil  qu'encor  qu'on  eust  de 
quoy  procéder  criminellement  contre  luy,  que  néantmoins 
l'on  s'en  déporteroit;  mais  ilz  sont  si  muables  et  sont  tant 
anymez  en  cest  aflaire  ,  et  ont  si  peu  de  respect  aulx  qua- 
litez  du  S'  de  Roz ,  qui  est  ambassadeur  et  évesque  ca- 
tholique ,  que  je  ne  suys  sans  peyne  et  sans  quelque  doubte 
de  luv. 

Milord  de  Housdon  a  de  rechef  escript  que  les  seigneurs 
des  deux  partys  en  Escoce  continuent  de  faire  plusieurs 
assemblées  et  conférances  pour  parvenir  à  ung  bon  accord, 
et  qu'il  y  a  grand  espérance  qu'ilz  se  paciffieront.  J'en- 
tendz  qu'il  a  esté  mandé  aulx  capitaines  de  Barvyc ,  et  de 
la  frontière  du  North ,  de  faire  la  reveue  de  leurs  gens ,  et 
que ,  si  quelques  ungs  avoient  coulé  en  Escoce ,  qu'ilz  les 
révoquent.  Et  aulx  recepveurs  des  quatre  provinces ,  plus 
voysines  de  la  dicte  frontière,  qui  debvoient  porter  les  de- 
niers de  ce  quartier  à  Barvyc,  a  esté  contremandé  qu'ilz 
en  envoyent  la  moytié  icy,*et  que,  de  l'aultre  moictié, 
laquelle  monte  à  vingt  six  mil  escuz  ou  envyron ,  ilz  advi- 
sent  d'en  coiitanter  la  garnyson  de  la  dicte  frontière. 

Le  S''  Fiesque  est  attandant  le  passaige  à  Callais,  il  y  a 
plus  de  dix  jours,  ou  au  moins  faict  l'on  semblant  qu'il  y 
soit,  et  que  la  tempeste  et  le  vent  contraire  l'empeschent 
de  passer.  Cela  est  cause  qu'on  n'a  touché  à  la  vante  des 
merchandises ,  et  se  monstre  icy  ung  fort  grand  et  géné- 
ral désir  que  ces  différans  avec  les  Pays  Bas  se  puyssent 
accorder.  Sur  ce  ,   etc. 

Ce  XXX*  jour  de  novembre  157i. 

Par  postule  à  la  lettre  précédente. 

Despiiys  la  présente  escripte,  j'ay  adviz  que  milord  de  Housdon 
a  escript  comme  les  depputez  de  ceulx  d'Esterlin  sont  arrivez  à 
Barvyc,  pour  tretter  de  leurs  affaires  avccques  luy,  qui  monstre  qu'ilz 
ne  tendent  à  s'accorder  avec  ceulx  de  Lillebourg ,  et  qu'il  est  allé 
quelques  monitions  du  dict  Barvyc  au  Petit  Lith  ,  et  que  de  Lille- 
bourg  on  a  dépesclié  iiuelque  personnaige  de  qualité  devers  Vostre 
Majesté.  Le  comte  de  IVFontgomery  est  arrivé,  despuys  au  soir  bien 
tard,  en  ces(e  ville. 

A     LA    Ro  YNE. 

Madame,  encor  qu'entre  plusieurs  propos,  dont  j'ay  heu 
à  tretter  avec  la  Royne  d'Angleterre  du  faict  de  l'Escoce 
et  des  Escoussoys,  je  luy  aye  noraméement ,  et  en  termes 
bien  exprès,  de  la  part  de  Voz  Très  Chrestiennes  Ma- 
jestez ,  vifvement  incisté  de  vouloir  ordonner  ung  bon  et 
honneste  trettement  à  la  Royne  d'Escoce  ,  et  mettre  l'é- 
vesque  de  Roz ,  son  ambassadeur  ,  en  liberté ,  je  crains 
néantmoins ,  Madame  ,  que,  de  tant  qu'on  voyt  la  pouvre 
princesse  estre  toutjour  fort  estroictement  tenue,  et  l'é- 
vesque  en  dangier  de  sa  vie ,  qu'aulcuns  vouldront  estimer 
que  n'avez  assez  fermement  employé  vostre  authorité  et 
crédict  envers  ceste  princesse  pour  y  remédier  ,  mesme- 
ment  si  l'on  procède  contre  la  personne  du  dict  évesque. 
En  quoy.  Madame,  si  voz  Majestez  estiment  qu'il  s'y  doibve 
faire  par  elles  mesmes  quelque  plus  vif  office  par  dellà  en- 
vers l'ambassadeur  d'Angleterre ,  ne  fault  doubter  qu'il  ne 
serve  grandement;  ou  bien,  si  me  commandez  de  le  faire 
icy,  je  raettray  peyne  d'y  suyvre  entièrement  vostre  inten- 
tion, et  me  garder,  le  mieulx  que  je  pourray,  de  n'altérer 
rien  en  celle  de  la  Royne  d'Angleterre  ;  me  trouvant  aussi 
en  peyne  comme  user  pour  le  duc  de  Norfolc ,  au  cas  qu'il 
soit  jugé  à  mourir,  car  il  a  l'ordre  du  Roy,  et  n'est  en  ce 
dangier,  où  il  se  trouve,  que  pour  avoir  vollu  ayder  les  af- 
faires de  la  Royne  d'Escoce  :  dont  vous  playrra  ,  Madame, 
me  commander,  tout  à  temps,  ce  que  jugerez  estre  bon  là 
dessus,  car  l'on  luy  faict  la  poursuyte  si  vifve  et  si  se- 
crecte  que  je  crains  qu'on  verra  plus  tost  son  exécution 
qu'on  n'entendra  qu'il  ayt  esté  condempné.  Et  sur  ce,  etc. 
Ce  xxx'^  jour  de  novembre  1571. 

CCXXir  DÉPESCHE 

—  du  ye  jour  de  décembre  1571.  — 
{Envoyée  jusques  à  Calais  par  le  sire  Guillem  Quincayt,  escoussois.) 

Accueil  fait  par  Elisabeth  à  M'  de  Montgommery.  —  Nouvelles  d'Ecosse. — 
Négociation  des  Pays-Bas.  —  Bruit  répandu  à  Londres  que  l'on  se  prépare 
en  France  à  envahir  la  Flandre.  —  Départ  de  M"  Smith  désigné  pour 
passer  en  France.  —  Libelle  publié  à  Londres  contre  la  reine  d'Ecosse. 

Au  Roy. 

Sire,  il  a  faict  ung  si  contraire  temps,  l'espace  de  dix 
jours,  à  passer  par  deçà,  que,  jusques  au  premier  de  ce 
moys,  le  S'^  de  Vassal  n'a  peu  arriver  icy,  lequel  m'a  rendu 
les  lettres  du  xV  du  passé,  et  avec  icelles  m'a  informé 
d'aulcunes  choses,  que  Voz  Majestez  luy  avoient  donné 
charge  de  me  dire;  sur  lesquelles  j'envoye  présentement 
devers  la  Royne  d'Angleterre  pour  luy  demander  audience , 
et,  incontinent  après  que  j'auray  parlé  à  elle,  je  ne  faul- 
dray.  Sire ,  de  vous  mander  tout  ce  qu'elle  m'aura  res- 
pondu.  Cependant  je  dirayàVostre  Majesté  qu'elle  a  faict 
une  fort  bonne  et  fort  favorable  réception  à  M'  le  comte 
de  Mongomery,  et  a  heu  de  longs  et  privez  propos  avec- 
ques  luy,  et  l'a  faict  fort  caresser  et  bien  tretter  en  sa 
court,  et  veult,  à  ce  que  j'entendz,  avoir  sa  fille  avec  elle, 
et  que  le  filz  de  sir  Arthur  Chambernant,  qui  l'a  espousée , 
aille  résider  quelque  temps  en  France  pour  aprendre  la 
langue  et  les  honnestes  meurs  du  pays.  Le  dict  sieur  comte 
est  venu  conférer  avecques  moy,  premier  que  d'aller  trou- 
ver la  dicte  Dame ,  avec  grande  démonstration  de  bonne 
affection  au  service  de  Yostre  Majesté ,  et  m'a  prié  de  luy 
monstrer  en  quoy  il  se  pourroit  employer  icy  pour  vous  en 

faire;  qui  ay  esté  bien  ayse,  Sire,  qu'il  en  ayt  usé  ainsy, 
affin  que  ceulx  cy  cognoissent  que  toutz  voz  subjectz  se 
vont  de  plus  en  plus  réunissant,  et  se  rangent  à  l'affection 
et  obéyssance  de  Vostre  Majesté  ;  et  n'ay  poinct  reffuzé  de 
luy  monstrer  comme  il  pourroit  mieulx  dresser  ses  propos 
pour  les  faire  servyr  au  bien  de  voz  affaires.  Lequel,  au 
retour  de  Grenvich,  m'est  venu  racompter  aulcunes  parti- 
cuUaritez  que  la  dicte  Dame  et  ceulx  de  son  conseil  luy 
ont  dictes,  qui  tendent  à  faire  une  fort  estroicte  amytié 
avecques  Vostre  Majesté,  nonobstant  qu'ilz  soient,  à  ce 
qu'ilz  disent,  meintenant  recerchez,  aultant  qu'il  est  pos- 
sible, du  costé  d'Espaigne  ;  mais  c'est  o'  condition  que 
ne  les  pressiez  de  se  dessaysir  jamais  de  la  personne  de  la 
Royne  d'Escoce,  car  ne  pourroient  espérer  qu'il  y  eût  une 
seuUe  heure  de  repos  en  ce  royaulme,  aussitost  qu'elle  se- 
roit  restituée  au  sien,  et  qu'ilz  craignent  qu'en  ce  poinct  je 
leur  soys  fort  contraire.  Le  dict  S""  de  Mongomery  s'en  re- 
tourne aujourd'huy,  et  va  repasser  à  Dièpe,  dont  je  mettray 
peyne,  cy  après,  d'entendre  s'il  aura  rien  plus  négocié  par 
deçà. 

•liLa  dellibération  continue  bien  toutjour  d'envoyer  mais- 
tre  Smith  en  France,  mais  cella  n'est  encores  ni  bien  con- 
clud  nybien  arresté.  J'en  tretteray  avec  la  dicte  Dame, 
pour  vous  en  pouvoir,  par  mes  premières ,  mander  quelque 
certitude,  avec  ses  aultres  responces  qu'elle  me  fera.  u^Vn 
Il  se  dict  icy  plusieurs  choses  d'Escoce,  néantmoins  je 
n'adjouxteray  rien  à  ce  que  Vostre  Majesté  en  pourra  veoir 
parl'extrêt  d'une  lettre  que  le  S"^  de  Vérac  m'a  escripte, 
du  xij^  du  passé ,  sur  laquelle  je  diray  seulement  deux  cho- 

'  Aveccondilion 


—  300  — 
ses  à  Vostre  Majesté  :  l'une  est  que  je  n'ay  point  forny 
les  deux  mil  deux  centz  escuz  à  l'homme  qu'il  me  mandoit, 
parce  que  je  n'en  ay  ny  le  moyen  ny  vostre  commande- 
ment de  le  faire,  mais  je  l'ay  renvoyé  le  mieulx  satisfaict 
de  paroUe  que  j'ay  peu  vers  M'  de  Glasco  et  de  Puiguillen; 
qui  a  monstre  d'en  estre  contant,  et  est  personnaige  de 
considération,  qui  semble  entendre  assés  bien  Testât  du 
pays ,  et  asseure  que ,  si  quelcun  de  grande  qualité  y 
passe,  lequel  veuille  bien  tretter  en  vostre  nom  la  paciffica- 
tion  entre  les  seigneurs  des  deux  partys,  qu'ilz  s'y  range- 
ront ;  la  segonde  est  que  la  principalle  importance  de  tout  le 
faict  de  vostre  service  par  dellà  semble  estre  à  bien  con- 
server le  capitaine  Granges ,  qui  a  le  chasteau  et  la  ville 
de  Lillebourg  entre  mains  ;  et  pourtant  je  désire.  Sire,  que 
renvoyez  son  frère  le  mieulx  expédié  et  le  plus  contant  que 
Vostre  Majesté  le  pourra  faire. 

Le  S*^  Fiesque  est  arrivé,  lequel  donne  toute  espé- 
rance de  l'accord,  et  encores  des  aultres  accommodemens 
qui  doibvent  suyvre  le  dict  accord;  l'on  verra  dans  peu  de 
jours  ce  qui  en  réuscyra.  Il  semble  que  le  S'^  de  Valsingam 
ayt  escript  que  Vostre  Majesté  envoyé  des  gens  de  guerre 
en  Picardie,  et  que  l'ambassadeur d'Espaigne  s'est  retiré 
en  Flandres  sans  avoir  prins  congé ,  ce  que  ceulx  cy  pré- 
sument estre  ung  argument  de  guerre;  tant  y  a  qu'on  ne 
m'en  a  point  encores  parlé.  Et  sur  ce,  etc. 

Ce  v«  jour  de  décembre  1571 . 

Ainsy  (iiie  je  i'ermois  la  i)résente,  la  Royne  d'Angleterre  m'a 
mande  que  celluy  qui  doibt  aller  en  France,  est  desjà  dépesché, 
mais  que ,  pour  quelques  occasions ,  il  n'en  fault  faire  hruict. 

A    LA    ROYNE. 

Madame,  j'espère  aller  trouver  la  Royne  d'Angleterre, 
demain  après  diner,  et  ne  fauldray  de  luy  incister  vifvement, 
et  néantmoins  le  plus  gracieusement  qu'il  me  sera  possible, 
au  nom  de  Voz  Très  Ghrestiennes  Majestez,  qu'elle  veuille 
faire  suprimer  le  livre ,  qui  a  esté  imprimé  en  ceste  ville 
contre  l'honneur  de  la  Royne  d'Escoce*,  lequel  livre  a  esté 
réimprimé  de  nouveau  en  anglois,  avec  l'adjonction  de 
quelques  rithmes  françoises ,  qu'on  impute  à  la  dicte  Dame 
qu'elle  les  a  composées,  qui  sont  pires  que  tout  le  demeu- 
rant du  livre.  Dont  requerray.  Madame,  que  la  censure 
des  deux  se  face  tout  à  la  foys ,  et  n'obmettray  les  aultres 
particullaritez  qui  concernent  la  Royne  d'Escoce  et  les  Es- 
coçoys,  ny  de  sonder,  s'il  m'est  possible,  à  quoy  réuscyroit 
l'office,  que  M' de  Glasco  désire  que  Voz  Majestez- facent , 
d'envoyer  icy  ung  gentilhomme  tout  exprès  pour  les  affai- 
res de  la  dicte  Royne ,  sa  Mestresse ,  ny  s'il  seroit  honnora- 
ble  pour  Voz  Majestez,  et  utille  pour  elle,  de  le  faire  ;  car, 
quant  à  estre  agréable,  j'ose  desjà  bien  asseurer.  Madame, 
qu'il  ne  le  sera  nullement  à  la  Royne  d'Angleterre.  Tant  y 
a  que  je  réserve  de  m'en  esclarcyr  mieulx  sur  les  propos 
que  j'entendray  d'elle  mesmes,  et  d'en  esclarcyr  après  Voz 
Majestez  parles  premières  que  je  leur  feray.  Et  sur  ce,  etc. 
ftip   n  H')  y  ;i  u.  Qq  v«  jour  de  décembre  1571.    ; 


i  11  s'agit  ici  du  libelle  composé  par  Buchanau,  vers  1568  ,  sur  l'ordre  du 
comte  de  Murray,  et  qui  fut  alors  publié  pour  la  première  fois  (1571),  sous  le 
titre  de  Delectio  Uariœ  Reginœ  Scoiorum.  —  Voyez  le  Recueil  de  Jebb,  1, 237. 

CCXXIir  DÉPESCHE 

—  du  x«  jour  de  décembre  1571.  — 
(Envoyée  exprès  jusques  à  la  court  par  leS^de  Sabran.) 

Audience. — \ires  assurances  d'amitié  données  à  Elisabeth  qui  l'ont  déterminée 
à  envoyer  M*  Smith  en  France.  —  Discussion  des  affaires  d'Ecosse  entre  la 
reine  et  l'ambassadeur.  —  Refus  d'Elisabeth  d'ordonner  la  suppression  du 
libelle  publié  contre  Marie  Stuart.  —  Objet  de  la  mission  de  M' Smith.  — 
Mémoire  yénéral.  Instructions  données  à  M*  Smith  pour  renouer  la  n^o- 
dation  du  mariage ,  ou  former  un  traité  d'alliance.  —  Conduite  que  l'on 
doit  tenir  en  France  à  son  égard.  —  Conditions  sous  lesquelles  on  peut  es- 
pérer de  traiter  pour  la  reine  d'Ecosse. 

Au  Roy. 

Sire ,  quant  le  S*^  de  Fiesque  et  le  mareschal  Drury 
ont  esté  arrivez ,  l'uug ,  d'un  costé ,  de  Flandre ,  et  l'aultre 
d'Escoce ,  ceulx ,  qui  jusques  icy  avoient  retardé  le  voyage 
de  maistre  Smith  pour  France,  n'ont  heu  sur  quoy  da- 
vantaige  le  prolonger,  mais  j'ay  esté  de  fort  bonne  part 
adverty  qu'ilz  se  sont  esforcez  de  me  faire  plusieurs  tra- 
verses en  ceste  court  pour  divertjT  la  Royne  d'Angleterre 
d'entrer  en  aulcune  intelligence  avec  Vostre  Majesté  ;  et 
ont  essayé  avec  deniers  contantz,  et  par  présens  et  grandes 
promesses,  de  gaigner,  et,  possible,  avoient  desjà  gaigné 
aulcuns  des  principaulx  d'auprès  d'elle ,  qui  sont  non  seu- 
lement cogneuz  parciaulx  de  la  mayson  de  Bourgogne, 
mais  encores  plus  expressément  ce  peu  qu'il  y  en  a  qui 
ont  affection  à  la  France ,  pour  tenir  la  main  qu'elle  con- 
descendît à  l'accord  des  Pays  Bas  sellon  les  articles  du 
.duc  d' Alve ,  et  luy  imprimer  des  scrupules  de  Vostre  Ma- 
jesté ,  de  ce  que  j'avois  envoyé  des  lestres  et  des  messa- 
giers  jusques  à  Lillebourg  durant  le  siège ,  pour  faire  que 
ceulx  de  dedans  s'opiniastrassent  à  le  bien  soubstenir,  et 

despuys  pour  les  destorner  de  la  praticpie  que  milord  de 
Housdon,  milord  Escrap  et  le  dict  mareschal  menoient 
pour  les  renger  au  party  qu'elle  prétend  establyr  par  dellà; 
de  quoy,  à  la  vérité,  elle  a  esté  bien  marrye.  ;» 

Et  ayant  heu  encores  à  parler  meintenant  à  la  dicte 
Dame  de  ces  particullaritez  de  la  Royne  d'Escoce ,  et 
nomméement  de  la  suppression  de  ces  livres  qui  ont  esté 
imprimez  contre  elle ,  jouxte  vostre  dépesche  du  xV 
du  passé,  j'ay  estimé.  Sire,  qu'il  m'estoit  besoing  de 
luy  mesler  quelques  aultres  gracieuh  propos  qui  fussent 
pour  la  retenir  et  la  faire  bien  persévérer  vers  vostre 
Majesté  ;  et  pourtant  je  me  suys  servy  de  ce  qu'elle 
mesmes,  en  la  dernière  audience,  ra'avoit  dict  bien  fort 
à  la  louange  de  Vostre  Majesté  et  de  la  Royne,  vostre 
mère ,  et  de  Monseigneur;  et  l'ay  asseurée  que  toutz  trois 
aviés  prins  de  fort  bonne  part  les  honnorables  propos  qu'elle 
avoit  particullièrement  tenuz  d'ung  chacun;  et  que  la 
Royne,  pour  son  regard,  me  commandoit  de  luy  dire 
qu'il  ne  se  pouvoit  rien  ymaginer  d'office  de  bonne  sœur, 
ny  de  bonne  cousine,  ny  encores  de  vrayement  bonne 
mère ,  que  la  dicte  Dame  ne  les  deubt  toutz  attandre  et 
espérer  d'elle ,  avec  habondance  d'amour  et  avec  le  res- 
pect, et  honneur,  qu'elle  sçavoit  bien  qui  estoient  deubz 
à  sa  grandeur  et  aux  excellentes  qualitez  que  Dieu  avoit 
mises  en  elle,  et  que  Monseigneur  mettoit  au  plus  hault 
compte  de  sa  félicité,  l'estime  qu'elle  avoit  de  luy;  cpii 
pourtant  desiroit  de  pouvoir  employer  ainsy  sa  personne 
pour  son  service  qu'il  peult  mériter  ceste  grande  faveur  : 
et  Vous ,  Sire ,  sur  ce  qu'elle  m' avoit  dict  qu'il  y  avoit 
beaucoup  de  valleur  et  de  vertu  en  vous ,  et  que  nommée- 
ment vous  abondiez  d'intégrité ,  de  droicture  et  de  vérité , 

aultant  qu'il  convenoit  à  un  prince  d'honneur  d'en  avoir, 
que  vous  me  commandiez  de  la  remercyer  infinyement  de 
ce  tant  favorable  et  advantaigeux  jugement  qu'elle  faisoit 
de  Vostre  Majesté,  qui  vous  augmentoit  le  désir  d'estre 
et  devenir  tel  comme  elle  vous  estimoit,  si  d'avanture 
vous  n'y  estiez  desjà  parvenu ,  et  que  vous  ne  la  pouviez 
plus  grandement  récompenser  de  ceste  sienne  bonne  opi- 
nion que  par  l'avoir  toute  semblable  d'elle  et  en  telle 
perfection  de  vertu  et  d'honneur,  comme  il  se  pouvoit 
ymaginer  d'une  des  plus  accomplyes  princesses  du  monde  ; 
et  que  c'estoit  sur  ce  très  solide  fondement  de  la  mutuelle 
bonne  estime  de  la  vertu  l'ung  de  l'aultre,  que  vous  desi- 
riez voir  principallement  establye  vostre  mutuelle  amytié  et 
que  pourtant  vous  acceptiez  de  très  bon  cueur  celle  qu'elle 
vous  offriroit  de  sa  part,  et  lui  promettiez  de  mesmes  la 
vostre  très  parfaicte,  et  de  demeurer  fermement  résolu 
en  icelle ,  tant  que  vous  vivriez ,  et  de  la  luy  rendre  en- 
cores  perdurable  à  vostre  couronne  et  entre  voz  deux 
royaulmes ,  en  toutes  les  meilleures  sortes  qu'il  seroit  en 
vous  de  le  pouvoir  faire. 

Duquel  propos.  Sire,  la  dicte  Dame  a  monstre  qu'elle 
restoit  fort  consolée  et  merveilleusement  contante ,  et  me 
l'a  faict  redire  une  seconde  foys;  puys  m'a  demandé  si 
elle  trouveroit  celle  correspondance  en  Vostre  Majesté , 
dont  je  l'asseuroys.  A  quoy  ayant  adjouxté  toute  la  con- 
firmation qu'il  m'a  esté  possible,  elle  m'a  dict  qu'elle  ne 
vouloit,  pour  ceste  heure,  rendre  qu'un  simple  grand  mercys 
pour  ce  message,  encor  qu'il  fût  le  plus  grand,  le  meilleur 
et  le  plus  désiré,  qui  luy  eust  sceu  advenir,  mais  que  sur 
icelluy,  qui  qu'en  deust  parler ,  elle  dépescheroit  le  lende- 
main ,  sans  plus  de  dilay  ny  remises ,  maistre  Smith  de- 

vers  Vostre  Majesté ,  lequel  auroit  charge  de  vous  en  re- 
mercyer  davantaige ,  et  de  vous  dire  aulcunes  aultres  cho- 
ses de  sa  part,  desquelles  s'asseuroit  que  Voz  Majestez 
Très  Chrestierines  en  demeureroient  très  contantes. 

Et  après,  nous  sommes  miz  à  débattre  bien  paysible- 
ment  les  particuUaritez  qui  concernoient  laRoyned'Escoce, 
et  nomméement  la  supression  des  livres  qui  ont  esté 
imprimez  au  préjudice  de  son  honneur;  en  quoy  la  dicte 
Dame  m'a  asseuré  qu'iceulx  Hvres  venoient  de  l'impres- 
sion d'Escoce  et  d'AUemaigne ,  et  non  de  Londres,  et 
m'a  allégué  des  occasions  pourquoy  elle  ne  debvoit  com- 
mander qu'ilz  fussent  suprimez,  et  que  maistre  Smith 
vous  en  satisferoit  davantaige.  Puis  m'a  reproché  les 
lettres  et  messages  que  j'avois  mandé  à  Lillebourg,  et  si 
je  voulois  entreprendre  de  luy  estre  ainsy  contraire. 

Je  luy  ay  respondu  que  je  n'avois  de  rien  plus  esloignée 
mon  intention  que  de  norrir  division  et  contrariété  en- 
tre Vostre  Majesté  et  elle ,  mais  que  je  luy  voulois  tout  li- 
brement confesser  que,  si  j'avois  peu  quelque  chose  en  fa- 
veur de  ceulx  qui  maintiennent  vostre  party  en  Escoce , 
que  indubitablement  je  l'avois  faict;  et  que  je  ne  vouldrois 
en  cella  espargner  ma  vie  ,  non  que  luy  dényer  que  je  n'y 
voUusse  employer  quelque  office  de  mon  debvoir;  mais 
qu'elle  se  moquoit  de  moy  :  car  elle  donnoit  bon  ordre 
qu'il  ne  pouvoit  aller,  ny  venir,  aulcunes  lettres  ny  messa- 
ges, de  vostre  part,  par  dellà. 

Et  ainsy  m' estant  licentié  gracieusement  de  la  dicte 
Dame,  maistre  Smith  est  venu,  le  jour  après,  me  trouver, 
desjà  tout  expédié  d'elle  et  des  seigneurs  de  ce  conseil  ; 
qui  m'a  asseuré  qu'il  emportoit  de  quoy  pouvoir  conclure,  ou 
par  alliance,  ou  par  ligue ,  une  bonne  et  bien  estroicte  amy- 

tié  avec  \ostre  Majesté  et  avecques  la  France  ,  s'il  vous 
playsoit,  Sire,  y  procéder,  ceste  foys,  à  bon  esciant.  Je  luy 
ay  respondu  qu'il  trouveroit  une  parfaictement  bonne  dis- 
position en  Voz  Majestez  Très  Chrestiennes ,  qui  vous  at- 
tandiez,  à  ce  coup ,  de  voir  réuscyr  quelque  effect  de  tant 
de  bonnes  parolles  du  passé ,  et  que  son  voyage,  s'il  ne 
tenoit  à  luy,  seroit  indubitablement  très  utille  à  ces  deux 
royaulmes  ;  et  luy  ay  offert  ung  des  miens  pour  l'accom- 
paigner,  et  pour  le  faire  bien  recepvoir  par  dellà,  qui  a 
monstre  qu'il  le  desiroit  infinyement  ;  dont  luy  ay  baillé  le 
S*"  de  Sabran ,  lequel ,  sellon  le  loysir  que  j'ay  heu  de  le 
pouvoir  instruyre ,  vous  informera  ,  Sire  ,  d'aulcunes  cho- 
ses qui  s'entendent,  et  qui  estoient  en  termes  en  ceste 
court,  sur  la  dépesche  du  dict  S"^  Smith,  et  aussi  de  ce  qui 
résulte,  jusques  à  ceste  heure,  de  la  négociation  que  milord 
de  Housdon  a  faicte  avec  les  Escouçoys,  pareillement  de 
Testât  de  la  Royne  d'Escoce,  et  comme  se  retrouvent  à 
présent  ceulx  de  Lillebourg ,  avec  aulcunes  aultres  parti- 
cuUaritez  bien  expécialles ,  qui  me  semblent  importer  assés 
que  Vostre  Majesté  les  sache,  premier  que  de  tretter  avec 
le  dict  S*^  Smith.  Sur  ce,  etc. 

Ce  X*  jour  de  décembre  457i . 

INSTRUCTION  AU  Sr  DE   SABRAN. 

Jç  prie  Leurs  Majestez  d'entendre  ces  aultres  particularitez ,  que  j'ay  baillées 
sommairement,  et  en  liaste,  au  S''  de  Sabran,  pour  leur  dire  : 

Que  ce  n'est  sans  besoing  que  la  Roy  ne  d'Angleterre  cerche  mein- 
tenant  l'amytié  du  Roy,  mais,  quant  elle  verra  se  pouvoir  meintenir 
sans  icelle ,  ny  elle  s'y  vouldra  davantaige  obliger,  ny  quicter  celle 
du  Roy  d'Espaigne ,  ains  demeurer,  ainsy  qu'elle  est ,  sans  rien 
innover  entre  les  deux  ;  dont ,  pendant  qu'elle  est  en  double  de 
l'austre  costé ,  il  est  expédiant  que ,  de  celluy  du  Roy,  elle  soit  pres- 
sée de  passer  oultre  avecques  luy. 

i  Maistre  Smith ,  à  ce  que  J'entendz,  poursuyvra  les  propos  du  ma- 
riage, et  toutes  les  intelligences,  que  j'ay  icy,  concourent  à  ce  que 
ceste  princesse  y  est  à  présent  bien  disposée,  et  le  comte  de  Lestre, 
et  milord  de  Burgley,  qui  s'y  monstreut  affectionnez  ,  disent  qu'on 
s'eslargira  sur  le  poinct  de  la  religion ,  mais  ne  se  layssent  entendre 
commant  ;  et  semble  que  le  dict  S'  Smith  le  débatlra  fort.  Dont,  sel- 
Ion  les  termes  où  l'on  en  est  de  présent ,  sera  bon  de  monstrer 
que  ,  pour  n'espérer  jamais  fin  en  celle  dispute  de  la  religion , 
qu'on  n'ose  plus  en  parler,  et  par  ainsy,  gardant  chacun  son  advan- 
taige  de  ce  qu'il  en  a  dict ,  mesmes  qu'on  ne  vouidroit  sans  nou- 
velle instance  en  offrir  jamais  rien  davantaige  de  ce  costé ,  sera  bien 
faict  qu'on  passe  incontinent  à  l'aultre  poinct,  qui  est  de  la  ligue. 

Lequel  nous  est  icy  assés  contradictde  plusieurs  qui  ont  authorité, 
et  qui ,  avec  l'affection  qu'ilz  ont  au  contraire ,  allèguent  beaucoup 
de  raysons  qui  sont  pour  les  anciennes  alliances ,  et  pour  ne  les 
debvoir  quicter  pour  des  nouvelles;  en  quoy  intervient  encores 
dés  présens ,  des  promesses  et  des  persuasions  grandes ,  du  costé 
d'Espaigne . 

Mais  la  bonne  opinion  qu'on  a  de  la  vertu  et  intégrité  du  Roy, 
l'estime  de  Monseigneur,  la  grande  espérance  de  M"^  le  duc  ,  l'ob- 
servance de  l'éedict  de  paciffication  ,  les  choses  d'Escoce  ,  les  mu- 
tuelles offances  d'entre  le  Roy  d'Espaigne  et  ceulx  cy,  (  et  qu'ilz 
jugent  que,  s'il  meurt,  toutz  ses  estats,  par  faulte  d'hoyr,  qui  soit 
en  aage  pour  les  régir,  seront  incontinent  en  trouble),  font  que  plu- 
sieurs conseillent  ouvertement  à  ceste  princesse  la  ligue  avecques  la 
France. 

Et  à  cella  ayde  beaucoup  que ,  tant  plus  l'on  va  aprofondissant  les 
souspeçons  contre  ces  seigneurs  qui  sont  dans  la  Tour ,  plus  l'on 
trouve  que  l'affaire  s'estand  bien  loing ,  que  presque  toutz  les  prin- 
cipaulx  catholiques  de  ce  royaulme  sont  aulcunement  de  l'intelli- 
gence ,  mais  bien  peu  de  protestans  meslez  ;  que  le  tout  s'est  dressé 
par  lesfuytifz  qui  sont  en  Flandres,  et  que  l'ambassadeur  d'Espai- 
gne ,  qui  est  icy,  y  a  tenu  la  main  ;  dont  semble  que ,  pour  ces  occa- 
sions, ilz  soyent  pour  conclurre  à  bon  esciant  la  ligue  avecques 
le  Roy. 

Le  dict  S'  Smith  a  charge  de  renvoyer  incontinent  ung  des  siens 
par  deçà ,  aussitost  qu'il  aura  cogneu  de  quelle  vollonté  sont  à  pré- 
sent Leurs  Majestez,  ou  vers  l'alliance  ,  ou  vers  la  ligue;  et  semble 
qu'on  entretiendra  le  S'  Fiesque  en  diverses  négociations  ,  et  qu'on 
temporisera  la  résolution  des  choses  d'Escoce  jusques  allors  ;  mesmes, 

lie  deffault  qui  m'a  donné  adviz  que  le  voyage  du  dict  Smith  n'est  à 
auUres  fuis  que  pour  faire  plyer  le  duc  d'Alve  à  plus  doulces  condi- 
cions,  et  pour  amuser  le  Roy  qu'il  ne  pourvoye  au  faict  de  l'Escoce;  tant 
y  a  que  de  donner  au  dict  S'  Smith,  aussitost  qu'il  arrivera,  bonne 
espérance  des  choses  qu'il  désirera ,  cella  pourra  traverser  beaucoup 
toutes  aultres  contraires  négociations ,  et  faire  bien  acheminer  celle 
que  le  Roy  désire  faire  avecques  ceste  Royne. 

Il  y  en  a  icy  qui  considèrent  beaucoup  de  grandes  utillitez  à  faire 
ceste  ligue,  et  les  mesurent  par  les  grandz  dommaiges  et  empesche- 
mens  qui ,  pour  le  passé ,  sont  advenuz  à  la  France ,  quant  l'Angle- 
terre luy  a  esté  ennemye ,  et  que  ce  sera  ung  non  petit  accez  à  la 
grandeur  d'eulx,  de  se  forliffier  meintenant  de  ceste  alliance,  tant  par 
mer  que  par  terre  ,  et  la  soubstraire  au  Roy  d'Espaigne  ;  mesmes 
({u'il  est  dangier  que  la  ligue  d'Itallie  ne  tourne  à  la  fin  au  préju- 
dice de  Sa  Majesté  Très  Chrestienne,  et,  si  elle  va  prospérant,  que 
bientost  l'on  ne  chasse  toutz  ses  partisans  hors  d'Itallie  ,  là  où ,  si 
ceste  ligue  avec  la  Royne  d'Angleterre  se  couclud ,  l'on  le  craindra 
et  respectera  aultant  et  plus  qu'on  a  faict  jamais  nul  de  ses  prédé- 
cesseurs. 

Mais  il  semble  qu'il  n'y  a  nul  plus  honneste  fondement ,  sur  le- 
quel se  puysse  dresser  ceste  ligue  ,  ny  plus  esloigné  de  jalouzie  et 
de  souspeçon  aulx  aultres  princes,  ny  plus  apiouvé  de  toutz  les  Ca- 
tholiques, tant  de  ce  royaulme  que  de  toute  la  Chrestienté,  que  sur 
les  accommodemens  des  affaires  de  la  Royne  d'Escoce  et  de  son 
royaulme  ;  à  quoy  semble  bien  que  ceux  de  ce  conseil  prétendent, 
et  qu'ilz  entendent  de  faire  une  confédération  entre  les  trois 
royaulmes  ; 

Mais  c'est  en  confirmant  l'authorité  du  jeune  Roy  en  Escoce,  et 
suprimant  du  tout  celle  de  la  Royne,  sa  mère,  et  voulant  retenir  per- 
pétuellement la  dicte  Dame  en  leurs  mains ,  qui  seroient  condicions 
peu  honnorables  pour  le  Roy,  et  ausquelles  se  trouveroit  de  grandes 
difficultez  et  beaucoup  de  contradisans. 

Et  semble  bien  que,  pour  le  moins,  l'authorité  de  la  dicte  Dame, 
avec  l'association  de  son  filz  à  la  couronne ,  doibt  estre  restablye  ,  et 
que  une  forme  de  gouvernement  soit  dressé  des  seigneurs  de  la  no- 
blesse ,  aultant  de  l'ung  party  que  de  l'aultre  ,  pour  régir  le  pays, 
attandant  le  retour  de  leur  Royne  et  la  majorité  du  jeune  Roy,  et 
qu'il  soit  faict  un  compromiz  entre  les  deux  Roynes  d'Angleterre  et 
d'Escoce,  pour  déterminer  leurs  différans  par  ung  bon  tretlé  ;  et  ce- 
pendant soit  pourveu  à  ce  que  la  Royne  d'Escoce  ayt  ung  honnorable 

trettement,  et  soit  tenue  en  quelque  honneste  liberté,  ses  serviteurs 
remiz  auprès  d'elle ,  son  ambassadeur  eslargy  et  admiz  à  continuer 
sa  charge,  o  *  condition  toutesfoys  que  la  dicte  Royne  d'Escoce,  ny 
ses  ministres,  ne  mèneront  aulcune  pratique,  ny  dehors  ny  dedans  ce 
royaulme  ,  au  préjudice  de  la  Royne  d'Angleterre  ;  et  que  mesmes 
elle  baillera  ostages  de  ne  s'en  aller  cependant  hors  d'icy,  sans  le 
congé  de  la  dicte  Royne  d'Angleterre. 

Il  est  vray  que,  quant  à  capituler  des  dictes  condicions  ,  qui  con- 
cernent la  dicte  Royne  d'Escoce  et  les  Escouçoys ,  eulx  mesmes  voul- 
droient  estre  ouys,  et  leur  intention  se  pourra  comprendre  par  deux 
lettres  que  le  S'  de  Sabran  emporte ,  l'une  de  la  dicte  Dame ,  du 
vij«  novembre ,  et  l'aultre  du  S'  de  Vérac  du  xxiije  du  dict  moys, 
dont  celle»de  la  dicte  Dame  monstre  qu'elle  ne  veult|aulcunement  asso- 
cier son  filz;  mais  je  luy  ay  mandé  qu'elle  se  donne  paix ,  et  se  veuille 
reposer  de  cella  surl'amytié  que  le  Roy  luy  porte,  qui  ne  conclurra 
rien  qui  ne  soit  à  l'advantaige  d'elle ,  et  sans  que  ses  proches  parans 
et  son  ambassadeur  soyent  appeliez. 

Quant  à  toutes  aultres  condicions.  Leurs  Majestez  Très  Chrestien- 
nes  les  entendent  mieulx  que  je  ne  les  sçauroys  considérer  ;  tant  y  a 
que ,  pour  tenir  ceux  cy  bien  obligez  à  la  ligue,  et  garder  que  légè- 
rement ilz  ne  s'en  départent,  il  n'y  a  rien  meilleur  que  de  transpor- 
ter le  traffic  de  ce  royaulme,  qui  se  faict  à  ceste  heure  à  Hembourg, 
en  quelque  bonne  ville  de  France,  et  leur  ottroyer  là  de  bons  pri- 
villèges. 

Le  comte  de  Lestre  et  milord  de  Burgley  se  monstrent  désirer  in- 
finyement  la  conclusion  de  ceste  "  amy lié  pour  la  seurté  de  leur 
Royne  et  pour  l'establissement  du  présent  estât  du  royaulme,  et  ceulx 
là,  sans  aultres,  mèneront  les  choses  à  perfection,  si  elles  y  doibvent 
jamais  venir;  dont  ceulx  ,  qui  entendent  les  humeurs  de  ceste  court, 
disent  que,  quel  que  ce  soit,  des  deux,  sçait  très  bien  que  le  Roy  d'Es- 
pagne donne  entretennement  à  ses  partisans  qu'il  a  en  ceste  court , 
et  qu'il  est  sans  doul)te  qu'ilz  s'attendent  d'estre  gratifiiez  du  Roy, 
mesmes  qu'ilz  sont  sollicitez  par  graiidz  présens  de  l'autre  costé, 
mais  qu'ilz  se  contanteront  à  beaucoup  moins  de  cesluy  cy  :  quoy 
que  soit,  il  semble  estre  nécessaire  de  leur  donner  quelque  chose,  et 
mesmes,  à  ceste  heure,  affiude  passer  oultre.  Leurs  Majestez  enten- 
dront là  dessus,  s'il  leur  playt,  le  S'  de  Sabran,  et  jugeront  que  leur 

présente  Ubérallité  en  cest  endroict ,  de  mil  escuz ,  sera  pour  leur  es- 
pargner,  ou  pour  les  choses  de  France ,  ou  pour  celles  d'Escoce  ,  la 
despence  possible  de  cent  mil. 

Les  articles  que  le  S'  Fiesque  a  raportez  de  Flandres  ont  semblé 
durs  aulx  Anglois  ;  et  la  Royne  a  monstre  qu'elle  n'estoit  pour  les  ac- 
corder en  la  sorte  qu'ilz  sont.  Tant  y  a  que  les  depputez  des  Pays 
Bas  y  donnent  de  si  bonnes  interprétations  qu'il  semble  qu'à  la  fin  ilz 
s'accorderont ,  mais  ce  sera  au  grand  advantaige  de  la  dicte  Dame 
si  elle  trouvoit  quelque  bonne  correspondance  en  France,  aultre- 
ment  je  croy  bien  qu'elle  fera  une  partie  de  ce  qu'on  vouldra. 

Elle  m'a  curieusement  demandé  si  l'ambassadeur  d'Espaigne  s'en 
estoit  allé  d'auprès  du  Roy  sans  congé ,  comme  le  S'  de  Valsingam 
le  luy  avoit  escript,  et  si  le  Roy  avoit  retiré  le  sien  d'Espaigne.  A 
quoy  luy  ayant  respondu  que  je  croyois  que  non  ;  et  que,  si  l'ung 
ou  l'aultre  s'estoient  remuez  de  leur  place,  que  c'estoit  affin  de  chan- 
ger d'air  pour  leur  santé,  elle  m'a  dict,  en  ryant  : — «Qu'elle  vouloit 
renvoyer  celluy,  qui  est  icy,  du  Roy  d'Espaigne ,  parce  que ,  encores 
despuys  cinq  jours,  il  avoit  faict  de  mauvaises  pratiques  contre  elle.» 
Et  présume  la  dicte  Dame  et  la  pluspart  des  siens  qu'il  y  doibve  avoir 
guerre  entre  le  Roy  et  le  Roy  d'Espaigne  ;  de  quoy  ilz  monstrent 
estre  fort  ayses. 

De  ce  que  milord  Housdon  a  négocié  avec  les  Escouçoys_,  la 
lettre  du  S'  de  Vérac  en  déclairera  une  partie;  tant  y  a  que  j'entendz 
que ,  quant  le  comte  de  Morthon  et  l'abbé  de  Domfermelin  ont  esté 
à  Barvyc ,  et  ont  entendu  qu'on  ne  leur  parloit  que  de  faire  quelque 
accord  avec  ceulx  de  l'autre  party,  qu'ilz  ont  remonstré  qu'ilz  ne 
pensoient  estre  là  appeliez  pour  cest  etfect,  ains  pour  recepvoir  les 
deniers  ,  les  monitions ,  les  armes  et  les  gens ,  que  la  Royne  d'An- 
gleterre leur  avoit  promiz  pour  forcer  la  ville  et  le  chasteau  de  Lille- 
bourg.  Sur  quoy  milord  de  Housdon  leur  a  respondu  que  la  dicte 
Dame  estoit  en  la  mesme  vollonté ,  qu'elle  leur  avoit  dict,  d'establyr, 
comment  que  ce  fût ,  l'authorité  du  jeune  Roy  et  de  son  régent  en 
Escoce ,  et  que ,  si  cella  se  pouvoit  conduyre  sans  envoyer  armée 
dans  le  pays,  affin  de  n'irriter  le  Roy  Très  Chrestien,  et  ne  foller  les 
subjectz ,  que  cella  seroit  le  meilleur  ;  mais  qu'ilz  s'asseurassent  que, 
si  l'on  n'y  pouvoit  parvenir  par  ce  moyen  ,  que  dans  le  commance- 
ment  de  mars ,  elle  leur  bailleroit  de  quoy  pouvoir,  en  une  sorte  ou 
aultre  ,  achever  leur  entreprinse  ;  et  (jue  cependant  ilz  fortifiassent 
le  Petit  Lith  pour  y  recepvoir  le  secours  (ju'elle  leur  envoyeroit.  De 
laquelle  promesse  iceulx  de  Morthon  et  Domfermelin  se  sont  contan- 

tez,  et  le  mareschal  Drury  sur  icelle  est  venu  poursuyvre  en  ceste 
court  ce  qui  faict  besoing  pour  l'accomplyr. 

Il  y  a  icy  uug  ambassadeur  secrect ,  de  la  part  du  comte  Palatin, 
qui  propose  le  mariage  du  comte  Christofle ,  troisiesme  filz  de  son 
Maislre,  eagé  de  xxii  ans,  avec  la  dicte  Royne  d'Angleterre.  Je  ne 
sçay  encores  comme  il  est  escouté  ,  mais  le  comte  de  Montgomery 
m'a  confessé  qu'il  estoit  venu  parler  à  luy,  et  que  le  dict  comte  luy 
avoit  respondu  que ,  quant  il  pourroit  quelque  chose  en  cest  en- 
droict,  qu'il  l'employeroit  tout  pour  Monsieur,  qui  estoit  frère  de 
son  Roy. 

Il  importe  assés  avec  qui  maistre  Smith  aura  à  négocier,  et  luy 
mesmes  m'en  a  parlé ,  et  a  regrecté  feu  messieurs  de  Laubespine  et 
de  Bourdin.  Je  luy  ay  respondu  qu'il  négocieroit  principallement 
avec  Leurs  Majestez  et  avec  Monseigneur ,  car  c' estoit  ceulx  là  qui 
entendoient  eux  mesmes  meintenant  à  leurs  affaires  ;  de  quoy  il  a 
esté  fort  ayse.  Puys  luy  ay  nommé  les  seigneurs  du  conseil  du  Roy,  et 
il  a  désiré  de  pouvoir  tretter  avec  messieurs  de  Morvilliers,  de  Limo- 
ges et  de  Foix  ;  et  m'a  demandé  si  monsieur  de  Montmorency  y  se- 
roit,  et  encores  si  monsieur  l'Admyral  s'aprochoit  pas,  à  ceste  heure, 
aulx  affaires  de  Sa  Majesté. 

La  procédure  contre  ces  seigneurs,  qui  sont  dans  la  Tour,  se  pourra 
comprendre  par  l'extraict  d'une  lettre  que  j'ay  miz  peyne  de  recou- 
vrer, laquelle  ceux  de  ce  conseil  ont  tirée  de  l'évesque  de  Roz, 
adressante  à  la  Royne  d'Escoce  ;  et  cependant  je  sçay  qu'on  a  en- 
voyé en  Allemaigne  pour  consulter  avec  aulcuns  princes  si ,  s'estant 
la  Royne  d'Escoce  venue  à  refuge  en  ce  royaulme,  et  se  trouvant  à 
ceste  heure  qu'elle  a  pratiqué  une  rébellion  et  sédition  contre  la 
Royne  d'Angleterre,  la  dicte  Royne  d'Angleterre  la  peult  justement 
retenir;  et  plusieurs  gens  de  lettres  de  ce  royaulme  sont  après  à  es- 
cripre  sur  cet  article. 

Quant  à  la  supression  des  livres ,  qui  ont  esté  imprimez  contre 
l'honneur  de  la  Royne  d'Escoce,  je  l'ay  proposée  à  ceste  Royne  et  à 
ceulx  de  son  conseil  en  la  plus  grande  expression  qu'il  m'a  esté  pos- 
sible, au  nom  de  Leurs  Majestez  Très  Chresliennes  ;  dont  le  S"^  de 
Sabran  leur  comptera  les  longs  discours  et  déductions  qu'ilz  m'ont 
faictes ,  avec  mes  répliques  ,  et  leur  récitera  les  propos  que  le  comte 
de  Lestre  m'a  tenuz  touchant  la  dicte  Royne  d'Escoce. 

La  bonne  affection  de  ceulx  de  la  noblesse  de  ce  royaulme  envers 
le  Roy  secognoistra  par  une  lettre  qu'ung  d'entre  eulx,  nommé  le 
S' Lane,  m'a  escripte  en  itallien ,  du  contenu  de  laquelle  et  des  aultres 

propos  que  le  dict  S'  Lane  m'a  mandez,  le  S'  de  Sabran  en  donra 
compte  au  Roy,  et  luy  dira  ce  que  le  comte  d'Oxfort  a  naguières  pro- 
posé en  une  compaignie  où  il  estoit,  et  ce  qui  s'en  ensuyvit. 


CCXXIV^  DÉPESCHE 

—  du  XVI*  jour  de  décembre  1571. — 

(  Envoyée  exprès  jusques  à  Calais  par  le  S"  Cavalcanti.  ) 

Mission  de  M'  Smitli.  — Nouvelles  d'Ecosse.  —  Résolution  d'Elisabeth  de  faire 
attaquer  Lislebourg.  —  Nécessité  de  secourir  cette  place.  —  Injonction 
faite  à  l'ambassadeur  d'Espagne  de  quitter  l'Angleterre. 

Au   Roy. 

Sire ,  sur  le  partement  de  M*^  Smith ,  je  vous  ay  mandé 
le  plus  de  particuUaritez  de  sa  dépesche  que,  de  divers 
endroictz,  il  m'a  esté  possible  d'en  apprendre,  et  suys  bien 
marry  que  je  n'ay  heu  le  moyen  d'en  donner  davantaige 
lumière  à  Vostre  Majesté  ;  mais  c'est  parce  que  milord  de 
Burgley  seul  l'a  dressée,  à  part  soy,  sur  la  secrecte  con- 
férance  d'entre  la  Royne  sa  Mestresse ,  le  comte  de  Les- 
tre  et  luy,  sans  qu'il  ayt  permiz  d'en  rien  passer  par  nulle 
aultre  main.  Néantmoins  je  l'aydespuys  faict  observer,  et 
sçay  qu'il  a  dict,  en  général,  que  le  dict  S"^  Smith  empor- 
toit  les  plus  amples  instructions  qui,  de  ce  costé,  eussent, 
longtemps  y  a,  esté  envoyées  en  France,  et  qu'il  espé- 
roit  qu'il  en  réuscyroit  ung  très  bon  effect  entre  ces  deux 
roy  animes. 

Cependant,  Sire,  l'on  a  procédé  à  l'accommodement 
des  différans  des  Pays  Bas ,  et  tant  sont  allez  et  venuz  les 
commiz ,  depputez  et  commissaires  devers  les  seigneurs  de 
ce  conseil,  et  a  l'on  tant  faict  d'assemblées  et  de  confé- 
rances  là  dessus ,  que  nous  tenons ,  à  présent ,  le  faict  de  la 

restitution  des  merchandises  pour  tout  accordé,  ou  qu'au 
moins  il  y  reste  si  peu  de  difficultez  qu'elles  ne  sont  consi- 
dérables ,  et  qu'on  est  meiiitenant  à  regarder  sur  le  paye- 
ment des  deniers ,  et  comme ,  et  à  quelz  termes  ils  pour- 
ront estre  renduz.  Encores  dict  on  qu'on  a  passé  oultre  à 
parler  du  restablissement  du  commerce ,  jusques  avoir  ar- 
ticullé  que ,  si  les  privillèges ,  dont  les  Anglois  jouyssoient 
devant  ceste  dernière  suspencion ,  leur  estoient  randuz,  et 
qu'ilz  ne  fussent  subjectz  au  dixiesme  que  le  duc  d'Alve  a 
nouvellement  imposé ,  qu'ilz  pourroient  retourner ,  du  pre- 
mier jour,  traffiquer  en  Envers.  Tant  y  a  que,  pour  ceste 
heure,  il  semble  que  cest  article  ne  se  trettera  pas. 

Le  S"^  de  Cuniguem  est,  despuys  trois  jours,  arrivé  du 
Petit  Lith  sur  le  poinct  que  ceulx  cy  estoient  à  dellibérer 
des  choses  d'Escoce;  qui  raporte  la  nouvelle  de  la  deflaicte 
que  le  S"^  Adam  Gourdon  a  faicte  près  d' Abredin  sur  milord 
Forbons ,  et  sur  les  gens  que  le  comte  de  Mar  luy  avoit 
baillez,  de  quoy  icelluy  de  Mar  et  le  comte  de  Morthon  ont 
prins  occasion  de  presser  meintenant  bien  fort ,  par  le  dict 
Cuniguem,  ceste  princesse  de  leur  envoyer  le  secours  qu'elle 
leur  a  promiz.  Dont,  après  avoir  esté  longuement  consulté 
là  dessus  ,  j'entendz ,  Sire ,  qu'il  a  esté  ordonné  que  le 
maréchal  Drury  partyra  ,  devant  Noël ,  pour  aller  mettre 
ensemble  quatre  mil  hommes  de  pied  et  quatre  centz  che- 
vaulx ,  de  ceulx  de  la  frontière  du  North,  cinq  pièces  d'ar- 
tillerye,  et  ung  nombre  de  pouldres,  pour  marcher  incon- 
tinent droict  à  Lillebourg  affin  de  l'assiéger  de  rechef , 
après  toutesfoys  qu'on  aura  encores  une  foys  sommé  ceulx 
de  dedans  de  se  soumettre,  eulx  et  la  place,  à  l'obéys- 
sance  du  jeune  Roy;  et  que  ceste  princesse  est  résolue  de 
ne  rien  espargner  pour  forcer  la  ville  et  le  chasteau.  J'es- 

.  .V    Sire    de  m'y  opposer  en  vostre  nom  le  plus  ex- 

jeste  de  faire  cepenûd     ,  incontinent  à  par- 

vanture  il  est  encores  P"  ^eUa.  q»  '  T  ^ 

tjr;  car,  de  son  arrivée  a  temps   et  de  J 

nne  le  frère  du  capitaine  Granges,  et  de  cenuy 
Te   -ay  naguiéres'adressé  à  M'  de  G.asco    -porte-nt 
Ta  dJdépendre  le  principal  événement  de  toute  1  entre 

•"""irviens  tout  présentement  de  recepvoir  par  ung  mes- 

JVa^etdeu   depesc.es  ^vostre  M^^^^^^ 

„ier  du  passé  et  du  premier  d  esUi,  cy. 

eeste  princesse  -J— ^    ^eS^  négocier 

blent  très  convenables  ^  '^«J"  ^^  Monsei- 

^eintenant  avec  «"^  '  ^' J^  '.^«eusement  usé  en  tout 
,„,„,  ave.tresp™  —  -  ^^^^  g,  ,^  Q„.„,g,ey. 
ce  qu'avez  d,ct  et  fa.c^en  ^^^^^^^^^^  ^^^^ 

Sur  ce,  etc.  ^^  ^''J  J" 

n,a  envoyé  le  S'  Cavalcanty  pou  -  ^^^^^^^^^^^  ^^^  festoient 
que  la  Royne,  sa  Mestresse,  '\\l'l'l^^l^^  p^^droict  de  l'ambassa- 
enfmresoluz  de  ce  quMz  avo  ent  a  fane  en    e  ^^^^^.  ^^^^ 

deur  d'Espaigne,  ^'^^^^^ZT^^^^^^^ .  "  l^V  --^  -f 
le  conseil,  où,  «P'-^^^P^"' '"'',!„,  lundy  prochain  partout  le 
enioinct  de  vuyder  d  Angleterre  dans  ^^^J  ^  ^     ,^,,  ,^ 

la  reslilulion  des  merchandises. 

CCXXV^  DÉPESCHE 

—  du  xxii«  jour  de  décembre  1571.  — 

(  Envoyée  exprès  jusqiies  à  Calais  par  Jehan  Volet.) 

Confidences  faites  par  Elisabeth  à  l'ambassadeur  de  ses  plaintes  contre  le  roi 
d'Espagne.  —  Affaires  d'Ecosse.  —  Sursis  accordé  à  l'ambassadeur  d'Espa- 
gne, à  qui  ont  été  donnés  des  gardes.  — Résultat  de  la  mission  de  M'  de 
Montgommery  en  Angleterre.  —  Nouveaux  détails  sur  divers  mariages  faits 
à  Londres  et  sur  les  affaires  d'Ecosse. 

Au  Roy. 

Sire,  j'ay  esté ,  mardy  dernier,  devers  la  Royne  d'An- 
gleterre, et,  le  mècredy,  elle  m'a  faict  convyer  à  diner 
avec  elle  chez  milord  de  Burgley ,  qui  luy  a  faict  le  festin 
des  nopces  de  sa  fille  avec  le  comte  d'Oxfort;  et  le  S"^  de 
Sueneguem ,  depputé  de  Flandres ,  y  a  esté  toutes  les  deux 
foys. 

J'ai  heu  assés  d'argumentz ,  prins  des  lettres  de  Vostre 
Majesté ,  du  dernier  du  passé  et  premier  d'estuy  cy ,  pour 
entretenir  ceste  princesse ,  laquelle  a  monstre  de  demeu- 
rer merveilleusement  contante  de  ce  que  je  l'ay  fort  asseu- 
rée  que  vous  persévériez ,  de  p}us  en  plus  ,  Sire ,  au  ferme 
propos  d'establyr  une  bonne  et  perdurable  amytié  avec 
elle  ;  et  que  c'estoit  sur  la  mutuelle  bonne  estime,  que  toutz 
deux  avez  de  la  vertu  l'ung  de  l'aultre,  que  vous  entendiez 
la  fonder  principallement  de  vostre  costé ,  sellon  que  vous 
aviez  en  beaucoup  d'honneur  ses  vertuz,  ainsy  qu'elle 
louoit  souvent  celles  qui  sont  en  Vostre  Majesté;  et  que 
vous  espériez  que  d'une  si  saincte  confédération ,  comme 
ceste  cy ,  qui  seroit  toute  posée  en  vertu ,  vous  parvien- 
driez à  toutz  les  aullres  bons ,  et  utilles ,  et  désirables  ef- 
fectz  qu'auriez  à  désirer  l'ung  de  l'aultre,  ou  pour  voz  per-r 

sonnes  ou  pour  voz  estatz,  ou  pour  voz  subjectz.  Et  luy  a 
semblé  que  c'estoit  desjà  ung  commancement  de  procéder, 
bien  ouvert  et  franc  de  vostre  costé ,  Sire ,  que  de  luy  faire 
entendre  ce  qui  estoit  advenu  de  dom  Francès  d'Alava',  et 
luy  toucher  aussi  de  l'entreprinse ,  que  M'^  de  Mondocet 
vous  a  escript ,  qui  estoit  entendue  ,  à  Bruxelles  sur  ce 
royaulme ,  laquelle  avoit  esté  interrompue  ;  de  quoy  vous 
estiez  bien  fort  ayse  :  et  pareillement  que  vous  n'estimiez 
la  guerre  de  Levant  si  achevée  que  le  Roy  d'Espaigne  fût 
pour  entreprendre  encores  rien  en  la  mer  de  deçà,  avec 
les  aultres  particuUaritez  de  la  première  audience  qu'avez 
donnée  au  S""  de  Quillegrey.  Qui  ont  esté  toutz  propos 
es  quelz  j'ay  bien  voUu  ,  Sire  ,  y  aller  assés  réservé ,  affin 
qu'en  cerchant  de  satisfaire  à  la  dicte  Dame,  je  peusse 
comprendre  de  ses  propos  comme  elle  y  estoit  disposée. 

Laquelle  m'a  respondu,  quant  au  premier,  qu'elle  se 
réputoit  fort  heureuse  que  son  règne  se  raportât  en  temps 
qu'elle  peust  contracter  alliance  et  intelligence  avec  ung 
roy  si  vertueulz,  si  entier  et  si  généreux,  comme  est 
Vostre  Majesté,  adjouxtant ,  par  parolles  fort  expresses  et 
confirmées  par  sèrement ,  que  vous  estiez  aujourduy  prince 
de  ce  monde ,  de  qui  elle  prisoit  et  desiroit  plus  l'amytié, 
et  à  qui  elle  en  vouloit  plus  randre  ;  et ,  quand  à  dom 
Francès,  qu'elle  sçavoit  qu'il  vous  avoit  esté  très  perni- 
cieulx  ministre ,  l'espace  de  huict  ans ,  et  qu'il  estoit  ma- 
laysé  que  ne  vous  en  fussiez  aperceu,  dont  vostre  bonté 
estoit  de  tant  plus  grande  que  vous  l'aviez  longuement 

'  Don  Francès  d'Alava  avait  succédé ,  comme  ambassadeur  du  roi  d'Espa  - 
gue  en  France,  à  Chanioué,  en  1566.  11  fut  force  de  quitter  l'ambassade  par 
suite  de  divers  mccontentcmcns  qu'il  avait  donnés  au  roi ,  auprès  duquel  il 
fut  remplacé,  en  décembre  1571 ,  par  Ariuilon.  {Archives  de  Symanca^.) 

souffert  5  et  qu'enfin  elle,  de  sa  part,  s'estoit  résolue  de 
renvoyer  l'ambassadeur  d'Espaigne ,  qui  est  icy  ,  pour  sem- 
blables mauvais  offices,  qu'elle  avoit  vérifiiez  contre  luy, 
d'avoir  sollicité  les  mal  contantz,  et  encores  plusieurs  des 
bien  contantz  de  ce  royaukne ,  à  rébellion ,  de  quoy  elle 
s'estoit  pleinte  au  Roy  d'Espaigne  par  diverses  foys;  et 
mesmes  l' avoit  envoyé  prier,  par  ung  gentilhomme  exprès, 
qu'il  le  vollust  retirer,  et  que ,  s'il  en  vouloit  envoyer  ung 
aultre ,  paysible ,  et  qui  n'excédât  poiuct  sa  charge  ,  qu'elle 
le  recepvroit  de  bon  cueur ,  et  en  envoyeroit  encores  ung 
résider  prez  de  luy ,  s'il  le  vouloit  de  mesmes  bien  tretter , 
et  qu'elle  estoit  encores  en  ceste  voUonté  ;  que  ce  luy  es- 
toit  grand  plésir  que  vostre  agent  de  Flandres  vous  eust 
faict  veoir  que ,  non  sans  cause ,  elle  avoit  prins  souspeçon 
des  entreprinses  de  dellà ,  et  qu'elle  espéroit  bien  que 
Dieu ,  qui  luy  avoit  baillé  le  moyen  de  descouvrir  les  se- 
crectes,  luy  donroit  le  loysir  de  remédier  à  celles  qu'on 
vouldroit  entreprendre  ouvertement,  premier  qu'on  fût 
prest  de  les  exécuter.  Et  puys,  tout  bas,  m'a  adjouxté 
qu'elle  avoit  toutjour  faict  conscience  de  troubler  les  estatz 
de  ses  voysins,  mais  puysque  le  Roy  d'Espaigne  travail- 
loit  beaucoup  à  soublever  et  altérer  le  sien ,  ainsy  qu'elle 
en  avoit  la  vériffication  en  sa  main  par  ses  propres  lettres, 
et  par  plusieurs  de  celles  de  ses  ministres,  qui  ont  esté 
surprinses,  et  encores  par  des  marques  et  enseignes  de 
ses  bagues,  qui  debvoient  servyr  à  conduyre  l'entreprinse, 
qu'elle  ne  se  tenoit  plus  obligée  aulx  respectz  qu'elle  luy 
avoit  toutjours  gardé  jusques  icy  vers  ses  Pays  Ras,  et 
qu'elle  en  lairroyt  courir  la  fortune. 

Au  regard  des  choses  d'Escoce,  elle  a  donné  des  in- 
terprétations  assés  coulorées  à   la  négociation  de  milord 

(l'Housdon,  parce  que  je  l'ay  asseurée  que  Vostre  Ma- 
jesté ,  l'ayant  sceuc  par  la  voye  de  la  mer  ,  y  avoit  trouvé 
des  trôtz ,  qui  vous  sembloient  bien  esloignez  de  la  bonne 
intelligence  qui  se  recerche  entre  vous.  Dont,  (après  ung 
long  discours  de  l'ingratitude  qu'elle  reproche  à  la  Royne 
d'Escoce  ,  qui  sans  elle  estoit  venue  à  tel  désespoir  de 
ses  affaires  que  voUontairement  elle  desiroit  renoncer  à  sa 
couronne  en  faveur  de  son  filz  ,  de  quoy  elle  se  repen- 
toit  bien  de  l'en  avoir  engardée),  m'a  remiz  d'en  conférer 
avec  ceulx  de  son  conseil,  m'asseurant  qu'elle  ne  cer- 
choit  rien  en  cest  endroict  qui  fût  à  l'intérest  de  vostre 
couronne.  Et  n'y  a  heu  nul  de  ces  propos,  qu'elle  m'a 
dict  à  part ,  ny  de  ceulx  qu'elle  a  parlé  hault ,  ny  aulcune 
sienne  démonstration ,  que  tout  n'ayt  tendu  à  monstrer 
une  bonne  inclination  vers  Vostre  Majesté. 

L'ambassadeur  d'Espaigne  a  obtenu  d'elle  de  pouvoir 
advertyr  le  duc  d'Alve  de  son  congé ,  premier  que  d'estre 
contrainct  de  sortyr  de  ce  royaulme,  mais  cependant  l'on 
luy  a  commiz  ung  gentilhomme  à  sa  garde.  Ceulx  cy  ont 
quelque  adviz  que  le  duc  de  Médina  Cœli  est  embarqué 
avec  six  mil  hommes,  et  jugent  que  le  Roy  d'Espaigne, 
soubz  colleur  de  la  conduicte  de  ce  gouverneur  qu'il  en- 
voyé en  Flandres ,  vient  fornyr  le  pays  de  plus  grand 
nombre  d'Espaignolz,  craignant  y  avoir  la  guerre,  ou  bien 
que  c'est  pour  faire  quelque  descente  en  Escoce  ou  en 
Yrlande;  dont  se  parle  de  getter  de  grandz  navyres  en 
mer,  lesquelz  je  crains  qu'aillent,  puys  après,  au  dom- 
maige  de  l' Escoce.  Sur  ce,  etc.  !•  '^^>^''^  ^wo^Umi  imm 
Ce  xx!]*"  jour  de  décembre  1574. 

Par  postule  à  la  lettre  précédente. 
Le  comte  de  Mongomery,  voilant  passera  Dieppe,  a  esié  rejette 

deçà  par  tonnante  avec  grand  dangier.  J'ai  adviz,  touchant  sa  négo- 
ciation avec  la  Royne  d'Angleterre ,  qu'il  luy  a  dict  que  monsieur 
l'Admyral  avoit  faict  tout  ce  qu'il  avoit  peu  pour  vous  persuader  la 
guerre  contre  le  Roy  d'Espaigne,  mais  ne  vous  y  avoit  peu  encores 
admener ,  toutesfoys  n'en  estoit  hors  d'espérance  ;  qu'elle  avoit  soi- 
gneusement adverty  le  dict  Mongomery  estre  expédiant ,  pour  la 
seurté  de  ceulx  de  la  religion ,  de  ne  se  dessaysir  de  la  Rochelle  et 
aultres  places  qu'ilz  tiennent  ;  que  ,  despuys  qu'il  est  party,  il  a  esté 
faict  ung  département  de  deniers  dans  la  Tour,  et  ont  esté  miz  à  part 
cent  mil  escuz,  lesquelz  le  trézorier  a  dict  estre  pour  France,  et  juge 
l'on  que  c'est  plus  pour  accommoder  ceulx  de  la  religion  que  pour 
nul  aultre  effect. 


A  LA  Royne. 

Madame ,  il  a  esté  faict ,  ceste  sepmaine ,  quatre  nopces 
en  ceste  court,  dont  celles  de  la  seur  du  comte  de  Honting- 
thon  avec  le  filz  du  comte  d'Ocester,  et  de  la  fille  aynée  de 
milord  Chamberland  avec  milord  Dudeley,  ont  esté  conduic- 
tes  pour  l'accommodement  d'aulcuns  seigneurs  qui  estoient 
ung  peu  broillez  ez  affaires  du  duc  de  Norfolc ,  et  croy  que 
ce  a  esté  pour  s'asseurer  d'eulx.  Les  aultres  de  la  fille  de 
milord  Burgley  avec  le  comte  d'Oxfort,  et  d'une  jeune  et 
riche  veufve  avec  milord  Paget,  encores  qu'elles  ayent  esté 
célébrées  avec  tout  plésir  et  contantement ,  il  s'y  est  veu 
néantmoins  de  la  parciallité  de  court.  Et,  ayant  esté  convyé 
au  festin  de  celles  du  dict  comte  d'Oxfort,  la  Royne  d'An- 
gleterre m'a  bien  vollu  dire  que,  de  tant  de  mariages  à  la 
foys ,  ung  chacun  luy  présageoit  le  sien  debvoir  estre  bien- 
tost,  et  qu'il  ne  tenoit  au  S""  de  Quillegrey  qu'elle  n'en 
demeurast  en  fort  grande  persuasion  et  en  une  fort  bonne 
espérance  ;  et  a  continué  plusieurs  honnestes  et  modestes 
propos  de  ce  faict,  lesquelz  j'ay  suyviz  de  semblables,  re- 
jettant  la  cause  des  difficultez  sur  les  trop  escrupuleux,  qui 

se  trouveroient  ung  jour  grandement  coulpables ,  envers 
Dieu  et  les  hommes,  d'avoir  empesché  ce  grand  et  ce  tant 
désiré  bien  à  la  meilleure  part  de  la  Chrestienté.  Le  comte 
de  Lestre  m'en  a  parlé  en  termes  qui  monstrent  avoir 
quelque  opinion  que  Monsieur  en  soit  dégousté ,  ce  que  je 
luy  ay  asseuré  ne  sçavoir,  et  n'en  avoir  rien  entendu;  et, 
toutz  deux,  nous  sommes  résoluz  de  ce  que  le  pis  ne  pou- 
voit  estre  que  très  bon  :  scavoir  est,  une  très  ferme  amytié 
et  bonne  intelligence  entre  Yoz  Majestez  et  ces  deux 
royaulmes. 

Je  n'ay,  à  la  vérité,  touché,  en  tout  le  jour  du  festin, 
ung  seul  mot  d'affaires  à  la  dicte  Dame,  mais,  le  jour  de 
l'audience ,  je  ne  luy  ay  obmiz  ung  seul  poinct  du  contenu 
ez  deux  lettres  de  Yoz  Majestez ,  du  dernier  du  passé ,  et 
premier  d'estuy  cy,  et  mesmement  du  faict  de  la  Royne 
d'Escoce  et  des  Escouçoys;  en  quoyje  l'ay  trouvée  bien 
peu  modérée  de  l'affection  et  animosité  qu'elle  y  a  toutjour 
procédé ,  ce  qui  me  rend  assés  suspecte  toute  la  négocia- 
tion qu'elle  a  envoyé  faire  en  France;  et  me  vient  on  en- 
cores  de  dire  que,  sur  les  nouvelles  qu'elle  a  heu  de  quel- 
que combat  qui  est  advenu  entre  ceulx  de  Lillebourg  et 
du  Petit  Lith,  duquel  je  ne  sçay  encores  les  particularitez, 
elle  dépeschera  demain  le  mareschal  Drury  en  Escoce,  avec 
une  commission  fort  rigoureuse  contre  ceulx  du  bon  party. 
Au  regard  de  vériffier  icy,  avecques  moy,  les  choses  qu'on 
impose  à  la  Royne  d'Escoce,  je  crains.  Madame,  que  la 
Royne  d'Angleterre  penseroit  avoir  si  grandement  justiffié 
parla  tout  ce  qu'elle  propose  de  faire  contre  ceste  pouvre 
princesse  et  contre  son  estât,  qu'elle  passeroit  oultre  à  ce 
qui  peut  en  cella  mesmes  toucher  la  réputation  et  grandeur 
de  vostre  couronne;  et  si  le  Roy  y  vouloit,  puys  après, 

contradire  de  parolle,  ou  s'y  opposer  d'effect,  qu'elle  esti- 
meroit  avoir  grande  occasion  de  se  pleindre  de  luy  ;  et 
quant  aulx  moyens,  qui  se  pourroient  trouver  pour  vous  ac- 
commoder avec  elle  sur  les  présens  troubles  et  différands 
des  Escouçoys,  j'en  ay  mandé  quelque  adviz  parle  S""  de 
Sabran;  et,  après  que  j'auray  conféré  avec  les  seigneurs 
de  ce  conseil ,  je  vous  pourray  de  ces  deux  faitz  ensemble 
escripre  plus  au  long.  Et  adjouxteray  icy,  Madame ,  qu'il  a 
esté  résolu  de  mettre  en  jugement  le  duc  de  Norfolc ,  le  se- 
gond  jour  du  prochain  terme  de  janvier,  et  que  le  comte 
de  Cherosbery  sera  mandé  pour  présider  en  la  cause ,  avec 
les  douze  pairs,  et  que ,  pendant  qu'il  sera  icy,  sir  Raf  Sa- 
deller  yra  en  la  mayson  du  dict  comte  estre  gardien  de  la 
Royne  d'Escoce  ;  de  quoy  elle  se  donra  beaucoup  de  peur, 
et  je  fays  tout  ce  que  je  puys  pour  l'empescher.  Sur  ce,  etc. 
Ce  xxij^jourde  décembre  4574. 


CCXXVr  DÉPESCHE 

—  du  xxvne  jour  de  décembre  1571.  — 

{Envoyée  exprès  jusques  à  Calais  par  Pigon.) 

Conférence  de  l'ambassadeur  avec  Leicester  et  Burleigh  sur  les  affaires 
d'Ecosse.  —  Désir  des  Anglais  de  conclure  avec  la  France  le  traité  de  l'al- 
liance. —  Leur  froideur  à  l'égard  de  l'Espagne.  —  Opinion  de  l'ambassa- 
deur sur  la  conclusion  que  doivent  avoir  les  affaires  d'Ecosse.  —  Utilité 
d'un  traité  de  commerce  avec  l'Angleterre. — Nouvelle  donnée  par  Wal- 
singham  d'une  sédition  survenue  à  Paris.  —  Vives  instances  pour  que  le 
roi  écrive  à  la  reine  d'Angleterre  en  faveur  du  duc  de  Norfolk. 

Au  Roy. 

Sire,  j'ay  esté ,  de  rechef,  convyé,  le  dimenche  devant 
Noël ,  au  festin  que  le  comte  de  Hontingthon  a  faict 
des  nopces  de  sa  sœur  avec  le  filz  du  comte  d'Ochestre , 

IV.  21 

où  la  Royne  d'Angleterre ,  et  les  seigneurs,  et  dames  de  sa 
court  qui  s'y  sont  trouvées  en  grand  nombre  ,  m'ont 
continué  les  mesmes  démonstrations  de  bonne  affection 
qu  ilz  disent  porter  à  Vostre  Majesté  et  à  toute  la  France. 
Et  m'estant,  l'après  dinée,  retiré  avec  le  comte  de  Lestre 
et  milord  de  Burgley  en  une  chambre  à  part,  pour  leur 
compterr  les  mesmes  choses,  que  j'avois  naguières  dictes 
à  la  Royne,  leur  Mestresse;  et,  après  que  je  leur  ay  heu 
particularisé  les  responces  que  Vostre  Majesté  et  la  Royne, 
vostre  mère,  et  Monseigneur  aviez  faictes,  pleynes  de 
toute  bienveillance  envers  leur  Mestresse ,  sur  les  hon- 
nestes  propos  d'amytié  qu'elle  vous  avoit  faict  tenir  par 
le  S"^  de  Quillegrey;  je  leur  ay  dict  que,  pour  monstrer 
comme  vous  cheminiez  desjà  vers  elle  sellon  ceste  bonne 
intelligence ,  vous  aviez  trouvé  bon ,  Sire ,  de  luy  faire 
communiquer  par  moy  ce  qui  estoit  advenu  de  don  Fran- 
cès  d' Alava ,  ce  que  le  S''  de  Mondoucet  vous  avoit  mandé 
de  Flandres ,  et  ce  que  vous  jugiez  des  entreprinses  du 
Roy  d'Espaigne  en  la  mer  de  deçà;  qui  ont  esté  propos 
qu'ilz  ont  merveilleusement  gousté,  et  les  ont  fort  bien 
receuz.  Et,  à  la  suyte  d'iceulx ,  je  leur  ay  touché  ceulx 
d'Escoce,  sans  toutefoys  les  leur  guiôres  presser  ny  les 
laysser  aussi  trop  lasches,  mais  que ,  (de  tant  que  ces  af- 
faires là  avoient  tant  de  malheur  que  ,  quant  vous  en 
faisiez  parler  à  leur  Mestresse ,  elle  estimoit  que  vous  of- 
fanciez  son  amytié,  et  Vous,  d'aultre  costé,  Sire,  ju- 
giez qu'elle  mesprisoit  la  vostre,  quant  elle  s'en  entremet- 
toit  trop  avant  sans  vous  en  parler) ,  je  les  adjurois  bien 
fort  qu'ilz  ne  les  voUussent  plus  laysser  en  ce  suspens  ;  et 
leur  ay  desduict ,  par  chefs ,  toutz  les  dicts  affaires  comme 
pour  entendre  d'eulx  en  quelle  façon  j'aurois  à  vous  en 

escripre ,  tendant  principallement  à  les  diyertyr  d'envoyer 
gens  contre  ceulx  de  Lillebourg ,  et  leur  faire  comprendre 
que  vous  ne  pourriez  avec  honneur  intervenir  en  nul  tretté, 
où  l'on  capitulât  de  priver  la  Royne  d'Escoce  de  sa  cou- 
ronne pour  y  establyr  son  filz,  ny  de  ruyner  l'ung  des  par- 
tys;  qui  entendiez  les  conserver  toutz  deux. 

Sur  lesquelz  chefz,  quant  au  premier,  qui  estoit  des 
choses  qu'on imputoit  à  la  Royne  d'Escoce,  ilz  m'ont  faict 
ung  long  discours  de  la  deffiance  qu'elle  s' estoit  donnée 
de  Voz  Majestez  Très  Chrestiennes ,  de  la  jalouzie  qu'elle 
avoit  prinse  du  propos  de  Monsieur ,  des  pratiques  qu'elle 
avoit  menées  avec  le  Roy  d'Espaigne  et  avec  le  duc 
d'Alve  par  le  moyen  de  Riflolphi,  des  rébellions  qu'elle 
avoit  suscitées  en  ce  royaulme,  et  comme  elles  eussent 
esté  indubitablement  exécutées  en  aoust  dernier,  si  le 
dict  Roy  d'Espaigne  n'eust  esté  empesché  du  costé  du 
Levant  5  et  m'ont  offert  de  me  monstrer  le  tout  par  lettres; 
et  que  M*  Smith  avoit  charge  de  le  vériffier  bien  ample- 
ment à  Vostre  Majesté. 

Quant  au  segond,  des  moyens  qui  se  pourroient  trouver 
pour  paciffier  l'Escoce,  encores  que  la  difficulté  y  parust 
grande,  parce  que  vous  vouliez  soubstenir  l'authorité  de 
la  Royne  d'Escoce,  et  eulx  la  vouloient  du  tout  opu- 
gner,  que  vous  favorisiez  ceulx  de  son  party,  et  eulx  le 
party  contraire;  —  Et  aussi  quant  au  troisiesme  chef,  qui 
estoit  de  la  négociation  que  vous  aviez  entendu.  Sire, 
que  milord  d'Housdon  avoit  menée  avec  les  Escouçoys , 
où  il  n' avoit  voUu  qu'il  fût  faicte  aulcune  mention  de  vous 
ny  de  la  France ,  ny  que  rien  en  vînt  à  la  cognoissance  de 
vostre  agent  par  dellà,  et  qu'il  avoit  menasse  de  mener 
une  armée  devant  Lillebourg  pour  forcer  la  ville  et  le 

21. 

chasteau ,  si  ceulx  de  dedans  ne  se  soubzmettoient  au 
comte  de  Mar,  qu'il  avoit  dict  qu'il  vouloit  avoir  les 
chasteaulx  de  Lillebourg  et  de  Dombertrand  entre  ses 
mains,  qu'il  avoit  tretté  de  livrer  l'évesque  de  Roz  au 
dict  de  Mar  en  eschange  du  duc  de  Northumberland,  qui 
estoient  trêtz,  que  vous  trouviez  bien  esloignez  de  l'intel- 
ligence que  leur  Mestresse  monstroit  de  vouloir  faire  avec- 
ques  vous,  et  qui  vous  faisoient  désirer  de  sçavoir  résolument 
si  elle  entendoitde  procéder  ainsy,  sans  vous  et  par  la  force, 
en  cest  endroict  ;  —  Hz  m'ont  rèspondu  que  la  Royne  ,  leur 
Mestresse ,  avoit  donné  charge  à  M*^  Smith  de  proposer  à 
Vostre  Majesté  l'accommodement  des  choses  d'Escoce  en 
une  si  bonne  façon ,  que  vous  cognoistriez  qu'elle  n'y  cer- 
choit  rien  qui  fût  contre  vostre  réputation  ny  contre  l'hon- 
neur et  l'alliance  de  vostre  couronne,  car  les  trettez  ne 
vous  obligeoient  à  nulle  certaine  personne  du  pays ,  ains 
à  Testât,  et  à  l'ordre  et  authorité,  qui  pour  le  temps  s'y 
trouveroit  ;  et  que  leur  Mestresse  estoit  après  à  tretter 
avec  les  deux  partys ,  et  trouvoit ,  pour  ceste  heure ,  que 
ceulx  de  Lillebourg  estoient  plus  raysonnables  que  les  aul- 
tres ,  mais  nulz  desirans  la  restitution  de  leur  Royne ,  ce 
qui  estoit  aussi  universellement  contradict  par  toutz  les 
Estatz  d'Angleterre,  par  ainsy  qu'elle  espéroit,  s'ilz  se 
réunissoient  toutz  à  l'obéyssance  du  jeune  Roy,  comme 
ilz  en  estoient  bien  prêts ,  que  vous  ne  reffuseriez ,  Sire  , 
de  les  continuer  en  vostre  alliance ,  ainsy  qu'elle  vouloit 
de  bon  cueur  qu'ilz  y  persévérassent  aussi  de  leur  costé , 
et  qu'il  se  fit  une  bonne  confédération  entre  les  trois 
royaulmes; — Que  milord  d'Housdon  avoit  bien  menacé  de 
forcer  ceulx  de  Lillebourg,  s'ilz  empeschoient  la  paix  du 
pays ,  mais  que ,  de  vouloir  avoir  les  deux  chasteaux  en  ses 

mains,  ce  n'estoit  le  désir  de  leur  Mestresse ,  ains  de  les 
laysser  aux  Escouçoys ,  bien  que  ,  possible ,  à  d'aultres 
que  ceulx  qui  les  tiennent ,  et  mesmes  de  leur  randre  Hu- 
mes aussitost  qu'ilz  seront  d'accord;  qu'elle  n'avoit  encores 
faict  rien  entreprendre  par  la  force  à  milord  d'Housdon, 
et  que  la  grande  asseurance ,  que  j'avois  donnée  à  la  dicte 
Dame  de  vostre  amytié,  avoit  esté  et  seroit  cause  dont 
elle  ne  précipiteroit  rien  par  les  armes  en  cest  en- 
droict  :  * 

Quant  au  chef  des  deux  mil  escuz ,  qu'ilz  me  vouloient 
asseurer  que  le  duc  de  Norfolc  et  l'évesque  de  Roz,  et 
le  secrétaire,  à  qui  je  les  avois  baillez,  avoient  confessé 
qu'ilz  estoient  de  la  Royne  d'Escoce,  et  qu'à  cest  effect 
ilz  m'en  feroient  veoir  leur  déposition,  dont  si,  puys 
après,  Vostre  Majesté  persistoit  qu'ilz  me  fussent  randuz, 
qu'on  adviseroit  de  vous  en  contanter.  Et  seroit  trop  long, 
Sire ,  à  vous  desduyre  icy  les  répliques  qui  ont  esté ,  de 
leur  part  et  de  la  mienne  ,  usées  sur  les  susdicts  propos  , 
lesquelz ,  pour  aulcuns  respectz ,  je  les  leur  ay  bien  vol- 
luz  terminer  par  une  très  grande  espérance ,  que  je  leur 
ay  donné ,  qu'ilz  pourront  conclurre  une  bien  ferme  confé- 
dération avec  Vostre  Majesté. 

De  quoy  est  advenu,  Sire,  que,  le  jour  ensuyvant,  ilz 
se  sont  tenuz  bien  fermes  et  voyre  si  estroictz  sur  les  ac- 
cordz  des  Pays  Bas  que  les  S"  de  Suevenguem  et  Fies- 
que  ne  sçavent  où  ilz  en  sont,  et  sont  prestz  de  laysser 
les  choses  bien  descousues ,  et  qu'on  m'a  desjà  parlé  de 
transporter  le  traffic  de  ce  royaulme,  qui  estoit  en  Envers, 
en  quelque  ville  de  vostre  obéyssance ,  et  qu'on  escripra 
à  M-^  Smith  de  le  proposer;  et  pareillement  qu'on  a 
pressé  l'ambassadeur  d'Espaigne  de  partyr  de  Londres,  la 

veille  de   Noël ,    et  de  vuyder  le   royaulme  dedans  dix 
jours. 

Sur  toutes  lesquelles  choses  j'ay  à  dire  à  Vostre  Ma- 
jesté qu'il  semble,  en  premier  lieu,  que  la  Rojiie  d'An- 
gleterre condescendra  que  les  Escouçoys  viennent  en  ac- 
cord, et  qu'ilz  puyssent  dresser  une  forme  de  gouverne- 
ment entre  eulx,  d'aulcuns  de  la  noblesse  des  deux  partys, 
qui  ne  soyent  establis  ny  soubz  l'authorité  de  la  Royne 
d'Escoce  ny  soubz  celle  du  Prmce  son  filz,  mais  qui,  at- 
tandant  le  retour  d'elle  ou  la  majorité  de  luy,  ayent  la 
puyssance  d'administrer  le  royaulme ,  et  qu'avec  ceulx  là 
se  conclue  la  ligue ,  et  vostre  alliance  soit  renouvellée , 
et  permettra  qu'à  cest  effect  voz  depputez  puyssent  aller 
avec  les  siens  par  dellà;  qu'elle ,  à  mon  adviz,  ne  reflu- 
zera  le  compromiz  avec  la  Royne  d'Escoce  pour  voyr  si 
elles  se  pourront  accorder ,  ny  de  luy  amplier  sa  liberté 
et  de  la  faire  tretter  moins  rigoreusement,  pourveu  qu'elle 
baille  ostaiges  de  ne  rien  mouvoir  dans  le  royaulme  ny 
de  s'en  partyr  sans  licence  5  qu'elle  vous  satisfera  sur  les 
deux  mil  escuz  de  les  faire  remettre  en  mes  mains ,  bien 
qu'elle  monstre  n'avoir  rien,  qui  tant  luy  serve  contre  le 
duc  de  Norfolc  que  cella ,  pourveu ,  Sire  ,  que  vous  en 
Caciez  continuer  l'instance  à  ses  ambassadeurs ,  sellon  que 
l'avez  desjà  commaucé  au  S*"  de  Quillegrey,  laquelle  j'ay 
fermement  comprouvée  et  soubztenue  contre  tout  leur 
dire  ;  qu'il  sera  bon ,  Sire ,  que  vous  ottroyez  libéralle- 
ment  à  M'^  Smith  une  ou  deux  villes  en  vostre  royaulme 
pour  le  commerce  des  Anglois  ,  avec  aultant  de  privillèges 
qu'ilz  en  a  voient  en  Envers  ,  et  de  faire  modérer  ces  nou- 
velles coustumes  de  Roan  ;  et  finablement  que  pressiez  la 
conclusion  de   quelque    bonne  confédération  avec   ceste 

princesse,  pendant  quelle  et  les  siens  monstrent  d'y  es- 
tre ,  à  présent ,  merveilleusement  bien  disposés.  Et  sur 
ce,  etc.*  Ce  xxvij'' jour  de  décembre  1571. 

PAR   POSTILLE. 

.Vobmettois  de  dire  à  Vostre  Majesté  que  l'aparance  de  ceste  sédi- 
tion que  le  S'  de  Valsingam  a  mandé  estre  advenue ,  le  viij'  de  ce 
moys,  à  Paris  ',  a  cuydé  mettre  ceulx  cy  en  quelque  suspens  de  vou- 
loir attandre  qu'est  ce  qui  s'en  ensuyvroit,  premier  que  dépassera 
nulle  négociation  plus  avant;  et  de  vous  mander.  Sire ,  que  le  duc  de 
Norfolc  sera  miz  en  jugement  le  ix'  de  janvier,  et  que  le  faict  des 
deux  mil  escuz  luy  pourra  grandement  nuyre,  si  Yostre  Majesté  ne 
le  remédie  en  faisant  continuer  la  mesmes  instance  d'iceulx  aulx  aui- 
bassadeurs  de  la  dicte  Dame,  aulx  propres  termes  que  Vostre  Ma- 
jesté la  leur  a  desjà  faicte ,  sans  y  rien  changer,  encor  qu'ilz  vous  al- 
lèguent que  la  Royne  d'Escoce  m'avoit  envoyé  les  aultres  mil  escuz 
par  Douglas  :  car  ilz  furent  employez  en  aultres  siens  affaires  ;  et 
qu'il  vous  playse ,  Sire  ,  escripre  une  lettre  à  ceste  princesse  que  ,  si 
le  dict  duc  ne  se  trouve  chargé  que  de  l'accommodement ,  que  son 
secrétaire  a  voUu  donner  aulx  deniers  que  vous  envoyez  à  vostre 
agent ,  encor  qu'il  l'ait  bien  sceu,  que  vous  la  priez  de  ne  luy  impu- 
ter à  faulte,  attendu  qu'elle  n'avoit  la  guerre  en  Escoce,  et  que  l'ar- 
gent n'estoit  envoyé  à  nul  de  ses  ennemys ,  et  qu'il  est  de  vostre 
ordre.  En  quoy  sera  besoing  que  vostre  lettre.  Sire,  soit  icy  le  x« 
ou  xij*  de  janvier,  laquelle  j'estime  que  sera  dignement  employée 
pour  cause  juste  et  honneste ,  et  qui  peult  revenir  grandement  au 
service  de  Vostre  Majesté. 

<  Cette  émeute  fut  causée  par  le  transport  de  la  croix  de  Gastines  au  cime- 
tière St-Innocent.  Ce  monument  avaitété  érigé,  en  1569, durantla guerre  civile, 
en  exécution  d'un  arrêt  rendu  par  le  parlement  de  Paris  contre  trois  mar- 
chands tiuguenots,  Nicolas  Croquet,  Philippe  et  Richard  de  Gastines,  qui 
avaient  été  tous  trois  condamnés  au  gibet.  Après  la  pacification ,  Coligni  avait 
demandé  que  cette  croix  fût  détruite.  On  profita  de  la  nuit  pour  la  déplacer; 
mais  le  lendemain  les  catholiques  irrités  se  jetèrent  sur  les  maisons  des  pro- 
testaus,  qu'ils  livrèrent  au  pillage.  Le  maréchal  de  Montmorenci  et  Claude 
31arcel ,  prévôt  des  marchands ,  parvinrent  à  apaiser  la  sédition ,  mais  non 
^ans  efTusion  de  sang. 

CCXXVir   DÉPESCHE 

—  du  m®  jour  de  janvier  1 572.  — 
(  Envoyée  exprès  jusques  à  Calais  par  Jehan  Volet.) 

Audience.  —  Plaintes  d'Elisabeth  au  sujet  de  l'expédition  préparée  en  France 
pour  l'Ecosse  par  lord  Fleming.  —  Conférence  entre  l'ambassadeur  et  Lei- 
cester  sur  les  alTaires  d'Ecosse.  —  Déclaration  que  M'  Smith  sera  chargé  de 
traiter  avec  le  roi  sur  ce  point.  —  Nécessité  de  hâter  le  départ  de  l'expédi- 
tion.—  Nouvelles  d'iîcosse.  —  Marie  Stuart  commise  à  la  garde  de  sir  Raf 
Sadler.  —  Départ  de  l'ambassadeur  d'Espagne. 

Au   Roy. 

Sire ,  sans  aultre  occasion  que  pour  donner  les  bonnes 
festes  à  la  Royne  d'Angleterre ,  je  la  suys  allé  trouver  le 
lendemain  des  Innocens ,  laquelle  a  heu  très  agréable  ce 
mien  office ,  pour  luy  estre  une  signiffication  de  vostre 
bonne  volonté  vers  elle ,  et  ung  tesmoignage  à  ung  chacun 
comme  vous  vivez  en  une  fort  bonne  intelligence  l'ung 
avecques  l' aultre;  de  quoy  elle  m'a  remercyé  beaucoup 
de  foys  :  et  m'a  dict  plusieurs  bonnes  paroUes  de  la  ferme 
dellibération,  en  laquelle  elle  se  confirmoit,  de  plus  en  plus, 
de  se  vouloir  perpétuer  en  vostre  amytié.  Et  bientost  après, 
Sire ,  j'ay  receu  vostre  dépesche  du  xix^  du  passé  ,  que 
m'avez  envoyée  par  Nicollas  le  chevaucheur  ;  sur  laquelle 
je  suis  retourné ,  le  premier  de  ce  moys ,  donner  le  bon  an 
à  ceste  princesse ,  et  luy  ay  racoumpté  tout  ce  que  me 
mandiez  de  la  paix  de  vostre  royaulme ,  qui  a  grandement 
servy  à  luy  oster  deux  escrupuUes,  qu'on  luy  avoit  desjà 
imprimés  du  contrayre,  l'ung  pour  l'émotion  de  Paris,  et 
r aultre  de  ce  qu'on  luy  avoit  faict  acroyre  que  monsieur 
de  Guyse  et  monsieur  l'Admyral  avoient  commencé  de 
s'accompagner  ;  de  quoy  je  l'ay  bien  fort  aultrement  per- 

suadée,  sellon  que  j'en  ay  trouvé  les  propos  très  bien 
et  très  sagement  desduictz  ez  lettres  de  Vostre  Majesté  ; 
et  que  vostre  royaulme  esto^it,  grâces  à  Dieu,  si  paysi- 
ble  que  vous  luy  pouviez  fort  franchement  offrir  les  moyens, 
les  forces  et  les  commodités  qui  y  estoient ,  comme  chose 
que  Dieu  avoit  tout  entièrement  remise  en  vostre  mein  et 
en  y^'ostre  puyssance. 

De  quoy  la  dicte  Dame,  s' estant  adressée  à  Dieu,  a 
monstre  de  le  louer  et  remercyer,  de  bon  cueur,  de  ceste 
tant  bonne  nouvelle ,  et  m'a  prié  de  ne  vous  en  représen- 
ter moins  grande  la  conjouyssance  qu'elle  vous  en  faisoit , 
que  si  ce  fût  pour  la  propre  tranquillité  de  son  estât;  et 
que  c'estoit  ung  des  fruictz  qui  vous  seroit  desjà  de  la 
grande  réputation,  qui  court  au  monde,  de  la  fermeté  de 
vostre  paroUe  et  vérité  de  voz  promesses ,  et  que  de  meil- 
leurs et  de  plus  grandz  vous  en  proviendroient  encores  ; 
dont  vous  vouloit  prédire ,  Sire ,  que  le  dernier  jour  de 
l'année  passée  auroit  miz  fin  à  tous  les  troubles  de  vostre 
royaulme  et  à  toutes,  les  souspeçons  d'iceulx,  et  que  vous 
ne  verriés,  du  premier  de  ce  nouvel  an  en  là ,  sinon  toute 
obéyssance  et  confience  de  voz  subjectz;  et  m'a  allégué 
aucuns  signes  pour  quoy  Vostre  Majesté  debvoit  croyre 
qu'elle  vous  seroit  heureuse  prophète  en  cest  endroict  ; 
que  elle  acceptoit,  au  reste,  l'offre,  que  luy  faysiez ,  des 
commodictés  de  vostre  royaulme,  tout  ainsy  qu'elle  vous 
offroit  de  bon  cueur  toutes  celles  du  sien ,  et  croyoit  que 
de  la  bonne  correspondence,  que  M"^  Smith  trouvcroit  main- 
tenant en  Voz  Majestez,  l'on  verroit  réuscyr  bientost  la 
conclusion  des  choses  qui  s'espéroient ,  et  se  desiroient 
entre  vous.  Et,  avant  finyr  ce  propos,  estans  à  regarder 
le  bal ,  elle  en  a  introduict  ung  aultre ,  bien  gracieux  et 

modeste ,  des  playsirs  et  honnestes  passe  temps  qu'on  se 
mettroit  en  debvoir  par  tout  ce  royaulme  de  donner  à  Mon- 
sieur, s'il  venoit  par  deçà;  ez  quelz  elle  ne  fauldroit  de 
l'acompagner  toutjour ,  affin  que  les  ans  ,  qu'elle  avoit  plus 
que  luy,  luy  semblassent  moins  ennuyeulx  :  et  n'a  ob- 
miz  d'adjouxter  à  cella  aulcuns  motz  bien  exprès  et  aul- 
cunes  démonstrations  propres  pour  signiffier  qu'elle  le  di- 
soit  avec  une  bonne  et  bien  honneste  affection  vers  luy  ; 
et  néantmoins  n'a  layssé  de  me  toucher,  en  passant, 
comme  ung  Escouçoy  la  venoit  d'advertyr  que  milord  de 
Flemy  embarquoit  des  Françoys  pour  passer  en  Escoce, 
ce  qu'elle  ne  sçavoit  comment  le  debvoir  prendre,  et  que, 
s'il  en  advenoit  rien  contre  ce  que  je  luy  avois  toutjour 
faict  espérer  de  vostre  amytié,  qu'elle  s'en  prendroit  bien 
asprement  à  moy. 

A  cella.  Sire,  parce  que  j'estois  adverty  qu'aussitost 
qu'elle  avoit  heu  ceste  nouvelle  de  W"  Flemy  y  elle  avoit 
commandé  qu'on  rénovât,  si  faire  se  pouvoit,  l'accord 
avec  les  depputés  du  Roy  d'Espaigne  pour  d'aultant  se 
réfroydir  de  vostre  costé,  je  luy  ay  respondu  qu'elle  ne 
debvoit  demeurer  en  aulcun  double  qu'elle  n'obtînt  par 
maistre  Smith  tout  ce  qu'elle  vouldroit  honnorablement 
désirer  de  vostre  amytié  et  de  toute  la  France  ;  et ,  quand 
à  l'embarquement  de  milord  de  Flemy,  que  je  n'eu  avois 
rien  entendu;  bien  me  souvenoit  il  que  Vous,  Sire, 
l'aviez  fort  souvent  faicte  prier  de  se  vouloyr  esclar- 
cyr  avecques  vous  comme  vous  porriés ,  tout  ensemble , 
satisfaire  à  vostre  honneur  et  debvoir  vers  la  Royne  d' Es- 
coce et  vers  les  Escouçois ,  et  luy  complayre  à  elle  en  cest 
endroict;  et  quejeluyrespondois  de  ma  vyc  que  Vostre  Ma- 
jesté estoit  encores  en  ceste  mesmes  volonté,  et  qu'il  ne 

tiendroit  sinon  à  elle  que  le  tout  ne  se  rabillât  fort  bien 
et  bientost. 

Et  pour  la  confirmation  de  cella ,  je  luy  ay  monstre  l'of- 
fre, que  Vostre  Majesté  luy  faysoit,  d'accomoder  le  traf- 
fic  de  ses  subjectz  en  vostre  royaulme  :  ce  qu'elle  n'a  peu 
dissimuler  que  n'en  ayt  receu  ung  très  grand  plésir,  et 
m'a  prié  d'en  bailler  l'article  de  vostre  lettre  au  comte  de 
Lestre  affin  de  le  communicquer  à  ses  merchandz. 

Et  là  dessus ,  avec  démonstration  de  grand  contente- 
ment ,  elle  s'est  retirée  pour  aller  à  ses  prières ,  et  m'a 
aussitost  envoyé  le  dict  comte  de  Lestre  ;  lequel ,  après 
m'avoir  faict  ung  long  discours  comme  ilz  avoient  nou- 
velles que  milord  de  Flemy  avoit  recouvert  quinze  mil  escus 
du  douaire  de  sa  Maistresse ,  et  dix  mil  escus  de  Vostre 
Majesté,  avec  des  armes  et  monitions,  et  congé  d'embar- 
quer troys  cens  arquebouziers ,  il  m'a  infiniement  conjuré 
de  vous  supplyer  très  humblement.  Sire,  que  vueillés 
faire  différer  l'embarquement ,  sellon  que  j'avois  bien  peu 
comprendre,  par  la  dernière  conférance  d'entre  luy,  milord 
de  Burgley  et  moy,  que  sa  Mestresse  n' avoit  intention 
de  procéder  par  armes  en  Escoce ,  et  qu'il  luy  eust  esté 
bien  aysé  d'y  envoyer  deux  et  troys  mil  hommes  si  elle 
l'eut  voulu  faire,  mais  s'en  estoit  engardée  pour  l'amour 
de  vous  ;  et  que ,  si  ceulx  de  Lislebourg ,  qui  depuis  na- 
guyères  avoient  gaigné  l'advantage  sur  les  aultres  en  quel- 
ques rencontres ,  veuoient  à  estre  renforcés  >  de  ce  se- 
cours, il  est  indubitable  qu'ilz  essayeroient  d'entreprendre 
plus  avant ,  et  sa  Mestresse  s'y  vouldroit  oposer,  dont  pour- 
roit  naistre  quelque  accident  qui  romproit  le  bon  propoz 
d'entre  Voz  Majestez  et  voz  deux  royaulmes;  à  quoy  il 
auroit  ung  infiny  regret  pour  estre  colluv  <jui  avoit  promeu 

et  advancé  la  part  de  Yostre  Majesté  en  ce  royaulme,  et 
avoit  reculé  d'aultaiit  celle  d'Espagne,  non  sans   qu'on 
guétât  une  occasion  sur  luy,  comme  pourroit  bien  estre 
ceste  cy,  pour  luy  en  faire  ung  très  grand  reproche. 

Je  luy  ay  commémoré ,  Sire ,  les  grandz  et  honnestes 
debvoirs,  es  qdelz  Yostre  Majesté  s'estoit  toutjour  mise  et 
avoit  faict  mettre  la  Royne  d'Escoce  et  les  Escoçoys  vers 
la  Royne,  sa  Mestresse,  sur  l'accord  de  ces  affaires,  si  bien 
que  vous  en  demeuriez  très  justiffié  envers  Dieu  et  les 
hommes,  et  luy  mesmes  cognoissoit  très  bien  qu'en  toutes 
sortes  c'estoit  à  vous  de  vous  pleindre ,  et  à  moy  de  me 
douloyr  infiniement  de  l'honte  et  confusion ,  en  quoy  ilz 
m'avoient  miz  vers  Yostre  Majesté ,  sur  la  négociation  de 
ce  faict  ;  néantmoins  que  la  chose  estoit  encores  si  entière, 
et  Yous,  Sire,  si  parfaictement  bien  disposé  vers  la  Royne, 
sa  Mestresse,  et  vers  ce  royaulme ,  et  encores  tant  bien  in- 
cliné vers  le  dict  sieur  comte  que ,  si  luy  et  milord  de  Bur- 
gley  vouloient  regarder  à  quelque  bon  expédient  là  dessus 
entre  Yoz  Majestez,  que  j'espérois  que  vous  le  suyvriés  et 
le  fériés  suyvre  à  milord  de  Flemy ,  encore  que  j'osois 
bien  asseurer  que  ces  trois  cens  arquebouziers  n'estoient 
ung  secours  qui  procédât  de  vous,  car  le  luy  heussiés  baillé 
aultrement  grand  et  mieulx  forny;  bien  les  priois  d'avoir 
esgard  à  vostre  réputation,  car  non  seulement  vers  eux  , 
vers  lesquelz  vous  la  voudriés  mesurer,  aultant  qu'il  vous 
seroit  possible  ,  sellon  leur  contantement,  mais  vous  aviez 
besoing  de  la  conserver  entière  vers  tous  les  aultres  plus 
grandz  et  plus  éminentz  estatz  de  la  terre,  et  desiriés  sur- 
tout qu'elle  y  parvînt  clère  et  non  entachée  d'avoir  jamais 
fally  à  voz  alliés.  Et  ay  dict  cella ,  et  d' aultres  choses  ap- 
partenant à  ce  propos ,  si  franchement  au  dict  comte  que 

luy  mesmes  enfin  m'a  confessé  leur  propre  tort ,  et  qu'il 
me  promettoit  d'en  aller  incontinent  communiquer  à  railord 
de  Burgley  en  son  lict ,  où  il  estoit  malade ,  et  que  bien- 
tost  il  m'en  manderoit  une  response  qui  me  contanteroit. 
Laquelle  a  esté,  Sire ,  que  M""  Smith  aura  commission  de 
trotter  avec  Vostre  Majesté  de  ce  particullier ,  et  de  tout 
le  faict  de  l'Escoce  ,  en  telle  sorte  que  vous  cognoistrez 
que,  de  ce  costé,  Ton  n'y  veult  procéder  qu'avec  vostre 
bonne  intelligence  ,  et  que  cependant  il  ne  sera  envoyé 
nulles  forces  d'icy  à  ceulx  du  Petit  Lith. 

Le  jour  d'après ,  les  depputez  de  Flandres  sont  retour- 
nés en  cour  au  mandement  qu'on  leur  en  a  voit  faict ,  avec 
espérence  de  meilleure  responce,  mais  il  leur  a  esté  per- 
cisté  en  celle  mesmes  de  devant ,  et  leur  a  esté  davantage 
offert  des  passeports,  sans  qu'ilz  les  ayent  demandés ,  affin 
de  se  retirer;  mais  ilz  ne  les  ont  acceptés,  et  attendent  ung 
exprès  commandement  là  dessus  de  ceste  princesse,  ou  ung 
congé  du  duc  d'Alve.  Sur  ce,  etc. 

Ce  nj*"  jour  de  janvier  1572. 

A  LA  Roy  ne. 

Madame ,  ce  peu  de  motz  en  chiffre,  que  j'ay  trouvés 
ez  lettres  de  Voz  Majestez,  du  xix*'  du  passé,  me  feront  es- 
tre  si  sogneux  du  propos ,  qu'ilz  contiennent ,  que  j'espère 
qu'il  ne  s'en  remettra  rien  en  termes  que  n'en  soyez  tout 
promptement  et  bien  advertys;  et  Vostre  Majesté  pourra, 
quand  à  l'aultre,  de  Monseigneur  le  Duc,  se  conduyre  sel- 
Ion  que  desjà  elle  cognoit  bien,  par  la  négociation  de  M»^ 
Smith,  qu'il  sera  expédient  de  le  faire  ;  dont  si,  puis  après, 
il  vous  plait  m'en  mander  quelque  chose ,  je  mettray  toute 
la  pepe  qu'il  me  sera  possible  d'entièrement  l'accomplir. 

Je  vous  donne  compte ,  Madame ,  par  la  lettre  du  Roy 
des  aultres  choses  que  j'ay  trettées  avec  la  Royne  d'An- 
gleterre et  avec  les  seigneurs  de  son  conseil  ;  sur  lesquel- 
les je  n'oze  conseiller  qu'on  retarde  aulcunement  milord  de 
Flemy,  car  il  semble  que  de  sa  prompte  arrivée  en  Escoce 
dépende  assés  la  ressource  des  affères  de  sa  Mestresse  et 
de  ceulx  de  son  party ,  et  encores  la  conservation  de  vos- 
tre  allience,  et,  possible,  une  plus  prompte  conclusion  de  la 
confédération  qui  s'espère  avec  la  Royne  d'Angleterre. 
Bien  estimé  je  qu'il  sera  bon  de  n'advouer  les  trois  cens 
arquebouziers  qu'il  mène ,  et  remonstrer  que  ce  sont  Es- 
couçoys ,  car  aussy  ce  n'est  ung  secours  digne  de  la  gran- 
deur de  Voz  Majestez  ;  mais  que  vous  n'estimiés ,  attandu 
le  présent  estât  de  l' Escoce,  et  ce  qui  s'est  passé  jusques 
à  présent  par  dellà ,  qu'il  puisse  estre  de  vostre  honneur  , 
ny  de  vostre  debvoir,  d' aulcunement  empescher  ny  retar- 
der le  dict  Flemy;  et  néantmoins  que  vous  donrez  bien  or- 
dre qu'il  ne  face  rien  au  dommage  de  la  Royne  d'Angle- 
terre ny  de  son  royaulme ,  et  que  mesmes ,  s'il  plait  à  la 
dicte  Dame  d'entendre  ensemblement  avec  Voz  Majestez 
à  la  paciffication  du  dict  pays,  que  vous  ferez  révoquer  tout 
ce  qui  y  sera  passé  de  gens  de  guerre  5  et  vous  supplye  très 
humblement.  Madame,  d'uzer  ainsy  en  toutes  sortes,  vers 
le  dict  S"^  Smith,  qu'il  cognoisse  une  droicte  intention  et 
une  bonne  inclination  de  Voz  Majestez  vers  sa  Mestresse,  et 
qu'il  ayt  occasion  de  luy  en  escripre  en  fort  bonne  façon , 
car  toutes  choses  icy  pendent,  à  ceste  heure,  bien  fort  des 
bonnes  responces  qu'il  mandera  que  Voz  dictes  Majestez 
luy  auront  faictes. 

Néantmoins    je   vous   veulx  bien  advertyr.  Madame, 
que,  le  xxviij*  du  passé ,  le  capitaine  Cage  a  esté  envoyé 

de  Barvic  vers  ceulx  de  Lillebourg  pour  les  presser  par 
promesses ,  par  offres ,  par  présans ,  et  enfin  par  grandz 
menaces,  de  se  soubzmettre  à  l'obéyssance  du  régent,  ou 
qu'aultrement  la  lioyne  d'Angleterre  leur  fera  renverser 
le  chasteau  sur  leurs  testes  ;  et  leur  a  apporté  des  articles, 
de  la  part  du  dict  régent,  comme  pour  parvenir  à  ung 
accord,  mais,  en  effect,  c'est  pour  retirer,  si  faire  se  peult, 
le  chasteau  hors  des  meins  du  capitaine  Granges  ;  de  quoy 
j'espère  qu'il  se  sçaurabien  garder.  Et  cependant  ceulx  cy 
ont  envoyé  une  commission  aux  gouverneurs  des  portz  de 
Houl  et  de  Neufcastel  qu'ilz  ayent  à  mettre,  dans  le  xij^  de 
ce  moys,  cinq  navyres  de  guerre  dehors,  avitaillés  pour  deux 
moys,  pour  quatre  cens  cinquante  hommes,  afïin  de  se 
tenir  sur  la  coste  d'Escoce  pour  empescher,  à  ce  qu'ilz  di- 
sent ,  la  descente  de  milord  de  Sethon  et  de  milord  Dacres, 
mais  je  crains  que  ce  soit  au  dommaige  de  milord  de 
Flemy,  s'il  n'est  plus  tost  arrivé  par  dellà. 

Sir  Raf  Sadeller  eM  party,  le  xxviij^  du  passé ,  pour  al- 
ler garder  la  Royne  d'Escoce,  pendant  que  le  comte  de 
Cherosbery  vient  présider  en  la  cause  du  duc  de  Norfolc 
avec  les  douze  pairs.  11  me  semble ,  Madame ,  que  les 
depportemens  de  ceulx  cy  vous  admonestent  bien  fort  de 
presser  ce  qu'avez  à  faire  avec  eulx,  et  tirer,  le  plus  tost  que 
pourrez,  une  conclusion  de  la  négociation  de  M"^  Smith,  sans 
en  remettre  rien  au  temps  ;  car  ilz  se  veulent  trop  servyr 
d'icelluy  pour  leurs  commoditez  ,  et  n'ont  nulle  considéra- 
tion aulx  vostres  :  et  puys  leurs  évènementz  sont  si  incer- 
tains et  muables  qu'il  les  fault  prendre,  pendant  qu'on  les 
trouve  en  une  si  bonne  disposition  comme  à  présent  ilz 
sont,  ou  bien  le  tout  reviendra  despuys  à  rien. 

J'entendz  que  dom  Francès  d'Alava ,  voulant  par  trop 

précipiter  son  retour  en  Espaigne,  s'est  embarqué,  avec 
plusieurs  aultres,  par  ungsi  maulvès  temps,  en  Zélande,  que 
leur  vaysseau  et  tous  ceulx  qui  estoient  dedans  se  sont 
perduz.  L'ambassadeur  d' Espaigne,  qui  estoit  icy,  est  en- 
core attandant  à  Gravesines  le  mandement  du  duc  d' Alve,  et 
luy  a  l'on  préparé  deux  navyres  de  conserve  pour  le  passer 
dellà.  Sur  ce,  etc.  Ce  nj^  jour  de  janvier  1572. 


CCXXVIir  DEPESCHE 

—  du  ix»  jour  de  janvier  1572.  — 
(Envoyée  exprès  jusques  à  Calais  par  Jean  Monyer.) 

Raffermissement  de  la  paix  en  France.  —  Nouvelles  d'Ecosse.  — Combat  dans 
les  faubourgs  de  Lislebourg.  —  Nouvelles  de  Marie  Sluart.  —  Affaires  d'Es- 
pagne. —  Efforts  des  députés  des  Pays-Bas  pour  renouer  la  négociation  du 
traité  sur  les  prises. 

Au  Roy. 

Sire ,  par  ma  dépesche  de  devant  ceste  cy,  laquelle  est 
du  11]*=  de  ce  moys,  il  a  esté  satisfaict  à  celle  que  j'ay  des- 
puys  reçue  de  Vostre  Majesté ,  du  xxiiij^  du  passé,  en  ce 
qui  concerne  les  choses  advenues  à  Paris,  desquelles  et 
des  aultres  bruictz,  qui  ont  couru  de  monsieur  de  Guyse  et 
de  monsieur  l'Admyral ,  j'en  avois  desjà  si  bien  informé  la 
Royne  d'Angleterre  et  les  seigneurs  de  son  conseil,  sur. 
voz  précédentes  du  xix%  qu'il  n'a  esté  besoing  de  leur 
en  donner  plus  grand  esclarcissement.  Et  me  semble.  Sire, 
qu'ilz  sont  demeurés  très  bien  persuadés  de  la  paix  de  vos- 
tre  royaulme ,  sinon  que  le  S*"  de  Quillegrey,  par  ses  der- 
nyères,  leur  en  ayt  faict  penser  aultrement;  lequel  a  escript 
que  la  Royne  de  Navarre  avoit  refuzé  de  venir,  parce  que 
M'^deLaValète,  avec  sa  compagnie,  estoit  dedans  Leytoure, 

et  qu'elle  disoit  ne  pouvoir  vivre  sans  beaucoup  de  sous- 
peçon,  tant  qu'elle  sentiroit  ceste  garnison  si  près  d'elle. 
Je  n'ay,  à  présent ,  nul  plus  grand  soing  que  de  faire  com- 
prendre à  ceulx  cy  que  Yostre  Majesté  a,  en  sa  main,  son 
royaulme  très  paysible  et  très  puissant ,  pour  meintenir  très 
bien  et  apuyer  le  leur,  quant  il  en  sera  besoing ,  et  qu'ilz 
le  doibvent  ainsy  espérer  et  s'en  assurer  parfaictement, 
aussitostque  Vostre  Majesté  leur  en  aura  donné  sa  parolle.  Et 
ay  bien  tant  faict,  Sire ,  que ,  despuis  six  jours ,  ilz  ont  en- 
voyé amplyer  la  commission  de  M"^  Smith,  et  luy  ont  mandé 
d'estreindre  les  choses  le  plus  tost  que  faire  se  pourra,  et 
qu'il  offre  ardiment,  de  la  part  de  sa  Mestresse ,  d'accomo- 
der,  par  commune  intelligence  avec  Vostre  Majesté,  les 
choses  d'Escoce,  sans  y  envoyer  des  forces;  et  que  mes- 
mes  elle  retirera  celles  qui  s'y  pourroient  trouver  de  sa 
part,  car  ne  me  veulent  dissimuler  que  la  dicte  Dame  ne 
soit  preste  d'y  en  envoyer,  aussitost  qu'elle  entendra  que  des 
estrangers  y  seroient  descendus.  Tant  y  a  que  je  ne  puis 
pour  cella  changer  de  l'opinyon,  que  j'ay  desj à  mandée, 
touchant  le  passage  de  milord  de  Flemy  et  de  M"^  Du  Croc 
par  dellà ,  veu  que  ceulx  cy  ne  cessent  d'instemment  pres- 
ser et  solliciter  ceulx  de  Lillebourg,  desquelz  ilz  attandent 
leur  responce  en  brief ,  par  le  capitaine  Caje ,  qui  est  en- 
cores  devers  eulx ,  et  lequel  je  sçay  qu'a  escript  que  l'espé- 
rance des  choses,  que  les  dicts  de  Lillebourg  attendent, 
d'heure  en  heure,  du  costé  de  France  par  milord  de  Flemy 
et  par  le  frère  du  capitaine  Granges,  les  faict  tenir  fort 
fermes. 

Il  y  a  heu  du  combat  assés  rude  dans  les  faulxbourgs  du 
dict  Lillebourg,  de  quoy,  et  des  aultres  choses  que  le  dict 
capitaine  Caje  rapportera  de  dellà,  j'espère,  Sire,  de  vous 

en  escripre  bien  au  long  aussytost  qu'il  sera  arrivé.  Je  n'a- 
vois  failly,  dès  le  ij^  du  passé,  par  une  dépesche  que  j'avois 
faicteau  S*"  de  Vérac,  de  l'assurer,  touchant  ces  mauvais  et 
pernicieux  bruictz,  qu'on  faisoit  courir  par  dellà,  qu'ilz  es- 
toient  faulx  et  malheureusement  controuvés;  et  je  le  luy 
confirmeray  encores  par  la  première  commodité  que  j'au- 
ray  de  luy  escripre. 

J'ay  obtenu  de  pouvoir  envoyer  àulcunes  besoingnes 
à  la  Royne  d'Escoce  pour  sa  santé,  mais  avec  condition 
que  le  messager  doibve  estre  muet.  Je  le  luy  ay  desjà 
dépesche ,  et  luy  ay  mandé  toute  la  consolation  ,  de  la 
part  de  Vostre  Majesté ,  qu'il  m'a  esté  possible.  Sir  Raf 
Sadeller  est  desjà  auprès  d'elle,  et  me  creins  assés  que, 
pendant  que  le  comte  de  Cherosbery  sera  icy,  l'on  la 
vueille  remuer  au  chasteau  de  Herfort  :  car  j'entendz 
qu'on  y  a  faict  quelques  provisions,  et  qu'on  y  envoyé 
de  la  tapisserie ,  et  ne  voy  point  que ,  pour  le  bon  pro- 
pos où  ceulx  cy  sont  avec  Yostre  Majesté,  ilz  mons- 
trent  nul  signe  de  modération  vers  ceste  princesse ,  ny  vers 
son  ambassadeur,  qui  est  fort  estroictement  tenu ,  et  bien 
fort  mal  tretté;  et  néantmoins  la  cause  d'elle,  et  celle  du 
duc  de  Norfolc,  n'ont  faulte  de  leur  support  qui  se  mani- 
feste en  plusieurs  sortes  dans  ceste  court,  et  ceulx  de  ce 
conseil  en  ont,  à  toute  heure,  des  adviz  secretz  ;  et  voyent 
souvant  des  placartz  et  des  libelles  diffamatoires  qui  s'en 
publient  contre  eulx,  dont  ilz  vivent  en  grande  souspeçon  et 
deffience  les  ungs  des  aultres. 

Cependant  l'on  ne  laysse  de  presser  le  partement  de 
l'ambassadeur  d'Espagne,  et,  parce  que  laresponce  du  duc 
d'Alve  a  semblé  tarder  beaucoup,  l'on  l'a  faict  acheminera 
Douvres,  et  luy  a  l'on  offert  d'avancer  ce  qu'il  debvoit  icy 

d'argent ,  ou  bien  de  luy  faire  donner  terme ,  et  qu'il  ayt  à 
promptement  se  retirer;  dont  Hacquens  luy  a  desjà  mené 
au  dict  Douvres  le  navyre  de  conserve ,  qui  est  ordonné 
pour  son  passage.  Les  depputés  de  Flandres  attendent 
aussi  la  responce  du  duc  d'Alve.  Mais  il  est  émerveillable 
combien  ilz  offrent  de  grandz  partys  pour  retourner  aux 
termes  de  l'accord,  et  combien  il  se  faict  de  dilligences,  par 
ceulx  du  party  de  Bourgoigne,  pour  les  faire  accepter;  en 
quoy  je  me  conduys  toutjour,  le  plus  que  je  puys,  sellon 
qu'il  vous  a  pieu,  longtemps  y  a,  me  le  mander  par  chiffre. 
Et  sur  ce,  etc.  Ce  ix*  jour  de  janvier  4572.    tl 


CCXXIX'  DEPESCHE 

—  du  xiiii*  jour  de  janvier  1572.  — 
(  Envoyée  exprès  jusques  à  Calais  par  la  voye  du  sieur  Acerbo.) 

Soulèvement  de  Tlrlande.  —  Préparatifs  pour  le  jugement  du  duc  de  Norfolk. 
-T  Négociation  des  Pays-Bas.  —  Proposition  d'un  traité  de  commerce  entre 
la  France  et  l'Angleterre.  i  ilh  slîi 'il  ;  *> 

Au  Roy. 

Sire,  j'avois  espéré  de  vous  pouvoir  mander  par  ceste 
dépesche  beaucoup  de  nouvelles  d'Escoce ,  mais  le  capi- 
taine Caje  n'est  encores  de  retour ,  ny  je  ne  sçay  point 
qu'aulcun  corrier,  despuis  mes  précédentes ,  soit  arrivé  de 
ce  costé  là  ;  dont  vous  parleray,  Sire ,  d'une  aultre  nou- 
veaulté,  laquelle,  à  ce  que  j'entendz,  a  commancé  d'a- 
paroistre  d'ung  aultre  endroict  :  c'est  qu'ayant  couru  ung 
bruict ,  en  Irlande ,  comme  les  Anglois  se  préparoient  d'y 
passer  bientost  en  armes  pour  achever  la  conqueste  des 
quartiers  ,  qui  n'ont  encores  rendu  obéyssance  à  ceste  cou- 

22. 

ronne ,  et  que  la  Royne  d'Angleterre  avoit  déjà  distribué 
les  terres  à  ceulx  qui  les  subjugeroient ,  les  habitans  du 
pays  ont  tenu  là  dessus  une  assemblée,  en  laquel  l'O'Nel 
Tornoleur,  nepveu  de  l'aultre  grand  O'Nel,  qui  a  heu  la 
teste  trenchée  en  ce  royaulme,  a  esté,  d'ung  commun  ac- 
cord de  tous ,  créé  capitaine  et  conducteur  général  pour 
résister  à  l'entreprinse;  de  quoy  il  a  incontinant  adverty 
Mac  O'Nel,  son  parant  et  allié  ,  en  Escoce,  qui  luy  a  tout 
aussytost  dépesché  troys  mille  Escouçoys  sauvages ,  et  en- 
cores  il  luy  a ,  de  rechef,  envoyé  sa  femme ,  laquelle  est 
fille  ouseur  du  dict  Mac  O'Nel,  affin  qu'elle  en  admène  plus 
grand  nombre;  et,  d'aultre  part,  le  sir  Jacmes  Fitz  Mau- 
rice ,  qui  est  à  présent  le  plus  renommé  capitaine  de  l'isle, 
s'est  joinct  à  luy,  avec  toute  sa  troupe  ,  et  le  comte  d' Or- 
mont  a  levé  de  son  costé  quelques  gens,  et ,  sans  qu'on  en 
sache  bien  l'occasion ,  est  allé  courir  les  terres  de  sir  Bar- 
nabe, au  quartier  de  l'Est,  qui  est  pays  fertile,  et  habité 
des  meilleurs  subjectz  que  la  Royne  d'Angleterre  ayt  par 
dellà ,  et  si ,  a  retiré  le  fdz  du  doyen  de  Casselz  avec  luy, 
lequel  est  naguyères  revenu  d'Espaigne. 

Qui  sont  toutes  choses  qui  donnent  grande  souspeçon 
à  ceste  princesse  d'une  générale  révolte  de  tout  le  pays, 
et  d'une  intelligence  avec  les  estrangers ,  mesmes  qu'elle 
voyt  le  dict  d'Ormont  et  le  comte  de  Queidrar  persévérer 
en  leur  réconcillié  amityé,  et  nul  des  grandz  de  dellà 
prendre  bien  à  cueur  le  meintien  de  sa  cause ,  ny  s'opo- 
ser  à  ce  qui  s'y  entreprend  tous  les  jours  contre  elle. 
Dont  j'estime,  Sire,  que  la  dicte  Dame,  avec  l' ad  vis 
des  principaulx  de  ce  royaulme ,  lesquelz  elle  a  mainte- 
nant convoqués  icy  pour  ung  aultre  affaire,  advisera  de 
pourvoir  à  cestuy  cy. 

Geste  convocation ,  à  ce  que  j'entendz  ,  Sire,  n'a  esté 
projectée  pour  aultre  effect ,  sinon  affin  que  ,  par  la  pré- 
sence de  ce  grand  nombre  de  la  noblesse  ,  il  semble  que  la 
procédure  contre  le  duc  ayt  à  aparoir  plus  juridique  et  les 
loys  du  pays  mieulx  observées.  Mais  l'on  voyt  la  poursuyte 
en  estre  si  artifficieuse  et  violente  qu'un  chacun  s'en  es- 
bahyt ,  dont  plusieurs  placartz  s'en  publient  contre  milord 
de  Burgley  pour  le  cuyder  intimider ,  mais  il  ne  s'arreste 
pour  cella ,  ny  je  ne  croy  pas  qu'on  oze  attempter  rien 
davantage  contre  luy. 

Le  comte  de  Sussex  a  monstre ,  à  ce  qu'on  dict ,  de 
porter  ouvertement  la  cause  du  dict  duc ,  et  qu'il  en  est 
devenu  assés  suspect  en  la  court,  mais  il  a  toutjour  sage- 
ment excepté  le  crime  de  lèze  majesté ,  au  cas  qu'il  s'en 
trouvast  atteint ,  car  il  seroit  allors  le  plus  mortel  de  tous 
ses  adversaires,  mais  aultrement  qu'il  se  déclaroit  estre 
tout  oultre  son  amy;  et  c'est  à  demein ,  Sire ,  qu'on  es- 
time que  le  dict  duc  sera  mené  en  jugement,  dont  bientost 
s'entendra  la  résolution  de  son  faict. 

Les  depputés  de  Flandres ,  en  attendant  la  responce  du 
duc  d'Alve,  ont,  par  l'adviz  de  ceulx  qui  favorisent  icy 
l'alliance  de  Bourgoigne  ,  présenté  à  ceulx  de  ce  conseil  de 
uouveaulx  articles  pour  leur  offrir  de  satisfaire  à  toutz  les 
poinctz ,  sur  lesquelz  ilz  monstroient  fonder  les  principalles 
occasions  de  se  départir  de  l'accord  ;  mais ,  encores  hier, 
ilz  n'avoient  impétré  rien  de  mieulx  que  de  pouvoir,  quant 
aux  merchandises  d'Espaigne,  retenir  celles  quiseroient  de 
bonne  vente  en  ce  royaulme  pour  estre  débitées  par  eux 
mesmes  en  ce  quelesdeniers  seroient  mis  ez  mains  des  An- 
gloys  ;  et,  quant  à  celles  qui  ne  seroient  propres  pour  icy, 
qu'iiz  les  peussent  transporter  ailleurs,  après  estre  apré- 

ciées,  en  bayllant  caution  d'en  rapporter,  dans  quatre  moys, 
le  payement  ;  et,  quant  aux  deniers  qui  estoient  en  espè- 
ces, qu'ilz  n'en  parlassent  ung  seul  mot  au  nom  du  Roy 
d'Espaigne,  parce  qu'on  avoit  résolu  d'en  convenir  avec  les 
seulz  Genevois  à  qui  ilz  apartenoient.  Aujourdhuy  les  dicts 
depputés  vont  présenter  à  ceste  princesse  une  lettre  du  duc 
d'Alve,  laquelle  l'homme  ,  que  monsieur  l'ambassadeur 
d'Espaigne  luy  avoit  dépesché,  a  aportée,  et  en  a  aporté 
une  aultre  au  dict  ambassadeur  pour  se  pouvoir  retirer  : 
nous  verrons  ce  qui  succédera. 

Les  marchandz  de  Londres  sont  après  à  dellibérer  sur 
l'offre  que  Vostre  Majesté  leur  faict  d'accommoder  leur 
traffic  en  France,  et  bientost  ilz  m'en  doibvent  donner  res- 
ponce.  11  y  a  aulcuns  notables  personnages  quitrectent  icy 
d'acorder  le  faict  de  Portugal  et  de  Venise,  pour  retourner 
à  l'accoustumée  commerce  que  ce  royaulme  avoit  avec  l'ung 
et  r aultre  pays  ,  ainsy  qu'on  faysoit  auparavant ,  et  semble , 
que  celle  succédera.  Sur  ce,  etc. 

Ce  xiv^  jour  de  janvier  4572. 
-î'Uuqqob  H3A 

CCXXX*^  DÉPESCHÉ  ' 

—  du  xviii"  jour  de  janvier  1 572.  — 
(  Envoyée  exprès  jusques  à  Calais  par  Jehan  Volet.  ) 

Audience.  — Bon  accueil  fait  en  France  à  JP  Smith.  —  Affaires  d^Écosse. 
Négociation  du  mariage.  —  Condamnation  du  duc  de  Norlollc.  —  Commu-1 
nication  importante  faite  sous  serment,  à  la  reine  d'Angleterre,  au  nom  du 
duc  d'Anjou. 

Au  Rov. 

Sire,  vostre  dépesché,  du  troysiesme  de  ce  môyi? 
m'est  arrivé  le  xiiij^,  et,  le  jour  après,  je  suis  allé  saluer 

la  Royne  d'Angleterre  de  voz  meilleures  et  plus  cordialles 
recommandations,  et  luy  prier  le  nouvel  an  bon  et  bien 
heureulx  de  la  part  de  Yoz  Maj estez  ;  puis  luy  ay  compté 
l'arrivée  de  M'  Smith  à  Amboyse ,  et  l'ordre  qu'aviez 
donné,  Sire,  de  l'envoyer  rencontrer  bien  loing  par 
M'  de  Mauvissière ,  et  encores  de  le  faire  recepvoir  près 
de  ia  cour,  et  le  conduyre  en  son  logis,  par  M'^  de  Rostein, 
avec  commission,  à  ung  de  voz  maistres  d'hostel  et  voz  of- 
ficiers, de  le  bien  tretter,  tant  qu'il  y  sera  ;  de  sorte  que  je 
la  pouvois  assurer  que  son  ambassadeur  avoit  esté  le  bien 
venu ,  et  avoit  esté  receu  avec  toute  faveur  ;  et  que ,  dans 
ung  jour  ou  deux ,  vous  espériés ,  Sire ,  de  l'ouyr  avec 
dellibération  de  vous  monstrer  très  correspondant  à  tout 
ce  que  pourries  comprendre,  par  son  dire,  qui  seroit  du 
désir  et  bonne  intention  de  la  dicte  Dame. 

Elle  a  prins  en  merveilleusement  bonne  part  ce  propos , 
qui  a  esté  meilleur  qu'elle  ne  l'espéroit,  car ,  sur  une  lettre 
qu'ung  des  siens,  qui  est  par  dellà,  luy  avoit  naguyères  es- 
cripte,  l'on  luy  interprétoit  que  ceste  légation  ne  seroit 
uy  bien  receue  ny  bien  respondue;  dont  m'a  pryé  de 
croyre  qu'elle  ne  doubtoit  plus  qu'elle  n'eust  cest  an  bien 
bon ,  puisque  Yoz  Maj  estez  le  luy  envoy  oient  donner ,  et 
que,  de  par  elles,  elle  l'acceptoit  pour  tel  de  fort  bon 
cueur ,  et  prioit  Dieu  que  en  semblable  il  le  vous  voulût 
donner ,  et  plusieurs  aultres  après ,  très  bons  et  bien  com- 
bles de  toute  félicité,  et  qu'elle  vous  rendoit  toutes  les  grâ- 
ces, qu'elle  pouvoit,  de  l'honneur  et  bonne  chère  que 
faisiés  à  son  ambassadeur,  duquel  elle  s'assuroit  que  n'en- 
tendriés  chose  aulcune  qui  ne  fût  pour  vous  contanter. 

J'ay  suivy  à  luy  dire,  Sire,  que,  sur  l'arrivée  de  son 
ambassadeur,  celluy  d'Escoce  et  les  Escoçoys  vous  estoienl 


—  344  — 

venus  faire  une  recharge,  comme  de  coustume  ,  pour  l'ac- 
comodement  de  leurz  affères ,  et  que  Vostre  Majesté  les 
avoit  priés  d'avoir  encores  ung  peu  de  patience  jusques  à 
ce  qu'on  vît  que  pourroit  réuscyr  de  la  conclusion  de  ce 
tretté;  et  que  vous  desireriés  bien  fort  que,  cependant,  pour 
aulcunes  occasions  bien  considérables,  la  dicte  Dame  voulût 
ordonner  quelque  relasche  à  la  Royne  d'Escoce  du  resser- 
rement et  rigueur  qu'elle  luy  faysoit  tenir,  et  pareillement 
à  son  ambassadeur;  et  qu'elle  voulût  aussy  qu'il  se  moyen- 
nast  une  suspencion  d'armes  entre  les  Escoçoys ,  pour  la- 
quelle, s'il  luy  playsoit  qu'il  se  fît  une  dépesche  en  com- 
mun à  ceulx  des  deux  partys,  je  serois  prest,  à  toute 
heure,  de  leur  escripre  au  nom  de  Yostre  Majesté. 

A  ces  propos  elle  m'a  soubdain  respondu  qu'après  que 
vous  auriez  ouy  M*^  Smith,  elle  vouloit  bien  laysser  à 
Voz  Majestez  de  juger  quel  tretteraent  la  Royne  d'Escoce 
avoit  mérité  d'elle  ,  et  si  l'évesque  de  Roz  n' avoit  pas  dé- 
servy  le  gibet,  duquel  elle  me  vouloit  dire,  tout  franchement, 
qu'il  n'en  estoit  nullement  hors  de  danger  ;  et ,  quant  aux 
Escouçoys,  que  milord  d'Housdon  luy  avoit  escript  qu'ilz 
estoient  en  termes  de  prendre  entre  eulx  une  suspencion 
pour  six  sepmaines ,  et  que  ceulx  de  Lillebourg  persistoient 
toutjour  à  requérir  ung  raysonnable  accord  :  dont  elle  avoit 
commandé  à  deux  de  ses  conseillers  de  réduyre  par  chapi- 
tres leurs  demandes ,  affin  de  les  mettre  en  dellibération  , 
et  que ,  puis  après ,  elle  feroit  tout  ce  qu'il  luy  seroit  possi- 
ble pour  les  leur  faire  accorder,  sans  toucher  à  rien  qui 
peut  préjudicier  à  vostre  alliance  ;  mais ,  Sire ,  ny  elle  ,  ny 
ceulx  de  son  conseil  ne  m'ont  voulu  rien  respondre  ,  tou- 
chant y  faire  une  dépesche  en  commun. 

J'entendz  que  l'unget  l'aultre  party  vont  temporisant,  et 

qu'ilz  mènent  assez  doulcement  la  guerre ,  et  qu'il  semble 
qu'on  ayt  icy  opinyon  que  le  S"^  de  Vérac  a  maintenant  plus 
d'intelligence  avec  ceulx  d'Esterlin  qu'avec  ceulx  de  Lille- 
bourg.  Je  suys  après  à  luy  faire  tenir,  en  ung  chiffre  qui  est 
commun  entre  nous,  le  contenu  de  voz  lettres  que  luy  adres- 
sés, et  ce  que,  d'abondant,  m'avez  commandé  de  luy  escripre. 

Après  ce  dessus,  j'ay  faict  entendre,  mot  à  mot,  à  la 
dicte  Dame,  en  la  façon  que  je  mande  en  la  lettre  de  la 
Royne,  l'advertissement  de  Monseigneur,  duquel  n'est 
pas  à  croyre  combien  ceste  princesse  a  monstre  qu'elle  luy 
en  sçavoit  ung  merveilleusement  bon  gré,  et  qu'elle  en  sça- 
voit  encore  ung  bien  fort  grand  à  Voz  Majestez;  et  a  rapporté 
tout  ce  qu'elle  a  peu  de  ses  meilleures  paroUes  et  de  ses 
contenances  ensemble  pour  me  faire  veoyr  qu'elle  s'en  te- 
noit  infiniement  redevable  à  luy  et  bien  fort  obligée  à  toutz 
troys,  et  que  c'estoit  une  obligation  de  laquelle  elle  ne  per- 
droit  jamais  la  mémoyre  ;  bien  vous  suplioit.  Sire,  puisqu'a- 
viez  commancé  d'avoir  ung  si  grand  soing  de  son  bien ,  qu'il 
vous  pleut  de  le  continuer,  et  de  croyre  qu'elle ,  de  sa  part, 
feroit  pour  vous ,  en  toutes  partz  qu'elle  pourroit  du  monde, 
ung  très  bon  guet  sur  tout  ce  qui  seroit  du  salut  de  vostre 
personne  et  de  la  conservation  de  vostre  grandeur  ;  et 
que ,  ne  pouvant  exprimer  la  consolation  et  contantement 
qu'elle  sentoit  en  son  cueur  de  la  concurrence  de  Voz 
Majestez  avecques  Monseigneur  sur  ung  si  grand  et  si 
charitable  office  qu'il  avoit  uzé  vers  elle,  et  attandant 
qu'elle  vous  en  peult  monstrer  une  meilleure  recognois- 
sance ,  elle  vous  supplioit  d'accepter  celle  d'ung  mercys, 
que  cependant  elle  vous  en  rend  le  meilleur  et  le  plus 
grand  qu'il  luy  est  possible  de  le  dyre  ny  penser. 

Je  vous  [)uys  assurer,  Sire,  que,  quelz  moyens  que  la  dicte 


—  346  — 
Dame  tiegne  de  pourvoir  maintenant  là  dessus,  qui  ne  Sont 
petits,  ellefaict  en  sorte  qu'on  ne  peut  ny  souspeçonner  ny 
sentir  d'où  cella  est  venu;  qui  verres.  Sire,  ce  que  j'en 
mande  davantaige  par  la  dicte  lettre  de  la  Royne ,  vostre 
mère,  et  par  celle  de  Mon  dict  Seigneur,  ausquelles  me  re- 
mettant; je  adjouxteray  au  surplus,  icy,  comme  le  duc  de 
Norfolc  a  esté,  dès  hier,  mené  en  jugement  devant  les  payrs, 
non  sans  grande  creinte  de  sédition  par  la  ville ,  quand  on 
l'a  conduict  à  Ouestmester,  mais  l'on  avoit  mis  beaucoup 
de  gens  en  armes  par  toutes  les  rues,  et  redoublé  les  gardes 
au  logis  de  la  Royne ,  et  encores,  pour  plus  de  seurté ,  il  a 
esté  mené  par  eau.  J'espère  que  bientost  s'entendra  toute 
la  résolution  de  son  faict,  qui,  je  croy,  sera  de  sa  ruyne. 
Sur  ce,  etc.  Ce  xviij^  jour  de  janvier  1572. 

Tout  à  ceste  heure ,  Ton  me  vient  de  mander  que  le  dict  duc  est 
condampné  à  mourir. 

A  LA  Royne. 

Madame ,  l'ordre,  que  j'ay  tenu  en  l'advertissement  que 
Monseigneur  m'a  commandé  de  donner  à  la  Royne  d'An- 
gleterre, a  esté  que,  sans  monstrer  de  luy  avoir  à  dyre  rien 
de  plus  espécial  que  de  coustume ,  après  quelques  discours 
d'aulcunes  aultres  choses  ordinayres ,  je  luy  ay  dict  que  je 
voulois  parler  plus  bas  sur  tout  ce  qui  me  restoit  à  luy  re- 
monstrer,  affin  qu'il  ne  fût  entendu  que  d'elle  seule;  dont 
elle  a  commandé  incontinant  d'aporter  ung  tabouret,  et 
m' ayant  mené  assoyer  près  d'elle  en  un  coing  de  sa  chambre 
privée,  j'ay  suivy  mon  propos  en  ces  propres  termes  : 

Que  Monseigneur  avoit,  ces  jours  passés,  pryé  Yoz  Ma- 
jestez  Très  Chrestiennes  de  luy  permettre  qu'il  peut  don- 

nerà  la  dicte  Dameung  advertissement,  qu'il  avoitnaguyè- 
res  heu   de  bon  lieu ,  d'ung  certein  faict  qui  touchoit 
grandement  la  personne   d'elle;  et  qu'il  se  sentoit  avoyr 
tant  d'obligation  à  la  bonne  opinyon  qu'elle  a  voit  heu  de 
luy,  pour  l'honneur  qu'elle  luy  avoit  faict  de  le  vouloyr  es- 
pouser,  qu'il  ne  seroit  jour  de  sa  vye  qu'il  ne  se  mict  en 
tous  les  debvoirs  qu'il  pourroit  pour  le  recognoistre ,  enco- 
res  qu'il  y  courust  l'empeschement  de  sa  fortune  et  le  dan- 
gier  de  sa  propre  vye,  et  qu'ilz  ne  le  verroient  jamais  estre 
bien  à  son  ayse  qu'il  n'eust  accomplyce  bon  office  ver^  elle. 
Sur  quoy  Voz  Majestez,  ayant  considéré  que  la  requeste 
de  ce  prince,  vostre  filz  et  frère,  procédoit  de  la  générosité 
de  son  cueur,  et  d'une  honneste  affection  de  se  vouloir 
monstrer  non  ingrat  des   obligations  qu'il  avoit  à  une  si 
grande  et  si  vertueuse  princesse,  après  en  avoir  entendu  la 
particullarité ,  non  seulement  aviez  trouvé  bon  de  luy  per- 
mettre d'en  uzer  comme  il  l'auroit  en  désir,  mais  l'aviez 
conforté  et  conseillé  de  le  faire  ;  en  quoy  elle  pouvoit  com- 
prendre combien  vous  concouriés  tous  troys,  voyre  le  qua- 
triesme  qui  n'en  estoit  nullement  séparé,  à  vouloir  sa  con- 
servation et  son  bien  ;  et  seulement  Voz  Majestez  avoient 
prescript  et  enjoinct  à  Mon  dict  Seigneur  que  nul  aultre, 
sinon  elle  seule ,  peut  sçavoir  que  l'advertissement  vînt  de 
luy,  ny  que  le  Roy  et  Vous ,  Madame ,  luy  eussiés  conseillé 
de  le  luy  mander,  et  que  Voz  Majestez  me  conjuroient,  en 
la  foy  et  obéyssance  de  loyal  subject  et  serviteur,  et  sur  ma 
vye ,  de  le  luy  dire  à  elle  seule  tant  en  secrect ,  et  de  faire 
qu'il  fust  tenu  si  secrect  à  tous  aultres ,  que  je  la  supplioys 
très  humblement  ne  trouver  mauvais  que  je  prinse  sa  parolle 
et  sa  promesse,  et  mesmes  son  sèrement,  en  foy  de  princesse 
royalle,  chrestienne,  pleyne  d'honneur  et  de  vérité ,  qu'elle 


—  Sig- 
ne diroit  jamais  à  nulle  personne  du  monde  qu'elle  eust 
heu  les  advis  de  Mon  dict  Seigneur,  ny  par  ordre  de  Voz 
Majestez ,  ny  que  raoy,  vostre  ambassadeur,  luy  en  eusse 
parlé  ;  car  cella  ne  luy  serviroit  de  rien ,  et  pourroit ,  en 
plusieurs  sortes,  nuyre  et  estre  de  grand  préjudice  aulx 
deulx  frères,  et  encores  à  vous,  qui  estes  la  mère. 

La  dicte  Dame ,  avec  une  merveilleuse  attention  et  avec 
uug  incroyable  désir  de  sçavoir  que  c'estoit,  m'a  incontinant 
promis  qu'elle  ne  le  révelleroit  à  créature  vivante,  ny  n'en 
communicqueroit  rien,  ny  près  ny  loing,  à  nulz  de  ses  plus 
inthimes  conseillers;  et  me  l'ayant  ainsy,  avec  les  deux 
mains  ellevées,  et  puis,  avec  la  droicte  sur  l'estomac,  con- 
firmé par  serment,  j'ay  suivy  à  luy  dire  que  je  luy  mons- 
trerois  la  propre  lettre  de  Mon  dict  Seigneur,  affin  qu'elle 
mesmes  vît  tout  ce  qu'il  m'en  mandoit,  et  aynsy  je  la  luy 
ay  leue  fort  distinctement;  qui  n'a  esté  sans  qu'en  son  vi- 
sage n'ayt  aparude  l'émotion  et  du  changement,  non  tant 
pour  l'indignation  du  mal  qu'elle  oyoit  estre  préparé  con- 
tre elle ,  que  pour  le  contantement  et  plésir  qu'elle  sentoit 
en  son  cueur  de  ce  bon  office  de  Mon  dict  Seigneur,  et  de 
ce  que  Yoz  Majestez  le  luy  aprovoient.  Et  sur  cella,  Ma- 
dame ,  vous  verrez  en  la  lettre  du  Roy,  et  encore  en  celle 
de  Mon  dict  Seigneur,  les  honnestes  responces  qu'elle  m'a 
faictes,  et  que  c'est,  à  ce  coup,  que  vous  l'avez  tenue  et 
réputée  à  bon  esciant  pour  propre  fille,  et  qu'elle  vous  a  ex- 
périmentée pour  sa  très  bonne  mère,  et  que  pour  telle  vous 
recognoistra  elle  et  vous  honnorera  à  jamais ,  et  aura  sa 
vye  en  plus  d'estime  pour  la  sentyr  chérye  et  bien  voulue 
de  telz  princes. 

Il  semble.  Madame,  que  cest  office,  lequel  ne  peust 
estre  juge  que  très  honneste,  et  royal,  et  bien  fort  humein. 

aura  proprement  produict  l'effect  que  desirez ,  principalle- 
ment  pour  Mon  dict  Seigneur,  et  puys  pour  Voz  Majestez, 
et  pour  le  bien  de  voz  affères  ;  car  ayant  la  dicte  Dame  dé- 
siré de  voyr  une  segonde  foys  la  dicte  lettre ,  et  la  luy  ayant 
baillée  à  lyre ,  elle  a  monstre ,  par  toutes  ses  contenances 
et  par  toutes  ses  paroUes ,  d'en  avoyr  ung  si  grand  conten- 
tement que  je  ne  puys  dire ,  Madame  ,  sinon  qu'elle  se  tient 
la  plus  redevable  princesse  de  la  terre  à  luy  et  très  obligée 
à  tous  troys  :  seulement  elle  s'est  ung  peu  arrestée  au  pre- 
mier article  de  la  dicte  lettre ,  et  m'a  dict  qu'il  sembloit  que 
Mon  dict  Seigneur  n'espérât  plus  au  mariage ,  et  qu'il  le 
tînt  pour  tout  rompu. 

Je  luy  ay  dict  qu'elle  sçavoit  bien  auquel  il  avoit  tenu, 
mais  que  tant  plus  debvoit  elle  réputer,  à  ceste  heure,  l'af- 
fection de  Mon  dict  Seigneur  avoir  esté  toutjour  très  hon- 
norable  et  très  honneste ,  et  vuyde  de  toute  aultre  sorte 
d'ambition  que  celle  de  ses  bonnes  grâces.  Elle  m'a,  de 
rechef,  demandé  si,  à  la  dathe  de  mes  lettres.  M""  Smith 
avoit  desjà  esté  ouy,  et  luy  ayant  respondu  que  j'estimois 
que  non,  elle  n'a  plus  suyvy  le  propos.  Sur  lequel  il  me 
reste ,  Madame ,  de  supplyer  très  humblement  Vostre  Ma- 
jesté de  croyre,  et  de  demeurer  très  fermement  persuadée 
que,  depuis  le  partement  de  M"^  de  Foix,  je  ne  me  suis  ad- 
vancé  de  parler  icy  ung  tout  seul  mot  en  ceste  matière,  si- 
non ainsy  que  le  Roy,  ou  Vous,  ou  Mon  dict  Seigneur,  me 
l'avez  escript,  qui  est  en  substance  qu'ayant  Voz  Majestez 
veu  les  articles  elles  n'avoient  voulu  assoyer  aulcun  certein 
jugement  sur  iceulx ,  attandant  le  personnage  d'honneur 
de  ce  conseil  que  la  dicte  Dame  vous  voudroit  envoyer,  et 
rien  davantage  ;  qui  est  bien  loin  de  ce  qu'on  vous  a  rap- 
porté, et  encores  plus  esloigné  de   la  présomption  que 

j'auroisuzée  trop  grande,  si  j'avois  passé  plus  avant,  qui 
espère  n'en  uzeray  jamais  de  semblable.  Sur  ce,  etc. 

Ce  xviij*  jour  de  janvier  1572. 


CCXXXr  DÉPESCHE 

—  du  xxv«  jour  de  janvier  1572.  — 
(  Envoyée  jusques  à  la  court  par  Jacques  ,  le  chevaulcheur.) 

nétails  circonstanciés  sur  la  condamnation  du  duc  de  Norfollc.  —  Déclaration 
faite  par  le  duc  après  la  lecture  de  la  sentence.  —  État  de  la  négociation 
avec  l'Espagne.  —  Audience.  —  Réponse  du  roi  sur  l'article  de  la  religion, 
concernant  le  mariage  du  duc  d'Anjou  ;  rupture  de  cette  négociation.  — 
Communication  secrète  faite  à  Burleigli  de  la  proposition  du  mariage  du  duc 
d'Aleuçon  avec  Élisabelti. 

Au  Roy. 

Sire,  ainsy  que  je  vous  ay  mandé,  par  mes  précédentes 
du  xviij^  du  présent,  le  duc  de  INorfolc  a  esté  condempné 
à  mourir,  ayant  néantmoins  si  bien  respondu  à  tout  ce 
qu'on  luy  imputoit,  d'entre  la  Royne  d'Escoce  et  luy, 
que  l'accusation  en  a  esté  trouvée  assez  légère ,  ny  l'on 
ne  luy  a  touché  ung  seul  mot  des  deux  mil  escijz ,  que 
j'avois  baillé  à  son  secrettaire  ;  mais  il  ne  s'est  peu  bien 
desmeler  des  pratiques  qu'on  luy  a  allégué  que  Ridolfy 
avoit  menées,  entre  le  duc  d'Alve  et  luy,  pour  impétrer  de 
l'argent  du  Pape,  et  des  forces  du  Roy  d'Espaigne,  affin 
de  faire  une  descente  en  Norfolc  en  faveur  de  la  susdicte 
Royne  d'Escoce.  Il  est  vray  qu'il  a  fermement  soubstenu 
qu'il  n'en  avoit  jamais  rien  sceu,  et  que  les  lettres  du 
Pape  et  du  duc  d'Alve,  lesquelles  l'on  luy  a  produittes, 
ne  l'en  pouvoient  aulcunement  arguer.  Tant  y  a  que ,  sur 
la  déposition  de  ses  deux  secrettaires  et  de  l'évesque  de 

Roz,  le  jugement  de  rigueur  s'en  est  ensuyvy,  lequel, 
après  luy  avoir  esté  prononcé  par  le  comte  de  Cherosbery, 
avec  l'estonnement  d'un  chacun,  et  avec  le  regret  infiny 
des  meilleurs,  et  généralement  de  tout  le  peuple,  il  a, 
d'ung  visage  bien  serein  et  constant,  respondu  tout  haut  : 
—  «  Que ,  devant  Dieu  et  en  sa  conscience,  il  demeuroit 
très  justiffié  de  tout  ce  qu'on  luy  mettoit  sus,  et  qu'il 
estoit  très  fidelle  et  aultant  loyal  subject  de  la  Rope ,  sa 
Mestresse ,  et  de  sa  couronne ,  que  nul  gentilhomme  du 
monde  le  pouvoit  estre;  mais,  puisque  les  hommes  l'opi- 
noient  aultrement ,  et  le  jetoient  hors  de  leur  compagnie, 
qu'il  n'y  avoit  plus  de  regret ,  s'asseurant  que  Dieu  le  re- 
cepvroit  en  la  sienne  pour  y  estre  à  repos  ;  seulement 
pryoit  les  juges,  sespayrs,  d'intercéder  vers  la  Royne  pour 
ses  enfans ,  et  pour  la  récompense  de  ceulx  qui  l'avoient 
servy,  et  pour  le  payement  de  ses  debtes.  »  Et  ainsy  a  esté 
ramené  en  la  Tour,  où  l'on  parle  que  l'exécution  s'en  fera 
vendredy  prochein.  Et,  quant  à  ses  biens,  j'entendz  que  les 
meubles  sont  confisqués ,  et  que  les  immeubles  restent  au 
comte  de  Seurey,  son  filz  ,  qui  demeure  encores  le  plus  ri- 
che seigneur  d'Angleterre.  .  i»i«} 
L'on  est  attendant  comme  l'on  procédera  contre  les  aul- 
tres ,  qui  sont  aussy  prisonniers  ,  desquelz ,  parce  que  je 
creins  bien  fort  qu'on  aille  à  toute  extrémité  contre  l'éves- 
que  de  Ross ,  je  vous  supplye ,  très  humblement ,  Sire, 
de  remonstrer,  ou  faire  remonstrer,  à  M""  Smith  que  vous 
desirez  que  son  privilège  invyolable  d'ambassadeur  luy  soit 
gardé,  affin  qu'il  le  mande  ainsy  à  sa  Mestresse  ,  ou,  s'il 
vous  plaist  d'en  escripre  promptement  une  lettre  expresse 
à  elle  mesmes,  je  mettray  peine  de  l'employer  pour  sa  con- 
servation, avec  le  plus  d'efficace  qu'il  me  sera  possible. 

Sur  la  coudempiiation  du  dict  duc,  les  souspeçons  et 
deffiences  ont  tant  augmenté,  qu'on  a  envoyé  faire  une 
vysite  générale  pour  voyr  quelz  étrangers  il  y  avoit  en  ceste 
ville;  depuis  quand  ilz  y  estoient  venus?  quelz  armes  ilz 
avoient?  de  quelle  nation  et  de  quelle  religion  ilz  estoient, 
et  à  quelle  église  ilz  alloient?  et  l'on  a  prins  deux  italiens 
qui,  depuis  quinze  jours,  estoient  passez  de  Flandres  icy, 
et  aussy  des  angloys  souspeçonnés  d'avoir  conjuré  la  mort 
de  milord  de  Burgley. 

Au  surplus.  Sire,  je  comprins  l'aultre  jour,  par  un  pro- 
pos de  la  Royne  d'Angleterre,  que  le  S"^  de  Sueneguen, 
principal  depputé  de  Flandres,  luy  estoit  venu,  de  la  part 
du  duc  d'Alve,  dire  la  nouvelle  des  couches  de  la  Royne 
d'Espaigne,  et  comme  le  Roy,  son  Maistre,  avoit  soubdein 
dépesché  ung  courrier  pour  en  advertyr  l'Empereur  et 
n'avoit  heu  loysir  d'en  rien  escripre  à  elle,  ny  de  luy  faire 
la  conjouyssance  du  filz  que  Dieu  luy  avoit  donné,  mais 
qu'il  avoit  mandé  au  dict  duc  de  faire,  en  son  nom,  l'ung  et 
l'aultre  office,  à  quoy  il  n'avoit  voulu  fayllir;  et  que  la 
dicte  Dame  avoit  respondu  qu'elle  se  resjouyssoit  de  ceste 
prospérité  du  Roy  d'Espaigne,  mais  non  de  la  façon  qu'il 
la  luy  faysoit  sçavoir,  et  que,  puisqu'il  avoit  dépesché  si 
loing  ung  courrier  exprès  pour  cella,  il  le  pouvoit  avoyr 
retardé,  ung  moment  d'heure,  pour  luy  en  escripre  aultant 
que  le  dict  duc  luy  en  mandoit.  J'entendz  que  le  dict  dep- 
puté l'a  pryée  de  vouloir  permettre  à  l'ambassadeur  d'Es- 
paigne et  à  luy,  qu'ilz  puissent  séjourner  icy,  jusques  à  ce 
qu'ilz  ayent  receu  nouvelles  du  Roy,  leur  Maistre,  à  quoy 
elle  H  respondu  que,  dans  quatre  jours,  elle  leur  en  feroit 
sçavoir  son  intention,  mais  l'on  me  vient  dire  que,  de  nou- 
veau, elle  a  faict  commander  au  dict  sieur  ambassadeur 

de  partyr,  lequel  estoit  à  Canturbery  avec  vingt  hommes 
de  garde  à  ses  despens,  et  qu'elle  a  faict  ramener  icy  son 
mestre  d'ostel  prisonnier,  comme  coupable  de  la  conjura- 
tion contre  milord  de  Burgley.  Il  semble  que  la  dicte  Dame 
ayt  advis  que,  en  Hespaigne,  l'on  a  de  nouveau  faict  arrest 
sur  les  Angloys  et  sur  leurs  marchandises,  et  que  mesmes 
l'on  y  a  arresté  des  François  et  des  flammans  qui  les  leur 
couvroient  et  leur  prestoient  le  nom  ;  tant  y  a  que  la  vente 
des  marchandises  d'Espaigne,  qui  estoient  icy  en  arrest,  a 
esté  pubHée  en  termes,  à  la  vérité,  assez  gracieulx,  mais 
dont  l'exécution  ne  peult  sembler  que  rude  et  odieuse  à 
ceulx  à  qui  elles  appartiennent.  Le  dict  S"^  de  Sueneguen 
m'est  venu  visiter,  despuis  deux  jours,  qui  m'a  dict  qu'il 
espère  demeurer  icy  agent,  et,  possible,  y  estre  continué 
ambassadeur  pour  le  Roy  Catholique. 

J'ay  receu,  en  mesme  temps,  par  l'homme  de  M^  Smith 
et  par  Jacques  le  chevaulcheur,  troys  lettres  de  Vostre 
Majesté,  l'une  du  vij^  et  ix*"  du  présent,  et  les  deux  aultres 
des  x^  et  xj*;  sur  lesquelles  ayant  esté  vysiter  cette  prin- 
cesse, elle  m'a  bien  voulu  monstrer  qu'elle  avoit  receu  ung 
singulier  plésir  d'entendre,  par  la  dépesche  de  M*  Smith, 
ce  qui  s' estoit  faict  et  qui  se  faysoit  pour  la  réception  et 
bon  trettement  de  son  ambassadeur,  ensemble  ce  qui  s' es- 
toit passé  en  ses  premières  audiences  ;  de  quoy  elle  s'esti- 
moit  avoyr  une  très  grande  et  perpétuelle  obligation  à  Voz 
Majestez,  mais  s'esbahyssoit  par  trop  de  la  déclaration  que 
Yoz  dictes  Majestez  luy  avoient  faicte  bayller  sur  le  faict 
de  la  religion,  en  termes  si  peu  accordables  qu'elle  ne 
l'heût  jamais  ainsy  pensé,  ny  espéré,  et  que  c'estoit  une 
manifeste  ropture,  sur  laquelle  elle  avoit  à  se  doulovr  non 
de  Voz  Majestez,  car  le  dict  S""  Smith  luy  avoit  mandé  le 

regret  que  vous  y  aviez,  ny  de  Monseigneur,  car  ne  le  vou- 
loit  réputer  inconstant,  mais  de  ceulx  qui  de  longtemps 
avoient  préparé  leurz  conseils  et  artiffices  contre  ce  propos, 
me  demandant  si  j'avois  veue  la  dicte  déclaration.  A  quoy 
luy  ayant  faict  semblant  que  non,  elle  me  l'a  faicte  apporter 
par  milord  de  Burgley,  et  lors  je  luy  ay  ramantu  ce  qui 
s'estoit  passé  jusques  à  la  responce  qu'elle  avoit  faicte  au 
S"^  de  Larchant;  sur  laquelle  ceulx  du  conseil  de  Vostre 
Majesté,  d'une  voix,  avoient  lors  faicte  la  dicte  décla- 
ration, ainsy  que  M"^  de  Foix  la  luy  estoit  despuis  venue 
apporter,  et  l' avoit  déclarée  à  ceulx  de  son  conseil. 

Sur  quoy  la  dicte  Dame  a  uzé  de  beaucoup  de  réplicques 
de  diverses  sortes,  mais  la  principalle  a  esté  qu'on  luy  avoit 
toujour  faict  accroyre  que  Monsieur,  si  elle  temporisoit, 
condescendroit  enfin  à  se  passer  de  l'exercice  de  sa  religion. 
Et  me  suis  licencié  en  la  meilleure  sorte  que  j'ay  peu  d'elle, 
non  sans  qu'elle  ayt  monstre  du  regret  beaucoup  que  les 
choses  en  fussent  venues  à  ce  point,  mais  qu'elle  estoit 
néantmoins  fort  disposée  à  passer  oultre  à  contracter  une 
bien  estroicte  intelligence  avec  Vostre  Majesté.  Nous  avons 
devisé  de  l'accident  de  dom  Francès  d' Alava ,  lequel  elle 
croyt  estre  noyé,  et  que  néantmoins,  s'il  estoit  saulvé  du 
naufrage,  et  retiré  en  quelque  endroict  de  ce  royaulme, 
qu'elle  m'en  feroit  incontinant  sçavoir  des  nouvelles.  Sur 
ce,  etc.  Ce  xxv«  jour  de  janvier  4572. 


A    LA    IVOYNE. 


{Lettre  à  part. 


Madame,  après  avoyr,  mardy  dernyer,  esté  ung  long 
temps  avec  la  Royne  d'Angleterre  et  ung  bon  espace  avec 
le  comte  de  Lestre,  milord  de  Burgley  et  moy  nous  sommes 

retirez  seulz  en  une  chambre,  à  part,  où,  après  d'aultres 
devis,  je  luy  ay  touché  celluy  du  propos  qui  vous  a  esté 
ouvert  de  Monseigneur  le  Duc,  votre  filz,  pour  la  Royne, 
sa  Mestresse;  et  que  Vostre  Majesté  me  commandoit  de  le 
communiquer  à  luy  seul  et  à  nul  aultre  de  ce  royaulme,  et 
de  me  conduyre  en  icelluy  sellon  qu'il  me  le  donroit  par 
advis  et  conseil  :  dont  je  le  pryois  me  dire  en  quoy,  et  com- 
ment, et  par  où,  il  luy  sembleroit  advis  que  je  debvrois 
commancer. 

Il  m'a  incontinant  demandé  si  j'en  avois  touché  quelque 
mot  à  la  Royne,  sa  Mestresse.  Je  luy  ay  respondu  que  non. 
—  «  Il  faut  donc,  ce  m'a  il  dict,  que  nous  jurions,  l'ung  à 
l'aultre,  qu'il  n'en  viendra  rien  à  la  cognoissance  d'homme 
du  monde,  jusques  à  ce  que  nous  nous  serons  accordés  du 
moyen  comme  il  le  fauldra  réveller.  »  A  quoy  luy  ayant  dict 
que  j'en  avois  assés  exprès  commandement  de  Vostre  Ma- 
jesté pour  ne  debvoir  différer  d'y  adjouxter  mon  serment, 
il  a  suyvy  à  dire  que  M*  Smith  luy  en  avoit  escript  en  fort 
bonne  sorte,  et  que,  suyvant  cella,  n'y  avoit  pas  vingt  qua- 
tre heures  que,  devisant  devant  sa  Mestresse  de  la  déclara- 
tion de  Monsieur  touchant  la  religion ,  il  s'estoit  advancé 
de  faire  mencion  de  Monsieur  le  Duc,  par  forme  de  deman- 
der quel  aage  il  avoit,  à  quoy  quelcun  avoit  soubdein  res- 
pondu que  €ella  ressembleroit  plustost  une  mère  qui  gou- 
verne son  filz,  que  non  pas  ung  mary  auprès  de  sa  femme, 
et  qu'il  n' avoit  ozé  lors  rien  réphcquer;  dont,  pour  mettre 
quelque  fondement  en  ce  propos,  encor  qu'on  luy  eust  bien 
dict  que  Monsieur  le  Duc  n' avoit  qu'ung  an  et  demy  moins 
que  Monsieur,  il  luy  sembloit  néantmoins  que  je  feroys  bien 
de  recouvrer  la  date  du  jour  et  heure  de  sa  nayssance,  la 
merque  de  sa  haulteur,  et  que  luy,  de  son  costé,  travail- 


23. 

leroit  à  deux  choses  :  l'une,  de  s'informer  des  meurs  et  con- 
dicions  de  Mou  dict  Seigneur  le  Duc,  affin  d'en  parler  avec- 
ques  vérité  à  celle  qu'il  ne  vouloit  ny  devoit  aulcunement 
tromper;  l'aultre,  de  regarder  les  moyens  comme  pouvoir 
transférer  en  luy  le  propos  de  Monseigneur,  avec  l'honneur 
et  réputation ,  et  mesmes  avec  quelque  apparante  occasion 
que  cella  seroit  advenu  pour  l'advantage  et  commodicté  de 
sa  Mestresse  et  de  son  royaulme  ;  car  me  vouloyt  bien  dire 
qu'elle  avoit  uzé  de  violence  contre  elle  mesmes  en  la  réso- 
lution de  se  maryer,  pour  la  seule  réputation  de  l'estime, 
valeur  et  perfections  de  Monsieur,  dont  n'estoit  sans  grande 
difficulté  comme  luy  debvoir  proposer  maintenant  ung  aul- 
tre  party. 

Je  luy  ay  respondu  que  ses  considérations  me  sembloient 
fort  louables  et  pleynes  de  rayson,  néantmoins  que  ce  nou- 
veau propos  estoit  si  semblable  et  germein  du  premier 
qu'il  n'y  avoit  aultre  différance,  sinon  qu'en  Monseigneur  le 
Duc  commançoit  de  reluyre  les  vertus,  desquelles  Monsieur, 
qui  est  son  ayné,  avoit  desjà  monstre  l'esplandeur  par  toute 
la  Chrestienté;  et  qu' affin  qu'il  vît  en  quoy  pouvoit  mieulx, 
que  sur  ma  simple  parolle ,  appuyer  ce  qu'il  feroit  en  cest 
affaire ,  je  luy  vouloys  monstrer  le  propre  escript  de  vostre 
mein,  lequel,  Madame,  il  a  incontinant  leu  avec  le  sur- 
plus de  la  lettre,  et  a  fort  curieusement  considéré  toutes 
les  particularités  qui  y  estoient;  puys,  s' estant  levé,  a 
fort  humblement ,  le  bonnet  à  la  mein ,  reraercyé  Vostre 
Majesté  de  la  confiance  que  monstriez  prendre  de  luy,  et  que 
Dieu  sçavoit  l'affection  qu'il  avoit  heu  au  propos  de  Mon- 
seigneur ,  et  comme  il  avoit  esté ,  toute  la  nuict ,  quand  la 
déclaration  par  escript  estoit  arrivée ,  sans  pouvoir  dor- 
mir ,  et  qu'il  en  veilleroit  plusieurs   aultres  pour  servir 

maintenant  à  cestuy  cy;  et  qu'il  manderoit  à  M*  Smith 
tout  ce  de  quoy,  avant  le  retour  de  son  homme,  il  cognois- 
troit  estre  besoing  de  luy  faire  sçavoir. 

Qui  est ,  Madame ,  toute  la  substance  de  ce  que  je  vous 
en  puis,  pour  ce  coup,  escripre,  car  seroit  long  de  vous 
racompter  les  aultres  argumentz  et  persuasions ,  dont  je 
luy  ay  uzé  5  qui  n'ay  obmis  rien  de  tout  ce  qui  pouvoit  ser- 
vir pour  luy  faire  prendre  toutes  les  bonnes  espérances  du 
monde  de  Monseigneur  le  Duc,  pour  monstrer  l'advantaige 
etseureté  qui  viendroit  à  ceste  princesse  de  l'épouser,  et  la 
récompense  que  luy  et  les  siens  s'en  pouvoient  promettre, 
s'il  conduysoit  le  propos  à  sa  perfection.  Seulement  je 
adjouxteray  icy.  Madame  ,  que  le  S"^  de  Quillegrey,  encor 
qu'il  soit  beau  frère  du  dict  milordde  Burgley,  il  est  néant- 
moins  tant  obligé  et  dévot  serviteur  du  comte  de  Lestre  , 
que  je  ne  pense  pas  qu'il  luy  ayt  celle  ou  qu'il  luy  celle 
longtemps  l'ouverture  de  ce  propos  ,  dont  je  creins  qu'il  se 
tiendra  offancé  de  ce  que  ne  le  luy  aurés  faict  communiquer, 
car  faict  profession  de  se  monstrer  parcial  pour  la  France  : 
tant  y  a  que  Vostre  Majesté  en  uzera  ,  sellon  qu'elle  verra 
estre  le  plus  expédient.  Bien  vous  suplye ,  Madame,  de 
faire  ordonner  quelque  chose  pour  honnorer  et  gratiffier 
luy  et  milord  de  Burgley  de  quelque  présent  de  Voz  Ma- 
jesté/. Et  sur  ce,  etc.       Ce  xxv^  jour  de  janvier  1572. 

CCXXXir  DÉPESCHE 

—  du  dernier  jour  de  janvier  1 572. — 
{Envoyée  exprès  jusques  à  Calais  par  Jehan  Monyer.) 

Dcbir  d'Elisabeth  de  continuer  la  négociation  du  traité  d'alliance  avec  le  roi. 
—  Sursis  à  l'exécution  du  duc  de  Norfolk.  —  Pacilication  de  l'Irlande.  — 
Nouvelles  d'Ecosse.  —  Départ  de  l'ambassadeur  d'Espagne ,  qui  a  quitté 
l'Angleterre.  — Sollicitations  des  députésdes  Pays-Bas  pour  renouer  les  négo- 
ciations. —  Explications  données  par  le  duc  d'Albe  ,  au  nom  du  roi  d'Espa- 
gne ,  qui  cousent  à  rappeler  son  ambassadeur.  —  Négociation  avec  le 
l'urtugal  au  sujet  des  prises. 

Au  Roy. 

Sire ,  ayantz  les  principaulx  de  ce  conseil  esté,  deux  et 
trois  jours,  aux  champs  à  se  récréer  de  la  peyne  et  extrême 
sollicitude  qu'il  leur  avoit  convenu  prendre  pour  mener  le 
duc  de  Norfolc  en  jugement,  et  après  qu'ilz  ont  esté  de 
retour,  ilz  ont  désiré  encores  quelque  loysir  pour  penser 
sur  la  dernière  dépesche  qui  estoit  arrivée  de  France,  affin 
d'en  pouvoir  mieulx  dellibérer;  ce  qui  a  faict  que  l'homme 
de  M*"  Smith  a  esté  d'aultant  retardé ,  mais  enfin  ilz  l'ont 
dépesche  mardy  au  soyr  :  et  m'a  l'on  asseuré,  Sire,  qu'ilz 
ont  mandé  au  dict  S*^  Smith  de  continuer  le  tretté ,  et  que 
ceste  princesse  et  eulx  se  sont  de  nouveau  résolus  de  con- 
clure ,  s'il  leur  est  possible ,  une  bien  estroicte  confédéra- 
tion avec  Vostre  Majesté.  J'espère  que  la  dicte  Dame  n'aura 
obmis  d'adresser  au  dict  S»^  Smith  des  lettres ,  qu'elle  m'a 
dict  qu'elle  vous  vouloit  escripre  de  sa  main,  affin  de  re- 
mercyer  Monseigneur  de  son  advertissement  et  pareille- 
ment Voz  Majestez ,  et  vous  suplier  tous  troys  de  prendre 
une  semblable  confience  d'elle  qu'elle  avoit  trouvé  en  vous, 
et  de  vous  asseurcr,  pour  jamais,  de  sa  bonne  et  droicte 

intention  en  tout  ce  qui  vous  touchera ,  et  à  tous  ceulx  de 
vostre  couronne.  Il  se  pourra  comprendre ,  Sire ,  par  les 
dictes  lettres  en  quelle  disposition  elle  est  maintenant ,  car 
j'ay  clèrement  cognu ,  ceste  dernyère  foys  que  j'ay  parlé  à 
elle,  que  ses  propos  ne  m'ont  esté  si  francs ,  ains  beaucoup 
plus  réservés  que  decoustumc,  bien  qu'elle  n'a  layssé  de 
me  continuer  les  mesmes  termes ,  de  se  vouloyr  perpétuer 
en  vostre  amityé;  et  je  croy  que  les  besoings  de  ses  affères, 
l'y  contreindront ,  et  la  feront  passer  oultre  au  tretté,  si, 
d'avanture ,  il  est  bien  poursuivy,  et  si  l'on  presse  de  le 
mener  bientost  à  quelque  conclusion . 

La  mère  du  duc  de  Norfolc  et  milord  Thomas  Havart 
sont  venus  icy  supplyer  pour  la  vye  de  leur  filz  et  nepveu, 
mais  ilz  n'ont  encores  rien  impétré  ;  il  est  vray  que  l'exé- 
cution demeure  en  suspens.  Et  cependant  ceste  princesse 
faict  toute  la  faveur  qu'elle  peut  au  comte  de  Cherosbery 
|)Our  le  cuyder  retenir  en  sa  cour,  ce  qui  ne  viendroit  bien 
à  propos  pour  la  Royne  d'Escoce,  car  l'on  la  commettroit 
en  garde  à  quelque  autre  qui,  possible,  né  seroit  tant 
homme  d'honneur  comme  luy. 

'  Les  choses  d' Yrlande  se  sont  ramandées  despuys  l'aul- 
tre  jour,  car  les  saulvages  monstrent  de  ne  vouloyr  rien  re- 
muer cest  yver,  et  maistre  Fuiguillen ,  lieutenant  de  ceste 
Royne,  a  renforcé  les  garnisons  de  toutz  les  fortz  de  la 
palyssade,  et  a  accommodé  le  différent  d'entre  le  comte 
d'Ormont  et  le  ser  Bernabey;  et  asseure  fort  que,  si  la 
dicte  Dame  luy  envoyé  les  deniers,  et  les  hommes,  et  les  rao- 
iiitions  qu'elle  luy  a  promis,  qu'il  luy  rendra  le  pays  pay- 
sible  et  bien  assuré  5  néantmoins  elle  y  sent  beaucoup  plus 
do  difficulté  quel'aultrc  n'en  y  voyd. 

J'entendz  que  ceulx  d'Esterling  ont  mandé  à  la  dicte 


—  360  — 
Dame  que  le  service  de  leur  jeune  Prince  ne  peut  requé- 
rir qu'ilz  octroyent  aulcune  suspeucion  de  guerre  à  ceulx  de 
Lillebourg,  et  que  pourtant  ilz  k  prient  de  leur  envoyer 
l'argent  et  forces  qu'elle  leur  a  prorais.  A  quoy  l'on  m'a 
assuré  qu'elle  leur  a  desjà  respondu  qu'elle  est  dellibérée 
de  n'entendre  en  rien  de  leurz  affères,  ny  pour  l'ung  ny 
pour  l'aultre  party,  qu'elle  ne  les  voye  en  quelque  absti- 
nence d'armes  ;^  tant  y  a  que  je  sçay  qu'elle  prépare  d'y 
dépescher,  du  premier  jour,  le  maréchal  Drury;  et  je 
mettray  peyne  de  sçavoyr  quelle  commission  il  emportera. 
11  y  a  ung  moys  qu'on  n'a  heu  icy  aulcunes  nouvelles  de 
Bruxelles,  mais  l'on  n'a  layssé,  pour  cella,  de  faire  embar- 
quer l'ambassadeur  d'Espaigne  et  le  repasser  dedellà,  le- 
quel j'entendz  qu'il  a  abordé  à  Callays,  et  l'on  a  retenu  icy 
son  maistre  d'ostel  prisonnier.  Les  depputés  de  Flandres 
poursuyvent  toutjour  l'accord,  et  mettent  plusieurs  nou- 
veaulx  expédientz  en  avant,  tant  sur  le  faict  des  marchandi- 
ses que  sur  les  deniers  ;  en  quoy  ilz  ne  sont  si  bien  respondus 
qu'ilz  desireroient ,  ny  comme  aulcuns  de  ce  conseil  le  leur 
avoient  faict  espérer,  bien  qu'ilz  ayent  voulu  faire  ung  grand 
fondement  sur  ce  que  le  duc  d'Alve ,  par  sa  dernière  lettre 
qu'il  a  escripte  à  ceste  princesse,  luy  a  mandé  que  l'occasion, 
pour  laquelle  le  Roy,  son  Mestre ,  avoit  différé  de  luy  res- 
pondre  sur  la  révocation  du  dict  ambassadeur ,  estoit  pan- 
sant qu'il  se  fût  si  bien  purgé  des  choses  qu'elle  se  plei- 
gnoitde  luy,  qu'il  en  fût  demeuré  bien  rabillé  vers  elle,  ou 
bien  qu'ayant  cessé  de  n'en  plus  uzer  vers  elle,  elle  eust 
modéré  son  courroux  en  son  endroict,  mais  puysqu'elle 
Youloit  en  toutes  sortes  qu'il  partît  de  son  royaulme,  qu'il 
luy  mandoit  de  s'en  venir,  la  priant  de  permettre  au  S"^  de 
Suenefjuen  qu'il  peut  cepandant  tenir  son  lieu  jusques  à  ce 

que  le  Roy,  son  Mestre ,  y  heùt  pourveu  d'un  aultre  am- 
bassadeur; car  l'assuroit  qu'il  la  vouloit  honnorer  et  aymer, 
et  luy  complayre  entièrement,  sans  se  départir  jamais  de 
l'ancienne  confédération  et  bons  trettés  d'entre  les  may- 
sons  d'Angleterre  et  de  Bourgoigne.  Sur  quoy,  à  la  vé- 
rité, la  dicte  Dame  et  ceulx  de  son  conseil  ont  faict  de  si 
béningnes  responces ,  que  les  dicts  depputés  ont  esté  quel- 
ques jours  en  fort  bonne  opinyou  de  leurs  affères ,  et  ont 
cuydé  qu'on  dépescheroit  incontinant  ung  milord  devers  le 
Roy  d'Espaigne,  mais  il  ne  s'en  parle  plus.  Et,  depuis 
huict  jours,  mestre  Huinter  est  revenu  de  la  mer,  qui  a 
adraené  troys  navyres  d'Espaigne  bien  riches,  tous  char- 
gés de  leynes,  qu'il  dict  avoyr  recous  des  pirates,  les- 
quelz,  en  lieu  de  les  rendre,  l'admirai  d'Angleterre  a 
obtenu  qu'il  les  puisse,  avec  quelque  argent,  retyrer  du 
dict  Huynter,  et  qu'il  en  accordera,  puis  après,  avec 
les  dicts  subjectz  du  Roy  d'Espaigne ,  qui  est  ung  acte 
qui  offence  griefveraent  les  dicts  depputés. 

Cepandant  le  cavailier  Geraldy  poursuit  d'accommoder 
le  faict  de  Portugal,  et  desjà  la  pluspart  des  articles  en 
sont  accordés ,  qui  n'est  sans  avoyr  bien  estréné  aulcuns  de 
ceulx  qui  gouvernent;  et  par  là  ceulx  cy  estiment  qu'ilz 
se  pourront  passer  du  commerce  d'Espagne.  Sur  ce,  etc. 
Ce  xxxj*"  jour  de  janvier  1572. 

CCXXXIir   DÉPESCHE 

' — du  v«  jour  de  febvrier  1572.  — 

(Envoyée  exprès  jusques  à  Calais  par  Anthoine  de  la  Poterne.) 

Affaires  d'Écossc.  —  Marie  Stuart  conservée  sous  la  garde  du  comte  de  Slirews- 
bery.  —  Déclaration  du  conseil  que  l'évèque  de  Ross  sera  remis  en  liberté. 
—  Incertitude  sur  le  sort  réservé  au  duc  de  Norfolk.  —  Négociation  des 
Pays-Bas. 

Au  Roy. 

Sire,  après  que  ceulx  cy  ont  heu  pensé  et  pourveu  à 
la  dépesche  qu'ilz  avoient  à  faire  en  France  par  l'homme 
de  M*  Smith,  ilz  ont  tenu  conseil  sur  les  choses  d'Escoce, 
ùs  quelles  ilz  ont  advisé  d'y  pourvoir  sellon  l'ocçurance  du 
temps ,  car ,  en  premier  lieu ,  ilz  ont  renvoyé  le  S"^  de  Cu- 
ninguen  devers  ceulx  d'Esterlin,  les  persuader  à  l'absti- 
nence de  guerre  pour  deux  moys,  attandant  l'yssue  du 
Iretté  qui  est  encommancé  avec  Vostre  Majesté ,  leur  pro- 
mettant que,  parla  conclusion  d'icelluy,  l'authorité  du 
jeune  Roy  demeurera  confirmée ,  ou  bien  que  la  Royne 
d'Angleterre  ne  leur  manquera  de  secours  et  de  forces  pour 
la  luy  establyr  par  les  armes.  Après,  ilz  préparent  de 
faire  partyr,  dès  demain,  mestre  Randol  devers  ceulx  de 
Lislebourg  pour  les  exorter  de  se  ranger  à  l'obéyssance  du 
dict  jeune  Prince  ;  et  que ,  par  ce  moyen ,  ilz  se  vueillent 
mettre  d'accord  avec  les  aultres  ,  avec  promesses  qu'ils  se- 
ront restitués  en  leurs  biens ,  maysons ,  charges  et  honneurs, 
et  qu'ilz  seront  associés  à  l'administration  et  gouvernement, 
et  tenus  pour  conseillers  de  Testât ,  sellon  leurs  rengs  et 
qualités,  comme  auparavant  :  et  puis  le  maréchal  Drury 
le  doibt  suy vro  dans  Iroys  jours ,  pour  aller ,  luy  et  mi- 

lord  Housdon,  estre  arbitres  du  dict  accord,  et  estipulateurs 
des  promesses  qui  se  feront  des  deux  costés ,  et  pour  confir- 
mer aussy  celles  qui  se  feront  à  l'ung  party  ou  à  l'aultre 
de  la  part  de  ceste  princesse.  En  quoy  j'entendz  qu'il  em- 
porte deux  secrettes  commissions  ;  l'une ,  de  dresser  quel- 
ques forces  en  faveur  de  ceulx  d'Esterlin  ,  au  cas  que  le 
dict  accord  ou  l'abstinence  ne  succèdent;  l'aultre,  de  con- 
venir avec  eulx  d'avoir  le  comte  de  Nortomberland  entre 
ses  meins ,  ce  que  je  creins  estre  au  dommaige  de  l'évesque 
de  Roz  :  dont  je  désire  bien ,  Sire ,  que  le  S'  de  Yérac 
puisse  avoir  receu  vostre  dépesche  en  ce  qu'avec  icelle  je 
luy  ay  escript,  du  xxvi*  de  l'aultre  moys,  premier  que 
toutz  ces  démenés  se  facent.  Mais  ce ,  en  quoy  la  contra- 
riété s'est  monstre  plus  grande  en  ce  conseil,  a  esté  de 
la  personne  de  la  Royne  d'Escoce ,  à  qui  en  demeureroit 
la  garde,  car  ceulx,  de  qui  l'opinyon  est  plus  ordinayre- 
raent  suivye,  crioyent  toutz,  d'une  voix,  qu'elle  debvoit 
estre  menée  plus  en  çà  vers  Londres ,  et  estre  commise  à 
sir  Raf  Sadeller.  A  quoy  le  comte  de  Cherosbery,  n'ozant 
ouvertement  contredire ,  a  seulement  monstre  que  ce  se- 
roit  un  argument  ou  de  n'y  avoir  bien  faict  son  debvoir 
jusques  icy,  ou  qu'on  se  deffieroit  de  luy  pour  l' advenir; 
et  a  l'on  heu  tant  de  respect  à  luy  que,  jeudy  dernier,  la 
Royne  d'Angleterre,  avec  plusieurs  paroUesde  confîence, 
luy  a  confirmé  la  garde  de  la  dicte  Dame  :  dont  inconti- 
nant  il  a  préparé  son  congé,  et,  de  peur  qu'on  changeât 
l'ordonnance,  il  est  party,  le  lendemain  de  grand  matin, 
pour  s'en  retourner  en  sa  mayson,  avec  commission  de 
renvoyer  sir  Raf  Sadeller  par  deçà;  qui  n'est  peu  de  bien 
ny  petite  consolation  à  ceste  pouvre  princesse  en  ung 
temps  de  si  grand  dangier. 

J'ay  entendu  que  l'évesque  de  Ross  a  esté  escript  au 
rolle  de  ceulx  qu'on  appelle  icy  indictes ,  qui  doibvent 
estre  menés  en  jugement,  avec  les  deux  secrettères  du 
duc  de  Norfolc,  en  grand  danger  de  condempnation  de 
mort;  mais  j'ay  envoyé,  au  nom  de  Vostre  Majesté, 
faire  ung  office  bien  exprès  pour  luy  envers  ceulx  de  ce 
conseil,  qui  enfin  m'ont  respondu  que  la  Royne  ,  leur  Mes- 
tresse  ,  ne  lui  fera  que  tout  honnorable  trettement. 

Mècredy  dernier,  et  encores  vendredy ,  l'on  a,  de  toutes 
les  partz  de  ceste  ville,  accouru  à  la  Tour  comme  pour 
voyr  l'exécution  du  dict  duc  de  Norfolc,  ce  qu'on  a  es- 
timé avoir  esté  faict  à  poste,  pour  essayer  le  cueur  de 
ce  peuple.  Quelques  ungs  estiment  que  la  dicte  Dame  se 
soyt  ung  peu  modérée  en  son  endroict ,  et  ses  amys  font , 
soubz  mein,  ce  qu'ilz  peuvent,  mais  il  a  des  ennemys 
((ui  procèdent  tout  à  descouvert  et  bien  redde  contre  luy. 
Dieu  le  vueille  préserver. 

Les  depputés  de  Flandres  sont  attandantz  les  trente 
jours  portés  par  la  proclamation  de  la  vente  des  marchan- 
dises, et  avoir  responce  du  duc  d'Alve  là  dessus,  après 
qu'il  aura  ouy  l'ambassadeur  d'Espaigne,  qui  doibt  estre 
desjà  arrivé  devers  luy.  11  y  a  bien  cinq  semaines  qu'il  n'est 
venu  aulcune  dépesche  du  dict  duc,  et  le  dict  ambassa- 
deur a  fait  détenir  à  Gravellines ,  et  sur  le  chemin ,  tous  les 
pacquetz  et  postes  qu'il  a  trouvés  ,  et  encores  a  faict  arres- 
ter  quelques  angloys,  à  cause  de  son  mestre  d'ostel,  qui 
a  esté  retenu  prisonnier  par  deçà.  J'ay  sceu,  à  la  vérité  , 
que  ceste  grande  Ilote  de  Flandres,  sur  laquelle  don 
Francès  d'Alava  s'estoit  embarqué,  a  esté  contreincte  par 
Jemps  contrayre  de  venir  relascher  vers  Dertemue  ,  et  que 
le  dift  don  Fr;uir«'s  n'a  jftmès  voulu  (jue  le  vaysseau,  où 

il  estoit,  ayt  abordé  en  nulle  part  de  ce  royaulme;  dont 
les  mariniers  jugent ,  veu  la  grande  tourmente  qui  a  con- 
tinué despuis,  qu'il  est  allé  périr  ez  costes  de  Bretaigne. 
Sur  ce,  etc.  Ce  v«  jour  de  febvrier  4572. 


CCXXXIV   DÉPESCHE 

—  do  x'  jour  de  febvrier  1572.  — 
(  Envoyée  exprès  jusque^  à  Calais  par  le  S"  de  S'  Auban.  ) 

Audience.  —  Communication  de  l'état  de  la  négociation  de  M*  Smith  en 
France.  —  Discussion  des  affaires  d'Ecosse.  —  Lettre  secrète  à  la  reine- 
mère.  Négociation  du  mariage  du  duc  d'Alençon.  —  Nécessité  de  conclure 
le  traité  d'alliance  avant  de  faire  une  proposition  plus  formelle. 

Au  Roy. 

Sire,  ma  dépesche,  du  v^  du  présent,  n' estoit  guyères 
que  dellivrée  au  courrier,  quand  celle  de  Vostre  Majesté  , 
du  XIX*  du  passé,  m'est  arrivée  avec  l'ample  discours  de 
tout  ce  que  jusques  alors  a  passé  entre  messieurs  voz  dep- 
putez  et  les  ambassadeurs  de  ceste  princesse  ,  et  avec  les 
actes,  par  ordre,  d'une  chacune  foys  qu'ilz  se  sont  trouvés 
ensemble.  Surquoy  je  suys  allé  meconjouyr  avec  la  dicte 
Dame  que  le  tretté  me  sembloit  desjà  fort  advancé,  de  tant 
que  le  premier,  et  principal ,  et  plus  important  de  tous  les 
poinctz,  qui  y  estoient  requis,  estoit  tout  accordé,  qui  estoit 
le  bon  vouloyr  des  contractans  :  car  Vostre  Majesté  trou- 
voit,  par  la  procédure  de  M""  Smith,  que  la  volonté  de  la 
dicte  Dame  correspondoit  si  parfaictement  à  la  vostre ,  et 
toutes  les  deux  estoient  si  conformes  à  désirer  ung  ferme 
establissement  d'amityé  et  une  bonne  confédération  entre 
Voz  Majestez  et  voz  deux  royaulmes,  que  vous  ne  vous 
déffiyés ,  à  ceste  heure ,  non  plus  de  la  sienne  que  vous 

vous  assuriés  et  la  priez  d'estre  très  asseurée  de  la  vos- 
Ire  ;  que  desjà  la  forme  du  dict  tretté  estoit  commancée  par 
aucuns  articles,  ausquelz  ne  se  trouvoit  aucun  différend 
quand  à  la  substance  ,  mais  l'on  n'avoit  encores  bien 
peu  convenir  des  parolles;  en  quoy  vous  luy  déclariez, 
Sire,  que  vostre  vouloir  et  intention  estoit  qu'on  s'abstînt 
de  toute  chose  au  dict  tretté  qui,  en  paroUe  ou  en  subs- 
tance, peut  tant  soyt  peu  offancer  la  dignité  de  la  dicte 
Dame  et  le  repos  de  son  estât ,  et  qui  peut  mal  sonner 
pour  elle  vers  les  aultres  princes ,  ses  voysins  ,  ou  vers  ses 
propres  subjectz  ;  et  qu'en  semblable  vous  la  priez  d'avoir 
le  mesmes  vouloir  vers  vous  ;  que,  pour  procéder  plus  honno- 
rablement  au  dict  tretté ,  vous  aviez  commandé  à  M"^  de 
Montmorency  d'y  assister,  par  où  elle  pouvoit  juger  com- 
bien vous  dellibériez  d'aller  franc  et  droict  à  la  conclusion 
de  cest  affère  ;  que ,  à  la  vérité ,  vous  estiez  assez  esbahy 
que  M*  Smith  n'avoit  encore  faict  apparoir  de  son  pou- 
voir, bien  que  voz  depputez  luy  en  eussent  parlé ,  et  ne 
feissent  difficulté  de  luy  monstrer  le  leur,  qui  seroit  ung 
vouloir  obliger  Vostre  Majesté  ,  et  qu'elle  demeurast  hors 
d'obligation  ,  bien  que  vous  ne  pouviez  penser  qu'elle  eust 
dépesché  si  loing  un  tel  personnage  pour  commancer  ung 
tel  affaire ,  sans  luy  avoir  donné  commission  et  pouvoir  par 
escript;  que,  des  poinctz  qui  avoient  esté  debbatus  ez 
premières  conférences ,  je  m'en  remettois  à  ce  que  M^ 
Smith  luy  en  escripvoit,  seulement  je  la  supplyois  d'avoir 
le  réciproque  respect  que  je  luy  disois  ez  choses  de  vostre 
réputation  au  dict  treité ,  comme  vous  le  vouHés  avoir  à  la 
sienne,  et  de  n'y  faire  apparoir  les  difficultés,  impossibi- 
lité ,  ny  uzer  de  longueur  ;  car  celle  des  partyes ,  qui  en 
voudroit  uzer  ainsy,  monstreroit  de  n'avoir  jamais  heu  bon 

vouloir,  et  que  ce  n'auroit  esté  que  mocquerie,  derrisioii 
et  fraude  qu'elle  auroit  voulu  uzer  à  l'aultre  ;  ce  que  vous 
ne  pouviez ,  Sire ,  ny  voulyez  penser  de  la  dicte  Dame  ; 
que  le  propos  qu'elle  m'avoit  tenu  de  milord  Flemy  avoit 
produict  l'effect  qu'elle  desiroit ,  car  Vostre  Majesté  avoit 
mandé,  par  toutz  ses  portz ,  de  ne  laysser  sortyr  aulcuns 
gens  de  guerre  pour  Escoce ,  de  quoy  s' estant  l'évesque 
de  Glasco  et  les  aultres  seigneurs  escoçoys  infiniement 
pleinctz ,  vous  leur  aviez  promis  que ,  par  l'yssue  du  trecté, 
leurz  affères  seroient  accommodés  et  la  paix  de  leur  pays 
establie,  et  que  cepandant  vous  vouliez  dépescher  ung  gen- 
tilhomme de  bonne  qualité  par  dellà  pour  aller  moyenner 
une  abstinence  d'armes  entre  les  deux  partys;  dont,  de 
tant  que  le  dict  gentilhomme  ne  tarderoit  guyères  à  estre 
icy,  jelasuppHoys  de  faire  préparer  celluy  des  siens  qu'elle 
luy  vouloit  bailler  adjoinct ,  car  desiriez  y  procéder  par 
une  bonne  et  commune  intelligence  avec  elle. 

La  dicte  Dame,  ayant  recueilhy  tout  ce  mien  propos, 
lequel,  en  substance,  n'a  contenu  rien  davantaige  que  quel- 
ques paroUes  d'honesteté,  m'y  a  respondu  parle  mesme 
ordre  que  je  luy  ay  dict  :  c'est  qu'elle  tenoit,  à  la  vérité, 
celluy  premier  poinct,  de  la  bonne  volonté,  pour  tant  accordé 
que  vous  ne  vous  debviés  rien  moins  promètre  meintenant 
de  la  siène  que  de  la  vostre  propre ,  comme  elle  ne  se  res- 
jouyssoit  aussy,  en  nulle  chose  de  ce  monde ,  tant  qu'en 
l'assurance  de  celle  que  vous  luy  portiez;  et  que  une  de  ses 
plus  grandes  envyes  estoit  qu'il  se  peult  faire  qu'elle  veît 
Voz  Majestez  Très  Chrestiennes  affin  de  vous  tesmoigner 
par  la  paroUe  ce  qu'elle  avoit  en  son  affection  ;  que  sellon 
la  jalousie  qu'elle  portoit  aux  choses  de  sa  réputation,  elle 
vouloit  avoir  tout  esgard  à  la  vostre,  et  ne  se  porter  si 

inconsidéréement  vers  vous,  qu'on  la  peut  souspeçonner 
(i'estre   inconsidérée  vers   elle  mesmes,  qui  sçavoit  bien 
qu'elle  ne  pourroit  éviter  la  tache  de  laquelle  elle  auroit 
recherché  de  vous  entacher  ;  qu'elle  demeuroit  fort  con- 
tante que  M'  de  Montmorency  fût  en   la  commission  du 
trecté,  et  s'en  promettoit  davantaige  la  bonne  fin  qu'elle 
en  avoit  tousjours  espéré ,  car  le  sçavoit  estre  fort  homme 
d'honneur,  et  bien  fort  affectionné  à  la  paix  de  ces  deux 
royaulmes  ;  que  M^  Smith  n' avoit  point  parlé  sans  commis- 
sion, car  avoit  porté  lettre  d'elle  à  Yostre  Majesté,  et  estoit 
fort  excusable  s'il  n' avoit  voulu  monstrer  son  aultre  pou- 
voir, mais,  en  temps  et  lieu,  il  ne  se  trouveroit  en  estre 
deffaillant.  Au  regard  des  difficultés  qui  se  pourroient  trou- 
ver en  l'affaire,  elle  ne  les  feroit  grandes  de  son  costé,  et 
vouloit,  de  bon  cueur,  touchant  celles  qui  avoient  apparu 
desjà,que,  si  la  généralité  des  parolles  pouvoit  suffire, 
sans  exprimer  le  particullier,  qu'on  en  uzât  ainsy  qu'il  vous 
plairoit,  bien  qu'elle  vous  supplioit  de  considérer  que  l'ex- 
pression de  ce  mot  de  religion ,  ainsy  que  ses  ambassa- 
deurs le  requéroient ,  luy  conservoit  les  aultres  alliences , 
et  que ,  sans  icelluy,  c' estoit  bien ,  à  la  vérité ,  se  joindre  et 
unir  à  Vostre  Majesté ,  mais  se  séparer  de  tous  ses  aultres 
confédérez  ;  néantmoins  que,  de  cella  et  des  aultrez  poinctz 
de  la  dépesche  du  dict  S"^  Smith,  elle  avoit  donné  charge  à 
quelques  ungs  de  son  conseil  d'en  conférer  avecques  moy, 
et  qu'elle  me  prioit  que  ce  fût  au  plus  tost,  affin  de  satis- 
faire au  dernier  point  de  la  longueur  que  je  luy  avois  re- 
monstré;  car  l'exemple  du  passé  et  ce   qu'elle  prévoioit 
bien  encores  de  l' advenir,  l'admonestoient  de  ne  guères 
temporiser;  finallement  qu'elle  vous  remercyoit  d'avoir  ar- 
resté  l'expédition  de  milord  de  Flemy,  et  qu'elle  avoit  en- 

voyé,  de  rechef,  en  Escoce  devers  les  deux  partys  pour  les 
exorter  à  ung  accord,  sellon  qu'ilz  luy  avoient  desjà,  des 
deux  costés,  donné  promesse,  parleurs  lettres,  qu'ilz  l'ac- 
cepteroient  tel  qu'elle  vouldroit;  dont  ne  voyoient  que  le 
gentilhomme ,  que  y  vouliés  dépescher,  y  peut  de  beaucoup 
servir,  néantmoins,  puisqu'ainsy  vous  plaisoit,  elle  en  estoit 
contante. 

Il  seroit  long ,  Sire  ,  à  vous  racompter  le  surplus  qui  a 
esté  entre  la  dicte  Dame  etmoy,  dont  suffira,  s'il  vous  plaist, 
pour  ceste  foys,  de  ce  dessus.  Et  vous  adjouxteray  seule- 
ment icy  qu'ayant,  incontinant  après,  parlé  à  milord  de 
Burgley,  je  l'ay  trouvé  en  assés  bonne  disposition  vers  les 
choses  du  tretté,  et  mesmes  d'envoyer  ung  segond  pouvoir 
à  M*  Smith ,  puysque ,  pour  quelques  considérations ,  il 
n'avoit  ozé  monstrerle  premier;  mais,  quant  aux  difficul- 
tés où  l'on  s' estoit  arresté  jusques  icy,  qu'elles  luy  sem- 
bloient  de  plus  grande  considération  qu'on  ne  les  faysoit  ; 
dont  m'en  parleroit  plus  au  long  en  nostre  conférence.  Et 
sur  ce,  etc.  Ce  x*  jour  de  febvrier  1572. 

J'ay  remonstré  à  ceulx  de  ce  conseil  que  Vostre  Majesté  avoit  prié  et 
faict  prier  M*  Smith  d'escripre  par  deçà  que  les  deux  mil  escus  me 
fussent  rendus  ;  mais  milord  de  Burgley  m'a  asseuré  qu'il  n'en  avoit 
encores  rien  escript ,  et  a  appelle  à  tesraoings  en  cella  ceulx  du  dict 
conseil  qui  avoient  veu  ses,  lettres ,  mais  quand  il  le  manderoit ,  l'on 
meliroit  peyne  de  satisfaire  à  vostre  intention  aultant  qu'il  seroit 
possible  :  dont  vous  supplie  très  humblement,  Sire,  d'en  faire  une  re- 
charge au  dict  S'  Smith. 

A    LA    ROVNE. 

(  Lettre  à  part.) 

Madame,  le  propos  de  Monseigneur  le  Duc,  votre  filz,  n'a 
esté  seulement  communiqué  à  milord  de  Burgley,  ains  mi- 

IV.  24 

lord  de  Bocaust,  m'estaut  venu  visiter,  m'a  compté  que 
MM""*  Smith  et  Quillegrey  en  avoient  fort  affectueusement 
escript,  et  le  S'  de  Vualsingam  avoit  mandé  que  la  chose 
estoit  bien  fort  faysable  ;  mais  le  dict  Boucaust,  de  sa  part, 
me  vouloit  dire,  ainsy  qu'il  m'avoit  toutjour  franchement 
parlé,  qu'il  le  desiroit  beaucoup  plus  qu'il  ne  voyoit  aucun 
moyen  de  le  pouvoir  espérer,  et  m'a  allégué  des  difficultés, 
de  l'aage  et  de  la  taille,  si  grandes  qu'avec  l'infiny  regret, 
qu'il  m'a  juré  qu'il  y  avoit  de  son  costé,  il  m'a  quasy  tout 
descouragé  de  n'en  ozer  plus  parler  du  mien.  Néantmoins 
en  ayant  refreschy  le  propos  à  milord  de  Burgley,  avec 
l'assurance  des  mesmes  advantaiges  qu'il  se  pouvoit  estre 
promis  de  Monseigneur,  lequel,  avec  \oz  Majestez,  concor- 
riés  aultaut  grandement  tous  troys  au  bien  de  sa  Mestresse 
et  de  ce  royaulme,  et  eneores  au  sien  particullier,  comme 
si  le  mariage  se  fust  effectué  en  Mon  dict  Seigneur  mesmes  ; 
il  m'a  respondu  qu'il  s' estoit  advanturé  d'en  parler  à  la 
dicte  Dame  et  qu'elle  luy  avoit  dict  soubdain  :  —  «  Qu'encor 
que  toutes  aultres  choses  fussent  bien  convenables,  que 
néantmoins  la  proportion  des  ans  et  de  la  taille  estoit  par 
trop  inégale  entre  eux  :  »  luy  demandant  combien  il  pouvoit 
estre  grand:  à  quoyil  avoit  respondu  qu'il  pouvoit  estre  de 
sa  haulteur  ;  —  «  Mais  de  celle  de  vostre  petit  filz,  dict  elle, 
ainsy  qu'onmel'a  assuré.  »  Aquoy  il n' avoit ozé  rien  réplic- 
quer,  et  attandoit  le  dict  de  Burgley  que  je  luy  fisse  recou- 
vrer l'eage  et  la  mesure  de  Mon  dict  Seigneur  le  Duc,  pour 
en  pouvoir  parler  plus  à  certes,  car  il  considéroit  deux 
qualitez  qui  estoient  plus  propres  en  luy  pour  l'Angleterre 
que  en  Monseigneur  :  l'une,  qu'il  estoit  plusesloigné  que  luy 
d'un  degré  de  la  couronne  de  France  ;  et  l'autre,  qu'on  disoit 
qu'il  s'accommoderoit  à  la  religion  du  pays.  A  quoy  je  luy 


—  371    — 

ay  respondu  que  la  dathe  de  l'eage  et  la  mesure  de  sa 
hauteur  viendroient  bientost,  et  que  ce  degré  plus  esloigné 
de  la  couronne  estoit  bien  convenable  à  ce  qu'ilz  desiroient; 
mais,  quant  à  la  religion,  je  n'avois  point  entendu  qu'il 
voulust  changer  la  sienne,  et  croyois  que  la  Royne,  sa  Mes- 
tresse,  ne  l'en  vouldroit  presser,  bien  que,  possible,  il  se 
trouveroit  ung  peu  moins  scrupuleulx  que  Mon  dict  Sei- 
gneur, son  frère. 

Vostre  Majesté  pourra  tirer  des  propos  de  M^  Smith 
quelques  aultres  plus  grandes  conjectures  de  ce  qu'on  luy 
en  aura  respondu,  car  voylà.  Madame,  tout  ce  que  je  vous 
en  puys  mander  pour  le  présent.  Et  me  semble  que  le 
plus  expédient  est  de  faire  que  ceste  princesse  se  sépare 
encores  tant  du  Roy  d'Espaigne  qu'elle  conclue  la  ligue 
avecques  le  Roy,  car  s'estant  jectée  ainsy  ez  bras  de  Voz 
Maj estez,  elle  condescendra,  puis  après,  beaucoup  plus 
facillement  à  tout  ce  que  vous  désirerez,  de  peur  et  que  ne 
l'abandonniés,  et  qu'il  ne  luy  soit  lors  trop  malaysé  et  trop 
dangereulx  de  retourner  à  la  foy  du  Roy  d'Espaigne;  par 
ainsy,  sera  bon  de  supercéder  ce  propos,  et  presser  celluy 
de  la  dicte  ligue,  laquelle  s'en  conclurra  beaucoup  plus 
advantageuse  pour  vostre  costé.  Le  comte  de  Lestre  m'a 
pryé  de  mettre  en  avant  à  sa  Mestresse  qu'il  ayt  commission 
d'aller  conclure  la  dicte  ligue,  et  la  voyr  jurer  au  Roy, 
sellon  qu'il  est  plus  françoys  que  nul  aultre  de  ce  royaulme  ; 
en  quoy  ne  faut  doubter,  Madame,  s'il  y  va,  que  vous 
n'effectués  par  luy  le  propos,  si  jamais  il  doibt  recepvoir 
effect  ;  et  je  sçay  qu'il  ne  cerche  rien  tant  au  monde  que 
la  faveur  et  protection  de  Voz  Majestez,  et  se  pouvoir 
assurer  d'icelle  pour  les  accidentz  qu'il  creint  luy  advenir. 
Sur  ce,  etc.  Ce  x"  jour  de  febvrier  1572. 

24. 


—  372   — 

CCXXXV*^  DÉPESCHE 

— du  XIII*  jour  de  febvrier  1572. — 
(  Envoyée  jusques  à  la  court  par  l'homme  de  M' Smith.  ) 

Discussion  du  traité  pour  une  ligue  défensive.  —  Articles  concernant  les 
guerres  pour  cause  de  religion,  les  frais  de  secours,  le  commerce  et 
l'Ecosse.  —  Désir  de  Leicester  de'  passer  en  France  pour  conclure  le 
traité. 

Au  Roy. 

Sire,  m' ayant  la  Royne  d'Angleterre  faict  appeller,  par 
deux  foys,  en  sa  mayson  de  Ouestmenster,  pour  conférer 
avec  sept  seigneurs  de  son  conseil,  (sçavoir  :  le  chancellier 
d'Angleterre,  le  comte  de  Bedford,  le  comte  de  Lestre, 
l'admirai  Clinton,  milord  Chamberland,  milord  de  Burgley 
et  mestre  Mildmay) ,  sur  les  difficultés  qui  se  sont  offertes 
au  trecté  encommencé  près  de  Vostre  Majesté,  après  qu'ilz 
ont  heu,  avec  grand  atencion,  ouy  cella  mesmes  que  j'avois 
desjà  dict  à  leur  Mestresse,  ilz  m'ont  remoustré  comme 
M*  Smith  leur  avoit  assés  au  long  desduict,  par  sa  dernière 
dépesche,  les  dictes  difficultés,  et  leur  avoit  mandé  que 
Vostre  Majesté  m'envoyoit  les  actes  de  toutes  les  confé- 
rences afnn  d'en  trotter  avec  la  Royne,  leur  Mestresse, 
laquelle  ilz  m'assuroient  qu'estoit  demeurée  grandement 
satisfaicte  de  ce  que  je  luy  en  avois  dict  en  ma  dernière 
audience,  et  leur  avoit  ordonné  d'en  trecter  davantage 
avecques  moy,  affin  de  mieulx  acheminer  les  affères;  qui 
pourtant  avoient  à  me  dire  que  la  ligue,  ainsy  deffencive, 
avec  Yostre  Majesté  estoit  très  agréable  à  leur  dicte  Mes- 
tresse, à  eulx  et  à  tout  ce  royaulme,  et  que,  de  vostre 
bonne  intention  en  cella ,  ilz  avoient  beaucoup  plus  à  vous 
en  remercyer  qu'à  y  rien  désirer  ; 

Mais  qu'ilz  trouvoient  qu'il  y  auroit  peu  de  seureté  pour 
ceste  couronne,  si  la  cause  de  la  religion  n'y  estoit  nommée- 
ment  désignée,  car,  advenant  qu'il  se  dressât  une  entre- 
prinse  par  les  aultres  princes,  ou  par  les  propres  subjectz, 
pour  réduyre  ce  pays  à  la  religion  catholique,  vous  vous 
pourriez.  Sire,  excuser  avec  rayson  de  n'avoir  jamais  en- 
tendu vous  oposer  à  cella;  et  alléguer  que  ce  n' estoit  faire 
injure  à  la  personne  ny  à  Testât  de  la  dicte  Dame,  que  de 
vouloir  réduyre  les  deux  à  une  forme  que  Vous  mesmes. 
Sire,  qui  estes  catholicque,  réputiés  estre  la  meilleure,  et 
que,  si  elle  vouloit  venir  à  la  dicte  réduction,  elle  n'auroit 
plus  de  guerre;  qui  seroit  fruster  la  dicte  Dame  de  tout 
l'effect,  pour  lequel  ilz  me  disoient  librement  qu'elle  et 
eux  aspiroient  principallement  à  la  dicte  ligue; 

Que ,  de  la  forme  du  secours ,  ilz  ne  pouvoient  con- 
seiller la  dicte  Dame  qu'il  se  fist  austrement  que  aux 
despens  de  celluy  qui  le  demanderoit ,  parce  qu'en  toutes 
leurz  précédentes  ligues  deffencives  ilz  n'avoient  nul 
exemple  du  contraire,  ny  guères  aulx  offancives  que  ung 
seul,  du  temps  de  Henry  VIII,  Roy  d'Angleterre,  avec 
l'Empereur  Charles  V*  contre  le  grand  Roy  Françoys 
Premier  ' ,  ayeul  de  Vostre  Majesté ,  qui  encores  avoit  esté 
rétractée ,  l'année  ensuyvante  ;  et  qu'ilz  estimoient  ne  pou- 
voir guères  advenir  d'occasion  à  eulx  de  requérir  vostre 
secours,  pour  le  peu  de  querelles  qu'il  y  avoit  contre  ce 
royaulme ,  si  n'estoit  pour  la  cause  de  la  religion ,  en  la- 
quelle ilz  faysoient  encores  estât  d'y  aller  fort  retenus ,  et 
ne  le  vous  demander ,  ny  pour  légière  souspeçon ,  ny  fort 
grand ,  là  où  ilz  sçavoient  que  les  querelles  de  vostre  cou- 

<  Traité  du  11  février  1543.  Du  Mont.  Corps  Diplomatique,  t.  iv,  2'  partie, 
p.  252. 

roiine,  tant  en  demandant  que  en  deffandant,  estoient 
fort  grandes  du  costé  de  Flandres,  de  Bourgoigne,  de 
Navarre,  de  Savoye  et  de  l' Empire ,  et  aultres,  qui  pour- 
roient  mettre  leur  Royne  souvant  en  peyne  de  vous  en- 
voyer du  secours;  ce  qu'elle  seroit  toutjour  fort  preste 
de  faire ,  pourveu  que  ce  ne  fust  à  ses  despens. 

Au  regard  du  traffic,  après  le  deu  remercyement ,  que 
leur  Mestresse  et  eulx  rendoient  à  Vostre  Majesté  pour 
les  favorables  offres  que  leur  fesiés  en  cella ,  il  leur  sem- 
bloit  estre  expédient  d'en  communicquer  à  leurz  mar- 
chandz,  mais  ne  laysser  cependant  d'en  capituler  le  com- 
merce, en  général,  bon  et  libre  entre  les  deux  royaulmes, 
avec  promesse  du  bon  trettement  aulx  mutuels  subjectz 
d'un  costé  et  d'aultre; 

Et  quand  aux  choses  d'Escoce,  qu'ilz  sçavoient  que 
leur  Mestresse  -estoit  avec  raison  si  irritée  contre  la  Royne 
du  dict  pays,  qu'elle  ne  pourroit  comporter  qu'elle  fût 
en  ung  mesme  trecté  avec  elle  ;  mais,  quand  à  Testât  et 
couronne  du  pays,  elle  desiroit  qu'ilz  fussent  comprins  en 
la  ligue,  en  quelque  forme  que  le  gouvernement  se  tro- 
vât,  fût  soubz  l'aucthorité  de  la  mère  ou  dufilz,  car  ne 
prétandoit  aultre  chose  par  dellà  que  la  paix  des  Escou- 
çoys,  et  qu'icelle  n'admenât  point  de  trouble  aux  An- 
glois ,  et  que  la  hgue  de  France  y  soit  conservée ,  dont 
estoient  bien  ayses  que  M"^  Du  Croc  vînt  pour  y  aller 
procurer  la  dicte  payx ,  et  qu'ilz  avoient  desjà  pourveu 
d'ung  personnaige  de  quaUté  pour  l'y  accompaigner  ;  affer- 
raans  tous  sept ,  d'une  voix ,  que  Vostre  Majesté  trouve- 
roit  plus  de  correspondance  en  leur  Mestresse ,  en  eulx  et 
en  tout  ce  royaulme ,  qu'en  nul  aultre  endroict  où  vous 
sceussiés  establir  amityé,  en  tout  le  circuit  de  la  terre. 

Je  n'ay manqué  de  semblables  honnestetés  vers  euh, 
aultant  qu'il  m'a  semblé  convenir  à  vostre  grandeur,  et, 
oultre  les  prudentes  considérations  de  Vostre  Majesté, 
lesquelles  je  leur  ay  alléguées  aux  propres  termes  qu'elles 
sont  en  vostre  lettre,  je  leur  ay  remonstré  qu'il  répu- 
gnoit  tant  à  vostre  réputation  d'expéciffier  le  mot  de  re- 
ligion en  ce  premier  chapitre  du  trecté ,  que  vous  estiés 
pour  jamais  ne  le  passer,  non  plus  que  la  Royne ,  leur  Mes- 
tresse ,  s'il  se  déclaroit  une  guerre  pour  la  tollérance  de 
la  religion  nouvelle  en  France,  ne  vouldroit  nommée- 
ment  capituler  de  s'y  oposer,  bien  que  je  réputois  voz 
désirs  si  mutuels  à  vous  entresecourir  en  tout  cas,  que 
je  croyois  fermement  que  ne  fériés  difficulté ,  de  vostre 
costé.  Sire,  mais  qu'elle  en  fit  aultant  du  sien,  de  vous 
obliger  au  dict  mutuel  secours  sur  quelque  occasion  qu'on 
peut  mouvoir  la  guerre,  pourveu  que  l'assailly  signiffiât 
que  d e^?Xo\i  contre  son  gré ,  qui  seroit  la  seule  condicion 
apposée  au  trecté ,  sur  laquelle  ne  seroit  loysible ,  à  l'ung 
ny  à  l'aultre,  d'aucunement  s'en  excuser.  Et  les  ayantz 
veuz  si  fermes  et  entiers  sur  ce  qu'ilz  m'avoient  dict 
des  frays  du  secours,  qu'ilz  estoient  pour  en  prendre  des 
souspeçons,  si  je  leurheusse  trop  contredict,  je  m'en  suis 
déporté ,  estant  bien  adverty  que  leur  résolution  estoit  de 
ne  capituler  rien  qui  peut  mettre  leur  Mestresse  en  des- 
pence; mais  je  leur  ay  dict,  quant  à  la  Royne  d'Escoce, 
qu'ilz  jugeassent  s'il  pouvoit  convenir  à  vostre  honneur 
que  vous  oblyssiez  celle  qui  avoit  esté  femme  du  feu  Roy, 
vostre  frère  ayné ,  sacrée  et  couronnée  Royne  de  France , 
qui  pourtant  estoit  vostre  belle  seur  et  belle  fille  de  la  Royne, 
vostre  mère,  vostre  parante  et  la  première  et  principalle  al- 
lyée  de  vostre  couronne,  et  qu'il  n'y  avoit  rien  qui  peut  ap- 

porter  tant  d'honneste  couleur  au  trecté ,  ny  le  justiffier  de 
tant  de  droicture  envers  les  aultres  princes ,  et  envers  toute  la 
Chrestienté ,  que  de  le  monstrer  estre  principallement  faict 
pour  l'accommodement  des  affaires  de  ceste  pouvre  prin- 
cesse, et  pour  remédier  aux  désordres  de  son  pays,  les 
priant  d'admonester  M*  Smith  de  ne  se  monstrer  ny  trop 
difficille ,  ny  trop  opposant ,  aux  honnestes  expédientz  qui 
luy  en  seront  proposez  ;  et  qu'au  reste  ilz  luy  voUussent 
envoyer  ung  ample  pouvoir  pour  conclure  bientost  les 
affayres,  sellon  qu'il  estoit  à  creindre  que  la  longueur, 
si  elle  y  intervenoit ,  admèneroit  le  tout  à  ropture. 

Les  dicts  seigneurs,  ayantz  là  dessus  conféré  assez  long- 
temps à  part,  m'ont  enfin  respondu  que,  sans  aucun 
doubte,  il  seroit  envoyé  ung  ample  pouvoir  à  M*  Smith, 
et  à  luy  adjoinctz  MM"  de  Walsingam  et  Quillegrey ,  par 
lesquelz  ilz  espéroient  obtenir  plus  de  Yostre  Ma- 
jesté par  dellà  que  je  ne  leur  en  accordois  icy,  bien  qu'ilz 
avoient  beaucoup  gousté  ce  mot,  contre  son  gré;  et 
qu'ilz  espéroient  que,  si  ce  mot  de  religion  vous  estoit 
grief  à  estre  expéciffié  au  publicque  contract  de  la  ligue , 
que ,  possible ,  offririés  vous ,  Sire  ,  de  l'accorder  par 
vostre  secrette  promesse ,  dans  une  lettre ,  à  part ,  à  leur 
Mestresse  ;  et  qu'au  reste  il  seroit  faict  une  si  bonne  dé- 
pesche  au  dict  S''  Smith  qu'il  auroit  de  quoy  beaucoup  vous 
contanter.  Sur  ce,  etc.     Ce  xiij'^  jour  de  febvrier  1572. 

Le  comte  de  Lestre  désire  que  faciez  dire  à  M«  Smith  que  Voz  Ma- 
jesiez  vouldroient  bien  que  ung  personnage,  fort  confidant  de  ceste 
princesse,  fût  envoyé  vers  vous,  pour  conclure  la  ligue  et  la  voyr 
jurer  au  Roy,  et  nommer  ardiment  le  dict  comte,  affin  qu'icelluy 
S' Smith  l'escripve  par  deçà  ;  et  qu'il  vous  promect  de  vous  apporter 
toute  la  satisfaction  que  pourriez  désirer  de  ceste  princesse  et  de  son 
royauhne.  i  .,       ,  ,<,, 

CCXXXVr  DÉPESCHE 

—  du  xix*  jour  de  febvrier  1572.  — 
(Envoyée  exprès  jusques  à  Calais  par  la  voye  du  S*^  Acerbo.) 

Négociation  du  traité  d'alliance.  —  Promesse  de  donner  satisfaction  sur  les 
plaintes  des  habitans  de  Rouen.  — Affaires  d'Ecosse. —  Ordre  donné  par 
Elisabeth  d'exécuter  le  duc  de  Norfolk.  — Révocation  de  cet  ordre.  — Jus- 
tification de  l'ambassadeur  sur  les  reproches  qui  lui  ont  été  faits  d'avoir 
participé  aux  projets  du  duc  de  Norfolk. 

Au  Roy. 

Sire,  beaucoup  de  choses  m'ont  esté  dittes  et  alléguées 
par  la  Royne  d' Angleterre  et  les  seigneurs  de  son  conseil , 
et  je  leur  en  ay  représenté  plusieurs  aultres  ez  troys  con- 
férences, que  j'ay  heu  avec  elle  et  avec  eulx,  sur  la  négocia- 
tion de  M^  Smith,  que  je  ne  les  vous  ay  pas  voulu.  Sire, 
toutes  desduyre ,  par  le  menu ,  en  mes  deux  dépesches ,  du 
X*  et  xiij*  de  ce  moys,  affin  de  ne  vous  estre  ny  ennuyeulx, 
ny  long;  mais  je  vous  ayreprésanté  celles,  desquelles  la 
substance  et  les  paroUes  m'ont  semblé  importer  beaucoup,  et 
faire  grandement  besoing  à  la  continuation  et  à  la  conclusion 
du  tretté.  Et,  pourceste  heure,  j'ay  à  très  humblement  sup- 
plyer  Vostre  Majesté  qu' affin  que  j'aye  moïen  de  mieulx 
advérer  les  advis  qu'on  m'a  donné  sur  ce  qu'on  a  escript, 
du  dict  xiij^,  au  dict  S"  Smith ,  et  pour  recognoistre  la 
vérité  ou  la  simulation  des  propos  que  la  dicte  Dame  et  les 
siens  m'en  ont  tenus,  conforme  à  ce  que  je  vous  en  ay  desjà 
mandé  par  mes  deux  dernières  dépesches ,  il  vous  playse , 
Sire,  me  faire  advertyr  si  messieurs  voz  depputés  ont 
trouvé  que  le  dict  S"^  Smith  y  ayt  despuis  correspondu  ;  car, 
sollon  qu'il  en  aura  uzé,  je  travailleray  de  cognoistre  clè- 

rement  de  ceulx  cy  quelle  ilz  prétendent  debvoir  estre  leur 
dernière  et  déterminée  résolution  au  dict  tretté.  Leurs  dé- 
monstrations ,  à  la  vérité  ,  continuent  jusques  à  maintenant 
d' estre  fort  bonnes ,  et  leurz  marchandz ,  lesquelz  sont  ve- 
nus conférer  avecques  moy  sur  l'ancien  commerce  de  Roan, 
m'ont  dict  qu'il  sera  pourveu  aux  désordres,  dont  ceulx 
du  dict  Roan  se  pleignent  qu'on  leur  uze  en  ceste  ville 
de  Londres,  touchant  le  poix  et  la  mesure,  et  touchant 
l'escavage,  le  pilotage,  le  charriage ,  l'embalage,  les  ban- 
ques routes,  et  aultres  semblables  griefz  et  impostz ,  des- 
quelz  l'on  ostera  les  abus,  si  ceulx  de  Roan  veulent  aussy 
modérer  les  leurs,  affinque  le  traffic  soit  dorsenavantmieulx 
et  plus  librement  continué.  b  'jfi/oH  al itni 

Et,  quand  aux  choses  d'Escoce,  j'entendz.  Sire,  que  la 
conmiission  du  maréchal  Drury  et  de  mestre  Randol ,  qui 
sont  desjà  partys,  est  de  moyenner  à  bon  escient,  par  delà, 
un  accord  entre  les  deux  partys,  et  faire  qu'ilz  convien- 
nent d'une  forme  de  gouvernement  de  certains  de  la  no- 
blesse, tant  d'ung  costé  que  d'aultre,  jusques  au  nombre 
de  seize,  pour  régir  Testât,  soubz  l'authorité  du  jeune 
Roy,  remettant  ung  chacun  eu  ses  biens,  honneurs  et  of- 
fices, et  que  mesmes  le  tiltre  de  régent  demeure  au  duc 
de  Chastellerault,  layssant  néantmoins  l'administration  de 
la  personne  du  Prince  toutjour  au  comte  de  Mar  ;  qui  est 
ung  moyen  aparant  par  lequel  ceulx  cy  tendent  de  subs- 
trère  le  dict  duc  et  les  siens  de  l'obéyssance  de  la  Royne 
d'Escoce,  affin  delà  ruyner,  et  de  oprimer  du  tout,  s' ilz 
peuvent,  le  nom  et  l'authorité  d'elle.  Qui  me  faict  désirer , 
Sire,  qu'il  vous  playse  haster  davantaige  le  voyage  de 
M"^  Du  Croc ,  car  il  pourra  obvier  à  cestuy  et  aultres  préju- 
dices qui,  possible,  y  adviendront  encores  plus  grandz,  si 

quelcun,  de  la  part  de  Vostre  Majesté,  ne  s'y  présente 
bientost;  bien  que  milord  de  Burgley  m'a  dict  qu'il  a  esté 
donné  en  mandement,  par  article  exprès ,  au  dict  Drury,  de 
déclarer  aux  Escoçoys  que  la  Royne  d'Angleterre  n'entend 
qu'ilz  se  départent  de  l'alliance  de  nul  des  aultres  princes, 
leurs  confédérés ,  nomméement de  Yostre  Majesté,  pourveu 
qu'aulcuns  estrangers  ne  soient  introduictz  dans  leur  pays, 
qui  puissent  troubler  leur  repoz,  ny  mouvoir  guerre,  ou 
donner  souspeçon  d'icelle  à  l'Angleterre.  Et  m* ont  davan- 
taige  le  comte  de  Lestre,  et  le  dict  milord  de  Burgley  as- 
suré que,  sur  l'instance  que  j'avoys  faicte  pour  le  bon  trec- 
tement  de  la  Royne  d'Escoce,  au  nom  de  Vostre  Majesté, 
la  Royne,  leur  Mestresse,  a  donné  charge  au  comte  de 
Cherosbery  de  luy  amplier  sa  liberté  et  la  mener  aux 
champs  et  à  la  chasse,  affin  de  mieux  entretenir  sa  santé. 
Et  m'a  l'on  aussi  permis  d' envoler  m' enquérir  des  nouvelles 
de  l'évesque  de  Roz ,  et  luy  offrir  ce  qu'il  pourra  avoir  be- 
soing  de  moy,  avec  promesse  de  sa  procheyne  liberté. 
Qui  sont  signes  de  modération ,  Sire ,  assez  sufisans  pour 
me  conhrmer  que  ceulx  cy,  jusques  à  maintenant,  procèdeut 
assez  cler  et  droict  ez  chosez  qu'ilz  font  négocier  avec 
Vostre  Majesté. 

11  est  vray  qu'ilz  viennent  de  recepvoir,  tout  présente- 
ment, une  dépesche  de  M^  Smith,  qui  est  d'assez  vieille  da- 
the,  car  a  séjourné,  à  cause  du  passage,  huict  ou  dix 
jours  à  Callays ,  laquelle  je  ne  sçay  s'il  leur  fera  rien  chan- 
ger. Elle  est,  à  mon  advis,  du  mesme  jour  que  le  mesmes 
messager  m'en  a  rendu  une  aultre  de  Vostre  Majesté,  du 
dernier  de  janvier,  sur  laquelle  j'espère  que  vous  trouvè- 
res ,  Sire ,  que  je  vous  y  ay  desjà  respondu ,  et  en  grand 
partye  satisfaict ,  par  les  miennes  deux  précédentes ,  du  ^^ 

et  xiij*  du  présent  ;  de  sorte  que ,  avant  y  adjouxter  rien 
davantaige,  j'estime  estre  bon  que  je  voye  ceste  princesse 
et  les  siens,  affin  que,  par  ung  mesme  moyen,  je  puisse 
cognoistre  comme  ilz  demeurent  édiffiés  des  dictes  derniè- 
res lettres ,  et  si  celles ,  qui  leur  sont  venues  en  mesmes 
temps  de  Flandres,  ont  admené  nulle  mutation,  et  qu'est 
ce  que,  sur  les  unes  et  les  aultres,  je  vouspourray  escripre 
de  leur  intention. 

Ceste  princesse  avoit  dépesché ,  vendredy  heut  huict 
jours ,  un  mandement  aux  maire  et  chérifz  de  Londres 
pour  faire  exécuter  le  lendemein  matin  le  duc  de  Norfolc  ; 
mais,  meue  de  repentance,  sur  les  unze  heures  de  nuict  elle 
leur  contremanda  qu'ilz  supercédassent  la  dicte  exécution 
jusques  à  ce  qu'ilz  heussent  aultre  mandement  d'elle.  Quel- 
ques ungs  arguent  ceste  sienne  clémence  vers  le  dict  duc , 
et  y  aura  bien  affaire  qu'elle  n'en  soit  destournée ,  sinon 
que,  possible ,  quelque  peu  de  faveur,  que  les  docteurs, 
qu'on  luy  a  envoyés,  luy  ont  acquise ,  le  saulvent  ;  qui  ont 
assuré  qu'on  l' avoit  à  tort  souspeçonné  d' estre  feinct  en 
sa  religion,  et  qu'il  est  très  ferme  protestant.  Sur  ce,  etc. 
Ce  XIX*  jour  de  febvrier  1572. 

A    LA    ROYNE. 

Madame,  premier  que  d' adjouxter  rien  à  ce  que  je  vous 
ay  desjà  escript  des  principaulx  poinctz  qui  se  trettent, 
en  France  et  icy,  entre  Yoz  Majestez  et  ceste  princesse , 
tant  de  l'allience  que  de  la  confédération,  j'estime  estre 
besoing  que  je  voye,  de  rechef,  la  dicte  Dame  et  ses  deux 
<onseillers ,  de  sorte  que,  pour  ceste  foys,  je  vous  sup- 
plieray  très  humblement ,  Madame ,  estre  contante  de  ce 
peu  que  je  mande  présentement  en  la  lettre  du  Roy.  Et 

adjouxteray  seulement,  icy,  touchant  ce  que  les  S"  Smith 
et  Quillegrey  ont  dict  :  que  la  Royne,  leur  Mestresse,  sça- 
voit  bien  que  j'avoys  esté  meslé  ez  brigues  et  menées  du 
duc  de  Norfolc,  mais  qu'elle  le  vouloit  ignorer  ;  que  je  ne 
puis  estre  marry  qu'elle  ayt  faict  une  diligente  recherche 
sur  moy,  car,  encor  qu'elle  ayt  cogneu  que  je  n'ay  pas  esté 
toutjour  endormy  à  descouvrir  les  choses  d'importance  , 
qui  ont  peu  tourner  à  quelque  conséquence  de  vostre  ser- 
vice en  ce  royaulme,  si  a  elle  trouvé  que  je  ne  me  suis 
jamais  entremis  de  pas  une  qui  ne  soit  honneste  et  digne 
de  ceste  charge  ,  et  qui  puisse  ,  peu  ny  prou ,  estre  inter- 
prétée contre  l'amityé  et  les  trectés  qu'elle  a  avec  Vostre 
Majesté.  Et,  encor  que  l'évesque  de  Roz  et  les  secrettè- 
res  du  dict  duc  puissent  avoyr  dict  que  j'ay  sceu  l'entre- 
prinse ,  que  les  filz  du  comte  Dherby  et  ceulx  de  Lanclas- 
tre  vouloient  faire  pour  mettre  la  Royne  d'Escoce  en  H- 
berté ,  il  n'a  peu  toutesfoys,  quand  il  eut  esté  ainsy,  estre 
décent  ny  convenable  à  mon  debvoir  de  le  réveller,  car  ce 
eust  esté  procéder  maladroictement ,  d'incister,  d'un  costé, 
à  la  restitution  et  liberté  de  la  dicte  Dame,  sellon  que 
Voz  Majestez  me  le  commandoient ,  et  de  la  vouloir  em- 
pescher,  de  l'aultre.  Aussy  la  Royne  d'Angleterre  mesmes 
et  ses  conseillers  justiffient  en  telle  sorte  mes  déportemens, 
qu'elle  et  eulx  m'ont  remercyé  de  n'avoir  heu  intelligence 
avec  Ridolfy  sur  les  praticques  de  la  rébellion,  ayant  luy 
mesmes  escript  qu'on  me  les  tînt  secrettes  ,  afïin  que  je  ne 
les  mandasse  en  France  ;  qui  a  esté  cause  de  faire  prendre 
à  ceste  princesse  la  confiance  que  l'on  voyt  qu'elle  a  au- 
jourd'huy  de  Voz  Majestez.  Et  est  très  certein,  Madame  , 
que  je  n'ay  jamais  rien  sceu  icy  que  je  ne  le  vous  aye  in- 
continant  mandé ,    ny  ne  y  ay  rien  faict  que  Voz  Majestez 


—  382  — 
ne  me  l'ayent  commandé,  ny  rien  atempté  qui  ayt  peu  gas- 
ter  vostre  service  ou  refroidir  ceste  princesse  de  vostre 
amityé,  airisy  que  les  choses  du  passé ,  et  celles  du  présent 
en  font  assez  de  foy;  vous  remercyant  très  humblement , 
Madame ,  de  l'honneur  que  Voz  Majestez  me  font  de  croyre 
que  je  n'ay  jamais  excédé  les  choses  qu'elles  m'ont  escrip- 
tes  :  en  quoy,  à  la  vérité,  je  y  ay  esté  si  scrupuleux  que 
j'ay  toutjour  mieulx  aymé  demeurer  dans  les  termes  d'i- 
celles  que  de  les  outrepasser  d'ung  seul  mot,  bien  que,  par 
voz  lettres  du  nj*"  du  passé  ,  il  semble ,  Madame ,  qu'on 
vous  en  ayt  voulu  parler  aultrement,  sur  quelque  propos 
que  M*  Smith  avoit  tenus.  Et  sur  ce,  etc. 

Ce  xix^  jour  de  febvrier  1572. 


CCXXXVir  DEPESCHE 

—  du  xxiiiie  jour  de  febvrier  1572.  — 

(  Envoyée  jusques  à  Calais  par  Marc  Brouard.) 

Audience.  — Négociation  du  traité  d'alliance.  — Affaires  d'Irlande.  — De- 
mande adressée  par  l'ambassadeur  à  la  reine  d'une  explication  sur  les  re- 
prociies  qui  lui  sont  faits  au  sujet  du  duc  de  Norfolk.  —  Négociation  des 
Pays-Bas. 

Au  Roy. 

',1 

Sire  ,  à  ces  premiers  jours  de  caresnie ,  j'ay  esté  visi- 
ter la  Royne  d'Angleterre  et  les  seigneurs  de  son  conseil, 
pour  voyr  en  quoy,  après  la  dépesche  que  M'^  Smith  leur 
avoit  fhicte,  du  xxx^  de  janvier,  ilz  continuent  d'estre  vers 
les  choses  du  trecté  ;  et  ay  trouvé ,  Sire  ,  que  ce  que  le 
dict  S'  Smith  leur  a  ceste  foys  escript ,  qui  est ,  ainsy  que 
je  l'ay  peu  comprendre  de  eulx  mesmes ,   fort  conforme 

aux  mémoires  que  Vostre  Majesté  m'a  envoyés,  ne  leur 
fera  rien  changer  en  leurs  précédentes  responces. 

Et  m'a  la  dicte  Dame  assez  donné  entendre  que  tout  ce 
que ,  attandant  icelles ,  le  dict  S"^  Smith  avoit  mis  en  avant 
à  messieurs  voz  depputés  n' avoit  esté  que  pour  remplir  le 
temps,  affin  que  Yostre  Majesté  ne  pensât  qu'il  y  eût  réfroy- 
dissement  du  costé  d'elle,  et  qu'elle  n'aprouvoit  pas  beau- 
coup qu'il  heût  tant  débatu,  comme  il  a,  le  faictdesmar- 
chandz  ,  car  luy  sembloit  matière  non  assez  digne  pour  es- 
tre  insérée  dans  le  trecté ,  sinon  en  article  général ,  pour 
accorder  le  commerce  bon  et  libre  entre  les  deux  royaul- 
mes  avec  promesse  de  favorable  trettement  aux  mutuelz 
subjectz,  et  que  les  aultres  condicions  fussent  réservées 
pour  ung  aultre  escript ,  à  part  ;  me  confirmant ,  comme 
aussy  les  seigneurs  de  son  conseil  me  l'ont  confirmé,  qu'elle 
a  envoie  ung  expécial  pouvoir  au  dict  S'^  Smith  pour  con- 
tracter, et  une  bien  ample  instruction  pour  accorder  pre- 
mièrement à  la  ligue  deffencive ,  avec  expéciffication  du 
mot  de  religion ,  si  faire  se  peut ,  ou  sinon  d'avoyr  au 
moins  promesse  de  vostre  mein.  Sire,  que  vous  n'enten- 
des que  la  cause  ny  le  prétexte  d'icelle  en  soyent  exclus  ; 
segondement ,  que  le  secours  soit  aux  frays  de  celluy  qui 
le  demandera,  et  en  la  forme  qui,  d'autres  foys ,  a  esté 
convenu  entre  les  feux  Roys ,  vostre  ayeul  et  le  père  d'elle, 
ou  le  plus  sellon  cella  qui  se  pourra  faire;  que  l'Escoce 
et  les  Escoçoys  soient  comprins  au  dict  tretté  avec  la  con- 
firmation de  l'ancienne  alliance  de  vostre  couronne;  en 
quoy  sera  bon  ,  Sire  ,  se  souvenir  que  ceste  princesse  soit 
tenue  de  retirer  la  garnison  qu'elle  a  es  deux  chasteaux  de 
Humes  et  de  Fascastel ,  qui  sont  dans  la  frontière  du  dict 
pays;   et  que  Yostre  Majesté  s'esforce  de  gaigner  le  plus 

de  soulagement  qu'il  luy  sera  possible  ez  affères  de  la 
Royne  d'Escoce;  finalement  que  le  commerce  ,  comme  est 
dict  cy  dessus,  soit  mutuellement  promis.  Qui  sont  quatre 
articles,  sur  lesquelz,  sans  rien  plus  attandre  du  costé  de 
deçà ,  le  dict  trecté  se  pourra  fort  bien  et  fort  honnorable- 
ment  conclurre. 

La  dicte  Dame  a  monstre  qu'elle  craignoit  beaucoup 
que  le  cardinal  Alexandrin ,  à  son  arrivée ,  troublât  tout 
cest  affaire ,  et  non  seulement  cestuy  cy,  mais  la  paix  de 
vostre  royaulme,  et,  possible ,  toute  celle  de  la  Chrestienté  ; 
car  sçait,  à  ce  qu'elle  dict,  qu'il  s'est  vanté  d'avoir  en 
France  où  pouvoir  bien  fonder  l'effect  de  ses  intentions, 
et  qu'elle  prioit  Dieu  que  ce  fust  sur  ung  fondement  de 
sable. 

Je  luy  ay  respondu  que  malayséement  vouldra  le  dict 
sieur  cardinal  troubler,  à  ceste  heure ,  ce  qui  se  trouve  de 
paix  en  la  Chrestienté,  pour  ne  faire  trop  beau  jeu  au 
Turc,  ains  plustost  exorter  tous  les  princes  de  l'Europe  de 
s'unyr  contre  le  commun  ennemy  du  nom  chrestien;  et 
qu'au  regard  d'elle,  vous  estiez  si  déterminé  d'embrasser, 
pour  tout  le  temps  de  vostre  règne  ,  l'amytié  qu'elle  vous 
offroit,  et  luy  rendre  la  vostre  très  assurée,  et  la  plus  utile, 
et  pleyne  de  proufit  qu'il  vous  seroit  possible,  qu'il  n'y  avoit 
rien  qui  vous  en  peust  destourner  que  le  seul  manquement 
de  correspondance,  si,  d'avanture,  vousentrouviésen  elle. 

A  quôy  elle  m'a  soubdein  respondu  qu'elle  persévérera 
indubitablement  en  vostre  amytié,  aultant  qu'elle  sera  en 
vye ,  si  le  deffault  ne  vient  de  vostre  costé  :  bien  avoit  à 
vous  faire  maintenant  entendre  l'audition  d'ung  gentil- 
homme irlandais,  que  les  comtes  d'Ormont  et  de  Guildas 
avoient  naguières  prins ,  et  l'a  voient  fort  dilligemment  exa- 

miné  ;  lequel  parloit  fort  bon  françoys,  et  avoit  servy  long- 
temps le  capitaine  La  Roche  de  Bretaigne,  qui  l'avoit 
quelquesfoys  dépesché  devers  M"^  le  cardinal  de  Lorrayne, 
et  encores  envoyé  jusques  à  Rome;  qui  avoit  conduict 
la  pluspart  des  entreprinses  de  Fitz  Maurice  ;  et  déposoit 
plusieurs  choses  qu'elle  mandoit  au  dict  S"^  Smith  pour  les 
vous  déclarer.  , 

Je  luy  ay  respondu,  tout  à  ung  mot ,  que  c'estoit  ung  af- 
faire, sur  lequel  Vostre  Majesté  luy  avoit  desjà  une  foys 
satisfaict,  et  que  je  m'ossurois  que  luy  satisferiez  encores 
plus  amplement^  «f  ^^  , 'Uî^nui '^h-iviMnii  ji  /'mu  i.t.uMnnj; 

Elle  a  suivy  à  dire  que  le  dict  capitaine  Là  Roche 
avoit  néantmoins  encores,  de  présent,  de  ses  soldatz  fran- 
çoys dedans  ung  fort  d'Yrlande  ;  mais  ne  s'est  guières  ar- 
restée  à  cella ,  ains  a  passé  à  me  toucher  des  entreprinses 
qu'il  sembloit  que  le  Roy  d'Espaigne  heût  sur  lé  dict  pays  : 
en  quoy,  avec  une  expression  non  feinte ,  ains  pleyne  d'ung 
apparant  regret ,  elle  m'a  dict  que  l'ambassadeur  d'Espai- 
gne ,  qui  estoit  icy,  avoit  ung  malheureux  tort  de  l'avoir 
mal  meslée  avec  le  Roy,  son  Mestre ,  car  vouhoit  à  Dieu 
qu'elle  n' avoit  jamais  prétendu  de  luy  retenir  son  argent, 
ains  de  le  luy  conserver  entièrement,  comme  elle  n'y  avoit 
encores  nullement  touché.  Et  m'a  semblé.  Sire,  que  je  luy 
ay  cogneu  un  grand  désir  de  s'accomoder  avec  le  dict  Roy 
d'Espaigne  ,  m' ayant  la  dicte  Dame  rendu  ung  fort  expé- 
cial  grand  mercys  de  ce  que  j'avois  toutjour  bien  entretenu 
l'amityé  d'entre  Vostre  Majesté  et  elle,  et  qu'elle  me  prioit 
de  continuer. 

Je  luy  ay  respondu  que  mon  office  n' avoit  pas  beaucoup 
esté  requis  en  cella ,  parce  que  la  disposition  y  avoit  tout- 
jour  esté  très  bonne  de  vostre  propre  volonté  ,  néantmoins 
IV.    ,  Sis 

que  je  la  remercyois  très  humblement  du  bon  jugement 
cpi'elle  en  faisoit,  qui  serabloit  que  ses  ambassadeurs  en 
France  ne  le  fissent  semblable,  car  disoient  qu'elle  sçavoit, 
mais  monstroit  d'ignorer,  que  j'avois  esté  meslé  ez  brigues 
du  duc  de  jNorfolc;  à  quoy  je  m'estois  desjà,  par  plusieurs 
foys,  offert  et  me  offrois,  de  rechef,  à  elle  pour  luy  en 
donner  toute  satisfaction,  et  luy  faire  voyr  que  je  n'aVois 
jamais  uzé  d'aulcung  déportement  en  son  royaulme,  qui  ne 
fût  honneste  et  juste,  ny  Vostre  Majesté  n'avoit  procédé  de 
si  maulvaise  foy  vers  elle  que  m'eussiez  commandé  de  luy 
annoncer  paix  et  amityé  de  paroUe ,  et  luy  procurer  mal  et 
la  rébellion  de  ses  subjectz  par  effect. 

Elle,  s' estant  prinse  à  rire,  m'a  dict  que  les  lettres  de  la 
Royne  d'Escoce  et  celles  de  Ridolfy  me  justiffioient  assez 
touchant  la  rébellion  ;  bien  estoit  vray  que  ceulx ,  qui  es- 
toient  en  prison,  m'alléguoient  en  quelques  aultres  choses 
par  leurs  dépositions,  qui  n'estoient  tant  importantes,  dont 
m'en  parleroit  une  aultre  foys.  Et,  après  avoir  continué  plu- 
sieurs aultres  propos  de  diverses  matières,  et  bien  agréa- 
bles, je  me  suis  gracieusement  licencié  d'elle. 

Je  viens  d'entendre  que  les  depputez  de  Flandres,  sur 
une  nouvelle  dépesche  du  duc  d'Alve,  ont  présenté,  dès 
lundy  dernier,  nouveaulx  articles  à  la  dicte  Dame ,  et  que , 
sur  iceulx ,  le  conseil  s'est  desjà  assemblé  par  trois  foys  ; 
et,  nonobstant  que  les  trente  jours  de  la  publication  de  la 
vente  des  marchandises  soient  expirés ,  l'on  supercède  en- 
cores  de  les  vendre.  Sur  ce,  etc. 

Ce  XXIV  jour  de  febvrier  4572. 

CCXXXVIir  DÉPESCHE 

—  du  dernier  jour  de  febvrier  1572. — 
(Envoyée  jusques  à  Calais  par  Jehan  Volet.) 

Détails  circonstanciés  sur  la  négociation  des  Pays-Bas.  —  Vives  remontrances 
adressées  par  Fiesque  à  la  reine  d'Angleterre  au  nom  du  roi  d'Espagne.— 
Réponse  d'Elisabeth  aux  remontrances.  —  Rapport  fait  à  son  retour  par  sir 
Raf  Sadler,  commis  à  la  garde  de  Marie  Stuart  pendant  le  procès. —  Nouvel 
ordre  donné  pour  l'exécution  du  duc  de  Norfolk ,  et  nouvelle  révocation  de 
cet  ordre. 

Au  Roy. 

Sire,  il  n'a  guyères  tardé,  après  que  messieurs  les 
ambassadeurs  d'Angleterre  ont  heu  accusé  de  négligence 
le  S*^  de  Sabran ,  qu'ilz  n'ayent  heu  occasion  de  se  louer 
de  sa  dilligence,  car,  sur  l'heure  qu'ilz  estoientàse  plaindre 
à  Vostre  Majesté  du  retardement  de  leurs  pacquectz,  ilz 
ont  trouvé  que  c'estoit  lors  proprement  qu'on  leur  avoit 
desjà  dépesché  d'icy  la  responce ,  laquelle  a  esté  si  prompte 
et  si  entière  qu'il  ne  se  fault  prendre  que  à  eulx  et ,  pos- 
sible ,  au  temporisement  qu'on  leur  peut  secrettement 
avoir  mandé  de  ceste  court,  si  maintenant  ilz  n'ont  du 
tout  conclud  le  trecté;  assurant,  icelluy  de  Sabran,  qu'il 
n'a ,  à  son  retour ,  séjourné  qu'ung  seul  jour ,  et  quel- 
ques peu  d'heures  d'ung  aultre,  à  Paris,  pour  attandre  une 
partie  de  mille  escuz  qu'on  a  envoyé  à  la  Royne  d'Es- 
coce ,  qui  faysoit  tant  de  besoing  à  ceste  pouvre  princesse , 
que  vous  l'ayant ,  le  dict  S*^  de  Sabran ,  dict  à  son  par- 
tement,  Voz  Majestez  luy  ont  commandé  de  s'en  charger. 
Et,  quand  il  a  esté  à  Callays,  je  sçay  que  nul,  devant  luy, 
n'a  passé  deçà,  de  sorte  qu'il  n'y  a  point  de  faulte  de 
son  costé  ;  qui  vous  promectz  bien,  Sire,  que  je  ne  l'en 

25. 

vouldrois  nullement  excuser.  Mays  les  dicts  ambassadeurs 
sont  aussi  excusables ,  si ,  sur  l'arrivée  de  monsieur  le 
légat ,  ilz  vous  ont  vollu  monstrer  qu'il  y  avoit  une  si  bonne 
disposition,  de  leur  costé,  vers  la  conclusion  du  dict  tretté, 
qu'il  n'y  manquoit  que  la  dilligence  des  courriers. 

Or ,  pendant  que  la  Royne ,  leur  M estresse ,  est  à  at- 
tandre  ce  qu'ilz  auront  négocié  sur  les  deux  dépesches 
qu'elle  leur  a,  là  dessus,  dernièrement  faictes,  et  de  sça- 
voir  aussy  qu'est  ce  que,  d'aultre  costé,  auront  advancé 
ses  agentz  qu'elle  a  envoyé  devers  les  Escoçoys,  elle  a 
occupé  le  temps  à  tretter  des  différendz  des  Pays  Bas. 

Sur  lesquelz,  de  tant  que  les  depputés  de  Flandres  ont  veu 
que  la  publication  de  la  vente  des  marchandises  alloit 
en  avant,  sans  qu'on  heût  esgard  à  leurs  remonstrances ; 
et  que,  touchant  les  deniers,  l'on  ne  vouloit  recepvoir  ce 
qu'ilz  en  proposoient  au  nom  du  Roy  d'Espaigne,  ny  ouyr 
le  S*^  Fiesque,  quand  il  en  vouloit  parler  au  nom  des 
Genevois  ,•  parce  qu'on  luy  objectoit  qu'il  estoit  trop  faict 
de  la  mein  du  duc  d'Alve  et  trop  bien  instruict  de  l'am- 
bassadeur d'Espaigne,  qui  résidoit  icy,  pour  vouloir  avoir 
rien  à  faire  avecques  luy,  icelluy  Fiesque  a  trouvé  moyen 
de  faire  remonstrcr  vifvement  aux  seigneurs  de  ce  con- 
seil qu'il  ne  s' estoit  cy  devant  entremis  des  dicts  différendz 
que  à  la  requeste  des  Angloys,  et  qu'avant  qu'ung  aultre 
heût  recouvert  les  pouvoirs  de  tous  ceulx  qui  y  estoient 
intéressés,  lesquelz  il  avoit  desjà  devers  luy,  il  se  passe- 
roit  encores  pluà  de  deux  ans  de  terme;  en  quoy  nul  ne 
pouvoit  ignorer  que  les  marchandises  ne  fussent  des  sub- 
jectz  du  Roy  d'Espaigne,  ny  nul  ne  debvoit  doubter  que 
les  deniers  n'eussent  été  envoyés,  de  son  expresse  commis- 
sion,  pour  ses  propres  affères  :  dont  failloit ,  à  la  fin ,  ou 

qu'il  en  fît  la  maille  bonne  ,  ou  que  la  Royne  d'Angle- 
terre les  rendît  ;  et  ce ,  qu'il  en  avoit  dissimulé  jusques 
icy ,  estoit  parce  qu'il  estoit  bien  ayse  de  la  démonstra- 
tion, qu'elle  avoit  faicte,  de  ne  l'avoir  voulu  tant  offancer 
que  de  luy  retenir  ses  deniers,  si  elle  eût  véritablement 
sceu  qu'ilz  eussent  esté  à  luy;  aussy  qu'il  avoit  grand  plé- 
sir  que  les  particulliers  se  contentassent  de  l'obligation 
d'elle  pour  en  demeurer  d'aultant  deschargé,  mais  à  ceste 
heure  que ,  ny  en  son  nom ,  ny  au  nom  des  particulliers , 
l'on  n'en  pouvoit  avoyr  aulcune  rayson,  il  ne  vouloit 
croire  qu'ung  si  grand  Roy  peut  plus  longuement  com- 
porter une  si  grande  injure  comme  estoit  celle  là. 

Et ,  pendant  que  ceulx  de  ce  conseil  ont  esté  à  digérer 
ceste  remonstrance ,  le  S"^  de  Sueneguem  a  heu  de  quoy 
en  adjouxter  une  aultre  à  la  dicte  Dame  sur  une  lettre  qu'il 
luy  a  présentée,  de  la  part  du  duc  d'Alve,  en  laquelle 
le  dict  duc  la  prie  de  croyre  que  le  Roy,  son  Mestre, 
est  merveilleusement  marry  qu'elle  se  soyt  layssée  con- 
duyre  par  faulx  rapport  à  de  maulvayses  persuasions  de 
leur  commune  amytié,  là  où  il  met  peyne  de  la  conser- 
ver ,  de  son  costé  ,  toutjour  pure  et  parfaicte  vers  elle  , 
avec  très  grand  désir  que  tous  ces  nouveaulx  dilFérendz  se 
puissent  accorder  par  une  mutuelle  et  amyable  restitu- 
tion; et  que  le  commerce  soit  continué  entre  leurz  pays 
et  subjectz  comme  auparavant  ;  ensemble  ,  que  leur  an- 
cienne allience  et  leurz  trettés  soyent  renouvelles  pour 
estre  plus  estroictement  observés  entre  eulx  qu'ilz  ne  l'ont 
jamais  esté  du  temps  de  leurs  prédécesseurs,  la  priant  de 
vouloir  correspondre  à  ceste  bonne  intention  du  dict  Roy 
Catholique.  Et  icelluy  de  Sueneguen  a  adjouxté  qu'il  es- 
péroit  qu'elle  n'auroit  mal  agréable  que  luy,  qui  estoit 

icy  pour  procurer  le  dict  accord ,  la  suppliast  très  humble- 
ment de  vouloir  bien  peser  ceste  bonne  volonté  d'ung  si 
grand  Roy,  son  bon  frère  et  ancien  allié,  et  de  ne  l'avoir 
à  mespris  ;  et  qu'il  confessoit  bien  que ,  par  parolle  et  par 
plusieurs  démonstrations  d'ordonnances  et  d'édictz  ,  elle 
luy  avoit  toutjour  très  bien  gardé  la  paix ,  mais  en  effet 
l'on  ne  pouvoit  interpretter  que  la  retrecte ,  que  les  re- 
belles de  Flandres  avoient  par  deçà,  et  ce,  qu'ilz  sortoient 
de  ses  portz  pour  aller  piller  sur  mer  les  subjectz  de  son 
dict  Mestre ,  et  mesmes  faire  des  descentes  en  armes  en 
ses  pays ,  puis  transporter  le  pillage  par  deçà ,  ne  fût  une 
guerre  tout  déclarée  et  ouverte  contre  luy.         uj  i^jv^ 

À  quoy  la  dicte  Dame,  à  ce  que  j'entendz,  a  respondu 
qu'elle  n' avoit  jamais,  sur  simples  parolles  ny  sur  rapportz, 
receu  aulcune  maie  impression  du  Roy,  son  Mestre,  jusques 
à  ce  qu'elle  en  avoit  senty  les  effectz  par  le  favorable  recueilh 
qu'il  avoit  faict  avoir  en  Flandres  à  ses  rebelles,  et  le  cré- 
xlict  qu'il  avoit  donné  à  Estuqueley  5  et  que,  nonobstant  cella, 
elle  avoit  toujour  persévéré  en  sa  bonne  intention  vers  luy, 
et  avoit  faict,  et  feroit  encores,  son  debvoir  contre  les  pi- 
rates, de  les  chasser  de  ses  portz;  et  mesmes,  l'ayant  le 
prince  d'Orange  faicte  requérir  de  déclarer  que  les  prinses, 
que  les  siens  feroient  en  mer  sur  les  subjectz  du  Roy  d'Es- 
paigne,  fussent  tenues  pour  bonnes  en  ce  royaulme,  comme 
de  prince  aussy  souverain  ez  terres  qu'il  a  en  Allemaigne, 
comme  le  Roy  d'Espaigne  l'est  ez  Pays  Bas,  elle  ne  l' avoit 
voulu  faire,  dont  ne  se  trouveroit  qu'elle  heût  de  rien 
manqué,  ny  qu'elle  fût  pour  manquer  du  debvoir  d'amityé 
vers  le  dict  Roy,  son  Mestre,  s'il  ne  tenoit  à  luy  ;  et,  quand  aux 
particullarités  de  la  lettre  du  duc  d'Alve,  et  certains  aultres 
articles  qu'il  luy  présentcit  de  nouveau,  qu'elle  feroit  voyr 

le  tout  à  ceulx  de  son  conseil  pour  luy  en  faire  avoir,  du 
premier  jour,  la  responce. 

Là  dessus,  Sire,  la  dicte  Dame  a  faict  mettre  en  liberté 
le  mestre  d'ostel  de  l'ambassadeur,  lequel  s'attend  de  por- 
ter la  dicte  responce  au  dict  duc  d'Alve;  et  a  envoyé  à 
Douvre  intnimer  nouvelles  deflences  aux  gens  du  prince 
d'Orange.  Néantmoins  l'on  commancera,  dans  deux  ou 
troys  jours,  à  vendre  les  marchandises,  et  desjà  sont  arrivés 
aulcuns  Hespagnols  et  Flammans  pour  les  retenir  pour  le 
pris,  nonobstant  la  deffence,  que  le  duc  d'Alve  a  faicte  en 
général  à  tous  les  subjectz  du  Roy,  son  Mestre,  de  n'y  em- 
ployer nulz  deniers  ;  mais  l'on  estime  que  ceulx  cy  ne  sont 
venus  sans  secrette  permission  du  dict  duc.  >,.;!i(,iii 

Avec  le  dict  affaire  des  prinses  ceste  princesse  en  a  heu 
à  proposer  ung  aultre,  à  ceulx  de  son  conseil,  du  rapport 
que  sir  Raf  Sadeller  luy  a  faict  de  la  Royne  d'Escoce,  à  son 
retour  de  la  garder;  qui,  à  ce  que  j'entendz,  a  parlé  assez 
honnorablement  de  sa  constance,  de  sa  pacience  et  de  ses 
aultres  vertus  ;  de  sorte  que  la  dicte  Dame  a  dict  que  cella 
ostoit  de  divin,  en  la  parolle  et  en  la  présance  de  la  dicte 
Royne  d'Escoce,  que  l'ung  et  l' aultre  contreignoit  ses 
propres  ennemys  de  dire  bien  d'elle.  Mais  il  a  parlé  aussy 
de  la  grandeur  de  cueur  qu'il  a  cognu  en  elle,  et  de  la  ferme 
espérance,  en  quoy  elle  persévère  toutjour,  de  la  succession 
de  ceste  couronne,  au  cas  que  la  Royne  sa  cousine  n'ayt 
point  d'enfans,  nonobstant  les  troubles  qu'on  luy  faict  :  de 
(|uoy  ceulx  qui  luy  sont  adversayres  ont  este  bien  fort 
psmeus,  et  cella  a  cuydé  advancer  les  jours  au  duc  de 
Norfolc  affin  d'afoyblir  d'aultant  son  f»arty,  ayant  la  dicté 
Dame  expédié  ung  nouveau  mandement,  mardy  dernier, 
pour  le  faire  exécuter  le  mècredy  matin  ;  mais  meue,  en- 

core  ceste  foys,  de  repentauce,  elle  a  contremandé,  sur  les 
deux  heures  devant  jour,  qu'on  supercédât.  Et  sur  ce,  etc. 

Ce  xxix«  jour  de  febvrier  1572. 

^. I 

ÇCXXXIX^  DÉPESCHE 

—  du  viii*  Jour  de  mars  1572. — 

(  Envoyée  exprès  jusques  à  la  court  par  le  S' de  Beauvergier.) 

Arrivée  de  M'  Du  Croc  à  Londres.  —  Audience.  — Refus  d'Elisabeth  de  per- 
mettre à  la  reine  d'Ecosse  de  se  réfugier  en  France,  et  à  M'  Du  Croc  de  se 
rendre  auprès  d'elle. —  Comnuhiication  d'une  lettre  écrite  par  Marie  Stuart  au 
duc  d'Albe,  et  qui  a  été  interceptée.  —  Irritation  de  la  reine  d'Angleterre 
contre  Marie  Stuart,  —  Espoir  de  l'ambassadeur  qu'il  sera  permis  à  M'  Du 
Croc  de  passer  en  Ecosse.  —  Lelire  necrhle  a  la  reine-mère.  Négociation  du 
mariage  du  duc  d'Alençon.  —  Éloignement  d'Elisabeth  pour  ce  mariage. 

Au  Roy. 

Sire,  le  premier  jour  de  mars,  M*^  Du  Croc  est  arrivé 
en  ce  lieu,  et  le  lendemain,  nous  avons  envoyé  demander 
audience  ,  laquelle  nous  a  esté  octroyée  pour  le  quatriesme 
ensuyvant,  et  despuis  a  esté  prolongée  au  v^;  auquel  il  a, 
avec  les  lettres  de  Voz  Majestez  et  de  Monseigneur,  pré- 
senté les  recommandations  de  tous  troys ,  et  encores  celles 
de  la  Royne  Très  Chrestienne  et  de  Monseigneur  le  Duc, 
à  la  Royne  d'Angleterre,  et  luy  a,  par  ung  bon  ordre,  et 
en  très  bonne  façon,  faict  sagement  entendre  l'occasion  de 
sa  dépesche,  avec  toutes  les  particularités  que  luy  avez 
commandé  de  luy  dire ,  seilon  qu'il  les  a  par  son  instruc- 
tion. 

Sur  quoy,  ayant  la  dicte  Dame,  ainsy  que  de  coustume, 
fort  bien  receu ,  et  avec  son  grand  contantement ,  la  salu- 
tation des  cinq,  et  s' estant  soigneusement  enquise  du  bon 
portement  d'ung  chacun  d'eux,  elle  a,  quand  au  contenu 

des  lettres  et  de  la  créance  d'icelles,  respondu  qu'encor 
qu'elle  n'eût  heu  aultre  indice  de  ce  voyage,  que  seule- 
ment sçavoir  que  M*^  Du  Croc  estoit  dépesché,  elle  heût 
toutjour  jugé  que  c'estoit  pour  les  affères  de  la  Royne 
d'Escoce,  desquelz  elle  oyoit  fort  mal  volontier  parler,  et 
néantmoins  avoit  plésir  que  luy,  plustost  qu'ung  aultre, 
fust  employé  en  cest  endroict ,  pour  les  bons  déportemens 
dont,  estant  d'aultresfoys  vostre  ambassadeur  en  Escoce', 
bien  qu'il  fust  assez  de  la  mayson  de  Guyse ,  il  avoit  tout- 
jour  uzé  près  de  la  dicte  Dame ,  à  luy  faire  plusieurs  sages 
et  bien  vertueuses  admonitions,  qu'elle  se  trouveroit  main- 
tenant bien  heureuse  de  les  avoyr  ensuyvies,  et  qu'elle  ne 
pouvoit  espérer  que  les  semblables  bons  et  bien  louables 
offices  de  luy,  quand  il  seroit  maintenant  devers  les  Es- 
couçoys;  ausquelz  elle  avoit  desjà  envoyé  le  maréchal  de 
Barvick,  sellon  que  eulx  mesmes  l'en  avoient  requise,  et 
attandoit,  dans  deux  jours,  nouvelles  de  luy,  sans  lesquelles 
elle  ne  nous  pouvoit  rien  signiffier  de  son  intention;  par 
ainsy  nous  prioit  d'avoir  ,  pour  ce  regard,  un  g  peu  de  pa- 
cience  ;  et  quand  à  permettre  au  dict  S'^  Du  Croc  de  passer 
devers  la  dicte  Dame,  ou  octroyer  à  Yostre  Majesté  qu'elle 
se  peut  retirer  en  France,  qu'il  luy  estoit  encores  tombé 
entre  les  meins  ung  nouveau  advertissement ,  lequel  elle 
nous  communicqueroit ,  par  où  elle  se  trouvoit  admonestée 
de  ne  le  debvoir  aulcunement  consentyr. 

Et  sur  ce ,  ayant  tiré  un  papier  de  sa  pochète ,  nous  a 
monstre  que  c'estoit  un  chiffre,  lequel  nous  avons  recognu 
estre  véritablement  signé  de  la  main  de  la  Royne  d'Escoce, 

'  M'  du  Croc  avait  résidé,  comme  ambassadeur  en  Ecosse,  auprès  de  Marie. 
Stuart  cil  1567.  cl  avait  fait  tous  les  cflbris  pour  empêcher  son  mariage  aver 
Bothwcl. 

et  après,  elle  nous  a  leuune  partie  du  déchifrement,  qui  s'a- 
dressoit  au  duc  d'Alve,  par  lequel  elle  l'exortoit  se  haster 
de  conduyre  des  navires  en  Escoce  pour  se  saysir  du  Prince 
son  filz ,  comme  chose  qui  luy  seroit  aysée  ;  et  avec  lequel 
elle  se  commettoit  au  Roy  d'Espaigne;  puis  luy  faysoit 
quelque  discours  de  la  bonne  part  qu'elle  avoit  en  ce 
royaulme  et  des  seigneurs  qui  y  favorisoient  son  party; 
desquelz,  encor  que  aulcuns  fussent  prisonniers,  la  Royne 
d'Angleterre  toutesfois  n'ozoit  toucher  à  leur  vye;  et  don- 
noit  espérance  à  icelluy  duc  que ,  par  ce  moyen ,  toute  ceste 
isle  viendroit  estre  quelquefoys  réduyte  à  la  religion  ca- 
tholique, "i/ntr.  , 

Sur  lequel  déchifrement  la  dicte  Dame  s'est  prinse  à 
nous  faire  de  bien  aygres  discours ,  non  du  tout  semblables 
à  ceulx  que  M^  Smith  a  cy  devant  tenus  à  Yoz  Majes- 
tez  touchant  la  dicte  Royne  d' Escoce,  mais  non  aussy 
trop  dissemblables  d'iceulx  ,  avec  une  commémoration 
des  entreprinses  qu'elle  a  voulu  faire  pour  priver  la  dicte 
Royne  d'Angleterre  et  de  vye  et  d' estât;  et  qu'elle  s'assu- 
roit  que,  quand  vous  auriez,  Sire,  aultant  d'expérience 
des  dangers  du  monde,  comme  les  ans ,  qu'elle  avoit  plus 
que  vous ,  luy  en  avoient  apprins ,  que  vous  ne  la  vouldriés 
requérir  de  mettre  en  aultruy  mein  le  seul  remède ,  que 
Dieu  luy  aVoit  envoyé  aux  siennes,  de  sa  propre  seurté; 
et  qu'elle  croyoit  ou  que  vous  n'aviez  pas  leu  la  lettre  que 
luy  aviez  escripte,  quand  vous  l'aviez  signée,  ou  qu'il  ne 
vous  souvenoit  plus  de  ce  que,  cy  devant,  Vostre  Majesté 
mesmes  luy  avoit  escript. 

Le  dict  S"^  Du  Croc  et  moy  avons  réplicqué  toutes  les 
choses  qu'avons  estimé  pouvoir  estre  bonnes  à  obtenir  l'ef- 
lect  de  vostre  intention,  y  meslant  le  respect  que  Vostre 

Majesté  veult  toutjour  garder  à  l'amityé  de  la  dicte  Royne 
d'Angleterre;  et  enfin,  nous  sommes  fort  gracieusement  li- 
cenciés d'elle,  avec  peu  d'espérance ,  à  la  vérité,  qu'il 
puisse  voyr,  pour  ceste  foys,  la  dicte  Royne  d'Escoce,  ny 
qu'elle  soyt  renvoyée  en  France,  mais  bien  qu'il  puisse 
continuer  son  voyage  vers  les  Escouçoys ,  aussitost  que  les 
lettres  du  maréchal  Drury  seront  arrivées  ;  et  que  l'accord 
des  dicts  Escouçoys  est  pour  succéder,  avec  confirmation  de 
l'allience  qu'ilz  ont  avec  Vostre  Majesté.  Et  sur  ce  ,  etc. 
Ce  vii]'=  jour  de  mars  1572. 

U  '•.!» 
A  LA  Royne. 

(  Lettre  à  part.) 

Madame,  ayant,  mècredy  dernier,  prins  la  commodité, 
en  la  chambre  de  la  Royne  d'Angleterre ,  de  tirer  à  part 
milord  de  Rurgley  pour  luy  parler  du  propos  de  Monsei- 
gneur le  Duc,  il  m'a  dict  que,  sur  ce  que  la  dicte  Royne, 
sa  Mestresse ,  avoit  naguyères  voulu  lyre  elle  mesmes  les 
dernières  lettres  qui  sont  venues  de  M*  Smith,  lesquelles  en 
laisoient  mencion ,  il  avoit  heu  assez  ample  argument  d'en 
tretter  en  termes  bien  exprès  avec  elle.  Laquelle  luy  avoit 
respondu  en  diverses  sortes  bien  différentes,  qui  néantmoins 
estoient  toutes  fort  honnorables  pour  le  propos ,  et  enco- 
res  plus  pleynes  d'honneur  pour  celluy  de  qui  on  le  tenoit, 
mais  elles  renouvelloient  les  mesmes  difficultés  de  l'eage, 
qui  avoient  esté  très  grandes  en  l'endroict  mesmes  de  Mon- 
seigneur; lesquelles  avoient  esté  surmontées  parla  haulteur 
de  la  taille  de  luy ,  et  par  l'espreuve  qu'il  avoit  monstrée 
de  son  bon  sens ,  mais  elles  se  présentoient  encores  trop 
apparantes  en  Monseigneur  le  Duc,  et  avec  tant  de  dis- 
proporcion  des  ans  ,  entre  elle  et  luy,  qu'il  me  vouloit  biei^ 

dire  tout  franchement  que ,  sur  ce  que  jusques  icy  il  en 
avoitde  luy  mesmes  mis  en  avant  à  la  dicte  Dame,  et  sur 
ce  qu'il  luy  en  avoit  faict  voyr  par  les  lettres  de  M''  Smith, 
il  ne  l'avoit  jamais  trouvée  en  disposition  aulcune  qu'il 
m'en  voulût  faire  rien  espérer,  mais  aussy  ne  m'en  vou- 
loit  il  oster  l'espérance  ;  car  M'  de  Quillegrey  pourroit 
aporter  telle  chose  qui  seroit  pour  faire  bien  acheminer  le 
tout.  Je  n'ay  rien  obmis ,  Madame  ,  de  ce  qui  a  peu  ren- 
dre très  désirable  pour  la  Royne ,  sa  Mestresse,  pour  ce 
royaulme  ,  et  pour  le  mesmes  milord  de  Burgley,  le  party 
de  Mon  dict  Seigneur  le  Duc ,  aultant  que  de  prince  du 
monde ,  et  y  ay  adjouxté ,  comme  de  moy  mesmes ,  les 
grandes  et  advantageuses  offres  que  le  cardinal  Alexan- 
drin vous  a  faictes  pour  Monseigneur  et  pour  luy,  et  les 
inconvénientz  qui  pourroient  advenir,  si  ce  propos  n'estoit 
bien  tost  et  bien  receu;  mais  il  m'a  respondu  qu'il  n'y 
voyoit,  pour  ceste  heure ,  aultre  remède  que  d'attandre 
ce  que  M'^  de  Quillegrey  porteroit,  si,  d'avanture,  je  vou- 
lois  avoir  pacience  de  ne  vous  rien  escripre  de  ce  faict  jus- 
ques à  ce  qu'il  fût  arrivé.  Mais,  Madame,  j'ay  estimé  qu'il 
ne  pouvoit  nuyre  que  vous  fussiés  promptement  advertye 
du  tout,  car  nul  n'en  sçaura  uzer  plus  discrettement ,  ny 
avec  moyens  plus  prudentz,  que  fera  Vostre  Majesté.  Sur 
<e,  etc.  Ce  viij«  jour  de  mars  1572. 

CCXL'  DÉPESCHE 

—  du  xiije  jour  de  mars  1572. — 

Mil 

(  Envoyée  exprès  jiisques  à  Calais  j)ar  la  voye  du  .S'  Acerbo.  ) 

Refroidissement  de  la  reine  d'Angleterre  à  l'égard  de  la  France.  —  Sa  colère 
contre  Marie  Stuart.  — Promesse  faite  par  Burleigh  à  M'  Du  Croc  qu'il  lui 
sera  permis  de  passer  en  Ecosse.  —  Défaite  des  révoltés  en  Irlande.  —  Né- 
gociation des  Pays-Bas.  T^fllM)!) 


Au  Roy. 


■>  i) 


Sire,  le  chiffre,  que  la  Royiie  d'Angleterre  a  monstre  à 
M'  Du  Croc  et  à  moy,  semble  véritablement  estre  signé  de 
la  mein  de  la  Royne  d'Escoce ,  et  ne  veulx  trop  doubler 
qu'elle  ne  l'ayt  escript  au  duc  d'Alve  ;  mais  que  le  déchif- 
frement soit  tel  qu'elle  le  nous  a  leu,  ou  bien  qu'il  soyt  su- 
posé  ,  de  tant  que  c'est  chose  que  je  ne  puis  bonnement 
vériffier,  il  m'en  fault  passer  par  là  où  ceulx,  qui  manyent 
icy  les  affères ,  le  veulent.  Et  cependant  je  fay  le  mieulx 
que  je  puis  pour  remédyer  à  deux  inconvéniantz  qui  sont 
provenus  de  là  ;  le  premier  est  que,  pour  la  ferme  impres- 
sion qu'on  en  a  donné  à  la  dicte  Royne  d'Angleterre ,  la- 
quelle est  facille  de  prendre  toutjour  au  pis  tout  ce  qui 
vient  de  sa  cousine,  elle  m'a  renouvelle  en  son  cueur  une 
si  grande  hayne  et  une  si  grande  indignation  contre  ceste 
pouvre  princesse,  qu'il  est  aysé  à  voyr  que  ses  pensées  et 
ses  dellibérations  sont  devenues  plus  extrêmes  en  son  en- 
droict,  qu'elles  n'ont  encores  jamais  esté  5  le  segond  ,  le- 
quel n'est  pas  moindre,  est  que ,  pour  ceste  occasion,  elle 
a  interprété  en  très  mauvaise  part  l'instance  que  luy  avez 
faicte,  par  voz  lettres,  de  remettre  la  dicte  Royne  d'Es- 
coce ez  meins  de  Vostre  Majesté ,  de  sorte  que  ,  joinct  ce 

qu'on  luy  a  dict  que,  contre  la  promesse  que  luy  aviez 
faicte  de  ne  permettre  que  milord  de  Flemy  passât  des 
gens  de  guerre  en  Escoce ,  il  en  embarquoit ,  ce  néant- 
moins,  bon  nombre  à  S'  Malo ,  elle  a  commancé  se  def- 
tier  beaucoup  de  la  conclusion  du  tretté,  et  doubter  gran- 
dement de  vostre  bonne  intention  vers  elle  ;  dont  a  proposé 
à  ceulx  de  son  conseil  que  ,  de  tant  qu'elle  vous  avoit  faict 
donner  compte,  par  ses  ambassadeurs ,  du  grand  nombre 
d'offances  qu'elle  a  à  se  douloyr  de  la  Royned' Escoce,  par 
où  elle  espéroit  que  vous  vous  déporteriés  d'intercéder  plus 
pour  elle ,  et  que  néantmoins  vous  luy  en  aviez  ceste  foys 
escript ,  et  faict  parler  par  M*"  Du  Croc ,  en  termes  plus 
exprès  que,  six  moys  a,  vous  ne  l'aviez  faict ,  chose  qui 
ne  pouvoit  compatyr  avec  la  sincérité  des  propos  qui  se 
trectoyent  entre  vous  ,  qu'ilz  voulussent  adviser  comme 
pourvoir  si  seurement  à  ses  affères  qu'elle  n'en  peut  tom- 
ber en  danger 

Sur  quoy  je  ne  sçay  encores.  Sire,  ce  qu'ilz  luy  auront 
conseillé  de  faire,  mais  j'ay  mis  peyne,  et  envers  elle,  et 
envers  eulx,  de  modérer  ceste  sienne  tant  soubdeine  apré- 
hension,  affin  qu'elle  ne  passe  trop  avant  contre  la  dicte 
Royne  d' Escoce,  et  qu'elle  demeure  du  tout  estaincte  en 
l'endroict  des  aultres  choses  qui  se  trettent  entre  Voz  Ma- 
j estez  et  voz  deux  royaulmes.  En  quoj  je  n'ay  rien  obmis 
de  ce  que,  pour  la  seureté  de  vostre  parolle,  et  vérité  de 
voz  promesses,  je  leur  ay  peu  offrir,  jusques  à  leur  engager 
ma  vye,  qu'ilz  n'y  trouveront  jamais  que  toute  sincérité  et 
parfaicte  confience,  et  que  ce  que  Yostre  Majesté  leur  avoit 
proposé  maintenant,  de  la  Royne  d' Escoce,  estoit  par  la  con- 
treincted'ung  honneste  debvoir.que  eulx  mesmes  sçavoient 
bien  que  vous  aviez  vers  elle,  et  duquel  vous  estiez  infinye- 


—  399  — 
ment  pressé  par  ses  parans  et  par  ses  bons  subjectz,  et 
encores  par  d'aultres  princes  et  estatz;  dont  c'estoit  à  la 
Royne  d'Angleterre  de  monstrer,  à  ceste  heure,  si  elle 
vouloit  avoyr  aultant  d'esgard  à  ce  qui  est  de  vostre  répu- 
tation en  eest  endroict,  comme  vous  proposiez  de  maintenir 
doresenavant  ce  qui  seroit  à  jamais  de  l'honneur  et  dignité 
d'elle  en  toutes  lespartz  de  la  Chrestienté.  Et  M'^  Du  Croc  a 
envoyé  faire  semblables  bons  offices,  de  sa  part,  vers  milord 
de  Burgley,  lequel  nous  a  mandé  beaucoup  de  diverses 
choses  du  malcontantement  de  sa  Mestresse,  mais  enfin  il 
nous  a  asseuré  qu'aussytost  que  les  nouvelles  que,  d'heure 
à  aultre,  ilz  attandoientd'Escoce,  seroient  arrivées,  et  que 
les  seigneurs  de  ce  conseil  auroient  advisé  avec  le  dict 
S'  Du  Croc  de  la  manyère  qu'il  fault  procéder  par  dellà, 
que  la  dicte  Dame  luy  bailleroit  son  passeport  pour  s'ache- 
miner. 

J'entendz,  Sire,  que,  en  Irlande,  les  saulvages  ont  heu 
du  pire,  et  que  les  Angloys  les  ont  batus  en  ung  rencontre, 
où  la  principalle  deffaicte  est  tumbée  sur  les  Escouçoys  qui 
les  estoient  venus  secourir.  Au  regard  des  différendz  des 
Pays  Bas ,  les  S"  de  Sueneguen  et  de  Fiesque  estantz , 
dimenche  dernier,  venus  ouyr  la  messe,  et  prendre  leur 
diner,  en  mon  logis,  m'ont  dict  que  l'on  estoit  maintenant 
à  regarder  sur  le  faict  des  deniers,  mais  qu'ilz  n'avoient 
poinct  d'espérance  qu'on  en  peut  sortir  que  à  Vangloyse  ; 
et  n'ont  pas  passé  plus  avant.  Sur  ce,  etc. 

Ce  xiij^  jour  de  mars  1572. 

CCXLr  DÉPESCHE 

—  du  XVIII*  jour  de  mars  1572. — 

(Envoyi'e  exprès  jusques  à  la  court  par  mon  secrettaire  Joz.) 

Rupture  du  traité  préparé  en  Ecosse  par  Érsabeth.  —  Plaintes  contre  les  se- 
cours arrivés  de  France  en  Ecosse.  —  Saisie  des  papiers  de  lord  Seton.  — 
— Mission  de  M'  Du  Croc.  — Discussion  entre  les  seigneurs  du  conseil 
M' Du  Croc  et  l'ambassadeur. — Déclaration  du  conseil  que  le  passeport  pour 
l'Ecosse  ne  peut  i)as  être  accordé  à  M'  Du  Croc ,  et  que  la  reine  préfère 
avoir  la  guerre  avec  la  France  et  l'Espagne  que  de  rendre  la  liberté  à  Marie 
Stuart.  —  Retour  de  Quillegrey.  —  Changement  que  produit  son  rapport 
dans  les  délibérations  du  conseil.  —  Lettre  secrète  à  la  reine-mère.  Négo- 
ciation du  mariage  du  duc  d'Alcnçon  entre  l'ambassadeur,  Quillegrey,  Bur- 
leigh  et  Leicester.  —  Mémoire  (jénéral.  Affaires  d'Ecosse.  —  Nécessité  de 
procéder  sur-le-champ  en  France  à  un  traité  avec  l'Angleterre  pour  la  paci- 
fication de  l'Ecosse.  —  Conditions  sur  lesquelles  ce  traité  doit  être  établi. — 
Négociation  des  Pays-Bas. 

Al'  Ro\. 

Sire,  ainsy  que  M*^  Du  Croc  et  moy  nous  attendions  qu'il 
deût  avoir  son  passeport,  selon  que  la  Royne  d'Angleterre 
nous  avoit  faict  espérer  qu'aussytost  qu'elle  auroit  receu 
des  nouvelles  d'Escoce  elle  le  luy  bailleroit,  et  milord  de 
Burgley  le  nous  avoit  ainsy  confiriné  et  promis,  elle  nous  a 
faict  appeller,  samedy  dernier,  en  son  conseil,  où,  par  les 
comte  de  Sussex,  l'admirai  Clinthon,  milord  Chamberland 
et  le  dict  de  Burgley,  elle  nous  a  faict  dire  queJe  mareschal 
Drury  et  mestre  Randol,  au  lieu  de  luy  escripre  des  nou- 
velles de  dellà,  ilz  estoient  eulx  mesmes  venus  luy  signiffier 
comme,  par  leur  dilligence,  ayant  les  Escoçoys  esté  con- 
duictz  bien  avant  en  ung  bon  accord,  et  les  condicions 
menées  si  près  de  la  conclusion  qu'il  n'y  restoit  plus  que 
d'en  passer  et  signer  les  articles,  sellon  que  ceulx  des  deux 
partys  en  avoient  souvant  donné  la  parolle  et  leur  promesse 

par  escript  à  la  dicte  Dame,  milord  de  Sethon  estoit  lors 
arrivé,  lequel  avoit  incontinent  faict  changer  de  volonté  à 
ceulx  de  Lislebourg,  et  leur  avoit  tant  faict  rehaulser  leurs 
demandes  que  les  dicts  Drury  et  Randol  a  voient  esté  con- 
treinctz  de  les  laysser  là  en  leur  trouble,  et  de  s'en  retour- 
ner; dont  aussytost  qu'ilz  avoient  esté  icy,  la  dicte  Dame 
avoit  faict  mettre  la  matière  en  dellibération  de  conseil 
devant  elle,  auquel  ayant  esté  considéré  qu'il  n'y  avoit 
pas  longtemps  que  le  dict  de  Sethon  estoit  party  de  France, 
et  que  luy,  du  costé  de  Flandres,  avec  l'assistance  du  duc 
d'Alve,  et  milord  de  Flemy,  du  costé  de  Bretaigne,  avec 
l'assistance,  non  de  Vostre  Majesté,  -car  s'assuroient  de  la 
parolle  que  leur  aviez  donnée,  mais  avec  celle  de  quelques 
Itres  qui  ont  beaucou  p  d'authorité  en  vostre  royaulme, 
passoient  en  ung  mesmes  temps  en  Escoce,  et  le  dict  Flemy 
y  menoit,  contre  vostre  deffence,  ung  bon  nombre  de  sol- 
datz  en  habits  de  mariniers,  airisy  que  leurs  marchandz 
qui  venoient  de  Bretaigne  les  en  assuroient  ;  considéré  aussy 
que,  par  des  lettres  et  des  alfabetz,  chiffres,  mémoires,  et 
encores  par  d'aultres  choses  d'importance,  qui  avoient  esté 
surprinses  dans  le  vaysseau  du  dict  de  Sethon,  lequel,  par 
temps  contraire,  avoit  abordé  en  Suffolc,  et  luy  s' estoit 
conduict,  en  marchand,  jusques  à  Lislebourg,  il  se  décou- 
vroit  des  menées  qui  monstroient  clèrement  que  l'entre- 
prinse  n'alloit  plus  à  remettre  la  Royne  d' Escoce  en  sa 
couronne,  mais  à  l'estabHr  royne  en  ces  deux  royaulmes, 
et  priver  leur  vraye  royne  et  de  vyeet  d' estât;  sellon  que 
le  dict  duc  avoit  desjà  advancé  dix  mil  escus  contantz  au 
dict  de  Sethon,  et  aultres  dix  mille  à  leurs  rebelles,  et  avoit 
avec  eulx,  tant  sur  les  lettres  de  la  dicte  Royne  d' Escoce 
que  avec  icelluy  de  Sethon,  comme  ambassadeur  d'elle, 

IV.  .26 

capitulé  de  l'exécution  de  la  dicte  entreprinse  et  de  réduire 
toute  ceste  isle  à  la  religion  catholicque,  ensemble  d'avoir 
le  Prince  d'Escoce  entre  ses  mains,  et  de  soubmettre  ces 
deux  couronnes  à  la  protection  de  celle  d'Espaigne,  en 
quoy  l'armée  qui  est  ordonnée  pour  le  passage  du  duc  de 
Médina  Celli  y  debvoit  estre  employée  5  la  dicte  Dame  avoit 
résolu,  en  son  dict  conseil,  de  ne  passer  plus  oultre  en  rien 
qui  fût  de  l'Escoce  qu'elle  ne  vous  heût  informé,  Sire,  de 
tout  ce  dessus,  et  encores  de  quelque  aultre  particullarité 
qui  espéciallement  concernoit  Vostre  Majesté,  tout  ainsy 
que  naguyères  vous  l'en  aviez  faict  advertyr  d'ung  aultre, 
qui  concernoit  sa  propre  personne,  de  sorte  qu'elle  espéroit 
que  vous  demeureriés  très  bien  satisfaict  d'elle;  et  qu'elle 
layssoit  au  choys  de  M*^  Du  Croc  ou  de  vous  aller  cependant 
retrouver,  ou  bien  d' attendre  icy  vostre  responce,  et  qu'ilz 
ne  vouloieut  dissimuler  que  ce,  que  le  dict  S"^  Du  Croc  avoit 
demandé,  de  voyr  en  passant  la  Royne  d'Escoce,  et  l'ins- 
tance,  qu'ilz  voyoient  que  Vostre  Majesté  faysoit,  de  la 
mettre  en  liberté,  ne  leur  heût  engendré  quelque  souspeçon  5 
dont  nous  prioient  ne  trouver  mauvais  si,  en  ung  cas  si 
important  comme  cestuy  cy,  où  il  alloit  de  la  vye  de  leur 
princesse,  de  la  conservation  de  Testât,  et  de  garder  la 
subversion  de  leur  pays,  ilz  vouloient,  estant  conseillers,  y 
procéder  avec  grande  caution. 

M"^  Du  Croc,  ainsy  prudemment  comme  est  sa  coustume, 
et  avec  une  protestation,  qu'il  a  confirmée  par  sèrement,  de 
la  sincérité  de  vostre  bonne  iiitention  sur  toutes  les  parti- 
cullarités  de  sa  commission ,  et  qu'il  n'y  avoit  rien  de  plus 
que  ce  qu'il  avoit  dict  à  la  Royne  ,  leur  Mestresse  ,  leur  a 
remonstré  qu'ilz  ne  debvoient  prendre  aulcune  deffiance 
de  son  voyage,  et  moins  le  retarder;  ut  qu'il  les  prioit, 

suivant  ce  qui  en  avoit  esté  convenu  avec  leurs  ambassa- 
deurs, qu'ilz  le  luy  voulussent  laysser  acomplir.  De  ma 
part  aussy ,  je  ne  pense  avoir  rien  obmis,  Sire,  de  ce  qui 
a  peu  assurer  iceulx  seigneurs  de  tous  les  doubtes  qu'ilz 
ont  en  leur  esprit ,  et  de  leur  monstrer  par  les  mesmes  ac- 
cidens ,  qu'ilz  nous  allèguent ,  que  ce  voyage  est  non  seu- 
lement fort  expédiant  pour  l'Escoce,  mais  encores  très 
nécessaire  pour  la  France  et  pour  l'Angleterre. 

Tant  y  a  qu'après  qu'ilz  nous  ont  heu,  de  rechef,  am- 
plement remonstré  les  grandz  dangers  et  les  périls  qui 
leur  estoient  trop  immiuentz  par  le  pourchas  de  la  Royne 
d'Escoce,  et  que,  lorsqu'ilz  avoient  pensé  qu'elle  s'en  deût 
abstenir ,  c'estoit  lorsqu'elle  les  en  pressoit  davantaige  ,  ilz 
ne  pouvoient  conseiller  nullement  leur  Mestresse  qu'elle 
changeât,  pour  ceste  fois,  d'opinion;  et  nous  vouloient 
bien  dire  librement  qu'encor  qu'ilz  eussent  toutjour  loué  à 
la  dicte  Dame  de  maintenir  la  paix  avec  tous  les  aultres 
princes,  ses  voysins,  ilz  luy  conseilloient  néantmoins  de 
prendre  plustost  la  guerre  avec  Vostre  Majesté  et  avec  le 
Roy  d'Espaigne  ,  tout  ensemble,  que  de  mettre  la  Royne 
d'Escoce  en  liberté. 

Sur  laquelle ,  leur  tant  opiniastre  dellibération ,  M"^  Du 
Croc  et  moy  avons  advisé  de  vous  dépescher  en  dilligence 
ce  mien  secrettaire ,  affin  que  sçachés  encores  mieulx  par 
luy  les  particullarités  de  ce  dessus  ,  et  encores  d' aultres  que 
je  luy  ay  données  en  charge  ,  et  que,  par  semblable  dilli- 
gence ,  de  luy  mesmes ,  il  vous  playse  nous  faire  entendre 
promptement  vostre  intention.  Sur  ce,  etc. 

Ce  XVI ij' jour  de  mars  4572. 

Par  postule  à  la  lettre  précédente. 

Comme  je  voulois  fermer  la  présente ,  milord  de  Burgley  m'a 
mandé  que  sa  Mestresse  et  ceulx  de  son  conseil  avoientmieulx  consi- 
déré noz  raysons ,  et  qu'après  que  vous  auriés  entendues  les  leurs, 
la  dicte  Dame  dellibéroit  de  se  remettre  de  cest  affaire  d'Escoce ,  en 
tout  et  par  tout ,  à  ce  que  vous  vouldriés  ;  et ,  là  dessus ,  le  S'  de 
Quillegrey  est  arrivé ,  lequel ,  à  ce  que  j'entendz  ,  a  faict  ung  fort 
honnorable  rapport,  en  toutes  choses,  de  Vostre  Majesté,  de  la 
Royne ,  vostre  mère ,  et  de  tout  ce  qui  est  de  vostre  couronne ,  et  a 
grandement  loué  la  sincérité  de  voz  intentions,  et  celle  de  voz  ac- 
tions ,  vers  sa  Mestresse  et  vers  son  royaulme ,  ensemble  vostre  li- 
béralité vers  luy,  et  vostre  faveur  et  bon  trectement  vers  les  aultres 
ambassadeurs  d'elle.  Et  luy  mesmes  nous  est  venu  visiter,  nous 
monstrer  le  présent,  et  nous  donner  espérance  que  M'  Du  Croc  ob- 
liendroit  sa  permission  de  passer.  Sur  laquelle  aparance  de  modéra- 
tion le  dict  S'  Du  Croc  a  demandé  à  parler  aux  seigneurs  de  ce 
conseil ,  auxquelz  il  n'a  rien  obmis  de  ce  qui  les  pouvoit  induyre 
pour  luy  laysser  continuer  son  voyage ,  mais  enfin  ilz  luy  ont  dict 
que,  s'il  ne  monstroit  que  par  son  pouvoir  fût  expressément  porté 
de  procurer  l'accord  des  Escoçoys  à  la  conservation  de  la  Royne 
d'Angleterre  et  repos  de  son  royaulme,  chose  qu'ilz  estimoient  ne 
pouvoir  estre  ,  sinon  que  tout  le  pays  fût  réduict  à  l'obéyssance  du 
jeune  Roy,  qu'ilz  persévéroient  de  vouloir  faire  entendre  leurs  ray- 
sons à  Yostre  Majesté,  premier  que  de  luy  octroyer  son  passeport. 
Et  m'a,  d'abondant,  le  dict  de  Burgley  mandé  que  sa  dicte  Mestresse 
estoit  preste  de  respondre  à  ses  ambassadeurs  sur  ce  peu  qui  restoit 
encores  de  différand  au  trecté,  sans  m'expéciffier  que  c' estoit,  et 
qu'elle  seroit  bien  ayse  de  sçavoir  si  j'avois  à  luy  en  faire  entendre 
quelque  chose.  Je  luy  ay  respondu  que  j'atandois,  d'heure  en  heure, 
quelque  dépesche  de  Vostre  Majesté,  et  qu'incontinent  que  je  l'aurois 
receue,  je  l'yrois  trouver,  —  Escriptte  xx'  de  mars  1572. 

A    LA    ROÏNE. 

Madame,  aux  précédents  inconvénients,  qui  sont  survenus 
à  la  Royne  d'Escoce,  cestuy  cy ,  à  ceste  heure,  ne  luy  est 
succédé  petit,  que  milord  de  Sethon ,  voulant  repasser  de 
IHandres  en  Escoce ,   ayt  esté  jette  par  tourmante  en  la 

coste  de  Suffolc,  où,  ayant  prins  le  hazard  de  descendre  et 
de  se  conduyre  par  terre  en  habit  dégaysé  jusques  à  Lis- 
lebourg ,  il  a  pensé  que  son  vaysseau ,  au  premier  bon  vent, 
pourroit  bien  faire  voyle ,  et  se  conduyre  aussi  à  Abredin , 
ou  en  quelque  aultre  port,  de  dellà  ;  dont  a  layssé  dedans 
ung  sien  page ,  avec  ses  papiers  et  chiffres ,  qui ,  bientost 
après,  ont  esté  saysis  par  les  officiers  du  lieu,  qui  sont  allés 
recognoistre  le  dict  vaysseau  ;  lesquelz  ont  aussy  arresté  les 
hommes ,  les  monitions ,  les  armes  et  aultres  provisions , 
qui  y  estoient,  et  ont  apporté  les  dicts  papiers  en  ceste  cour, 
par  lesquelz  semble  que  les  affères  de  ceste  pouvre  prin- 
cesse et  sa  personne  soient  réduictz  en  plus  grand  danger 
que  jamais.  Dont,  sur  ce  que  la  Royne  d'Angleterre  es- 
cript  maintenant  à  ses  ambassadeurs  de  remonstrer  à  Voz 
Majestez  Très  Chrestiennes ,  il  est  bien  besoing ,  Madame, 
qu'il  vous  playse  leur  y  faire  des  responces  si  mesurées  que, 
n'aprouvant  rien  de  ces  menées  de  Flandres  et  mesmes  de 
n'en  estre  moins  offancés  que  la  Royne  d'Angleterre,  vous 
ne  monstriés  pourtant  de  pouvoir  trouver  bon  qu'on  se 
preigne  icy  à  la  personne  de  la  dicte  Royne  d'Escoce  ,  ny 
qu'on  dresse  armée  pour  courre  sus  à  ceulx  de  Lislebourg; 
et  incister  que  le  Roy,  comme  allyé  principal  de  ceste 
princesse  et  des  siens ,  doibve  toujour  estre  appelle  en  tout 
ce  qui  s' entreprendra  de  ce  costé  là  ;  et  remonstrer  que  le 
voyage  de  M'^  Du  Croc,  avec  ung  aultre  depputé  de  la  Royne 
d'Angleterre ,  est  plus  nécessaire  que  jamais  ,  par  dellà , 
tant  pour  interrompre  ces  praticques  de  Flandres  que  pour 
establir  ung  bon  accord  entre  les  Escouçoys  ;  lesquelz  ne 
fauldront  d'y  condescendre,  de  tous  les  deux  partys ,  s'ilz 
voyent  que  le  Roy  y  concourre.  Le  dict  S"^  Du  Croc  at- 
tendra icy  ce  qu'il  plerra  à  Voz  Majestez  luy  en  mander 

par  ce  mien  secrettère,  qui  s'en  retournera  en  dilligence; 
et  si,  d'avanture,  Madame,  il  faut  qu'il  repasse  dellà  pour 
prendre  le  chemin  de  la  mer,  il  estime  qu'il  sera  très 
oportun  qu'il  face  une  course  devers  Voz  Maj estez  pour 
prendre  nouvelles  et  plus  ce rtaiues  instructions  sur  tout  ce 
qu'il  aura  à  faire  pour  ces  nouveaulx  cas  survenus;  en  quoy 
n'interviendra  guyères  que  le  retardement  d'ung  quinze 
jours.  Sm*  ce,  etc.  Ce  xviij^jourde  mars  1572. 

A    LA    ROYNE. 

(Lettre  à  part.) 

Madame,  depuis  bien  peu  d'heures,  le  S'  de  Quille- 
grey  m'est  venu  trouver;  lequel  m'a  dict  que  la  Royne,  sa 
Mestresse,  reste  merveilleusement  bien  satisfaicte  et  infi- 
niement  contante  dans  son  cueur  des  honnorables  propos 
qu'il  a  heu  à  luy  tenir  de  la  part  de  Voz  Maj  estez  Très 
Chrestiennes ;  et  qu'encorqu'à  ce  premier  coup,  il  ne  luy 
ayt  ouvertement,  ny  en  termes  exprès  parlé  du  faict  de 
Monseigneur  le  Duc,  il  pense  néantmoins  avoir  si  bien 
disposé  la  matière ,  qu'il  ozera  bien ,  la  segonde  foys  qu'il 
parlera  à  elle,  la  luy  proposer  fort  franchement  ;  et  s'esforcera 
de  vous  bien  servir  en  cest  endroict  avec  la  sincérité  qu'il 
vous  a  promise,  et  de  me  raporter  ,  jour  par  jour,  tout  ce 
qui  y  succédera  à  la  vraye  vérité ,  afïin  que  je  la  vous  puisse 
ordinairement  mander  ;  se  sentant  si  abstreinct  à  ce  deb- 
voir,  non  seulement  par  l'obligation  des  faveurs  et  libéra- 
lités qu'il  a  receues  bien  grandes  de  Voz  Majestez ,  mais 
encores  pour  le  bien  de  la  Royne ,  sa  Mestresse ,  et  de 
cest  aultre  encores  pour  une  particullière  affection  qu'il  a 
à  la  France,  qu'il  n'espargnera  sa  propre  vye  pour  l'advan- 
cemeut  du  propos,  et  s'oposera,  aultaiit  qu'il  luy  sera  pos- 

sible ,  à  ceulx  qui  sont  cognus  et  remarqués  icy  pour  Hes- 
pagnols ,  qui  se  préparent  desjà  de  l'interrompre. 

Je  luy  ay  très  grandement  gratiffié  ceste  sienne  bonne 
et  vertueuse  volonté,  avec  assurance  qu'elle  luy  sera  très 
abondantment  recognue ,  et  l'ay  prié  de  se  vouloir  mons- 
trer  si  dilligent  et  discret  à  l'effect  que  la  chose  ne  puisse 
aller  ny  en  longueur  ny  à  la  cognoissance  de  beaucoup  de 
gens,  jusques  à  ce  qu'elle  soit  plus  advancée.  Despuis,  j'ay 
envoyé  devers  milord  de  Burgley  luy  demander  si,  sur  la 
venue  de  son  beau  frère ,  j'avois  à  faire  entendre  quelque 
chose  à  Vostre  Majesté  touchant  ce  qui  estoit  entre  luy 
et  moy;  à  quoi  il  m'a  mandé  qu'il  failloit  tirer  ceste  res- 
ponce  d'ung  grand  orade,  dont  estoit  besoing  d'en  parler 
au  mesmes  Apollo,  et  qu'il  y  falloit  ung  peu  de  temps.  Le 
comte  de  Lestre ,  à  qui  le  dict  S"^  de  Quillegrey  a  commu- 
niqué le  tout,  et  luy  en  avoit  auparavant  escript  de  Bloys, 
en  hors ,  m'a  envoyé  signiffier  aulcunes  choses  en  général 
de  sa  singullière  et  très  dévote  affection  vers  Vos  Très 
C.hrestiennes  Majestez  et  comme  il  est  tout  résolu  de  faire 
le  voyage  vers  elles,  me  priant  que  j'en  vueille  continuer 
le  propos  à  la  Royne ,  sa  Mestresse  ,  la  première  foys  que 
je  l'yray  trouver,  en  la  bonne  sorte  que  je  l'ay  desjà  com- 
mancé. 

J'espère  ,  Madame,  que  ,  par  mes  premières,  je  vous 
pourray  mander  quelque  chose  de  plus  de  fondement  en 
cecy,  sellon  que  je  mettray  aultant  de  dilHgence,  qu'il  me 
sera  possible,  que  n'en  demeuriés longtemps  en  suspendz. 
Et  sur  ce,  etc.  Ce  xviij^  jour  de  mars  1572. 

••il   P 

OULTRE  LE  CONTENU  DES  LETTRES , 

Joz  aura  à  dire  à  Leurs  Majestez  : 

Que  considéré  les  véhémentz  propos ,  que  ceulx  de  ce  conseil  ont 
tenu  sur  les  lettres,  mémoires  et  chiffres ,  qui  ont  nouvellement  esté 
surprinses  dans  le  navyre  de  milord  de  Sethon  ,  et  le  regrect  qu'on 
voit  qu'ilz  ont  de  n'avoir  peu  composer  à  leur  mode  les  choses  d'Es- 
coce  ,  il  est  très  aparant  qu'ilz  se  vuellent  résouldre  de  favoriser  et 
fortiffier  ceulx  du  Petit  Lith ,  et  opprimer,  autant  qu'ilz  pourront , 
ceulx  de  Lislebourg  ;  lesquelz  estantz  à  la  protection  du  Roy,  il  ne 
peut  estre  à  l'honneur  de  Sa  Majesté  de  les  habandonner,  dont  est 
danger  qu'il  ne  s'en  ensuive  troys  inconvéniantz  toutàlafoys  :  l'ung, 
de  la  continuation  des  troubles  en  Escoce,  plus  que  Jamais;  l'aultre, 
d'une  malle  intelligence  entre  la  France  et  l'Angleterre  ;  et  le  tiers, 
d'ung  grand  péril  pour  la  personne  de  la  Royne  d' Escoce  ;  et,  possi- 
ble ,  un  quatriesme,  de  s'embrouiller  avecques  le  Roy  d'Espaigne. 

Pour  à  quoy  obvier  semble  qu'il  sera  bon  que  le  Roy,  incontinanc 
qu'il  aura  receu  les  présentes,  face  tretter  à  plein  fons  avec  les  ambas- 
sadeurs d'Angleterre  de  tout  le  faict  -d'Escoce ,  et  leur  incister  que 
M'  Du  Croc  puisse  parachever  son  voyage  au  dict  pays ,  continuant 
son  chemin  par  ce  royaulme ,  sans  faire  ce  tort  au  Roy  de  le  con- 
treindre  de  s'en  retourner,  et  d'aller  prendre  son  passage  par  ail- 
leurs ; 

Et  que  mesmes ,  entre  messieurs  les  depputez  du  Roy  et  les  dicts 
ambassadeurs  ,  soit  convenu  de  la  forme  d'accord  qu'ilz  estimeront 
estre  meilleur  entre  les  Escoçoys  ;  dont  semble  que  celle  là  grèvera 
moins  à  iceulx  Escoçoys  et  sera  moins  contradicte  des  Anglois ,  en 
laquelle  sera  ordonné,  tant  d'ung  costé  (jue  d'aultre,  ung  certein 
nombre  esgal  de  la  noblesse  au  gouvernement  du  pays  pour  adminis- 
trer toutes  choses  de  Testât,  attandant  le  retour  de  leur  Royne  ou  la 
majorité  de  son  filz ,  sans  faire  mencion  que  ce  fût  ny  soubz  l'autho- 
rité  d'elle ,  ny  soubz  l'authorité  de  luy,  et  mesmes  ne  nommer  ny 
l'ung  ny  l'aultre,  s'il  est  besoing  ;  et  qu'ung  chacun  soit  remis  en  ses 
biens,  honneurs  er  estatz ,  et  les  armes  posées  partout;  et  que,  par 
ung  commun  consentement  du  Roy  et  de  la  Royne  d'Angleterre , 
le  dict  S'  Du  Croc,  avec  ung  aultre,  de  la  part  d'elle,  soyent  envoyés 
sur  les  lieux  pour  notiffier  le  dict  accord  aux  deux  partys,  et  les  con- 
treindre  de  l'accepter,  comprenant ,  par  ce  moyen,  les  ungs  pt  les 
aultres  avecques  Testât  dans  le  trecté ,  avec  expécialle  confirmation 
aussi  de  Talliencede  France. 

Et  par  mesme  moyen  soit  capitulé ,  avec  les  dicts  ambassadeurs 
d'Angleterre,  qu'attandant  que  les  deux  Roynes  se  puissent  accor- 
der de  leurs  différend/ ,  il  soit  pourveu  à  celle  d'Escoce  de  quelque 
plus  gracieux  trectement  et  plus  ample  liberté  qu'elle  n'a  de  pré- 
sent ,  et  de  luy  rendre  ses  serviteurs  ,  et  luy  permettre  ung  ambassa- 
deur en  ceste  cour  pour  solliciter  ses  affères  ,  le  tout  à  ses  despens; 
en  ce  toutesfois  qu'elle  promettra  de  ne  s'en  aller  de  ce  royaulmesans 
congé ,  ny  d'innover  rien  en  icelluy  au  préjudice  de  sa  cousine,  et  de 
bailler,  s'il  est  besoing ,  ostaiges  et  bonnes  cautions  de  cella  ;  et  que 
ces  choses  soient  accordées  hors  du  traicté,  si  ne  peuvent  estre  com- 
prinses  dans  le  traicté. 

Je  suis  bien  seurement  adverty  que,  à  l'occasion  des  papiers  qu'on 
a  surprins  au  S' de  Sethon ,  et  de  ce  qu'on  a  raporté  icy  que  milord 
de  Flemy  embarque  des  soldatz  à  S'  Malo,  en  habits  de  mariniers, 
et  aussi  entandant  l'apprest  de  M'"  de  I.a  Garde  ,  l'on  a  ordonné  en 
ce  conseil  d'armer  promptement  ung  bon  nombre  de  navires  ;  et  que, 
du  premier  jour,  l'on  en  mettra  troys  des  plus  grandz  dehors  :  en 
quoy,  j'ay  desjà  envoyé  sur  les  lieux  recognoistre  tout  ce  qui  s'y 
fera ,  et,  jour  par  jour,  j'en  donray  adviz  à  Leurs  Majestez. 

Ëtcepandant,  ayant  soubz  mein  donné  entendre ,  que  l'apprest 
de  M'  de  La  Garde  n'estoit  aulcunement  contre  chose  qui  appartint 
à  ce  royaulme  ,  ains  plustost  pour  aller  faire  une  descouverte  en  ter- 
res neufves  ;  ung  gentilhomme  de  bonne  qualité,  anglois,  m'est  venu 
remonstrer  que,  s'estant  desjà  proposé,  avec  le  congé  de  sa  Mestresse, 
de  servir ,  à  ses  despens ,  le  Roy  en  la  première  guerre  qu'il  aura 
contre  quelque  aultre  prince  que  ce  soyt,  avec  trente  navyres,  des- 
quelz  les  vingt  seront  bons  pour  le  combat,  et  les  dix  aultres  fort 
propres  pour  courre  la  mer ,  avec  moyen  de  mettre  en  terre  deux 
mille  hommes  de  guerre  qu'il  mènera  ,  oultre  le  nombre  ordinayre 
qu'il  fault  à  la  garde  et  conduicte  de  ses  navyres,  qu'il  desireroit  bien, 
à  ceste  heure,  attandant  le  temps,  d'accompaigner  avec  ung  bon  équi- 
page de  mer  le  dict  S'  de  La  Garde  etsuyvre  et  obéyr  à  l'admirai  de 
la  flote,  soubz  les  enseignes  de  France,  en  luy  faisant  part  des  gains 
de  la  mer  comme  à  ung  des  aultres  qui  le  suyvront;  me  priant  fort 
instamment  d'en  vouloyr  escripre  au  Roy ,  et  luy  en  faire  avoir 
promptement  la  responce. 

Encorque,  d'ung  costé,  la  Royne  d'Angleterre  monstre  d'estre 
fortoffancée  contre  le  ducd'Alve,  elle  ne  laysse  pourtant  d'entendre, 
d'aultre  part,  aulx  partis  et  expédians  qu'il  luy  faict  offrir  pour  ac- 
commoder les  différendz  des  deniers,  après  celluy  des  marchandises; 

et,  de  faict,  le  S'  Acerbo  Velutelly,  en  lieu  du  S'  Fiesque,  lequel 
n'est  plus  agréable  icy,  en  mène  maintenant  la  praticque,  et  y  a  desjà 
procédé  par  plusieurs  jours  avec  le  comte  de  Lestre  et  milord  de 
Burgley,  au  nom  seulement  des  particuUiers  ;  mais  je  sçay  que  ce 
n'est  sans  en  avoir  charge  et  lettre  expresse  du  dict  duc  d'Alve  ;  et  croy 
qu'on  n'est,  à  présent,  guyères  loing  d'accord;  mais  j'estime  que  c'est 
en  layssant  encores,  pour  quelque  temps,  les  dicts  deniers  ez  meins  de 
ceste  princesse,  avec  assurance  du  payement  du  principal ,  et  encores 
de  quelques  petitz  inlérestz,  au  cas  qu'elle  les  retienne  plus  long- 
temps qu'il  ne  sera  convenu  ;  ce  que  je  mettray  peyne  d'entendre 
plus  en  particullier.  Et  cepandant,  quant  aus  dictes  marchandises, 
l'on  procède  toutjour  de  les  vendre,  ainsy  que  porte  la  proclama- 
mation ,  et  a  l'on  pensé  d'uzer  encores  de  plus  grande  rigueur  vers 
les  subjectz  du  Roy  d'Espaigne ,  si  ceste  vente  ne  suffit  pour  rem- 
bourcer  les  Angloys. 

Le  marquis  de  Vuinchester,  grand  trézorier  d'Angleterre ,  est  dé- 
cédé despuys  six  jours ,  et  le  comte  de  Sussex  et  milord  de  Burgley 
sont,  à  ceste  heure  ,  les  deux  compéditeurs  «lui  aspirent  à  Testât. 

Discourra  à  Leurs  Majestez  ce  qui  a  succédé  des  affères  du  duc  de 
iVorfolc;  la  clémence  dont  la  Royne  d'Angleterre  a  uzé,  par  deux 
foj^,  sur  le  mandement  de  son  exécution  ;  les  différendz  qui  se  sont 
sussités  en  cour  entre  les  principaulx  seigneurs  et  entre  les  dames  à 
cause  de  cella  ;  comme  l'on  a  apposté  des  prescheurs  pour  inciter  la 
Royne  et  le  conseil  contre  luy  ;  et  en  quoy  en  sont  à  présent  les 
choses. 

De  trois  petites  particullarités,  du  dict  duc ,  de  Morguen  et  de 
Maden. 


CCXLir  DÉPESCHE 

—  du  xxve  jour  de  mars  1 572.  ^ 

(Envoyée  exprès  jnsques  à  Calais  par  la  voye  du  S' Acerbo.) 

Maladie  subite  et  rétablissement  de  la  reine  d'Angleterre. 

Au  Rov. 

Sire,  sur  l'heure  que  j'ay  receu  vostre  dépcsche  du  inj% 
viij«  et  \"  de  ce  moys,   par  Nicolas  le  rhevaulcheur,  la 

mienne ,  que  j'ay  envoyée  à  Yostre  Majesté  par  mon  se- 
crettère ,  estoit  desjà  si  achevée,  et  luy  si  prest  de  partir, 
que  j'ay  estimé  ne  debvoir  retarder  l'une  pour  l'arrivée  de 
l'aultre,  espérant  que,  le  jour  ensuyvant,  j'aurois  audience, 
et  que  bientost  je  vous  pourrois  encores  renvoyer  le  dict 
Nicollas;  mais,  la  nuict  d'après,  il  a  prins  ungsi  grand  mal 
et  une  si  grande  torcion  d'estomac  à  la  Royne  d'Angleterre, 
à  cause,  comme  on  dict,  qu'elle  a  voit  mangé  du  poisson, 
qu'il  m'a  fallu  avoir  pacience ,  et  a  esté  la  douleur  si  griefve 
et  si  véhémente  que  toute  ceste  cour  s'en  est  trouvé  en 
grand  estonnement  ;  et  le  dict  comte  de  Lestre  et  milord 
de  Burgley  ont  veillé,  troys  nuictz  entières,  près  de  son  lict, 
mais,  à  ceste  heure,  ilz  me  viennent  de  mander  que,  grâces 
à  Dieu,  le  mal  luy  est  beaucoup  dimynué,  et  qu'ilz  espèrent 
que,  dans  peu  de  jours,  elle  se  portera  mieulx,  et  qu'ilz 
me  manderont  quand  je  pourray  parler  à  elle.  Cella  sera 
cause,  Sire,  que  je  n'auray  le  moyen,  si  tost  que  le  desiriez, 
de  vous  mander  la  responce  des  poinctz  qui  sont  contenuz 
en  vostre  et  dernière  dépesche.  Néantmoiris  je  incisteray 
de  l'avoir ,  et  qu'il  ne  m'y  soit  uzé  de  remise ,  lorscpie  je 
verray  que,  honnestement  et  avec  rayson,  j'en  pourray 
presser  la  dicte  Dame.  Et  sur  ce,  etc. 

Ce  XX v^  jour  de  mars  1572. 

Encores  tout  maintenant,  un  des  clercs  de  ce  conseil  me  vient  de 
(lire ,  de  la  pari  de  milord  de  Burgley,  que  la  Royne,  sa  Mestresse, 
désire  que  je  la  voye  demein  ;  mais  que  ce  soit  sans  toucher  aulcune 
négociation  d'affères. 

CCXLIIP  DÉPESCHE 

— du  XXX*  jour  de  mars  1572.  — 
(  Envoyée  exprès  jusques  à  Calais  par  Françoys  Biscop.  ) 

Détails  donnés  par  Elisabeth  à  l'ambassadeur  sur  sa  maladie.  —  Discussion  du 
traité  d'alliance  entre  l'ambassadeur  et  une  commission  prise  dans  le  con- 
seil. —  Projet  du  duc  d'Albe  d'envoyer  des  troupes  en  Ecosse  —  Négocia- 
tion des  Anglais  avec  les  Espagnols. 

Au  Roy. 

Sire,  aussytost  que  la  Royiie  d'Angleterre,  avec  le 
congé  de  ses  médecins,  a  peu  sortir  jusques  en  sa  chambre 
privée,  elle  m'a  permis,  premier  qu'à  nulz  seigneurs  ny 
dnmes  de  sa  court ,  sinon  à  ceulx  qui  la  servoient  en  son 
mesmes  lict,  de  la  pouvoir  voyr;  et  m'a  compté  la  douleur 
extrême,  laquelle,  l'espace  de  cinq  jours,  luy  avoitsi  fort 
serré  l'allayne,  et  luy  avoit  tenu  le  cueur  si  pressé,  qu'elle 
en  avoit  bien  pensé  mourir,  et  que  desjà  aulcuns  jugeoient 
qu'il  en  fût  aufant  faict;  mais  que  Dieu  ne  l' avoit  trouvée 
en  assez  bon  estât  pour  la  réputer  digne  d'aller  encores  à 
luy;  et  qu'elle  croyoit  que  ceste  douleur  ne  luy  estoit  pro- 
venue d'avoyr  mangé  du  poisson,  ainsy  qu' aulcuns  disoient, 
car  elle  en  mangeoit  assez  souvant,  mais  plustost  pour 
s'estre,  despuis  troys  ou  quatre  ans,  trouvée  si  bien  qu'elle 
avoit  mesprisé  tout  l'ordre ,  que  ses  médecins  avoient  au- 
paravant accoustumé  d'uzef  vers  elle,  de  la  purger  et  luy  tirer 
ung  peu  de  sang,  de  temps  en 'temps;  néantmoins  que  ce 
mal ,  grâces  à  Dieu ,  estoit  maintenant  tout  passé ,  et  ne 
luy  restoit  plus  qu'ung  peu  d'altération  et  ung  bien  peu 
de  chaleur  ;  me  remercyant  infmiement  du  soing  que  j'a- 
vois  heu  de  sa  santé ,  qui  luy  estoit  une  signiffication  que 

Yostre  Majesté  luy  voiiloit  beaucoup  de  bien  et  qu'elle  vous 
pouvoit  avoyr  toute  confience. 

Je  luy  ay  rendu  ung  des  plus  grandz  mercys  que  j'ay 
peu  pour  ceste  singuUière  faveur,  qu'elle  m' a  voit  faicte  dé 
la  pouvoir  si  tost  voyr,  après  sa  maladye;  et  l'ay  assurée, 
Sire ,  que  vous  prendriés  pour  ung  très  évident  signe  de 
sa  bonne  et  inthime  amityé  vers  vous,  qu'elle  m'eust 
donné  ce  privé  moyen  de  pouvoir,  par  certaine  science  et 
de  veue,  vous  tesmoigner  sa  parfaicte  guarison.  Et,  après 
l'avoir  ung  peu  entretenue  là  dessus,  et  luy  avoir  faict,  de 
vostre  part,  la  conjouyssance  de  la  groysse  de  la  Royne, 
de  quoy  elle  s'est  merveilleusement  resjouye ,  et  en  a 
rendu  de  bon  cueur  grâces  à  Dieu,  elle  m'a  faict  quelques 
excuses  du  retardement  de  la  conférance  que  nous  avions 
à  faire  ensemble  sur  les  choses  du  traicté ,  mais ,  parce 
qu'elle  n'estoit  encores  assez  forte  pour  travailler  en  négo- 
ciation d'affères,  elle  avoit  appoincté  cinq  de  son  conseil 
pour  s'en  assembler  avecques  moy. 

Dont,  tout  sur  l'heure,  Sire,  au  partyr  d'elle,  je  suys 
entré  en  communicqualion  avec  eulx  sur  les  deux  poinctz 
que  m'avez  mandé:  premièrement,  du  mot  de  religion^ 
que,  parce  qu'il  ne  pouvoit  estre  exprimé  dans  l'article  de 
la  ligue,  Vostre  Majesté  mettoit  en  avant  d'y  estre  satis- 
faict  par  lettres  particullières ,  escriptes  et  signées  de  voz 
meins  ;  secondement ,  du  faict  de  la  Royne  et  royaulme 
d'Escoce,  que,  ne  pouvant  estre  obmis,  avec  vostre  di- 
gnité, qu'il  n'en  fût  faicte  mencion  dans  le  traicté,  vous 
désir iés  y  en  estre  inséré  ung  article,  en  la  forme  que  je 
le  leur  exibois  par  escript. 

Eulx,  de  leur  part.  Sire,  ont  desduict  troys  aultres 
poinctz,  dont  l'ung  est  touchant  ce  que  messieurs  voz 

depputés  avoient  retranché  le  trente  quatriesme  article  dans 
leur  minute  du  traicté,  et  ilz  désirent  qu'il  y  demeure;  le 
segond  que,  excédant  Vostre  Majesté  de  force  et  de  moyens 
la  Royne,  leur  Mestresse,  il  estoit  raysonnable  que  vous 
l'excédissiés  aussy  à  luy  offrir  ung  secours  ,  qui  fût  plus 
grand  que  celluy  que  vous  requériés  d'elle;,  et  le  troy- 
siesme ,  qu'il  vous  pleut  faire  émologuer  par  voz  parlemens 
les  choses  qui  seroient  accordées  pour  le  commerce. 

Mais ,  après  que  je  leur  ay  heu  admené ,  sur  les  deux 
premiers  poinctz ,  toutes  les  bonnes  et  vifves  raysons  qui 
sont  contenues  dans  voz  lettres ,  et  respondu  gracieuse- 
ment à  leurs  aultres  troys  ce  que  j'ay  estimé  estre  bien 
à  propos ,  toute  la  difficulté  est  restée  sur  le  faict  d'Es- 
coce  ;  lequel  leur  fvient  toutjour  fort  à  contre  cueur  :  et 
mesmes  qu'ilz  ont  assuré  que,  sellon  les  rapportz  que, 
despuys  bien  peu  de  jours,  ilz  avoient  receu  d  Escoce,  et 
aultres ,  le  jour  précédant,  du  costé  de  Flandres,  il  estoit 
tout  certein  que  milord  de  Sethon  et  deux  aultres  Es- 
couçoys,  au  nom  et  comme  ambassadeurs  de  leur  Mes- 
tresse, avoient  capitulé  avec  le  duc  d'Alvede  la  descente 
des  Hespaignols  et  Bourgignons  en  Escoce,  et  de  leur  li- 
vrer deux  fortz  et  places  qu'ilz  fortiffieroient  pour  leur 
retraicte ,  ensemble  de  leur  fournir  vivres  et  chevaulx  de 
charroy,  et  bagaige,  quand  ilz  marcheroient ,  et  de  faire 
tout  ce  qu'ilz  pourroient  pour  mettre  le  Prince  entre  les 
•mains  du  dict  duc;  ce  qu'ilz  vous  feroient  aparoir  encores 
plus  clèrement  par  leur  ambassadeur. 

Ce  nonobstant,  Sire,  j'ay  incisté,  par  la  mesme  oc- 
casion qu'ilz  disoient,  estre  expédiant  qu'ung  article  bien 
exprès  en  fiU  mis  dans  le  traicté ,  et  que  le  voyage  de 
M^  Du  Croc,  avec  ung  de  leurs  depputés,  en  fût  d'aultant 

accéléré.  Sur  quoy  ilz  ont  prins  terme  d'en  conférer  avec 
leur  Mestresse,  et  que,  puis  après,  ilz  m'y  respondroient; 
et  croy,  Sire,  que  je  ne  pourray  pas  beaucoup  obtenir 
pour  ce  regard,  tant  y  a  que  je  y  incisteray  bien  fort. 
Mais  cepandant  milord  de  Burgley  ,  sans  lequel  toutes  cho- 
ses demeurent  accrochées,  est  tombé  si  malade  de  la 
goûte  qu'il  n'est  possible  qu'il  puisse  vacquer  à  rien  ; 
dont,  affin  que  Vostre  Majesté  n'en  soyt  en  peyne,  j'ay 
anticipé  ceste  dépesche,  et  j'espère  que,  dans  ung  jour  ou 
deux,  je  vous  en  envoyeray  une  plus  complète  par  le  che- 
vaulcheur. 

Cependant  il  se  prépare  icy  plus  grand  nombre  de  na- 
vires qu'on  n'avoit  ordonné  du  commencement,  et  quel- 
que nombre  de  gens  de  guerre;  et  se  continue  la  pra- 
ticque  de  l'accord  touchant  les  deniers  d'Espaigne ,  et 
encores  touchant  la  vente  des  laynes ,  avec  les  depputés , 
que  je  vous  ay  cy  devant  mandé ,  lesquelz  ne  s'en  mes- 
lent  sans  expresse  commission  du  dict  duc  d'Alve.  Et  ont 
encores  aulcuns  de  ce  conseil ,  despuys  six  jours ,  faict 
venir  ung  Hespagnol  devers  eulx ,  lequel  leur  estoit  au- 
paravant très  odieux ,  et  ilz  luy  ont  maintenant ,  coup  sur 
coup,  baillé  deux  passeportz  pour  envoyer  homme  ex- 
près devers  le  duc  d'Alve.  Je  prendray  garde  que  c'est. 
Et  sur  ce ,  etc.  Ce  xxx*  jour  de  mars  1572.         * 

CCXLIV^  DÉPESCHE 

—  du  111^  jour  d'apvril  1575.  — 
{ Envoyée  exprès  jusques  à  la  court  par  Nicolas  le  chevaulcheur.) 

Conférence  sur  la  négociation  du  traité.  —  Discussion  des  articles  concernant 
la  religion  ,  l'alliance  d'Ecosse ,  le  subside  et  le  commerce.  —  Incertitude 
sur  la  désignation  de  l'ambassadeur  qui  doit  être  choisi  pour  la  ratification 
de  l'alliance, — Armemeus  faits  en  Angleterre  afin  d'empêcher  les  Espagnols 
de  débarquer  en  Ecosse.  —  Crainte  que  ces  armemens  ne  soient  eux-mêmes 
dirigés  contre  l'Ecosse.  —  Espoir  que  Leicester  sera  désigné  pour  passer 
en  France.  —  Persistance  d'Elisabeth  dans  l'alliance  avec  le  roi. 


Au  Roy. 


;>; 


Sire  ,  en  la  segonde  et  troysiesme  conférance ,  que  j'ay 
heues,  avec  les  Seigneurs  de  ce  conseil,  sur  les  poinctz  du 
traicté,  les  choses  ont  esté,  derechef,  fort  débatues  ;  et, 
encor  que  ce  ayt  esté ,  du  commencement ,  avecques  doul- 
ceur,  il  y  est,  peu  à  peu,  intervenu  de  la  véhémence,  et 
puis  de  la  contention  ,  car  les  partisans  contraires  n'ont 
sceu  colorer  de  si  bonne  aparance  de  rayson  leurs  oposi- 
tions,  qu'ilz  n'ayeut  monstre  qu'ilz  les  faysoient  en  in- 
tention de  tout  rompre  ;  et  je  n'ay  voulu  laysser  aller  ung 
seul  de  tous  les  poinctz  de  vostre  réputation  aux  simulés 
argumentz  qu'ilz  ont  allégué  de  la  seureté  de  leur  Mes- 
tresse,  si  bien  qu'ilz  ont  esté constreinctz  de  retourner  enfin 
à  quelque  modération. 

Dont  voycy ,  Sire ,  en  quoy  ce  conseil  persiste  mainte- 
nant: que,  louchant  le  premier  des  deux  poinctz  que  m'a- 
vez mandés ,  si  Vostre  Majesté  demeure  ferme  de  ne  vou- 
loir que  celluy  de  la  religion  soit  aulcunement  inséré  dans 
le  traicté,  il  vous  playse  trouver  bon  d'en  faire  expédier 
ung  acte ,  à  part ,  par  lettres  de  vostre  grand  sceau ,  aux 

propres  termes  de  l'escript  que  leur  en  avez  desjà  faict 
("ommunicquer ,  et  que  la  Royne ,  leur  Mestresse ,  fera  le 
semblable ,  atandu  que ,  toutes  les  foys  qu'il  a  esté  ques- 
tion de  l'interprétation  d'ung  traicté ,  l'on  en  a  toutjour  faict 
ung  segond,  aussy  solennel  que  le  premier,  et  y  a  l'on 
aposé  les  grandz  sceaulx  des  princes  ;  et  si,  en  ceste  cy,  qui 
leur  est  très  importante ,  ilz  ne  pouvoient  avoyr  ung  nou- 
veau traicté,  qu'à  tout  le  moins  ilz  ayent  vostre  sceau,  et 
vous  celluy  de  ce  royaulme ,  affin  que  toutes  les  solennités 
n'y  delTaillent,  non  pour  en  uzer  sinon  privéemerat  entre 
Voz  Maj  estez ,  ce  qu'ilz  estiment  que  se  pourra  faire  aussy 
secretteraent  que  par  lettres  de  voz  meins,  atandu  que  M""  le 
présidant  de  Birague ,  duquel  ilz  ont  heu  fort  bonne  re- 
lacion  par  leurz  ambassadeurs  ,  et  qui  est  ung  de  voz  dep- 
putés ,  en  pourra  luy  mesmes  fayre  la  dépesche. 

Quand  au  segond  poinct,  il  ne  se  peut  faire  que  la  Royne, 
leur  Mestresse,  par  aulcunes  raysons  puisse  estre  persua- 
dée, ny  eux  le  luy  vueillent  conseiller,  que  la  Royne  d'Es- 
coce  soit  insérée  en  ung  mesme  traicté  avec  elle,  ny  qu'elle 
soit,  en  façon  du  monde,  nommée  en  cestuy  cy  ;  et  encores, 
touchant  la  couronne  et  estât  du  pays,  ilz  desireroient  qu'on 
se  déportât  d'en  parler,  toutesfois  si  Vostre  Majesté  ne 
veult  que  cella  passe  soubz  silence,  que  aulmoins  le 
premier  des  articles ,  que  je  leur  ay  baillés  pour  remplir 
le  blanc,  soit  rejette,  et  que  le  segond,  le  troysiesme  et 
quatriesme  y  soient  insérés,  seulement  pour  vous  com- 
playre,  en  la  manière  que  milord  de  Burgley  les  a  réformés, 
ou  aultrement  leur  résolution  est  qu'ilz  demeurent  du  tout 
ostés;  que  d'aultant  que  le  xxxiiij'^  article  est  général,  et 
concerne  aultant  voz  alliés  que  ceulx  de  leur  Mestresse,  et 
peut  oster  beaucoup  de  souspeçon  aulx  aultres  princes,  ilz 

heussent  désiré  qu'il  fût  demeuré  inséré  dans  le  traicté;  et 
mesmes  ont  artificieusement  proposé  que,  puisque  vous 
aviez  tant  à  cueur  d'y  mencionner  l'Escoce  et  les  Escou- 
çoys,  qu'il  estoit  rayson  qu'ilz  y  mencionassent  le  Roy 
d'Espaigne  et  ses  pays. 

A  quoy  je  leur  ay  respondu  qu'il  y  avoit  très  grand 
raison,  et  pour  nous  et  pour  eulx,  de  nommer  l'Escoce  en 
particullier,  et  laysser  les  aultres  en  général;  toutesfoys  je 
ne  voyois  pas  qu'il  y  heût  grand  inconvéniant  que  chacun 
peut  nommer  ses  alliés,  dont  Vostre  Majesté  nommeroit  le 
Pape,  l'Empereur,  le  mesme  Roy  d'Espaigne,  les  Suisses 
et  aultres,  s'ilz  le  trouvoient  bon,  et  qu'ilz  nommassent 
ceulx  qu'ilz  voudroient;  qui  a  esté  cause  qu'ilz  ont  remis 
cella  à  l'arbitre  de  Vostre  Majesté,  quand  ilz  ont  ouy  nom- 
mer le  Pape. 

Au  regard  de  ce  qu'ilz  m'avoient  dict,  que  Vostre  Ma- 
jesté debvoit  offrir  plus  grand  secours  à  leur  Mestresse  que 
celluy  qu'avez  à  espérer  d'elle,  ilz  n'y  ont  incisté;  mais 
ouy  bien  à  la  forme  du  payement  du  dict  secours,  qu'ilz 
désirent  que  chacun  des  deux  princes  le  face  sellon  le  rolle 
et  payes  de  ses  propres  gens  de  guerre,  de  façon  que  Vostre 
Majesté  payeroit  les  Angloys  ainsy  que  françoys,  et  leur 
Mestresse  les  François  ainsi  que  angloys;  ce  que  je  leur 
ay  remonstré  estre  impertinant.  Et  enfin  se  sont  accordés 
que  leurs  ambassadeurs  le  proposeront  à  Vostre  Majesté, 
mais  se  contenteront  que  cella  soyt  réduit  à  proportion  si 
esgalle,  qu'il  n'y  ayt  plus  davantaige  pour  l'ung  que  pour 
l'autre. 

Touchant  l'émologation,  qu'ik  demandent  en  voz  parle- 
mens,  des  articles  du  commerce,  je  leur  ay  dict  que  j'estime 
que  Vostre  Majesté  ae  k  refuzera,  et  ay  baillé  une  cojpjpie 

du  pouvoir  que  m'avez  envoyé,  concernant  le  dict  commerce, 
à  ihilord  de  Burgley  qui  me  l'a  demandé;  et  j'entendz 
qu'il  en  envoyé  ung  semblable  au  S*^  de  Vualsingam,  et  m'a 
dict  qu'incontinant  après  Pasques  nous  pourrons  procéder 
au  faict  de  ceste  commission. 

Quant  à  procurer  que  le  comte  de  Lestre,  ou,  à  son 
deffault,  milord  de  Burgley  passent  en  France,  je  n'ay 
obmis  une  seule  de  toutes  les  considérations  qui  se  peuvent 
alléguer  sur  l'utilité  de  ce  voyage,  que  je  ne  l'aye  desduite 
à  ceste  princesse,  laquelle  a  esté  fort  près  de  me  le  con- 
céder, de  l'ung  ou  de  l'aultre,  non  sans  vous  rendre.  Sire, 
ung  singulier  grand  mercys  pour  ceste  vostre  élection,  qui 
luy  fait  prendre  une  très  grande  confiance  des  choses  qu'a- 
vez à  traiter  ensemble;  et  enfin  néantmoins,  m'a  pryé  de 
vous  escripre  que,  à  cause  des  temps  suspectz,  et  de  ce 
que,  présentement,  ces  deux  siens  conseillers  sont  très 
nécessayres  en  ung  parlement  qu'elle  veut  tenir  après  ces 
festes,  et  aussy  pour  ung  progrès  qu'elle  est  contreinte 
d' entreprendre  vers  le  North,  incontinent  après  la  Pante- 
couste,  et  que  le  dict  sieur  comte  admèneroit  avecques 
luy  cinq  ou  six  centz  des  plus  confidantz  gentilshommes 
d'auprès  d'elle,  elle  vous  supplye,  Sire,  trouver  bon  qu'elle 
vous  puisse  envoyer  ung  aultre  des  siens,  me  nommant 
son  admirai,  comme  l'ung  des  plus  dévotz  et  bien  affec- 
tionnés seigneurs  qui  soyent  en  ce  royaulme,  vers  Vostre 
Majesté  et  vers  la  France;  et  que  néantmoins,  si  Vostre 
Majesté  ne  demeuroit  bien  satisfaicte  que  l'ung  des  aultres 
deux  n'y  allât,  qu'elle  retarderoit  ses  propres  affères  pour 
l'y  envoyer.  Sur  quoy.  Sire,  sachant  combien  toutz  deux 
envyent  ceste  commission,  je  fay  tout  ce  que  je  puis  qu'elle 
soyt  bientost  résolue,  mais  si,  d'avanture,  la  difficulté  se 

trouve  si  grande ,  comme  à  la  vérité  je  l'y  voy ,  qu'il  ne 
se  puisse  faire,  il  se  faudra  contanter  du  dict  sieur  admirai, 
lequel,  après  les  deux,  est  bien  le  plus  à  propos  que  nul 
aultre  qu'on  sceût  choysir  en  ceste  cour. 

Cepandant,  Sire,  pour  les  souspeçons  que  ceulx  cy 
prennent  de  la  venue  du  duc  de  Médina  Celi,  ilz  arment 
beaucoup  de  navires,  et  lèvent  des  gens  de  guerre,  et  disent 
assés  ouvertement  que  c'est  pour  envoyer  vers  l'Escoce, 
affin  de  garder  qu'il  n'y  descende  d'Hespagnols;  dont 
Vostre  Majesté  me  commandera  comment  je  debvray  uzer 
en  cella,  ne  pouvant  convenir  à  vostre  réputation  ny  qu'ilz 
y  aillent,  car  ilz  s'esforceront  incontinent  d'opprimer  ceulx 
de  Lillebourg,  ny  de  voyr  que  eulx  et  les  Hespaignols  se 
débatent,  sans  vous,  de  l'entreprinse  de  ce  pays  là,  qui  est 
tout  entièrement  de  vostre  alliance.  Sur  ce,  etc. 

Ce  iij*  jour  d'apvril  1572. 

Tout  maintenant,  l'on  me  vient  de  mander,  de  ceste  cour,  que  cer- 
tein  propos  que  je  tins ,  hier,  à  ceste  princesse ,  a  heu  tant  d'efficace 
qu'elle  dellihère  maintenant  d'envoyer  le  comte  de  Lestre  en  France, 
à  quoy  je mettray  peyne  delà  conforter;  et  Voz  Majestez  pourront 
aussy  beaucoup  ayder  de  dellà  avec  ses  ambassadeurs,  si  leur  mons- 
tres que  ne  demeureriez  assez  bien  satisfaictes ,  si  le  dict  comte  ou 
railord  de  Burgley  n'y  passoienl.  Je  n'ay  esté,  despuys  que  je  suis 
en  Angleterre ,  si  grandement  traversé  d'inventions  caultes  et  mali- 
cieuses, sur  les  affaires  de  vostre  service,  comme,  ceste  foys ,  sur  la 
conclusion  de  ce  traicté  ;  mais,  grâces  à  Dieu,  la  Roy  ne  d'Angleterre 
vous  demeure  plus  confirmée  d'amytié  et  de  confédération  que  jamais, 
et ,  le  traicté  conclud ,  Dieu ,  par  sa  grâce ,  acheminera ,  s'il  lui 
playst,  le  reste. 

CCXLV'  DÉPESCHE 

—  du  VII»  jour  d'apvril  1372. — 
(Envoyée  exprès  jusques  à  Calais  par  Jehan  Volet.) 

Affaires  d'Ecosse.  — Bruit  d'une  nouvelle  convocation  du  parlement  qui  aurait 
pour  objet  de  déclarer  Marie  Stuart  déchue  de  tout  droit  à  la  succession  du 
trône  d'Angleterre. — Négociation  des  Pays-Bas.  —  Nécessité  de  faire  de 
nouvelles  instances  en  France  pour  obtenir  la  restitution  de  l'argent  saisi , 
déjà  réclamé  par  l'ambassadeur. 

Au  Roy. 

Sire  ,  estant  le  courrier  de  Yostre  Majesté  et  ung  aultre 
de  la  Royne  d'Angleterre  partys  d'icy  ,  le  jeudy  sainct , 
avec  l'entière  responce  des  poinctz  qui  concernent  la  con- 
clusion du  Iraicté  ;  le  jour  ensuyvant ,  est  venu  advertisse- 
ment  à  la  dicte  Dame  comme  milord  de  Flemy  continue  de 
faire  son  apprest  en  Bretaigne ,  pour  passer,  du  premier 
jour,  avec  de  l'argent,  des  monitions  et  des  gens  de 
guerre ,  en  Escoce  ;  de  quoy  elle  et  ceulx  de  son  conseil 
se  sont  assez  esmeus.  Et  ont  les  dicts  du  conseil  envoyé  in- 
continent ung  des  clercs  de  leur  compagnie  devers  moy  , 
pour  me  prier  de  faire  une  prompte  dépesche  là  dessus  à 
Yostre  Majesté ,  affin  que  cella  ne  puisse  retarder  le  traicté; 
et  m'ont  faict  bailler  l'extrêt  du  dict  advis,  lequel,  parce 
qu'il  désigne  les  lieux  et  les  jours,  et  encores  d'aultres  par- 
ticullarités ,  il  monstre  avoyr  du  vraysemblable.  Néant- 
moins  je  leur  ay  respondu  qu'il  fault  adjouxter  plus  de  foy 
à  vostre  paroUe  que  à  leur  advis,  et  qu'en  tout  événement, 
s'il  se  trouve  qu'il  y  ayt  des  françoys  ou  des  angloys  en 
Escoce,  le  traicté  réglera  Voz  Majestez  de  les  debvoir  mu- 
tuellement retirer  dedans  quarante  jours.  Hz  ont  cecy  fort 
à  cueur,  et  disent  que  ceulx  de  Lislebourg  ,   pour  la  ve- 

nue  de  milord  de  î^ethon  ,  du  costé  de  Flandres ,  et  sur 
l'attante  de  milord  de  Flemy,  de  France,  sont  devenus  si 
insolansqu'ilz  rejettent,  à  ceste  heure,  toutes  les  condicions 
de  paix  et  de  trefves,  qu'ilz  trouvoient  auparavant  très 
bonnes  ;  de  quoy  ilz  infèrent  de  plus  grandes  conséquences 
et  de  plus  grandz  dangers ,  que  ne  sont  pas  les  troubles  des 
Escouçoys.  Et  c'est  à  moy  matière  propre  pour  les  arguer 
du  retardement  de  M"^  Du  Croc  ,  et  que ,  s' ilz  le  layssoient 
aller,  avec  l'adjoinct  qu'ilz  luy  bailleroient  d'icy ,  que  les 
deux  remédieroient  par  ensemble  fort  facillement  à  toutz 
ces  inconvénientz  ;  mais  ilz  sont  résolus  d'atandre  ce  que 
leurs  ambassadeurs  leur  manderont ,  et  que  Vostre  Majesté 
leur  en  aura  respondu  ;  avec  lesquelz  je  désire  bien.  Sire, 
qu'ayés  prins  une  vertueuse  résolution  de  faire  continuer 
au  dict  S"^  Du  Croc  son  dict  voyage  :  car  se  voyt ,  de  plus 
en  plus,  qu'il  est  très  nécessayre  àl'Escoce;  et  ceulx  cy 
n'ont  nulle  occasion  de  ne  le  vouloir,  ny  nulle  bonne  ray- 
son  de  le  contredire.  Pareillement,  si  Vostre  Majesté  con- 
descend de  gratiffier  ceste  princesse ,  sur  le  passage  de 
milord  de  Flemy,  à  le  retarder  quelque  temps ,  ou  bien  à 
ne  le  laysser  passer  guières  accompaigné ,  que  par  mesme 
moyen  soit  prins  seureté  d'elle  qu'il  ne  sera,  en  façon  du 
monde ,  rien  atempté,  de  sa  part ,  au  dict  pays  d'Escoce, 
sans  vostre  exprès  consentement. 

Elle  et  ceulx  de  son  conseil  monstrent  de  persévérer  en 
très  bonne  disposition  vers  Vostre  Majesté  et  vers  vostre 
royaulme  ,  et  semble  que  le  comte  de  Lestre  passera  dellà, 
si  continués ,  Sire ,  de  monstrer  que  vous  le  désirés  ;  dont 
sera  bon  que  ,  de  rechef,  il  soit  donné  entendre  assez  ex- 
pressément à  leurs  ambassadeurs  que  ce  vous  sera  chose 
très  agréable  qu'il  face  le  voyage.  J'ay  devisé  avec  milord 


—  423  — 
de  Burgley  que,  si  iedict  comte  n'y  pouvoit  aller,  qu'il  l'alloit 
que  ce  fut  luy  et  son  beau  filz,  le  comte  de  Oxford,  lequel, 
à  présent,  est  le  premier  comte  et  grand  chamberland  d'An- 
gleterre ,  qui  heussent  ceste  commission  ;  ce  qu'il  n'a  nulle- 
ment rejette.  Tant  y  a  que,  quand  la  résolution  sera  prinse, 
de  l'ung  ou  de  l'aultre,  ou  bien  d'un  tiers,  je  mettray 
peyne  de  sçavoir  comme  ilz  se  voudront  conduyre  en  allant 
dellà,  affin  que  messieurs  voz  depputés  preignent  mieulx 
leur  advis  comme  venir  icy. 

Il  se  parle  fort  que  ceste  princesse,  incontinent  après 
Pasques,  fera  publier  ung  parlement,  où  je  creins  que 
c'est  pour  débouter  perpétuellement  la  Royne  d'Escoce  de 
la  succession  de  ceste  couronne,  chose  qui,  semble,  convien- 
droit  bien  à  Vostre  Majesté  que  ne  se  fît  jamais ,  et  au 
moins  que  ne  se  fît  pas  si  près,  comme  l'on  est,  de  la  con- 
clusion du  traicté  :  car,  possible ,  vouldra  l'on  penser  que 
ce  soyt  du  mesmes  marché  ;  ou  bien  que  le  dict  parlement 
est  convoqué  pour  authoriser  davantaige  la  condempnation 
et  confiscation  du  duc  de  jNorfolc.  J'espère  que  bientost 
s'en  entendra  l'occasion. 

Les  choses  de  Flandres  se  mènent  assez  lentement  ; 
néantmoins  elles  se  poursuyvent  en  une  façon  que  ,  peu  à 
peu ,  il  s'en  accomode  toutjour  quelque  poinct  ;  dont  je 
pense  que  ,  sur  le  faict  des  deniers  ,  et  sur  celluy  des  lay- 
nes ,  qui  sont  les  deux  plus  importantz ,  les  particuliers  , 
qui  y  sont  intéressés,  en  seront  aucunement  satisfaictz. 
L'apprestdesgrandz  navires  de  ceste  princesse  se  continue, 
ensemble  la  description  des  gens  de  guerre  et  des  mari- 
nyers,  vray  est  qu'on  y  va  encores  À  petitz  frays,  attan- 
dant  les  procheynes  nouvelles  qui  viendront  et  d'Escoce  et 
de  dellà  la  mer.  Ceuh  cy  font  semblant  de  n'avoir  entendu, 

ou  de  ne  se  souvenir  des  instances ,  que  Vostre  Majesté 
leur  a  faictes  faire  pour  les  deux  mil  escus  qui  alloient  en 
Escoce;  il  vous  plerra  le  leur  faire  renouveller.   Et   sur 
ce,  etc.  Cevij*' jourd'apvril  1572. 

L'on  me  vient  de  dire  que  inilord  de  Burgley  ayant,  vendredy 
dernier,  prins  une  médecine ,  il  se  trouve  extrêmement  mal ,  ce  qui 
retardera,  et,  possible,  changera  beaucoup  l'ordre  de  noz  affayres. 


CCXLVr   DÉPESCHE 

—  du  xim*  jour  d'apvril  1572. — 
(  Envoyée  exprès  jusques  à  Calais  par  la  voye  du  S'  Acerbo.  ) 

Aiïaires  d'Ecosse.  —  Convocation  d'un  nouveau  parlement.  —  Conjectures  di- 
verses sur  les  objets  qui  y  seront  traités.  —  Bruit  d'un  arrêt  général  fait  en 
Espagne  sur  les  Anglais  et  leurs  marchandises. —  Nouvel  ordre  donné  pour 
l'exécution  du  duc  de  Norfolk  et  nouvelle  révocation  de  cet  ordre.  —  Prise 
faite  sur  les  Espagnols  par  la  flotte  du  prince  d'Orange. 

Au  R  OY. 

Sire ,  estant  l'homme  de  M*  Smith  arrivé  mècredy  au 
soyr,  il  est  venu,  le  jeudy  matin,  m'aporter  la  dépesche 
que  Vostre  Majesté  a  escripte  à  M"^  Du  Croc  et  à  moy,  du 
dernier  du  moys  passé  ;  sur  laquelle  nous  n'avons  pas  volu , 
le  mesmes  jour ,  ny  jusques  au  lendemain ,  demander  au- 
dience ,  à  cause  que  ceste  princesse  partoit  de  Œxmes- 
tre  pour  s'en  aller  tenir  à  Grenvich  tout  le  reste  de  ce 
moys ,  mais  j'espère  que  nous  la  verrons  demain  et  que 
nous  obtiendrons  d'elle,  sur  la  nouvelle  instruction  qu'avez 
envoyée  au  dict  S^^  Du  Croc ,  laquelle  ne  peut  que  beau- 
coup contanter  la  dicte  Dame ,  qu'il  puisse  passer  en  Es- 
coce ;  ne  voulant  toutesfoys  obmcttre  de  vous  dire  ,  Sire , 
que ,  pendant  qu'elle  l'a  détenu  icy ,  elle  a  essayé  ,  plus 

instamment  que  jamais  ,  s'il  seroit  possible  que  les  Escou- 
çoys  voulussent  entendre  à  ung  accord,  venant  de  son 
moyen ,  sans  que^  le  vostre  y  fût  employé  ,  ny  que  le  dict 
S*^  Du  Croc  s'en  meslât.  Mais,  sellon  les  derniers  advis 
que  j'ay  de  dellà,  ilz  n'y  ont  voulu  condescendre,  bien 
qu'ilz  parlementent  ;  et  continuent  toutjour  la  guerre  :  et 
ceulx  de  Lislebourg ,  lesquelz  sont  ung  peu  renforcés  depuis 
ung  moys  eu  çà ,  sont  allés  brusler  quelques  greins  et  mo- 
nitions  en  la  mayson  du  comte  de  Morthon.  Tant  y  a  que  la 
dicte  Dame  s'attand,  dans  deux  ou  troys  jours,  d'avoyr  toute 
certitude  de  leur  intention ,  et  je  mettray  peyne  d'en  en- 
tendre quelque  chose. 

Le  parlement  dont,  en  mes  précédentes,  je  vous  ay 
faict  mencion ,  est  assigné  au  viij*  de  may  prochain,  et 
tient  on  si  secretz  les  poinctz  qu'on  y  veult  proposer ,  qu'à 
peyne  en  oze  l'on  parler;  tant  y  a  que  quelques  ungs  par 
discours  présument  que  c'est,  en  premier  lieu,  pour  re- 
monstrer  la  vyolence ,  dont  a  esté  uzé  en  Hespaigne,  le 
xij^  de  febvrier,  d'y  avoyr  arresté  et  mis  en  prison  les  an- 
gloys  qui  s'y  sont  trouvés,  et  avoyr  saysy  leurs  navyres 
et  marchandises ,  avec  prohibition  de  tout  commerce  dor- 
senavant  avec  l'Angleterre,  ce  que  le  S"^  de  Sueneguen, 
qui  est  icy ,  n'advoue  estre  vray;  segondement  pour  pour- 
voir aux  choses  d'Irlande,  de  tant  que  le  debitis,  qui  est 
par  dellà ,  demande  bon  nombre  de  gens  de  guerre  et  de 
monitions ,  pour  y  maintenir  l'authorité  de  ceste  couronne 
contre  les  saulvaiges  et  contre  les  estrangers  ;  tiercement , 
pour  adjuger  les  biens  des  rebelles  à  leur  souverayne, 
priucipallement  ceulx  du  duc  de  Norfolc,  et  rétracter, 
à  cest  eflect ,  une  loy  de  ce  royaulme ,  laquelle  semble 
empescher   qu'on  ne  puisse   procéder  à   la  conlisquation 

d'iceulx,  d'aultant  qu'il  se  trouve  que  luy  et  la  pluspart 
des  fuytifz  se  sont  démis  de  leurs  biens  à  leurs  enfans 
ou  à  leurs  plus  procheins  parans,  et  les  en  ont  saysis, 
premier  qu'on  ne  les  aye  prévenus  ;  ou  bien  estime  l'on 
que  ceste  convocation  est  pour  authoriser  le  traicté  qui  se 
i'aict  avec  Vostre  Majesté ,  affin  de  pouvoir  mieulx  trans- 
férer en  vostre  couronne  les  intelligences  et  les  entrecours, 
capitulations  et  commerces ,  que  ce  royaulme  souloit  avoyr 
avec  celle  d'Espagne,  et  y  comprendre  les  choses  d'Es- 
roce  ;  mais,  le  plus  commun  présume  que  c'est  pour  or- 
donner du  faict  de  la  succession  de  ceste  couronne ,  parce 
qu'ayant  aparu  plusieurs  mouvementz  en  ceste  court ,  et  en 
tout  ce  pays,  quand  la  Royne  d'Angleterre  a  esté  dernière- 
ment malade ,  et  que  sa  mort  y  heût  sans  doubte  apporté 
une  très  grande  confusion  de  toutes  choses,  l'on  luy  a  per- 
suadé de  ne  debvoir  plus  laysser  cest  article  en  l'incertitude 
qu'il  est.  Dont  s'estime  qu'elle  s'esforcera  d'obtenir  qu'il 
hiy  soyt  loysible  d'eslire  son  successeur  ,  et  que  celluy  soyt 
le  vray  Roy ,  lequel  elle  nommera  par  son  testament ,  ou 
bien  de  faire  desjà  déclarer  segonde  personne  le  Prince 
d'Escoce,  qui  est  si  jeune  que,  de  longtemps,  ne  luy 
pourra  faire  aulcune  compétence ,  ou  bien  le  jeune  comte 
de  Lenoz ,  frère  du  feu  Roy  d' Escoce  5  ou  bien  les  enfans  de 
Herfort,  ou  bien  le  comte  de  Houtiuthon  :  mais  en  quelle 
sorte  que  ce  soit,  toutjour  la  Royne  d'Escoce  y  sera 
intéressée;  et  semble  que  son  intérest  et  celluy  de  son 
royaulme  y  seront  de  tant  plus  grandz ,  que  plus  l'on 
monstrera  de  vouloir  appeller  le  Prince ,  son  filz ,  à  ceste 
succession.  Et  ne  delfaillent  qui  disent  aussy  que,  de  tant 
([ue  le  comte  de  Lestre  a  uzé  de  tous  les  honnestes  et 
lionnnrables  dcbvoirs  d'un  bon  et  loyal  et  très  lidellc  sub- 

ject,  conseiller  et  serviteur  vers  la  dicte  Dame,  en  la  der- 
nière maladye  qu'elle  a  heue,  qui  l'a  confirmée  de  mettre 
plus  de  confiance  en  luy  qu'en  nul  aultre  de  ce  royaulme, 
qu'il  se  trectera  de  son  mariage  avecques  elle ,  puisque 
la  religion  a  empesché  celui  de  Monsieur. 

Qui  sont  les  devis  d'aulcuns  de  ceste  court,  et  mesmes 
de  ceulx  qui  pensent  bien  entendre  les  aflayres;  tant  y  a 
que ,  jour  par  jour ,  il  se  pourra  avoyr  plus  de  lumière  de 
ces  choses ,  lesquelles  donnent  tant  plus  à  penser  aux  gens 
que ,  jeudy  au  soyr,  la  dicte  Dame  fut  conduycte  à  expé- 
dier ung  nouveau  mandement  pour  faire  exécuter ,  le  ven- 
dredy  matin ,  le  duc  de  Norfolc ,  mais  luy  estant ,  la  nuict , 
revenu  le  mesmes  regret  qu'elle  a  toutjour  heu  à  sa  mort , 
elle  en  a,  pour  la  quatriesme  foys,  révoqué  le  mandement. 
Et  se  cognoit  assez  que  les  ennemys  du  dict  duc  ne  pour- 
ront jamais  obtenir  ce  dernyer  poinct  d'elle ,  sans  qu'elle  en 
sente  une  grande  violence  dans  son  cueur, 

M"^  de  Sueneguen  fut  hyer  traicter  avec  la  dicte  Dame 
sur  des  lettres  du  Roy  d'Espaigne,  et  sur  une  dépesche  du 
duc  d'Alve.  Je  n'ay  encores  aprins  que  c'est.  La  flote 
dé  Flandres,  qui  revenoit  d'Espaigne ,  est  passé ,  le  xxviij*' 
de  mars,  dans  l'estroict  de  Callays,  et  les  vaysseaulx  du 
prince  d'Orange  ont  donné  sur  la  queue;  qui  ont  prins  deux 
ourques  bien  riches ,  dont  l'une  s'estime  valloir  plus  de 
soixante  mille  escus  ,  et  ont  jette  la  pluspart  de  ceulx,  qui 
estoient  dedans,  horsbort,  dans  l'eau.  Le  comte  de  Lumey, 
à  ce  qu'on  dict,  a  esté  receu  en  ung  lieu  de  quelque  petite 
isle,  près  d'Ollande,  qui  se  nomme  Brille,  où  les  habi- 
tans  n'ont  voulu  aquiescer  au  dixiesme,  mais  l'on  pense 
que  le  duc  d'Âlve  l'en  chassera  bientost.  Milord  de  Burgley 
a  esté  à  l'extrémité,  et  ne  cuydoit  on,  le  jour  de  Pasques, 

qu'il  deust  rechaper,  mais,  à  présent,  il  commance  à  se 
ravoir  ;  tant  y  a  que  son  indisposition  retarde  toutjour  les 
affères.  Sur  ce,  etc.  Ce  xiv*'  jour  d'apvril  1572. 


CCXLVir  DEPESCHE 

—  du  xxi«  jour  d'apvril  1 572.  — 
(Envoyée  exprès  jusques  à  Calais  par  la  voye  du  S'  Acerbo.) 

Audience  donnée  par  Élisabetli ,  en  son  conseil ,  à  l'ambassadeur  et  à  M'  Du 
Croc. — Discussion  des  affaires  d'Ecosse. — Refus  du  conseil  d'admettre 
un  article  des  nouvelles  instructions  données  par  le  roi.  —  Rupture  de 
la  négociation  ;  demande  faite  par  M'  Du  Croc  de  son  passeport  pour 
retourner  en  France.  —  Nouvelles  assurances  d'amitié  données  par  Eli- 
sabeth. —  Désignation  de  M'  de  Montmorenci  en  France,  et  de  l'ami- 
ral Clinton  en  Angleterre,  pour  échanger  les  ratifications  du  traité  d'alliance. 
—  Déclaration  du  conseil  que  la  reine  consent  à  admettre  les  explications 
proposées  sur  l'article  en  contestation  ,  qui  a  entraîné  la  rupture  de  la  né- 
-gociation  de  M'  Du  Croc. 

Au  Rov. 

Sire,  en  sa  mesmes  présence,  la  Royne  d'Angleterre  a 
voulu  que  son  conseil  se  soit  assemblé  avecques  M"^  Du  Croc 
et  avecques  moy,  pour  traicter,  devant  elle ,  de  la  conti- 
nuation du  voyage  du  S'^  Du  Croc  en  Escoce ,  et ,  après 
que  je  luy  ay  heu  dict  l'intention  de  Yostre  Majesté  là 
dessus,  sellon  le  contenu  de  voz  dernières  lettres ,  sans  en 
rien  ohmettre ,  et  que  M'  Du  Croc  luy  a  exibé  le  propre 
original  de  la  segonde  instruction  que  luy  avez  envoyée, 
elle  a  prins  le  propos,  et  l'a  continué  assez  longtemps  en 
termes  bien  honnorables,  qui  monstroient  de  vous  vouloir 
beaucoup  contanter;  puys  s'est  prinse  à  lyre,"  tout  hault, 
la  dicte  instruction ,  despuis  le  commancement  jusques  à 
la  lin,  et  l'interpréter  en  angloys  à  ceulx  des  siens  qui 
n'entendoient  bien  le  l'rançoys,  avec  beaucoup  de  sa  salis- 

faction  de  tous  les  articles  d'icelle,  sinon  du  cinquiesme , 
lequel  porte  d'exorter  les  Escouçoys  que ,  pendant  qu'il 
plaist  à  Dieu  que  leur  Royne  soit  absente,  ilz  vueillent 
recognoistre  son  filz  comme  leur  Prince  naturel,  et  plus 
prochain  hérytier  de  leur  royaulme  ;  car  a  semblé  à  la  dicte 
Dame  et  à  son  dict  conseil  que  cella ,  en  parolles  et  en 
substance ,  répugnoit  bien  fort  à  leur  intention  et  désir, 
interprétans  que  c'estoit  aultant  comme  déclarer  la  mère 
Royne  et  le  filz  seulement  Prince  et  segonde  personne  ;  le- 
quel néantmoins  se  trouvoit  estre  maintenant  la  première , 
et  estre  roy  juré  et  entièrement  estably  par  les  Estats  ; 
nous  affermant  la  dicte  Dame  que ,  par  les  dernyères  nou- 
velles qu'elle  avoit  d'Escoce,  ceulx  de  Lillebourg  luy 
avoient  offert ,  et  elle  en  avoit  leurs  lettres  en  ses  meins , 
de  recognoistre  à  roy  le  dict  Prince ,  et  se  soubsmettre  à 
son  authorité  et  à  celle  de  son  régent,  en  ce  qu'il  leur  fût 
donné  bonne  seureté  de  leurz  biens,  personnes,  dignités  et 
charges ,  et  de  lever  toutes  les  forfaicteures  qui  pourroient 
avoyr  esté  décrétées  contre  eulx ,  despuis  les  troubles  en- 
commencées;  dont  elle  n'attandoit  plus  qu'une  responce 
de  ceulx  d'Esterling  là  dessus,  pour  achever  entière- 
ment leur  accord;  lequel  viendroit,  possible,  à  se  retarder 
ou  s'interrompre  du  tout ,  si  le  dict  S"^  Du  Croc  leur  ap- 
portoit  une  telle  exortation,  comme  Vostre  Majesté  la  leur 
mandoit. 

Je  luy  ay  répliqué  qu'il  n'estoit,  à  présent,  question  du 
tiltre  de  la  couronne  d'Escoce,  ny  de  l'adjuger  à  la  mère 
ou  au  filz,  car,  aussy  bien,  n'en  estiés  vous  les  juges,  mais 
seulement  de  unyr  et  mettre  en  paix  les  Escoçoys,  et  que 
Vostre  Majesté  convenoit  avec  elle  que  toutz  se  sousmissent 
à  l'obéyssance  du  filz,  lequel  vous  appeliés  Prince  et  elle 

l'appelloit  lioy  ;  ce  qui  ne  debvoit  empescher  l'accord,  iiy  te- 
nir plus  longtemps  le  voyage  du  dict  S'  Du  Croc  en  suspens. 

Elle  s'est  mise  là  dessus  à  deviser  assez  longuement 
avec  les  siens  en  son  langage ,  et  puis ,  nous  a  dict  que  la 
responce  de  ceulx  d'Esterling  ne  pouvoit  tarder  que  ung 
jour  ou  deux,  pendant  lesquelz  elle  feroit  mieulx  considé- 
rer la  teneur  de  la  dicte  instruction ,  laquelle  elle  nous 
prioit  de  la  luy  laysser,  et,  après,  elle  résouldroit  le  dict 
S"^  Du  Croc  de  ce  qu'elle  auroit  advisé  de  son  dict  voyage. 

Au  bout  des  deux  jours,  la  responce,  qu'elle  attandoit 
d'Escoce,  luy  est  arrivée,  sur  laquelle  ne  s' estant  la  dicte 
Dame,  ny  ceulx  de  son  conseil,  de  rien  modérés  davantaige, 
ilz  nous  ont  envoyé,  par  le  S'^  de  Quillegrey,  ung  escript, 
lequel  altère  du  tout  l'article  dont  est  question.  Dont,  après 
que  M"^  Du  Croc  et  moy  y  avons  heu  longuement  pensé,  il 
est  allé  trouver  iceulx  du  conseil  pour  leur  remonstrer  que 
nous  ne  pouvions  tant  dispenser  sur  une  instruction,  qui 
estoit  signée  de  la  mein  de  Vostre  Majesté,  que  de  l'ozer 
changer  en  ses  paroUes,  ny  en  sa  substance  ;  et  néanmoins 
que,  pour  satisfaire  à  leur  Mestresse,  puisque  tout  le  reste 
de  la  dicte  instruction  luy  plaisoit,  sinon  que  ce  seul  article, 
qu'il  mettroit  icelluy,  quand  il  seroit  en  Escoce,  du  tout 
en  suspens,  sans  en  parler  nullement,  ou  bien  en  parleroit 
en  façon  qu'il  ne  contreviendroit,  peu  ny  prou,  à  l'intention 
de  la  dicte  Dame,  jusques  à  ce  qu'il  heult  aultre  mande- 
ment de  Vostre  Majesté;  et  de  ce  leur  a  eété  baillé  les 
expédiantz  par  escript,  avec  offre  de  les  leur  signer  de  la 
mein  de  nous  deux.  Mais,  Sire,  ilz  sont  demeurez  en  leur 
premier  propos,  sans  en  vouloir  rien  rabatre,  alléguant  les 
raysons  que  M'  Du  Croc  vous  escript,  lesquelles  ne  mons- 
trent  sinon  qu'ayantz  gaigné  plusieurs  advantages  en  cest 

afl'ère,  à  vous  faire  quicter  l'honneste  poursuyte  de  la 
m)ert6  et  restitution  de  la  Royne  d'Escoce,  et  faict  retar- 
der vostre  secours  à  ceulx  qui  vivent  soubz  vostre  protec- 
tion en  ce  pais  là,  qui  sont  desjà  réduictz  à  toute  extrémité, 
ilz  ne  se  contantent  pas,  si  encores  ilz  ne  vous  font  pas- 
ser oultre  à  vous  déclarer  contre  elle  et  contre  eulx,  pour 
establir  le  party  que  dépend  d'eux  ,  affin  que  la  ruyne  de 
l'ancienne  alliance,  que  vous  avez  avec  les  Escouçoys,  soit 
procurée  par  vostre  mesmes  pourchas,  avec  l'intérest  de 
vostre  réputation.  Et  ne  cessent  cepandant  de  solliciter  icv, 
par  toutes  les  persuasions,  artiffices  et  menées,  qu'ilz  peul- 
vent,  la  dicte  Royne  d'Escoce,  et  pareillement  les  Escou- 
çoys de  son  party  à  Lillebourg,  ausquelles  font  encores  de 
grandes  promesses,  qu'elle  et  eulx  se  veuillent  du  tout 
commettre  à  la  foy  de  la  dicte  Royne  d'Angleterre. 

Dont  nous  sommes  gracieusement  excusés  que  ne  pou- 
vions faire  ce  dont  ilz  nous  requéroient  par  faulte  de  pou- 
voir; mais,  puisque  la  première,  ny  la  segoude  instruction, 
que  Vostre  Majesté  avoit  dépeschées  au  dict  S"^  Du  Croc, 
par  l'advis  et  consens  de  leurs  ambassadeurs,  ne  leur  sem- 
bloient  bonnes,  qu'il  estoit  expédiant  que  luy  mesmes  vous 
allât  compter  à  quoy  il  tenoit,  affin  que,  les  difficultés  ostées, 
vous  luy  en  peussiés  bailler  une  troysiesme  qui  les  contentât. 
Et  avons  faict  semblant  de  demander  son  congé  et  passeport, 
affin  de  les  y  faire  penser.  Néantmoins,  Sire,  encores  qu'ilz 
le  luy  octroient,  je  trouveray  moyen,  qui  sera  honneste  et 
de  fondement,  pour  le  retenir  icy  jusques  à  ce  qu'ayons 
aultres  nouvelles  de  Vostre  Majesté. 

Or,  Sire,  nonobstant  ceste  contention,  la  dicte  Dame 
n'a  layssé  de  traicter  bien  fort  privéement  avecques  moy 
d'aulcuns  aultres  gracieulx  propos,  et  m'a  parlé  de  la  diète 

que  Vostre  Majesté  avoit  parachevée  jusques  au  vingt 
jours  completz  ;  de  quoy  elle  estoit  merveilleusement  bien 
ayse,  car  s'assuroit  que,  tout  cest  esté,  vous  en  auriés  la 
disposition  beaucoup  meilleure  ;  de  laquelle  elle  estoit  aussy 
soigneuse  que  de  la  sienne  propre.  Sur  quoy  je  n'ay  obmis 
de  luy  dire.  Sire,  que  vous  m'aviez  aussy  escript  que  j'avoys 
bien  faict  de  vous  mander  tout  ensemble  la  guérison  avec 
la  maladye  qu'elle  avoit  heue,  car  aultrement  je  vous 
heusse  layssé  en  grand  peyne  ;  qui  aviez  loué  Dieu,  de  bon 
cueur,  de  quoy  elle  s' estoit  si  promptement  relevé  de  l'ex- 
trême et  douloureux  mal  qui  luy  avoit  ainsy  pressé  le  cueur; 
et  que  Voz  Majestez  Très  Chrestiennes,  et  tous  ceulx  de 
vostre  couronne,  vous  en  estiés  resjouys  comme  de  vostre 
mesmes  bon  portement.  De  quoy  la  dicte  Dame  a  monstre 
recepvoir  ung  singullier  plésir,  et,  avec  ung  très  grand 
mercys,  m'a  respondu  que  vous  tous  aviez  occasion  de 
désirer  qu'elle  vesquît,  car  juroit  que  n'aviez  aulcun,  de 
tous  les  princes  de  votre  allience,  qui  vous  voulût  tant  de 
bien,  ny  qui  vous  aymât  et  honnorât  tant  qu'elle  faysoit;  et 
que  non  tant  pour  vous  voyr  roy  de  France,  que  parce  que 
la  France  avoit  un  si  vertueux  roy,  elle  se  vouloyt  conféder 
avecques  vous. 

Je  luy  ay  infinyement  gratiffié  ses  parolles  et  démons- 
trations, comme  très  honnestes  etpleynes  de  grand  vertu; 
et  ay  suyvy  à  luy  dire  que  j'estimois  que  le  traicté  estoit 
desjà  tout  conclud  et  signé,  et  que  bientost  Vostre  Majesté 
s'approcheroit  ez  environs  de  Paris,  en  intention  d'y  voyr 
de  bon  oielh  et  d'y  bien  recepvgir  M"^  le  comte  de  Lestre, 
ainsy  comme  vous  faysiés  tenir  prest  M"^  de  Montmorency 
pour  passer  par  deçà.  Elle  m'a  dit  qu'elle  feroit  voyr  à  M"^  de 
Montmorency  combien  elle  estimoit  ung  tel  vostre  ambas- 

sadeur,  et  en  quel  compte  elle  auroit  toute  sa  légation,  et 
qu'elle  faysoit  préparer  monsieur  l'admirai  Clynton  pour 
passer  en  France,  comme  celluy  par  qui  elle  vous  pouvoit 
mieulx  notiffier  ses  intentions,  et  comprendre,  puis  après, 
mieulx  les  vostres,  à  son  retour,  que  par  nul  des  seigneurs 
de  sa  court,  n'ayant  esprouvé  de  nul  aultre,  despuis  qu'elle 
estoit  Royne,  plus  de  fidélité  que  de  luy,  et  de  madame 
l'amirale  sa  femme,  et  qu'aussy  il  avoit  esté  toutjour  le 
moins  impérial  d'Angleterre;  et  que,  pour  la  correspon- 
dance de  M"^  de  Montmorency,  elle  vous  vouldroit  très  vo- 
lontiers envoyer  ung  sien  propre  frère,  si  elle  l' avoit, 
aussy  bien  que  le  dict  sieur  admirai.  Dont  vous  supplioit 
qu'en  ce  temps,  qui  luy  estoit  plein  de  grandes  souspe- 
çons,  et  encores  plus  plein  de  très  grandz  affères,  Vostre 
Majesté  ne  voulût  que  le  comte  de  Lestre  et  milord  de 
Burgley  s'absantassent;  et  mesmes  que,  sans  eulx,  elle  se 
trouveroit  bien  empeschée  comme  bien  recepvoir  M"^  de 
Montmorency,  de  tant  que  les  principaulx  seigneurs  qui 
souloient  estre  en  sa  court,  estoient  à  présent  ou  mortz, 
ou  fuytifz,  ou  en  prison,  et  que  ces  deux  seroient  encores 
plus  utilles,  icy,  en  la  négociation  d'entre  elle  et  M"^  de 
Montmorency ,  que  si  l'ung  ou  l' aultre  estoient  allés  par 
dellà.  Sur  ce,  etc.  Ce  xxj*  jour  d'apvril  1572. 

Ainsy  que  Je  fermois  ce  pacquet ,  les  seigneurs  de  ce  conseil, 
ayant  veu  que  nous  demandions  le  congé  de  M"^  Du  Croc,  m'ont  en- 
voyé dire,  par  M'  de  Quillegreu,  qu'ilz  avoient  faict  entendre  à  leur 
Mestresse  toutes  noz  offres  ;  et  que  d'icelle  dernière,  que  leur  avions 
mandée  de  paroUe ,  si  nous  la  voulions  ung  peu  mieulx  exprimer  par 
escript,  et  la  signer  de  noz  meins,  elle  s'en  contenteroit,  et  baiileroil 
promptement  son  adjoint  au  dict  S'  Du  Croc  pour  aller,  tous  deux 
ensemble ,  en  Escoce.  Sur  quoy,  Sire ,  nous  yrons  demein  traicter 
avec  la  dicte  Dame,  ou  avec  ceulx  de  son  conseil,  et  ferons  tciut  ce 
IV.  28 

qu'il  nous  sera  possible  pour  advancer  le  voyage  du  dict  S' Du  Croc, 
qui,  de  plus  en  plus,  se  monstre  estre  bien  fort  nécessaire,  et,  si 
nous  nous  pouvons  accorder,  il  passera  oultre  ;  mais  ne  retarderés 
pour  cella.  Sire ,  s'il  yous  plaist,  denous  mander  promptement  vos- 
tre  intention  et  volonté. 


CCXLVIir  DÉPESCHE 

—  du  xxviie  jourd'apvril  <S72.  — 

(Envoyée  exprès  jtisques  à  Calais  par  la  voye  du  S'  Acerbo.) 

Affaires  d'Ecosse.  —  Oiscussion  dans  le  conseil  de  la  clause  contestée. —  Con 
senteinent  d'iîlisabeth  au  voyage  de  W  Du  Croc  en  Ecosse.  —  Ordre  de  Ja 
Jarretière  donné  à  M'  de  Montmorenci.  —  Confiance  que  montrent  les 
Anglais  dans  l'alliance  de  France.  —  Négociation  des  Pays-Bas.  —  Nou- 
velles de  Flandre.  —  Lettre  secrhle  à  ta  reine-m'en:  Négociation  du  mariage 
(lu  duc  d'Alcnçon. 

Au  Roy. 

Sire,  affin  que,  sur  l'empescheraent  que  la  Royne  d'An- 
gleterre faisoit  au  voyage  de  M*^  Du  Croc ,  elle  ne  se  trou- 
vât conveincue  de  maulvayse  foy  par  les  hounesltes  offres 
que  nous  luy  faysions ,  ceulx  de  son  conseil  ont  faict  venir 
le  S"^  de  Quillegreu  devers  nous  pour  mieulx  comprendre 
quelles  estoient  noz  offres  ;  auquel  nous  les  avons ,  de  re- 
chef, récitées,  telles  que,  par  ma  dernière  dépesche,  je 
les  ay  mandées  à  Vostre  Majesté.  Et  il  leur  a  raporté  la 
dernyère  des  quatre ,  et  mesraes  la  leur  a  baillé  par  es- 
crijpt ,  en  anglois,  ung  peu  en  aultre  sens  que  nous  ne  la  luy 
avions  dicte  ,  mais  en  si  bonne  sorte  ,  néantmoins ,  que  , 
joinct  les  aultres  dilligences  que  nous  avons  mises  d'ail- 
leurs en  cest  endroict ,  les  dicts  du  conseil  ont  désiré  que 
nous  la  leur  envoyssions  par  ung  aultre  escript,  en  françoys, 
aux  propres  tejrmes  que  nous  l'entendiojns  ;  et  qve,  pyis 

après,  M'  Du  Croc  et  moy  en  pourrions  venir  traicter  avec 
eulx,  quand  il  nous  playroit.  Dont  nous  sommes  assemblés, 
sept  de  leur  conseil  et  nous  deux ,  jeudy  dernier,  à  Gren- 
vich  où  ilz  nous  ont,  de  rechef,  sommairement  remonstré 
les  difficultés  qu'ilz  trouvoient  en  l'instruction  que  Vostre 
Majesté  nous  avoit  envoyée;  et  que,  néantmoins,  nous  y  sa- 
tisfaysions  beaucoup  par  la  première  et  dernière  de  nos 
dictes  offres ,  et  que ,  si  nous  pouvions  encores  leur  lever 
ung  scrupuUe  qui  leur  restoit  sur  la  dernyère  des  dictes  of- 
fres, ilz  estimoient  que  leur  Mestresse  s'en  pourroit  con- 
tanter  :  c'est,  Sire,  que,  là  où  nous  promettions  que  M*^  Du 
Croc  n'yroit  ny  dyroit  rien  au  contrayre  de  leur  escript , 
attandant  aultre  commandement  de  Vostre  Majesté,   ilz 
nous  prioyent  leur  déclarer  si  nous  prétandions  que  vous 
luy  deussiez  mander,  ou  bien  luy  heussiez  desjà  donné  en 
mandement,  à  part ,  quelque  chose  qui  fût  contre  ce  qu'ilz 
nous  avoient  signiffié  de  leur  intention  5  car ,   en  ce  cas , 
ilz  réputeroient  son  voyage  estre  du  tout  inutille. 

Nous  leur  avons  responduque  le  dict  S*^  Du  Crocn'avoit 
charge  ny  instruction  quelconque ,  que  celle  qui  leur  avoit 
esté  monstrée  ,  de  laquelle  nous  ne  pensions  qu'il  nous 
peust  estre  loysible  d'y  rien  innover,  ou  d'en  rien  obmet- 
tre  de  nous  mesmes ,  sinon  attandant  aultre  commande- 
ment de  Vostre  Majesté  ;  et  que  nous  ne  pouvions  limyter, 
ny  encores  sçavoir  que  ce  seroit  :  seulement  les  priyons  de 
réserver  entièrement  cella  à  vostre  disposition,  car  se  pou- 
voient  souvenir  que ,  par  le  général  traicté ,  il  se  debvoit 
conclure  ung  article  de  ce  faict ,  et  nous  leur  promections 
bien  que  Vostre  Majesté  l'observeroit  fort  droictement  de 
sa  part. 

Sur  cella  le  comte  de  Sussex  et  milord  de  Burgley,  par 

28. 

l'ordonnance  des  aultres  ,  sont  allés  conférer  avec  leur 
dicte  Mestresse,  et,  bientost  après,  sont  revenus  nous 
dire  que,  sur  la  confiance  qu'elle  a  voit  en  vostre  amityé, 
et  s' assurant  de  la  parolle  que  nous  luy  donnions  ,  elle  es- 
toit  contante  que  le  dict  S*^  Du  Croc  passât.  Dont  la  som- 
mes incontinent  allez  trouver  en  sa  chambre  ;  et  elle  nous 
a  confirmé  que  ,  pour  vous  complayre  ,  Sire ,  et  ne  faire 
préjudice  au  traicté,  ny  donner  à  penser  au  monde  qu'elle 
heût  maulvayse  intelligence  avecques  vous ,  elle  vouloit , 
dç  bon  cueur,  que  M"^  Du  Croc  continuât  son  voyage  en 
Escoce,  ayant  desjà  révoqué  ses  ambassadeurs  qu'elle  avoit 
par  dellà,  et  qu'il  trouveroit  son  adjoinct  à  Barvick,  ou  par 
les  chemins.  Et,  avec  plusieurs  aultres  bonnes  parolles  et 
beaucoup  de  faveur,  elle  l'a  incontinent  fort  gracieusement 
licencié. 

Nous  avons  estimé ,  Sire ,  que  vostre  intention  seroit 
mieulx  suyvie  et  vostre  service  mieulx  accomply,  et  seroit 
encores  mieulx  pourveu  au  besoing  des  Escouçoys  en  ceste 
sorte,  que  si  nous  n'eussions  vaincu  ceste  leur  difficulté; 
sur  laquelle  ce  sera  maintenant  à  Vous  ,  Sire  ,  de  mander 
au  dict  S'  Du  Croc ,  par  la  voye  d'icy,  ou  bien  par  celle 
de  la  mer,  comme  il  vous  playrra  qu'il  se  comporte  par 
dellà. 

Après  ce  propos ,  la  dicte  Dame  nous  a  dict  que ,  le  jour 
de  S^  George ,  M'  de  Montmorency  avoit  esté  esleu  cheva- 
lier de  son  ordre  de  la  Jarretière ,  et  ce  en  considération 
que  Vo^re  Majesté  le  tenoit  pour  ung  fort  fidelle  et  in- 
thime  serviteur,  et  qu'il  s'estoit  toutjour  porté  entier  et 
loyal  en  toutz  voz  affères ,  sans  feinte  ny  dissimulation  aul- 
cune  ,  despuis  que  vous  estes  venu  à  la  couronne  5  et  qu'es- 
tant la  place  de  feu  monsieur  le  connestable  au  dict  or- 

dre  vacante,  elle  avoit  trouvé,  par  l'advis  de  ses  confrères 
et  compagnons,  qu'on  ne  la  pourroit  plus  dignement  rem- 
plir que  de  l'élection  de  son  filz,  qui  encores  vous  pourroit 
accompaigner  quelquefoys  à  la  cellébration  du  dict  ordre  en 
France ,  si,  d'avanture,  il  vous  playsoit  qu'il  fît  tant  d'hon- 
neur au  dict  ordre,  et  s'il  luy  playsoit  à  luy  de  l'accepter. 
J'ay  baysé  les  meins  à  la  dicte  Dame  pour  une  tant  sin- 
guUière  signiffication ,  qu'elle  vous  faysoit,  de  sa  bonne  vo- 
lonté et  de  son  inclination  à  la  France  ;  et  luy  ay  dict  que 
Yostre  Majesté  luy  en  sçauroyt  ung  grand  gré ,  et  que 
les  vertus  et  bonnes  qualités  de  M"^  de  Montmorency  se 
trouveroient  dignes  de  ceste  sienne  faveur;  l'assurant  que 
je  ne  fauldroys  de  vous  en  faire  ung  article ,  à  part ,  par 
ma  première  dépesche.  Elle  s'attand  résoluement  que  ce 
sera  luy  qui  viendra  par  deçà,  et  a  faict  différer  de  bailler 
l'ordre  à  deux  aultres  seigneurs  de  ce  royaulme  qui  ont 
esté  esleus,  affin  qu'ilz  le  puissent  prendre  en  solennité 
avecques  luy  à  Vuindesore ,  quand  il  sera  icy  ;  et  M"^  le 
comte  de  Lestre  luy  faict  préparer  sa  mayson  en  ceste  ville , 
pour  l'y  loger;  continuant  monsieur  l'amiral  Clinton  de 
s'apprester,  et  desjà  quatre  milords  ont  esté  commandés 
de  se  mettre  en  poinct  pour  l' accompaigner,  ensemble 
force  aultres  gentilshommes.  J'entendz  que  le  comte  de 
Lestre  sera  faict  grand  maystre,  ayant  refuzé  d'estre  grand 
trésorier,  qui  est  encores  ung  plus  grand  estât,  mais,  parce 
qu'il  y  fault  des  lettres  et  du  sçavoyr  pour  l'exercer,  l'of- 
fice est  réservé  à  milord  de  Burgley,  lequel,  à  ceste  cause, 
a  esté  aussy  esleu  de  l'ordre.  Et  dict  on  que  le  comte  de 
Sussex  sera  faict  privé  scel ,  et  que  M^  Smith  aura  en  seul 
la  charge  de  secrettère  d' estât ,  et  sera  chancellier  du  dict 
ordre  d'Angleterre. 

Il  semble ,  Sire ,  que ,  peu  à  peu ,  la  dicte  Dame  et 
ceux  de  son  dict  conseil  se  layssent  conduyre  à  prendre  la 
conlience  qu'ilz  doibvent  de  Vostre  Majesté  ;  et  me  griefve 
seulement  qu'ilz  se  préparent,  à  ce  prochein  parlement, 
de  faire  quelque  préjudice  à  la  Royne  d'Escoce;  ce  qui 
ne  peut  bien  sonner  pour  Vostre  Majesté ,  ny  bien  con- 
venir à  la  conclusion  du  traicté. 

Au  surplus,  le  S"^  de  Sueneguen,  qui  estoit  encores  îcy 
de  la  part  du  duc  d'Alve  pour  le  Roy  d'Espagne,  a  heu 
son  congé ,  et  doibt  partyr  bientost  pour  se  retirer,  si ,  d'a- 
vanture,  les  choses  ne  changent,  layssant  les  affères  du 
commerce  et  de  l' entrecours  fort  décousus;  mais  j'estime 
que  le  faict  des  deniers  et  des  laynes  s'accomodera  avec  les 
particulliers,  car  desjàles  conventions  en  sont  quasy  faictes. 
J'entendz  qu'il  s'est  embarqué ,  au  port  d' Arvich ,  en  Nor- 
folc ,  envyron  mille  wuallons  bien  armés ,  pour  aller  trou- 
ver le  comte  de  La  Marque  à  la  Brille  ;  et  a  l'on  mis  en 
dellibération,  en  ce  conseil,  comme  l'on  auroit  à  se  compor- 
ter avec  ceulx  de  Flexingues.  Sur  ce,  etc. 

Ce  xxvij^  jour  d'apvril  1572. 

A    LA    Ho  Y  NE. 

(Lettre  à  part.) 

Madame ,  ayant  sondé  les  deux  conseillers  de  ceste 
princesse  sur  la  volonté  qu'elle  peut  avoyr  au  propos  de 
Monseigneur  le  Duc,  l'ung  et  l'aultre  m'ont  assez  donné 
entendre  qu'elle  s' attand  bien  que  M-^  de  Montmorency  luy 
en  parlera,  mais  qu'elle  ne  veult  cepandant  qu'on  cog- 
noisse  rien  de  son  intention ,  ny  qu'on  sçache  quelles  au- 
ront àestreses  responces,  jusques  à  ce  qu'il  soiticy;  cV 
qu' encores  lors  elle  yra  si  retenue  que  Taflayre  sera  bien 

advancé,  premier  qu'elle  envueille  donner  une  seule  bonne 
parolle.  Et  rti'a  dict  M'  le  comte  de  Lestre  que  si,  d'avan- 
ture ,  le  dict  affère  avoit  d'aller  en  avant ,  qu'il  le  faudroit 
cônduyre  par  moyens  les  plus  destornés  et  les  plus  éloignés 
de  la  conjecture  des  hommes ,  que  fère  se  pourroit  ;  et  mi- 
lord  de  Burgley  m'a  assuré  que  la  dicte  Dame  commançoit 
d'en  ouyr  plus  volontiers  parler  qu'elle  ne  souloit,  et  que , 
de  sa  part,  il  desiroit  de  l'advancer  aultant  qu'il  luy  seroit 
possible. 

M"^  de  Quillegreu,  lequel  y  est  infinyement  bien  aflec- 
tioTïné ,  m'est  venu  compter  les  bons  offices  qu'il  y 
a  desjà  faictz ,  et  la  dilligence  qu'il  y  a  mise ,  tant  envers 
la  dicte  Dame  que  envers  ses  conseillers;  et  que,  néant- 
moins,  il  n' avoit  peu  encores  tirer  une  bonne  parolle  d'elle, 
ny  aulcung  indice  d'eùlx ,  par  où  il  vous  vueille  faire  pren- 
dre ,  ny  aussy  vous  en  vouloir  faire  perdre  l'espérance  ; 
bien  luy  sembloit  que  ceulx ,  qui  estoient  le  plus  près 
d'elle,  avoient opinyon  qu'ayant  fally  ceste  foys  au  party 
de  Monseigneur ,  si,  d'avanture,  une  nouvelle  peur  de  sa 
vye  ou  de  perdre  son  estât  ne  la  contreignoient,  elle  ne  se 
maryeroit  jamais  5  et  de  cella  elle  pensoit  s'en  esclarcyr  à  ce 
prochein  parlement,  sellon  les  instances  que  les  siens  luy 
fairoient ,  ou  de  leur  désigner  ung  successeur ,  ou  de  pren- 
dre ung  mary  ;  et  qiie  ,  de  deux  choses  estoit  le  dict  de 
Quillegreu  bien  assuré,  l'une,  que  nul  aultre  prince  y 
estoit  maintenant  en  termes ,  et  l' aultre ,  que  la  dicte  Dame 
vooloit  el  avoit  grand  plésir  d'estre  recherchée.  Et  a  ad- 
jouxté,  ce  qui  m'a  esté  aussy  d'ailleurs  confirmé  ,  qu'elle, 
despnys  Sa  dernière  maladye ,  faisoit  prendre  meilleure 
espérance  au  comte  de  Lestre  que ,  six  ans  auparavant, 
eflé  ne  hry  en  avoit  donné  5  et  néaritmbins  il  monstre ,  de 

soncosté,  qu'il  ne  s'y  attand,  et  qu'il  ne  cognoit  aulcune 
bonne  seureté  pour  luy  en  ce  royaulme ,  et  qu'il  cerche  infi- 
nyementl'apuy  et  refuge  de  VozMaj estez.  Il  répute  l'admirai 
Clinton  son  grand  et  expécial  amy ,  lequel  est  aussy  tenu, 
et  pareillement  madame  l'admiralle  sa  femme ,  pour  bien 
fort  inthimes  de  la  Royne,  leur  Mestresse.  Et  semble  qu'elle 
faict  aller  mestre  Milmor ,  qui  sert  en  sa  chambre  privée , 
accompaigner  le  dict  sieur  admirai  en  France ,  affin  qu'il  luy 
rapporte  mieulx  au  vray  ce  dont  elle  désire  estre  informée, 
de  dellà,  de  toutes  les  circonstances  qui  peulvent  aparte- 
nir  au  propos  de  Mon  dict  Seigneur  le  Duc.  Sur  ce ,  etc. 

Ce  xxvij^  jour  d'apvril  1572. 


CCXLIX'  DÉPESCHE 

—  du  un*  jour  de  may  1572. — 

(Envoyée  exprès  jusques  à  Calais  par  Jehan  Volet.) 

Départ  de  M'  Du  Croc  pour  l'Ecosse,  —  Nouvelle  rupture  de  la  négociation 
des  Pays-Bas.  —  Détails  sur  la  négociation  tentée  en  Ecosse  par  les  Anglais. 
—  Conclusion  du  traité  d'alliance. — Réjouissances  faites  à  Londres. 

Au  Roy, 

Sire,  en  ung  mesmes  temps  sont  partys  d'icy  le  S"^  de 
Sueneguen  et  M"^  Du  Croc ,  l'ung  pour  se  retirer  en  Flan- 
dres, et  l'aultre  pour  continuer  son  voyage  en  Escoce ,  qui 
n'a  esté  sans  que  aulcuns  ayent  assez  ouvertement  faict  leur 
effort  pour  changer  cet  ordre,  à  ce  que  le  flamment  de- 
meurât et  que  le  françoys  fût  envoyé  prendre  son  chemin 
par  ailleurs  ;  mais  enfin ,  grâces  à  Dieu,  j'ay  obtenu  ce 
qui  concernoit  Vostre  Majesté  ,  en  cédant  ung  peu  à  l'opi- 
nyon  de  ceste  princesse. 

Et  voycy  comme  est  adveuu  au  dict  S'  de  Sueneguen 

qu'ayant  baillé  troys  articles  par  escript  à  la  dicte  Dame  : 
l'ung ,  de  chasser  à  bon  escient  les  pirates ,  affin  de  faire 
cesser  les  désordres  de  la  mer;  l'aultre,  de  vouloir  bien  re- 
cepvoir  les  navyres  et  marchandises  des  subjectz  du  Roy , 
son  Mestre,  ez  portz  d'Angleterre,  et  les  y  laysser  entrer 
et  sortyr  librement ,  sans  leur  y  mettre  nul  arrest ,  offrant 
le  semblable  pour  les  navyres  et  marchandyses  des  An- 
gloys  en  Hespagne  et  Flandres;  et  le  troysiesme  ,  de 
remettre  le  commerce  entre  leurs  pays  et  subjectz ,  avec 
la  continuation  de  l' entrecours ,  ainsy  qu'il  estoit  aupara- 
vant; et  a  adjouxté  qu'il  pleut  à  la  dicte  Dame  de  dire 
ouvertement  oiij  ou  non  sur  ce  dessus  :  —  Elle  luy  a  faict 
respondre  qu'elle  avoit  pourveu  en  si  bonne  sorte  à  dé- 
chasser les  pirates,  et  faire  qu'ilz  n'eussent  aulcune retraicte 
ny  support  en  ce  royaulme,  que  c' estoit  maintenant  à  son 
dict  Maistre  de  les  poursuyvre  ailleurs ,  si  bon  luy  sembloit, 
pour  assurer  la  navigation  de  ses  subjectz  ;  qu'elle  étoit  con- 
tente que ,  pour  deux  mois ,  ses  ports  fussent  libres  à  iceulx 
subjectz ,  en  accordant  par  luy  une  semblable  liberté  de  ses 
portz  aux  Angloys,  et  que,  ce  pendant,  ambassadeurs  pour- 
royent  estre  mutuellement  envoyés,  de  l'ung  à  l'aultre 
prince,  pour  vuyder  leurz  différendz;  que,  touchant  l' entre- 
cours, il  seroit  lors  advisé  comme  le  continuer,  sellon  qu'elle 
le  vouloit  de  bon  cueur,  et  n' avoit  jamais  donné  occasion 
de  l'interrompre.  —  Sur  lesquelles  responces  ayant  icelluy 
de  Sueneguen  demandé  à  parler  à  la  dicte  Dame ,  elle  a 
faict  semblant  de  n'avoir  trouvé  bon  qu'il  l'eût  ainsy 
sommée  de  dire  ouy  ou  non  ;  et  comme  si  en  cella  il  n'eust 
assez  révéremment  uzé  en  son  endroict ,  elle  s'est  une  foys 
excusée  de  ne  le  vouloir  plus  admettre  en  sa  présence, 
mais  enfin   elle  l'y  a  admis.  Et  il  luy  a  remonstré  que 

c'éstoit  bieifi'  peu'  que  de  deux  moys  de  surcéance ,  qu'elle 
luy  accordoit ,  et  que  n'ayant  charge  de  les  accepter ,  il 
l'yroit  rapporter  au  duc  d'Alve  avec  les  aultres  bonnes  res- 
ponces  qu'elle  luy  avoit  faictes,  si  elle  trouvoit  bon  qu'il 
r allât  retrouver.  Et  ne  luy  en  ayant  la  dicte  Dame  refuzé 
le  congé,  il  est  incontinent  party. 

Au  regard  de  M*^  Du  Croc,  je  confesse  qu'il  y  a  heu  en- 
cores  de  la  difficulté ,  car,  sur  le  poinct  qu'on  nous  debvoit 
dellivrer  son  passeport ,  la  dicte  Dame  nous  a  mandé  que 
les  S"  Drury  et  Randol  luy  a  voient  escript,  en  grand  haste, 
que  ceulx  de  Lillebourg  estoient  prestz  d'accorder  aux  ar- 
ticles qu'ilz  leur  avoient  proposez,  et  ne  contredisoient 
guyères  plus  à  chose  qui  fût  de  la  vraye  substance  d'iceulx , 
restant  toute  la  difficulté  sur  la  forme  de  l'assurance,  dont 
desiroit  que  son  chancellier  et  milord  de  Burgley  et  le 
ser  Raf  Sadeller  en  devisassent  aveques  nous,  premier 
que  passer  oultre.  Ce  qui,  à  la  vérité,  nous  a  faict  doubler 
de  quelque  changement  ;  mays,  après  les  avoir  paciemment 
escoutez  sur  la  comprobation  des  dicts  articles ,  sans  que 
nous  leur  y  ayons  voulu  guyères  contredire ,  ny  aussi  les 
iiprouver,  nous  en  avons  seulement  demandé  l'extrêt, 
avec  le  sommayre  de  l'intention  de  leur  Mestresse  là 
dessus,  pour  le  vous  envoyer;  et  avons  continué  de  de- 
mander le  passeport  de  M*^  Du  Croc.  Dont  ayant  obtenu 
l'ung  et  l'aultre,  le  dict  S*^  Du  Croc  s'est  desjà  acheminé, 
et  je  vous  envoyé  maintenant  icelluy  extrêt,  sur  lequel  j'ay 
bien  comprins,  Sire,  parle  dire  de  ceulx  cy,  qu'il  reste 
encores  beaucoup  de  différend  au  segond  article ,  en  ce 
que  ceulx  du  Petit  Lith  prétandent  l'authorité  du  régent 
debvoir  estre  absolue,  sans  aulcune  limytation;  pareillement 
sur  le  quafriesmc   et  cinquiesme,  (ju'ilz  disent  que,  non 

seulement  ceulx  de  Lillebourg,  qui  sont  adversayres,  mais 
ceulx  aussy  qui  se  sont  portés  neutres ,  doibvent  venir  de- 
mander rémission,  ainsy  qu'ont  faict  desjà  les  comtes 
d'Arguil,  de  Cassels  et  aultres;  et  elle  leur  sera  concédée, 
sans  que  leur  cas  passe  soubz  une  simple  oblivion  ;  aussy, 
sur  le  sixiesme  et  huictiesme  articles ,  touchant  la  forme 
du  conseil,  que  ceulx  de  Lillebourg  requièrent  que  le 
nombre  y  soit  mis  égal  des  deux  partys ,  et  chacun  remis 
en  la  place  et  reng  qu'il  y  tenoit,  quand  la  Royne  sortit  de 
Loclevin  ;  à  quoy  ceulx  du  Petit  Lith  contredisent,  voulans 
que  cella  soit  layssé  à  la  disposition  du  régent  ;  mais ,  plus 
que  tout ,  sur  le  deuxiesme  et  troisiesme  articles ,  car  le  ca- 
pitaine Granges  oflre  bien  de  tenir  le  chasteau  de  Lille- 
bourg pour  le  jeune  Roy,  si  l'accord  succède ,  mais  non 
que  la  charge  luy  en  doibve  estre  ostée.  Et  M""  Du  Croc  et 
moy  avons  arresté ,  suyvant  les  précédentes  lettres  et  ins- 
tructions de  Yostre  Majesté,  qu'il  procurera ,  devant  toutes 
choses,  que  l'abstinence  d'armes  soit  prinse,  et  que  l'ac- 
cord soit  différé  jusques  à  tant  qu'il  vous  ayt  informé  du 
tout;  et  qu'en  tout  événement  il  donra  ordre,  aultant  qu'il 
luy  sera  possible ,  es  dicts  articles  contencieux ,  et  encores 
au  premier  et  segond ,  qu'ilz  soient  conceus  et  couchés,  le 
plus  sellon  vostre  intention  et  sellon  la  réputation  de  vostrc 
couronne  que  faire  se  pourra. 

Il  semble  que  les  principaulx  seigneurs  du  royaulme  in- 
clinent assez  à  la  paix ,  mais  que  les  petitz ,  et  mesmement 
les  soldatz,  ne  la  veulent  pas,  et  qu'ils  ont  failly  à  tuer  les 
dicts  Drury  et  Uandol,  parce  qu'ilz  la  sollicitoient  instam- 
ment ;  et  que  le  capitaine  Granges  a  heu  grand  différend 
avec  milord  de  Sethon,  jusques  avoyr  faict  courir  et  brulléf 
les  terres  l'ung  de  l'aultre,  parce  qu'il  le  pressoit  de  vouloir 

recepvoir  guarnison  d'Espaignolz    dans   Lillebourg.  J'es- 
père que  l'arrivée  de  M"^  Du  Croc  par  dellà  y  ramandera 
beaucoup  les  choses. 

Gepandant,  Sire,  la  désirée  nouvelle  de  la  conclusion  du 
traicté  '  est  arrivée  en  ceste  court,  le  xxviij*  du  passé,  avec 
très  grande  satisfaction  de  ceste  princesse  et  des  siens ,  qui 
m'en  ont  faict  une  fort  expresse  conjouyssance ,  le  premier 
jour  de  may,  que  j'ay  esté  convié  d'aller  voyr  ung  bel  essay 
d'armes,  qui  s'est  faict  devant  elle  à  Grenvich;  et  m'a  dict 
que  les  lettres,  que  ses  ambassadeurs  luy  avoient  escriptes 
du  dict  traicté,  l'avoient  engardée  de  regarder  dedans, 
parce  qu'elles  luy  faysoient  si  clèrement  voyr  dedans  la 
bonne  volonté  et  intention  de  Yostre  Majesté,  qu'elle  n'en 
desiroit  plus  grande  obligation  ny  promesse  par  escript  ;  et, 
puisque  Dieu  l'avoit  rendue  si  heureuse  que  d'avoir  raporté 
son  règne  à  celluy  d'ung  si  grand  et  si  vertueux  roy,  et 
plein  de  tant  de  certitude  et  de  vérité ,  comme  est  Yostre 
Majesté,  qu'elle  vous  demeureroit,  toute  sa  vye,  très  es- 
troicteraent  confédérée ,  et  vous  rendroit  ses  successeurs 
après  elle,  si  elle  pouvoit,  et  son  royaulme,  de  mesmes 
confédérés.  Elle  m'a  continué  le  désir  qu'elle  avoit  de  la 
venue  de  M"^  de  Montmorency,  et  qu'elle  faysoit  apprester 
en  dilligence  monsieur  son  admirai ,  pour  vous  aller  trou- 
ver, et  feroit  que  ses  navyres,  qui  l'iroient  passer,  atan- 
(Iroient  en  la  rade  de  dellà  M'  de  Montmorency  pour  le 
porter  en  ce  royaulme.  Dont  sera  bon.  Sire,  qu'il  se  pré- 
vaille de  ceste  commodicté,  et  que,  par  le  premier,  il  vous 
playse  me  mander  quand,  et  comment,  il  vous  plait  que  ce 
soit,  car  je  mettray  peyne  qu'on  y  corresponde  entièrement 
de  ce  costé.  Sur  ce,  etc.        Ce  iV^  jour  de  may  1572. 

•  Traité  du  J2  avril  1572.  Voyez  Du  Mont,  Corps  Diplomatique,  I,  v,  pari.  i. 

Madame,  il  semble  qu'on  avoit  préparé  ung  triomfe  à 
Grenvich,  le  premier  jour  de  may,  tout  exprès  pour  y  so- 
lenniser  la  nouvelle  de  la  conclusion  du  traicté ,  comme  si 
ceste  princesse  et  les  siens  vouloient  monstrer  qu'ilz  ont, 
par  ceste  confédération ,  trouvé  le  propre  repos  et  seureté 
qu'ilz  cerchoient  en  leurs  affères.  Il  s'est  présenté,  le  dict 
jour,  troys  mille  soldatz  ,  dont  les  deux  mille  estoient  cor- 
selletz  et  les  mille  arquebuziers ,  en  fort  bon  équipage ,  et 
beaucoup  de  la  jeunesse  de  la  court  dedans  le  parc  du  dict 
Grenvich,  en  une  campagne  raze ,  au  pied  d'une  mothe,  où 
la  troupe  s'estant  séparée  en  deux,  avec  six  pièces  de  cam- 
pagnes ,  de  chacun  costé ,  il  a  esté  ataché  une  fort  brave 
escarmouche  par  les  harquebuziers  ,  qui  a  duré  fort  long- 
temps ;  et  puis  les  deux  bataillons  sont  venus  jusques  à  don- 
ner furieusement  l'ung  dans  l'aultre,  faisantz  cependant  les 
arquebusiers  et  l'artillerie  si  grande  dilligence  de  tirer, 
qu'il  n'a  esté  rien  obmis  de  ce  qui  se  peut  représanter  en 
une  journée  et  en  ung  faict  d'armes  ,  et  le  tout  fort  bien 
conduict  par  aulcuns  capitaines  qui  sont  en  bonne  estime 
dar  deçà. 

Et  sur  la  fin ,  milord  de  Burgley  s'est  approché  là  où 
la  Royne,  sa  Mestresse  ,  estoit,  et,  en  s' adressant  à  moy 
qui  estois  auprès  d'elle  ,  m'a  dict,  tout  hault,  que  de  l'ac- 
quest  que  j'avoys  faict  des  forces  de  ce  royaulme  à  Voz 
Maj estez  Très  Chrestiennes  par  le  traicté  de  la  ligue ,  je 
pouvois  voyr  quel  en  estoit  l'eschantillon.  A  quoy  la  dicte 
Dame  a  adjouxté  que  Dieu  avoit  donné  de  si  bonnes  forces 
à  ceste  couronne  que,  si  elles  n'estoient  pour  faire  peur  à 
ses  voysins ,  qu'elles  estoient  aulmoins  pour  se  garder  d'en 

avoyr  d'eux,  et  que  toutes  estoient  au  service  de  Voz  Ma- 
jestez  ;  et  n'y  avoit  nul  homme  de  bien  en  son  royaulme 
qu'elle  ne  désadvouât ,  s'il  ne  se  monstroit   dorsenavant 
très  dévot  et  fort  affectionné  à  vostre  grandeur. 

Je  n'ay  obmis  aulcune  bonne  paroUe ,  dont  je  me  soys 
peu  adviser  pour  luy  gratifBer  les  siennes  bonnes ,  que  je 
ne  la  luy  aye  dicte;  mais,  parce  que  cella  seroit  long,  je 
me  déporteray  d'en  toucher  rien  icy,  seulement  je  adjoux- 
teray  qu'il  me  semble  que  la  dicte  Dame  se  confirme ,  de 
jour  en  jour,  davantaige  en  vostre  amityé,  et  que  je  fay 
tout  ce  que  je  puis  pour  l'y  entretenir. 

Le  comte  de  Lestre  et  milord  de  Burgley  cellèbrent  en 
plusieurs  bonnes  sortes  ceste  confédération,  et  monstrent 
qu'il  en  procédera  de  grandes  utilités  en  général;  et,  quand 
au  particuUier,  ilz  diffèrent  de  m'en  vouloir  parler,  jusques 
à  la  venue  de  M"^  de  Montmorency  ;  auquel  le  dict  sieur  comte 
a  fort  magniffiquement  faict  préparer  sa  mayson  de  ceste 
ville  pour  l'y  loger,  et  pour  y  loger  M'  de  Foix;  et  dict  que 
n'ayant,  ceste  foix,  peu  obtenir  le  congé  d'aller  devers 
Voz  Majestez,  qu'il  espère,  en  toutes  sortes,  de  l'impé- 
trer,  quand  la  Royne,  vostre  belle  fille ,  sera  accouchée  ; 
et  qu'il  ne  veult ,  tout  le  reste  de  sa  vye  ,  travailler  en  aul- 
tre  chose  que  d'entretenir,  en  tout  ce  qu'il  pourra,  la 
Royne,  sa  Mestresse ,  et  ce  royaulme ,  en  parfaicte  ami- 
tyé et  intelligence  avec  Voz  Majestez  et  la  France.  Sur 
ce ,  etc.  Ce  iv«  jour  de  raay  1572. 

CCL'  DÉPESCHE 

—  du  XIII*  jour  de  may  1572.  — 
(  Envoyée  exprès  jusques  à  la  cmirt  par  le  S''  de  Vassal.  ) 

Réception  du  traité.  —  Audience.  —  Lettre  secrète  à  la  reine-mère.  Négociation 
du  mariage  du  duc  d'Alençon.  — Uémoire.  Détails  de  l'audience. —  Reini9e 
du  traité  à  la  reine.  —  Discussion  sur  l'un  des  articles  concernant  l'Ecosse. 
— Insistance  de  l'ambassadeur  pour  que  Leicester  soit  envoyé  en  France. — ^ 
Excuse  donnée  par  la  reine.  —  Bon  accueil  réservé  à  M'  de  Montmorenci. 
—  Avis  donné  par  l'ambassadeur ,  au  nom  du  roi ,  des  projets  du  roi  d'Es- 
pagne contre  l'Angleterre.  —  Confidences  d'Elisabeth  à  ce  sujet.  —  Nou- 
velles d'Ecosse. 

Au  Ro\. 

Sire  ,  estant  le  S*^  Cavalcanty  arrivé  à  Grenvich  le  qua- 
triesrae  de  ce  moys ,  il  y  a  séjourné ,  tout  ce  jour  et  le 
lendemein,  pour  avoir  moyen  de  bayser  la  mein  à  la  Royne 
d'Angleterre,  vers  laquelle  il  m'a  assuré  qu'il  avoit  faict 
de  très  bons  offices  ;  et  ne  luy  avoit  semblé ,  parmy  les 
propos  qu'il  luy  avoit  tenus ,  qu'il  luy  deût  tayre  le  pour- 
traict  :  dont  en  a  depuis  uzé  comme  il  a  cogneu  estre  ex- 
pédiant. Et  mon  secrettère  est  arrivé  le  mesme  jour,  avejc 
la  coppie  du  traicté  et  avec  les  lettres  et  mémoyres,  qu'il 
vous  a  pieu  m'escripre  du  xix^,  xx*  et  xx!!*"  du  passé ,  sur 
lesquelles  j'ay  incontinent  envoyé  demander  audience; 
mays,  parce  que  ce  a  esté  sur  le  poinct  que  la  dicte  Dame 
vouloit  partyr  de  Grenvich  pour  venir  en  ceste  ville  com- 
mancer  son  parlement,  elle  m'a  pryé  de  vouloir  avoir  ung 
peu  de  pacience  pour  ung  jour  ou  deux.  Et  ainsy  je  n'ay 
esté  jusques  à  mècredy  dernier  parler  à  elle  :  qui  l'ay 
trouvée  en  sa  mayson  de  S'  Jammes  au  bout  du  parc  de 
Ouestmenster  ;  où ,  après  luy  avoyr  faict ,  de  la  part  de 
Voz  Majesté?,  et  de  tous  ceulx  de  vostr.e  couronne  la  con- 

jouyssaiice  de  la  conclusion  du  traicté  ;  et  que  je  luy  ay 
heu  présenté  la  lettre  que  Vostre  Majesté  luy  a  voit  envoyée, 
escripte  et  signée  de  vostre  propre  mein ,  toute  ouverte  ; 
et  débatu  fort  amplement  le  poinct  du  xxxvi*  article  du 
dict  traicté;  et  puis  percisté,  aultant  qu'il  m'a  esté  possi- 
ble ,  qu'elle  vous  voulût  envoyer  M'  le  comte  de  Lestre  ; 
je  suis  venu  à  luy  parler  de  l'advis  que,  par  l'aultre  dé- 
pesche,  du  xxv*  du  dict  moys ,  Vostre  Majesté  me  com- 
raandoit  de  luy  dire. 

Qui  ont  esté  tous  propos ,  desquelz  elle  a  prins  une  sin- 
gullière  satisfaction  en  elle  mesmes  ,  et  qui  luy  ont  faict 
estimer  (voyant  les  choses  procéder  à  tant  de  vrays  signes 
de  vostre  droicte  intention  vers  elle)  qu'elle  avoit  propre- 
ment trouvé  le  port  de  seureté  et  le  vray  refuge  qu'elle 
cerchoit  en  ses  affères.  Et  de  tant ,  Sire  ,  que  des  propos 
que  je  luy  ay  tenus,  et  de  ceulx  qu'elle  m'a  respondus  , 
et  de  la  résolution  que  j'ay  prins  avec  elle  et  avec  les  sei- 
gneurs de  son  conseil ,  tant  sur  ce  que  dessus  que  sur  le 
voyage  des  seigneurs  que  Voz  Maj estez  proposent  d'en- 
voyer mutuellement  l'ung  vers  l'aultre,  ensemble  de  toutes 
aultres  nouvelles  d'icy,  j'en  ay  baillé  ample  instruction  au 
S"^  de  Vassal ,  présent  pourteur ,  je  vous  supplieray  très 
humblement.  Sire,  de  le  vouloir  ouyr,  et  de  trouver  bon 
que  je  descharge  d' aultant  la  présente.  Sur  ce,  etc. 
Ce  xiij*  jour  de  may  1572. 

A  I,A  ROYNE. 

.   .  i  ,  {Lettre  à  part.) 

Madame  ,  par  plusieurs  et  divers  moyens  j'ay  essayé 
comme  je  pourrois  tirer  du  comte  de  Lestre  et  de  milord 
de  Burgley  quelque  notice  de  l'intention  que  ceste  prin- 

cesse  peut  avoyr  au  mariage  de  Monseigneur  le  Duc,  et 
ilz  m'ont  assez  signiflfié  qu'ilz  y  ont,  de  leur  part,  une  fort 
singullière  affection  ;  et  m'ont  encores  touché  aulcunes  par- 
ticullarités ,  semblables  à  celles  que  les  ambassadeurs  vous 
ont  dictes  de  dellà ,  pour  me  monstrer  que  la  dicte  Dame 
ne  le  rejette  pas  ,  et  que  ny  elle  ny  eulx  ne  veulent  qu'on 
en  délaysse  le  propos ,  mays  ilz  ne  s'advancent  pour  cella 
d'ung  seul  mot  qui  ayt  de  quoy  y  fonder  une  bonne  espé- 
rance. Dont,  pour  les  faire  eslargir  davantaige,  je  leur  ay 
dict  que  je  me  trouvois  en  grande  perplexité  comme  vous 
debvoir  maintenant  escripre  de  ce  faict  sur  la  venue  de 
M"^  de  Montmorency,  et  si  je  persuaderois  Voz  Majestez, 
ou  bien  les  dissuaderois  ,  de  luy  donner  charge  d'en  parler 
à  la  dicte  Dame  ;  car  ne  me  sembloit  estre  de  la  dignité 
d'elle  qu'on  luy  ouvrît  ung  tel  propos,  si  elle  ne  l'avoit 
agréable  ,  et  encores  moins  de  l'honneur  du  Roy  de  le  luy 
faire  proposer,  s'il  en  debvoit  raporter  une  maulvaise  res- 
ponce.  Dont  les  supplioys  de  me  donner  advis  comme  m'y 
gouverner,  sellon  que  Yoz  Majestez  m'avoient  commandé 
d'y  procéder  tousjours ,  ainsy  qu'ilz  me  le  conseilleroient  ; 
ce  que  je  leur  ay  dict ,  à  part  l'ung  de  l'aultre.  Et  tous 
deux  m'ont  rendu  une  mesmes  responce  :  c'est  que  nul , 
soubz  le  ciel ,  estoit  plus  propre  que  M'^  de  Montmorency 
pour  bien  acheminer  ce  propos ,  et  qu'en  toutes  sortes  Voz 
Majestez  Très  Chrestiennes  luy  debvoient  donner  charge 
qu'il  en  parlât  à  la  dicte  Dame  ,  s'il  trouvoit  que  les  cho- 
ses y  fussent  bien  disposées,  en  quoy  ilz  s'exhiberoient 
ministres  très  oportuns  premièrement  vers  elle ,  pour  la 
persuader  de  le  bien  recepvoir,  et  puis  vers  luy,  pour  l'ad- 
vertyr  en  quel  temps  et  lieu ,  et  par  quelz  argumentz  il 
debvroit  procéder  ;  et  que  tout  ce  fait  debvoit  estre  entiè- 

renient  remis  jusques  à  sa  venue.  Dont  j'estime,  Madame, 
qu'il  est  expédiant  de  cheminer  en  cella  par  les  addresses 
qu'ilz  nous  monstrent ,  et  que  mon  dict  sieur  de  Montmo- 
rency, sur  ce  qui  en  a  esté  desjà  pourparlé,  et  sur  l'ad- 
vancement  que  la  présence  du  pourtraict  y  aura  peu  ad- 
jouxter,  y  mette  non  seulement  ung  bon  fondement ,  mais 
qu'il  en  raporte  à  Vostre  Majesté,  quant  il  s'en  retournera, 
toute  la  conclusion  de  ce  qui  s'en  doibt  espérer.  Sur 
ce,  etc.  Ce  xiij^  jour  de  may  i5*72. 

Ix\STRt'CTION    DKS  CHOSES 

Dont  le  S'  de  Vassal ,  suyvant  la  présente  dépesche ,  aura  à  informer  Leurs 
Majestez  : 

Que ,  le  vnj*  de  ce  moys ,  je  suys  allé  trouver  la  Royne  d'Angle- 
terre à  S'  Jemmes,  et  luy  ay  dict  que  le  Roy  avoit  voulu  donner  lieu 
à  ses  ambassadeurs  de  luy  pouvoir  mander  la  première  nouvelle  de 
la  conclusion  du  traicté  ,  avant  me  commander  de  luy  en  rien  dire  ; 
et  que  i'avoys  bien  cognu  (ju'ilz  avoient  honnorablement  faict  leur 
debvoir  de  luy  représanter  combien  Leurs  Majestez  Très  Chrestien_ 
nés  y  avoieut  procédé  sincèremetU ,  et  nettement,  et  avec  abondance 
d'amylié  et  de  bienveillance  vers  elle  ; 

Que  maintenant  j'avoys  à  luy  dire  _,  de  la  part  de  Leurs  dictes  Ma- 
jestez ,  et  de  toulz  ceiilx  de  leur  couronne  ,  quMlz  se  conjouyssoient 
infinyement  avec  elle  de  la  dicte  conclusion  du  traicté ,  et  que  le  Roy 
la  prioit  de  croyre  qu'il  le  luy  confirmoit  et  le  luy  raliffioit  de  cueur 
et  de  vraye  affection ,  trop  plus  que  nulle  aultre  obligation  ne  le 
sçauroit  porter  par  escript ,  pour  luy  demeurer,  de  toutz  ses  moyens 
et  forces ,  à  jamais  bon  allié  et  perpétuel  confédéré,  comme  avec 
celle  de  qui  il  honnoroit  et  révéroit  plus  la  grandeur,  et  de  laquelle 
il  prisoit  aultant  les  excellantes  qualités  que  de  nulle  aultre  princesse 
qui  fiH  en  tout  le  monde  ;  et  (ju'il  la  prioit  de  faire  estât  de  luy,  et  de 
pouvoir  dorsenavant  jouyr  de  tout  ce  qui  estoit  en  sa  puissance,  et 
de  toutes  les  commodités  de  son  royaulme  ,  comme  de  chose  qui  es- 
toit  en  sa  disposition  ;  et  qu'en  somme  elle  estimât ,  par  ceste  confé- 
dération ,  d'avoir  accreu  sa  grandeur  d'aultant  que  celle  du  Roy,  et 
de  sa  couronne ,  et  de  toute  la  France,  y  pouvoient  adjouxler  : 

Que  la  dicte  Dame ,  avec  ung  incroyable  plésir,  m'avoit  respondii 

«[ue  son  obligation  estoit  aujouidhuy  si  grande  envers  Leurs  dictes 
Majestez,  (jne,  pour  ne  leur  pouvoir  par  parolie  rendre  ung  seul 
desinflnys  mercyementz  qu'elle  leur  en  debvoit ,  qu'elle  les  réser- 
voit  tous  dans  son  cueur,  pour,  en  lieu  de  ce,  leur  offrir,  avec  effect, 
Hon  moyen  et  sa  puissance ,  et  tout  ce  qui  dépendoit  de  sa  couronne 
pour  les  en  servir,  sans  excuse  quelconque  ,  toutes  les  foys  qu'il  leur 
pléroit  le  commander  ;  et  qu'elle  supplioit  le  Roy  de  croyre  que, 
puisqu'il  luy  avoit  pieu  de  la  prendre  en  sa  confédération,  qu'elle  y 
persévèreroit  à  jamais ,  et  ne  s'en  déporteroit  pour  péril  qui  peut  ad- 
venir à  sa  propre  vye,  ny  à  son  estât ,  comme  celle  qui  s'estimoit  es- 
tre  confédérée  avec  le  plus  entier  et  plus  droict,  et  le  plus  homme  de 
bien,  ainsy  l'a  elle  dict ,  qui  soit  entre  tous  les  princes  qui  régnent 
sur  la  terre. 

Et  luy  ayant  présenté  toute  ouverte  la  lettre  que  le  Roy  luy  en- 
voyoit  touchant  la  cause  de  la  religion ,  elle  l'a  lue  incontinent  avec 
affection,  et  m'a  dict  qu'elle  cognoissoit  très  bien  (lue  le  Roy,  son 
bon  frère ,  l'avoit  escripte  et  signée  de  sa  mein ,  et  qu'elle  satis-fay- 
soit,  trop  plus  que  sufisemment ,  à  la  déclaration  de  son  intention  en 
cest  endroict  ;  dont  m'en  bailleroit  une  semblable  de  sa  main,  en  la 
forme  que  je  la  luy  demaiidois ,  affin  de  l'envoyer  à  Sa  Majesté  Très 
Chrestienne. 

Mais ,  touchant  l'aultre  lettre,  (jue  je  luy  ay  demandée  sur  l'inter- 
prétation du  xxxvj'  article  dutraicté,  après  qu'elle  a  heu,  mot  à  mot, 
leu  le  mémoyre  en  françoys ,  et  la  substance  de  la  lettre  en  latin,  qui 
m'en  avoient  esté  mandés  ,  elle  a  fort  aygrement  débatu  l'affayre ,  ju- 
geant que  par  là  l'on  la  vouloit  conlreindre  de  s'adresser  à  la  Royne 
d'Escoce  pour  la  poursuyte  des  angloys  rebelles  (|ui  se  relireroient 
en  Escoce  ;  et  est  retournée  auxmesmes  raysons  qui  m'avoient  aupara- 
vant esté  alléguées,  car  je  leur  avoys  fort  débatu  et  contredict  le  dict 
article  ;  et  enfln  m'a  dict  qu'elle  n'entendoit  procéder  en  cest  en- 
droict, sinon  jouxte  la  teneur  des  traictés  d'entre  l'Angleterre  et 
l'Escoce ,  qui  ne  portoient  qu'elle  deùt  adresser  ses  sommations  et 
réquisitions  aux  particulliers,  ains  au  prince  du  pays,  ou  à  celluy  qui 
exerceroit  l'authorité  en  son  nom  ;  et  que  ,  de  donner  advertissement 
au  Roy  de  son  entreprinse,  premier  que  d'aller  poursuyvre  par  ar- 
mes ses  rebelles ,  qui  se  retireroient  par  dellà ,  qu'elle  espéroit  bien 
de  le  faire  aulcunement,  durant  leur  bonne  confédération,  mais 
de  s'y  obliger  par  lettre  ny  promesse ,  qu'elle  ne  le  pouvoit  ny  deb- 
voit faire.  Ce  que  ayant,  au  partir  delà  dicte  Dame,  débatu  encores 
plus  amplement  avec  sept  des  seigneurs  de  son  conseil ,  j'ay  enfin 

obtenu  qu'il  me  sera  baillé  i'extrétde  l'article ,  d'entre  l'Angleterre  et 
l'Escoce,  qui  concerne  ce  faict,  affin  de  l'envoyer  au  Roy  pour  voyr 
s'il  le  contantera  ;  et  que  si ,  après ,  il  y  reste  quelque  difficulté , 
qu'elle  sera  vuydée  à  la  venue  de  messieurs  les  depputés  du  Roy.  Et 
semble  bien  que  ,  de  tant  que  l'article  du  nouveau  traicté  se  réfère 
à  debvoir  procéder  en  cecy,  sellon  les  anciens  traictés  d'entre  les 
deux  royaulmes,  qu'on  n'accordera  jamais  qu'il  en  soit  rien  changé; 
et  les  Escouçoys  mesmes,  quand  l'on  l'auroit  bien  advisé  aultrement, 
ne  le  vouldroient  consentyr. 

Après  ce  dessus,  j'ay  dict  à  la  dicte  Dame  que  ce  ,  où  je  me  trou- 
vois  le  plus  empesché,  de  toute  la  dépesche  que  j'avois  dernièrement 
reçue  de  France ,  estoit  la  persévérance  en  quoy  je  voyois  que  le 
Roy  continuoit  de  la  pryer  qu'elle  luy  voulût  envoyer  M' le  comte 
deLestre;  et  qu'il  monstroit  bien  qu'il  demeuroit  en  suspens  de 
beaucoup  de  choses  d'entre  Leurs  deux  Majestez ,  et  non  si  bien 
édiffié  de  plusieurs  aullres  comme  il  espéroit  de  l'estre  par  le  dict 
sieur  comte ,  mieulx  que  par  nul  aultre  ,  si  elle  trouvoit  bon  qu'il 
l'allàt  trouver  ;  et  que  je  ne  luy  pouvois  dire  ,  de  ce  que  le  Roy  m'en 
escripvoit ,  sinon  qu'il  s'attandoit  de  le  voyr,  et  de  l'honnorer,  et  bien 
traicter,  pour  l'amour  d'elle ,  et  de  luy  signiffier  par  luy  quel  il  aura 
à  estre  et  tous  ceulx  de  sa  couronne  ,  toute  leur  vye,  vers  la  dicte 
Dame,  et  comprendre  aussi  de  luy  quelle  ilz  la  trouveront  debvoir 
estre  vers  eulx  ;  qu'elle  m'avoit  bien  dict  plusieurs  occasions  et 
plusieurs  légytimes  excuses  là  dessus  ,  pour  les  mander  au  Roy, 
ce  que  j'avoys  fort  fidellement  faict,  mais  aussy  me  luy  avoit  elle 
faict  escripre  que,  s'il  ne  se  pouvoit  contanter  sinon  que  le  dict  sieur 
comte  fit  le  voyage,  qu'elle  l'en  satisferoit  ;  et  de  tant  qu'il  y  per- 
cistoit,  et  s'aprochoit  vers  Paris  ,  affin  que  le  dict  voyage  fût  tant 
plus  court,  qui  ne  seroit  que  de  vingt  ou  de  xxv  jours  ,  au  plus 
long,  que  je  la  suppliois  de  vouloir  donner  congé  au  dict  sieur  comte 
de  le  faire. 

La  dicte  Dame  soubdein  m'a  respondu  qu'elle  ne  pouvoit  sinon 
avoyr  une  fort  grande  obligation  au  Roy  pour  ce  sien  bon  désir,  le- 
quel elle  voyoit  bien  que  tendoit  du  tout  à  vouloir  establir  une  très 
ferme  et  mutuelle confience  entre  eulx,  mais  le  supplioit  très  affec- 
tueusement qu'il  se  voulût  contanter  que  cella  se  fit  ceste  foys ,  pour 
le  costé  d'elle,  par  monsieur  son  amiral ,  lequel  ayant  esté  faict  comte 
de  Lincoln  estoit,  à  ceste  heure,  le  premier  homme  de  son  royaulme, 
et  tant  bien  affectionné  à  la  confédération  d'entre  ces  deux  couron- 
,  et  encores  si  bien  informé  des  plus  privées  intentions  qu'elle 


nés 

heùt  en  son  cueur,  que  le  comte  de  Leslre  ne  sçauroit  estre  plus 
propre  à  ceste  charge  que  luy,  qui,  d'abondant,  avoit  desjà  tant 
advancé  son  apprest  et  s'estoit  mis  en  telle  despence  qu'on  luy  feroit 
grand  tort  de  révoquer  sa  commission  ;  et  que  le  comte  de  Lestre  et 
milord  de  Burgley  luy  faysoient  infinyement  besoing  pour  ce  parle- 
ment qui  debvoit  coramancer  le  lendemein  ;  et  aussy  ,  qu'estant  icy 
M'  de  Montmorency,  lequel  elle  attandoit  en  grande  dévotion ,  c'es- 
toient  ces  deux  là  qui  avoient  à  la  conseiller  de  toutes  les  choses 
dont  elle  auroil  à  luy  satisfaire  ;  et  que  le  Roy,  encor  que  M"'  de 
Montmorency  fût  absent,  ne  se  trouveroit  despourveu  de  bon  conseil 
à  l'arrivée  de  son  dict  amiral,  ayant  toutjour  la  Royne,  sa  mère ,  et 
Monsieur,  et  plusieurs  aultres  fort  expéciaux  conseillers  près  de  luy. 

Et  sur  toutes  mes  réplicques,  qui  n'ont  esté  petites,  elle  m'a  tout- 
jour  si  fermement  oposé  le  besoing  qu'elle  avoit  de  ses  dicts  deux  con- 
seillers pour  ses  présens  alfayres ,  que  je  n'ay  peu  rien  gaigner.  Et, 
pour  n' estre  pas  trop  contredisant,  après  luy  avoir  dict  que  je  met- 
trois  peyne  de  faire  prendre  au  Roy  en  bonne  part  ses  excuses,  la  dicte 
Dame  et  les  seigneurs  de  son  dict  conseil  ont  arresté  que  le  dict  sieur 
admirai  partira  d'icy  le  lendemein  de  la  Pantecouste,  pour  passer  le 
dernier  de  ce  moys,  avec  toute  sa  compagnye,  à  Callays  ou  à  Boulo- 
gne ;  et  que ,  s'il  playst  au  Roy  que  M"'  de  Montmorency  se  trouve 
lors  au  dict  lieu  ,  il  se  pourra  servir  de  la  commodicté  des  mesmes 
navyres  angloys  qui  l'auront  porté  de  dellà  ,  desirantz  que  je  les 
puysse  promptement  advertyr  de  l'intention  du  Roy  là  dessus  ,  affin 
que  ,  sellon  icelle ,  ilz  puissent  régler  le  dict  voyage  et  pourvoir  à  la 
réception  qu'ilz  dellibèrent  faire  fort  grande  et  honnorable  àM'  de 
Montmorency. 

Sur  la  fin  de  l'audience ,  j'ay  pryé  la  dicte  Dame  qu'elle  me  vou- 
lût ,  comme  aultrefoys ,  donner  parolle  de  ne  réveller  d'où  luy  seroit 
venu  ung  advis ,  lequel  le  Roy  m'avoit  mandé  qu'aussytost  que  j'au- 
rois  veu  sa  lettre  je  ne  fallisse  de  l'aller  porter  à  la  dicte  Dame.  A  quoy 
elle  m'a  dict  (pi'elle  me  donnoit  parolle  et  promettoit  au  Roy  d'uzer 
de  tous  ses  advertissementz  ainsy  qu'il  l'ordonneroit,  sans  en  rien 
oultrepasser  ;  dont  luy  ayant  leu  fort  distinctement  la  lettre,  laquelle 
est  du  XXV'  du  passé  ,  elle  m'a  soubdein  respondu  qu'elle  esprouvoit 
maintenant,  par  la  conjecture  d'aultres  advis  qui  luy  estoient  venus 
d'ailleurs  ,  lesquelz  se  raportoient  à  cestuy  cy,  que  le  Roy  avoit  vé- 
ritablement soing  d'elle  et  de  ses  altères  ,  et  qu'il  n'y  avoit  rien  de 
feinct  ny  de  simulé  en  ce  qu'il  luy  en  mandoit;  car,  deux  moys  a, 
elle  avoit  surprins  ung  paccpiel  que  la  comtesse  de  Northombelland 

envoyoit  an  comte  son  mary,  qui  est  prisonnier  en  Escoce,  par  le- 
quel elle  l'assuroit  que  bientost  se  dresseroit  une  si  brave  entreprinse 
en  Angleterre  pour  sa  liberté  ,  et  pour  la  restitution  de  ceulx  qui  en 
estoient  fuytifz,  et  pour  le  restablissement  de  la  religion  catholicque, 
qu'elle  espéroit  que  luy  et  elle  se  reverroient  en  brief  en  leur  estât 
trop  plus  grandz  et  plus  heureux  qu'ilz  n'y  avoient  jamais  esté ,  et 
que  cella  s'acrompliroit  dans  le  moys  de  may,  à  la  venue  du  duc  de 
Médina  Celi  ;  dont  le  duc  d'Alve  avoit  desjà  dellivré  aulx  angloys  de 
ceste  entreprinse,  qui  estoient  à  Malignes,  vingt  mille  escus ,  et  qu'il 
réservoit  de  bailler  argent  aulx  aultres  qui  estoient  à  Lovein  et  aul- 
tres  villes  des  Pays  Bas ^  quand  l'ambarquement  se  feroit;  et  que, 
despuys  huict  jours ,  il  avoit  esté  surprins  ung  aultre  pacquet  qui 
conflrmoit  ce  dessus ,  et  dans  icelluy  avoit  esté  trouvé  l'extrét  des 
propres  lettres  du  Roy  d'Espaigne  et  de  celles  du  dict  duc,  ensemble 
aulcunes  dellibérations  du  conseil  d'Espaigne  là  dessus;  et  que,  grà- 
res  à  Dieu ,  elle  y  avoit  si  bien  pourveu  qu'elle  n'en  estoit  plus  en 
peyne ,  et  qu'en  lieu  de  la  liberté  que  le  comte  de  Northombelland  se 
promettoit ,  il  debvoit ,  sur  l'heure  mesmes  que  nous  en  parlions , 
estre  dellivré  à  milord  d'Housdon  à  Barvic  ,  et  qu'il  ne  tenoit  qu'à 
elle  que  ce  double  duc  d'Alve,  ainsy  l'a  elle  nomme,  ne  fût  racourcy 
au  petit  pied  ,  et  que  beaucoup  de  dommage  ne  vînt  à  son  Maistre  à 
cause  de  luy,  si  elle  le  vouloit  ;  mais  que  Dieu  luy  estoit  tesmoing 
<pi'elle  ne  procuroit  ny  avoit  jamais  procuré  de  nuyre  à  ses  voysins, 
et  qu'encores,  ce  qu'elle  avoit  faict  au  Havre  de  Grâce,  elle  le  pouvoit 
en  bonne  conscience  justiffier  de  ne  l'avoir  jamais  entreprins  que 
IK)ur  une  maulvayse  response  qu'on  luy  avoit  faicte  de  Callays  ;  et 
que,  puisqu'on  la  recerchoit  maintenant  si  fort,  elle laysseroit  aller 
lieaucoup  de  choses  qui ,  possible ,  n'eussent  passé ,  bien  qu'elle 
me  vouloit  dire  que  le  duc  d'Alve ,  voyant  Testât  de  ses  affaires , 
avoit,  despuis  huict  jours,  mandé  en  Hespaigne  qu'on  se  départît  de 
toutes  les  entreprinses  qu'on  avoit  projectées  sur  l'Angleterre  et 
l'Yrlande,  etavoit  faict  dyre  à  elle  qu'il  estoit  prest d'entendre  à  tou- 
tes les  honnestes  condicions  qu'elle  mesmes  jugeroit  estre  expédian 
tes  pour  confirmer  les  bons  traictés  et  anciennes  confédérations 
qu'elle  avoit  avec  le  Roy,  son  Maistre  ;  me  priant  de  faire  entendre 
tout  ce  dessus  au  Roy,  avec  ung  mercyement  qu'elle  luy  faisoit  bien 
1  ort  humble ,  si  ainsy  se  debvoit  dyre,  et  très  cordial  pour  ceste  tant 
singullière  signification  de  bienvueillance  qu'il  luy  avoit  maintenant 
nionstrée  ;  et  qu'elle  se  dellibéroit  de  luy  en  rendre  toutes  pareilles 
en  tout  (  e  que,  pour  sa  grandeur  et  repos,  elle  le  pourroit  jamais  faire. 

Et ,  sur  ce  propos ,  j'ay  bien  sceu  qu'il  a  esté  proposé  en  ce  conseil 
s'il  seroit  bon  d'ayder  ouvertement  et  porter  faveur  à  ceulx  de 
Fleximgues ,  attendu  les  maulvès  déportemens  du  dict  duc  d'Alvc 
contre  ce  royaulme  ,  et  aussy  que  c'est  une  ville  très  commode  pour 
y  establir  ung  commerce,  beaucoup  plus  que  n'est  Embourg  ;  mays 
il  a  esté  concliid  qu'on  n'atempiera,  pour  encores,  chose  quelconque 
à  Fleximgues,  ny  ailleurs  au  Pays  Bas,  qui  ait  apparence  d'estre  con- 
tre le  Roy  d'Espaigne,  et  seulement  on  permettra  aux  wuallons ,  qui 
sont  icy,  qu'ilz  puissent  retourner  en  leur  pays  ,  avec  tel  équipage 
qu'ilz  le  pourront  recouvrer  en  ce  royaulme,  pour  leur  argent.  Vray 
est  que,  s'il  descend  nul  soldat  hespagnol  ou  aultre  subject  du  Roy 
d'Espaigne,  en  armes,  en  Yrlande  ou  en  Escoce ,  ou  en  ce  royaulme, 
(fue  la  Royne  d'Angleterre  prendra  ouvertement  en  sa  protection 
ceulx  de  Fleximgues. 

Il  semble  que  les  choses  d' Escoce  sont  en  pires  termes  d'accord 
([u'elles  n'ont  encores  esté,  ayant  naguyères  ceulx  des  deux  partysfaict 
des  entreprinses  les  ungs  sur  les  aultres,  dont  y  a  heu  des  prisonniers 
qui  ont  esté  incontinent  pendus  de  chacun  oosté;  et  le  comte  de  Mar 
a  faict  mettre  en  prison  un  de  ses  plus  expéciaulx  amys,  nommé  Ar- 
chibal  Douglas,  à  cause  de  souspeçon,  et  dict  on  qu'il  l'a  trouve 
saysy  d'aulcunes  lettres  de  ceulx  de  Lillebourg  et  d'aucunes  coppies 
d'auUres  lettres  du  duc  d'Alve  :  dont  ne  fault  doubler  que  M'  Du 
Croc  ne  trouve  de  quoy  bien  s'employer  par  dellà.  Mais ,  de  tant  que 
j'entendz  que  ceulx  de  Lillebourg  sont  bien  à  restroict,ct  ont  néces- 
sité de  beaucoup  de  choses,  il  seroit  bon  (fue  M'^  de  Flemy  y  passât, 
avec  l'argent  qui  luy  a  esté  baillé,  sans  aultres  forces  que  les  xxv  ouxxx 
siens  serviteurs,  que  j'ay  dict  à  la  Royne  d'Angleterre  qu'il  pour- 
roit  mener  avecques  luy  ;  raesmes  que  j'ay  advis  que  milord  Herys 
et  milord  de  Maxouel  se  sont  rengezdu  costé  de  ceulx  du  Petit  Lith. 

Despuis  ce  dessus,  le  vieux  capitaine  Cauberon  est  arrivé  d'Es- 
coce ,  lequel  confirme  le  contenu  du  précédant  article,  et  bientôt  il 
en  yra  compter  des  nouvelles  au  Roy.  ,jii 

Encores  despuis ,  je  viens  d'entendre  qu'il  est  venu  advertissement 
à  ceulx  cy  que  neaif  grandz  navyres  de  guerre,  hespagnolz,  chargés 
de  soldatz  et  de  monitions  de  guerre,  ont  comparu  eu  la  coste  d'Yr- 
lande  et  d'Escoce,  de  quoy  l'allarme  n'est  petite  en  ceste  court. 

Quand  il  a  esté  question  de  me  bailler  la  lettre ,  qui  doibt  eslre  en- 
voyée au  Roy,escripte  et  signée  de  la  mein  de  restp  princesse,  vovant 

qu'on  y  avoit  change  quel(|ue  chose  en  la  narrative,  j'en  ay  seulement 
voulu  retenir  une  copie,  laquelle  j'envoye  présentement  au  Roy  pour 
voyr  s'il  s'en  contanlera,  et  ay  retiré  celle  de  Sa  Majesté  jusques  à  ce 
«|ue  celle  de  la  dicte  Dame  me  sera  dellivrée. 


CCLr  DEPESCHE 

—  (lu  xix"  jour  de  may  1 572.  — 

(  Envoyée  exprès  jusques  à  Calais  par  Jehan  Volet.) 

Ouverture  du  parlement.  —  Commission  désignée  pour  décider  du  sort  du 
duc  de  Norfolk  et  de  Marie  Stuart.  —  La  guerre  civile  rallumée  en  Ecosse. 
—  Négociation  des  Pays-Bas;  accord  sur  les  deniers  et  marchandises.  — 
Sursis  à  la  négociation  du  traité  de  commerce  entre  la  France  et  l'An- 
gleterre. —  Maladie  du  comte  de  Lincoln. 

Au   R  0  Y. 

Sire,  à  la  pluspart  de  la  dépesche  de  Yostre  Majesté  du 
ij*  de  ce  moys,  laquelle  j'ay  receue  le  xiiij^,  j'espère  qu'il 
y  sera  desjà  assez  satisfaict  par  la  mienne  du  xiij",  que  je 
vous  ay  envoyée  par  le  S*^  de  Vassal  ;  et,  s'il  y  reste  quelque 
chose,  je  y  respondray  plus  amplement,  après  que  j'auray 
parlé  à  la  Royne  d'Angleterre  ;  laquelle  est  maintenant 
si  occupée,  ensemble  tous  ceulx  de  son  conseil,  en  tout 
leur  parlement,  qu'elle  est  bien  ayse  qu'on  ne  la  divertisse 
à  nul  aultre  affaire  jusques  à  ce  que  celluy  là  soit  achevé , 
sellon  qu'elle  en  sollicite  très  instemment  l'expédition,  et 
presse,  le  plus  qu'il  luy  est  possible,  d'en  voyr  bientost  la 
Hn.  J'entendz  qu'il  a  esté  député  vingt  et  ung  principaulx 
personnages  de  la  première  chambre  du  dict  parlement, 
(sçavoir  :  sept  évesques ,  sept  comtes,  et  sept  barons),  et 
quarante  deux  delasegonde,  (quatorze  chevahers,  quatorze 
escuyers  et  quatorze  bourgoys)  pour  déterminer  de  toutes 
les  choses  qui  s'i  proposeront;  et  qu'à  ceulx  là  a  esté  desjà 

mis  entre  meins  le  faict  du  duc  de  Norfolc  et  de  la  Ro^ne 
d'Escoce. 

J'ay  mis  peyne,  aultant  qu'il  m'a  esté  possible,  au  nom 
de  Vostre  Majesté,  d'aller  au  devant  vers  ceulx  qui  y  ont 
quelque  authorité  pour  les  persuader  de  ne  debvoir  estre 
faict  aulcung  acte  contre  la  personne  ny  contre  la  réputation 
de  la  Royne  d'Escoce,  ny  contre  le  tiltre  qu'elle  prétend  à 
la  succession  de  ceste  couronne;  dont  je  ne  sçay  encores 
ce  qui  en  adviendra,  mais  je  creins  assez  qu'on  face  tout 
le  pis  qu'on  pourra  contre  elle. 

L'on  s'est  de  rechef  batu  en  Escoce,  et  y  sont  les  deux 
partys  plus  aulx  armes  que  jamais,  et  la  ville  de  Lillebourg 
fort  pressée  de  vivres.  L'on  dict  que  le  duc  de  Chastelleraut 
est  après  à  capituler  de  sa  retraicte  en  France.  J'espère 
que  l'arrivée  de  M"^  Du  Croc  par  dellày  réduyra  les  choses 
à  quelque  modération ,  et  je  mettray  peyne  de  luy  faire 
tenir  vostre  pacquet  le  plus  tost  qu'il  me  sera  possible,  affin 
qu'il  y  puysse  mieulx  suyvre  vostre  intention  et  comman- 
dement. 

Au  regard  du  différent  que  ceulx  cy  ont  avec  les  Pays 
Bas,  il  est  desjà  accordé  touchant  les  deniers,  en  la  façon 
qui  s'ensuit:  que,  d'envyron  troys  centz  mille  escus  qui 
appartiennent  aulx  Gènevoys  et  Lucoys,  ilz  en  feront  en- 
cores prest  pour  ung  an,  et  sans  aulcung  intérest,  à  la 
Royne  d'Angleterre,  et  elle  leur  fera  obliger  la  chambre 
de  Londres  de  les  leur  payer  au  bout  du  terme,  de  quoy 
ilz  sont  si  contantz  qu'ilz  gratiffient  de  cinquante  mille  escus 
ceulx  qui  leur  ont  moyenne  ce  bon  accord  ;  et  le  reste  des 
dicts  deniers,  qui  sont  euvyron  cent  cinquante  mille  escus,  de 
tant  qu'ilz  appartiennent  aulx  subjectz  du  Roy  d'Espaigue, 
ilz  demeureront  icy  pour  en  rembourcer  les  Angloys  du  pris 

de  leurs  marchandises  qui  ont  esté  arrestées  et  vendues  en 
Flandres  et  en  Hespagne,  au  cas  que  celles  des  <iicts  sub- 
jectz  du  Roy  d'Espagne  n'y  puissent  satisfaire;  lesquelles 
on  continue  de  les  vendre  encore  tous  les  jours  au  plus 
offrant,  sinon  seulement  les  laynes  qui  sont  réservées  à 
estre  dellivrées  aulx  propriétayres  pour  ung  pris  qu'ilz 
fourniront  promptement,  mais  ilz  y  saulvent  ung  tiers  et 
quasy  la  moittié  de  ce  qu'elles  vallent,  qui  n'est  sans  qu'ilz 
gratiffient  aussy  de  quelque  bonne  somme  ceulx  qui  s'en 
sont  mesiés.  Et  croy  que,  sans  les  troubles  de  Flandres, 
les  dictes  laynes  fussent  desjà  dellivrées  aulx  marchand/ 
hespagnolz  qui  sont  à  Bruges ,  mais  je  prévoy  qu'il  faudra 
qu'elles  aillent  toutes  en  France. 

J'ay  pressé  milord  de  Burgley  de  vouloir  donner  quel- 
que commencement  à  la  commission  que  Vostre  Majesté 
m'a  envoyée  pour  l'establissement  du  commerce,  mais  il 
m'a  pryé  d'avoyr  patience  jusques  après  le  parlement;  car, 
durant  icelluy,  il  n'y  sçauroit  entendre.  Et  cepandant  les 
marchandz  dressent  leurs  remonstrances ,  et  les  articles 
qu'ilz  dellibèrent  proposer  pour  ce  faict,  lequel  ne  sera 
long,  quand  une  foys  l'on  aura  commencé  d'y  vacquer. 

Monsieur  l'admirai  d'Angleterre  a  heu  quelques  accès 
de  fiebvre,  en  façon  que  la  Royne,  sa  Mestresse,  doubtant 
de  sa  santé,  avoit  une  foys  mis  en  dellibération  de  faire 
hastivement  préparer  ung  aultre  milord  pour  aller  devers 
Vostre  Majesté,  affin  qu'il  n'y  heût  manquement  de  son 
costé;  mais  le  dict  sieur  amiral  m'a  mandé  qu'il  avoit  si 
grand  désir  de  parachever  ce  voyage,  et  de  faire  quelque 
notable  service  entre  Voz  Majestez  Très  Chrestiennes  et  la 
Majesté  de  la  Royne,  sa  Mestresse,  que  pour  nul  empes- 
chement,  s'il  n'estoit  bien  extrême,  il  ne  demeureroit;  et 

ainsy  il  persévère  de  vouloir  partir  d'icy  le  lendemein  de  la 
Pantecoste,  ou  plus  tost,  et  de  passer  la  mer  le  dernier  de 
ce  moys,  sinon  que  me  mandiez  que  je  le  retarde. 

Geste  princesse  n'a  ozé  Joger  à  Ouesmenster  à  cause 
de  quelque  souspeçon  de  peste;  dont  s'en  retournera,  dans 
cinq  ou  six  jours,  à  Grenvich,  y  attandre  M"^  de  Montmo- 
rency, estant  la  mayson  de  S' Jemmes,  où  elle  est  à  présent, 
trop  petite  pour  l'y  recepvoir;  et  j'entendz  qu'elle  le  fera 
loger  dans  le  chasteau.  Sur  ce,  etc. 

Ce  XIX*  jour  de  mai  1572. 


CCLir  DEPESCHE 

—  du  xxnii«  jour  de  may  1572.  — 
(Envoyée  exprès  jusques  à  Calais  par  la  voye  du  S'  Acerbo.) 

Apprêts  de  départ  du  comte  de  Lincoln.  —  Préparatifs  faits  pour  recevoir 
M' de  Montmorenci.  —  Crainte  que  le  parlement  ne  veuille  priver  Marie 
Stuart  de  ses  droits  à  la  succession  d'Angleterre.  —  Affaires  d'Ecosse.  — 
Nouvelles  de  France  ;  confiance  des  protestans.  —  Résolution  de  plusieurs 
anglais  de  passer  à  Flessingue  pour  combattre  le  duc  d'Albe.  —  Lettre  se- 
crète à  la  reine-m'ere.  Négociation  du  mariage  du  duc  d'Alençon. 

Au  Roy. 

Sire,  le  trein  de  M'^  le  comte  de  Lincoln  a  commancé, 
dez  jeudy  dernier,  xxij*  de  ce  moys,  de  s'acheminer  à  Dou- 
vre,  pour  passer  dellà,  et  luy  partira  après  demein,  xxvj*', 
en  dellibération  de  descendre  à  Boulogne,  le  dernier  du 
moys,  sans  fallyr  ;  sa  troupe  est  ung  peu  plus  grande  qu'il 
ne  cuydoit,  et  pourra  estre  d'environ  deux  centz  chevaulx. 
Il  semble  que  la  Royne  d'Angleterre  laysse  sa  première 
opinyon  de  retourner  à  Grenvich,  et  qu'elle  yra  à  Hamp- 
toncourt  pour  plus  honnorablement  recepvoir  M*^  de  Mont- 
morency et  messieurs  voz  depputés.  Elle  ne  veult  permettr** 

que  M"^  le  comte  de  Lestre  soit  leur  hoste  en  ceste  ville, 
ains  elle  leur  a  faict  dresser  une  de  ses  maysons,  nommée 
de  Sonimei'set  Place^  qui  est  fort  belle  et  ample,  et  l'a 
faicte  garnyr  de  ses  meubles ,  mais  le  dict  sieur  comte  ne 
laysse,  pour  cella,  de  faire  préparer  la  sienne  pour  y  fes- 
toyer la  compagnie  ;  et  monstre,  toute  ceste  court,  d'estre 
fort  disposée  de  bien  recepvoir  et  caresser  les  françoys. 

Toutes  les  dellibérations  du  parlement,  qui  se  tient  main- 
tenant icy ,  sont  encores  en  suspens  ;  et ,  parce  que  je  creins 
qu'on  y  veuille  faire  des  décretz  contre  la  Royne  d'Escoce, 
j'ay  desjà  remonstré  à  des  principaulx  de  l'assemblée  que 
cella  ne  pourroit  bien  sonner  pour  la  réputation  de  Vostre 
Majesté  ,  et  dissouldroit  plustost  que  n'estre indroit  quelcun 
des  neudz  de  la  bonne  amityé  qui  est  encommancée;  et 
qu'il  estoit  trop  meilleur  et  plus  honnorable  pour  la  Royne 
d'Angleterre  qu'elle  obtînt  par  ses  Estats  la  faculté  d'eslire 
ung  successeur ,  que  non  pas  de  faire  priver  maintenant  la 
Royne  d'Escoce  du  tiltre  de  la  succession,  ny  ordonner 
rien  de  mal  contre  elle.  Sur  quoy  m'a  esté  despuis  res- 
pondu  que  la  dicte  Royne  d'Angleterre  vous  vouloit  porter 
tant  de  respect  que,  si  elle  sçavoit,  à  bon  esciant ,  que  vous 
deussiez  estre  offancé  pour  quelque  chose  de  la  Royne 
d'Escoce ,  qu'elle  n'auroit  garde  de  permettre  qu'on  y 
touchât.  Je  ne  sçay  encores  ce  qui  en  sera. 

J'ay  receu  une  lettre  de  M'  Du  Croc,  du  xvj«  du  pré- 
sent ,  et  avec  icelle  ung  pacquet  pour  Yostre  Majesté ,  par 
lequel  je  m'assure  qu'il  vous  donne  bon  compte  des  choses 
d'Escoce;  dont  je  ne  vous  en  feray  icy  aultre  mencion, 
sinon  de  vous  dire ,  Sire ,  que  ceste  princesse  ,  voyant  la 
confirmation  que  m'aviez  escriple,  le  iiij«  de  ce  moys,  de 
l'advis  que,  le  xxv  du  passé  ,  vous  m'aviez  mandé  luy  dire 

touchant  les  dictes  choses  d'Escoce ,  n'a  longuement  dif- 
féré de  me  laysser  donner  conduicte  à  vostre  pacquet  vers 
le  dict  S""  Du  Croc,  qui  à,  mon  advis,  l'a  desjà  en  ses 
meins.  Et,  quant  aulx  aultres  particullarités  que  j'ay  dictes 
à  la  dicte  Dame ,  (de  l'accord  de  messieurs  de  Guyse  avec 
monsieur  l'Admirai,  et  de  la  volontayre  démission  que 
ceulx  de  la  rehgion  ont  faicte  en  voz  meins,  des  places 
que  leur  aviez  layssées  pour  leur  seureté,  et  de  la  prochaine 
consommation  des  nopces  de  Madame  avec  Monsieur  le 
Prince  de  Navarre,  aussytost  qu'il  sera  guéry)  elle  en  a 
faict  une  semblable  conjouyssance ,  comme  si  ce  fussent 
particullières  prospérités  pour  elle  et  pour  son  estât.  Ayant 
rendu  grâces  à  Dieu  de  l'heur  et  du  bon  succès  qu'elle 
voyoit  maintenant  en  toutz  voz  afieres  ,  elle  a  loué  grande- 
ment la  prudence  et  la  vertu  de  Voz  Majestez  ,  qui  les  y 
sçaviez  très  bien  disposer.  Et  n'entendz ,  à  ceste  heure , 
Sire ,  rien  plus  ordinayrement  des  propos  de  la  dicte  Dame, 
sinon  qu'elle  est  fermement  résolue  de  persévérer  en  vostre 
amityé  et  bonne  intelligence ,  tant  que  Dieu  la  layssera  en 
ce  monde. 

Il  semble  que  aulcuns  angloys  se  veulent  dispenser , 
de  eulx  mesmes,  d'aller  accompaigner  les  wuallons,  qui 
sont  icy ,  pour  aller  ayder  ceulx  de  Fleximgues ,  et  estime 
l'on  que  le  nombre  pourra  estre  de  quatre  à  cinq  mille. 
Sur  ce,  etc.  Ce  xxiv^  jour  de  may  1572. 

A    LA    ROYNE. 

(  Lettre  à  part.  ) 

Madame,  après  que  le  S"^  Cavalcanty  a  heu  dellivré  le 
pourtraict  à  M'^  le  comte  de  Lestre ,  la  Royne  d'Angle- 
terre l'a  faict  aporter  en  son  cabinet  privé,  où  elle  l'a  veu 

fort  oportunément,  et  m'a  le  dict  sieur  comte  despuis  mandé 
(jue  ce  que  le  dict  pourtraict  avoit  représanté  de  la  taille 
et  de  la  disposition  de  la  personne ,  encore  que  ce  ne  fût 
tout  aultant  comme  de  Monseigneur  ,  si  n' avoit  il  semblé 
que  fort  bien  à  la  dicte  Dame ,  et  si ,  avoit  jugé  que  l'ac- 
cidant  du  visage  s'en  yroit  avec  le  temps.  Vray  est  que, 
quand  elle  estoit  venue  à  lyre  l'inscription  de  l'aage ,  elle 
avait  dict  qu'il  n'arrivoit  à  la  moictié  du  sien,  de  dix  huict 
à  trente  huict  ;  et  que  les  choses ,  qu'elle  avoit  crainct ,  pour 
ce  regard ,  de  son  ayné ,  estoient  encores  plus  à  creindre 
de  luy  :  qui  est  tout  ce.  Madame  ,  que  le  dict  sieur 
comte  m'en  a  mandé  ;  et  que ,  à  l'arrivée  de  M'  de  Mont- 
morency, le  propos  s'en  aprofondiroit  davantaige  ;  vers 
lequel  il  me  promettoit  de  uzer  ,  en  cest  endroict ,  aultant 
ouvertement  et  clèrement ,  et  en  fidelle  amy ,  comme  il  le 
pourroit  désirer,  et  de  s'y  emploier  de  tout  son  pouvoir; 
et  qu'il  s'assuroit  que  milord  de  Burgley,  après  s'estre 
desmélé  des  affères  de  ce  parlement ,  et  de  ses  gouttes  qui 
l'avoient  travaillé  tous  ces  jours  ,  en  feroit  de  mesmes. 

J'ay  sceu  d'ailleurs,  Madame,  que,  discourant  ceste  prin- 
cesse de  cest  affaire ,  elle  avoit  monstre  que  la  dispropor- 
tion de  l'aage  seroit  ung  très  grand  obstacle  en  ce  propos, 
parce  qu'elle  ne  vouloit,  en  façon  du  monde,  qu'on  ju- 
gât  qu'elle  se  fût  maryée  par  nécessité  plustost  que  par 
ellection ,  veu  sa  grandeur  et  ses  aultres  qualités ,  et  que 
cella  la  faysoit  bien  fort  incliner  à  ne  se  marier  jamais  ; 
bien  disoit  que ,  de  cent  ans,  n' avoit  esté  contractée  une 
plus  loyalle  amytié  entre  princes ,  que  celle  qu'elle  espéroit 
avoir  conclue  avec  Voz  Très  Ghrestiennes  Majestez,  et 
qu'elle  y  persévèreroit  jusques  à  la  mort.  Dont,  Madame, 
de  tant  qu'il  semble  qu'on  débatra  fort  ce  point  de  l'aage. 

Yostre  Majesté  pourra ,  sur  cella ,  uzer  vers  M*^  le  comte 
de  Lincoln  par  dellà,  et  M'^  de  Montmorency,  icy ,  des  meil- 
leures et  plus  convenables  persuasions  qui  vous  sembleront 
bonnes  pour  en  dissouidre  la  difficulté  ;  et  je  mettray  peyne 
d'y  disposer  cependant  la  matière  et  les  personnes,  le 
mieulx  qu'il  me  sera  possible.  Sur  ce,  etc. 

Ce  xxiv^  jour  de  may  4572. 


CCLIir  DEPESCHE 

—  du  XXVIII*  jour  de  may  1572.  — 
(Envoyée  exprès  jusques  à  Calais  par  Jehan  Monyer). 

Soupçon  de  peste  qui  empêche  l'ambassadeur  de  demander  audience.  — 
Communication  par  lettres.  —  Réponse  faite  par  Burleigh  au  nom  de  la 
reine.  —  Danger  que  court  la  reine  d'Écosie  depuis  la  réunion  du  parle- 
ment. —  Conférence  du  comte  de  Lincoln  avec  l'ambassadeur. 

Au  Roy. 

Sire,  estantz  deux  de  mes  valletz  devenus  malades  en 
mon  estable,  le  x^  de  ce  moys,  avec  quelque  souspeçon  de 
peste,  encor  que  ce  soit  assez  loing  hors  de  mon  logis,  et 
que,  les  ayant  faict  transporter  encores  plus  loing,  ilz  soient 
depuis  fort  bien  guéris,  j'ay  voulu  néantmoins  m'abstenir 
de  demander  la  présence  de  la  Royne  d'Angleterre,  jusques 
après  avoir  prins  l'aer  des  champs;  mais  cependant  j'ay 
extrêt  les  principalles  particuUarités  qui  m'ont  semblé  né- 
cessayres  de  communicquer,  des  dictes  deux  dépesches,  à 
la  dicte  Dame  et  les  luy  ay  mandées  par  escript. 

Lesquelles  elle  a  heu  si  agréables  que  milord  de  Burgley, 
le  jour  ensuyvant,  m'a  envoyé  un  clerc  de  ce  conseil  pour 
me  dire  qu'il  avoit  charge,  de  la  part  d'elle,  de  m'assurer 
que,  depuis  qu'elle  estoit  royne,  nulle  chose  luy  avoit  suc- 
cédé, de  quoy  elle  se  trouvât  plus  contante  que  de  la  con- 

fédération  qu'elle  avoit  faicte  avecques  Votre  Majesté, 
voyant,  tous  les  jours,  sortir  nouveaulx  et  assurez  tesmoi- 
gnages,  dont  ceulx  des  dictes  deux  dépesches  n'estoient 
petitz,  de  la  confirmation  de  vostre  amityé  vers  elle  ;  et  que, 
de  sa  part,  elle  se  dellibéroit  d'en  rendre  de  si  clers  et  de 
si  manifestes  au  monde  par  euvres,  par  parolles  et  par 
toutes  aultres  démonstrations  qu'elle  pourroit,  que  toute 
la  Chrestienté  ne  doubteroit  nullement  do  sa  ferme  persé- 
vérance vers  la  vostre;  et  qu'elle  avoit  regret  de  ne  pouvoir 
assez  monstrer  combien  M"^  de  Montmorency  et  messieurs 
voz  aultres  depputez  seroient,  pour  l'honneur  de  Vostre 
Majesté,  bien  veuz  et  bien  receus  en  Angleterre,  et  que, 
si  elle  heût  sceu  qu'ilz  heussent  esté  si  pretz,  il  y  a  plus  de 
dix  jours  que  M"^  le  comte  de  Lincoln  fût  party;  qu'elle 
prenoit  en  fort  bonne  part  ce  que  m'aviez  escript  de  la 
Royne  d'Escoce,  de  laquelle  néantmoins  elle  me  vouloit 
bien  dire  que  ceulx,  qui  estoient  assemblés  icy  en  son 
parlement,  la  pressoient  infinyement  qu'elle  fit  procéder 
par  la  justice  et  par  les  loix  du  pays  contre  elle,  affin  de 
pourvoir,  par  ce  moyen,  à  sa  propre  seureté,  et  mettre  sa 
personne  et  son  royaulme  hors  de  danger,  et  que  plusieurs 
considérations  diverses,  qui  contrarioient  bien  fort  les  unes 
aux  aultres  de  le  faire  ou  de  ne  le  faire  pas,  la  mettoient 
à  no  sçavoir  comment  en  uzer;  tant  y  a  que  tous  les  gens 
de  ses  Estatz,  toutz,  d'une  voix,  crioient  infinyement  contre 
la  dicte  Royne  d'Escoce;  que,  au  reste,  elle  n'avoit  nulles 
nouvelles  du  pays  d'Escoce,  depuis  que  M*^  Du  Croc  y  estoit 
arrivé,  mais,  aussytost  qu'elle  en  auroit,  elle  m'en  feroit 
part;  et  qu'elle  avoit  entendu  que  six  vaysseaulx  du  prince 
d'Orenge  et  ung  nombre  de  françoys  estoient  descendus 
à  Fleximgues. 

Sur  lesquelles  particullarités,  Sire,  j'ay  respoudu  au  dict 

de  Burgleyque  je  rendois,  en  premier  lieu,  grâces  à  Nostre 

Seigneur  de  l'establissement  que  prenoit  plus  grand  et  plus 

solide,  toutz  les  jours,  l'amityé  qui  estoit  entre  Voz  Majes- 

tez  et  voz  deux  royaulmes,  et  que  je  ne  faudrois  de  vous 

escripre  ce  qu'il  me  fesoit  entendre  de  la  part  de  la  Royne, 

sa  Mestresse;  que,  pour  le  regard  de  la  Royne  d'Escoce, 

elle  m' estoit  infinyement  recommandée  de  vostre  part,  et 

me  commandiés  d'incister  toujours  pour  elle  et  pour  ses 

afieres,  aultant  que  vostre  honneur  vous  y  rendoit  obligé, 

et  en  sorte  que  je  me  gardasse  bien  d'offancer  la  dicte 

Royne  d'Angleterre,  ny  qu'elle  en  peut  rien  prendre  de 

maulvayse  part  ;  comme  aussy  vous  aviez  tant  de  confiencc 

d'elle,  qu'elle  ne  voudroit,  en  ce  qui  touchoit  la  Royne 

d'Escoce,  ny  en  nulle  aultre  occasion,  offancer  la  vraye 

amityé  qui  est  entre  vous.  Qui  estoit  tout  l'ordre  que  m'aviez 

commandé  d'observer  en  cest  endroict,  sur  lequel  je  sup- 

pliois  la  Royne,  sa  Mestresse,  et  les  seigneurs  de  son 

conseil  et  de  son  parlement,  qu'ilz  volussent  conformer 

leurs  dellibérations  à  cesthonneste  désir  de  Vostre  Majesté, 

qui  estoit  très  honneste  et  bien  fort  raysonnable;  que  je 

remercyois  bien  humblement  la  dicte  Dame  de  la  commu- 

nicquation,  qu'elle  promettoit  de  me  faire,  des  nouvelles 

qui  luy  viendroient  d'Escoce,  qui  estoit  chose  que  Vostre 

Majesté  auroit  bien  fort  agréable  ;  et,  quand  aux  six  vays- 

seaulx  du  prince  d'Orenge,  que  je  n'en  avois  aulcung  advis, 

et  qu'il  pouvoit  bien  estre  que  ceulx  de  Fleximgues,  pour 

faire  croistre  la  réputation  de  leur  entreprinse,  se  vantoient 

de  plus  de  choses  qu'ilz  n'avoient. 

Or,  Sire ,  je  vous  puis  bien  assurer,  quand  à  la  Royne 
d'Escoce,  qu'on  a  esté  fort  près  de  faire  deux  forts  préju- 

IV.  .  30 

(liciables  jugemeiilz  contre  elle,  l'uiig  de  la  vye ,  et  l'aultre 
du  tiltre  qu'elle  prétend  à  la  succession  de  ce  royaulme. 
Dont ,  du  premier,  elle  doibt  rendre  grâces  à  Dieu ,  et  à 
Vostre  Majesté,  de  l'avoir,  pour  ceste  foys ,  évité  ;  car,  sur 
les  grandes  instances  que  j'ay  faictes,  et  sur  les  raysons 
que  j'ay  alléguées  pour  cuyder  empescher  l'ung  et  l'aultre, 
les  principaulx  du  conseil  m'ont  respondu  que,  pour  le  seul 
respect  de  Vostre  Majesté ,  et  affin  de  ne  vous  offancer,  la 
dicte  Royne  d'Angleterre  avoit  bien  voulu  faire  cesser  l'ins- 
tance de  la  vye  de  la  dicte  Dame  pour  maintenant;  mays, 
quand  à  celle  de  la  succession,  elle  leur  en  layroit  faire.  Je 
ne  sçay  encores  ce  qui  en  adviendra. 

A  deux  jours  de  là,  M*^  le  comte  de  Lincoln  m'est  venu 
trouver  en  mon  logis,  et  m'a  dict  qu'il  s'en  alloit  devers 
Vostre  Majesté  avec  la  plus  ample  commission  d'amityé  et 
les  plus  honnorables  offres  qui  jamais  heussent  esté  mandées, 
de  ce  costé,  à  nul  aultre  prince  de  la  Chrestienté;  et  qu'il 
se  réputoit  très  lieureulx  d'intervenir  ministre  en  ung  tel 
acte,  qui  estoit  très  agréable  à  Dieu,  très  utile  à  ces  deux 
royaulmes,  et  très  honnorable  devant  la  face  de  toutz  les 
humains;  et  qu'il  y  apportoit  de  soy  une  affection  si  bonne 
que  nulle  meilleure  ny  plus  parfaicte  s'en  pourroit  trouver, 
au  monde.  Et  ainsy.  Sire,  il  est  party,  fort  honnorablement 
accompaigné,  le  xxvj*  jour  de  ce  moys,  en  dellibération  de 
passer  à  Boulogne,  le  dernier,  et  accommoder  de  ses  vays- 
seaulx  M*^  de  Montmorency  et  messieurs  voz  depputés,  et 
toute  leur  troupe,  pour  les  trajecter  deçà,  le  premier  de 
jning;  estant  desjà  le  comte  de  Pembroth,  avec  quatre  mi- 
lordz ,  et  aultre  bon  nombre  de  gentilshommes ,  ordonnés 
peur  les  aller  recueillir  à  Douvre,  et  sept  personnages,  de 
chacun  office  de  la  mayson  de  ceste  princesse ,  pour  com- 


—  4G7  — 
mancer  de  les  traicter,  dès  le  désembarquement.  Et  est 
mandé  à  la  noblesse  et  officiers  de  la  contrée ,  par  où  ilz 
passeront,  de  les  accompaigner,  et  au  comte  d'Ochester, 
ou  bien  à  celluy  de  Hontinthon ,  qui  sont  parans  de  la  cou- 
ronne, de  leur  aller  au  devant,  avec  ung  aultre  nombre  de 
noblesse,  à  Gravesines,  pour  les  conduyre,  contremont  la 
Tamise,  jusques  en  ceste  ville ,  où  les  comtes  de  Lestre  et 
de  Oxfort  se  trouveront,  à  leur  descendre,  à  Somerset 
Place,  qui  est  une  mayson  de  la  Royne  ;  et  leur  feront  sça- 
voir  le  jour  qu'ilz  pourront  aller  trouver  la  dicte  Dame.  La- 
quelle s'en  va  cependant  à  Hamptoncourt  pour  plus  favo- 
rablement les  recepvoir  ;  vous  pouvant  assurer.  Sire,  que 
ceulx,  qui  vivent  aujourdhuy,  assurent  n'avoir  veu  prépa- 
rer, de  leur  temps ,  une  si  honnorable  réception  pour  nulz 
aultres  seigneurs  qui  soient  passez  en  ce  royaulme ,  comme 
maintenant  l'on  la  prépare  pour  vos  depputez.  Dont  j'es- 
père bien,  Sire,  que  ferez  uzer  de  quelque  correspondance, 
par  dellà,  à  bien  recepvoir  le  dict  comte  de  Lincoln. 

A  ce  matin,  milord  de  Burgley  m'a  renvoyé,  de  rechef, 
le  susdict  clerc  du  conseil  pour  me  dire  que,  en  telles  léga- 
tions, comme  sont  ces  deux,  il  n'estoit  accoustumé  d' uzer  de 
saufconduictz ,  parce  qu'on  estoit  en  bonne  paix  ;  dont  le 
comte  de  Lincoln  n'en  demandoit  poinct  pour  son  regard, 
et  que,  si  j'en  voulois  pour  voz  depputés,  que  sa  Mestresse 
m'en  bailleroit.  Je  luy  ay  respondu.  Sire,  que  messieurs 
voz  depputés ,  à  mon  advis ,  ne  vouidroient  monstrer  moins 
de  confience ,  venantz  en  Angleterre ,  que  les  leurs  en 
monstroient,  allans  en  France,  et  par  ainsy  que  je  ne  de- 
mandois  point  de  saufconduict  pour  eulx.  Et  sur  ce,  etc. 

Ce  xxviij*"  jour  de  may  1572. 

A    LA    Ko  \  ME. 

Madame ,  je  donne  compte ,  en  la  lettre  du  Roy,  des 
responces  qui  m'ont  été  faictes  sur  les  deux  dernières  dé- 
pesches  de  Voz  Majestez  ,  et  y  mande  la  substance  du  pro- 
pos que  M''  le  comte  de  Lincoln  m'est  venu  tenir,  quant 
il  est  party  pour  vous  aller  trouver  ;  ayant  à  vous  dire  da- 
vantage, Madame,  que  le  dict  sieur  comte  monstre  d'a- 
voir une  bonne  affection  au  propos  de  Monseigneur  le  Duc, 
et  une  fort  grande  affection  à  Voz  Majestez  Très  Chres- 
tiennes  et  à  la  France ,  et  qu'il  m'a  touché  assez  de  choses 
eu  général  de  cella  ;  mais  que  ,  pour  le  faire  venir  à  quel- 
que particullier,  je  luy  ay  bien  voulu  dire  que,  oultre  la 
bonne  disposition,  en  quoy  il  trouveroit  Voz  dictes  Majes- 
tez, de  persévérer  à  jamais  en  .une  parfaicte  confédération 
avec  la  Royne ,  sa  Mestresse ,  et  ce  royaulme ,  qu'il  vous 
verroit  encores  très  affectionnés  à  la  vouloir  perpétuer  par 
ung  indissoluble  lien  de  mariage,  et  d'une  très  honno- 
rable  allience;  en  quoy  je  desirois  qu'il  heût  charge 
de  vous  y  bien  respondre,  si,  d'avanture,  Vostre  Ma- 
jesté venoit  à  luy  en  parler,  et  que ,  si  je  pensois  que  la 
dicte  Royne ,  sa  Mestresse ,  fût  en  cella  que  de  ne  trouver 
bon  qu'on  entrât  en  ce  propos ,  ou  bien  qu'elle  luy  heût 
donné  commandement  de  ne  l'escouter,  je  mettrois  peyne 
d'advertyr  Vostre  Majesté  de  le  différer  à  une  aultre  foys. 

Sur  quoy  il  m'a  respondu  que  son  instruction  ne  luy 
estoit  encore  dellivrée,  mais  qu'il  jugeoit  bien,  parce  que, 
de  bouche ,  sa  dicte  Mestresse  luy  avoit  dict ,  qu'elle  se 
trouvoit  aujourdhuy  si  contante  de  Voz  Très  Chrestiennes 
Majestez  qu'il  ne  failloit  doubler,  quand  elle  auroit  ung  peu 
plus  gousté  le  fruirt  de  vostre  amityé,  qu'elle  ne  se  dispo- 

sât ,  le  plus  qu'il  luy  seroit  possible,  de  satisfaire  à  Voz 
Majestez  Très  Chrestiennes ,  aultant  qu'avec  son  honneur 
et  dignité  elle  le  pourroit  faire;  et  qu'il  s'assuroit  bien 
qu'elle  ne  pourroit  prendre  que  de  fort  bonne  part  tout  ce 
que  Voz  Majestez  vouldroient  proposer  maintenant  à  luy , 
qui  ne  desiroit  rien  tant  en  ce  monde  que  de  pouvoir  bien 
servir  àl'effect  de  ce  propos,  le  cognoissant  très  honnora- 
ble  pour  sa  Mestresse,  et  très  désirable  pour  toutz  les  sub- 
jects  de  son  royaulme ,  et  n'a  poinct  passé  oultre.  Dont 
m' ayant  semblé  ne  le  debvoir  presser  davantage ,  je  me 
déporteray  aussy ,  attandant  l'arrivée  de  M"^  de  Montmo- 
rency et  de  M*^  de  Foyx,  d'en  dire  plus  avant  à  Vostre  Ma- 
jesté. Sur  ce  ,  etc.  Ce  xxviij*  jour  de  may  1572. 

Ib. 

Affaires  d'Ecosse. 

517 

Négociation  de  Monlgommery. 

519 

A  LA  REINE. 

Ib. 

Divers  mariages  à  Londres. 

Ib. 

IIQ*  Dépêche.  — 11  décemb.— 

AU  ROI. 

321 

Affaires  d'Ecosse. 

322 

Utilité  d'un    traité    de    com- 
merce avec  l'Angleterre.        .526 
Sédition  à  Paris.  327 


Année  4572.  —   Première  partie. 


Pages 
227»  Dépêche.  —  3  janvier. — 

AU  ROI.  328 

Audience.  Ib. 

Conférence  avec  Leicesler.        331 

A  LA  REINE.  555 

Nouvelles  d'Ecosse.  554 
228«  Dépêche.  —  9  janvier. — 

AU  ROI.  556 

Combat  dans  Lislebourg.  557 

Nouvelles  de  Marie  Stuart.  558 

Affaires  d'Espagne.  Ib. 

229«  Dépêche.  — 14  janvier.  — 

AU  ROI.  539 

Soulèvement  de  l'Irlande.  540 

Négociation  des  Pays-Bas.  541 

230«  Dépêche. — 18  janvier. — 

AU    ROI. 

Audience. 

Condamnation  du  duc  de  Nor- 
folk. 

A  LA  REINE. 

Communication  secrète  faite  à 
Elisabeth  au  nom  du  duc 
d'Anjou. 


342 
543 


546 
ib. 


Ib. 


Papes 

231*  Dépêche. — 25  janvier. — 

AU  ROI.  350 

Détails  sur  la  condamnation  du 

duc  de  Norfolk.  Ib. 

Sa  déclaration.  351 

Rupture  de  la  négociation  avec 

l'Espagne.  552 

Audience  355 

Rupture  de  la  négociation   du 
mariage  du  duc  d'Anjou.        354 

A  LA  REINE  [leltrc  sccrète).     Ib. 
Proposition  du  mariage  du  duc 
d'Alençon.  555 

252»  Dépêche. — 51  janvier. — 
AU  ROI.  35S 

Désir  d'Elisabeth  de  continuer 

la  négociation  de  l'alliance.  Ib. 
Sollicitations  pour  Norfolk.  5.">n 
Pacification  de  l'Irlande.  If>. 

1  Départ  de  l'ambassadeur  d'Es- 
pagne. 560 
I  Négociation  avec  le  Portugal.     561 


475   — 


Pages 
233«  Dépêche,  —  5  février. — 

AU  ROI.  362 

Affaires  d'Ecosse.  Ib- 

Négociation  des  Pays-Bas.  364 

234*  Dépêche.  — 10  février. 

AU  ROI.  36î 

Audience.  Ib. 

A  LA  REINE  {lettre  secrète).  369 

Négociation  du  mariage.  570 
235«  Dépêche. —  13  février. — 

AU  ROI.  372 

Discussion  du  traité  d'alliance.  Ib. 

236*  Dépêche.— 19  février.— 

AU  ROI.  377 

Négociation  de  l'alliance.  Ib. 

Affaires  d'Ecosse.  378 

A  LA  REINE.  580 

Justification  de  l'ambassadeur.  381 
237«  Dépêche.  —  24  février. — 

AU  ROI.  382 

Audience.  383 

Négociation  des  Pays-Bas.  386 

238»  Dépêche. — 29  février. — 

AU  ROI.  387 

Négociation  des  Pays-Bas.  Ib. 

Remontrances  de  Fiesque.  388 

Nouvelles  de  Marie  Stuart.  391 

239»  Dépêche.  —  8  mars.  — 

AU  ROI.  391 

Arrivée  de  M'  Du  Croc  Ib. 

Audience.  Ib. 

Lettre  de  Marie  Stuart  au  duc 

d'Albe.  393 

A  LA  REINE  (/ettre secrète).  395 

Négociation  du  mariage.  Ib. 

240«  Dépêche. — 13  mars. — 

AU  ROI.  397 

Irritation    d'Elisabeth    contre 

Marie  Stuart.  Ib. 

Négociation  de  M'  du  Croc.  Ib. 

Défaite  des  Irlandais.  399 

241«  Dépêche. — 18  mars. — 

AU  ROI.  400 

Affaires  d'Ecosse.  Ib. 

Négociation  de  M'  Du  Croc.  lù. 


Pages 

Retour  de  Quillegrey.  404 

A  LA  REINE.  Ib. 

Saisie  des  papiers  de  lord  Seton.    40o 

{Lettre  secrète.)  Négociation  du 
mariage.  400 

Mémoire  général.  Affaires  d'E- 
cosse. 408 

Négociation  des  Pays-Bas.  409 

242«  Dépêche. —  25  mars. — 


AU  ROI. 

Maladie  d'Elisabeth. 


410 
411 


243«  Dépêche.  —  30  mars. 

AU   ROI.  41  !2 

Maladie  d'Elisabeth.  Ib. 
Négociation  de  l'alliance.  413 
Projet  du  duc  d'Albe  sur  l'E- 
cosse. 414 

244«  Dépêche.  —  3  avril. — 

AU  ROI.  410 

Négociation  de  l'alliance.  Ib. 

Armemens  à  Londres.  420 

•Èi^'  Dépêche. — 7  avril. — 

AU  ROI.  421 

Affaires  d'Ecosse.  Ib. 

Négociation  des  Pays-Bas.         443 

246»  Dépêche. — 14  avril. — 

AU  ROI.  424 

Convocation  du  parlement.       42r> 
Prises  faites  par   la  flotte  du 
prince  d'Orange.  427 

247«  Dépêche. —  21  avril. — 

AU  ROI.  428 

Audience  en  conseil.  Ib. 

Rupture  et  reprise  de  la  négo- 
ciation de  M"^  Du  Croc.  451 

^iS^  Dépêche. —  27  avril.— 

AU  ROI.  434 

Succès  de  la  négociation  de  M" 
Du  Croc.  Ib. 

Ordre  de  la  Jarretière  donné 
à  M^^  de  Montmorenci.  436 

A  LAREINE(/e«resecrèïe).  438 
Négociation  du  mariage.  Ib. 

'iid*  Dépêche. — 4mai. — 

AU  ROI.  440 

M'  Du  Croc  en  Ecosse.  lù. 

